
RECENZIJOS 
APŽVALGOS 
ATOLIEPIAI 


ATEITININKŲ IDEOLOGIJA 


Vienos prof. St. Šalkauskio 
knygos proga 


Ne tik kiekvienas ateitininkas, bet ir kiekvienas lie- 
tuvis katalikas su dideliu džiaugsmu sutiko neseniai 
pasirodžiusią prof. St. Šalkauskio knygą „Ateitininkų Ide- 
ologija paskutinių laikų formavimosi vyksme““*. Kaip rodo 
jau pats pavadinimas, knyga jungia savyje du elementus: 
iš vienos pusės, ji duoda ateitininkų ideologijos pagrin- 
dinių principų bei pareigų formulavimą, iš kitos — ji 
parodo, kaip šitoji ideologija išsivystė paskutinių kelio- 
likos metų laikotarpyje. Bet ji savyje, in uncleo, žinoma, 
jau slepia ir trečiąjį elementą, būtent: parengiamąsias 
ir vedamąsias idėjas pilnutiniam ateitininkų ideologijos 
išdirbimui. Tam reikalui ypač tarnauja trečiasis knygos 
skyrius, pavadintas „Įvairūs ideologiniai aktai, susida- 
riusieji laisvo projektavimo tvarkoje“. Tai yra paruo- 
šiamieji autoriaus darbai ateičiai. Ir kaip „Ateitininkų 
principai ir pareigos“, išaugę taip pat iš prof. Šal- 
kauskio iniciatyvos, patarnavo parengiamuoju pagrindu 
dabartinės oficialiosios ateitininkų ideologijos formu- 
lavimui, taip minėtas trečiasis knygos skyrelis sudaro 
pagrindines gaires būsimam, platesniam ir jau tobules- 
niam tos pačios ideologijos išdirbimui. Reikia tvirtai 


* Šalkauskis St. Ateitininkų Ideologija paskutinių laikų formavimosi 
vyksme. - Kaunas, 1933. - 220 p. - (Šv. Kazimiero draugijos leidinys. 
Kaina 5,50 Lt). 


tikėtis (ir, svarbiausia, ryžtis!), kad iškeltos vedamosios 
idėjos netrukus bus bendromis pastangomis išvystytos, 
praplėstos ir formuluotos, kad 1935 m. turintis įvykti 
ateitininkų kongresas galėtų priimti šiuo metu bent pa- 
kankamai platų ir išsamų savos ideologijos formulavi- 
mą. O nurodomųjų gairių prof. Šalkauskio knygoje yra 
apsčiai: visuomeninis veikimas, tautinė politika, moterų 
klausimas, estetinė sritis, net toks, rodos, nežymus, bet 
iš tikrųjų labai reikšmingas dalykas, kaip numerus clau- 
sus — čia rado vietos ir gilaus išsprendimo pilnutinės 
pasaulėžiūros šviesoje. Ant šitokių pamatų jau galima 
drąsiai statyti rūmus. 

Dėl šitų savo elementų prof. Šalkauskio knyga darosi 
reikšminga trejopu atžvilgiu. Visų pirma, ji tarnauja pa- 
tiems ateitininkams, kaip jų ideologijos vadovėlis. Čia jie 
ras tiek paruošiamuosius savo ideologijos pradus, tiek 
pačią oficialiąją ideologiją jau formuluotą, tiek vedamųjų 
idėjų tolimesniems žygiams, tiek pagaliau labai sveikų 
ir reikšmingų autokritikos pastabų principų vykdymo 
srityje. Antra, ši knyga bus naudinga ir ideologiniams 
ateitininkų priešininkams. Juk daugelis ateitininkams da- 
romų priekaištų buvo tik nesupratimo arba nesusiorien- 
tavimo vaisius. Straipsnių pavidale išblaškyta įvairiuose 
žurnaluose, ateitininkų ideologija buvo iš tikro nelengvai 
prieinama kitų pažiūrų žmonėms. Tuo tarpu dabar šita 
sunkenybė nyksta, ir todėl šitas faktas džentelmeniš- 
kiems ateitininkų priešininkams neleis operuoti gandais 
arba dėl atskirų išsišokimų daryti priekaištų pačiai ideo- 
logijai. Trečia, prof. Šalkauskio knyga yra taip pat viena 
iš tų gijų, kuriomis audžiama Lietuvoje pilnutinio gy- 
venimo sintezė. Sintetinių sugebėjimų iš tikro Kūrėjas 
nepašykštėjo mūsų tautai. Mes dar nesame pasvirę nė 
į vieną kraštutiniškumą ir beveik nė vienoje srityje. Bet 
visa tai mus kaip tik ir įpareigoja nepasilikti toje pir- 
mykštėje, išviršinėje, savaimingoje vienybėje, bet kurti 
išvidinę, sąmoningą, iš išsidiferencijavusių elementų su- 

sidedančią pilnutinio gyvenimo sintezę. Čia yra mūsų 
tautinis pašaukimas ir jo vykdyme mūsų buvimo išlaiky- 
mas ir pateisinimas. Prof. Šalkauskio knyga, kaip išaugu- 
si iš sintetinės autoriaus pasaulėžiūros ir iš labai plačių 
užsimojimų, darosi reikšminga ne tik ateitininkijai, bet 
ir visai lietuvių tautai, nes ji slepia savyje daugybę pil- 
nutinio gyvenimo pradų. Juos išvystyti, iškelti aikštėn, 
subrandinti ir pritaikyti laiko bei vietos reikalams yra 
pareiga ne tik ateitininkų, bet ir visų tų, kuriems brangi 
yra mūsų ateitis ir kurie nori sukurti visuotinai reikš- 
mingą tautinę kultūrą. 

Tiek apie pačią knygą ir josios reikšmę. Dabar mes 
norėtume iškelti aikštėn pačios ateitininkų ideologijos 
konstrukciją, josios apimtį ir josios vertę. Norėtume 
palengvinti susidomėjusiems apimti šitą ideologiją vie- 
nu žvilgiu ir suprasti, kaip čia viskas nuosekliai eina 
vienas iš kito, kaip visi elementai yra organiškai su- 
augę vienas su kitu ir kaip todėl savaime ateitininkų 
ideologija sudaro sintezę arba centrą tarp dviejų kraš- 
tutinumų, kurių vienas krypsta kairėn, kitas - dešinėn. 
Tam reikalui tegul bus mums leista pavartoti tam tikrą 
schemą, kaip vaizdų šito nuoseklumo ir sintetiškumo 
parodymą. 


I. Idealo nustatymas 


Ateitininkų ideologijos pagrinde glūdi du elementai: 
1) materialinis: katalikiškoji, tai yra visuotinė pasaulėžiū- 
ra ir 2) formalinis: lietuviškoji, tai yra tautinė lytis. Vi- 
suotinė pasaulėžiūra neturi pati savyje savo reiškimuisi 
lyties. Tautinė lytis neturi savo turinio. Todėl šiuodu 
elementu savaime ilgisi vienas kito ir tik organiškam 
susijungime suranda savo atbaigimą. Visuotinė pasaulė- 
žiūra pripildo tautines lytis amžinosios vertės turiniu, o 
tautinės lytys duoda visuotinei pasaulėžiūrai konkretų 


9 


ir individualų reiškimąsi. Dėl to ateitininkų ideologija 
nėra nukrypusi nei į internacionalizmą, atmetantį tau- 
tinę lytį, nei į nacionalizmą, niekinantį visuotinį turinį. 
Tiesa savo esme negali būti tautinė, bet konkretine savo 
išraiška negali būti tarptautinė. Šitų dviejų elementų 
organiškas jungimas apsprendžia visus ateitininkų ide- 
ologijos punktus. 


1. Idealas 


Ateitininkų idealas yra pilnutinio gyvenimo sintezė. 
Tą pasako ir jų šūkis „Visa atnaujinti Kristuje“. Šitie 
jau šv. Pauliaus suformuluoti žodžiai išreiškia galutinį 
mūsų gyvenimo siekimą. Jie ateitininkams tampa pri- 
valomi dėl to, kad jie yra katalikybės išpažinėjai. Ogi 
šitoji pasaulėžiūra būtinai stato Žmogui nelygstamojo 
idealo siekimą. Kas tad daro ateitininkams priekaištą, 
kad jų pasirinktasis idealas esąs per aukštas, tas tuo 
pačiu daro priekaištą ir visai katalikybei. Ateitininkų 
ideologija nėra utopija, t. y. absoliučiai nerealizuojamas 
dalykas. Bet ji nėra taip pat nė apibrėžtas, konkretinis 
siekimas, nes tuomet ji neužsitarnautų ideologijos var- 
do. Ateitininkų ideologija yra nelygstamojo idealo vykdymas. 
Nelygstamasis arba absoliutinis idealas nėra utopija, 
nes jis bus realizuotas. Iš kitos pusės, jis nėra nė 
apibrėžtas, artimas siekimas, nes jis nebus realizuotas 
šitoje tikrovėje ir vienų Žmonių pastangomis. Dėl to at- 
eitininkai siekia atnaujinti gyvenimą, tai yra jį perkeisti 
pagal idealinį jo pirmavaizdį. Bet šitą darbą jie vykdo 
Kristuje, tai yra būdami sąlygų rengėjai tam galutiniam 
perkeitimui, kuris įvyks Kristaus galybe ir kuris dabar 
duoda žmogiškajam veikimui normas ir kryptį. Atei- 
tininkų ideologija savo idealo atžvilgiu nėra mistiškai 
kvietistiška, tai yra atsisakanti nuo kultūrinio veikimo 
ir tik vieno Dievo galybe laukianti gyvenimo atnaujini- 
mo. Bet ji nėra nei prometėjiška, t. y. atmetanti Dievo 

veikimą ir vieno žmogaus pastangomis norinti reali- 
zuoti absoliutinį idealą. Žmogiškasis veikimas joje yra 
organiškai jungiamas su dieviškuoju veikimu, pirmajam 
pripažįstant parengiamosios, o antrajam atbaigiamosios 
reikšmės idealo realizavime. Todėl kiek pats ateitininkų 
idealas lieka visados amžinas ir nepaliaujamas kvieti- 
mas, tiek tojo idealo vykdymas yra nuolatinis žengimas 
priekin, niekados nesustojant ir nepasitenkinant tuo, 
kas pasiekta. Tai yra kartu ir pažanga, ir palaikymas 
to, kas jau laimėta. 


2. Veikimo plotas 


Tokia pilnutinio gyvenimo sintezė, kaip ateitininkų 
idealas, reikalauja apimti visas sritis, neišskiriant nė 
vienos, nes tuo pačiu būtų prasilenkta su savo idealu. 
Dėl to ateitininkų veikimo arba jų ideologijos vykdymo 
plotas yra visas gyvenimo plotas: visa atnaujinti Kristu- 
je, kadangi visa yra reikalinga atnaujinimo. Ateitininkų 
ideologija savo apimties atžvilgiu yra visuotinė. Ji aukštai 
vertina prigimtį ir josios dovanas, kaip medžiagą ir 
materialinę atramą kultūriniams žygiams. Bet ji nepasi- 
lieka natūralizme, nes prigimties nelaiko nei tobulu, nei 
atbaigiamuoju gyvenimo laipsniu. Ji skatina į kultūros 
darbus, kaip į tolimesnį prigimties pratęsimą ir rengi- 
mą sąlygų absoliutinio idealo nusileidimui ir mūsosios 
tikrovės atnaujinimui. Bet taip pat ji kultūrai nepripa- 
žįsta atbaigiamųjų galių ir nesustingsta todėl humaniz- 
me, kuris neįstengia peržengti kultūros ribų. Ji kulty- 
vuoja religinį gyvenimą, nes religiją laiko tobuliausiu 
ir atbaigiamuoju gyvenimo laipsniu, kurios galybe bus 
galutinai gyvenimas atnaujintas. Bet iš kitos pusės, ji 
nepakartoja vienašališko misticizmo klaidų, nes religijai 
reikalauja atramos kultūroje. Kur nėra kultūros, ten ir 
religija negali tinkamai apsireikšti. Vadinasi, ateitinin- 
kų ideologijos plotas yra prigimtis, kultūra ir religija. 

Ateitininkas darosi kūnininkas, kultūrininkas ir religi- 
ninkas gerąja šių žodžių prasme. 


3. Veikimo principai 


Santykius tarp šitų pilnutinio gyvenimo sričių ateiti- 
ninkų ideologija normuoja trimis principais: 

a) pilnatvės principu, kuris reikalauja, kad iš pilnu- 
tinio gyvenimo nebūtų išskirta nė viena sritis. Todėl 
ateitininkų ideologija nusidėtų šitam pagrindiniam prin- 
cipui, jei ji atsisakytų rūpintis arba prigimties dalykais, 
arba pasitrauktų iš kultūros lauko, arba paneigtų reli- 
gijos sritį. 

b) sutartinės principu, kuris laiduoja visoms gyvenimo 
sritims reikalingą harmoniją. Ateitininkų ideologija ne tik 
neišskiria bet kurios srities, bet nė neatskiria vienos nuo 
kitos. Visas gyvenimas yra viena organiška visuma, ku- 
rianti gražią harmoniją ir tik sutartinėje randanti tinkamą 
išsivystymą. 

c) priklausomybės principu, kuris konkrečiai realizuo- 
ja harmoniją, nurodydamas kiekvienai gyvenimo sričiai 
josios vietą pilnutinėje sistemoje. Ateitininkų ideologija 
todėl prigimtį laiko palenktą kultūrai, o prigimtį ir 
kultūrą — religijai. Prigimtoji vertybė priklauso kultūri- 
nės vertybės, o šioji — religinės. Religiniai dalykai yra 
vertingesni už kultūrinius, o kultūriniai - už prigim- 
tuosius. Perkeitimas vertinimo būtų gyvenimo sintezės 
suardymas. 

Šitie principai neleidžia ateitininkų ideologijai būti vie- 
našališkai jokia prasme. Iš kitos pusės, jie ir sukelia 
tą nepasitenkinimą, kuris ateitininkams yra rodomas iš 
įvairių kraštutinių srovių, paneigusių vieną arba kitą iš 
minėtų principų. 

Schematiniame pavaizdavime ateitininkijos idealo nu- 
statymas taip maždaug atrodo: 


12 


1. Idealas 


Gyvenimo perkeitimas pagal jo pirmavaizdį. 


r 
vienašališkas vieno Žmogaus vieno Dievo galybe 
išsprendimas pastangomis (misticizmas) 
(prometėjizmas) P 
sintetinis sutartiniu žmogaus ir Dievo veikimu 


išsprendimas { 


(ateitininkų nusistatymas) 


2. Veikimo plotas 


prigimtis kultūra religija 
“a i | 
FE: X y 
a veikimas veikimas veikimas 
È z tik prigimtyje tik kultūroje tik religijoje 
5 a (natūralizmas) (humanizmas) (pietizmas) 
R4 
sintetinis veikimas pilnutiniame gyvenimo plote 
išsprendimas ) (ateitininkų nusistatymas) 

3. Veikimo principai 

pilnatvės sutartinės priklausomybės 
a 8 y t 
x E išskiriamasis perdėtas sukeitimas 
5 5 nusiteikimas pabrėžimas vertybių eilės 
S ù : g : $ 
5 8. (ekskliuzyvizmas) (ekstremizmas) (neproporcingumas) 
> R 

: ; Y į > 

sintetinis visos sritys, lygus kulkyvavimas, vertinimas 


išsprendimas | 


pagal esmę (ateitininkų nusistatymas) 

Šitie schematiški vaizdai dar ryškiau parodo, kaip atei- 
tininkų idealo nustatyme yra išvengiama bet kurio viena- 
šališkumo, kuriant tuo būdu pilnutinę ideologiją. 


II. Idealo vykdymas 


Minėti ateitininkų ideologijos principai nustato ir tvar- 
ko patį idealą. Dabar mums tenka iš eilės iškelti tuos 
principus, kurie ateitininkų ideologijoje numatyti idea- 
lo vykdymui tikrovėje, arba artinimuisi prie tos didžios 
pilnutinio gyvenimo sintezės. Šitos sintezės sukūrimas 
yra galutinis ateitininkijos tikslas. Jam vykdyti ateitinin- 
kų ideologija iškelia keletą pagrindinių uždavinių, kurių 
realizavimas stovi pirmoje eilėje, kaip nuolatinis kopimas 
idealo linkui. Kaip ateitininkų ideologija formuluoja šituos 
uždavinius? 


1. Katalikiškumas 

Būdama pilnutinės pasaulėžiūros išpažinėja, ateitinin- 
kija vienintele tobulai pilnutine pasaulėžiūra laiko kata- 
likybę, nes joje tik vienoje pasaulis, žmogus ir Dievas, 
jų veiksmai ir jų santykiai yra suderinti pagal tuos tris 
minėtus principus. Ateitininkų ideologija negalėtų net 
pretenduoti vadintis pilnutine ideologija ir siekti pilnuti- 
nio gyvenimo, jei savo vykdyme neišpažintų katalikybės 
visame gyvenimo plote. Iš šito pagrindinio principo kyla 
trys praktinės pareigos: 

a) religinių tiesų įsisgmoninimas ir supratimas, vedamuoju 
principu turint neklystančio Bažnyčios autoriteto nurody- 
mus, o aiškinamosiomis ir įsąmoninamosiomis priemonė- 
mis imant kultūrinio žmonijos minties išsivystymo laimė- 
jimus. Autoritetas ir laisvas tyrinėjimas bei supratimas čia 
taip pat suvedama sintezėn; 

b) gyvas dalyvavimas religinėje bendruomenėje, kuris Šven- 


14 


tųjų bendravimo pavidalu kuria tobuliausią bendruomeni- 
nio gyvenimo lytį. Šitasai dalyvavimas apsireiškia meilės 
vykdymu santykiuose su artimu ir religinio prado įneši- 
mu į socialinę sritį; 

c) sakramentinio gyvenimo praktikavimas, kuris realiai 
keičia tiek žmogų, tiek pasaulį pagal dieviškąjį jojo pir- 
mavaizdį ir tuo būdu daros pirmas laipsnis visuotiniame 
gyvenimo atnaujinime. Tik sakramentine praktika atsi- 
naujinę, galime vykusiai dirbti ir visuotinio atnaujinimo 
darbą. 


2. Tautiškumas 


Ateitininkija, laikydama visuotinę pasaulėžiūrą neturin- 
čią savyje savo reiškimuisi lyties, tuo pačiu pasisako už 
tautybę, kaip būtiną teigiamąjį gyvenimo veiksnį, kuris 
duoda konkretinę išraišką visuotiniam žmogaus dvasios 
turiniui. Šituo atžvilgiu visas tautybes ateitininkų ideolo- 
gija laiko lygiavertėmis, nieku būdu neskirstydama tautų 
jų tautybės atžvilgiu į išrinktąsias ir paniekintąsias. Dėl to 
ateitininkija rūpinasi: 

a) išlaikyti ir ištobulinti tautines apraiškas visose gyve- 
nimo srityse, pradedant fizinėmis savybėmis ir baigiant 
kūrybiniais meno užsimojimais; 

b) pažinti ir pamilti savo tautinę individualybę arba būti 
patriotais gera to žodžio prasme, kartu savo patriotizmą 
padarant ne tik afektyvų, tai yra nuoširdų, bet ir efekty- 
vų, tai yra vaisingą kūrybiniais užsimojimais; 

c) suprasti ir vykdyti tautinį pašaukimą, kuris tik vienas 
tautą pakelia į nacijos rangą, laimėdamas jai nepraran- 
damą vietą tautų šeimoje ir pateisindamas josios istorinį 
buvimą; 

d) gerbti ir mylėti kitas tautas kaip savąją, rūpinantis 
suvesti tautas į harmoningą visos žmonijos sąjungą, skel- 
biant taiką ir realizuojant dorovės dėsnius tarptautiniuose 
santykiuose. 

3. Šeimyniškumas 


Dauguma ateitininkijos, kaip ir apskritai dauguma 
žmonių, rengiasi šeimyniniam gyvenimui. Šeima ateitinin- 
kų ideologijoje laikoma tuo pagrindiniu gyvenimo narve- 
ir kur pilnutinio gyvenimo sintezė visų pirma turėtų būti 
sukurta. Dėl to ateitininkai, turintieji šeimyninį pašauki- 
mą, ryžtasi: 

a) suprasti ir susigyventi su krikščioniškosios moterystės 
ir krikščioniškosios šeimos idealu, turinčiu antgamtinį pa- 
grindą Kristaus ir Bažnyčios santykiavimo paslaptyje ir 
duodančiu giliausią prasmę visapusiškiems vyro ir moters 
santykiams; 

b) kuo tinkamiausiai prisirengti vyro, tėvo ir šeimininko 
(resp. žmonos, motinos ir šeimininkės) pareigoms, įsigy- 
jant tiek reikalingo nusimanymo, tiek būtinų nusiteikimų, 
kaip: pagarbos kitai lyčiai, skaistumo, išsižadėjimo, valios 
tvirtumo ir kitų bendram gyvenimui ir šeimos vadovavi- 
mui reikalingų dorybių; 

c) įjungti būsimąjį ar jau esantįjį šeimos židinį į apaštala- 
vimo darbą, padarant jį mažu religinio gyvenimo centru, 
kuriame būtų rengiami krikščioniškosios kultūros darbi- 
ninkai ir kurio šventumas spinduliuotų į aplinką. Tam 
reikalui kiekvienas šeimon einąs ateitininkas ryžtasi ne 
tik priimti Moterystės sakramentą, bet ir jį vykdyti savo 
šeimyninio gyvenimo žygiuose. 


4. Visuomeninis veiklumas 


Ateitininkų ideologija savo esmėje yra visuomeninė 
ideologija jau vien dėl to, kad į savo pagrindus deda 
visuotinę pasaulėžiūrą ir vienintelę tikrą josios išraišką 
randa katalikybėje. Katalikų Bažnyčia yra reali draugijinio 
arba visuomeninio gyvenimo lytis, kur žmonės meile yra 
jungiami į mistinį organizmą - į Kristaus Kūną. Dėl to ir 


16 


apskritai visuomeninį susidraugavimą ateitininkų ideolo- 
gija nelaiko atsitiktiniu susibūrimu, bet natūraliu žmogaus 
linkimu, turinčiu meilę, laisvę ir lygybę tvarkomaisiais 
savo pradais. Dėl to ateitininkai stengiasi: 

a) visuomeninį gyvenimą keisti pagal jojo ideaię, kuriuo 
yra Šventųjų bendravimas, kaip idealinis suderinimas visų 
visuomeninių pradų; 

b) savo prisirengimą visuomeniniam darbui tvarkyti meilės, 
tvarkos, laisvės ir lygybės principais, žadinant kūrybinę savo 
iniciatyvą ir ją organiškai jungiant su sutelktine kūryba; 

c) dalyvauti jaunimo organizacijose, kaip praktiniuose 
bandymuose, kurie gali tinkamai jauną žmogų prirengti 
taip labai sudėtingam ir atsakingam valstybiniam veiki- 
mui; 

d) atsargiai traktuoti politinę akciją: neturįs brandos atestato 
ateitininkas nepriklauso jokiai politinei partijai; o turįs — gali pri- 
klausyti savo atsakingumu ir tik tokiai, kuri neprieštarauja 
Katalikų Bažnyčiai, Lietuvių Tautai ir Valstybei. 


5. Inteligentiškumas 


Ateitininkija yra inteligentų organizacija, vadinasi, tų 
žmonių, kurie turi vadovaujamosios reikšmės visose gy- 
venimo srityse. Dėl to inteligentiškumas ateitininkų ide- 
ologijoje yra laikomas būtinu uždaviniu idealo vykdyme. 
Inteligentiškumą sudaro ne tik išlavintas protas, bet ir 
ištobulinta širdis ir išauklėta valia. Dėl to kiekvienas at- 
eitininkas privalo: 

a) realizuoti savyje tikro inteligento tipą, įsigyjant moks- 
liško subrendimo, aukštos valios kultūros, jautrios sąžinės 
ir kilnios širdies, nes būti tikra prasme inteligentu reiškia 
būti pilnutiniu žmogumi; 

b) panaudoti savo inteligentiškumui ir subrandinti visas 
lavinimosi ir auklėjimosi priemones, kurių gausiai teikia šei- 
ma, mokykla, Bažnyčia, visuomenė ir pati ateitininkų or- 
ganizacija; 

c) rengtis vadovaujamajam darbui visuomenėje, vis tiek ku- 
rios profesijos eitų pareigas, įsigyjant jau Kalno pamoksle 
vadui nurodytų privalumų: būti minios gaivintoju, kelio 
rodytoju ir nesavanaudišku darbininkų; 

d) atnaujinti privalomus santykius tarp Lietuvos šviesuome- 
nės ir liaudies, kurie anksčiau dėl nelemtų tradicijų buvo 
pakrikę, neleisdami liaudies kultūrai išsivystyti ligi vi- 
suotinio reikšmingumo, o inteligentijos kultūrai atimdami 
tautinę reiškimosi lytį. 

Štai kokius principus ateitininkų ideologija deda į savo 
idealo vykdymo pagrindus. Tai yra uždaviniai, kurių at- 
likimas artina tikrovę prie idealo ir kuria siekiamą pil- 
nutinio gyvenimo sintezę. Suprantama, šitie uždaviniai 
visų pirma privalo būti įvykdyti kiekviename asmenyje, 
kuris nori dirbti pasaulio atnaujinimo darbą. Ir šio darbo 
sėkmingumas pareina nuo minėtų uždavinių atlikimo to- 
bulumo. Dėl tos priežasties ateitininkų ideologija ir įsako 
pirmoj eilėj ateitininkams rūpintis savęs atnaujinimu, rea- 
lizavimu savyje to, ko nori, kad būtų realizuota visuome- 
nėje. Ateitininkijos darbas eina per išsiauklėjimą į auklė- 
jimą, per atsinaujinimą į atnaujinimą, per išsitobulinimą 
į tobulinimą. 

Kas tad daro ateitininkijai priekaištų, kad ji dar ne- 
atnaujinusi visuomenės Kristuje, tas užmiršta ir patį at- 
eitininkų organizacijos pobūdį, ir atnaujinimo vyksmą. 
Ateitininkija visų pirma rengia žmonių tam atnaujinimui. 
Ji yra ruošiamoji organizacija, ką parodo ir tas faktas, 
kad ji yra jaunimo organizacija. Ir tik tie prirengti žmonės 
jau tiesioginiu būdu dirba atnaujinimo darbą. Be to, pats 
atnaujinimo vyksmas eina ne tiek platyn, kiek gilyn. Būtų 
iliuzija tikėtis, jog kada nors mūsų tikrovėje idealas reali- 
zuosis visų skaidrumu. Priešingai, prigimtojoje tikrovėje 
ima viršų blogis, kuris ir rengia jai sudužimą. Atnaujini- 
mo darbas yra kova su blogiu ir rengimas sąlygų idealo 
nusileidimui religijos galybe. 

HI. Ko dar trūksta 


Klausdami, ko dar trūksta, mes neklausiame, ko dar 
trūksta praktiniam ideologijos vykdymui, nes šis daly- 
kas visados bus su trūkumais, bet tuo norime dirstelti, 
ko dar trūksta ateitininkų ideologijos tinkamam išdir- 
bimui. Prieš Palangos reorganizacinę konferenciją prof. 
Šalkauskis nurodė šiuos įvykdytinus dalykus: „1) kad 
ateitininkų principai bei pareigos būtų tiksliai ir aiškiai 
formuluoti; 2) kad principai ir pareigos būtų paaiškin- 
ti platesniu raštu vadams vadovautis savo pareigose; 
3) kad būtų surašyti praktiniai metodologiniai vadovė- 
liai keturiems (gal geriau penkiems. — A. Mc.) pagrin- 
diniams ateitininkų uždaviniams su smulkiu nurodymu 
pareigų bei priemonių ir kad šituose vadovėliuose būtų 
atsižvelgta į jaunesniųjų ir vyresniųjų ateitininkų, stu- 
dentų ateitininkų ir sendraugių padėties reikalavimus; 
4) kad būtų išdirbta platesnė konstitucija, normuojanti 
visos Sąjungos gyvenimą, ir atskirti statutai jaunes- 
niesiems ir vyresniesiems moksleiviams, studentams ir 
sendraugiams, ir 5) kad būtų nustatyti Sąjungai tokie 
pasireiškimo būdai, kaip ženkleliai ir vėliavos“ (p. 51). 
Po tos konferencijos eina 6 metai. Kas tad iš prof. 
Šalkauskio nurodymų įgyvendinta ir ko dar trūksta. 
Pirmas, ketvirtas ir penktas punktas jau realizuoti. At- 
eitininkija turi principų bei pareigų tikslų formulavimą, 
turi įvairių statutų ir pasireiškimo ženklų. Trūksta dar 
antrojo ir trečiojo punkto, būtent: nėra dar plataus 
rašto, paaiškinančio principus bei pareigas, ir nėra me- 
todologinių vadovėlių, kurie praktiškai nurodytų, kaip 
turėtų būti vykdomi pagrindiniai ateitininkų uždaviniai. 
Šitame skyrelyje mes ir norėtume mesti keletą minčių 
dėl šitų reikalavimų įvykdymo, kad tiems, kurie imsis 
šio darbo, būtų palengvinta bent pačios koncepcijos 
atžvilgiu. 

1. Bendras raštas 


Šitoji knyga turėtų būti ne kas kita, kaip platus ir 
pozityvus išdėstymas tų dalykų, kurie sudaro ateitininkų 
ideologijos idealo nustatymą. Čia turėtų būti nuosekliai 
išaiškinta, kas yra ateitininkijos pasirinktas idealas, dėl ko 
jis yra toks, o ne kitoks, kas yra jo esmė, dėl ko ateitinin- 
kai jį pasirinko. Tai sudarytų lyg ir pirmąją knygos dalį. 
Antrojoje dalyje turėtų būti kalbama apie idealo vykdymo 
plotą, vadinasi, apie tas sritis, kuriose idealas turėtų būti 
realizuotas, čia turėtų būti išaiškinta, kad atnaujinimas 
Kristuje apima visą gyvenimą, neišskirdamas nė vienos jo 
srities, ir kad todėl ateitininkai privalo eiti visur ir kartu 
būti pilnutiniais žmonėmis. Trečiojoje dalyje turėtų būti 
nurodyta tie pagrindiniai principai, kurie tvarko idealo 
vykdymą, būtent: pilnatvės, sutartinės ir priklausomybės. 
Čia paaiškėtų gyvenimo sričių organiškas susijungimas 
viena su kita ir kartu jų paklusimas aukštesnėms. Čia taip 
pat būtų atsakyta ir į priekaištą, kad ateitininkai nusižen- 
gią Dievą laikydami pirmoje eilėje, o paskui žmogų. 

Šitas raštas yra būtinai reikalingas kaip nuoseklus toli- 
mesnis ideologijos išvystymas ir įsisąmoninimas. Jis būtų 
jau tikras teorinis principų ir pareigų vadovėlis, su kurio 
geru susipažinimu būtų įpareigotas kiekvienas ateitinin- 
kas. Šitas raštas turi eiti pirmiausia. Jį reiktų išleisti ligi 
1935 m. kongreso. 


2. Vadovėliai 


Po bendro paaiškinimo arba kartu su juo privalo eiti 
vadovėliai atskirai kiekvienam pagrindiniam uždaviniui. 
Savo visumoje jie turi duoti vaizdą, kaip ateitininkų ide- 
alas turi būti vykdomas gyvenimo praktikoje, kokiais bū- 
dais ir kokiomis priemonėmis. 

a) Vadovėlis katalikiškumui turėtų, iš vienos pusės, sis- 
temingai ir kartu prieinamai paaiškinti katalikiškosios 

pasaulėžiūros principus, iš kitos — nurodyti praktinių 
priemonių, kuriomis būtų vykdomi tie principai asmens 
gyvenime. Šitoji knyga turėtų tris dalis. Pirmoje eitų 
teorinio katalikybės turinio išdėstymas. Tai būtų dogma- 
tinė dalis. Antroje turėtų būti išnagrinėta visuomeninės 
katalikybės pobūdis ir žmogaus praktinis dalyvavimas 
Šventųjų bendravime. Tai būtų dorovinė dalis. Trečioje 
dalyje reiktų kalbėti apie katalikybės sakramentus ir 
apskritai liturgiją, reikalą sakramentinės praktikos, josios 
prasmę ir tikslą. Tai būtų liturginė dalis. Apskritai šitas 
vadovėlis turėtų būti ne tiek įrodomojo, kiek parodomojo 
pobūdžio, atskleisdamas organišką katalikybės išsivysty- 
mą ir apimtį. 

b) Vadovėlis tautiškumui turėtų suderinti savyje du 
dalyku: 1) duoti bendrą tautiškumo teoriją ir 2) pri- 
taikyti ją Lietuvos gyvenimui. Pritaikymas turėtų būti 
daromas ta prasme, kad būtų iškeliamos praktinės par- 
eigos ir nurodomos konkrečios priemonės tautiškumo 
principams vykdyti Lietuvos gyvenime. Apskritai šitoje 
knygoje turėtų rasti išsprendimą ir išaiškinimą trys pa- 
grindinės tautiškumo problemos: 1) tautinės individua- 
lybės supratimas ir priemonės jai išlaikyti bei išvystyti, 
2) tautinės individualybės meilė arba patriotizmas ir 
priemonės jam padaryti vaisingam kūryboje, 3) tautinis 
pašaukimas, specialiai Lietuvos pašaukimas ir priemonės 
jam realizuoti. Šitos problemos pareikalautų ir atitinka- 
mo vadovėliui suskirstymo. 

c) Vadovėlis šeimyniškumui taip pat turėtų būti kartu ir 
teorinis, ir praktinis. Teorinis ta prasme, kad išaiškintų 
krikščioniškosios Moterystės esmę ir tikslą, praktinis, kad 
nurodytų Moterystės gyvenimo pareigas ir būdus joms 
tinkamai prisirengti. Dėl šitos priežasties šitoji knyga tu- 
rėtų turėti dvi dalis. Pirmoje turėtų būti kalbama apie 
krikščioniškąją Moterystę kaip tokią, išnagrinėjant ją 
visais atžvilgiais: prigimtuoju, kultūriniu ir religiniu. 
Antroje dalyje turėtų būti išaiškintos trys svarbiausios 

šeimos gyvenimo pareigos: vyro —- žmonos, tėvo — mo- 
tinos, šeimininko - šeimininkės, ir kartu nurodyti būdai 
joms pasiruošti. Šitoji dalis turėtų būti pritaikyta atskirai 
vyrams, atskirai mergaitėms, nes lyčių pareigos šeimoje 
nėra vienodos. 

d) Vadovėlis visuomeniškumui turėtų duoti socialinės ak- 
cijos teoriją ir praktiką. Čia turėtų rasti vietos: 1) išaiški- 
nimas visuomeninio idealo pagal katalikybės pažiūras, 2) 
nurodymas dabartinės socialinės santvarkos trūkumų ir 
būdų tiems trūkumams pašalinti, 3) išdėstymas praktinių 
nurodymų ir metodų, kaip ir kas privalo prisirengti bū- 
simam visuomeniniam veikimui. 

e) Vadovėlis inteligentiškumui būtų lavinimosi ir auklėji- 
mosi metodika. Čia taip pat turėtų būti išdėstyta ir esteti- 
nio išsilavinimo reikalas, ir būdai. Jis tad turėtų turėti tris 
skyrius: pirmame turėtų būti kalbama apie proto lavinimą 
ir jam reikalingas priemones. Šitasai skyrius būtų tikra 
prasme lavinimosi metodika, pritaikyta mokymosi laikui. 
Antrame turėtų rasti vietos valios auklėjimas arba būdo 
išdirbimas ir praktinės tam reikalui priemonės. Trečiame 
skyriuje reiktų kalbėti apie estetinių sugebėjimų išvysty- 
mą, nusiteikimą dailiajai kūrybai visam gyvavimo plote 
ir apie gražų elgesį. Tokie turėtų būti išleisti pagrindiniai 
vadovėliai. Jų reikalingumas yra labai aiškiai jaučiamas, 
nes minėtų klausimų išaiškinimui mūsų literatūroje nėra 
sistemingų ir ypač praktinių leidinių. Reikia tikėtis, jog 
šituo dalyku bus greit susirūpinta ir tokių vadovėlių 
pagaminta. Tuomet ateitininkų ideologija savo suformula- 
vime bus žymiai pažengusi priekin, o tai tuoj pasirodys 
ir josios vykdyme. 


Pagrindinės vadovėlių problemos 


1. Dogmų išdėstymas ir paaiškinimas 
Katalikiškumas [2 Šventųjų bendravimo principai ir esmė 
3. Sakramentai ir liturgija 


1. Tautybė ir jos išvystymas 
Tautiškumas [2 Patriotizmas ir jo reikalavimai 
3. Tautinis pašaukimas ir jo vykdymas 


1. Moterystė kaip prigimties institucija 
Teorinè dalis | 2. Moterystė kaip bendruomenė 
3. Moterystė kaip sakramentas 


1. Vyro - žmonos pareigos 
Praktinė dalis | 2. Tėvo — motinos pareigos 
3. Šeimininko — šeimininkės pareigos 


Šeimyniškumas 


1. Krikščioniškosios visuomenės idealas 
2. Dabartinės visuomeninės santvarkos 
Visuomenisunas | stovis 
3. Priemonės pasirengti visuomeniniam 
veikimui 


1. Lavinimosi metodika 
Inteligentiškumas | 2. Auklėjimosi būdai 
3. Kūrybos ir gražaus elgimosi menas 


GAMTOS FILOSOFIJA 


Jau keleri metai, kai teologas ir gamtos filosofas Al- 
bertas Mittereris stengiasi savo raštais atskleisti tąjį pa- 
saulėvaizdžio pasikeitimą, kuris įvyko nuo šv. Tomo ligi 
mūsų dienų. Savo studijomis Mittereris yra palietęs keletą 
svarbesniųjų pasaulėvaizdžio klausimų ir parodęs, kad 
šiandien jie yra sprendžiami kitaip negu šv. Tomo metu, 
ir kad šv. Tomo metafizinės teorijos, paremtos netobulu 
patyrimu arba klaidingomis išvadomis, šiandien jau rei- 
kalauja tam tikros revizijos. Štai keletas svarbesnių Mit- 
tererio studijų: 1. Der Dienst des Menschen an der Natur 
nach dem Weltbild des hl. Thomas und dem der Gegenwart. 
Ein Beitrag zur Natur- und Kulturphilosophie // Zeitschrift f. 
kath. Theologie, 1932. Šitoje studijoje Mittereris stengiasi 
susekti tomiškuosius pagrindus kultūros filosofijai. Pasiro- 
savotiškai, visą kūrybą laikydamas esančią tik žmogui, 
neigdamas pasaulio neatbaigimą ir tuo pačiu žmogaus 
bendradarbiavimą dieviškoje kūryboje. 2. Mann und Weib 
nach dem biologischen Weltbild des hl. Thomas und dem der 
Gegenwart // Zeitschrift f. kath. Theologie, 1933. Čia Mitte- 
reris parodo, kad šv. Tomo biologija buvo androcentrinė 


Albert MiHterer, Das Ringen der alten Stoff-Form-Metaphysik mit der 
heutigen Stoff-Physik (Wandel des Weltbildes von Thomas auf heute, I 
Bd.) - Innsbruck, 1935. 

Aristotelio biologija, ir kad ja remdamasis šv. Tomas pa- 
darė išvadų praktiniam, doriniam, juridiniam ir net religi- 
niam moters gyvenimui. 3. Der Bewegungssatz (omne quod 
movetur ab alio movetur) nach dem Weltbild des hl. Thomas 
und dem Gegenwart // Scholastik, 1934. Šita studija atsklei- 
džia šv. Tomo judėjimo dėsnio nesuderinamumą su tuo 
moderniosios fizikos teigimu, kad medžiaga ir energija 
yra tas pat dalykas, vadinasi, kad judėjimo principas glū- 
di pačioje energijoje. Šv. Tomas formulavo savo dėsnį dėl 
nuo Dievo ligi žemiausių būtybių, būtent: Dievas judina 
angelus, angelai judina dangaus kūnus, dangaus kūnai 
judina elementus, elementai judina elementatus (elementų 
junginius), kuriems priklauso visi regimi daiktai ir net 
pats žmogus. Todėl šioje grandinėje labai lengva nuo pa- 
prastų daiktų judėjimo pasiekti patį Dievą. 

Todėl ir aukščiau minėtas Mittererio veikalas apie se- 
nosios metafizikos kovą su naująja fizika nėra atsitiktinis 
dalykas. Savo įžanginiame žodyje Mittereris pasisako, kad 
šiame veikale yra ne istoriškai atpasakojama, kaip išsi- 
vystė pasaulėvaizdis nuo šv. Tomo ligi mūsų dienų, bet 
kritiškai palyginamos paties šv. Tomo pažiūros su moder- 
niojo mokslo pažiūromis. Iš kitos pusės, čia nagrinėjamas 
tik negyvosios gamtos hylomorfizmas, nes biologijoje jis dar 
laikosi, nors ir ten jo pritaikymas dažnai esti labai nevy- 
kęs. Kokių tad išvadų prieina Mittereris, ypač kas liečia 
kūnų sudėties problemą? 

1. Visų pirma Mittereris įrodinėja, kad tomiškasis hy- 
lomorfizmas yra ne tik metafizinė, bet ir fizinė kūnų sudėties 
teorija. Kiekvienos metafizinės teorijos kelias yra toksai: 
visų pirma yra patyrimas, paskui eina fizikinė teorija, ant 
kurios yra statoma metafizinis aiškinimas. Taip buvo ir 
su tomiškuoju hylomorfizmu. Iš techninio hylomorfizmo, 
kad vario statula turi lytį ir medžiagą, šv. Tomas perėjo 
prie fizikinio hylomorfizmo, kad kūnai susideda iš vieno- 
dos medžiagos, bet kiekvienas turi skirtingą lytį, iš kurios 

kyla fizikinės kūnų ypatybės. Nuo šitos teorijos Tomas 
žengė į metafiziką ir paskelbė, kad kiekvienas daiktas 
savo esme yra sudėtas iš dviejų pradų: iš pasyvios vertin- 
gos medžiagos ir aktyvios lyties. Metafizinio hylomorfiz- 
mo pagrinde glūdi fizikinis hylomorfinis daikto modelis 
(medžiaga — forma). Šitas modelis yra monomerinis, arba 
vienalytis, vienadalis. 

2. Monomerinis, arba vienalytis, vienadalis modelis mo- 
derniojoje fizikoje yra palaidotas. Dabartinės kūnų sudėties 
fizikinis modelis yra polimerinis, arba daugialytis, daugia- 
dalis. Šitų dalių skaičius, jų kombinacijos, jų svoris kaip 
tik ir kildina visas tas kūnų ypatybes, kurias šv. Tomas 
priskyrė formos veikimui. Medžiagos formos formulė da- 
bar fizikoje nieko neišaiškina, ir todėl fizikoje šiandien 
josios niekas nesilaiko. Taigi fizikinis šv. Tomo hylomor- 
fizmas dabar aiškiai jau yra žlugęs. 

3, Bet su juo griūva ir metafizinis hylomorfizmas. Me- 
tafizinis hylomorfizmas, kaip minėta, yra paremtas fiziki- 
niu hylomorfizmu, kaip šis pastarasis išvestas iš patyrimo. 
Griuvus todėl fizikiniam hylomorfizmui, metafizinis hylomorfiz- 
mas nebetenka pagrindo ir lieka tik gryna fikcija, kuri nieko neiš- 
aiškina ir niekur nėra pritaikoma. Todėl Mittereris kalba apie 
tomiškojo hylomorfizmo krizę ir nurodo tris josios žymes: 
a) stoka objekto, b) stoka moksle šalininkų ir c) bėgiojimas 
iš vieno mokslo į kitą. Tomiškasis hylomorfizmas visų 
pirma buvo išstumtas iš dangaus kūnų. Jau mūsų eros 
pradžioje pasirodė, kad dangaus kūnai nėra hylomorfiniai, 
bet hylomeriniai, vadinasi, energijos sistemos. Tai buvo 
pirmas ir esminis hylomorfizmui smūgis, nes, pasak Mit- 
tererio, „visa tomiškoji pasaulio fizika, net ir žemės kūnų, 
laikosi arba žlunga su dangaus kūnų fizika“ (p. 85). Kiek 
ilgiau hylomorfizmas laikėsi žemėje. Bet netrukus ir čia 
pastebėta, kad žemės kūnai taip pat yra ne hylomorfiniai, 
bet hylomeriniai, vadinasi, tam tikri junginiai ir tam tikros 
sistemos. Dabar tomiškajam hylomorfizmui liko dvi išeitys: 
arba iš kūnų pereiti į subkūnines substancijas (elektronus, 

protonus ir t. t.), arba iš fizikos į biologiją. Bet ir vienas, 
ir kitas kelias, pasak Mittererio, yra antitomiškas. Anti- 
tomiška yra hylomorfizmą apriboti tik gyvaisiais kūnais. 
Gyvieji kūnai juk taip pat susideda iš subkūninių subs- 
tancijų (elektronų...). Jeigu tad hylomorfizmas išimamas 
iš šitų substancijų, kokiu būdu jis gali būti vėl paskui 
pritaikomas toms pačioms substancijoms gyvajame daikte? 
Kodėl tas pats elektronas akmenyje yra hylomerinis, o 
gyvyje hylomorfinis? Arba kodėl visas gyvis yra hylo- 
morfinis, o jo elektronai hylomeriniai? Mittereris nenei- 
gia, kad šitie klausimai gali būti atsakyti teigiamai. Bet 
kiekvienu atveju šitas atsakymas bus kitoks, negu jį davė 
šv. Tomas. Antitomiška yra taip pat hylomorfizmą perkelti 
į subkūnines substancijas. Hylomorfizmas buvo sukurtas 
tam, kad išaiškintų daikto ypatybes: svorį, temperatū- 
rą, spalvą, sudėtį ir t. t. Tuo tarpu subkūninėje srityje 
jis nieko neišaiškina. Kokia yra elektrono temperatūra? 
kokia yra jo spalva? Čia hylomorfizmas yra tik teorija 
sau pačiai, be jokio konkretaus tikslo ir objekto. Kai kas 
gelbstisi tuo, kad sako, jog forma ir medžiaga elektrone 
yra tas pats dalykas. Tai, pasak Mittererio, kaip tik yra 
labiausiai antitomiška, nes Tomas neprileido jokių substan- 
cijų, kuriose medžiaga ir forma būtų tas pats dalykas. Jis 
žinojo tik dvi substancijų rūšis: susidedančias iš medžiagos 
ir formos, kaip realiai skirtingų pradų, ir bemedžiagines 
substancijas, kurios yra dvasios (plg. p. 130). Kalbėdamas, 
kad tomiškasis hylomorfizmas šiandien neturi moksle ša- 
lininkų, Mittereris pastebi, kad joks katalikas filosofas 
nesilaiko pilnutinio tomiškojo hylomorfizmo. Fizikinis hy- 
lomorfizmas šiandien yra visų paliktas. Bet metafizinis hy- 
lomorfizmas šv. Tomo filosofijoje yra iš esmės susietas su 
fizikiniu. Jeigu šiandien juodu yra perskirti, tai tik dėl to, 
kad dabar fizika užsiima kiti žmonės, o filosofija vėl kiti. 
Norėdami išgelbėti hylomorfizmą, daugelis formuluoja sa- 
vas teorijas, kurios visos jau yra jų pačių, bet ne šv. Tomo. 
Todėl, pasak Mittererio, šiandien šiuo atžvilgiu negalima 

daryti kam nors priekaištų, kad jis atsitraukia nuo Tomo. 
Taip daro visi. Kurio hylomorfizmas yra geresnis, tai gali 
parodyti tik argumentai, o ne autoritetas (plg. p. 105). 
Gelbėdamasis tomiškasis hylomorfizmas iš fizikos nori pa- 
bėgti į kitus mokslus. Pirmiausia į gamtos filosofiją. Bet 
yra aiški nesąmonė fizikiškai daiktus laikyti hylomeriniais, 
o metafiziškai - hylomorfiniais. Tas pat reikia pasakyti ir 
apie bandymą hylomorfizmą perkelti į logikos sritį. 

4. Mittereris kelia klausimą, kaip tomiškojo hylomorfizmo 
atmetimas gali būti suderinamas su Bažnyčios nusistatymu ir 
net juridiniu įsakymu (plg. I. C. can. 589 ir can. 1366) laikytis 
šv. Tomo doktrinos. Šitas Bažnyčios nusistatymas paaiški jau 
iš Leono XIII enciklikos „Aeterni Patris“, kurioje pasaky- 
ta: „Si guid cum exploratis posterioris aevi doctrinis minus 
cohaerens vel denigue modo non probabile, id nullo pacto in 
animo est aetati nostrae ad imitandum proponi.” Tomiškasis 
hylomorfizmas kaip tik pasirodo mūsų amžiaus patikrin- 
toms doktrinoms priešingas. Jį tad įsakyti nėra Bažnyčios 
mintis. Kai buvo suformuluotos ir patvirtintos 24 tezės, 
kuriose glūdi šv. Tomo genuina doctrina, jų formuluotojai 
norėjo, kad jos būtų įsakytos laikytis visiems katalikams 
mokslininkams. Tuomet jėzuitų generolas savo laiške po- 
piežiui Benediktui XV išdėstė pažiūras apie neprivalomą 
šitų tezių charakterį ir gavo savo pažiūros patvirtinimą. 
Tas neprivalomo 24 tezių charakterio išaiškinimas tinka 
ne tik jėzuitams, bet ir visiems katalikams. Bažnyčia ne- 
gali vieniems kokią nors teoriją įsakyti, o kitus nuo josios 
dispensuoti. Tuo tarpu tarp šitų 24 tezių yra dvi, kurios 
specialiai liečia hylomorfizmą. Todėl savaime aišku, kad ir 
hylomorfizmas nėra tokia teorija, kurią Bažnyčia pasiimtų 
specialiai globoti (plg. p. 131-138). 

Baigdamas Mittereris pastebi, kad „su tomiškuoju hylo- 
morfizmu yra blogai, labai blogai“ ir kad niekas neįstengia 
jo išgelbėti. Norint būti tomistu, geriau yra atsirėmus į hylome- 
rinį dabartinės fizikos modelį sukurti atitinkamą metafizinę kūnų 
sudėties teoriją. 

ĮSIELOS PROBLEMA] 


Šito veikalo pobūdį pats autorius pratartyje taip išreiš- 
kia: „Spręsdami sielos problemą, mes čia norime orien- 
tuotis į naujausius metapsichikos, okultizmo mokslo davi- 
nius, kurių vis dar kažkaip vengiama plačiau panaudoti 
tradiciniu scholastišku metodu parašytose knygose apie 
sielą“ (p. 9). Todėl didelė veikalo dalis kaip tik ir yra 
skirta tiems metapsichiniams fenomenams. 

Sielos problemą autorius pradeda nagrinėti sielos ne- 
mirtingumo paneigimu mūsų laikais. Čia yra charakteri- 
zuojama materialistinės pasaulėžiūros išsivystymo eiga, 
josios apraiškos psichologijoje ir jos likučiai dabartiniame 
gyvenime. Autorius teisingai konstatuoja, kad „materializ- 
mas, bent akademikų sferose, nebelaikomas gryno mokslo 
pasaulėžiūra, betgi šių dienų moderniosios kultūros gy- 
venimo materializmo dvasia dar stipriai jaučiama“ (p. 15). 
Ir autorius mini techniką, kūno kultūrą, nacionalizmą ir 
rasizmą, kur materializmas tebėra gyvas vienokia ar ki- 
tokia forma. Be abejo, daugumas žmonių linksta ieškoti 
aukštesnių pradų negu medžiaga. Bet kelias į juos nėra 
lengvas. Psichologijoje jis apsireiškia įvairiais nemirtingumo 
surogatais šių dienų monizme, kuriam autorius skiria an- 
traji savo veikalo skyrelį. Čia mes sužinome apie įvairias 


Kun. Lomanas J. Sielos problema. - Kaunas, 1937. - 258 p. - (Šv. Kazi- 
miero draugijos leidinys, Nr. 665). 

monizmo rūšis ir apie įvairius nemirtingumus, kurie visi 
daugiau ar mažiau nutolsta nuo tikrojo asmeninio sie- 
los nemirtingumo. Su šituo monistiniu nemirtingumu iš 
esmės yra susijusi ir monistinė eschatologija, kuri yra 
nagrinėjama trečiame skyrelyje. Jame autorius paliečia 
metempsichozės problemą. Gražiai yra nušviesta galbūt 
pagrindinė Nietzsche's mintis „Wiederkehr aller Dinge“, 
kuri jį labiausiai kankino. 

Šitie trys skyreliai sudaro tarsi įvadą, kuriame sielos 
problema dar nėra liečiama iš esmės. Toliau eina jau 
pačios sielos nagrinėjimas. Pirmiausia autorius aprašo psi- 
chinio proceso esmę. Analizuodamas suvokimo, mąstymo, 
valios aktų, juoko, refleksijos, kalbos, dorovės prigimtį, 
autorius daro išvadą, kad šitie aktai, nebūdami fiziologi- 
nės prigimties, savaime suponuoja ir nefiziologinį, dvasinį 
jų subjektą: „Psichinės galios savo veikime rodo žmogaus 
prigimtyje esant ir tam tikrą dvasiškumą, aukštesnį psi- 
chinį pradą“ (p. 81). Atsakydamas į klausimą, koks yra 
šitas pradas, autorius susiduria su sielos substancialumo 
problema. Platoka aktualybės teorijos ir jos kritikos ap- 
žvalga sudaro šio skyrelio turinį. Tolimesniuose skyreliuo- 
se autorius vėl prieina prie sielos nemirtingumo, tik šiuo 
kartu jau pozityviai. Visų pirma jis nagrinėja metafizinį 
sielos nemirtingumo pagrindą, kurį jis randa tą, kad siela 
nėra esmingai priklausoma nuo kūno nei savo buvime, 
nei savo veikime, ką rodo metapsichiniai reiškiniai. Pri- 
gimtą Žmogaus sielos nemirtingumą patvirtina ir mora- 
liniai postulatai. Tiesos, gėrio, teisingumo siekimas rei- 
kalauja, kad žmogaus siela neišnyktų su šiuo gyvenimu. 
Prie šitų moralinių postulatų prisideda ir pačios žmonijos 
amžinybės ilgesys, kuris traukiasi per visus amžius ir per 
visas tautas. Šitame skyrelyje autorius peržvelgia įvairias 
religijas ir visose jose nurodo buvus nemirtingumo ilgesį, 
nors ir nevienodai išreikštą. 

Toliau eina lyg ir trečioji knygos dalis, skirta specia- 
liai metapsichiniams reiškiniams, kuriems autorius teikia 

ypatingos reikšmės, nagrinėdamas sielos problemą. Visų 
pirma čia yra aprašomas metapsichinis pasaulis apskritai 
ir nenoras paisyti jojo faktų, nors daugybė labai rim- 
tų mokslininkų šituos faktus yra patikrinę ir pripažinę. 
Toliau eina konkretūs faktai iš pranašiškų sapnų-vizijų, 
iš aiškiaregystės, iš telepatijos ir iš mokslinio okultizmo 
sričių. Šitų faktų kad ir trumpas aprašymas apima net 
75 puslapius. Faktų konstatavimu ir baigiamas veikalas, 
cituojant prof. Dessoir nuomonę, kad „Okultistiniai faktai 
griauna materializmo tezes, ir tuo būdu paaiškėja dvasinė 
sielos prigimtis“ (p. 258). 

Skaitant veikalą, matyti didelis autoriaus išsilavini- 
mas, susipažinimas su atitinkama literatūra ir mokėji- 
mas surinktą medžiagą panaudoti klausimams nušviesti. 
Vis dėlto autorius pasilieka daugiau apžvalgos srityje. 
Mes patiriame daugiau sielos problemos istoriją, įvairius 
bandymus šią problemą spręsti, įvairius faktus, kalban- 
čius už tam tikrą sprendimą, bet mes sunkiai patiriame 
patį šios problemos sprendimą. Daugybėje citatų, faktų ir 
nuomonių beveik pradingsta autoriaus norima išvystyti 
mintis. Sistemingumo stoka yra pagrindinė autoriaus veikalo 
yda. Sielos problemoje yra du svarbiausi klausimai: sielos 
dvasingumas ir josios nemirtingumas kaip dvasingumo 
rezultatas. Tokia eile ir reiktų šiuos klausimus nagrinėti. 
Tuo tarpu autorius juos supynė į viena, atkreipė ypatin- 
gą dėmesį į sielos nemirtingumą, per maža paisė sielos 
dvasingumo, todėl skaitytojas gauna įspūdį, kad tasai sie- 
los nemirtingumas yra daugiau mūsų įsitikinimas, garsių 
žmonių nuomonė, negu toks dalykas, kuris plauktų iš pa- 
čios sielos prigimties. Būtų buvę veikalui daug sveikiau, 
jei būtų aiškiai išnagrinėtas sielos dvasingumas, o paskui 
kalbėta apie josios nemirtingumą. 

Antras dalykas, kuris neišeina veikalui į sveikatą, yra nu- 
blukęs specifinis šio veikalo pobūdis. Autorius, kaip minėjome, 
pradžioje pasisako, kad sielos problemą nagrinėsiąs pagal 
naujausius metapsichikos duomenis. Tiesa, šių duomenų jis 

čia duoda nemažai. Bet, deja, mes pasigendame išvadų 
ir mokslinio šių duomenų pritaikymo sielos problemai 
spręsti. Tiesa, autorius pratartyje lyg ir pasiteisina: „Da- 
ryti tolimesnes išvadas iš tokių metapsichinių faktų palie- 
kame pačiam skaitytojui“ (p. 10). Bet to kaip tik nereikėjo 
daryti. Pačių faktų surinkimas ir jų pateikimas dar maža 
ką įrodo. Tai yra tik medžiaga, kurią reikia apdoroti, 
jeigu norime, kad ji būtų naudinga. Tuo tarpu tokio 
apdorojimo kaip tik nėra. Todėl skaitant trečiąją veikalo 
dalį, taip ir norisi, kad autorius šiuos įdomius faktus 
panagrinėtų, kad juos suvestų sistemon, kad parodytų jų 
pagrindą ir jų kilmės šaltinį. Kitaip trečioji dalis virsta 
tik smagiu pasiskaitymu be didesnės reikšmės. Pačiam 
skaitytojui pasidaryti išvadas yra neįmanoma jau tik dėl 
to, kad šių išvadų gali būti labai įvairių, kaip įvairūs 
yra ir patys metapsichiniai faktai. Jie liečia ir antjuslinio 
pažinimo buvimą, ir tiesioginį sielos susisiekimą su siela 
kūnui netarpininkaujant, ir sielos gyvenimą po mirties, ir 
sielų pasirodymą gyviesiems, ir dar visą eilę kitų klausi- 
mų. Kuriuos šitų klausimų metapsichiniai reiškiniai gali 
patvirtinti, kuriuos paneigti, taip ir lieka neaišku. 

Kun. J. Lomano veikalas todėl yra dar tik medžiaga 
sielos problemai. Šiuo atžvilgiu jis yra reikšmingas, nes 
mūsų filosofinėje literatūroje ligi šiol nebuvo nieko, kas 
vienoje vietoje suimtų ir bibliografinius nurodymus, ir 
mokslininkų pažiūras, ir pačius faktus. Pats dėstymo bū- 
das yra lengvas: veikalas skaitomas smagiai. 


TRAGIŠKOJI EUROPA 


- Gonzague de Reynoldo knygos 
lietuviško vertimo proga 


1. Veikalo pobūdis ir paskirtis 


Ne per seniai pasirodė Br. Stočkaus išverstas ir „Sa- 
kalo“ b-vės išleistas Gonzague de Reynoldo veikalas 
„L'Europe tragique” — „Tragiškoji Europa“. Išaugusi iš 
tvankios atmosferos, „nes Europa šiandien yra tragiška“, 
parašyta „neramume ir kartais net baimėje“, šitoji knyga 
yra verta plačiau paminėti, tuo labiau kad mūsų kalba tai 
bus bene pirmas Europos skerspjūvio vaizdas. Šios kny- 
gos autorius, kaip jis pats pasisako, jau beveik ketvirta- 
dalis šimtmečio dėsto aukštosiose mokyklose: visų pirma 
Ženevos universitete, paskui Berno ir galop Fribūro. Jau 
vienuolika metų, kai jis dalyvauja pasaulinėse organiza- 
cijose, ir septyneri metai, kai yra katalikiškos tarptauti- 
nių studijų sąjungos pirmininkas. Daug keliavęs, sutikęs 
daugelį Žmonių, Gonzague de Reynoldas gerai pažįsta 
Europos gyvenimą. Todėl ir minėtas jo veikalas yra ne tik 
kultūros filosofo, bet ir kultūros istoriko bei visuomeninio 
veikėjo padaras. „Šitoji knyga, - sako pats autorius, - yra 
studijų ir skaitybos, bet pirmiausia asmeninio ir kasdieni- 
nio patyrimo santrauka“ (p. 13)!. 

„Jeigu aš parašiau šią knygą ir jeigu aš ją taip parašiau, 
tai dėl to, kad aš buvau stumiamas baimės, kuri yra bendra 
visiems mano amžininkams“ (p. 9). Apie tam tikrą nerimą 
ir baimę autorius užsimena ne vienoje vietoje, laikydamas 


' Tekstai imami iš originalo (Paryžius, 1935, 2 leid.). 

ją bendru visų Europos gyventojų nusiteikimu. Tik mūsų 
nuolatinis gyvenimas po Damoklo kardu neleidžia mums 
visu rimtumu pamatyti mūsų gyvenamos situacijos, kuri iš 
tikro yra tragiška. „Mes visi jaučiame, - sako G. de Rey- 
noldas, - kad civilizacijai gresia pavojus arba mažiausiai, 
kad ji šuoliais kinta ne tik smarkiai, bet ir brutaliai“ (ten 
pat). Autorius net pastebi, kad šitas pavojus liečia ne kurią 
vieną civilizaciją arba kultūrą, tegul ir vadinamąją moder- 
ninę, bet civilizaciją apskritai. Tuo Gonzague de Reynoldas 
skiriasi nuo Spenglerio, kuris taip pat pranašavo civiliza- 
cijai galą, bet tik Europos civilizacijai ir tik dėl tam tikro 
biologinio kultūros proceso dėsnio. Reynoldas pavojų mato 
visai civilizacijai visame pasaulyje, nes šiandien pasaulis 
vis labiau esti sujungiamas į vieną visumą, ir kas dedasi 
vienoje visumos dalyje, tuojau išplinta ir joje visoje. 

Ryškiausia žymė, kuri rodo kultūrai gresiantį pavojų, 
Reynoldui yra galimas regresas arba kultūrinė atžanga, kaip 
kelias į barbariškumą. „Šalia progreso, - sako jis, — sėdi 
juodai apsivilkęs, kaip likimas, galima regresas. Regresas 
šiandien turi tiek pat šansų, kiek ir progresas“ (ten pat). 
Ir šitas galimas regresas kaip tik ir sudaro visą dabarti- 
nės situacijos rimtumą. Po tiek amžių, po tiek nepaprastų 
kultūrinių pastangų, po tiek kūrybinių laimėjimų žmonija, 
pirmiausia Europa, kuri ligi paskutinių dienų vadovavo 
kultūriniam pasaulio gyvenimui, priėjo tokį tašką, kur pro- 
gresas pasidarė tiek pat galimas, kiek ir regresas. Tai, be 
abejo, yra tragiškas taškas, nes niekam nėra aišku, kas ga- 
lop nusvers: kultūrinė pažanga ir kūrybinės žmogaus jėgos, 
ar kultūrinė atžanga ir kūrybinis žmogaus išsekimas. 

Be abejo, tokia Europos gyvenimo situacija negali ne- 
žadinti pesimizmo. Tai pripažįsta ir Reynoldas. Jis žino, 
kad jam bus mestas dėl to ne vienas kaltinimas. Bet jis 
pastebi: „Aš atsakysiu, kad išmintinga, protinga, vyriška 
būti pesimistu pažiūrose, kad su didesniu aiškumu ir su 
didesne energija būtum optimistų veikime. Tuo tarpu ši 
knyga visų pirma yra raginimas veikti“ (ten pat). 

Reynoldo veikalas yra skiriamas visiems tiems, kurie 
mąsto ir veikia, nes jo autorius įsitikinęs, kad „istoriją ku- 
ria žmonės“ (ten pat). Dėl to tiems Žmonėms, pirmiausia 
proto žmonėms - inteligentams, kurie gyvenime turi di- 
desnės reikšmės, kaip tik ir reikia gerai pažinti dabartinę 
tragišką Europos gyvenimo situaciją. „Pirmutinė mąstymo 
pareiga, - sako Reynoldas, - yra prisitaikyti prie dabar- 
tinio pasaulio, stengtis jį aiškiai permatyti, pasiklausti, iš 
kur jis ateina ir kur jis eina, surinkti, išlukštenti, išbandyti 
šio pasaulio neorganiška krūva patiekiamas vertybes, su- 
daryti vertybių lentelę, nes senoji jau sudužo. Štai dėl ko 
pirmoji valios pareiga yra imtis atstatyti, vadinasi, reaguoti 
prieš defetizmą ir fatalizmą“ (p. 10). Tuo būdu skatinda- 
mas veikti naujų vertybių kūrimo linkme, autorius pergali 
pesimizmą pažiūrose ir išvengia špengleriško fatalizmo. 

Šituo pozityviu keliu Reynoldą veda katalikiška jo pa- 
saulėžiūra. „Aš turiu istorijos filosofiją, - sako jis, baigda- 
mas savo įvedamąjį žodį, - tai yra Apvaizdos filosofija. Ji 
yra vienintelė, kuri leidžia tikėtis ir veikti“ (p. 15). Iš tikro 
šioje tragiškoje situacijoje Apvaizdos lemtis yra vienintelis 
tvirtas ramstis, kuris palaiko atskiro asmens reikšmingu- 
mą ir gėrio laimėjimo viltį. 

Veikalas turi įvadą ir tris dalis. Įvade Reynoldas na- 
grinėja du dalyku: 1) kad mes esame atsidūrę jau dvide- 
šimtajame amžiuje ir 2) kad mes gyvename revoliucijos 
tarpsnį. Daugelis žmonių teoriškai žino, kad jie gyvena 
dvidešimtajame amžiuje, bet faktiškai to nejaučia ir kon- 
krečių išvadų nepadaro. Tokiems žmonėms Reynoldas 
nori atidaryti akis ir parodyti, kad devynioliktasis amžius 
iš tikro yra pasibaigęs ne tik chronologiškai, bet ir isto- 
riškai. Iš kitos pusės, Reynoldas nori parodyti, kad mes 
gyvename visuotinės revoliucijos metą, kada viskas yra 
griaunama, pertvarkoma, performuojama ir pakeičiama. 
Pirma veikalo dalis kaip tik ir yra skirta šitai revoliucijai 
nagrinėti. Pasak Reynoldo, revoliucija prasidėjo su rene- 
sansu ir pasibaigė 1917 m. rusų revoliucija. Ekonominė 

krizė taip pat buvo viena iš revoliucijos apraiškų. Antra 
dalis yra skiriama kontrrevoliucijai, kuri prasidėjo Italijos 
fašizmu ir eina toliau Vokietijos nacionalsocializme. Tre- 
čioje dalyje Reynoldas sustoja ties vienybės noru, kuris 
kankina Europą, ir stengiasi Europos pastangas privesti 
prie dvasinio, teocentrinio principo. Šitoje tad vietoje pa- 
sirodo katalikybės vaidmuo Europos tragiškoje situacijoje. 
Nagrinėdami Reynoldo veikalą, mes kaip tik ir sustosime 
ties įvadu ir ties paskutine dalimi. Įvadas mums duo- 
da dabartinio gyvenimo charakteristiką, o paskutinė dalis 
kalba apie dvasinio principo reikšmę šiam tragiškam gy- 
venimui apsaugoti nuo žlugimo. Katalikybės ir Katalikų 
Bažnyčios vaidmuo čia pasidaro pirmaeilis. 


2. Naujo amžiaus pradžia 


„Mes esame dvidešimtajame amžiuje“, — pradeda Rey- 
noldas savo veikalo dėstymą. Tai yra tokia tiesa, kuri 
visiems aiški chronologiškai, bet kuri labai daugeliui yra 
neaiški istoriškai. Reynoldas teigia, kad dauguma euro- 
piečių taip mąsto ir gyvena, tarsi devynioliktasis amžius 
dar būtų nepasibaigęs. Tai galima pastebėti ir filosofijoje, 
ir politikoje, ir visuomeniniame gyvenime, ir net žmonių 
gyvenimo būde. Šitie žmonės nemato jokio esminio pa- 
sikeitimo. Jie mūsų dienų įvykius laiko tik sporadiniais 
reiškiniais, kurie turėsią netrukus pasibaigti, ir paskui 
kuriuos vėl ateisiąs devynioliktojo amžiaus gyvenimas su 
savo liberalizmu visuomenėje, su savo formalia demo- 
kratija valstybėje, su savo skepticizmu filosofijoje ir su 
savo nuolatinio progreso idėja kultūroje. Reynoldas tokius 
žmones vadina aklais (p. 18), savotiškais reakcionieriais. 
Tai yra tie, kurie nekritiškai lieka prisirišę prie liberalizmo 
ir prie socializmo, prie laimingumo idėjos, prie nepaliauja- 
mos pažangos, prie pirmykščio žmogaus gerumo, žodžiu, 
prie visų humanistinių idėjų. Tokie žmonės nemato, kad 

jie pasiliko iliuzijose, tuo tarpu gyvenimas jau toli juos 
pralenkė. 

Devynioliktasis amžius jau yra baigtas. Chronologiškai 
jis baigėsi 1900 m. gruodžio 31 d. 24 val. Istoriškai jis 
baigėsi 1914 m. rugpjūčio 1 d. Didžiojo karo paskelbimu. 
Karas buvo perėjimas iš vieno pasaulio prie antro. Karas 
nušlavė devynioliktąjį amžių kaip tam tikrą kultūrinę for- 
mą, kaip tam tikrą gyvenimo tipą. Pasibaigus karui, pra- 
sidėjo naujas gyvenimas - tamsus, nežinomas. Didžiuoju 
karu buvo baigtas ilgas istorijos periodas, prasidėjęs re- 
nesansu, ėjęs per Apšvietą ir paskutinį savo išsivystymo 
tarpsnį radęs devynioliktojo amžiaus liberalizme. „Šitas 
pasaulis miršta, šitas pasaulis mirė“, — sako Reynoldas. — 
„Koks bus naujasis?“ Reynoldas prisipažįsta, kad šito 
naujo pasaulio kontūrai dar neaiškūs. Mes dar nežinome, 
kas jis bus. Mes geriau žinome, kuo jis nebus. 

Visų pirma jis nebus moderninis pasaulis. Pasak Rey- 
noldo, istorija turės jį pavadinti kitokiu vardu. N. Berdia- 
jevas taip pat teigia, kad šitas naujas pasaulis bus visiš- 
kai kitoks negu senasis. Jis šitą istorijos periodą vadina 
„naujaisiais viduramžiais“. Galimas daiktas, kad vėlesni 
istorikai ir priims šitą vardą, nes vidurinių amžių bruožų 
mes šiandien vis labiau matome, pradedant vis labiau 
atsigaunančiu šventumu ir baigiant vis labiau iškylančiu 
fanatizmu ir netolerancija. Toliau, šitas naujas pasaulis 
nebus devynioliktojo amžiaus pasaulis. Manyti, kad gy- 
venimas kada nors vėl grįš atgal, yra didžiausia iliuzija. 
Mes jau esame įžengę į visiškai kitokią erą. 

Svarbiausia šio naujo amžiaus žyme Reynoldas laiko 
trijų kartų susidūrimą. Šitos kartos yra labai savotiškos ir 
labai viena nuo kitos skirtingos. Jų santykiai kaip tik ir 
sudaro šito naujo amžiaus charakteringą bruožą. Reynol- 
das, pasekdamas G. Grūndeliu skiria tris kartas: fronto kartą, 
karo kartą ir pokarinę kartą. Fronto kartą sudaro tie Žmonės, 
kurie buvo mobilizuoti nuo 1914 ligi 1918 metų. Ši karta 
dar buvo išaugusi devynioliktojo amžiaus dvasioje. Tai 

yra tikrai tragiška karta. Savo jaunystę praleidusi fronte, 
grįžusi namo rado gyvenimą visiškai pasikeitusį. Namų 
židiniai buvo išdraskyti ir sugriauti, šalys nualintos, žmo- 
nės nuvargę ir pailsę. Reynoldas pastebi, kad tie, kurie 
savo knygose, laikraščiuose ir straipsniuose garbino šitą 
kartą kaip herojišką, atsisakė užleisti jai vietą politiniame 
ir ekonominiame gyvenime. Šitoji karta buvo savotiškai 
nustumta į šalį. Tai sužalota karta, kurios karingas nu- 
siteikimas po karo pasikeitė revoliuciniu nusistatymu. Ji 
nuėjo į kraštutinumus: į komunizmą arba į nacionalizmą. 
„Mussolini ir Hitleris priklauso šitai fronto kartai, maža 
to, jie ją simbolizuoja“ (p. 22). Karo karta yra gimusi tarp 
1900 ir 1910 metų. Reynoldas ją vadina karo karta dėl to, 
kad josios vaikystė ir jaunystė praėjo karo metu. Ji visą 
laiką gyveno įtemptai, daugiausiai jausmais: baime, gailes- 
čiu, nuliūdimu ir gedulu arba entuziazmu dėl laimėjimo. 
Šitoji karta buvo išplėšta iš savos šalies ir tautos tradicijų, 
negalėjo išeiti normaliai mokslo, buvo blogai maitinama 
ir auklėjama. Jai pirmiausia reikėjo rūpintis duonos kąs- 
niu. Dėl to ji išaugo antiintelektualistė. Ji yra šiurkšti. Ji 
linksta greičiau veikti, negu mąstyti. Fiziškai ir moraliai 
ji yra gana silpna. „Tai yra karta, kuri pradeda iš nieko; 
tai pirmoji XX amžiaus karta“ (p. 23). Trečioji, pokarinė, 
karta yra gimusi tarp 1910 ir 1920 metų. Karas jai jau yra 
tolimas dalykas. Ji jo nematė arba bent jis jai tiesiog įta- 
kos nebeturėjo. Šitoji karta vėl pradeda domėtis idėjomis 
ir dvasiniais interesais. Ji jau turi šiokių tokių tradicijų, 
kurių yra sukūrusi karo karta. Tai yra antroji dvidešimto- 
jo amžiaus karta, kuriai tikrumoje priklauso ateitis. 

Šitų trijų kartų susidūrimas kaip tik ir nudažo naujo 
amžiaus pradžią savotiškomis spalvomis. Pirmoji, fronto 
karta, mato, kad jos turėtos vertybės, jos savotiškas pa- 
saulio bei gyvenimo supratimas jau visiškai žlugo, kad 
kyla jai naujas, nežinomas gyvenimas. Antroji, karo karta, 
palinkusi ypatingai vertinti ekonomines ir technines gėry- 
bes, taip pat mato, kad šitos gėrybės pasistumia į antrąją 

vietą, pirmąją užleisdamos dvasinėms, net mistinėms ver- 
tybėms. Trečioji, pokarinė, karta visiškai nebesupranta pir- 
mosios, su kuria jai vis dėlto dar tenka susidurti ir veikti, 
nes pirmosios kartos atstovų mes dar daug turime net ir 
labai atsakingose vietose. Trečioji karta niekina pirmąją, 
josios negerbia, jai nepripažįsta teisių spręsti ir tvarkyti. 
Iš čia kyla tasai skaudus konfliktas, kuris šiandien jaučia- 
mas tarp senųjų ir jaunųjų. Tai nėra paprastas visų laikų 
reiškinys, kai vaikai nesutinka su tėvais. Tai yra specifiška 
mūsų amžiaus apraiška, nes mūsų amžiaus įvykiai sukū- 
rė šitas tris generacijas visai nenatūraliu būdu. Todėl ir 
tarp jų esąs konfliktas yra tragiškas, kaip ir visas mūsų 
gyvenimas. 

Charakteringa, kad Reynoldas šitų naujų kartų suran- 
da net fizinį tipą, kuris yra skirtingas nuo buvusiųjų, o 
tuo labiau yra skirtingas dvasinis nusiteikimas. Štai kaip 
Reynoldas šitą tipą charakterizuoja. „Jis yra sutinkamas ir 
Maskvoje, ir Paryžiuje, ir Romoje, ir Berlyne, ir Jungtinėse 
Amerikos Valstijose, ir Šveicarijoje. Gerai įsižiūrėkite į jį: 
jaunas, nusiskutęs, be kepurės, be švarko, kaspinu spal- 
votuose marškiniuose, tiesaus ir aštraus žvilgsnio, dumia 
visu greičiu triukšmingai automobiliu arba motociklu per 
minią. Jis žino, ko jis nori: būti gyvenimo tvarkytoju. Jis 
jaučia esąs stiprus. Pasaulis jam priklauso arba priklausys. 
Jis pasiims jį prievarta, jei tik reikės. Praeitis jam neeg- 
zistuoja: atgal jis anaiptol nesidairo. Galimas daiktas, kad 
jis yra komunistas. Bet jeigu jis vykdo kontrrevoliuciją, 
tai būkite tikri, visai ne senojo režimo naudai. Ypač ne 
naudai buržuazinio režimo. Jis nedaug turi idėjų. Bet jis 
jas realizuos, neleisdamas, kad skepticizmas arba kriti- 
kos dvasia padarytų joms įtakos. Apskritai jis daugiau 
domisi technika, mechanika, motorais, negu idėjomis: jis 
pats save išgyvena kaip motorą. Jame yra kažkas karei- 
vio, kažkas kvalifikuoto darbininko, kažkas sportininko, 
kažkas kino artisto. Tai mišinys iš piliečio iš romaniškų 
kraštų ir piliečio amerikono, iš proletaro ir aristokrato. Jis 

neturi nei skrupulų, nei prietarų. Jame kyšo realizmo kau- 
ke pridengtas, blogai paslėptas jautrumas ir misticizmas“ 
(p. 24-25). Šitoks tipas šiandien kuria gyvenimą. Ar nuos- 
tabu, kad ir jo sukurtas gyvenimas taip pat yra mišinys 
karo, darbo, sporto ir kino filmų iliuzijų. Dvidešimtasis 
amžius prasideda labai savotiškai! 


3. Visuotinė revoliucija 


Kad šiandien visose srityse vyksta revoliucija, rodos, 
aiškus faktas, net savotiška aksioma. Reynoldas yra įsiti- 
kinęs ir visoje savo veikalo pirmoje dalyje įrodinėja, kad 
mūsų išgyvenama visų sričių revoliucija yra ne kas kita, 
kaip prancūzų revoliucijos tęsinys; tai ta pati revoliucija, 
mūsų matoma paskutiniame savo išsivystymo tarpsnyje. 
Skirtumas tik tas, kad prancūzų revoliucija pasiliko Euro- 
pos, net Prancūzijos ribose, tuo tarpu dabartinė revoliucija 
pasidarė pasaulinė, kaip ir pats karas buvo pasaulinis, nes 
ir karas buvo tik vienas, kiek ryškesnis revoliucijos narys. 
Šiandien mes gyvename revoliuciją visur kur. 

Visų pirma vyksta revoliucija ekonominėje srityje. Eko- 
nominė krizė prasidėjo su pačiu karu, paskui po kai ku- 
rių pagerėjimų vėl išsiveržė 1929 metais kaip tik tokiame 
krašte, kuris buvo sukurtas ant ekonominio pagrindo. 
Tai rodo, kad revoliucija vyksta pačiuose gyvenimo pa- 
grinduose. Kur koks pagrindas buvo, ten ir revoliucija 
savotiška prasidėjo. Ekonominė krizė, prasidėjusi Jung- 
tinėse Amerikos Valstijose, pasak Reynoldo, nėra hiper- 
produkcijos arba per menko suvartojimo padaras. Bet tai 
yra „struktūros krizė. Viena struktūra baigia nykti, kita 
tik pradeda kurtis. Tarpinis procesas ir yra tai, ką mes 
vadiname krize“ (p. 36). Ir šitoji ekonominė revoliucija 
krizės pavidalu turi lemiančios reikšmės visam mūsų gy- 
venimui. Žmonės gyvena netikrume. Kiekvienas rūpinasi 
tiktai pragyvenimo reikalais. Kovos už pažiūras ir už idė- 

jas pasikeičia kovomis už duoną. Dėl to materialinio aprū- 
pinimo veiksnys pasidaro lemiamas valstybės gyvenime. Dar 
neseniai buvo tikėta, kad politika tvarko ir veda ekonomiką. 
Šiuo tarpu darosi priešingai. „Šiandien, - sako Reynoldas, - 
politinė problema yra taip formuluojama: esant pairusiai 
kurio nors krašto ekonominei situacijai, rasti režimą, kuris 
šitą situaciją atstatytų“ (p. 37-38). 

Antra, vyksta socialinė revoliucija, kuri ypatingos iš- 
raiškos rado rusų revoliucijoje. Socialinė revoliucija ardo 
ir iš naujo kuria visuomeninę santvarką ir santykius tarp 
žmonių. Čia jau nebėra hierarchinės visuomenės struktū- 
ros. Čia viskas virsta mase, iš kurios pamažu formuojasi 
nauji vadovaujantieji kadrai, nes visuomenė be vadų būti 
negali. Taip pat vadai negali būti tiktai atsitiktinumo 
dalykas. Vadas, kaip atsitiktinumo padaras, pasirodo tik 
revoliucijos metu. Bet paskui jis turi būti išugdomas iš 
visuomenės. Senojoje socialinėje santvarkoje šitokia vadų 
atranka eidavo iš tam tikrų luomų. Šiuo metu luomai jau 
yra žlugę. Vadų atranka turės vykti kitokiu būdu. Bet 
kaip, šiandien dar sunku pasakyti. 

Trečia, vyksta politinė revoliucija. Senasis demokratinis 
ir imperialistinis režimas griuvo karo metu arba pokari- 
niais metais. Kai 1922 metais juodmarškiniai įžygiavo į 
Romą ir fašizmas įsteigė Italijoje savo karalystę, dar gali- 
ma buvo manyti, kad tai tik sporadiškas reiškinys. Ir pa- 
tys fašizmo vadai ne sykį yra teigę, kad fašizmas yra ita- 
liškas dalykas ir eksportui netinka. Vis dėlto vienokios ar 
kitokios formos diktatūrinio režimo pradų pradėjo reikštis 
įvairiuose kraštuose. Portugalijoje diktatūra pasidarė sė- 
kminga. Kai Vokietijoje laimėjo Hitleris, diktatūrinis reži- 
mas pasidarė gana aktualus. Šitoje politinėje revoliucijoje 
vienas dalykas yra reikšmingas: „Valstybė liaujasi buvusi 
abstrakti, anoniminė galybė, kaip buvo demokratijoje, vis 
tiek ar ji būtų liberalinė, ar socialistinė“ (p. 35). Šiuo metu 
valstybė eina į konkretumą. Ji imasi konkrečių žygių ir 
realių darbų. Ji pradeda tvarkyti ir asmenį, ir tautą. Ji 

pradeda net šiuos du gyvenimo pradu pavergti. Ne veltui 
todėl Reynoldas ir sako, kad šitoje moderninėje valstybėje 
„individo autonomija ir tautos suverenumas yra sugriau- 
tas“ (ten pat). Valstybės galia čia įsikūnija vado asmenyje. 
Tai yra savotiškas cezarizmas. Bet tai nėra anaiptol sugrį- 
žimas į senojo absoliutizmo laikus. 

Pagaliau eina revoliucija idėjų gyvenime. Apie pasikei- 
timus moksle, mene, doroje ir religijoje Reynoldas nekalba, 
nes jie visiems yra žinomi. Jis tik konstatuoja, kad krizės 
esama ne tik ekonominėje, ne tik socialinėje ar politinėje, 
bet ir idėjinėje srityje. Pasauliui stinga principų. Jis neturi 
idėjų. O jeigu kokia idėja šiandien ir yra reiškiama, tai 
ji reiškiama skambia formule, be turinio, ir ji patenkina 
daugiau kolektyvo instinktus, negu asmens dvasią. 

Vadinasi, mes iš tikro gyvename ne tik revoliucijoje, 
bet net revoliucijose. Mes gyvename pačiame revoliucijos 
įkarštyje ir jau, pasak Reynoldo, liečiame „šitos revoliuci- 
jos galą“ (p. 32). Artėjimas prie revoliucijos pabaigos yra 
sykiu artėjimas prie gyvenimo centro, kurio šiuo metu 
žmogus nebeturi. Reynoldas teisingai teigia, kad „Žmogaus 
gyvenimo centras yra aukščiau už žmogų, už visuomenę 
ir už valstybę“ (p. 38). Tai yra centras iš transcendentinės 
srities, į kurią žmogų nuvesti arba kurią žmogui bent pa- 
rodyti kaip tik ir yra katalikybės pagrindinis uždavinys. 
Todėl po moderninio gyvenimo charakteristikos mes visai 
natūraliai pereiname prie katalikybės vaidmens šitame 
prasidedančiame naujame gyvenime. 


4. Gyvenimo centro ieškojimas 


Jau nuo pat vidurinių amžių pabaigos Europos žmo- 
gus ieško naujo centro, aplinkui kurį jis galėtų telkti visą 
gyvenimą. Viduriniais amžiais toksai centras buvo Dievas. 
Gyvenimas tuo metu buvo teocentrinis. Renesansas at- 
kreipė žmogų nuo anos antgamtinės tikrovės ir ypatingai 

ankštai jį sujungė su šiuo pasauliu. Gyvenimas šiuo metu 
pasidarė antropocentrinis. Žmogus vis labiau pradėjo virs- 
ti buvimo bei veikimo centru. Reynoldas teisingai pastebi, 
kad gyvenimo centro klausimas yra religinis. Galima šitą 
klausimą sukinėti visomis pusėmis, bet galų gale kiekvie- 
ną sykį, ligi galo padarę išvadas, mes susidursime su 
religine idėja. Tik šitoji idėja atsako į gyvenimo centro 
klausimą. Ir čia gali būti, pasak Reynoldo, du atsakymai: 
krikščionybės ir humanizmo. Krikščionybė atsako, kad 
gyvenimo centras ir tikslas yra Dievas. Humanizmas atsa- 
ko, kad gyvenimo centras ir tikslas yra žmogus. Iš vienos 
pusės čia stoja teocentrizmas, iš antros —- antropocentriz- 
mas. Šitie du atsakymai kaip tik ir nubrėžia tąjį istorijos 
kelią, kuriuo žmonija eina vieną ar kitą istorinio savo 
gyvenimo metą. Nuo renesanso laikų Europa pasuko an- 
tropocentriniu keliu. Todėl įdomu pamatyti, kur atsidūrė 
mūsų laikais humanistiškai nusiteikęs Žmogus. 

Du pagrindiniai norai arba dvi pagrindinės tendencijos 
vedė modernųjį žmogų: laisvės noras ir noras apvaldyti me- 
džiagą (p. 438). Pirmasis noras stūmė Žmogų atsipalaiduoti 
nuo visų tų ryšių, kurie, atrodė, jį varžo. Pirmiausia čia 
buvo religiniai ryšiai, kurių traukymas pagimdė reforma- 
ciją. Paskui ėjo socialiniai ir politiniai ryšiai, kurių nusi- 
metimas išaugino revoliucijas ir demokratiją. Galop inte- 
lektualiniai ryšiai, kurių pametimas vedė žmogaus žiniją 
prie išsiskaldymo, o filosofiją prie subjektyvizmo ir skep- 
ticizmo. Šitos laisvės padariniai buvo visiškai nenumatyti. 
Žmogus ne tik atsipalaidavo nuo visuomeninių ryšių, bet jis 
atpalaidavo savyje žemesniąsias jėgas, kurios jį patį pavergė 
ir nužmogino. „Visų pirma, — sako Reynoldas, - mes turė- 
jome laisvą žmogų, paskui palaidą ir galop pairusį: galop 
mes turime žmogų, pavergtą izoliavimosi, neramumo ir 
netikrumo. Tai aš vadinu individualistine savižudybe“ 
(p. 438-439). Žmogiškasis asmuo, suskaldytas analizės, 
netekęs jokios aukštesnės atramos, atplėštas nuo dvasinio 
centro, krinta stačia galva į kolektyvą, į masę, pasineria ir 

išnyksta. „Jo laisvė, - pasak Reynoldo, — kuria jis nesuge- 
ba naudotis, jį privedė prie vergijos“ (p. 439). 

Ir štai Reynoldas tvirtina, kad „dabartinis žmogus bijo 
laisvės“ (p. 448). Dėl ko? „Dėl to, - atsako Reynoldas, - 
kad laisvė žmogų nuginkluoja gyvenimo akivaizdoje. Dėl 
to, kad visa techninė ir bendruomeninė mūsų civilizacija 
silpnina žmoguje asmenybės pajutimą: ir jeigu Žmogus 
nesijaučia laisvas savo viduje, kaip jis naudosis išviršine, 
juridine, demokratine laisve“ (p. 448). Mintis labai tei- 
singa. Tikrai išviršinei laisvei reikia, kad žmogus būtų 
laisvas savo viduje, vadinasi, kad jis būtų asmenybė. Ki- 
taip, jeigu žmogus savo viduje yra nesutvarkytas, jeigu jis 
yra valdomas žemesnių, neasmeninių instinktų, išviršinė 
jo laisvė išsigema į palaidumą. Demokratijos klaida ir jos 
tragedija kaip tik ir buvo ta, kad josios laisvė buvo duota 
ne asmenybėms, bet masei, kolektyvui, kad demokratine 
laisve naudojosi ne savo viduje laisvi žmonės, bet palaidi. 
Todėl ir demokratinė laisvė labai greitai pavirto palaidumu 
ir dėl to turėjo žlugti. „Moderninis gyvenimas, - teigia labai 
griežtai Reynoldas, — yra laukinių žvėrių ola. Visur pa- 
slaptingumas ir grasinimai. Visur susikirtusios jėgos, visur 
judančios masės, kurių žmogus nebegali nei suprasti, nei 
suvaldyti. Karas, tarptautiniai finansai, technika, proleta- 
riatas, hiperprodukcija - štai jėgos, kurios žmogų gniuž- 
do ir prieš kurias jis jaučiasi visiškai bejėgis. Kaip gerai 
yra pasakęs Halevy, žmogus yra tiranizuojamas spaudos, 
kino, radijo. Jis yra tiranizuojamas viešosios nuomonės, 
tiranizuojamas organizacijų. Ką tad gero jam gali duoti jo 
laisvės? Kas jam yra, pavyzdžiui, iš laisvės mąstyti arba 
iš jo politinių teisių?“ (p. 449). Reynoldas pastebi, kad, 
tiesa, mūsų laikų žmogus savo technika ir medicina bei 
higiena daugiau ar mažiau apsigynė nuo gamtos žiauru- 
mų: jis nebebijo potvynio, žemės drebėjimo, bado, maro, 
choleros. Prieš šituos gamtinius priešus jis turi daugiau 
ar mažiau sėkmingų ginklų. „Bet žmogus pasidaro žmo- 
gaus priešu; nuo Žmogaus šiandien jam reikia apsiginti; 

šiandien jis žmogaus bijo. Asmeninės laisvės yra sugniuž- 
dytos valstybės; asmuo yra prislėgtas masės. Žmogus turi 
kovoti prieš žmoniją. Ir šitoji kova yra daug sunkesnė, 
daug netikresnė, negu kova su gamta: niekas geriau šitų 
sunkybių neparodo, kaip neišrišamas socialinis klausimas, 
nusiginklavimo ir taikos problema“ (ten pat). Vadinasi, 
laisvės noras, noras atsipalaiduoti nuo visokių ryšių, pri- 
vedė žmogų prie savotiškos vergijos: žmogus išsigando 
savo laisvės. 

Antra pagrindinė moderninio žmogaus tendencija 
buvo noras apvaldyti medžiagą. Medžiagos apvaldymas 
buvo matuojamas ekonominiu ir techniniu žmonijos tur- 
tėjimu, o šitas turtėjimas buvo laikomas kultūros pro- 
gresu. Šiuo metu iš tikro buvo padaryta didelė pažanga 
techninėje ir ekonominėje srityje. Mašinų išradimas ir jų 
pritaikymas praktikoje skatino ekonominį gyvenimą, ir 
žmonės pradėjo turtėti. Bet labai greitai šitas medžiagos 
apvaldymas privedė žmones prie materializmo ir žmogų 
pavergė medžiagai. „Mes pradėjome, - sako Reynoldas, - 
apvaldydami medžiagą, o baigėme tuo, kad medžiaga 
mus sugniuždė“ (p. 439). Taip įvyko dėl to, kad, Rey- 
noldo žodžiais, „mes laimę identifikavome su gerove, 
turtingumą su liuksusu“ (ten pat). Be to, paskui mate- 
rialinį turtėjimą ėjo dvasinis nuskurdimas. Galop atėjo 
katastrofa: „materialinis turtingumas privedė prie materi- 
alinio skurdo. Šiandien mes rizikuojame mirti badu tarp 
krūvos aukso ir produktų“ (ten pat). Kaip liberališkas 
žmogus, taip lygiai ir liberališkas pasaulio supratimas 
priėjo prie bankroto. 

Iš žmogaus santykių su pasauliu, iš medžiagos ap- 
valdymo gimė savotiškas žmogaus tipas, kuris šiandien 
yra vadinamas ekonominiu žmogumi — homo Oeconomicus. 
Šitam ekonominiam žmogui Reynoldas skiria keletą labai 
gražių charakteristikų. „Homo e0conomicus yra standarti- 
zuota, racionalizuota būtybė, kad pasiektų maksimumą 
savo pajėgumo. Šitas tipas teoriškai buvo išugdytas 

Vokietijoje, praktiškai - Jungtinėse Valstijose, Rusija ban- 
do jo pasigaminti milijonus egzempliorių su darbininko 
etikete. Mes būtinai turėjome prieiti prie šitos koncepci- 
jos, kuri yra žemiausia, kokia tik kada nors buvo apie 
žmogiškąjį asmenį. Homo oeconomicus reiškia: žmogus fa- 
brikuojamas urmu, kuris nedaug kaštuoja, todėl nedaug 
nė reiškia. Jeigu jis yra ateities tipas, tai yra nepaprastas 
žengimas žemyn. Šitas žmogiūkštis parodo, kad prade- 
dant 'padoriu žmogumi“, kaip paskutiniu didžiu žmo- 
nijos turėtu egzemplioriumi, pradedant XVII šimtmečių, 
žmogiškas tipas pradeda išsigimti“ (p. 457). Reynoldas 
ieško priežasčių, kodėl žmogiškasis tipas išsigema. Jų 
randa jis dvi. Visų pirma žmogiškasis tipas išsigema dėl 
to, kad jis praranda vis labiau asmens žymes. Jis per 
daug yra slėgiamas masės, per daug kankinamas neti- 
krumo, vargo, priespaudos, todėl netenka savarankišku- 
mo, netenka pasitikėjimo savimi, savęs valdymo ir tuo 
pačiu esti nuasmeninamas. O nuasmenintas žmogus virs- 
ta įrankiu materialinės tvarkos kūryboje. Antra priežastis 
yra ta, kad žmogus išvysto savo savybes neharmoningai. 
Vienas jis per daug išplėtoja, o kitas visiškai apleidžia. 
Tuo būdu esti sugriaunama harmonija žmogaus būtybės 
viduje. Tai ypač pavojinga yra dėl to, kad šiuo metu 
fizinių savybių išvystymas yra kur kas didesnis negu 
dvasinių. Tuo būdu žmogus slėgia gyvuliniu pradu dva- 
sinį pradą, ir šitas dvasinis pradas pradeda išsigimti. 
Ekonominis žmogus kaip tik ir yra visų šitų priežasčių 
padaras. Jis, sako Reynoldas, „yra ne tik išsigimęs tipas; 
jis yra gyvulys“ (p. 46). 

Grįžimas tad į teocentrinį gyvenimo kelią, ieškojimas 
gyvenimui centro transcendentinėje srityje yra pagrindinis 
moderninės žmonijos uždavinys, jeigu žmonija nori grįžti 
vėl prie žmogiškumo ir prie žmogiškosios vertės atstaty- 
mo. Asmens apologija šiandien darosi ypatingai reikalin- 
ga, ir tuo pačiu mūsų akys nukrypsta į krikščionybę. 

5. Grįžimas prie dvasinio centro 


Dar savo veikalo pradžioje Reynoldas formulavo tokį 
dėsnį: „Pakanka, kad pradiniame punkte būtų padaryta 
klaida, liečianti žmogaus ir gyvenimo koncepciją arba 
vertybių sąrangą, ir galiniame punkte sugrius visa civili- 
zacija“ (p. 12). Moderniųjų laikų istorija šitą dėsnį visiškai 
pateisina. Todėl ieškant kelio išeiti iš dabartinės painiavos, 
reikia formuluoti kitą dėsnį, būtent: griūvant galiniame punkte 
civilizacijai, reikia grįžk prie pradinio punkto ir pataisyti ten įvy- 
kusią klaidą. Tai yra principas, apie kurį Reynoldas sako, jog; 
jo „mes nesiliaujame nuolatos kartoję“ (p. 463). Mūsų am- 
žiaus žmogui reikia deginte įdeginti mintį, kad gyvenimas 
gali būti pataisytas tik pataisius pirmykštę klaidą. Kitaip 
visokios reformos bus tik neišplautų žaizdų lopymas ir 
namų statymas ant granatų duobių, kaip sykį yra pasakęs 
Fr. W. Foersteris. Ateis laikas, žaizdos pradės pūliuoti ir 
namai sugrius. 

Pradiniame moderniosios Europos gyvenimo punkte 
buvo padaryta ta klaida, kad buvo paliktas transcenden- 
tinis gyvenimo centras, kad buvo paniekintas teocentrinis 
gyvenimo charakteris, kad buvo pamirštas dvasinis pradas. 
Todėl einant šios klaidos taisyti, kaip tik ir reikia grįžti 
prie dvasinio centro. Tai yra ne kas kita, kaip grįžimas 
į vidurinių amžių dvasią ir nusiteikimą. Reynoldas, kaip 
ir Berdiajevas, kalba apie naujuosius vidurinius amžius. 
„Jeigu vidurinius amžius mes apibrėžėmė kaip dvasinių ir 
religinių užsiėmimų erą, argi mes neturime pajausti vieną 
sykį labai stipriai, kad gilus artimumas mus jungia su 
šiais viduriniais amžiais? Jeigu yra tikra, o tai yra tikrai 
tikra, kad vienintelis mūsų išsigelbėjimas yra grįžti prie 
dvasinių vertybių ir prie religinių koncepcijų, įeiname tad 
vyriškai, sąmoningai į naujuosius vidurinius amžius. Jeigu 
yra tikra, kad viduriniai amžiai turėjo sintezės genijų, vie- 
nybės jausmą, yra būtina, kad mes iš jų pasimokytume“ 
(p. 463). Reynoldas dar sykį kelia klausimą, kodėl šita 

problema šiandien iškyla, ir atsako: „dėl to, kad šiandien 
žmogus yra atpalaiduotas ir dėl to, kad civilizacija šian- 
dien yra pavojuje. Dėl to, kad reikia žmogų atnaujinti ir 
civilizaciją išgelbėti“ (p. 473). Štai dėl ko grįžimas į dvasi- 
nį centrą yra reikalingas, ir štai dėl ko naujųjų vidurinių 
amžių, kaip teocentrinio gyvenimo būdo, dvasia šiandien 
mums yra savotiškas siekinys. 

Krikščionybė šitame kelyje į naujųjų vidurinių amžių 
dvasią turi pirmaeilės reikšmės. Krikščionybė yra išsau- 
gojusi teocentrinį gyvenimo charakterį, krikščionybė yra 
išsaugojusi personalistines pažiūras į žmogų, krikščiony- 
bė yra išsaugojusi sveiką civilizacijos sąvoką, išvidinės 
laisvės santykius su išviršine laisve. Todėl krikščionybės 
vaidmuo pradinio punkto klaidai pataisyti yra grindžia- 
masis. Be abejo, krikščionybė praktiniame savo gyvenime 
turi ydų ir silpnybių. Būdama žemėje ir tvarkydama 
žemės gyvenimą, ji negali išvengti laiko dvasios įtakos. 
Todėl ir krikščionybės praktikose mes randame nemaža 
to, kas charakteringa visam moderniniam gyvenimui ir 
kuo mes norime nusikratyti. Vis dėlto šitie kasdieniniai 
trūkumai nemažina krikščionybės principinės reikšmės. 
Dogmatinis krikščionybės turinys, jos moraliniai dėsniai, 
jos transfigūracinis kultas šiandien labiau, negu kitados, 
rodo moderniniam žmogui kelią į dvasinį centrą. Taigi 
grįžimas prie krikščionybės skelbiamų vertybių, prie jo- 
sios principais pagrįsto gyvenimo būtų išsigelbėjimas iš 
dabartinio visuotinio pakrikimo. 

Taip yra teorijoje, ir tuo Reynoldas baigia savo veikalą, 
pastebėdamas, kad jeigu šito dvasinio centro nebūtų su- 
rasta, žmonija paskęstų neramume, sąmyšiuose, anarchijo- 
je, nes pasaulis pamatytų, kad nyksta paskutinė atrama, 
kuri turi tvarkyti dvasios gyvenimą. „Ir tai būtų lėtas grį- 
žimas į lindynių amžių, į džiungles, į sugyvulėjimą“ (p. 
501). Bet praktikoje mes turime pripažinti, kad šitas kelias 
į barbariškumą vis dėlto yra galimas. Teoriškai žmogus 
gali žinoti, kad jis eina atgal į akmens amžiaus gadynę. 

Bet praktiškai jis gali eiti ir gal net jau eina. Apie tokią 
refleksinę barbarybę yra kalbėjęs jau XVIII a. italų kultū- 
ros filosofas ir istorikas G. Vino. Ją, tegul ir savotiškai, 
skelbė ir O. Spengleris. Vadinasi, žmonijos kelias atgal 
yra galimas. Jis galimas yra ypač Europoje, kadangi kova 
su krikščionybe šiandien atrodo, ne tik nesilpnėja, bet 
dar auga. Šiandien organizuojama kova ne tik su krikš- 
čionybe specialiai, bet ir su religija apskritai. Tuo tarpu 
reikia atsiminti, kad Europos kultūros pagrindai iš esmės 
reiškia faktiškai kovą su Europos kultūros pagrindais. 
Griaunant ir nepakeičiant viso, kas yra krikščioniška, yra 
griaunama ir visa europietiška kultūra. Nebūkime naivūs 
ir nemanykime, kad toks žingsnis būtų per drąsus. Jau- 
noji karta Vokietijoje ir Rusijoje didžiuojasi savo barba- 
riškumu, ir senosios kultūros gėrybės jai nieko nereiškia. 
Ji jas sunaikins be jokio gailesčio. Iš Rusijos lygumų ir 
iš Vokietijos miškų ateina nauja barbarų banga, ateina ne 
stebėtis esančia civilizacija, bet ją niekinti ir jos griauti. 
„Girios filosofija“ — Waldphilosophie — šiandien pradeda 
perskverbti naująsias kartas Vakaruose ir Rytuose. Savo- 
tiška dvasinio pamišimo epidemija apima vis platesnius 
sluoksnius. Todėl atviras, sąmoningas nusigręžimas nuo 
kultūros, jos naikinimas ir griovimas šiandien yra labai 
galimas. Reikia tik, kad girios instinktai kurio nors įvykio 
būtų atpalaiduoti. Todėl nors teoriškai mes žinome, kad 
grįžimas prie dvasinio centro būtų Europos išsigelbėjimas, 
bet praktiškai mes tokio grįžimo nematome ir nežinome 
priemonių, kaip pažadinti mases, ypač naująsias kartas, 
grįžti prie šio dvasinio centro. Mes nežinome priemo- 
nių moderninio žmogaus širdyje pažadinti prarasto Dievo 
pasiilgimą. Mes tik matome, kad šitą tuščią ir Dievui 
rezervuotą vietą užima tikėjimas medžiagos arba gyvybės 
galybe. Dvasios galybė šitų žmonių yra nejaučiama. Kaip 
juos šiuo atžvilgiu pajaudinti, mes nemokame. Gal tai yra 
mūsų metodų, mūsų priemonių silpnumas, gal tai yra 

prie pražūties einąs apakimas, sunku pasakyti. Viena tik 
aišku, kad Europa yra iš tikro tragiška. 

Norėtųsi šitą kiek ilgesnį Reynoldo veikalo nagrinėjimą 
baigti Fr. W. Foersterio žodžiais, kurie išreiškia šio meto 
tragišką situaciją, krikščionybės ateinančius bandymus ir 
sykiu pareigą tų, kurie tiki į antgamtinio prado jėgą. 
Foersteris sako: „Mes artinamės prie didžiųjų kolektyviš- 
ko žvėries laikų ir prie didžiųjų krikščionių bandymų ir 
kvotimų. Įsigalint blūdui ir nužmoginimui labiau negu ki- 
tados, bent maži būreliai turi išlaikyti pilną ir neiškreiptą 
Kristaus tiesą moksle, pavyzdyje ir kentėjime“ („Kristus ir 
žmogaus gyvenimas“. - Kaunas, 1931, p. 233). 


ĮŽYGIUOJANTI TAUTA] 


Lietuviškojo gyvenimo ir lietuviškosios kultūros klau- 
simai mus šiuo metu jaudina labiau negu kitados. Todėl 
kiekvienas jais pasisakymas sulaukia nemažo susidomėji- 
mo. Ir Vyt. Alanto knygą* ėmėme į rankas su simpatija, 
manydami rasią joje ne vieną mums visiems rūpimų 
klausimų išsprendimą arba bent gaires į jų išsprendimą. 
Iš tikro šios knygos turinys viliote vilioja: lietuviško na- 
cionalizmo erdvės, tautos politinė vienybė, tautinės kultūros 
problema, lietuviško charakterio bruožai, jaunimo problema, Lie- 
tuva — jūros valstybė, lietuvių tautos genijus — štai viršelyje 
surašyti pagrindiniai turinio punktai, kurie apima visą lie- 
tuviškojo gyvenimo filosofiją. Atsimenant, kad autorius ir 
mūsų periodikoje yra ne kartą pasisakęs tautinės kultūros 
klausimais, susidomėjimas dar padidėja. 

Bet jau po pirmųjų puslapių šitas susidomėjimas pra- 
deda atslūgti, o toliau jis visiškai dingsta. Abstraktus 
moralizavimas, prieštaravimai sau pačiam, skelbiamas po- 
pierinis nacionalizmas, pasikartojimai padaro, kad knyga 
netenka to potraukio, kurį ji buvo iš sykio sukėlusi. 

Abstraktus moralizavimas yra pirmutinė ir pagrindinė Vyt. 
Alanto knygos yda. Per ištisus puslapius, kiekviena proga 
autorius nesiliauja kartojęs „reikia“ ir „turime“: lietuvišką 


* Alantas Vyt. Žygiuojanti tauta. - Kaunas: Pažanga, 1940. — 260 p. 

galvoseną reikia nudažyti naujomis spalvomis (p. 9), tu- 
rime sudinaminti tautą ir sukurti tautinę kultūrą (p. 13), 
reikia naujos lietuviškos pasaulėžiūros, pagrįstos darbo 
principu (p. 20), turime nesvyruodami pasukti lietuviško 
ekskliuzyvizmo keliu (p. 40), lietuvišką asmenybę vėl 
reikia suvienyti (p. 129), reikia ją (propagandą. - A. M.) 
organizuoti, nugręžti nuo miglotų užsimojimų (p. 139), 
reikia tvirtų kūrybinių charakterių (p. 189), reikia, kad jis 
(jaunimas. — A. M.) turėtų idealų (p. 225), ir t. t. Kiek- 
viena problema yra išsprendžiama paraginant, kad reikia 
to ir to. Šitie paraginimai galima būtų išklausyti, jeigu 
jie būtų susieti su kokiu nors konkrečiu turiniu ir kon- 
krečiais planais. Tuo tarpu viskas čia dingsta bendruose 
svaičiojimuose. Išskyrus pasiūlymą įsteigti Tautos namus 
ir pomokyklinį jaunimą suorganizuoti į JŪR, visa kita yra 
nepaprastai abstraktu ir miglota. Vyt. Alantas primygtinai 
kalba apie darbą. Bet šitoji darbo „evangelija“ išsisemia 
posakiais: „lietuviškoje pasaulėžiūroje palikta didelė spra- 
ga, būtent: darbo meilės, gerbimo ir, pasakyčiau, darbo 
garbinimo spraga“ (p. 9), lietuvio pasaulėžiūrai „trūksta 
veržiios energijos ir nuoširdžios darbo meilės elemen- 
to“ (p. 10), „į darbą dar tebežiūrime ne kaip į kūrybinį 
džiaugsmą, bet kaip į nemalonią, bet neišvengiamą prie- 
vartą..., daugiau dar mėgstame svarstyti, negu veikti“ 
(p. 31). Alantas kalba apie naujo lietuvio sukūrimą (p. 
32), apie apaštalavimo metodų sunacionalinimą (p. 63), 
apie lietuviškos galvosenos išvalymą nuo duobių (p. 71), 
tačiau visi šitie pasiūlymai yra abstraktūs paraginimai, 
neturį jokio konkretaus turinio. Ir toje pačioje knygoje 
Vyt. Alantas pats paneigia tokį abstraktų moralizavimą ir 
tuo pačiu pats paneigia savo knygą: „Jei nori sukelti kokį 
sąjūdį, tai (p. 138) pirmų pirmiausia pasirūpink jam duoti 
labai konkretų tikslą ir nurodyk priemones jam siekti. 
Mūsų kultūrinio sąjūdžio kėlėjai to nepadarė. Jie visą laiką 
maišė katilą, bet patys nežinojo, ką turi išvirti... Kultūrinė 
propaganda iš anksto bus pasmerkta nepasisekti, jei ji 

kalbės „bendrai“ apie reikalą dirbti kultūrinį darbą, bet 
nenurodys konkrečiai, ką ir kaip pilietis turi dirbti (p. 
139)... Šiandien visuomenė laukia nebe žodžių apie Kul- 
tūrą, bet konkretaus darbo, kuris jai turėtų būti įduotas į 
rankas“ (p. 140). Ir kaip Vyt. Alantas nepastebėjo, kad jis 
pats savo knyga įsijungė į šitų nevaisingų propagandistų 
eiles! 

Prieštaravimai sau pačiam pasireiškia visų pirma ten, kur 
kalbama apie mūsų tautinės kultūros užsisklendimą, apie 
dirbimą tik sau patiems be jokių universalinių užsimoji- 
mų. Vyt. Alantas smarkiai peikia tuos mūsų inteligentus, 
kuriems „vis dar teberūpi internacionaliniai siekimai“, kurie 
„Vis dar negali apsiriboti lietuviškos žemės ribomis“ (p. 42). 
Jis pats norėtų, kad mūsų kultūra apsiribotų „kuklesniais 
ir realesniais siekimais“, kad jos apimtis baigtųsi ten 
„kur baigiasi lietuvių tautos etnografinės ribos“ (p. 125). 
„Joks tarptautinis bendradarbiavimas tautos kultūrinio bei 
socialinio pajėgumo nepadidins, jei ji pati neįstengs jo 
padidinti“ (p. 43). Ir lyg visoms šioms mintims patvirtinti 
Vyt. Alantas smarkiai pabrėžia, kad „kitos tautos Lietu- 
vai nieko nedavė: mes joms nesame skolingi, greičiau jos 
mums. Ką mes turime, mes pasidarėme savomis rankomis 
ir smegenimis...“ (p. 42). Bet štai skaitome knygą toliau ir 
randame nuostabų paneigimą visos šitos ekskliuzyvistinės 
teorijos. „Atgavę nepriklausomybę, - rašo Vyt. Alantas, — 
mes įsijungėme ne į Rytų, bet į Vakarų pasaulį. Tad 
Vakarų dinamika turi būti ir lietuvių tautos dinamika, tik 
ji turi plėšti lietuviškus dirvonus“ (p. 120). Taigi ar šitas 
įsijungimas ir šitoji dinamika nebus rieškučiomis sėmimas 
svetimų pradų? Toliau pirmykščių teigimų paneigimas 
darosi dar ryškesnis. Kalbėdamas apie Vilniaus reikšmę 
Lietuvos istorijoje Vyt. Alantas rašo: „Į jį (į Vilnių. - A. Mc.) 
atsimušdavo visų didžiųjų Vakarų Europos kultūrinių są- 
jūdžių bangos. Ir ne tik atsimušdavo, bet, lietuviškos 
(p. 151) prizmės perlaužtos, sklisdavo toliau po visą 
kraštą, o iš dalies ir už jo ribų... Per Vilnių lietuvių tauta 

buvo susijusi su Vakarais (p. 152)... Vilniui teko išgyventi 
visokių įtakų, tačiau dominuojanti įtaka, be jokios abejo- 
nės, buvo Vakarų“ (p. 153). Kaip tada galima teigti, kad 
„kitos tautos Lietuvai nieko nedavė“? Ir šitoks lietuvių 
tautos susiejimas su Vakarais, pasak Alanto, buvo ne tik 
istorijoje: jis yra ir dabar. „Lietuvos nepriklausomybės 
paskelbimas buvo automatinis lietuvių tautos įsijungimas 
į Vakarų kultūros orbitą... Niekas apie jokias „sintezes“ 
negalvojo ir visiškai nesibaimino, kad toks vienpusiškas 
pakrypimas į Vakarus galėtų būti Lietuvai pražūtingas: 
priešingai, nuolat buvo pabrėžiama ta (p. 153) mintis, kad 
nepakankamai greitas Lietuvos „suvakarėjimas“ gali būti 
jai pražūtingas. Ir ta mintis yra visiškai pagrįsta... Atga- 
vus Vilnių, lietuvių tautinės kultūros vakarėjimo procesas 
galės būti dar spartesnis“ (p. 154). Iš tikro kairė nežino, 
ką daro dešinė! Čia pat šaukiama apsiriboti lietuviškos 
žemės ribomis, čia pat vėl teigiama, kad tautinės kultūros 
vakarėjimo procesas yra normalus ir net reikalingas. 
Tokio pat prieštaravimo esama ir ten, kur Vyt. Alan- 
tas kalba apie asmens ir kolektyvo santykius valstybės ir 
kultūros gyvenime. Vyt. Alantas vadina dirbtiniu konf- 
liktą tarp asmenybės ir kolektyvo (p. 27). Tarp piliečio 
ir valstybės „jokio konflikto nėra“ (p. 28). Jis net mano, 
kad asmens „sumechaninimas ir iš esmės nėra įmanomas, 
nes jis prieštarautų žmogaus prigimčiai“ (p. 28). Tačiau 
Alantas knygos pradžioje norėtų, kad vis dėlto asmuo 
būtų palenktas kolektyvui. Jis teigia, kad jei „pilietis dirba 
ne tik sau, bet ir kolektyvui“ (p. 29), tai šitas dalykas 
bus jam „nuolatinio moralinio atsinaujinimo šaltinis“ (p. 29). 
Taip pat „dirbant kolektyviškai, atsiranda kūrybingesnė 
darbo nuotaika, kurią mes vadiname entuziazmu“ (p. 30). 
Iš kitos pusės, „kūrybinės asmenybės kolektyvas ne tik 
nevaržo, bet, priešingai, stengiasi ją išsiauklėti ir sudaro 
visas galimas sąlygas jai pasireikšti“ (p. 30). Todėl „ka- 
dangi kultūrinė pažanga yra kolektyvinis darbas, tai ir 
asmenybė, be abejo, turi būti persiėmusi kolektyvinės 

dvasios ir drausmės“ (p. 30). Praleisdami pastabas, kad 
konfliktas tarp piliečio ir valstybės yra realus, kad kolek- 
tyvas asmenybę daugelyje kraštų labai smarkiai varžo ir 
mechanina ir kad viso to nepastebėti iš tikro yra „tam 
tikrų politinių ideologijų liekana“, mes norėtume tik at- 
kreipti skaitytojų dėmesį į tai, kaip Vyt. Alantas toliau 
pats šitą kolektyvizmo apologiją griauna arba bent labai 
smarkiai ja suabejoja. Visų pirma Vyt. Alantas teigia, kad 
„viešosios gerovės sąvoka yra labai miglotas dalykas ne 
tik eiliniam piliečiui, bet ir platesnio akiračio žmogui“ 
(p. 131). Kokiu tad būdu šitas „miglotas dalykas“ gali 
žadinti kūrybingesnę darbo nuotaiką ir kelti entuziazmą? 
Vyt. Alantas ir pats tuo abejoja, pastebėdamas, kad „savi 
marškiniai visada yra artimesni prie kūno, negu svetimi“ 
(p. 132). Todėl „kažin ar tik mūsų kultūrinė pažanga ne 
daugiau laimėtų, jei į kultūrinių pastangų pagrindą būtų 
padėtas individualinės gerovės principas“ (p. 132)... „jei 
pirmiausia kiekvienas paskiras individas pajustų savyje 
„Kultūros alkį“ ir nuoširdžiai bei valingai pasistengtų su- 
sikurti kultūringesnį gyvenimą“ (p. 133). Todėl Alantas 
reikalauja, kad „bendrosios ir individualinės gerovės ri- 
bos piliečio sąmonėje turi būti aiškiau atskirtos“, ir kad 
pilietis turėtų būti „morališkai atpalaiduotas nuo (p. 133) 
dažnai jam nesuprantamos bendrosios gerovės prievolių“ 
(p. 134). Galop Alantas suformuluoja tokį principą: „per 
individualinę gerovę į bendrą kultūrinę pažangą!“ (p. 132). Ar 
tai nėra kritika ir griovimas to, kas pasakyta anksčiau? 
Persiimti kolektyvo dvasia, gauti iš kolektyvo entuziazmo 
ir atsipalaiduoti nuo bendrosios gerovės prievolių, per 
individualinę gerovę žengti prie bendros kultūrinės pa- 
žangos nėra tas pat dalykas. 

Vyt. Alantas savo knygoje skelbia smarkų, griežtą ir 
kraštutinį nacionalizmą: „turime nesvyruodami pasukti 
lietuviško ekskliuzyvizmo keliu“ (p. 40), „tautinis ego- 
izmas, pagrįstas tautiniu solidarumu, yra tautos išsilaiky- 
mo pagrindas“ (p. 41), „mes nebuvome pakankamai tvirti 

nacionalistai, t. y. neišpažinome ekskliuzyvistinės tautinio 
egoizmo pasaulėžiūros“ (p. 63), ir t. t. Bet skaitant kyla 
pagrindinis klausimas: koks yra šitos tautinio egoizmo pasau- 
lėžiūros turinys? Alantas tik tiek pasako, kad reikia išskirti 
bet kokias universalias tendencijas. Bet tai yra tik nega- 
tyvinė pusė. O pozityviai - kas bus šita pasaulėžiūra? 
Kokie bus josios principai, josios priemonės, josios tiks- 
lai? Atsakymo į šiuos klausimus veltui ieškotume Alanto 
knygoje. Jo skelbiamas nacionalizmas, kaip ir visos kitos 
idėjos, pasilieka tiktai abstrakčių moralinių paraginimų 
srityje, neduodamas jokio nei metafizinio, nei socialinio, 
nei politinio turinio. Todėl šitą jo nacionalizmą mes ir pa- 
vadinome popieriniu nacionalizmu, kuris nieko negali suža- 
vėti ir patraukti, nes jis yra nekonkretus. Mūsų dienoms 
reikia nacionalinio konkretumo, o ne tuščių paraginimų. 

Apskritai skaitant knygą aiškiai jausti, kad ji yra sudaryta 
iš įvairių straipsnių, rašytų įvairiu metu, nors niekur auto- 
rius to nėra pažymėjęs. Šitie straipsniai yra dienraštinio mas- 
to ir dienraštinio pobūdžio. Jie buvo skiriami vienai dienai. 
Juos galėjo pamiršti skaitytojas, galėjo pamiršti ir autorius. 
Todėl jis vieną sykį gynė kolektyvizmą, kitą sykį — indivi- 
dualizmą. Jis vieną sykį šaukė, kad mūsų kultūra nieko ne- 
gavo iš kitų tautų, kitą sykį ~ kad per Vilnių ritosi Vakarų 
sąjūdžių bangos. Jis vieną sykį kalbėjo apie JŪR ir apie tą 
patį antrą sykį: dienraštyje galima daug sykių kalbėti apie 
tą patį dalyką. Bet kai visi šitie šokinėjimai, pasikartojimai, 
paraginimai be turinio buvo sudėti į vieną knygą, pasidarė 
tokia mišrainė, kurią labai sunku sugromuluoti. Vyt. Alanto 
knygoje nėra jokios žygiuojančios tautos. Joje yra tiktai ragina- 
ma tauta. O toji tauta ramiai klauso ir savo širdyje apmąsto 
labai teisingus paties Vyt. Alanto žodžius: „Nėra pasaulyje 
galybės, kuri visas kultūros problemas išspręstų en bloc. 
Tad ir raginti tai daryti yra absurdas. Kultūros problema 
susideda iš galybės atskirų klausimų, kuriuos tenka spręsti 
atskirai“ (p. 139). 


POPIEŽIŲ ENCIKLIKOS 
l 


Po Šventojo Rašto Naujojo Testamento vertingiau- 
sias LUX leidinys yra „Paskutiniųjų popiežių enciklikų 
ir P. Pijaus XII kalbų rinkinys svarbesniaisiais žmonijos 
viešojo gyvenimo klausimais“ (1949, 630 p.), spaudai pa- 
ruoštas J. E. vyskupo dr. Vincento Brizgio. Pradedant 
popiežiaus Pijaus IX enciklika „Quanta cura” (1864 m.), 
šioje knygoje randame pastarųjų popiežių enciklikas, lie- 
čiančias visuomenines problemas. Enciklikos yra papildo- 
mos visuomeninėmis dabartinio popiežiaus kalbomis. Tuo 
būdu šis leidinys darosi tarsi katalikiškojo visuomeninio 
veikimo kodeksas, kuriame yra nubrėžtos šiam veikimui 
svarbiausios gairės. „Nors ekonominėje bei socialinėje sri- 
tyje Bažnyčia niekuomet nėra pateikusi smulkiai išdirbtos 
savo programos, nes tai juk ne jos dalykas, bet ji yra 
aiškiai nubrėžusi pagrindinius dėsnius, kurie, atitinkamai 
pritaikyti įvairioms laiko, vietos ir tautų aplinkybėms, pa- 
rodo visuomenei saugų kelią į garbingesnę ir laimingesnę 
ateitį“ (Pijus XI, „Divini Redemptoris“, p. 445). Todėl 
kiekvienas katalikas visuomenininkas mielai ims šį leidinį 
į rankas, būdamas dėkingas jo sumanytojams, vertėjams 
ir leidėjams. 

Stambi šiame leidinyje spraga yra stoka dabartinio po- 
piežiaus Pijaus XII enciklikos apie krikščioniškąją valstybę 
ir pasauliškių bendradarbiavimą („Summi pontificatus“, 
1939 m. spalio 20 d.). Ši enciklika, parašyta pačioje karo 

pradžioje, yra būdinga popiežiaus Pijaus XII pažiūroms 
į valstybę ir į katalikų akciją, todėl ji turėjo rasti vietos 
šiame leidinyje. 

Šia proga norėtume LUX bendrovei pasiūlyti išleisti 
dabartinio popiežiaus Pijaus XII kalbas šeimos gyvenimo 
klausimais, kaip jas turi išsileidę dviejuose tomeliuose 
šveicarai (Rex-Verlag Luzern, 1944-1946 m.). Šeimos gy- 
venimas yra visuomeninio gyvenimo pagrindas, ir nuo 
šeimos stiprumo priklauso visuomenės stiprumas. Todėl 
davus lietuviškajai visuomenei popiežių pažiūras į visuo- 
menę, nereikėtų pamiršti ir plataus šeiminio gyvenimo, 
kurį taip gražiai įvairiausiais atžvilgiais nagrinėja Pijus 
XII. Tiesa, minėtame LUX leidinyje yra dvi enciklikos 
šeimos reikalu (Leono XIII ir Pijaus XI) ir viena auklėji- 
mo klausimais (Pijaus XI). Tačiau jos liečia principinius 
dalykus. Tuo tarpu dabartinio popiežiaus kalbos leidžiasi 
daugiau į praktinį šeimos gyvenimą ir todėl galėtų būti 
prieinamos platesniems katalikiškosios mūsų visuomenės 
sluoksniams. 


NAUJASIS PSALMYNAS 


Pasirodžius 1945 metais naujajam lotyniškajam psalmių 
vertimui, mes, atrodo, būsime viena iš pirmųjų tautų, kuri 
iš naujo psalmes išsivertė. Tai didelis įvykis religinėje 
mūsų literatūroje, tuo didesnis, kad tai įstengėme atlikti 
tremtyje, kur ir leidėjai yra nestiprūs, ir skaitytojai negau- 
sūs. Po Naujojo Testamento ir Popiežių enciklikų Psalmy- 
nas yra vienas iš vertingiausių LUX leidinių. Kadangi šis 
Psalmynas patiekia lietuviškajai visuomenei abu naujus 
tekstus — lotyniškąjį ir lietuviškąjį, - tad apie juos abu 
ir teks mums kalbėti, padarius pradžioje keletą bendrų 
pastabų apie pačias psalmes. 

1. Beveik visos tautos senuosiuose savo kūriniuose 
yra apdainavusios savo didvyrius ir jų žygius. Tuo tarpu 
Izraelis sutelkė savo poeziją aplinkui Dievą, nes Dievas 
buvo Didysis šios tautos Herojus, Didysis jos Vadas ir 
Karalius. „Vieni kariškais vežimais, kiti žirgais, o mes esa- 
me galingi Viešpaties, mūsų Dievo, vardu“ (Ps 19, 8), - sa- 
koma psalmėje, tuo išreiškiant bendrąją Izraelio gyvenimo 
linkmę. Dėl to ir šios tautos poetai savo įkvėpimo objektu 
pasirinko ne karo žygius, ne atskirų asmenų herojiškus 


Psalmių knyga. - Vertimas lotynų kalbon iš pirmykščių tekstų, parūpintas 
Biblinio popiežiaus instituto profesorių, ir vertimas lietuvių kalbon su 
paaiškinimais. Parūpino Dr. Juozapas Skvireckas, Kauno arkivyskupas. -= 
LUX, Stutgartas, 1949 m. in 129, 522 p. 


59 


darbus, bet Dievo veikalus gamtoje ir istorijoje: „Mes gie- 
dosime ir šlovinsime Tavo galybę“ (Ps 20, 14). Tuo būdu 
ir psalmių knygos virto viena ištisa Dievo darbų epopėja, 
vienu dideliu kvietimu: „Ateikite ir regėkite Viešpaties 
darbus: kokių nuostabių dalykų Jis yra žemėje padaręs“ 
(Ps 45, 9). Ir nėra gražesnės bei gilesnės religinės poezijos 
pasaulio literatūroje, kaip psalmės. Ištisa gama žmogaus 
jausmų Dievo atžvilgiu čia prabyla: meilė ir baimė, kaltė 
ir gailestis, garbinimas ir prašymas, viltis ir susigraužimas. 
Visa tai iškelia psalmes į žmogiškosios kūrybos viršūnes 
ir atskleidžia gilią poetinę Izraelio tautos nuotaiką. 

Tačiau šia žmogiškąja puse psalmės anaiptol dar ne- 
išsisemia. Psalmės yra ne paprastoji religinė, bet įkvėptoji 
Izraelio poezija. Tai savo esme paties Dievo kūrinys, at- 
skleidžiąs mums antgamtinę tvarką ryšium su žmogiško- 
sios egzistencijos reikalais. Šiuo atžvilgiu psalmės sudaro 
organinę Šventojo Rašto dalį ir pralaužia tautines Izraelio 
sienas, virsdamos dieviškuoju Apreiškimu. O dėl savo 
tematikos platumo, dėl savo nuotaikos įvairumo bei gilu- 
mo, dėl religinio jausmo skaidrumo jos yra pasidariusios 
dažniausiai skaitoma ir krikščioniškojoje liturgijoje pla- 
čiausiai naudojama Šventojo Rašto knyga. Nuo to laiko, 
kai Dovydas psalmes įvedė į sinagogos kultą, nesiliauja 
skambėjusios šios tolimų amžių giesmės kiekviena žmo- 
giškojo likimo proga. 

Vis dėlto psalmėse dieviškasis Apreiškimas prabyla į 
mus ne tiesiog, kaip, sakysime, Mozės knygose, Evan- 
gelijose ar Apaštalų darbuose, bet renkasi poetinio vaizdo 
bei simbolio kelią. Dieviškasis Įkvėpimas (kanoniškąja pras- 
me) čia susijungia su žmogiškuoju įkvėpimu (psicholo- 
gine prasme), su meniniu būties išgyvenimu ir renkasi 
žodį nebe kasdiene ar filosofine, bet poetine prasme. Jeigu 
kitose (ne poetinėse) Šventojo Rašto knygose dieviškoji 
Mintis esti perteikiama protui tiesiog suvokiama forma 
(įsakymai, patarimai, pamokymai, įspėjimai ir t. t.), tai 
psalmėse ši Mintis esti pajaučiama tik vaizdų ir simbolių, 

palyginimų ir priešginybių, pakartojimų ir paralelizmų 
pagalba, vadinasi, viso to, kas sudaro poetinės išraiškos 
priemones. 

Šita tad poetinė išraiška yra jau nebe Dievo apreikšta, 
bet žmogaus sukurta. Todėl ji neturi to absoliutumo, ko- 
kio turi jos nešamas dieviškasis turinys. Poetinė psalmių 
išraiška yra reliatyvi: suaugusi su ją sukūrusios tautos 
papročiais, charakteriu, išgyvenimais. Būdamos Izraelio 
poezija, psalmės tuo pačiu neša su savimi žydiškai rytietiš- 
kaji pasaulio išgyvenimą ir žydiškai rytietiškus vaizdus bei 
simbolius. Psalmių poetinėje formoje jaučiama nomadinės- 
klajoklinės tautos istorija ir papročiai, kur „nusidėjėliai tem- 
pia lanką, ir deda savo strėlę ant virvelės“ (Ps 10, 2); kur 
Dievas gyvena palapinėje arba šventajame kalne (plg. Ps 
14, 1); kur sielvartaujantį žmogų supa daugybė veršiukų 
ir Basano jaučių (plg. Ps 21, 12), kur Dievu besidžiaugian- 
ti siela pasisotina „tarsi taukais ir riebalais“ (Ps 62, 6). Tai 
yra žmogiškoji įkvėptojo poeto dalis su savo grožiu bei 
originalumu, tačiau su savo silpnybėmis ir sunkumais. 

Psalmės tad yra trijų veiksnių padaras: 1) antgamtinio, 
davusio joms dieviškąją Mintį bei Dvasią; 2) poetinio-indi- 
vidualinio, apvilkusio dieviškąją Mintį poetiniais vaizdais, 
ir 3) tautinio, paėmusio šį vaizdinį apvalkalą iš žydiš- 
kosios aplinkos. Todėl kiekvienas, kuris imasi psalmes 
versti, turi paisyti šių trijų veiksnių ir kiekvienam iš jų 
atiduoti jam priderančią dalį. Jis turi būti atidus dieviš- 
kajai Minčiai, kad nesužalotų Apreiškimo. Jis turi įsijausti 
į poetinio vaizdo savybes, kad neužmuštų poezijos. Jis 
galop turi susidoroti su rytietiškosiomis poetinėmis prie- 
monėmis taip, kad jos iš tikro pažadintų skaitytojuose tą 
išgyvenimą, kurį autorius yra į jas įdėjęs. Kaip yra šiuo 
atžvilgiu su abiem naujaisiais vertimais? 

2. J. E. arkivyskupas J. Skvireckas psalmes lietuviškai 
išvertė iš naujojo lotyniškojo vertimo, padaryto Biblinio po- 
piežiaus instituto profesorių ir patvirtinto popiežiaus Pijaus . 
XII raštu „In cotidianis precibus“ (1945 m. kovo 24 d.). 

Ligi šiol Bažnyčios vartotasis lotyniškasis psalmių vertimas 
buvo padarytas ne iš originalo, bet iš graikiškojo vertimo, 
todėl ne vienoje vietoje buvo netikslus ir neaiškus. Nauja- 
sis vertimas, panaudojus visas filologijos mokslo priemo- 
nes, šias spragas užtaiso. Aiškumo ir tikslumo atžvilgiu 
naujasis lotyniškasis vertimas žymiai pralenkia senąjį. Kas 
yra kamavęsis, norėdamas suprasti 28 psalmę (ypač 6 ir 
8 eilutes) arba 94 psalmės pastarųjų eilučių priešginybę 
(si introibunt in requiem meam), tas bus dėkingas naujojo 
vertimo autoriams už jų stropų darbą. Biblinio instituto 
profesoriai ypatingą dėmesį kreipė į tai, kad dieviškoji ap- 
reikštoji mintis būtų išreikšta aiškiai ir tiksliai. To jie yra 
visiškai pasiekę. Jokių ypatingesnių galvosūkių naujajame 
lotyniškajame vertime nėra. 

Bet šio instituto profesoriai nebuvo poetai. Įsižiūrėję į 
psalmių antgamtinį veiksnį, jie daugelyje atvejų paleido 
iš akių poetinį. Laimėjęs aiškumo bei tikslumo atžvilgiu, 
naujasis lotyniškasis vertimas nukentėjo poetiškumo atžvil- 
giu. Ne viena graži senojo vertimo eilutė virto paprasta 
proza naujajame vertime. Sakysime: seniau — Deus, Deus 
meus, ad Te luce vigilo; dabar - Deus, Deus meus es; solli- 
cite Te quero. Seniau — qui in altis habitat; dabar — qui in 
alto sedet. Seniau ~ Domini est terra et plenitudo eius, da- 
bar - Domini est terra et quae replent eam. Ir t. t. Be abejo, 
tuo nenorima pasakyti, kad senasis vertimas jau visur 
būtų buvęs poetiškas arba kad naujasis vertimas būtų 
tiktai proza. Ne! Kai kurios senojo vertimo prozinės vie- 
tos kaip tik naujojo vertimo yra supoetintos. Pavyzdžiui: 
seniau — psallite sapienter; dabar — psallite hymnum. Seniau — 
ex utero ante luciferum genui te; dabar ~ ante luciferum 
tamquam rorem genui te. Seniau — dico ego opera mea regi; 
dabar - dico ego carmen meum regi. Vis dėlto savo visu- 
moje naujasis vertimas poetiniu atžvilgiu senajam nepri- 
lygsta. Net ir ritmika yra nukentėjusi. Skaitant susidaro 
įspūdis, kad senieji vertėjai eilutes ir žodžių tvarką taikė 
giedojimui; tuo tarpu naujieji vertėjai jas taikė skaitymui, 

todėl ritmika pasidarė daug kur šlubuojanti ir nesklandi. 
Pavyzdžiui, viena eilutė iš garsios „Miserere“ psalmės: 
seniau - Tibi soli peccavi et malum coram Te feci; dabar —- 
Tibi soli peccavi et, quod malum est coram Te, feci. Šalia 
suracionalinimo (šalutinis sakinys) naujasis vertimas yra 
ir nesklandus. 

3. Biblinio instituto profesorių keliu eina ir J. E. ar- 
kivyskupas J. Skvireckas, patiekdamas mums lietuviškąjį 
psalmių vertimą. Jo Ekscelencija stengiasi kuo tiksliausiai 
išreikšti dieviškąją Mintį, net atskiruose žodžiuose nenu- 
toldamas nuo lotyniškojo teksto. Šiuo atžvilgiu lietuviš- 
kasis vertimas yra be didesnių priekaištų. Anksčiau „Ži- 
buriuose“ kilęs ginčas, ar posakio Deus est nobis refugium 
(Ps 45, 1) naujasis vertimas „Dievas mums tvirtovė“ yra 
geresnis už senąjį „Dievas mūsų prieglauda“, neturi gi- 
lesnio pagrindo, nes pats J. E. arkivyskupas J. Skvireckas 
kitose vietose šios rūšies posakius verčia priebėga: „tavo 
priebėga yra Viešpats“ (Ps 90, 9), „Tu buvai mums prie- 
bėga“ (Ps 89, 1) ir t. t. Iš tikro „priebėga“ yra pats tiks- 
liausias refugium vertinys, kurio neatstoja nei „tvirtovė“ 
nei „prieglauda“. J. E. arkivyskupo J. Skvirecko vertimas 
patvirtina popiežiaus Pijaus XII žodžius, kad šiandien, 
„stropiai naudojant visas naujausiojo mokslo priemones, 
jau gali būti parūpintas toks vertimas, kuris psalmių 
prasmę ir galybę taip aiškiai išreikštų“, jog būtų galima 
suprasti, „ką Šv. Dvasia norėjo pažymėti psalmisto lūpo- 
mis“ (In cot. precibus). 

Šiam tikslumui bei aiškumui pasiekti J. E. arkivysku- 
pas J. Skvireckas pasirinko žodinio vertimo kelią, kuris 
yra dviašmenis. Iš vienos pusės, jis įgalina vertėją tiksliai 
išreikšti verčiamajame žodyje glūdinčią sąvoką. Bet iš kitos 
pusės, jis beveik visados užmuša poetinį žodžio vaizdą, 
nes vaizdas žodiškai dažniausiai yra neišverčiamas. Negy- 
va lotynų kalba gal ir gali pakelti žodinį vertimą, nes nie- 
kas šiandien negali pasakyti, kaip tokį vertimą išgyventų 
lotyniškai kalbanti tauta. Todėl tokie lotyniški posakiai, 

kaip palpebrae eius scrutantur filios hominum (Ps 10, 4), 
cornu salutis meae (Ps 17, 3), circumstant me iuvenci multi 
(Ps 21, 13), explora renes meos (Ps 25, 2), facit subsilire ut 
vitulum Libanum (Ps 28, 6), blandior butyro es facies eius (Ps 
54, 2) gal ir galima pakęsti. Bet kai juos J. E. arkivysku- 
pas J. Skvireckas pažodžiui išverčia lietuviškai - „jo akių 
vokai tyrinėja Žmones“, „mano išganymo ragas“, „daug 
veršių stovi aplink mane“, „ištirk mano inkstus“, „priverčia 
pašokti kaip veršį Libaną“, „jo veidas švelnesnis už svies- 
tą“ — įkvėptojo autoriaus vaizdas visiškai dingsta, nes lie- 
tuviškai šiuos vaizdus mes pasakytume visai kitais žodžiais. 
Mums lietuviams vokai, ragas, veršiai, inkstai, sviestas yra 
ne poetiški, bet grynai biologiniai ar ekonominiai žodžiai. 
Todėl panaudoti poezijoje jie ne tik vaizdo neperteikia, 
bet jį net paneigia, nes mums sukelia visiškai priešingų 
asociacijų. Šie pavyzdžiai rodo, kad žodinis vertimas poezi- 
Jai netinka. Poetinių vaizdų tikra prasme išversti negalima. 
Juos galima tik atkurti panaudojant tokius žodžius, kurie 
vaizdą duotų, nepaisant, kad jie gramatiškai ir nebūtų tie 
patys. Todėl nepoetiškumo priekaištas, padarytas Biblinio 
instituto profesorių vertimui, tinka ir J. E. arkivyskupo 
J. Skvirecko darbui. Sąvokinis-racionalinis pradas jame 
yra per daug stiprus, kad leistų pajausti šios dieviškosios 
poezijos išvidinį grožį. 

„Tas pats vertimo žodiškumas padaro, kad ne vienas 
posakis lietuviškai virsta nebesuprantamu arba keistoku, 
pavyzdžiui: „skydas yra man Dievas“ (Ps 7, 11), „vir- 
vės man krito į malonias vietas“ (Ps 15, 6), „kiekvienas 
žmogus stovi tik kaip kvapas“ (Ps 37, 6), „iš tavo vėžių 
trykšta riebumas“ (Ps 64, 12), „skelbsiu tavo petį šitai 
kartai“ (Ps 70, 18), „iš užpakalio ir iš priešakio tu apimi 
mane“ (Ps 138, 5) ir t. t. Ir tik dirstelėjus į lotyniškąjį 
tekstą paaiški tikroji šių posakių prasmė. — Taip pat ten- 
ka paabejoti, ar tradicinių vardų, kaip Mozė, Babilonas, 
cherubinas, pakeitimas į Mošę, Babelę (Ps 136, 8), kerubą 
yra laimingas. 

Baigiant tenka pastebėti, kad kaip psalmėms sukurti 
reikėjo Dievo ir žmogaus bendradarbiavimo, taip ir joms 
išversti reikia dviejų jėgų: egzegeto, kuris atskleistų tikrąją 
prasmę, ir poeto, kuris šią prasmę apvilktų poetiniu drabu- 
žiu. J. E. arkivyskupas J. Skvireckas naujajame Psalmyne 
šią prasmę yra jau atskleidęs. Reiktų tad dabar psalmėmis 
susidomėti mūsų poetams ir pamėginti įdėti šią prasmę į 
poetinius vaizdus. Ne vienas didelis poetas yra psalmes 
vertęs (P. Claudelis). Kodėl tad šio darbo negalėtų imtis, 
atsiremdami į egzegetinius laimėjimus, ir mūsų poetai? 
Tuomet turėtume psalmes visame jų grožyje. 


MOTERIŠKUMAS LYRIKOJE 


Recenzijos vietoje* 


Emilis Ermatingeris savo veikale „Das dichterische 
Kunstwerk” vadina poetą lyriką ežeru, kuriame visa at- 
sispindi, tačiau kuris pats retai subanguoja ir sušniokš- 
čia. Tuo lyrikas skiriasi ir nuo epiko, panašaus į ramiai 
plaukiančią lygumų upę, ir nuo dramaturgo, puolančio 
tarsi kalnų upelis. Lyriko likimas yra būti būties veidro- 
džiu. Veidrodinė jo egzistencija yra jo pašaukimas. Jis 
turi atspindėti: nemokydamas ir nebardamas, neskelb- 
damas ir neragindamas. Lyrika yra būties spindulys, 
atšokęs nuo poeto sielos. Todėl ši poezijos rūšis kaip 
tik ir turi daugiausia galios atskleisti mums pasaulį, 
koks jis švyti dieviškajame savo pirmavaizdyje, koks 
jis yra nesuteptoje savo esmėje. Jeigu Ignazas Zangerle 
teigia, kad kiekvieno rašytojo veikaluose „pasaulis at- 
gyja trykšdamas žiežirbomis, kaip pirmąją kūrimo die- 
ną“; kad „kiekvienoje poetinėje kūryboje sąmoningai ar 
nesąmoningai glūdi Dievui artimos žemės paveikslas 
(p. 13)“; kad kiekvienas kūrėjas „kalba iš rojinio žmo- 


° Katryna Grigaitytė, Paslaptis. Lyrika. — Išleido „Venta“ Vokietijoje. ~ 78 p. 
Hiustravo V. K. Jonynas. Knygos išleidimą savo lėšomis parėmė prof. 
Kaz. Žvirblis OP savo 25 metų spaudos ir kultūros darbo sukakties 
proga. Tenka tik pasidžiaugti, kad vis daugiau atsiranda žmonių, kurie 
supranta lietuviškosios knygos vertę šiomis mūsų tautai sunkiomis die- 
nomis ir paremia jos pasirodymą pasaulyje. 

nijos sapno”', tai visa tai ypatingai tinka lyrikui ir jo 
veikalams. Lyrikas iš tikro mums apreiškia pirmykštį 
būties skaistumą, ir todėl jo kūryba pasidaro „rojinio 
buvimo liekana“2, 

Bet ši liekana neša su savimi ir poeto paveikslą. Veid- 
rodinė lyriko egzistencija padaro, kad nuo jos atšokęs 
būties spindulys, ištartas dainos garsais, apreiškia ne tik 
pirmykštį skaistų pasaulį, bet sykiu ir paties kūrėjo gel- 
mes. Būties spindulys atšoksta nuo poeto sielos taip, kaip ši 
siela būna. Spindulys pasidaro priklausomas nuo ežero, 
nuo ano veidrodinio jo paviršiaus. Lyriko atspindima 
būtis jau yra perkeista, perstatyta pagal jo paties dvasios 
prizmę. Todėl teisingai lyrika buvo ir tebėra vadinama 
pačiu subjektyviausiu menų; taigi tokiu, kuriam poeto 
vidaus sąranga turi didžiausios įtakos. Būdamas būties 
veidrodis, lyrikas tegali atspindėti pasaulį taip, kaip jis 
pats yra sudėtas. Veidrodinė jo egzistencija yra jo kūry- 
bos subjektyvumo pagrindas: šios kūrybos likimas ir jos 
stiprybė. Lyrika minta jos kūrėjo krauju. 

Tačiau šis kraujas yra dvejopas: vyriškas ir moteriškas, 
jeigu šį sykį nepaisysime kitų jo skirtybių: tautinių, kultū- 
rinių, geografinių... Vyriškumas ir moteriškumas yra tokios 
žmogaus būties savybės, kurios neneša savimi jokio turinio, 
bet kurios apsprendžia kiekvieną turinį. Žmogiškojo turinio 
atžvilgiu vyras ir moteris yra visiškai vienodi. Bet šitas 
jiems abiem tas pat turinys moteryje būna kitaip negu vyre. 
Jeigu tad moteris yra poetė lyrikė, savaime anie būties spin- 
duliai atšoksta nuo jos kitaip negu nuo lyriko vyro. Tuo 
pačiu ir mes juos sugauname bei išgyvename kitaip, negu 
susitikę su vyriškosios sielos atospindžiais. Todėl ir yra 
įdomu panagrinėti, kaip būtį atspindi moters lyrikės veidro- 
dinė egzistencija; kaip atrodo ana rojinė liekana, apdainuota 
moters lūpomis ir išreikšta moteriškuoju žodžiu. 


" Die Bestimmung des Dichters. - Freiburg i. Brsg., 1949, S. 13-15. 
2 Staiger Em. Grundbegriffe der Poetik. - Zuerich, 1946, S. 18. 

Medžiagos šiam nagrinėjimui kaip tik ir duoda pasta- 
rasis K. Grigaitytės lyrikos rinkinys „Paslaptis“. 

K. Grigaitytė nėra vokiečių Annette von Droste-Huel- 
shoff, kurią C. G. Jungas yra pavadinęs vyriškiausia iš 
visų moterų poečių. Jeigu Grigaitytė rašytų eilėraštį tuo 
pačiu motyvu, kaip ir A. von Droste-Huelshoff (plg. 
„Auf dem Balkon”), ji tikriausiai nesigailėtų nesanti ka- 
reivis ir nesigraužtų sėdinti balkone ir leidžianti vėjui 
žaisti jos plaukais. Grigaitytės siela yra stipriai mote- 
riška, todėl vėjo šiurenimas jos plaukuose jai būtų tik 
gilaus moteriškumo simbolis, kurio taip nemėgo Droste- 
Huelshoff. Pirmas įspūdis, kurį skaitytojas gauna, baigęs 
"skaityti jos „Paslaptį“, yra gilus moteriškumas, valdąs 
visą jos lyriką ir jos išgyvenimus, virpančius švelniuose 
posmuose. Jau pats rinkinio pavadinimas yra būdingas: 
Paslaptis. Kas yra ši Paslaptis? „Ji perlas, paskendęs 
širdies gelmėje“; ji „lyg posmas nutrūkęs“; ji „birželio 
nakties alpesys“ (p. 25). Bet jeigu paklausi, „kas ji?“, ji 
„nesakys“ (p. 25). Protinis smalsumas čia netinka, čia 
reikia savaimingos įžvalgos, nes ši paslaptis yra ne kas 
kita, kaip moters paslaptis. Tai moteriškosios širdies gel- 
mė. Tai anas Ermatingerio ežeras, kuriame moteriškai 
spindi visa aplinka. 

Visų pirma šalia mūsų esąs Viešpaties pasaulis. Jis 
K. Grigaitytei nėra metafizinių apmąstymų šaltinis, kaip 
Rilke'i; jis nėra būties gelmių prasiveržimas šaltinio 
čiurlenimu vidunaktį, kaip Moerike'i; jis nėra milžiniš- 
kas altorius, kaip Migueliui de Unamuno, jis nėra net 
nė savos nuotaikos atospindis, kaip Verlaine'ui. Grigai- 
tytei Dievo pasaulis yra vieta jos moteriškumui apsireikšti 
bei įvykti. Anuomet Salomėja Nėris atėjo nusilenkti kal- 
nams. Ji juos pavadino nebyliais dievais ir juose regėjo 
gamtinės jėgos bei didybės simbolį. Jų akivaizdoje ši 
didžiausia mūsų moteris lyrikė pajuto tai, kas estetikoje 
yra vadinama kilnumu ~ sublime — ir kas jau išsiveržia 
iš moteriškumo kategorijos, esmingai valdomos grakš- 

tumo — gracieux. Grigaitytės sieloje kalnų išgyvenimas 
šios kategorijos nepralaužia. Jų akivaizdoje ji pasilieka 
gryna moteris su švelnučiais grakščiais savo jausmais. 
Kalnai kelia jai ne nuostabą, ne didybės pajautimą, bet 
troškimą įsivynioti į jų baltumą tarsi į pūkų patalą ir 
svaigti vyro meilėje. 


Kaip gerai, kad man padavei ranką 
ir į kalną mes kopiam abu. 
Tepalieka čia žydinčios lankos - 
per gėlynus taip bristi sunku. 
Debesin baltan įsisupę, 
mes ištirpsim viršūnėj kalnų. 
Sekite pasaką, mėlynos upės, 
čia gyvent ir mylėt ateinu. 
Tik valandai, valandai vienai 
kalnai tepalaimins abu. 
O saulei sumnerkiant blakstienas 
į slėnį aš vėlei skubu. 

(„Viršūnėj kalnų“, p. 31.) 


Eilėraštis gražus, išskyrus nevykusią eilutę „čia gyvent 
ir mylėt ateinu“, kuri yra ne kas kita, kaip Putino para- 
frazė: „Ant rankų iškėlęs garuojančią širdį, einu į pasaulį 
gyvent ir mylėt“. Bet kaip tik jis mums atskleidžia mo- 
teriškąjį objektyvinio pasaulio išgyvenimą, kurio centre 
stovi ne daiktas, bet moteriškoji asmenybė su savo meile, 
su savo negalia, su savo daina iš slėnio. Pasaulis Grigai- 
tytei yra tik proga atsigrįžti į save, tik skiltuvas išskelti 
moteriškumo kibirkščių iš savo sielos. Tas pat matyti ir 
kito gamtos elemento - audros — išgyvenime: 


Tai audra, audra - audružė, 
rodos, kalnus įsiūbuos. 
Juodi debesys atūžę 

plukdo želmenis laukuos. 

Įbaugintas šilas gaudžia, 
miršta sraigė po lapu... 
Volungėlė skundžias graudžiai, 
nėr lizdelio ant šakų. 


Pašilėje varna sukas: 

trys ėryčiai užplakti. 

Balsu rauda piemenukas — 

kur avelės, kur kiti? 
(„Audra“, p. 39.) 


Ir čia Grigaitytė atsigrįžta ne į pačią audrą savyje, ne 
į jos gaivalingumą bei didingumą, bet į naikinamąjį jos 
pobūdį, kuris kelia gailesčio moteriškoje širdyje. Audra 
išlaužo želmenis laukuose, suardo volungės lizdą, užplaka 
mažyčius ėriukus. Ir šis gyvybės naikinimas gilia užuo- 
jauta prabyla moters sieloje, nes moteris visados yra gy- 
vybės saugotoja, ne jos naikintoja. Naikinamasis veiksmas 
moters sieloje pritarimo neranda ir pasididžiavimo neke- 
lia. Palygintas su Dauthendey to paties vardo eilėraščiu, 
kuriame „vėjai dega vyno liepsnomis“, šis Grigaitytės gra- 
žus eilėraštis ryškiai parodo moters lyrikės priėjimą prie 
objektyvinio pasaulio. Tiesa, „Viesulo šokis“ (p. 40) yra 
kiek objektyvesnis. Bet šiame, turbūt gražiausiame eilė- 
raštyje iš viso rinkinio, lietaus lašas virsta „ašara debesio 
pilko“, o aną grėsmingą aptemimą prieš viesulo smūgį 
K. Grigaitytė vaizduoja prigesusiomis vosilkų akimis: 


O ko prigesę 
akys vosilkų 
žvalgos bailiai (p. 40). 


Taigi Grigaitytės pasaulis yra jos moteriškumo pratę- 
simas. Tai erdvė, kur vyksta jos meilė; tai jėga, kuri nai- 
kina gyvybę ir todėl kelia moters užuojautą; tai junginys 
tarp daikto ir asmens, kur, Francisco Villaespesa žodžiais 
tariant, nežinia, ar šešėlis apgobia sielą ar iš sielos kyla 
šešėlis (Animae rerum). 

O žmogus? Kaip išgyvena žmogų lyrinė moteriškoji 
siela? Šiuo atžvilgiu Grigaitytės nuotaikas geriausiai 
parodo jos atsakymas į dabartinius mus visus kamuo- 
jančius klausimus: tėvynės meilė, tremtis, tautos nai- 
kinimas, kuriuos yra lietę visi mūsų dabarties poetai, 
pirmiausia B. Brazdžionis, tėkšdamas pranašišku mostu, 
lyg Kristus Michelangelo „Paskutiniame teisme“, priešus 
į požemius, skelbdamas prisikėlimo viltį, dainuodamas 
gilų mūsų skausmą ir mūsų tautos negandą. Grigaitytė 
prie šių klausimų prieina visai kitaip. Tėvynės meilė 
joje yra tokia pat gili, kaip ir kituose. Tačiau ji yra mo- 
teriška. Savos šalies meilė susijungia joje su moteriškos 
širdies troškimais: 


Nors ašarėlė 
per skruostą rieda, 
vis tiek, šalele, 
Tave myliu, 
Su beržynėliais, 
paparčio žiedu, 
na, ir su Šelmiu 
tuo berneliu. 
(„Gintaro šalelei“, p. 55.) 


Šelmis bernelis yra visų mūsų dainų pradas, ir jis atsi- 
naujina Grigaitytės lyrikoje moteriškuoju išgyvenimu. 

Tas pat yra ir su mūsų tautos dabartiniu trėmimu į 
Sibiro dykumas. Ši didžiulė tautos tragedija taip pat atsi- 
spindi moteriškajame veidrodyje ir įgyja moteriško liūde- 
sio. Tautos trėmimas Grigaitytės prasmingai yra vaizduo- 
jamas jaunamartės kraičio išvežimu: 

Kam, sesutės mielos, 

pasiguost beeisim, 

kad visais keleliais 

veža mūsų kraitį. 

(„Debesėliai plaukia“, p. 59.) 

Arba: 


Jau kraičių neberasime, 
tik atdaras skrynias... 
(„Į Rytus ir į Vakarus“, p. 61.) 


Tremtinių grįžimo svajonė virsta taip pat baimingu 
moters klausimu: 


Ar sugrįš jis, o Dievuliau, 
iš Rytų siaubingų? 
Ten ne vienos sesutėlės 
laimė jau pradingo. 
(„Ar sugrįš jis?“, p. 14.) 


Pati mūsoji tremtis Grigaitytės išgyvenime susitelkia 
aplinkui moteriškąjį naujo žmogaus globojimą ir auklėji- 
mą. Tie du mažyčiai, kuriems yra pavesta ir pati knyga, 
sudaro pagrindinį rūpestį, motinos rūpestį: 


O, kad užaugint jus 

Dievas man padėtų, 

rodos, iškentėčiau 

sopulio mares. 

Ak, mano mažučiai, 

ar aš begalėsiu 

takeliu saulėtu 

jus namo parvest?... 

(„Nykioj palatoj“, p. 46.) 

O įsižiūrėjusi į skrendantį pavasario paukštį, kaip į 
simbolį mūsų visų klajoklių, ir į jį perkeldama mūsų 
troškimą grįžti į savą šalį, Grigaitytė sako jam: 

Valdovo sostą nors žadėtų, 

žinau, neliksi tu čionai. 

Ten šaukia upių akmenėliai 

ir gimto lizdo pelenai. 

(„Paukštelei“, p. 69.) 

Pastarasis posakis yra ypač būdingas. Šeimos židinio 
motyvas traukia moteriškąją širdį. Paukštyje, kuris iš tikro 
„Vyšnių žydinčiais takeliais“ (p. 69) ieškosi senojo savo 
lizdo, net jeigu šis būtų ir pelenais pavirtęs, šis motyvas 
randa geriausią įsikūnijimą ir duoda mums gražų eilė- 
raštį. Šalia „Viesulo šokio“, „Paukštelei“ yra vienas iš 
geriausių Grigaitytės laimėjimų. 

Tačiau moteriškai yra išgyvenama ne tik dabartinė ti- 
krovė. Moteriškais virsta ir amžinieji žmogiškosios būties 
klausimai, kai juos Grigaitytė paliečia, nors tai atsitinka 
ir retai. Sakysime, mirtis, kuri daugeliui poetų yra kėlusi 
šiurpą (Baudelaire'as), kurioje ne vienas regėjo poilsį po 
sunkios egzistencijos (Fr. Martinezas dela Rosa), Grigaity- 
tei yra tik atsiskyrimas su savo mylimuoju: 


Paliksiu aš tave, 
gal daug ko nepasakius, 
kai sutemos viešnia 
pakvies mane. 
(„Lūpos nepasakė“, p. 30.) 


Atsiskyrimas su šia žeme bus tik sutemų viešnios 
pakvietimas. Jis būtų moters mielai priimamas, jeigu jos 
širdyje dar neslypėtų begalybė meilės žodžių, „kurių tau 
mano lūpos nepasakė“ (ten pat). Meilė ir mirtis čia susi- 
jungia vienybėn, kaip ir pas Safo, kuriai išminčius niekaip 
negali įspėti, kas tai: meilė ar mirtis: „Ne, išminčiau, tai 
yra mirtis... Ne, išminčiau, tai yra meilė“. Moteriškoji ly- 
rika meilę ir mirtį dainuoja tais pačiais jausmais. 

Čia mes gauname vėl tą pačią išvadą, kaip ir anks- 
čiau - Grignitytei žmogus yra dalyvis jos moteriškume: my- 
limasis, vyras, tėvas, vaikas. Atitrauktos vertės jis netu- 
ri. Moters lyrikės išgyvenimą jis pažadina tik tada, kai 
pažadina jos moteriškumą. Tik užgavęs moteriškąją jos 
egzistenciją, jis esti atspindimas ir apdainuojamas. 

Galop Dievas. Kaip santykiuoja moteris lyrikė su Aukš- 
čiausiąja Būtimi? Kokių jausmų gama ji prabyla susidūrusi 

su Viešpačiu? Į tai Grigaitytė mums atsako savo eilėraščiu 
„Magdalena“ (p. 29). Jau pats šio eilėraščio vardas yra 
simbolis moters santykiams su Dievu. Moteris artinasi prie 
Dievo visados Magdalenos pavidalu, nešina savo mylinčia ir 
atgailojančia širdimi: 

Aš bučiuoju Tavo rūbo kraštą, 

aš suklupus Magdalena prie Tavęs (p. 29). 


Bet kas yra tasai, kuris šį rūbą nešioja? Mūsų aki- 
mis jis atrodo Viešpats: Mesijas, Mokytojas, Prisikėlimo 
sekmadienio Rabi. Tačiau moters-magdalenos akimis jis 
susilieja su jos mylimuoju arba net virsta juo pačiu. Todėl 
po graudaus prašymo: 


Ak, nuimki nuodėmės tą naštą 
ir kaip kūdikį į saulę vesk (ten pat). 


moteris pradeda apie savo Viešpatį jau žemiškai svajoti: 


Neužstos mana širdis Tau kelio, 

o baltasis sapne rudenio ankstyvo. 

Tavo žvilgsny obelys žydėti kelias 

ir juodoj nakty man skleidžiasi alyvos (ten pat). 


Dar daugiau: šias žemiškąsias svajones moteris-mag- 
dalena priskiria ir savo Viešpačiui, kuris kasnakt jomis 
gyvena, nes ji sužeidusi ir jo širdį: 

Taip giliai, giliai širdin įkritus 

nemirtinga ašara spindėsiu aš. 

Bokštuose varpai prikels Tave kas rytą, 

o kasnakt svajingos akys Magdalenos 

tik prieš aušrą Tau sapnuos užges... (ten pat). 


Tai amžina „Giesmių giesmės“ tema. Mylimosios ir 
mylimojo santykiai yra simbolis santykiams tarp Dievo 
ir sielos, tarp Kristaus ir Bažnyčios. Moteris lyrikė šiuos 
santykius ypatingai giliai pajaučia, ir todėl Dievas jai 

virsta mylimuoju, kurio pavidalą ji regi baltame vienuolio 
apsiauste ir jį myli. Viešpaties atstovo laiminančios rankos 
ne tik nužengdina Dievo malonę, bet ir paguodžia mote- 
riškąją širdį, nes jos yra mylimojo rankos: 


Tavo laimninančios rankos, 
mano galvą kai paglosto, 
byra žvaigždės sidabrinės 
iš dangaus galybių sosto. 


Ir taip lengva, lengva eiti 

tremties kelią tokį dygų, 

kada žydras, žydras sapnas 

mano žingsnių ritmą lydi. 
(„Laiminančios rankos“, p. 27.) 


Be abejo, Grigaitytė yra mėginusi eiti prie Dievo, kaip 
ir prie pasaulio, ir iš objektyvinės pusės. Jos eilėraštis 
„Kristui Karaliui“ (p. 72) yra neblogas tokių pastangų liu- 
dytojas. Tačiau objektyvieji jos religiniai bandymai, ypač 
skirtieji šv. Kazimierui (p. 70 ir 71), pasilieka kasdienybės 
plotmėje, neišsiskirdami iš jos nei sava problematika, nei 
savu jausmu. Grigaitytės siela yra giliai religinga. Ji net 
poetinę savo dovaną išgyvena kaip Viešpaties malonę ir 
už ją dėkoja, skirdama savo posmus Dievo garbei (plg. 
p. 73). Tačiau šis religingumas poetiškai suspindi tik mo- 
teriškumo šviesoje. 

Apžvelgę tad prabėgomis tris didžiąsias gyvenimo sri- 
tis: pasaulį, žmogų ir Dievą, galime duoti atsakymą į 
anksčiau mūsų iškeltą klausimą, kaip atspindi būtį moters 
lyrikės veidrodinė egzistencija. Moters lyrikės sieloje būtis 
atsispindi tik tiek, kiek ji pajėgia pažadinti jos moteriškąjį 
apsprendimą. Visa, kas šio apsprendimo neliečia, moters 
neužgauna. Jeigu ji kartais ir mėgina atsakyti tam, ku- 
ris jos neklausia, jos atsakymas pasidaro racionalinis ir 
banalus. Ir juo moteris poetė yra moteriškesnė, juo jos 
moteriškumas įgyja didesnės reikšmės jos kūryboje ir šią 

kūrybą susiaurina, nes ją visą sutelkia aplinkui vieną taš- 
ką. Todėl būti didelei lyrikei ir giliai moteriškai moteriai 
yra labai sunku. Bent literatūros istorija mums taip sako. 
Ir vokiečių lyrikė A. von Droste-Huelshoff, ir čilėnų Ga- 
briela Mistral, ir mūsų Salomėja Nėris turi savyje kažkokį 
vyrišką ženklą, kuris duoda joms jėgos prasiveržti ir į 
platesnes būties sritis ir atspindėti bendrai žmogiškuosius, 
ne tik moteriškuosius, būties spindulius. Tačiau tas pats 
ženklas stumia šias moteris į vyriškojo visuomeniškai po- 
litinio veikimo sritis ir kaip tik gesina jų moteriškumą, gal 
net ir poetiškumą. Grigaitytės sieloje šio vyriškojo ženklo 
nematyti. Grigaitytės polinkiai yra grynai moteriški. Todėl 
ji sunkiai grumiasi su objektyviniais klausimais, į kuriuos 
ji norėtų atsakyti, tačiau kurie jai pasilieka šalti, nes 
neužgauna jos moteriškumo gelmių. Visi eilėraščiai, ku- 
riuose yra mėginta šis objektyvusis gyvenimas atspindėti, 
rinkinyje yra silpni. Geriausi kaip tik yra tie, kuriuose 
prabyla Grigaitytės moteriškumas: „Negiedoki, vieversy“ 
(p. 10), „Laiminančios rankos“ (p. 27), „Magdalena“ (p. 29), 
„Viršūnėj kalnų“ (p. 31), „Audra“ (p. 39), „Viesulo šokis“ 
(p. 40), „Jūrą paliekant“ (p. 42), „Paukštelei“ (p. 69). 

Jeigu tad mums būtų leista išreikšti poetei linkėjimą 
ateičiai, jis būtų šis: mesti šalin visas objektyvinių klausimų 
pagundas ir atsidėti moteriškosios būsenos sklaidai. Moteriš- 
kumas slepia savyje visą būtį. Jis yra būsena, nė kiek ne 
mažesnės svarbos, negu vyriškoji. Todėl šios moteriškosios 
būsenos veidrodyje atspindėti būtį ir jos spindulius išreikšti 
skambiais, lengvais ir švelniai banguojančiais posmais kaip 
tik ir būtų Grigaitytės poetinis pašaukimas. Gabriela Mis- 
tral atskleidė pasauliui motiniškumo gelmes: pilnas kančios, 
gilaus ilgesio, tvankias ir net rūsčias. Jos kūryboje prasi- 
veržė motina, pažymėta gilia ispaniškąja tristeza. Iš Grigai- 
tytės lauktume apreiškiant moteriškumą: grakščiai svajingą, 
truputį liūdną, bet visados besistiebiantį aukštyn, kaip Fra 
Angelico madonos. Šiuo keliu mūsų lyrikė jau žengia. Argi 
ne simboliškas yra šis puikus jos posmas: 

Kai į pusnį įbridau 
šlamančio gegužio, 
atgal kelio neradau 
žalioms vinkšnoms ūžiant (p. 10). 


Braidžioti po žiedų pusnis ir nerasti kelio į grubų, su- 
racionalintą, sutechnintą, melagingą vyriškąjį pasaulį yra 
moters - gyvybės karalienės — paskirtis. Argi ši paskirtis 
negalėtų virsti Grigaitytės poetės pašaukimu? 


KARALIUS IR POETAS 


Kas yra naujausioji Kazio Bradūno knyga „Pokalbiai 
su karalium“ (Čikaga, 1973)? 

Jau pati jos forma išskiria ją iš ankstesnių poeto veika- 
lų: Gedimino, „Dievo malone lietuvių ir rutėnų karaliaus“ 
(p. 12), autentinės laiškų ištraukos ir poetinis K. Bradūno 
atoveikis į šias ištraukas - štai knygos sąranga, kildinan- 
ti pokalbį ir jį vedanti. Tai gaiviai padvelkianti naujybė 
mūsų literatūroje. 

Klystume betgi manydami, kad K. Bradūno eilėraščiai 
yra tik poetinis Gedimino laiškų turinio pakartojimas. 
Priešingai, laiškų ištraukos ir eilėraščiai čia santykiauja 
dialektiškai: poetas ne kartą neigia tai, ką karalius teigia, 
o beveik visados jis jį įspėja, pataiso, papildo, pagilina. 
Bradūnas stovi priešais Gediminą ne kaip jo palydos na- 
rys, dvaro dainius, eiliuojąs valdovo mintis bei norus, o 
kaip tikrasis romėniška prasme „vates — pranašas, žynys, 
vaidila“, kuris sava giesme pralaužia karališkąją kasdieną, 
žvelgia — čia į gelmę, čia į esmę, čia į ateitį. K. Bradūno 
pokalbiuose poetas nėra karaliaus pratęsimas, bet visados jo per- 
žengimas. Todėl karaliaus žodžiai ir poeto žodžiai sudaro 
nedalomą vienetą: K. Bradūno eilėraščius galima suprasti 
tik ryšium su Gedimino laiškais, kurie yra tarsi istorinis 
įvadas į poetinį mūsų tautos likimo apmąstymą. Čia ir 
slypi knygos originalumas bei jos vertė. 

Norėdamas pakelti kultūrinį Lietuvos lygį, Gediminas 
kvietė į savo kraštą riterių, ginklanešių, pirklių, gydytojų, kal- 
vių, račių, kurpių, kailiadirbių, malūnininkų, krautuvininkų 
ir įvairių kitų amatininkų, bet jis nepakvietė - poetų. Pamir- 
šo? Nepastebėjo? Nevertino? Kiekvienu atveju poetas pasiliko 
anapus karaliaus dėmesio. Todėl jis ateina dabar pats: nepra- 
šytas, neminėtas, „metraštyje nutylėtas“ (p. 13); ateina ne kaip 
svetimžemis, o kaip tikras čiabuvis, amžinai buvojęs ir „pa- 
silikęs dainose“ (ten pat); ateina nešdamas „negirdėtą gūdą 
dar svylančiais delnais“ (p. 14), būtent: Pilėnų, to visų mūsų 
tautinių negandų simbolio, kančios auką. Nes tauta gyvena 
ne tiek tuo, kad kalviai gerai kala, o malūnininkai gerai mala, 
kiek tuo, kad, auką sudėję didvyriai, nedingsta „istorijos ir 
laiko rūkuose“ (p. 13). Užtat poetas ir stoja karaliaus akivaiz- 
don, „nežinodamas dienos“ (p. 14), vadinasi, prabyla tarsi iš 
amžinybės ir šaukia jam: „Karaliau, grįžk! Neperženki ribos!“ 
(ten pat). Karalius neprivalo išnykti praeityje. Jis neprivalo 
peržengti užmaršties ribos. „Po slenksčiu papilta žarija“ (ten 
pat) privalo visados gruzdėti — tegu ir neregima, užtat savo 
kaitra visados jaučiama. Tuo Bradūnas aiškiai nubrėžia poeto 
vaidmenį ryšium su karaliumi: priminti jam ir jo tautai, kaip 
giliai siekia jų abiejų „maitintoja virkščia“ (ten pat). 

Šis priminimas trunka visą dvylikos pokalbių metą ir 
sudaro knygos turinį. 

Poetas atstovauja ir žmonėms, ir žemei. Jis todėl ir sklei- 
džia prieš karaliaus akis tai, ko šiosios dažnai neregi. Atsi- 
dėjęs dabarčiai, valdovas nepastebi, kad poeto gentis ateityje 
bus ne pakviesta, „o išvaryta“ (p. 17), išvaryta net ligi 
„Vorkutos požemių“ (p. 62). Karalius manosi esąs žemės 
savininkas, galįs ją dalinti „laisvai be mokesčių“ (Gedimino 
laiškas, p. 16). Bet poetas jam tučtuojau primena: „Kaip tu 
gali žemės vardu kalbėti?“ (p. 17). Užuot atidavęs žemę 
kitiems, karalius pats save jai atiduos „be jokių sąlygų, 
nebeišperkamai“ (ten pat). Poetas yra laisvės šauklys, todėl 


79 


nepakenčia, kad „tie iš Rytų susėdo prie senelių skobnių“ 
(p. 21), purvindami bei kruvindami mūsų slenksčius. Atver- 
damas svetimiesiems „savo kraštą, valdas ir visą karalystę“ 
(Gedimino laiškas, p. 12), karalius parodė, tiesa, geros valios 
ir gal net išminties. Tačiau poetas jam primena: 


Tavoji išmintis šiandieną per gera — 
Ji tikisi, ji metų metais laukia, 
Ko žemėje nebuvo ir nėra (p. 22). 


Karaliaus taktika ne visados atitinka gyvybinę tautos eg- 
zistenciją, kurią poetas giliau įžvelgia ir todėl ragina karalių 
ne laukti, o veikti - kovojant, kaip dera valdovui: 

Aš laukiu pirmutinio šūvio 

Prazvimbiančios strėlės (p. 21). 

Čia K. Bradūnas išreiškė tai, ką ir A. Mickevičius au- 
diencijos metu pas popiežių Pijų IX (1848 03 25), kai po- 
piežius persekiojamiems lenkams patarė „būti kantriems 
ir laukti“: „Mes negalime laukti, Šventenybe! Mes kenčia- 
me!“ Tik paviršium žiūrint, atrodo, kad poeto rūpestis yra 
per skubus; iš tikro gi poetas jaučia tautos kančią ir ją 
tykančią grėsmę, nes su kviestaisiais juk „tėviškė užgožta 
nekviestų“ (p. 21); pirkliai gabena, tiesa, druskos maišų, 
bet šie „boluoja kaulų baltumu“ (ten pat). Kadaise, Ge- 
diminui kviečiant svetimuosius, niekas neatvyko: „šunelis 
nė iš tolo dėkingai nesulojo“ (ten pat). Tačiau 


Dabar jau šuo seklyčioj po stalu 
Dar urzgia, traiškydamas koją 
Medžioklių sakalų (ten pat). 


Todėl poetas peikia karalių: 


O tu tik pakyli nuo sosto, 
Pergamentą padavęs juokdariam (ten pat). 


Galimas daiktas, kad poeto veržiumas atsidauš į ne- 
galimybę, kaip ir karaliaus; gal ir jis žvelgia į tai, „ko 

niekada nebus“ (p. 22). Tačiau skelbti yra jo pašaukimas: 
kovoti ne kardu, bet lyra. Todėl poetas velkasi „nekru- 
vinos aukos apeiginius rūbus“ (ten pat) ir tarsi kunigas 
įspėja visus — net ir karalių. 

Gediminas per daug pasitiki savo laiškais, rašytais 
žmonėms. Jo žodis yra įžeidžiamas ir išjuokiamas. Klastos 
ir melo, kraujo ir išnaudojimo akivaizdoje poetas todėl ir 
kviečia karalių rašyti kartu su juo kitokių laiškų: 


Rašykime, karaliau, laiškus 

Ne žmones kviesdami, 
Rašykime juos tokius vaikiškus, 
Tarytum žodžiais žaisdami. 


Pakvieskime į pilį svają, 
Mėlynę pro rudens rūkus; 
Pakvieskime gėlytę gają 

Pro ledą šylančiuos laukuos. 


Atidarykim laiko platumas 
Nebe istorija grubia, 

O tas girias, tas neapmatomas, 
Palaistykim amžinybė. 


Ir dainą, pasaką, legendą 
Sodinkim už skobnių su savais (p. 25-26). 


Be abejo, karalius tik šypsosi iš to, ką poetas įkarštyje jam 
kalba. Tačiau kas iš tikro yra teisus: karalius ar poetas? 


2 


Karaliui paskelbus, esą jis sudarąs „tvirtą taiką su 
visais krikščionimis, kurie atsiunčia mums savo pasiun- 
tinius“ („Gedimino laiškas“, p. 32), poetas čia pat jam 
nurodo, kad taikintis reikia greičiau ne su svetimaisiais, 
o „su savimi ir su savais“ (p. 33); kad kalbėtis reikia 

„pirmiau su saule, su žeme“, „su debesiu, su plau- 
kiančiais javais, su savo širdimi, su mūsų menkumu“ 
(ten pat), nes tik po šitokios kalbos bus galima jausti, 
„kaip ramu“ (ten pat), kaip skleidžiasi taika žemėje. 
Taika gyvena ne sutartimis, bet meile, „padėjus galvą 
ant peties“ (ten pat); ji gyvena saulėleidžiu, kai „valty- 
je jau ilsisi būtis visa“ (ten pat). Šis taikos perkėlimas 
iš politinės plotmės į žmogiškąją plotmę yra viena iš 
giliausių priešingybių tarp karaliaus ir poeto. Karalius 
norėtų paversti taiką savu triumfu, iškilme, regimybe, 
tuo tarpu poetas teigia: 


Nereikia taikai kažin ko didingo, 
Nei purpuro apsiausto, 
Nei sidabruoto žalvario sagties (ten pat). 


Nes taika, kaip ir Dievo Karalystė, gyvena mumyse, kai 
susėdame - ne prie derybų stalo, o „ant kranto akmenų“ 
(ten pat). 

Betgi ar karaliai tokios taikos ieško? Užtat poetas at- 
siprašo valdovą, kad jį savais pasiūlymais vis pertraukia 
ir gal net sumaišo. Todėl pusiau kartėliu, pusiau pašaipa 
poetas taria karaliui: 


Visi jau nekantrauja — 
Diktuok greičiau (p. 34). 


Ir karalius diktuoja. Tačiau šia jo padiktuota sutartimi 
pasinaudoja pirkliai pralobtų; krikšto drobėn suvynioti 
guli laivo dugne „aukso gabalai“ (p. 37); ja pasinaudoja 
gobšai, kad už pinigus žudytų net pačius valdovus: „Už 
tą naugę tau sūnų pasmaugė“ (ten pat); ja pasinaudoja 
galop mūsų šalies priešai mūsų žemei užgrobtų: 


Stovi tankai prie Gudagojaus — 
Po vikšrais sutrinta sutartis. 
O šalia, begėdiškai atsilapojus, 
Šoka mirtis (p. 38). 

Gediminas buvo laidavęs svetimiesiems kelių saugumą 
tiek toli, kiek keliauninkas „gali nusviesti ietį“ („Gedimino 
laiškas“, p. 36). Tačiau svetimšalis sviedė šią ietį į mūsų 
tautos širdį: poetas ją jaučia ir po 650 metų; jis ją ir dabar 
krūtinėje nešasi, eidamas pas karalių „su perplėštu raštu“ 
(p. 37), t. y. su visa ana niekinga, sulaužyta sutartimi. 

Ir štai šitoje vietoje K. Bradūnas, kaip ir ne vienoje 
ankstesnėje savo knygoje, gręžiasi į senąjį mūsų tautos 
sluoksnį, vis dar teberusenantį mūsų dvasios gelmėse: 
„Esu Sūduvoje pakrikštytas, bet atėjau pagoniška žeme“ 
(p. 25). Šis sluoksnis prasiveržia, tarsi prigimtoji atrama 
krikščionybei, kiekvieną kartą, kai tautą ištinka negandas 
ir kai priešas pradeda trypti jos šventenybės. Tada 


Bėga kaukai slėpt rūpintojėlio... 
Laumės plauna kryžių vakare (p. 38), 


kryžių išniekintą, paneigtą, kruviną. Karalius neturėtų 
visa tai pamiršti, nes, jei jis to nežino, tai tada jis yra pa- 
siklydęs „tarpe niekšų ir gerų“ (ten pat). Tada geriau būtų 
viską trenkti ir išjoti „prie žaliųjų miško ežerų“ (ten pat). 

Didžiai gražiu, skambiu bei prasmingu septintuoju po- 
kalbiu K. Bradūnas liečia ir mūsų istorinį bastymąsi po 
svetimas erdves, kuriose karaliaus paleisti įkaitai „trikampiu 
žegnojas ir lenkiasi lig žemės“ (p. 41), o Mozūrų ežerai, 
mus išvydę, „net vasaros vidudienį užšąla“ (ten pat). Taip, 
Dnepro stepės yra „derlinga lyguma be galo“ (ten pat). Bet 
argi mes nesame „gyvi tik duona tėviškės rupia“ (ten pat)? 
Argi klajojant anose tolybėse nešlama mūsų ausyse „šventas 
gojus tolybėje ties Nemuno srove“ (ten pat)? Todėl poetas 
neatlaidžiai klausia ir klausia valdovą: „Kur jojame, kur 
jojame, karaliau?“ (ten pat). Tai lyg muzikinis motyvas, per- 
pynęs visą šį eilėraštį. Savo nerimu tačiau jis slypi visuose 
pokalbiuose, nes reikia grįžti namo iš anų svetimų stepių; 
reikia namie gydytis almančias tautos žaizdas. Ir iš tikro 

Suskamba sidabro brizgilai, 

Ir gręžiasi namo žirgai (p. 42). 

O namie? Ir namie viskas kinta. Pagonybė traukiasi 
krikščionybei iš kelio. „Po ąžuolais jau vaikšto pranciško- 
nas“ (p. 53), o „Mikalojaus bažnytėlėje dominikonas“ (ten 
pat) jau meldžiasi už karalių, kaip dar neseniai meldėsi 
„Vaidila dievams“ (ten pat). Gedimino likime susitinka 
du dvasiniai sluoksniai: senasis prigimtasis ir naujasis 
antgamtinis. Senoji garbinta saulė susipina su naująja gar- 
binama ostija (plg. p. 54); „spraga aukuras“ (ten pat) 
ir sykiu „plaukia tolimas varpų gaudimas“ (ten pat). 
karalius krūptelia, išgirdęs, „kai tuo pačiu prakalbo du 
balsai“ (ten pat). Jis pavargsta nuo tokios didžios įtampos 
ir rengiasi išeiti - pavojingu keliu tiek jam pačiam, tiek 
jo tautai. Todėl poetas išsigandęs sušunka: 

Kur tu eini? 

Vilnelės lieptas be turėklų (p. 54). 


Čia lengva paslysti. Popieriniai „rankose laiškai“ (ten 
pat) nesugeba gyvenimo pakeisti. Prasideda intrigos ir 
klasta, pridengta mandagiu melu. Žmonės pasirodo esą 
„Iuoši, akli, kuproti, šarvais prisidengę šliužai“ (p. 57): 
tai A. Mickevičiaus „Odės jaunystei“ motyvas, prabilęs 
K. Bradūno lūpomis. Kaip tad karaliui nuo tokių padarų 
nenusigrįžti? Bet ir vėl: poetas drąsina valdovą tikėti „ta 
paprasta, kažkur užkasta“ tiesa (ten pat), kurios linkui 
karalius ir eina; eina ten, kur „stovi laikrodžiai neužsukti“ 
(p. 58), kur vidurnaktį ateina jo karalystė, „taip kupina 
tylos“ (ten pat), jog poetas net nedrįsta klausti, „kas ta 
paprasta, po pamatais pakasta“ tiesa (ten pat), kuriai 
skelbtų karalius ir pasikvietė jos šauklius, anuos pran- 
ciškonus bei dominikonus, kurią betgi sutrypė šarvuoti 
šliužai. 

Anos paprastos, tačiau paslėptos tiesos šaukliai jau 
buvo pasirodę ir Mindaugo laikais. Jie buvo pastatę jai 
net šventyklą. Bet „medinė ąžuolo monstrancija supuvo“ 
(p. 61); mindauginė katedra prasmegusi žemėn. Užtat 


84 


poetas ieško bent senojo „geltonam gintarui smilkytuvo“ 
(ten pat). Deja... Visa apaugę žole. Praeitis - „vien krikšto 
drobių pelenai“ (ten pat). O vis dėlto auga ne tik žolė. 
Su ja auga ir „nauja karta“ (ten pat), nuodyta, šaudyta 
karta, „bet auga... kaip ąžuolynas kaimo kapuose“ (ten 
pat). Ak, tie kapai! Jie ištįso per visus amžius ligi pat 
dabarties, kai „bolševikmečiu muziejuje pasislėpę rūpin- 
tojėliai kančiai sugrįžta į laukus“ (ten pat); jie ištįso per 
visas erdves nuo Vorkutos stovyklų ir Vladimiro kalėjimų 
ligi Pensilvanijos anglies kalnelių. Mūsų istorija užsimezga, 
išauga ir klesti milžiniškame kapinyne. Tačiau ji nemiršta. 
Gedimino „merandamam karste“ (p. 45) vietoje pelėsių 
„žėruoja žarija“ (ten pat) — ir vis įsiliepsnoja iš naujo. 

Tuo poetas baigia savo pokalbius ir išeina nevary- 
tas, kaip atėjo neprašytas. Jis išeina sunkiai, „vos vos 
pakeldamas trupinius dienų“ (p. 65). Nes sutryptos ir 
krauju apšlakstytos žemės „Krikšto vanduo nenumaz- 
gojo“ (ten pat). Kraujas telkšo visur — nuo Mindaugo, 
Veliuonos ligi „miško brolių“ (ten pat) aikštelės giriose. 
Karaliaus planai bei sumanymai neįvyko: jis „pasitrau- 
kė į savo miegamąjį ir visą naktį labai graudžiai verkė“ 
(popiežiaus legato laiškas, p. 64). Dabar, „išsiverkus 
ilgai ilgai“ (p. 65), bus karaliui „kur kas lengviau“ (ten 
pat). O poetui? Jam belieka daina, „pokalbiuos tylėjus“ 
(p. 66). Tačiau nūnai ji „atbėgo palydėt su būgneliu“ 
(ten pat). Su ja tad mes, dabartinieji, išeinam „į keturis 
vėjus, į tremtį, nesugrįžtamu keliu“ (ten pat). Tai mūsų 
dalia. Tuo tarpu karalius pasilieka Vilniuje „čiurlioniš- 
kuoju Rex“ (p. 66), anuo didžiuoju simboliu, kuriame 
susibėga visi lietuvių tautos lūkesčiai, jos legendos ir 
jos tikrovė; tikrovė garbinga ir gūdi, pilna praeities ir 
kartu su Gedimino kalnu besistiebianti ateitin. Šiuo di- 
dingu simboliu Bradūnas užsklendžia savo kaip poeto 
pasiuntinybę karaliaus akivaizdoje. 

Kas tad yra šie „Pokalbiai su karaliumi“? Ne kas 
kita, kaip tautinės mūsų egzistencijos klausimas, perleistas 

per poeto prizmę. Tai klausimas, kad mes visi - praė- 
jusieji ir dabartinieji, laisvieji ir pavergtieji — atidarysime 
„Savo kraštą, valdas ir visą karalystę“: tik pirkliams ar 
ir poetams, tik duonai ar ir dvasiai? K. Bradūno knyga 
virsta poetine mūsų tautos istoriosofija, originaliai apmes- 
ta ir spalvingai atausta. Giliaprasmiai simboliai - Pilėnų 
pelenai, druskos maišai, aukso naugė, žarija karste, liep- 
tas be turėklų, spragantis aukuras, neužsukti laikrodžiai, 
pasislėpę rūpintojėliai, Čiurliono „Rex“ - perpina visus 
dvylika pokalbių, perkeldami mus iš kasdienos į gilesnę 
būties plotmę, kurioje mezgasi ne tik tautinė, bet ir ben- 
drai žmogiškoji drama, iškelianti ją vaizduojantį kūrinį iš 
siauros aktualybės ir tuo išgelbstinti jį anam neužsuktų 
laikrodžių laikui. 

K. Bradūno „Pokalbiai su karalium“ yra mintinga kny- 
ga. Bet jos mintys yra įvilktos į gražių gražius vaizdus: 
poetas neša tautos gūdą „dar svylančiais delnais“; užu 
pilies bunda „laukai, rasom nusėti“; „druskos prakirs- 
ti maišai boluoja kaulų baltumu“; „bėga kaukai slėpt 
rūpintojėlio“; „tėviškė kaip grūdas po vyturio numintu 
grumsteliu“; „debesys, padangių uogienojai“ - šie vaizdai 
padaro mintį tarsi iškaltą ar nutapytą. Be abejo, Bradūnas 
nėra žaismo poetas. Jo žingsnis sunkus, kaip lietuviš- 
kojo artojo; jo žodis svarus: jis net grumiasi už jį, kad 
surastų patį tinkamiausią. Užtat šis žodis dažniausiai ir 
taiklus — net ten, kur suskamba kiek proziškai („istorijos 
ir laiko rūkuose“, „be jokių sąlygų“, „čia mandagumas, 
čia klasta“). Pasitaiko taip pat vietų, kur istoriosofinis 
apmąstymas kiek nuslėgia poetinį vaizdavimą: tai jausti 
ypač dešimtajame ir vienuoliktajame pokalbiuose. Užtat 
juos atperka gilia poetine jėga, vaizdingumu, skambumu 
ir sykiu minties gilumu spindį ketvirtasis, septintasis ir 
dvyliktasis pokalbiai. 

Suglaustai tariant, K. Bradūnas šia knyga parodė, kad 
poetas turi ko giliai bei vaizdžiai pasakyti net ir tokia 
šiandien, paviršium žiūrint, jau labai „nudėvėta“ tema, 

kaip mūsų tautos negandai, jos egzistencijos pobūdis ir 
jos kultūros linkmė. 


Vaikaičiai žaidžia šimtmečių šukelėm... 
Ar skaudų jų skambėjimą girdi? (p. 18). 


Tai klausimas, kurį K. Bradūnas pateikia mums, kad 
atsakytume kiekvienas pats sau: ar nenpkurtome dabartimi? 
Ar girdime anų sudužusių šimtmečių skambėjimą? Ir už 
šio klausimo iškėlimą nauja savo knyga esame K. Bradū- 
nui giliai dėkingi. 


DIEVIŠKOJO ŽODŽIO KENOZĖ 


Recenzijos vietoje 


Praėjusiais metais pasirodė kunigo Antano Rubšio 
knyga „Raktas į Naująjį Testamentą“ (Putnamas, 1978, 
t. 1. - 394 p.), išleista serijoje „Krikščionis gyvenime“ (Nr. 
16) ir norinti bent iš dalies užpildyti egzegetinės mūsų 
literatūros spragą, nes „esame ne tik neturtingi raštija 
apie Dievo žodį, bet ir atsilikę nuo kitų krikščioniškųjų 
tautų“ (p. 10). Šventraščio tyrinėjimai, tokie gausūs vokie- 
čių ir anglų kalbomis, kaip rodo knygoje esančios išnašos, 
mums yra beveik nežinomi. Tuo tarpu tai šie tyrinėjimai 
yra atskleidę tikrąjį Naujojo Testamento pobūdį: Naujasis 
Testamentas yra „ypatinga knyga“ (p. 15), todėl „sudė- 
tingesnė negu daugelis kitų knygų“ (ten pat). Jis yra, 
„iš paviršiaus žiūrint, kaip ir kiti Žmonijos raštai“ (ten 
pat), vadinasi, prieinamas tyrimui, o tuo pačiu ir moks- 
lui (filologijai, istorijai, egzegezei...). Sykiu betgi jis yra 
ir „Dievo įkvėpti ir norminiai raštai“ (ten pat), vadinasi, 
tikėjimo dalykas, nebeprieinamas jokiam mokslui. Mokslo ir 
tikėjimo susitikimas Naujojo Testamento puslapiuose kaip tik ir 
sudaro jo ypatingumą. Kunigo A. Rubšio uždavinys buvo 
šį ypatingumą atskleisti ir savo studija Naująjį Testamentą 
tarsi „atrakinti“, kad galėtume pažvelgti į jį tokį, koks jis 
iš tikrųjų yra. 

Imdamasis nūnai rašyti apie šią kunigo A. Rubšio 
knygą, norėčiau būti suprastas iš pat pradžios: nesu nei 
egzegetas, nei įprastine prasme teologas. Tai reiškia: ne- 

galiu šios knygos nei vertinti egzegezės mokslo šviesoje, 
nei jos išvadų derinti su Bažnyčios pažiūromis į Šventąjį 
Raštą apskritai. Kodėl tad apie ją kalbu? Ogi todėl, kad 
ji man atrodo esanti didžios svarbos religijos filosofijai, 
būtent kun. A. Rubšio studija patvirtina ir praplečia Dievo 
kenozės sampratą. Jau anksčiau esu minėjęs (plg. „Reli- 
gijos filosofija“, t. 1, p. 297-319; „Aidai“, 1978, Nr. 8, 
p. 349-351), kad kenozės idėja yra vienintelė, kuri mus 
įgalina Dievą pažinti, prasmingai apie jį kalbėti ir su 
juo santykiauti. Šios idėjos esmę sudaro Dievo veikimas 
pasaulyje būtybės būdu arba jo nusileidimas iš neprieina- 
mos transcendencijos į mūsojo būvio plotmę ir prisiėmi- 
mas šio būvio veiksenos. Daugelio pasipiktinimui Dievas, 
bent krikščioniškasis, atrodo esąs „suvis kaip žmogus“ 
(D. Hume). Ir štai kun. A. Rubšio knyga patvirtina ke- 
nozės idėją visu plotu. Pagrindinė šios knygos mintis yra 
nusakyta trumpučiu sakiniu: Naujasis Testamentas — „tai 
Dievo žodis, išreikštas žmonių žodžiais“ (p. 15). Apie 
šiuos žmonių žodžius kun. A. Rubšys ir kalba. Čia tad ir 
slypi jo knygos vertė bei reikšmė religijos filosofijai — juo 
didesnė, kadangi pats autorius nė negalvojo rašyti savo 
studijos kaip kenozės įrodymo: knygos vardyne žodžio 
„kenozė“ iš viso nėra. Ir vis dėlto ši kun. A. Rubšio 
knyga yra ne kas kita kaip didžiulė dieviškojo žodžio 
kenozės sklaida. Štai kodėl ji man krito į akį ir štai kodėl 
norėčiau apie ją šiuo atžvilgiu truputį pakalbėti. 


1 


Amžinąjį Logą arba antrąjį Švč. Trejybės asmenį prel. 
A. Dambrauskas-Jakštas regėjo apsireiškusį trimis pavidalais: 
įsimedžiaginusį pasaulyje, įsikūnijusį Kristuje ir įsiraidinusį 
Šventajame Rašte. Palikime čia šalimais pasaulį arba įsime- 
džiaginusijį Logą: Dievo kenozę jis, tiesa, atskleidžia pirmų 
pirmiausia, tačiau jis priklauso kūrimo ontologijai, todėl 
neliečia nei kun. A. Rubšio studijos, nei mūsų minčių apie 

šią studiją. Tuo tarpu abu tolimesnieji pavidalai ~ įsikūnijęs 
Logas Kristuje ir įsiraidinęs Logas Šventajame Rašte — siejasi 
su mūsų svarstymais jau tiesiog. Dar daugiau: tik šios ly- 
giagretės šviesoje galima suprasti, ką reiškia kun. A. Rubšio 
teiginys, esą Šventraštis yra „Dievo žodis, išreikštas žmonių 
žodžiais“. Nes kaip Kristus yra ir tikras žmogus, ir tikras 
Dievas, taip Šventraštis, mūsų atveju Naujasis Testamentas, 
yra ir tikras raštas, ir tikras apreiškimas. 

„Naujasis Testamentas yra raštų rinkinys“ (p. 16), kurį 
sudaro 27 skirtingi rašiniai; skirtingi „savo kilme, laiku, sąly- 
gomis ir autoriaus turėtu tikslu“ (ten pat). Tai kun A. Rub- 
šio yra išvystoma visu egzegetiniu kruopštumu, išpainiojant, 
pasak jo, sampyną, „kurios lopšyje gimė Naujojo Testamen- 
to raštai, sąvokos, religinės ir bendruomeninės išraiškos“ 
(p. 21). Trumpai tariant, Naujojo Testamento knygos yra „litera- 
kūriniai kūriniai“ (p. 26). Be abejo, „pasaulinės raštijos fone“ 
šie kūriniai „alsuoja gyvu tikėjimų, kad jų skelbiamasis Jė- 
zus, nugalėjęs mirtį, sėdi Tėvo dešinėje“ (ten pat). Tačiau tai 
nė kiek neneigia literatūrinio jų pobūdžio. Priešingai, įvairios 
literatūrinės formos kaip tik esti naudojamos tikėjimui į 
Prisikėlusijį reikšti bei skelbti. Užtat kun. A. Rubšys ne be 
reikalo klausia: „Kas tie evangelistai: raštininkai ar rašyto- 
jai?“ (p. 137), vadinasi, ar jie tik surašė, kas buvo skelbiama, 
ar ir interpretavo skelbimo turinį? Atsakymas skamba: „Ati- 
dus evangelijų tyrimas aiškiai rodo, kad jie buvo kūrybingi 
rašytojai“ (ten pat) ir kad todėl jų raštai yra ne kokie tik 
buvusiųjų istorijos įvykių aprašai ar, kalbant autoriaus žo- 
džiais, „tikėjimo kraičio“, tai yra tradicijos nuorašai, bet tikri 
kūriniai: „Kiekvienas savaip panaudojo tuos pačius šaltinius“ 
(ten pat). Todėl Naujasis Testamentas ir yra „ne vientisa 
knyga“, o „skirtingų raštų rinkinys“ (p. 16). 

Tačiau ką tai reiškia? Ką reiškia tarti apie Naująjį Testa- 
mentą, kad jis yra raštų rinkinys ir kad šie raštai yra litera- 
tūriniai kūriniai? Pirmu žvilgiu mūsų klausimo prasmė nėra 
aiški. Bet keliant ir sklaidant jį minėtos A. Dambrausko- 
Jakšto lygiagretės šviesoje, ši prasmė išeina aikštėn visu 

ryškumu, atskleisdama mums ir kenozės idėją, glūdinčią 
kun. A. Rubšio studijos pagrinduose. 

Tiek Kristaus kaip įsikūnijusiojo Logo, tiek Šventraščio 
kaip įsiraidinusiojo Logo atžvilgiu mes, tikintieji krikščio- 
nys, visados linkstame į doketizmą, vadinasi, į žmogiškojo 
prado nuvertinimą dieviškojo prado naudai. Mums gana 
lengva — arba bent lengviau — tikėti, kad Kristus yra tikras 
Dievas, kadangi, šio tikėjimo atsisakius, visa krikščionybė 
virstų gana plokščia, o praktikoje net fariziejine etikos sis- 
tema. Krikščionybės didybę ir jos svarbą žmogaus būviui 
pasaulyje sudaro kaip tik tai, kad Dievas tapo žmogumi 
ir buvojo bei tebebuvoja tarp mūsų. Tačiau mums sun- 
koka ligi galo sutikti, kad šisai įsikūnijęs Dievas yra ir 
Hkras žmogus — lygiai toks pat, kaip ir mes, išskyrus nuo- 
dėmę, kadangi nuodėmė žmogiškumo ne tik nepapildo, 
bet jį ardo bei gadina; sunkoka todėl, kad tiek Naujasis 
Testamentas, tiek visų amžių liturgija, tiek askezė yra 
susiklostę Prisikėlusiojo šviesoje, kuri tiek perskverbia Jė- 
zaus asmenį, jog jo žmogiškosios prigimties savybės lyg 
ir išnyksta anos šviesos žėrėjime. Kristaus kūnas spindi ir 
žadina mintį, esą jis tik rodosi (gr. dokein) esąs kūnas, iš 
tikro gi esąs dievybės atšvaita, vadinasi, anaiptol ne toks, 
kokį mes nešiojame, ne kartą juo net skųsdamiesi; taigi - 
tik išvaizda ar kaukė, o ne tikrovė. 

Žinoma, retai kada šis išgyvenimas susiklosto teorija 
ir virsta erezija. Paprastai Kristaus žmogiškumą teoriškai 
laikome tikru. O vis dėlto jo veikmenis dažnai tiek su- 
siauriname, jog suvedame juos tik į galingus, garbingus, 
iškilmingus, dieviškumo pilnus Kristaus darbus. Tuo tar- 
pu kasdienos veiksmai, kylą iš žmogiškumo pilnatvės ir 
ją regimai išreiškią, kažkaip praslysta pro mūsų dėmesį, 
tarsi Kristus būtų jų nevykdęs: jie mums atrodo esą ne- 
verti jo dieviškumo. Sakysime, mums sunku įsivaizduoti, 
kad Kristus būtų žindęs savo motinos krūtį ir verkęs 
alkdamas; kad jis būtų buvęs reikalingas pervystomas bei 
apvalomas; kad jam būtų reikėję mokytis vaikščioti, kalbėti, 

laikyti rankoje šaukštą; kad jis būtų žaidęs su kaimynų 
vaikais ir su jais pešęsis; kad būtų galėjęs persišaldyti, 
sirgti, užsikrėsti, susižeisti, susipurvinti; kad jam būtų 
reikėję mokytis skaityti bei rašyti; kad jis būtų nežinojęs 
to, ko nesimokė, pavyzdžiui, graikų ar lotynų kalbų, anuo 
metu taip madinių — ir t. t, ir t. t. Tai ir yra doketizmmas, 
su kuriuo kovojo jau šv. Jonas apaštalas, vadindamas 
apgavikais tuos, „kurie nepripažįsta, kad Jėzus Kristus 
yra atėjęs kūne“ (2 Jn, 7). Ši atgrasa Kristaus kūnui kaip 
tikro bei pilnutinio žmogiškumo išraiškai slypėjo Egipto 
vienuolių gyvensenoje, buvo ne kartą skelbiama vyskupų 
bei teologų (Apollinaris, Basilidas, Eutyches...) ir neiš- 
nyko ligi pat mūsų dienų, nepaisant aiškios ir griežtos 
Chalkedono visuotinio susirinkimo (451 m.) ištarmės: vie- 
nas dieviškasis Kristaus asmuo turi dvi prigimtis, nesusi- 
maišiusias tarp savęs, nepakitusias savyje, neatsiskyrusias 
viena nuo kitos ir neperskirtas, tarsi Kristus būtų sudėtas 
iš dviejų asmenybių: „Žodis vykdo tai, kas yra Žodžio, o 
kūnas tai, kas kūno“ (pop. Leonas Didysis). Kartą vienas 
kunigas nusipurtė ir net užsikimšo ausis, išgirdęs mu- 
dviejų pokalbyje, kad Kristui reikėję ir „už kluono“ bėgti 
žmogiškosios prigimties reikalams atliktų. 

Šiuos kasdienius Kristaus žmogybės reiškinius minime 
čia todėl, kad taip lygiai esame įpratę elgtis ir su Švent- 
raščiu: esama ir biblinio doketizmo. Tikėjimas, kad Senasis ir 
Naujasis Testamentas yra Dievo žodis, užgožia Šventraštį 
kaip žmogaus žodį tiek, jog šisai beveik netenka reikšmės. 
Skaitant Šventraštį ar jo klausant, atrodo, tarsi į mus kal- 
bėtų pats Viešpats tiesiog. Girdimas sakinys atrodo esąs 
tik dieviškojo apreiškimo išvaizda, o ne tikra žmogiškosios 
kalbos lytis. Todėl vienas kunigas pokalbyje ir tvirtino, esą 
Šventraštį galima skaityti tik klūpant. Jei žmogiškojo prado 
jame neregėtume ar jo nevertintume, reiktų taip iš tikro ir 
elgtis. Šventraščio nužmoginimas eina lygiagrečiai su Kristaus 
nužmoginimu. Prieš 50 metų, man mokantis egzegezės, nebu- 
vo galima nė manyti, kad Šventraštyje būtų klaidų (kalbinių 

ir dalykinių), netikslumų, perdėjimų, praleidimų, pridėjimų; 
kad jis būtų tiek susietas su jį kildinusios tautos žmonių 
mąstysena bei gyvensena, jog tik ryšium su ja būtų galimas 
suprasti; kad jo rašytojai ir istorinius įvykius, ir religines 
tiesas būtų interpretavę pagal savo siekiamą tikslą ar turimą 
jų sampratą. Dieviškasis įkvėpimas buvo „raktas“, kuris, 
atrodė, atrakinąs visas Šventraščio paslaptis bei išaiškinąs 
visas jo sunkenybes. 

Šventraščio, kaip ir Kristaus, atveju buvo nekreipiama 
dėmesio į tai, kad įkvėpimas žmogiškojo žodžio pilnatvės 
nei neatstoja, nei nenaikina, nei nepatobulina, kaip ir die- 
viškumas Kristaus žmogiškumo. Kaip dieviškoji prigim- 
tis Kristuje nenužudė nė vienos jo organizmą puolusios 
bakterijos ir nenuramino nė vieno kančios metu paliesto 
nervo, taip dieviškasis įkvėpimas nepašalino Šventraštyje 
nė vienos gramatinės klaidos ar netikslybės, nepataisė 
jo stiliaus, nenustatinėjo įvykių chronologijos, neįtaiga- 
vo autorių tai ir tai įterpti, o tai ir tai praleisti; jis taip 
pat nevertė naudotis tuo ar kitu šaltiniu. Kaip Kristus- 
žmogus turėjo Žmogiškąją savimonę, žmogiškąją valią, 
žmogiškąjį protą, žmogiškąjį jausmą arba visa tai, ką 
vadiname žmogiškąja siela, taip ir Šventraščio įkvėptasis 
rašytojas rašė visu sąmoningumu, visu valingumu, visu 
jausmingumu, vadinasi, pagal savo sampratas bei tikslus, 
kuriuos apsprendė jo asmenybė, jo tauta, jo gyvenama- 
sis metas. Šventraščio rašytojo darbas nieku nesiskyrė nuo 
bet kurio kito rašytojo darbo'. Tai buvo tikras žmogiškasis 


i Skirtumą galima rasti tik vidinėje nuotaikoje, kurios lydimi Šventraščio 
rašytojai jį kūrė: jie rašė ne sau, vadinasi, ne savo garbei. Jie nenorėjo 
savo raštais pasistatyti paminklo „trukesnio už varį - aere perennius“ 
(Horacijus). Kaip Kristus nužengė iš dangaus „vykdyti ne savo valios“, 
bet valios To, kuris jį siuntė (jn 6, 38), ir kalbėti ne „iš savo galvos“ (Jn 
7, 17), bet perduoti žmonėms jam Tėvo „patikėtus žodžius“ (Jn 17, 8), 
taip ir Šventraščio rašytojai stengėsi perteikti tai, ką jie „apie gyvenimo 
Žodį“ buvo girdėję, regėję ar patyrę (plg. 1 Jn 1, 1). Kerygma arba skel- 
bimas buvo Šventraščio rašytojų siekinys ir vedamoji jų nuotaika. 

darbas visa savo pilnatve. Štai kas Šventraščio atžvilgiu 
dažnai pamirštama arba nepaisoma, tuo pačiu pamirštant 
bei nepaisant visų tų klausimų, kurie yra susiję su žmo- 
giškuoju įkvėptojo darbo pradu. Todėl kun. A. Rubšys 
teisingai pastebi, kad „tikintieji problemų dažnai nemato“ 
(p. 16). Visa senesnioji egzegezė, vedama tikėjimo į Švent- 
raštį kaip Dievo žodį, buvo beveik akla jam kaip žmogaus 
žodžiui. 

Šia tad prasme Šventraštis ir yra raštas. Tardami apie 
Naująjį Testamentą kun. A. Rubšio žodžiais, kad jo kny- 
gos yra „literatūriniai kūriniai“ (p. 26), tuo pačiu nusa- 
kome Žžmogiškąjį šių knygų pradą, visa pilnatve išeinanti 
aikštėn jų kilmėje, jų žodyne, stiliuje, sąvokų sampratoje, 
„tikėjimo kraičio“ interpretacijoje, trumpai — visoje šio 
prado sanklodoje. Naujasis Testamentas guli prieš mūsų 
akis kaip senovinė knyga, taip lygiai prieinama moksliniam 
tyrinėjimui, kaip ir bet kuri kita anuometinė knyga. Ti- 
kėjimas šios prieigos nei kliudo, nei jai padeda. „Kritiška 
Naujojo Testamento studija duoda šviesos, bet neverčia 
tikėti“ (p. 28). Tikėjimas kyla ne iš mokslinio tyrinėjimo. 
Antra vertus, „kiekvienas senųjų raštų skaitytojas pajunta 
spragą tarp jų autoriaus ir savęs“ (p. 16). Tai, kas buvo 
suprantama senoviniam skaitytojui, „ne sykį tampa mjs- 
lėmis arba iš viso neturi prasmės“ (ten pat) mūsų meto 
skaitytojui. Tai ir yra pagrindas, kodėl reikia Naująjį 
Testamentą sieti su ano meto kultūra, iš kurios jis kilęs 
ir kurios išraišką nešasi su savimi amžių eigoje. „Mūsų 
laikų skaitytojui tenka atkurti tas galvosenas, kurių su- 
pama krikščionybė gimė ir brendo“ (p. 25). Net pačios 
pagrindinės Naujojo Testamento sąvokos gali būti supras- 
tos „tik pažįstant platesnį religinį bei kultūrinį kontekstą, 
kuriame jos buvo užrašytos“ (ten pat). Čia prasideda 
egzegezė ne tik kaip tyrimas, bet ir kaip interpretacija, ir 
kaip įvairių teorijų bei hipotezių sritis. Sykiu čia prasideda 
ir dieviškojo žodžio kenozė arba jo nusileidimas į žmogiš- 
kojo rašto plotmę ir buvojimas šio rašto būdu ~ su visais 

raštinio būvio pliusais ir minusais. Ką tad patiriame iš kun. 
A. Rubšio studijos apie šį mums rūpimą žmogiškąjį Naujo- 
jo Testamento pradą arba apie dieviškojo žodžio buvojimą 
istorijoje Žmogiškojo raštinio žodžio būdu? 


2 


Kas yra Naujasis Testamentas, visų pirma evangelijos, 
žiūrint į jas kaip žmogiškuosius literatūrinius kūrinius? 
Kun. A. Rubšys atsako į tai gana aiškiai: „Medžiaga 
apie Jėzaus posakius ir darbus, prieš patekdama į rašy- 
tus rinkinius, buvo perduodama žodžiu... Mes gi turime 
šios medžiagos baigminę išdavą - keturias evangelijas... 
Viena Jėzaus Kristaus Evangelija buvo užrašyta keturiais 
variantais, pavadintais evangelistų vardais“ (p. 23). Ki- 
taip tariant, evangelijos, šis Naujojo Testamento vidurkis, 
anaiptol nėra kilusios iš karto. Jos yra perėjusios keletą 
redakcinių tarpsnių (plg. p. 129), kurių visų užnugaryje 
randamas pradinis šaltinis, kun. A. Rubšio žymimas vokie- 
čių įpročiu raide O (Quelle — šaltinis). Tiesa, kun. A. Rub- 
šys pastebi, kad šio šaltinio buvimas esąs tik prielaida, 
tačiau egzegetų ji plačiai naudojama, „nes ji yra tvirtai 
pagrįstas moksliškas spėjimas“ (p. 124). Juo naudojasi ir 
pats kun. A. Rubšys, kad atskirtų „asmenišką evangelistų 
įnašą nuo medžiagos tikėjimo kraityje“ (p. 150), vadinasi, 
tradicijoje. Tradicija ir evangelijos nėra tas pat. 

Evangelijos kalba apie Jėzaus nukryžiavimą ir prisi- 
kėlimą, tuo tarpu „Q šaltinyje nėra pasakojimo nei apie 
kryžių, nei apie prisikėlimą“ (p. 170). Visos evangelijos ir . 
apaštalas Paulius mini prisikėlusiojo Jėzaus pasirodymus, 
„O O šaltinis apie jokius pasirodymus neužsimena“ (p. 172). 
Evangelijos ne kartą kalba, kad Jėzus atėjo pasaulin šiam 
išgelbėtų, gi „O šaltinyje nebandoma aiškinti, kodėl Jėzus 
turėjo kentėti“ (p. 171). Jei tad O šaltinis kaip „tikėjimo 
kraičio“ išraiška yra tikrai buvęs ir evangelistams tarnavęs 
kaip medžiaga jų raštams, tai šioje medžiagoje nėra buvę 

nei kryžiaus prasmės, nei prisikėlimo, nei Prisikėlusiojo 
pasirodymų, vadinasi, visų tų tikėjimo dalykų, kuriuos 
šiandien mes laikome pagrindiniais ir kurie evangelijose 
yra taip pat centriniai. Nes O šaltinyje teigiama tik, kad 
Dievas apgins Jėzų ir jo mokinius ir sugrąžins jiems 
bendrojo stalo džiaugsmą Amžiaus Pabaigoje“ (p. 171). 
Betgi „O šaltinis nepasako, kada Pabaiga ateis“ (ten pat). 
Peršasi tad išvada, kad O šaltinis yra buvęs labai bendro 
pobūdžio: be interpretacijos ir be įvykių. Tuo tarpu visas 
Naujasis Testamentas, pirmiausia evangelijos, yra kaip 
tik pilnas tiek interpretacijos, tiek įvykių. Nuosekliai tad 
kun. A. Rubšys ir klausia: „Ar evangelistai sukūrė evan- 
gelijas, ar tik apipavidalino jau tvirtai suformuotą katekezę, 
panaudodami ir rašytus šaltinius ir duodami visai šiai 
medžiagai būdingą savitumą?“ (p. 23). 

Evangelistų kūrybos kun. A. Rubšys neneigia: jie elgė- 
si su turima medžiaga — rašyta ir nerašyta — pagal savą 
siekį, pritaikydami ją „savitiems tikslams“ (p. 161). Tai, ko 
jų naudojamuose šaltiniuose nebuvo, jie pridėjo. Sakysime, 
„Morkaus evangelijos autorius pridėjo chronologinius ir 
geografinius duomenis“ (p. 129); Matas sukūrė „Jėzaus 
kilmės metmenis“ (p. 127); „tariamai apokaliptinis Jėzaus 
pamokslas apie pasaulio pabaigą... yra Morkaus sukur- 
tas“ (p. 167); „evangelistai išplėtė stebuklų pasakojimus“ 
(p. 151). Antra vertus, Matas ir Lukas keletą Morkaus evan- 
gelijos vietų išleido, „nes jos atrodė nepriimtinos“ (p. 117); 
apskritai „Matas ir Lukas trumpino Morkaus aprašymus“ 
(p. 118-119); jų yra „taisytas pasakojimo turinys ir kalbi- 
nis rūbas“ (p. 120). 

Svarbiausia betgi, kad evangelistai aprašinėjamus įvy- 
kius ar pamokymus interpretavo kiekvienas pagal save. 
Pavyzdžiui, Morkaus minimą apaštalų išsiuntimą, Jėzui 
liepiant „nieko neimti į kelionę“ (plg. Mk 6, 8), Matas 
ir Lukas „išplečia, pajungdami ją („šią tikėjimo kraičio 
iškarpėlę“) saviems teologiniams tikslams“ (p. 159). Jėzaus 
pamokymas apie nešvankumą žmogaus širdyje „Morkaus 

ir kitų evangelistų buvo pritaikytas jų savitiems tikslams“ 
(p. 161). Jėzaus kalba apie Jonos ženklą ir Ninevės gy- 
ventojų atgailą yra perėjusi per Luko, o ypač per Mato 
teologinę prizmę“ (p. 164). Ne visur ši kūryba yra net 
vykusi: nesklandus yra Morkaus pasakojimas apie paraly- 
žiuotojo išgydymą subatos dieną (plg. p. 189), kaltinimai 
Kristui Sinedriono posėdyje „Morkaus evangelijoje yra 
gana suraizgyti“ (p. 217), Kristaus posakių rinkinys (plg. 
Mk 13, 7-37) yra Morkaus supintas „be jokios ypatingos 
tvarkos“ (p. 209). Nors pirmajame savo knygos tome kun. 
A. Rubšys nagrinėja tik Morkaus evangeliją, tačiau ir kitų 
evangelijų sklaida antrajame tome nebus, be abejo, kito- 
kia, ypač Jono evangelijos, kuris savo teologinį požiūrį 
yra pravedęs kuo ryškiausiai. 

Šitoje vietoje savaime kyla evangelijų ir apskritai Nau- 
jojo Testamento istoriškumo klausimas: kiek visi šie raštai 
atskleidžia mums Kristaus istoriją? Kitaip sakant, ar jų 
pasakojami įvykiai iš tikro yra buvę? Kun. A. Rubšys šio 
klausimo aiškiai neatsako, kadangi jo aiškiai atsakyti nė 
negalima: egzegezė kaip mokslas svyruoja nuo nelygsta- 
mo „taip“ iki nelygstamo „ne“. Devynioliktojo šimtmečio 
egzegetai buvo įsitikinę, „kad Naujojo Testamento šaltinių 
tyrinėjimas atskleidžia žinias apie istorinį Jėzų“ (p. 139). 
Ištyrus, kad Morkaus evangelija yra parašyta pati pirmoji, 
atrodė esą net „rišlu prileisti, jog ji atpasakoja istorinę 
įvykių eigą“ (ten pat). Vėliau betgi „formų istorijos studi- 
jos parodė, kad neįmanoma parašyti išsamios Jėzaus bio- 
grafijos; net abejotinos vertės yra pastangos per tikėjimo 
kraitį evangelijose prasimušti į istorinį Jėzaus gyvenimą 
bei mokslą“ (p. 140). Kadangi Morkus, kaip sakyta, „pri- 
dėjo geografinius ir chronologinius duomenis“, tai ši jo 
„kūryba“ sutriuškina senąjį įsitikinimą, kad Morkus išsau- 
gojo tikslų Jėzaus gyvenimo atpasakojimą“ (p. 129). Net 
ir Apaštalų darbai, iš pažiūros tokie konkretūs savo turiniu, 
esą tik „puikus istorijos teologijos pavyzdys“, būtent „pa- 
rodyti, kaip amžių tėkmėje Dievo planas virto tikrove“ 

(p. 227). Vis dėlto kun. A. Rubšys priduria, kad formų 
istorijos kritika, liečianti Naujojo Testamento istoriškumą, 
šiandien pamažu tyla; auga „nuosaikus, bet tvirtas teigi- 
mas, kad evangelijose perduodamas tikėjimo kraitis yra 
tikrai istorinė medžiaga“ (p. 142). Šiandien „vėl imama iš 
naujo rašyti Jėzaus biografiją“ (p. 144). 

Mūsų reikalui yra nesvarbūs atskiri evangelijų neis- 
toriškumo pavyzdžiai, sakysime, iškilmingas Jėzaus įžen- 
gimas į Jeruzalę (plg. p. 207-208). Tačiau mums svarbu 
kelti aikštėn, kuo remdamasi egzegezė kaip mokslas neigia 
istorinį to ar kito rašto ar jo dalies pobūdį. Kitaip sa- 
kant, koks elementas padaro raštą istoriškai nevertingą 
arba bent abejotinos istorinės vertės? Tokių elementų kun. 
A. Rubšys pateikia dvejetą: 1. „Evangelijų ir Apaštalų 
darbų autoriai atpasakoja įvykius, įjungdami ir antgam- 
tinius elementus - angelų giesmes, velnio gundymus, 
stebuklus. Skaitytojas tuojau pajunta, kad jau nebeeina 
kalba vien apie istorinius įvykius, bet tikėjimo šviesoje 
išreiškiama šių įvykių prasmė“ (p. 19). 2. „Nei pradinė 
krikščionių bendrija, nei vėlesnieji evangelistai nesiėmė 
atpasakoti Jėzaus biografijos. Jiems buvo svarbu skelbti 
Gerąją Naujieną, kurią Dievas apreiškė Jėzuje ir per Jėzų“ 
(p. 114); nuosekliai tad „evangelijos ir Apaštalų darbai 
neperduoda įvykių tikslios chronologinės eigos nei biogra- 
finių smulkmenų, nes pirminis jų tikslas buvo ne Žinias 
perduoti, o tikėjimą skelbti (gr. kerygma — skelbimas) ir 
mokyti (gr. didache - mokymas)“ (p. 19). Taigi antgamtinio 
elemento buvimas kaip rašto turinys ir tikėjimo skelbimas bei 
mokymas kaip rašto būdas naikina arba bent menkina tokio 
rašto istoriškumą. O kadangi Naujasis Testamentas yra 
pilnas antgamtinio elemento ir sykiu pilnas skelbimo bei 
mokymo, todėl egzegezei kaip mokslui jis ir darosi isto- 
riškai labai abejotinas. 

Tikinčiajam krikščioniui šiuodu „kriterijai“ atrodo gana 
keistoki. O vis dėlto mokslas neturi kitos išeities, kaip tik 
jų laikytis. Negalėdamas pasiekti antgamtės, mokslas tiek 

gamtos, tiek istorijos yra verste verčiamas apsirėžti šia ti- 
krove ir iš savo tyrinėjimo srities išskirti visa, kas šią tikro- 
vę peržengia: mokslas nežino ir negali žinoti, kas yra antgamtė, 
todėl negali ir neprivalo įtraukti jos elementų į savo sritį. 
Joks astronomas nesutiks, kad žvaigždės, vadinamos novae, 
atsirandančios dieviškuoju kūrimo veiksmu ar kad tą ar 
kitą kometą susprogdins velnias. Taip pat joks istorikas 
neaiškins Kryžiaus karų Šventosios Dvasios įkvėpimu, su- 
teiktu šv. Bernardui ar popiežiams, o 30 metų karo negrįs 
Mykolo arkangelo kova už nesužalotą tikėjimą. Atrodo la- 
bai keista, tačiau iš tikro mokslas neleidžia Viešpačiui ar jo 
priešininkui kištis į gamtą ar istoriją. O kur toks kišimasis 
esti aprašinėjamas, ten mokslas neranda nei gamtos įvykių 
gamtiškumo, nei istorijos įvykių istoriškumo. 

Bet kaip tik čia egzegezė, sekdama bendru mokslo 
nusistatymu, atsiduria nepergalimų sunkenybių akivaiz- 
doje; sunkenybių, kurios padaro ją abejotiną iš viso ir 
net pakerta jos prasmę. Sutikime, kad angelų giesmės 
Kristaus gimimo naktį (plg. Lk 2, 13) yra neistorinės; kad 
Kristaus gundymas dykumose „yra legenda“ (p. 152); kad 
„Dvasios nusileidimo (balandžio pavidalu. - A. Mc.) regė- 
jimas ir balsas iš dangaus buvęs vien Jėzaus išgyventas“ 
(p. 182) ir t. t, ir t. t, - sutikime, kad visa tai yra taip, 
kaip egzegetai teigia. Tačiau šalia to lieka neatsakytas 
klausimas, kurį kelia ir pats kun. A. Rubšys: „Ne patys 
darbai, o kristologinis klausimas užima centrinę vietą: ką 
reiškia Jėzų vadinti Kristumi?“ (p. 17). Kitaip tariant, kas 
yra Įsikūnijimas egzegezės mokslo šviesoje? Kristaus gimimas 
Betliejuje esąs apsuptas neistoriniais pasakojimais. Gerai! 
Tačiau kas gi Betliejuje tą naktį gimė: Juozapo ir Marijos 
sūnus ar „Aukščiausiojo Sūnus“, kaip jį pavadino angelas, 
pranešdamas Marijai jo pradėjimą „iš Šventosios Dva- 
sios“ (plg. Lk 1, 32)? Egzegezei kaip mokslui yra visi šie 
elementai, be abejo, neistoriniai. Bet kaip tik jais remiasi 
visas Naujasis Testamentas. Jei praeiname pro šį pagrin- 
dinį Įsikūnijimo įvykį jo nesvarstydami, kokios prasmės 

turi tuomet atskirų jo apraiškų nagrinėjimai? Ir ką teikia 
mums šie nagrinėjimai? Kuo jie skiriasi nuo Korano ar 
Vedų nagrinėjimo? 

Tie patys klausimai kyla, atsikreipus ir į antrąjį elemen- 
tą, būtent į kerygmą bei didachę. Kun. A. Rubšys pastebi, 
kad „pereidama iš sąjūdžio į organizaciją, Bendrija pasikei- 
tė iš pagrindų“ (p. 24). Palikime nuošaliai abejonę, ar Baž- 
nyčios istorikai su šiuo teiginiu sutiktų, įžvelgdami organi- 
zaciją jau pačioje apaštalų sąrangoje (aprėžtas jų skaičius, 
Judo pareigos, Motiejaus išrinkimas, Pauliaus rungimasis 
už pripažinimą apaštalu, jo derybos Jeruzalėje su kitais 
apaštalais, apaštalų ir vyresniųjų susirinkimas Jeruzalėje ir 
t. t) Čia mums tik svarbu suvokti, kaip egzegezė žiūri 
į Naująjį Testamentą pakitusios Bažnyčios šviesoje. Kun. 
A. Rubšys sako: „Nuo pat pradžios tikėjimo kraitis apie 
Jėzų, perduodamas Bendrijoje, buvo paženklintas jos aiški- 
nimo antspaudu“ (p. 113, plg. p. 114). Tai reiškia: skelbi- 
mas (kerygma) nebuvo tik įvykių atpasakojimas ar Jėzaus 
mokslo perteikimas, bet ir interpretacija - pagal gyvenamo- 
jo meto reikalus. „Tikėjimo kraitis nebuvo perduodamas 
tam, kad Jėzus būtų įamžintas, bet todėl, kad augančiai 
Bendrijai reikėjo vis naujų gairių kasdieniame gyvenime“ 
(p. 131). Užtat „su laiku medžiaga kito ir vystėsi, įgau- 
dama naujas formas (p. 130)... Krikščionių Bendrija ne 
tik aiškino tikėjimo kraitį jį perduodama, bet taip pat jį 
praplėtė, pridėdama pastabų iš savo patirties“ (p. 141). 
Vadinasi, Naujasis Testamentas kaip skelbimas bei mokymas 
yra moralinio pobūdžio raštas, kuriame persveria ne istorija, 
o kerygma bei didachė, kurios, net ir perteikdamos tiesą, 
padaro šiąją spalvingą bei žaismingą (plg. p. 200). Štai 
kodėl kun. A. Rubšys ir sako, kad auštančio Naujojo Am- 
žiaus „įvykio įrodymo nereikia ieškoti Jėzaus stebukluose, 
bet žmonių širdies permainoje — atgailoje“ (p. 164). Štai 
kodėl ir Morkaus minimas „Jėzaus paženklinimas ‘Dievo 
Sūnumi“ reiškia jo įgaliojimą kurti Dievo karalystę žemėje“ 
(p. 184). Jokios transcendencijos ir todėl jokios ontologijos, 

o tik etika, iš dalies sutampanti su fariziejų etika, iš dalies 
nuo jos skirtinga. Kun A. Rubšio anksčiau keltas kristolo- 
ginis klausimas atsakomas tuo būdu, kad „Jėzus yra Dievo 
Valios vykdytojas, galima sakyti, jo įrankis, galingai vei- 
kiąs Dievo vardu ir tuo galįs vadintis Žmogaus Sūnumi“ 
(p. 189; plg. 198-199). Ar jis pats yra Dievas, egzegezė ne- 
žino, nes Kristaus dieviškumas jai neprieinamas. 

Pridurkime dar, kad egzegezė beveik neranda neabe- 
jotinų paties Jėzaus žodžių — verba ipsissima (plg. p. 20, 
23, 133, 141); kad ne vienos Naujojo Testamento kny- 
gos autorius yra nežinomas: Laiško efeziečiams, Pirmo 
ir Antro laiško Timotiejui, Laiško Titui, Laiško žydams, 
Apreiškimo knygos, gal net ir evangelijų, apie kurias 
kun. A. Rubšys sako, esą „visos evangelijos (Morkaus 
gali būti išimtis) buvo parašytos pirmojo krikščioniškojo 
amžiaus pabaigoje, ir jų tiesioginiai autoriai nebuvo patys 
apaštalai“ (p.113-114), - pridurkime visa tai, ir turėsime 
apytikrį Naujojo Testamento kaip literatūrinio kūrinio vaiz- 
dą. Mokslas gali ateityje šį vaizdą kiek tikslinti bei keisti, 
tačiau, atrodo, kad bendri jo bruožai jau liks tokie, kokie 
yra kun. A. Rubšio studijoje atvaizduoti. 

Šitaip nupiešto Naujojo Testamento akivaizdoje vėl išny- 
ra A. Dambrausko-Jakšto lygiagretė tarp Kristaus ir Švent- 
raščio kaip to paties Logo ir mes klausiame Jėzaus žodžiais, 
tik šį sykį kreipiamais ne į jį kaip įsikūnijusijį, bet į jį kaip 
įsimaidinusijį: „Kuo mane laiko žmonės?“ (Lk 9, 18). Kuo 
žmonės laiko Šventraštį? Į tai kun. A. Rubšys atsako: „Ku- 
riems Naujasis Testamentas nėra nei Dievo įkvėptas, nei 
norminis, kreivai žiūri į jį ir net erzliai mato jame nesąmo- 
nes ir tikėjimo prasimanymus“ (p. 15). Tai tas pats atsa- 
kymas, kaip ir apaštalų Jėzui: „Vieni Jonu Krikštytoju, kiti 
Eliju, treti sako: prisikėlęs vienas senųjų pranašų“ (Lk 9, 19). 
Nė vienas atsakymas nėra tikras, tačiau kiekvienas slepia 
savyje teisingą pradą: visi, kuriais buvo laikomas Jėzus, yra 
buvę žmonės, tiktai žmonės. Jėzus irgi buvo Žmogus, tačiau 
daugiau negu tik žmogus. Todėl jis nepasitenkino apaštalų 

„informacijomis“, o klausė toliau: „O jūs kuo mane lai- 
kote?“ (Lk 9, 20). Tada Petras visų vardu atsakė: „Tu esi 
Mesijas, gyvojo Dievo Sūnus!“ (Mt 16, 16). Lygiai taip mes 
atsakome ir Šventraščio akivaizdoje: Šventraštis apskritai ir 
Naujasis Testamentas skirtinai yra Dievo žodis arba Dievo 
apreiškimas. Kun. A. Rubšys vadina jį Dievo „pokalbiu is- 
torijoje“, kai „žmogus ne tik sužino apie Dievo valią, bet 
priima patį Dievą“ (p. 9). Pabrėždamas žodį „pats“ kun. 
A. Rubšys, mano supratimu, artėja prie A. Dambrausko- 
Jakšto pažiūros, kad dieviškasis Logas Šventraštyje yra tas 
pats Logas, kaip ir žmoguje Jėzuje. Užtat ir mūsų apsispren- 
dimas Šventraščio atžvilgiu yra toks pat, kaip ir apaštalų 
apsisprendimas Jėzaus atžvilgiu. 

Šis gi apsisprendimas yra jau nebe mokslas, bet tikėjimas. 
Kaip apaštalams „ne kūnas ir kraujas“ apreiškė, kas iš tikro 
yra Jėzus, „bet Tėvas, kuris yra danguje“ (Mt 16, 17), taip 
ir mums nebe egzegezė pasako, kad „Naujasis Testamentas 
yra Dievo pokalbio su žmogumi — apreiškimo ir tikėjimo — 
viršūnė“ (p. 9), o Bažnyčia, kurios nariai esame. Jau rusų sta- 
čiatikių teologas pasauliškis A. S. Chomiakovas (1804-1860) 
gražiai yra aptaręs santykį tarp Šventraščio ir Bažnyčios: 
„Be kanono nėra biblijos, o be Bažnyčios nėra kanono“ 
(Izbrannye sočinenija. - Niujorkas, 1955, p. 281). Tai reiškia: 
įtraukdama į kanoną tą ar kitą raštą, Bažnyčia nurodo, kad 
šis raštas yra dieviškasis žodis arba dieviškasis apreiškimas. 
Kas lieka šalia kanono, savaime lieka ir šalia apreiškimo žo- 
dine jo lytimi. Chomiakovo formulė yra iš tikro ne kas kita, 
kaip kiek atsajau išreikšta šv. Augustino mintis jo ginčuose 
su manichėjais: „Aš netikėčiau Evangelija, jei manęs neska- 
tintų katalikiškosios Bažnyčios autoritetas — eg0 vero evangelio 
non crederem, nisi me catholicae ecclesiae commoveret auctoritas” 
(Migne, P. L., 42, 176). Tai primename čia todėl, kad ne 
sykį žiūrime į Šventraštį tarsi į kokį nepriklausomą dalyką, 
stovintį arba šalia Bažnyčios, arba net viršum jos. Mums 
kartais atrodo, kad pats Naujasis Testamentas paliudijęs 
dieviškąjį savo pobūdį. Tuo tarpu šį jo pobūdį paliudija tik 

Bažnyčia — niekas kitas. Jokia egzegezė kaip mokslas nega- 
li prieiti Šventraštyje slypinčio dieviškojo Logo. Egzegezė 
gražiai nušviečia Šventraštį kaip žmogaus žodį, bet ji nieko 
negali pasakyti apie jį kaip Dievo žodį. Čia jos stiprybė, nes 
be žmogaus žodžio negirdėtume nė Dievo žodžio. Bet sykių 
čia jos ir silpnybė, nes žmogaus žodžio tyrimas niekad neat- 
skleidžia mums Dievo žodžio. Todėl tikrasis raktas į Naująjį 
Testamentą yra ne egzegezė, bet Bažnyčios mokymas, kadangi 
tik šis mokymas parodo, kuris raštas yra įsiraidinęs Loge 
ir kaip reikia žmogaus žodį suprasti, kad jis iš tikro būtų 
dieviškojo žodžio išraiška. Tikėjimas į Šventraštį kaip Dievo 
žodį be tikėjimo Bažnyčia kaip Kristumi yra negalimas, nes 
Šventraščio šalia Bažnyčios nėra. Šventraštis yra tik Bažnyčioje 
ir per Bažnyčią. 

Ir štai kaip tik čia išeina aikštėn dieviškojo žodžio 
kenozė. Bažnyčia rodo mums Šventraštį kaip Dievo žodį, 
ir mes apsisprendžiame tai tikėti, vadinasi, laikyti Baž- 
nyčios teiginį tiesa. Tačiau Bažnyčia negali mums rodyti 
Šventraštį tiktai kaip žmogaus žodį, kuriame dieviškumo 
ženklų — nei jo turinyje, nei jo formoje - neregėti. Tai, ką 
egzegezė įrodomai teigia apie Šventraštį, ji teigia verčia- 
muoju būdu, kaip ir kiekvienas kitas mokslas. Jei egzegezė 
iš tikro įrodo, kad, kaip sako kun. A. Rubšys, Matas ir 
Jonas nėra jiems priskiriamų evangelijų „tiesioginiai au- 
toriai“ (p. 113), tai joks popiežius paskelbti jų autoriais 
negali. Tai reiškia: Bažnyčia tegali Šventraštį teikti tikin- 
tiesiems tik jo žmogiškume, o koks jo žmogiškumas yra, 
tiria bei aprašo egzegezės mokslas. 

Šventraščio gi žmogiškumas, kaip ir Kristaus, yra pil- 
nutinis: su visomis savo gėrybėmis ir su visomis savo sil- 
pnybėmis. Tai jis padaro, kad dieviškasis žodis, tapęs žmo- 
giškuoju, esti mūsų girdimas ir suprantamas, nes savaip 
mums kalbėti Dievas negali. Sukūręs žmogų kaip „kalbantį 
gyvūną — animal orationale“, Dievas tegali į jį kreiptis ir 
sueiti su juo pokalbio tik prabildamas šio gyvenimo kalba. 
Tuo būdu žmogaus žodis virsta viena iš Dievo — žmogaus 

susitikimo lyčių istorijoje. Čia glūdi žmogiškojo žodžio kil- 
nybė ir garbė. Antra vertus, žmogiškasis žodis yra kaitus 
savo buvojimu, daugiareikšmis savo prasme, palenktas gra- 
matikos ir stiliaus taisyklėms, kurios kiekvienai kalbai vis 
kitokios. Virsdamas gi raštu, žmogiškasis žodis gali būti ir 
labai dažnai iš tikro esti perstatomas, papildomas, išleidžia- 
mas, sujaukiamas ir net sugadinamas. Visos šios silpnybės, 
kaip iš kun. A. Rubšio aprašo patyrėme, yra randamos ir 
Naujajame Testamente. Naujasis Testamentas anaiptol nėra 
žmogiškai tobulas. Ne viena senovinė knyga jį pralenkia 
žodine lytimi. Renesanso humanistai net vengdavo skaityti 
Naująjį Testamentą, kad nesugadintų jų išmoktos „klasiki- 
nės“ graikų kalbos. Ir ši netobulybė liečia ne tik kalbą. Ji 
liečia ir turinio sanklodą, ir aprašomųjų įvykių tikslumą, ir 
Jėzaus minčių perdavimą. Visais šiais atžvilgiais, kaip ma- 
tėme, Naujasis Testamentas yra gana netobulas. Kruopštūs 
egzegetai, tarp jų ir kun. A. Rubšys, yra tai mums parodę 
labai aiškiai. 

Tačiau kodėl apie tai kalbame? Gi todėl, kad įsisą- 
monintume, jog įsiraidinęs Logas arba Šventraštis buvoja 
istorijoje taip lygiai kenotiškai, kaip ir įsikūnijęs Logas arba 
Jėzus. Dieviškasis žodis nenužengia iš dangaus tarsi kokia 
„mežemiška“ muzika ar poezija. Anaiptol! Nužengdamas 
jis tampa žmogaus žodžiu ir paklūsta visoms šio žodžio 
sąlygoms. Jis išsivelka dieviškąją savo didybę bei grožybę, 
kad būtų kaip ir visi mūsų žodžiai — tik be melo, kaip 
Kristus be nuodėmės. Išgyventi Naująjį Testamentą kitaip 
reikėtų ugdyti biblinį doketizmą, vadinasi, laikyti žmogiš- 
kąjį žodį ne tikru žodžiu, o tik dieviškojo žodžio kauke. 
Egzegezės mokslas yra kova su šitokiu lig šiol gana daž- 
nu - bibliniu doketizmu. Kun A. Rubšio knyga įsijungia 
į šią kovą, ir čia glūdi jos vertė bei reikšmė tiek religijos 
filosofijai stiprinant kenozės idėją, tiek ir pačiam Naujojo 
Testamento išgyvenimui priimant jį kaip mūsų žodį, kaip 
kad priimame Kristų kaip mūsų brolį. 


PEDAGOGINĖ 
UŽSIENIO LITERATŪRA, 
1935 METAI 


Bendra apžvalga 


Pedagoginis praėjusių metų gyvenimas užsienyje buvo 
gana įvairus. Deja, jis nėjo ta linkme, kad skatintų peda- 
goginės literatūros augimą. Nacionalistinis sąjūdis, kuris 
Vakaruose vis labiau įsigali, kreipė dėmesio daugiau į 
atskirus ugdymo uždavinius, stengėsi patraukti jaunimą į 
savas organizacijas, išdirbti naujus ugdymo metodus. Visi 
šie dalykai buvo tam tikroje priešginybėje su senąja pe- 
dagogika. Jie nespėjo dar susigyventi su praėjusių amžių 
pedagoginiais laimėjimais, todėl tarsi pakibo tarp dangaus 
ir žemės. Senosios pedagogikos kryptis turi daugybę gar- 
sių pedagogų teoretikų, ypač Vokietijoje. Bet šitie rašytojai 
naujame režime neranda tinkamo pripažinimo ir todėl 
dauguma tyli. Naujoji pedagogika savų teoretikų dar 
nesuspėjo išsiauginti. Štai kodėl šie metai pedagoginėje 
užsienio literatūroje nėra tokie vaisingi kaip pirmesnieji. 
Vis dėlto ir praėjusiais metais buvo išleista keletas veika- 
lų, kurie verti paminėti. 


1. Pedagoginės bendrybės 
Jau senokai nuo pedagoginių klausimų nutolęs Fr. W. 
Foersteris pačioje praėjusių metų pabaigoje išleido naują 
pedagoginio turinio veikalą „Alte and neue Erziehung“ 


(Luzern, 1936. — 12 Lt.). Tai nėra sisteminis senojo ir 

naujojo ugdymo nagrinėjimas, bet senųjų ir naujųjų pe- 
dagoginių principų sugretinimas ir nušvietimas „amžinąja 
šviesa“. Senasis ugdymas žmogų suskaldė ir ugdė tik jo 
paviršių. Naujasis ugdymas turi jį suvienyti ir leistis į 
žmogaus prigimties gelmes. Žmogiškajai kultūrai dabar 
labiau, negu kada nors pirmiau, reikia ugdymo, kuris į 
tūkstančius gabalų padalintus Žmones ir interesus sujung- 
tų dvasiškai, hierarchiškai ir politiškai“ (p. 13). Tai yra 
pagrindinė veikalo mintis. Pats veikalas parašytas trum- 
pais skyreliais. Reikia manyti, kad „Lietuvos mokykloje“ 
bus galima vienas kitas svarbesnis skyrelis paskelbti. 

Nors ugdymo filosofija dar yra visai naujas mokslas, 
vis dėlto praėjusieji metai davė šioje srityje vieną gana 
stambų dalyką, būtent: Dr. Arthur Lieberti, „Philosophie 
des Unterrichtes“ (Berlin; Zürich; Leipzig, 1935. - 50 Lt). 
Šiame veikale autorius ryžtasi susekti ir išnagrinėti giliau- 
sius mokymo pagrindus. „Mes norime, - rašo jis veikalo 
pradžioje, - bandyti suprasti ir apibrėžti bendrą, antlai- 
kini amžinojo dorinio proto dvasioje glūdintį kiekvieno 
mokymo pagrindą“ (p. 1). Pats veikalas padalintas į dvi 
pagrindines dalis. Pirmoje autorius nagrinėja didaktikos 
kaip mokslo problemą, antroje - mokymo problemą. Di- 
daktika Lieberti yra antropologinė ir normatyvinė dis- 
ciplina, nes „giliausia prasme žmogaus problema yra ne 
kas kita, kaip lavinimo ir auklėjimo problema“ (p. 67). 
Autorius yra Platono filosofijos šalininkas ir todėl plato- 
nizme jis mato geriausią didaktikos pagrindimą. Moky- 
mas Lieberti taip pat yra „ne empirinis, bet metafizinis 
dvasios veikimas“ (p. 153). Apskritai reikia pasakyti, kad 
antrąja savo dalimi veikalas yra įdomus ir papildo bei 
atbaigia praktinio pobūdžio didaktinius veikalus. 

Prie pedagoginių bendrybių ir net prie pedagoginių va- 
dovėlių reikia priskirti ir Otfomaro Wichmanno veikalą „Erzie- 
hungs-und Bildungslehre“ (Berlin; Halle a. S., 1935. — 25 Lt). 
Be pačios istorinės apžvalgos ir be pagrindinių auklėjimo 
ir lavinimo sąvokų, autorius nagrinėja tris klausimus:. au- 

klėjimo ir lavinimo tikslas, auklėjimo ir lavinimo vyksmas, 
auklėjimo ir lavinimo organizacija. Santvarkos atžvilgiu ir 
savo problemomis veikalas nėra vertingai originalus. Bet 
jis yra turtingas savo medžiaga ir įdomus kai kurių klau- 
simų išsprendimu. Be to, autorius yra atkreipęs dėmesį ir 
į nacionalistinio sąjūdžio įtaką ugdymo organizacijai. 


2. Patartini veikalai religijos mokytojams 


a. N. Berdieneff, „De la destination de Thomme. Essai 
d'éthique paradoxale” (Paris, 1935. — 381 p. - 24 fr). - 
Šiame veikale yra nagrinėjamos dorinio žmogaus gy- 
venimo problemos. Konkretines etikos problemas, pvz., 
melas ir tiesa, baimė, nostalgija, meilė ir aistra, karas 
ir revoliucijos, Berdiajevas išsprendžia labai įdomiai. 
Taip pat labai gilus yra paskutinis skyrius apie mirtį, 
nemirtingumą, pragarą ir dangų. 


b. Br. Bauch, Grundūge der Ethik” (Stuttgart, 1935. — 
327 p. —- 13,50 RM). - Veikale yra nagrinėjama dorinės 
sąmonės fenomenologija, etinių principų sąvoka, etinių 

šeima ir mokykla) ir galop laisvės problema. 


c. Joh. Lindvorsky, S], „Psychologie der Askeze” (Freiburg i. 
Brsg., 1935. — 87 p. - 1, 40 RM). — Autorius yra žinomas 
valios psichologas. Šitoje nedidelėje savo knygelėje jis 
sprendžia askezės psichologiją: kas yra askezė savo esmė- 
je, kokie yra askezės psichologijos uždaviniai, kokie yra 
pačios askezės uždaviniai, specialaus sąžinės tyrimo (eg- 
zamen patriculare) reikšmė, asketinių praktikų priemonės 
ir kliūtys ir galop savęs apgalėjimo problema. Visa tai 
sudaro knygelės turinį. Lindvorskio nuopelnas yra tas, 
kad jis savo veikalėlyje krikščioniškąsias pažiūras į aske- 
zę sugretina su moderniomis pažiūromis. 

d. R. Guardini, „Christliches Bewusstsein. Versuche ūber 
Pascal“ (Leipzig, 1935. - 303 p. - 7,50 RM). - Peilas 
yra pasakęs, kad Guardini yra didžiausias ir origina- 
liausias dabarties religijos filosofas katalikas. Šitame 
savo veikale jis yra pasirinkęs panagrinėti Pascalio reli- 
ginį gyvenimą, nes Pascalio sieloje tikėjimo problema 
buvo pasiekusi didžiausios įtampos. Paskutinis veikalo 
skyrius „Pascalio kova“ yra ypač įdomus. 


e. Vonier-Ellerhorst, „Die Persönlichkeit Christi“ (Freiburg 
i. Brsg., 1935. — 207 p. 2 - 60 RM). Kristaus asme- 
nybės problema visados buvo viliojanti teologų tema. 
Žinomas anglų rašytojas benediktinas Vonieras taip pat 
josios ėmėsi. Reikia pasakyti, kad daugybė Kristaus 
asmenybės bruožų jam pavyko labai gerai pavaizduoti. 
Kas yra skaitęs K. Adamo „Jesus Christus“, mielai 
perskaitys ir Voniero veikalą, nes jis papildo pirmąjį. 


f. Christofer Dawson, „Progres et Religione. Une enquete 
historique” (Paris, 1935. - 13,50 fr). - Kuo vokiečių 
religinės kultūros literatūrai yra G. Schnūreris, tuo 
anglams yra Dawsonas. Šiame veikale Dawsonas nagri- 
nėja religijos reikšmę Vakarų kultūros pažangai. Šalia 
Berdiajevo „Un nouveau age“ šitas veikalas sudaro 
turiningą istorinį papildymą. 


3. Patartini veikalai istorijos 
ir visuomenės mokslo mokytojams 


a. Theodor Steinbiichel, „Christliches Mittelalter” (Leipzig, 
1935. — 366 p. - 12 RM). - Tai nėra tik gryna vidurinių 
amžių istorija. Tai yra greičiau vidurinių amžių istorijos 
filosofija. Autorius ieško vidurinių amžių esmės, bando 
nustatyti, kaip vidurinių amžių idėja buvo išgyvenama 
įvairiais laikais, ypač romantikos metu; toliau nagrinė- 

ja, kokią vietą užėmė žmogus kosme pagal viduramžių 
pasaulėžiūrą, kaip realybėje buvo įkūnijama viduramžių 
idėja ir galop, kokia buvo naujųjų laikų pradžia. 


„ Gonzague de Reynold, „L/Europoe tragique” (Paris, 1935. - 
510 p. - 20 fr). — Jau pats veikalo pavadinimas paro- 
do, kad čia autorius nagrinėja labai aktualius klausimus. 
Europa, pasak autoriaus, gyvena visuotinės revoliucijos 
metą. Revoliuciją paruošė komunizmas, prieš jį atsistojo 
nacionalizmas, kaip kontrrevoliucija. Bet Europa trokšta 
vienybės. Autorius mano, kad vienybė galinti ateiti iš 
katalikų dalyvavimo kultūros atstatyme. Pagal šitas tris 
problemas ir knyga yra padalinta į tris pagrindines dalis. 
Šios knygos vokiškas vertimas neseniai išėjo Liucernoje. 
Vokiškai ji yra pavadinta „Die Tragik Europas“. 


„ Eberhard Welty, „Gemeinschaft und Einzelmensch. Eine 
sozialmetaphysische Untersuchung” (Salzburg; Leipzig, 
1935. - 458 p. - 750 RM). — Visuomeninių mokslų at- 
baigimas filosofijoję darosi kas kartas vis reikalingesnis, 
ypač dabar, kada yra susirūpinta naujos visuomeninės 
santvarkos kūrimu. Dėl to ir Welty veikalas yra pasiro- 
dęs kaip tik laiku. Jis nagrinėja žmogų ir visuomeninius 
jo polinkius, žmonių bendruomenės prigimtį, josios gy- 
venimą ir galop pažiūras į šitą visuomenės gyvenimą. 
Įdomi yra autoriaus ispaniškojo universalizmo kritika. 


. Oskar Banhofer, „Das Geheimnis der Zeiten. Christliche 
Sinndeutung der Geschichte“ (München, 1935. — 166 p. - 
3,50 RM). - Kaip parodo jau pats pavadinimas, veikalas 
priklauso krikščioniškajai istorijos filosofijai. Juo lygiai 
gali susidomėti ir istorikai, ir teologai arba religijos, ypač 
Bažnyčios istorijos, mokytojai. Autorius yra konvertitas, 
ir šitas jo veikalas, pasak jo paties žodžių, yra sacrifici- 
um laudis. Jis turi tris pagrindinius skyrius: 1) istorijos 
prasmė, 2) Jėzus Kristus ir 3) didvyris ir šventasis. 

Problemų aktualumu, originaliu jų sprendimu šis vei- 
kalas istorijos filosofijos literatūroje užima svarbią vie- 
tą. Jis yra pirmas žingsnis iš istorijos filosofijos į isto- 
rijos teologiją. 


. Theodor Haecker, „Der Christ und die Geschichte“ (Lei- 
pzig, 1935. — 152 p. - 5,50 RM). — Tai yra tokios pat 
rūšies veikalas, kaip ir aukščiau minėtas. Tik kiek 
Banhoferis daugiau kalba apie teologinius dalykus, tiek 
Haeckeris yra didesnis istorijos filosofas. Šitame vei- 
kale yra tokie skyriai: 1) istorijos esmė, 2) pažanga 
istorijoje, 3) trys istorijoje veikiančios jėgos (Dievas, 
velnias ir žmogus), 4) istorijos vieningumas, 5) Bažny- 
čia istorijoje. 


4. Patartini veikalai lotynų 
kalbos mokytojams 


„ Theodor Haecker, „Vergil des Abendlandes“ (Leipzig, 
1935. - 148 p. - 550 RM.). - Vergilijaus aiškinimas 
mokyklose nėra lengvas ne tik dėl jo kalbos, bet ir 
dėl savotiškos jo dvasios, kuria jis žymiai skiriasi nuo 
kitų romėnų poetų. Haeckeris šitame veikale kaip tik 
ir yra bandęs suvokti, Sprangerio žodžiais tariant, Ver- 
gilijaus idėją ir nurodyti istorinę jojo misiją. Vergilijus 
yra pagimdęs Vakarus — štai jojo reikšmė istorijoje. 
Haeckerio veikalas lotynų kalbos mokytojams gali būti 
labai naudingas. 


UŽSIENIO NAUJIENOS 


Amerika. Amerikos laikraštis „American Civil Liberties 
Union“ praneša, kad kai kuriose valstybėlėse pradeda- 
ma įvesti vadinamąją mokytojo priesaiką. Šalia prisiekusiųjų 
advokatų būtų ir prisiekusiųjų mokytojų. Šitoji priesaika, 
nepaisant kai kurių mokytojų, auklėtojų ir politikų pasi- 
priešinimo, jau yra įvesta septyniose valstybėlėse. Praė- 
jusiais metais net 16 valstybėlių buvo parengti mokytojo 
priesaikos įstatymo projektai. 9 valstybėlėse šitie projektai 
buvo atmesti. Mokytojo priesaika reikalauja prisiekti arba 
viešai pasižadėti, kad mokytojas vykdys pedagogines savo 
pareigas visu sąžiningumu ir uolumu. 


Anglija. Vienas iš pirmųjų karaliaus Edvardo įstatymų 
buvo „Ugdymo įstatymas“, kuris jau seniai buvo ruošia- 
mas ir kuris privalomą mokyklų lankymo laiką prailgina 
vieneriais metais. Dabar anglų vaikai turės lankyti mokyklą 
ne ligi 14, bet ligi 15 metų. Įstatymas paliečia tik tuos, 
kurie yra gimę po 1925 m. spalio 1 d. 


Bulgarija. Bulgarijos švietimo ministerija paskutiniu 
metu yra ypatingai susirūpinusi pagrindiniais mokytojų 
parengimo klausimais. Dar praėjusį rudenį buvo išleistas 
mokytojams aplinkraštis, kuriame nurodoma tautinė Bul- 
garijos mokyklos paskirtis. Mokytojas turįs žiūrėti ne tiek 
proto, kiek apskritai mokinio išvidinio gyvenimo. Naujiems 

uždaviniams parengti tinkamus mokytojų kadrus rudenį 
buvo atidarytas naujas Seminaras (mūsiškai būtų institutas) 
pradžios mokyklos mokytojams. Į jį priimta apie 70 abituri- 
entų. Seminaras yra taip sutvarkytas, kad pirmaisiais metais 
kandidatai yra visų pirma supažindinami su kaimo aplinka 
ir su kaimo gyvenimu, kuriame jiems reiks vėliau dirbti. 
Tuo būdu norima papildyti grynai intelektualinį mokymą, 
kuris ligi šiol vyravo mokytojų parengimo įstaigose. 


Prancūzija. Prancūzų „Ėcole normale“, kurioje būdavo 
parengiami mokytojai, yra dabar perorganizuota iš pagrin- 
dų. 1935 m. spalio 30 d. įstatymas sumažino mokymosi lai- 
ką nuo ketverių ligi dvejų metų ir tuo pačiu pertvarkė šios 
mokyklos programą. Ligi šiol „Ėcole normale“ be specialaus 
lavinimo, reikalingo būsimiems mokytojams, buvo sykiu ir 
bendrojo lavinimo įstaiga. Dabar šitas bendrasis lavinimas 
iš „Ėcole normale“ programos yra išbraukiamas: ji lieka tik 
profesinio mokytojų ruošimo įstaiga. Specialusis lavinimas da- 
bar yra labiau pabrėžiamas negu seniau. Sakoma, kad šitoji 
reforma yra „Sunkus smūgis laicistinės mokyklos dvasiai, 
kuri ligi šiol neribotai viešpatavo šiose mokyklose“. 

Prancūzijos „Companie des Chemins de fer du Nord“ 
kiekvieną ketvirtadienį leidžia specialius mokiniams trau- 
kinius, kuriuose esti 500-700 jaunų keleivių. Šito traukinio 
gale yra ekskursijos vadovų skyrius. Jie, ten būdami, aiš- 
kina mokiniams visa, kas kelyje įdomesnio pasitaiko. Jų 
balsas garsiakalbiais perduodamas į visus vagonų skyrius. 
Toks „mokymo traukinys“ yra naudojamas ypač geogra- 
fijos ir tautotyros reikalams. 


Vengrija. Vengrijos liaudies mokytojai sava iniciatyva 
įkūrė „laisvą Vengrijos mokytojų Universitetą“. Šito univer- 
siteto uždavinys yra įvairiais kursais ir paskaitomis duoti 
progos papildyti mokytojo bendrąjį ir profesinį išsilavinimą. 
Atidarydamas šitą universitetą dr. Tasnady-Nagy pasakė, 
kad tokia įstaiga būtinai prisidės ne tik pedagoginiam elitui 

sukurti, bet ir pakelti visai Vengrijos kultūrai. Jis taip pat 
pagyrė, kad toksai kultūrinis žygis atsirado sava mokytojų 
iniciatyva, kad jie nelaukė centrinių organų įsakymo. 


Vokietija. Ligi šiol aukštosios mokytojų mokyklos pa- 
prastai rengdavo tik pradžios mokyklų mokytojus. 1935 m. 
spalio 12 d. Reicho švietimo ministerijos dekretu Prūsi- 
joje šitos aukštosios mokyklos prisidės ir prie mokytojų 
parengimo aukštesniosioms mokykloms. Būsimieji Prūsijos 
mokytojai turės porą semestrų studijuoti šituose pedago- 
giniuose institutuose. Ir šitos studijos turės būti atliktos 
dar prieš stojant į universitetą. 

Nuo 1934 m. Vokietijoje yra įvestos vadinamosios mo- 
kymo filmos (Unterrichtsfilm) pradžios ir aukštesnėse mo- 
kyklose. Dabar šitas įvedimas yra išplėstas ir specialio- 
sioms mokykloms. Mokiniai už šitų filmų lankymą turi 
mokėti po 1 markę pusmečiui. 

Paminėti Saro krašto grįžimą Vokietijai Sarbriukene 
įsteigtas aukštasis mokytojų institutas, kurio uždavinys yra 
skleisti naują Vokietijos dvasią naujuose josios piliečiuose. 

Tiūringijos švietimo ministeris išleido įsakymą, kuriuo 
aprėžiama koedukacija aukštesniosiose Tiūringijos moky- 
klose. Berniukų mokyklose mergaites galima laikyti tik 
tada ir tik tol, kol toje pačioje vietoje nėra mergaičių 
mokyklos. Vadinasi, jei toje pačioje vietoje yra dvi mo- 
kyklos, viena turi būti berniukams, antra — mergaitėms. 
Specialiais atvejais, kada šitoks perskyrimas būtų sunkus, 
reikia ministerio sutikimo berniukus ir mergaites mokyti 
vienoje mokykloje. 


Švedija. Ligi šiol Švedijos pradžios mokykla buvo še- 
šerių metų. Dabar jai yra pridėti dar vieneri metai. Pa- 
daryti tokį prailginimą privertė didelis jaunimo nedarbas 
ir sykiu didėjąs reikalavimas didesnio išsilavinimo iš tų, 
kurie vėliau nelanko kitų mokyklų. Tokiam prailginimui 
buvo iš sykio tėvų priešintasi, nes tai atitraukia vaikus 

iš namų tada, kai jie jau gali stoti į darbą. Bet apskritai 
manoma, kad šitie vieneri metai Švedijos kultūriniam gy- 
venimui turės didelės įtakos. 


Bendros išvados. Pedagoginis praktinis užsienio gyve- 
nimas, kaip galima spręsti iš surinktų žinių, eina dviem 
kryptim: visų pirma jis rūpinasi geresniu mokytojų parengi- 
mu. Besikeičiąs gyvenimas verčia reformuoti mokyklą, o 
štai reformuotai mokyklai - ne tik savo paviršiuje, bet 
ir savo dvasioje — reikia ir naujų mokytojų. Todėl mo- 
kytojų parengimo problema dabar ar tik nebus centrinė 
užsienio pedagoginiame gyvenime. Mokytojų parengime 
galima pastebėti, kad dabar daugiau akcentuojama ne 
tiek intelektualinis mokytojo išlavinimas, kiek pedagoginis 
jo išauklėjimas, nes naujoji mokykla visų pirma turinti 
būti auklėjimo, ne lavinimo, įstaiga. Todėl dabar daugiau 
kreipiama dėmesio į mokytojo asmenybės suformavimą, 
į bendrą mokytojo kultūrinį pasiruošimą, į pedagoginio 
Eros ir Ethos realizavimą mokytojo asmenyje. Čia turi 
prasmės ir Bulgarijos noras suartinti mokytojus su kai- 
mo dvasia, ir Amerikos mokytojų priesaika, ir Vengrijos 
mokytojų universitetas. Mokytojas yra pirmutinis naujo 
gyvenimo kūrėjas naujosios kartos dvasioje ir todėl jis turi 
būti atitinkamai šiam uždaviniui parengiamas. 

Iš kitos pusės, pastebimas nuolatinis pradžios mokslo 
metų didinimas. Tai taip pat yra prasminga mūsų laikų 
apraiška. Kultūrinis mūsų dienų gyvenimas stato didelių 
reikalavimų kiekvienam žmogui. Tuo tarpu tik dalis gali 
patekti į aukštesniąsias mokyklas, o dar mažiau — į aukš- 
tąsias. Todėl pats gyvenimo išsivystymas verčia pratęsti 
pradžios mokslą, didinti pradžios mokyklos programą, 
kad tuo būdu kultūros reikalavimus atitiktų ir plačios 
masės, © ne tik tautos dalelė. Pradžios mokyklos mokslo 
metų skaičius yra tautos kultūringumo rodiklis, šiuo dalyku 
todėl dabar ir yra ypatingai susirūpinta. 


[UŽSIENIO SPAUDOS APŽVALGA] 


Simbolis, pasaulėžiūra ir ugdymas 


Šiandieninio žmogaus gyvenimas vyksta tarp dviejų 
polių: tarp jo profesijos ir tarp gyvenimo visumos. Profe- 
sija stumia žmogų į atskiras sritis: ji jį individualizuoja, ji 
stato jam atskirų ir konkrečių uždavinių. Iš kitos pusės, 
kiekvieną kartą didėja žmogaus noras aprėpti visumą ir 
nepaskęsti smulkiuose profesijos reikaluose. Bet šitas visu- 
mos aprėpimas ir josios suvokimas šiandieniniam žmogui 
nėra toks lengvas, kaip iš sykio gali atrodyti. Moderniojo 
žmogaus gyvenimas vyksta sutechnintame ir suskaldyta- 
me pasaulyje. „Savo pašaukimo — vis tiek ar tai bus fa- 
brikas, ar biuras, ar mokykla, ar ligoninė — ir savo šeimos 
pasaulyje žmogus jaučiasi apsuptas matomos ir girdimos 
mechaninės erdvės. Jo pasaulis yra mašinos susiaurintas. 
Pirmykščio gyvenimo šaltiniai, tiesa, nėra išnykę, bet labai 
dažnai žmogui jie yra užversti. Jo gyvenimo erdvė yra 
susiaurinta pašaukimo reikalavimų, kurie diena po die- 
nos, metai po metų jį pririša prie izoliuotų dalykų.“ Todėl 
šalia profesinio ugdymo šiandien yra susirūpinta žmogaus 
ugdymu gyvenimo visumai. Ir šiam reikalui kaip tik tar- 
nauja žmogaus suartinimas su simboliu, Simbolis nėra koks 
sutartinis ženklas. Simbolis, kaip jį charakterizavo Klagesas, 
yra: „išreiškiąs ženklas“. Simbolis pačiu savimi apreiškia ir 
atskleidžia aukštesnę realybę. Todėl simbolio reikšmė mo- 
derniajam susmulkėjusiam žmogui yra labai didelė. Simbolis 
„Vėl suveda žmogų į pirmykščius organiškus santykius su 

pasauliu, nes abstraktus, mechaninis ir techninis mąsty- 
mas buvo šituos santykius praradęs“. Simbolio pagalba 
modernusis žmogus sugeba suvokti būties visumą ir ak- 
tyviai dalyvauti šitos visumos gyvenime. Todėl šiandier 
ugdymo simboliui negalima nevertinti. „Ugdymas sim- 
boliui, simboliniam regėjimui ir santykiavimui turi būti 
žadinamas, jeigu norima, kad ugdymas būtų daugiau 
negu tik profesinis, intelektualinis arba moralinis lavi- 
nimas... Netiesa, kad simbolis yra reikšmingas tik vaikc 
ugdymui ir tik liaudies gyvenimui. Vaikas ir liaudis yre 
ypač imlūs simbolio atžvilgiu. Bet šiandien simbolis yre 
reikalingas visiems sluoksniams — net ir inteligentiškiau- 
siems. Jau praėjo laikai, kada intelektualinis ir moralinis 
lavinimas pats vienas apsprendė žmogų. Mes norime būt 
pilnutiniai žmonės... Tam kaip tik ir pagelbsti simbolit 
pasaulis, kuriam mūsų dvasia naujai atbunda. Jame mes 
pilniau ir tobuliau suvokiame visą pasaulio būtį, negu tik 
intelektualiniu arba tik moraliniu būdu.“ 

Katalikui žmogui kelias į šitą simbolių pasaulį yrz 
Bažnyčios gyvenimas ir ypač liturginė jo sritis. „Bažnyčio 
je ir jos liturgijoje visados galima rasti kelias į pirmykš 
čius visumos šaltinius ir, susidūrus su visumos gyvenimu 
galima atnaujinti ir savo buvimą.“ Liturgija todėl yre 
pirmutinė sritis, kurioje glūdi neišsemiamos simbolinic 
ugdymo gėrybės. Štai dėl ko liturginis ugdymas šiandier 
kas kartą darosi vis reikšmingesnis. (Dr. H. Neunheuser 
„Symbol, Wertanschauung und Erziehung” // Bildung un 
Erziehung, 1935, Nr. 6, p. 369-374). 


Katekizmo problema 
katalikiškoje pedagogikoje 


Katekizmo mokymas katalikų ugdyme nėra pripuo 
lamas dalykas. Stabmeldžiai, pasak Willmanno, neturėje 
katekizmo, nes jų dievybės supratimas buvo poetiška 

ir todėl priešinosi bet kokiam nepoetiškam, nepuošniam 
formulavimui. Katekizmo susidarymas istorinėje eigo- 
je kilo iš paties pagrindinio krikščionybės charakterio. 
Katekizmo mokymas ir katalikiškasis ugdymas taip pat 
yra susiję savo esmėje. Vaikas yra krikščionis nuo pat 
Krikšto momento. „Pakrikštytame kūdikyje glūdi užuo- 
mazgose visas būsimas jo tikėjimo gyvenimas“ arba, 
kaip Jeanas Paulas yra pasakęs, visa religinė metafizi- 
ka. Katalikų teologijos atžvilgiu tai yra visai aišku, nes 
Krikšto metu yra įdiegiamos sielai antgamtinės tikėjimo, 
meilės ir vilties dorybės. Pakrikštytas vaikas „jau nešioja 
savyje naują gyvenimą, jo siela jau turi organų pažinti 
antgamtinei tikrovei; pati šita tikrovė, vaikui nežinant, 
gyvena jame ir jis nesąmoningai joje dalyvauja. Religinio 
auklėjimo esmė yra naują kūdikio būtį iškelti sąmonės 
švieson ir tuo pačiu padaryti šitą būtį žmogaus veiki- 
mo principu.“ Bet visam tam yra reikalinga atitinkamų 
objektyvinių gėrybių. Snaudžiančias kūdikio religines 
užuomazgas arba tąją religinę metafiziką gali pažadin- 
ti tik tam tikri objektyvūs dalykai. Genetiniu atžvilgiu 
šiam reikalui tarnauja biblijinė istorija. „Įvesdami kate- 
chumenus į biblijinę istoriją, mes įvedame juos į Dievo 
Apreiškimo mokyklą.“ Sintetiniu atžvilgiu čia tarnauja 
katekizmas. Dažnai yra sakoma, kad religijos mokymas 
turi padaryti vaiką ne teologu, bet krikščioniu. Tai yra 
tiesa, bet taip pat tiesa, kad kiekvienas vaikas yra ir 
mažas teologas, kaip jis yra ir mažas filosofas. Haeckerio 
žodžiai „pradžioje buvo teologija“ tinka ne tik žmonijos, 
bet ir Žmogaus išsivystymui. Vaikas nori aprėpti visu- 
mą ir surasti gyvenimo šaknis taip, kaip jis sugeba ir 
supranta. Vaikas nori ne tik analizuoti, bet ir sintetinti. 
Šiam sintezės norui katekizmas todėl ir yra nepavaduoja- 
ma ugdomoji gėrybė. „Katekizmo mokymas, kaip visumos 
suvokimo perteikimas, yra amžinos reikšmės funkcija. Jo- 
sios forma gali kisti, nes ji yra istorinis padaras.“ Bet 
pats katekizmas kaip toks yra nepakeičiamas katalikiškoje 

pedagogikoje. (Prof. Linus Bopp. „Das Katechismusproblem 
in der katholischen Pädagogik” // Bildung und Erziehung, 
1936, Nr. 1, p. 5-12). 


Ugdomosios jėgos aukštojoje mokykloje 


Pasikeitusi kai kuriose Vakarų šalyse pasaulėžiūra kei- 
čia ir aukštosios mokyklos supratimą. Universitetas, kaip 
mokslų visuma, šiandien jau yra žlugęs. Jis laikosi ne 
vieninga savo dvasia ir ne vieningais savo siekimais, 
kaip buvo seniau, bet tik vieninga savo administracija. 
Humanistinis universiteto supratimas dabar neišvengiamai 
eina prie galo. Vis dėlto universitetas turi būti visuma. Jc 
negalima išskaidyti į atskirus institutus, nes tai reikštu 
analizės dvasios pergalę. Analizės dvasia šiandien taip pai 
žlunga. Universitetas, kaip humanistinė visuma, yra žlu- 
ges. Bet šiandien universitetas keliasi kaip tautinė visuma 
Tautos gyvenimas ir tautinis principas yra tasai naujas 
pagrindas, kuris gali vėl suvienyti išsiskaidžiusias aukš- 
tosios mokyklos sritis. Profesinis lavinimas nėra pagrin 
dinis universiteto uždavinys. Universitetas turi parengti 
1) pilnutinių tautiečių ir 2) sukurti aukštų tautinių gėrybių 
Mokslas turi būti organiškame ryšyje su tauta. „Mum: 
mokslas yra niekas, jei jis neprisišlieja prie gyvo mūsi 
tautos pavidalo ir prie josios susiskirstymo ir jei jis šita 
tautai netarnauja. Mūsų mokslas yra tautiškas mokslas 
ir todėl tauta jam yra naujas centras.“ Iš kitos pusės 
universitetas turi pabrėžti ir auklėjamąją, ne tik lavina 
mąją ugdymo funkciją. Šitas auklėjimas geriausiai vykst: 
per nuoširdų studentų bendradarbiavimą su dėstytojais 
Naujojo universiteto dėstytojas turi būti ne tik mokslinin 
kas, bet ir ugdytojas. Akademinė pedagogika yra naujoji 
universiteto pagrindinis reikalavimas (Fr. Meyer-Hollhwege 
„Erzicherische Kräfte in der Hochschularbeit“ // Der deuts 
che Volkslehrer, 1936, Nr. 1, p. 37-48). 

Mokymas gramafono plokštelėmis 


„Etudes“ (1937, Nr. 2) yra įdėjęs straipsnį „Le dis- 
gue ėducateur“, kuriame rašoma, kad gramafono plokš- 
telės galinčios gerai patarnauti muzikai ir naujosioms 
kalboms mokyti. Naujųjų kalbų mokymas plokštelėmis, 
jeigu šios yra gerai parengtos, gali atstoti net keliones 
užsienin. Muzikai, specialiai giedojimui, mokyti pradžią 
yra padarę benediktinai. Kanados benediktinai, norėdami 
duoti platesniems sluoksniams tobulo grigališkojo giedo- 
jimo pavyzdžių ir pamokų, išleido 12 plokštelių, kuriose 
yra užfiksuota vienuolių giedojimo pamokos su visomis 
pastabomis, pataisomis ir gerai išmoktais pavyzdžiais. 
Straipsnio autorius sako, kad „toks metodas gali duoti 
geriausių rezultatų plisti menui, kuris turėtų įsiskverbti 
į katalikų mases...“ (p. 235). Muzikos mokytojams reiktų 
atkreipti į šį dalyką dėmesį. Religijos mokytojai galėtų 
minėtų plokštelių pagalba pademonstruoti mokiniams kla- 
sikinės bažnytinės muzikos pavyzdžių!. 


Mokymo laiko trumpinimas 


Vokietijoje išleistas Švietimo ministerijos įsakymas su- 
trumpinti bendrojo lavinimo laikas nuo 13 ligi 12 metų. 
Ryšium su šituo įsakymu „Die Erziehung“ (1937, sau- 
sio mėn.) deda žinomo Vokietijos pedagogo W. Flitnerio 
straipsnį „Schulzeitverkūrzung und Studiendauer“, kuria- 
me autorius pripažįsta pagrindą trumpinti bendrojo lavi- 
nimo laiką, nes ligi šiol šis laikas buvo pratęstas tik dėl 


l Informacijai galime nurodyti, kad Paryžiaus muzikos firma pathé yra 
išleidusi plokštelių albumą „Trys vargonų muzikos šimtmečiai“, kuriame 
Briuselio, Vienos ir Paryžiaus geriausi vargonininkai yra įgroję klasikinių 
muzikos kūrinių iš vargonų srities. Prie albumo yra pridėta kūrinius 
aiškinanti brošiūra. 

to, kad aukštesniųjų mokyklų programos buvo perkrautos. 
Reformuojant programas, reiktų sutrumpinti ir mokymosi 
laikas. Bet Flitneris pasisako prieš trumpinimą pagrindinės 
mokyklos (Grundschule) laiko nuo 4 ligi 3 metų. „Tikrasis 
mokyklinis subrendimas“, — sako autorius, - „prieš dešim- 
tuosius metus paprastai nėra įgyjamas. Ketverių metų 
pagrindo mokykla remiasi ne didaktiniu medžiagos pada- 
linimu, bet psichologiniu išsivystymu“ (p. 151). Ryšium su 
šituo straipsniu reikia pastebėti, kad mūsų krašte pradžios 
mokyklos laiko prailginimas ir vidurinėse mokyklose jo 
sutrumpinimas gali būti pateisintas pedagoginiu atžvilgiu. 
Bet kaip tik dėl to čia turi būti padaryta radikali moko- 
mosios medžiagos programų revizija. 


Naujų mokinių stebėjimas 


„Zeitschrift für pädagogische Psychologie und Jugend- 
kunde“ (1937, Nr. 1-2) deda K. Dambacho straipsnį „Ty- 
pologische Beobachtungen an Schulneulingen“. Paprastai, 
sako autorius, mokytojas susidaro kiekvieno naujai atėju- 
sio mokinio schemą, kuria jis pasigelbsti šį mokinį auklė- 
damas ir lavindamas. Tiesa, ši schema nėra gili. Mokinio 
asmenybės ji paprastai nepasiekia. Vis dėlto mokyklos 
darbe ji yra gana reikšminga. Todėl svarbu, kad ji būtų 
juo teisingesnė. Tipologinis naujų mokinių stebėjimas kaip 
tik ir padeda tokią schemą susidaryti. Minėto straipsnic 
autorius nurodo keletą tipų, kurie yra charakteringi ii 
kurių ištyrimas bei aprašymas gali būti reikšmingas mo- 
kyklos darbe: 1) neramūs ir nesuvaldomi, 2) nevykėliai. 
3) uolūs, 4) plepūs, 5) tikslingi, 6) ištižėliai, 7) tylūs, 8, 
žaismingi, 9) svajingi. Baigdamas autorius nurodo ir ke- 
letą skaičių, iš kurių matyti, kad daugiausia pasitaiko ne- 
vykėlių ir uoliųjų, paskui eina neramūs, žaismingi, tylūs 
ištižėliai ir t. t. 

Kova už tėvų teises 


Dar neseniai pasireiškęs, bet jau spėjęs užimti žymią 
pedagoginės teorijos srityje vietą Josephas Schrėteleris, SJ, 
yra atspausdinęs „Stimmen der Zeit“ (1937, vasario mėn.) 
straipsnį „Theologische Kämpfe um das Elternrecht“. Jame 
autorius nagrinėja tas sunkybes, kurias katalikybė sutiko 
praeityje, gindama tėvų teises, kurios joms yra duotos pa- 
čios prigimties, ir kovodama prieš tokias teises, kurios kilo 
iš netikusių papročių ir kurios priešinosi prigimtajai teisei. 
Straipsnis yra istorinio pobūdžio. Čia peržvelgiamos didžių- 
jų Bažnyčios teologų ir filosofų pažiūros į tėvų teises. 

Reikia pastebėti, kad šio straipsnio autorius pačių pra- 
ėjusių metų pabaigoje yra išleidęs šiuo pačiu klausimu 
didelį veikalą „Das Elternrecht in der katholische theolo- 
gischen Auseindandersetzung“ (Mūnchen, 1936). 


Istorijos mokytojams: 

„Absolutismus und Gegenwart”, von U. Craemer // 
„Vergangenheit und Gegenwart”, 1937, Nr. 1. 

„Erasme et l'humanisme modern”, par J. Plattard // 
„Revue des cours et conferences”, 1937, sausio 15 d. 


Gamtos mokslų mokytojams: 

„Über die Grenze zwischen Belebt und Unbelebt, zwi- 
schen Bakteriophagen und Virus“, von H. Rauen // „Geisti- 
ge Arbeit”, 1937, sausio 20 d. 

„Neue Aufgaben der Psychophysik“, von W. Hellapach // 
„Geistige Arbeit”, 1937, sausio 20 d. 


Kino teatras ir jaunimas 


„L'Education“ (vasario mėn.) spausdina straipsnį, ku- 
riame kalbama apie prancūzų pastangas vis labiau kino 
teatrą palenkti auklėjimo reikalams. Filmų reikšmė jaunimo 

auklėjimui ir lavinimui gali būti labai didelė. Reikia tik, 
kad filmos būtų tinkamai parengtos ir tinkamai pade- 
monstruotos. „Reiktų, - sako straipsnio autorius, — sutelkti 
visas pastangas, kad specialūs seansai jaunimui būtų daž- 
niau rengiami ir kad jie vyktų kontroliuojami auklėtojo, 
kurio asmenybė būtų tikra šeimoms garantija. Reiktų taip 
pat, kad tėvai ir jaunimo draugai stengtųsi informuoti 
filmų organizatorius, kurios jų matytų filmų, tegul ir ap- 
karpytos, kartais galėtų būti demonstruojamos jaunimui“ 
(p. 35). Toliau autorius mini keletą filmų rūšių, kurios 
jaunimui geriausiai tinka. Pirmoje vietoje eina kultūrinės 
filmos, kurios, autoriaus liudijimu, geriausiai jaunimo yra 
žiūrimos. Toliau eina aktualijos. Čia autorius pastebi, kad 
šalia kultūrinių aktualijų būtų filmuojama ir gamtos aktu- 
alijų, pvz., paukščių skridimas rudenį, grįžimas pavasarį, 
žiemos vaizdai įvairių kraštų, pavasario, vasaros ix rudens 
darbai laukuose ir t. t. Prie mėgstamų jaunimo filmų pri- 
klauso taip pat pasakos, romanai ir nuotykiai. 

Reikia pastebėti, kad ir mūsų krašte jau laikas susi- 
rūpinti jaunimo filmomis. Mūsų kino teatruose specialių 
jaunimo filmų pasirodo per daug retai. Tai ypač pasaky- 
tina apie vaikų filmas. Nei teatras, nei kinas vaikų reikalo 
šiuo atžvilgiu nepatenkina. 


Teatras ir auklėjimas 


Tas pats „L'Education“, tik dalyje, skiriamoje moky- 
tojams, deda straipsnį „Les representations thėatrales ei 
Yėducation“. Straipsnio autorius kelia rūpestingą klausimą, 
kad teatras diena iš dienos yra išstumiamas kino ir radijo. 
Tai nebūtų tokia didelė drama, jeigu su teatro išstūmimu 
iš žmonių gyvenimo neitų ir knygos išstūmimas. Tarp te- 
atro ir knygos autorius mato organišką ryšį. Todėl būtinai 
reikia atgaivinti teatrą. Bet, pasak autoriaus, jo neatgai- 
vins įsakymas. Teatras gali būti išgelbėtas tik jo mėgėjų 

Ir pirmoje šitų mėgėjų eilėje reikia pastatyti vaikus. Jie 
instinktyviai mėgsta teatro seansus ir patys juose mielai 
aktyviai dalyvauja. Pamėgę būdami maži, jie parodys šitą 
meilę ir užaugę. .Tuo būdu gal mes vėl galėsime išvysti 
scenoje tokių veikalų, kurie dabar yra pamiršti, nes jie 
„neapsimoka“ šiuo metu statyti. Vaikų įjungimas į teatrinį 
darbą yra naudingas ir grynai psichologiniu pedagoginiu 
atžvilgiu. Radijas ir kinas yra pasyvūs menai. Vaikas čia 
tik klauso ir žiūri. Tuo tarpu teatro seansuose jis gali ir 
pats aktyviai dalyvauti. Tai ypač pasakytina apie moky- 
klų teatrus ir rengiamus vaidinimus. Jie turėtų todėl būti 
sudažninti. Baigdamas autorius pastebi, kad čekų tauta 
prisikėlė per kalbą ir teatrą. 


Kalbos mokymas ir kalbos išmokymas 


„Zeitschrift für neusprachlichen Unterricht” (1937, Nr. 1) 
yra įdėjęs straipsnį apie kalbų mokymą ir kalbų išmo- 
kymą. Autorius konstatuoja, kad kiekvienos kalbos iš- 
mokimo pagrindas yra geras gramatikos pasisavinimas. 
Tuo tarpu yra pastebėta, kad mokiniai kaip tik svetimos 
kalbos gramatiką pasisavina sunkiausiai, nors skaitymą 
daugumas net mėgsta. Žinoma, kiekvienoje mokslo šako- 
je yra tokių dalykų, kurie reikia, kaip sakoma, iškalti ir 
kurie todėl yra nemėgiami. Bet gramatika šiuo atžvilgiu 
yra ypatingai sunki. Autorius todėl ir ieško priežasčių, 
kodėl svetimų kalbų gramatikos pasisavinimas mokyklose 
yra ypač sunkus. Neapsistodamas vien ties didaktiniais 
gramatikos vadovėlių trūkumais (medžiagos suskirstymas, 
taisyklių formulavimas, pavyzdžių parinkimas ir t. t.), au- 
torius nurodo ir vieną gilesnę priežastį, būtent gramatikos 
atitraukimą nuo tautos dvasios. Mūsų mokyklose gramatika 
yra dėstoma tada, kai mokinys apie svetimą tautą dar 
beveik nieko nežino. Gramatikoje jis mato tik kažko- 
kių mechaninių taisyklių rinkinį. Tuo tarpu mokiniai turi 

būti supažindinami su svetimu dvasios pasauliu. Jie turi 
giliau įžvelgti į charakterį tos tautos, kurios kalbą jic 
nori išmokti. Jiems turi būti pagelbėta suvokti dvasinius 
užkulisius, kurie apsprendžia svetimos tautos buvimą i: 
veikimą. Bet visa tai bus galima padaryti tik tada, kai su 
kalbos pagrindų pasisavinimu organiškai bus surištas ir 
kultūrinio svetimos tautos gyvenimo pasisavinimas. Mo- 
kinyje prabunda svetimos kalbos supratimas tada, kai jis 
suvokia, kad jis stovi ne prieš kokį nors mechaninį taisy- 
klių rinkinį, bet prieš savotišką organizmą, kurio geriausia 
išraiška kaip tik ir yra kalba. Tuomet gramatikos pasi- 
savinimas virsta kaip tik šitos išraiškos pasisavinimu. Ir 
mokiniui jis neatrodo toks mechaninis. Taigi pagrindinis 
kalbos išmokymo uždavinys yra susieti kalbos mokymą 
su tautos dvasios suvokimu. 


1936 M. UŽSIENIO LITERATŪROS 
APŽVALGA 


Pedagoginė sritis 


Praėjusiais metais nepasirodė veikalų, kurie pedagogi- 
koje keltų revoliuciją arba nurodytų visiškai naujus ke- 
lius. Tendencija iš teorijos pereiti į ugdomąją praktiką, 
nedraugingas nusistatymas filosofinės pedagogikos atžvil- 
giu nebuvo palankios sąlygos didesnio kalibro veikalams 
atsirasti. Vis dėlto ir praėjusiais metais pedagoginė lite- 
ratūra buvo gana gausi, nors ir smulkaus pobūdžio. Čia 
paminėsime keletą svarbesniųjų veikalų. 


1. Filosofinė pedagogika 


„Filosofija da Eduçao de Sto Tomas de Aquino” — M. H. 
Mayer ir E. A. Fitzpatrick. — Tai yra Brazilijoje (San Paule) 
išleistas šv. Tomo Akviniečio portugališkas vertimas traktato 
„De Magistro“. Vertimas padarytas Mayerio, o įvadas para- 
šytas Fitzpatricko. Šis įvadas ir yra įdomus tuo, kad čia šv. 
Tomo pedagoginės pažiūros yra palyginamos su dabartinės 
pedagogikos principais. Žinant, kad šv. Tomas savo pamo- 
kymus taikė jau suaugusiems mokiniams ir kad savo didak- 
tiką atrėmė į savo psichologiją, palyginimas pasidaro vertin- 
gas ne tik pedagoginiu, bet net ir filosofiniu atžvilgiu. 


„Möglichkeit und Grenzen der Erziehung” von Paul Hä- 
berlin” (Pasch.). — Žinomas Bazelio pedagogas, seniau iš- 


leidęs veikalą apie pedagogikos principus ir apie ugdymo 

tikslą, šiuo tarpu sprendžia klausimą, kiek ugdymas yra 
galimas ir kur yra jo ribos. Haberlino teorijos yra pagrįs- 
tos optimistine antropologija, kuri dažnai žmogų parodo 
klaidingoje šviesoje. 


„Unitatea pedagogiei contemporane ca stiinta” — Stefan 
Barsanescu (Jasai). - Rumunijos Jasų universiteto peda- 
gogikos profesorius St. Barsanescu sprendžia klausimą 
apie dabartinės pedagogikos kaip mokslo vieningumą. 
Autorius pradeda nuo plebasto ir dabartinėje pedagogiko- 
je skiria tris tarpsnius: klasikinė pedagogika (ligi 1900 m.), 
eksperimentinė pedagogika (1900-1914) ir mokslinė pedagogika 
(1919-1936). Autorius ypatingai stengiasi surasti įvairių 
pedagoginių srovių vieningumą. Didelis autoriaus apsi- 
skaitymas padaro veikalą konkretų ir turtingą žinių. 

Reikia pastebėti, kad Vokietijoje, kuri užėmė pirmiau 
svarbiausią vietą filosofijoje, pedagogikoje, praėjusiais me- 
tais neišėjo nė vieno šios rūšies veikalo. 


2. Fizinis lavinimas 


Fizinio lavinimo mokslas paskutiniais metais žymiai 
pasistūmėjo pirmyn. Literatūra šiuo klausimų yra gana 
didelė. Bet daugiausia ji yra grynai praktinio-metodinio- 
biologinio-higieninio pobūdžio. Iš bendresnio turinio reikia 
paminėti: „Vom Wert des Leibes“ (Zalcburgas-Leipcigas). 
Tai keturių autorių sudėtinis darbas. Josephas Bernhartas 
rašo apie graikiškosios senovės kūno metafiziką ir ide- 
alines jojo formas. Josephas Schrėteleris nagrinėja kūno 
kultūros problemą krikščionybėje. Josephas Termsas kalba 
apie kūno atradimą dabartinėje filosofinėje antropologijo- 
je. Hermannas Muckermannas nagrinėja vokiečių tautos 
išvaizdą eugeniškojo ugdymo įtakoje. Visų autorių darbai 
parašyti labai įdomiai ir iš pagrindų. Gilesniam kūno ir 
fizinio lavinimo supratimui šis sutelktinio darbo veikalėlis 
yra labai vertingas. 

3. Auklėjimo mokslas 


„Die Selbsterziehung“ von F. Schneider (Viena). - Šio 
veikalo autorius pedagogų tarpe yra žinomas kaip geras 
psichologas analitikas. Ir naujausiame jo darbe šita ypa- 
tybė ryškiai matyti. Savęs auklėjimas yra tokia problema, 
kuriai reikia ne tiek technikos, kiek išvidinio įtikinimo. 
Ir tai Schneideris kaip tik padaro. Kiekviename skyrelyje 
jaučiama didelis autoriaus patyrimas ir gili jo erudicija. 


„Heilerziehung bei Abwegigkeit des Charakters“ von Ru- 
dolf Allers (Viena). — Allerso vardas pedagogikoje yra 
gerai žinomas. Šiame savo veikale Allersas nagrinėja ne- 
normalių, sunkiai auklėjamų, apleistų ir nusikaltėlių vaikų 
auklėjimą, kritikuoja ligi šiol vartotus metodus ir nurodo 
naujų būdų taisomajai pedagogikai. Didelis psichologinis 
patyrimas, problemų išsamus ir gilus palietimas, gausiai 
panaudota literatūra padaro veikalą būtiną visiems, kurie 
tik turi reikalo su iškrypusio charakterio jaunimu: teisė- 
jams, kunigams, gydytojams ir pedagogams. 


4. Šeimos pedagogika 


„Moderne Ehefragen: Die Beziehungen der Geschlechter” 
von M. Laros (Kelnas). - Pagrindinė šio veikalo mintis 
yra ta, kad moterystė yra abipusio pasipildymo institucija. 
Lytys yra tam tikra poliarinė Dievo išraiška: vyras išreiš- 
kia kūrybinę Dievo galią, o moteris - išganančiąją Dievo 
meilę. Savo idėjomis veikalas yra įdomus. Reikia pasakyti, 
kad kaip tik mūsų laikais reikia atsverti moterystės socia- 
linimą josios gilesnės prasmės atskleidimu. Šia kryptimi 
turėtų eiti ir šeimyninis jaunimo auklėjimas. 

„Die beiden Geschlechter in der Absicht Gottes. Zur Me- 


taphysik der Geschlechter im Christentum” von Fr. Zim- 
mermann (Vysbadenas). - Šios knygos autorius, kaip ir 

M. Larosas, stengiasi suvokti gilesnę lyčių ir moterystės 
prasmę. Jis išveda tam tikrą paralelę tarp vyro sutvėri- 
mo ir Logo gimimo iš Tėvo ir tarp moters sutvėrimo ir 
Šv. Dvasios kilimo iš Tėvo ir Sūnaus. Iš čia jis daro iš- 
vadą, kad „moteris nei gamtinėje, nei antgamtinėje srityje 
tiesiog nesusiliečia su Dievu“ (p. 73), bet kad moteris eina 
per vyrą prie Dievo, ir Dievas prie moters eina per vyrą“ 
(p. 54). Problema yra labai svarbi. Bet josios išsprendimas 
yra nepakankamas. 


„Über die Liebe“ von Hans T. Hattingberg (Miunche- 
nas). — Šios knygos autorius yra nervų ligų gydytojas. Iš 
savo praktikos jis pastebėjo, kad vadinamosios „vedybos 
iš meilės“ esti žymiai nelaimingesnės, negu anksčiau va- 
dinamosios „Iuominės vedybos“. Savo veikale jis ieško 
priežasčių. Autorius randa, kad vedybos iš meilės at- 
siremia į jausminę žmogaus prigimties pusę, kuri savo 
pagrinde yra demoniška ir iracionali. Tokių vedybų eigoje 
mylima ne kitą asmenį, bet mylima kitame ir pačiame 
savyje pati meilė. Tuo tarpu ankstesnės vedybos būdavo 
grindžiamos Moterystės sakramento šventumu, vadina- 
muoju aukštesniu dalyku už abu vedusius. Todėl auto- 
rius ir nori meilę įjungti į aukštesnę sritį ir tuo būdu ją 
apsaugoti nuo demoniško paties žmogaus prado. Knygos 
moto: Meilės vardu prieš meilę! Veikalas yra vertas dide- 
lio susidomėjimo. 


„L'Amour humain” par R. P. Charmot (Paryžius). - 
Prancūzai paprastai šeimos klausimuose yra praktikai. 
Todėl ir šiame veikale yra sprendžiami tokie klausimai, 
kaip seks[ualinis] susilaikymas vaikystėje ir jaunystėje, 
tėvo-motinos, žmonos-vyro pareigos, abiejų sugyvenimas 
ir pasitikėjimas. Nei ligi lyčių gilesnio paskyrimo, nei ligi 
moterystės aukštesnės prasmės prancūzų moralistai bei 
pedagogai nėra pakilę. Lyčių, meilės ir moterystės klausi- 
mai jiems nėra metafiziniai, bet socialiniai klausimai. 

5. Religinė pedagogika 


„L'Educateurū l'école de Pie XI” par Magr. Delabar (Par- 
yžius). — Pijaus XI enciklika apie auklėjimą yra per mažai 
žinoma krikščioniškajame pasaulyje. Todėl šis veikalas 
kaip tik ir stengiasi pedagogines Pijaus XI mintis plačiau 
paskleisti. Veikalas suskirstytas į keturis skyrius: ugdymas 
ir ugdomosios bendruomenės, ugdymo metodai, ugdomoji 
aplinka, krikščioniškojo ugdymo idealas ir vaisingumas. 


„La formation religieuse des enfants du peuple dans le milieu 
dėchristianisė“ par Marie Fargues (Paryžius). - Vis dides- 
nis masių nukrikščionėjimas katalikams ugdytojams kelia 
rūpestingą klausimą: kaip ugdyti jaunimą nekrikščioniš- 
koje aplinkoje. Šį klausimą kaip tik ir sprendžia minimas 
veikalas, kuris duoda daug konkrečios medžiagos ir ne- 
maža literatūros. Miestų kunigams jis labai patartinas. 


„Was der Seelsorger von nervosen Seelen leiden wissen 
muss” von Chr. Schulte O. M. Cop. (Paderbornas). - Vei- 
kalas yra grynai praktinio pastoracinio pobūdžio. Mūsų 
laikais, augant nervų ligoms, atsiranda būtino reikalo su- 
sidurti su jomis ir dvasininkui, ne tik gydytojui. Daugelis 
moralinių klausimų kitaip išsisprendžia tada, kai sąžinė 
yra spaudžiama pakrikusios nervų srities. Todėl Schulte's 
veikalas dvasininkams bus naudingas. 


6. Pedagogikos istorija 


„Bildungskrūfte im Katholizismus der Welt seit dem 
Ende des Krieges“, hersgg. von Fr. Schneider (Freiburg 
i. Brsg.). — Veikalas apima įvairių šalių katalikų laimė- 
jimus pedagoginėje srityje (Plačiau žr. „Lietuvos moky- 
kla“, 1936 m., Nr. 11). 


„Paideia. Die Formung des Griechischen Menschen“ von 
Werner Jäger (Berlynas). - Tai yra didžiulis veikalas (dar 

tik pirmas tomas), nagrinėjąs graikiškojo žmogaus for- 
mavimą. Tai nėra tik graikų ugdymo, bet visos graikų 
kultūros istorija. Šiame tome yra paliesti tik ankstyvieji 
graikų laikai ir Atikos dvasios pakilimas ir krizė. Iš pra- 
ėjusių metų literatūros šis veikalas yra svariausias. Išėjus 
II tomui, bus galima apie jį plačiau pakalbėti. 


„Schichtung und Vermittlung im pädagogischen Denken 
Georg Kerschensteiners“ von Leo Weber (Leipcigas). — 
G. Kerschensteineris buvo tokia pedagoginė figūra, kuri 
jau yra sulaukusi nemažos literatūros. Šis veikalas na- 
grinėja Kerschensteinerio lavinimo teoriją, pradėdamas 
nuo antropologinių josios pagrindų, eidamas per psichinę 
vienybę, per subjektyvinės ir objektyvinės dvasios susi- 
dūrimą lavinime, per sielos ir kultūros santykiavimą ir 
baigdamas metafizinio pagrindo iškėlimu. Pabaigoje Kers- 
chensteinerio mintys yra palyginamos su Sprangerio ir 
Litto teorijomis. Kerschensteinerio pedagogikai pažinti šis 
Weberio veikalas yra gana geras. 


7. Atskiri pedagoginiai klausimai 


„Über akademischen Bildung” von Paul Häberlin (Baze- 
lis). - Tai yra Haberlino kalba, pasakyta 1935 m. Bazelio 
universitete, perimant jam rektoriaus pareigas. Häberlinas 
čia gana smarkiai kritikuoja tradicinį akademinį lavini- 
mą, kuris buvęs per toli nuo gyvenimo. Bet reikalavimas 
akademinį darbą susieti su praktika turįs būti toks, kad 
teorijai pasiliktų vadovaujantis vaidmuo. Be to, akademi- 
nės studijos turinčios būti vieta, kur tiesa būtų ieškoma 
dėl josios pačios. 


„Betriebsgemeinschaft und Erziehung. Eine Wirtschaftspū- 
dagogische Untersuchung” von Fr. Feld (Langenzalcas) — 
Autorius bando spręsti ekonominio auklėjimo problemą. Bet 
jo nagrinėjimai yra per daug sutraukti, nors šiaip gal ir būtų 

įdomūs. Nebūdamas pedagogas, bet ekonomistas, autorius 
per daug į savo darbą įdėjo ekonomikos, o per maža peda- 
gogikos. Klausimo pajudinimas yra reikšmingas. 


8. Pedagoginiai laikraščiai 


Praėjusių metų pabaigoje pradėjo eiti naujas tarptauti- 
nis pedagoginės informacijos, nedidelio formato mėnesinis 
žurnalas I. P. I. (Informations pédagogiques internationales), 
leidžiamas trimis kalbomis: prancūzų Paryžiuje, anglų 
Londone ir vokiečių Prahoje. Metams kainuoja 90 pr. fr. 


NAUJAUSIA 
UŽSIENIO LITERATŪRA 


1. Oskar Bankofer, „Die Heimholung der Welt. Von der 
sakramentaien Lebensordnung“. 8° (X + 271 p.). Freiburg 
im Breisgau, 1937, Herder, 4 M, įrišta 550 M, užsienyje 
25% pigiau. 

Šio veikalo autorius yra konvertitas ir žinomas religi- 
jos filosofas, kurio veikalai „Das Metareligiose“ ir „Das 
Geheimnis der Zeit“ yra savotiški religijos ir istorijos na- 
grinėjimai. Kaip įžangoje pats autorius pasisako, ši knyga 
kalba apie krikščionio gyvenimo didybę ir vargą, apie 
krikščionio susidūrimą su šiuo pasauliu, apie tąjį uždavi- 
nį, kurį turi kiekvienas krikščionis, kad priartintų Žmogų 
ir pasaulį prie Dievo. Veikalas turi tris dalis. Pirmoji, 
pavadinta „Vakarų santvarka: paveldėjimas ir pareiga“, 
kalba apie krikščionybės santykius su Vakarų kultūra ir 
apskritai apie krikščioniškosios kultūros neatbaigimą ir 
negalėjimą būti atbaigtai šioje tikrovėje. Šioji dalis, ypač 
antrasis josios skyrius, turi daug gilių kuitūrfilosofinių 
minčių. Banhoferis, kaip ir rusų krikščionys filosofai, pvz., 
Berdiajevas, Solovjovas, atstovauja pažiūrai, kad krikš- 
čioniškoji kultūra savo vykdyme išgyvena tikrą ir gilią 
dramą, kurios kiti kultūros tipai beveik visai arba mažai 
tejaučia. Antroji dalis, pavadinta „Krikščioniškoji egzis- 
tencija: pašaukimas ir sugebėjimas“, yra skirta krikščionio 
gyvenimo gilesniam pažinimui. Krikščionis visame gyvę- 
nimo plote veikia kitaip negu nekrikščionis; jo gyvenimo 

šaknys semia sau maisto iš visai kitokių šaltinių. Krikš- 
čioniškoji egzistencija, pasak Banhoferio, „nėra žengimas 
į motinų karalystę ir kelias į mirtį; krikščioniškoji egzis- 
tencija yra Žengimas į amžinus pažadus — ad sempiterna 
promissa, kurie per Kristų mums buvo atverti...“ (p. 82). 
Krikščioniškosios egzistencijos klausimas mūsų dienomis, 
kada apskritai egzistencinė filosofija vis labiau įsigali žmo- 
gaus mintyje, yra aktualiausias. Šalia G. Feurerio veikalo 
„Ordnung zum Ewigen“ (Regensburg, 1934) Banhoferio 
knyga bus reikšmingas indėlis šiuo atžvilgiu. 

Trečioji dalis kalba apie krikščionio darbus, išeinant iš 
krikščioniškosios egzistencijos. Visų pirma autorius smar- 
kiai pasisako prieš buržuaziją, kuri esanti „krikščioniškai 
neapipavidalinama medžiaga“ (p. 164). Charakteringa, kad 
autorius klerikalizmą laiko viena iš buržuazijos apraiškų 
ir ją charakterizuoja kaip pastangas buržuazinėmis prie- 
monėmis įgyti savarankiškumo ir valdyti pasaulį (p. 167). 
Kierikalizmas autoriui atrodo, kaip fiktyvinė krikščioniš- 
koji dvasia ir kaip krikščioniškosios dvasios kapituliavi- 
mas prieš buržuazinę dvasią (p. 168). Skyrelyje „Nakties 
budėjimas ir dienos darbas“ Banhoferis nagrinėja krikš- 
čionio uždavinius dabarties metu. Čia paliečiama tech- 
nika su josios demoniškumu, socialinis klausimas, rasės 
problema ir kiti šiandien kylą klausimai. Paskutiniame 
veikalo skyrelyje platokai nagrinėjama katalikiškoji akcija, 
kuri autoriui atrodo esanti „katalikiškųjų jėgų subūrimas 
įvykdyti krikščioniškajam atsakingumui už pasaulį“ (p. 222). 
Katalikiškoji akcija reiškianti ne tiek išviršinio aktyvumo 
padidinimą, kiek didinimą išvidinio turiningumo ir susi- 
telkimo: Sammlung. 

Pabaigoje autorius antinominiu būdu sugretina dvi 
tvarkas: sakramentinę ir profaninę ir kelia klausimą: „Ar 
galime mes pasaulį pakelti iš jojo pasauliškumo? Ar gali 
profaninė tvarka būti iš vidaus pergalėta sakramentinės 
tvarkos ir į šitą sakramentinę tvarką įvesta?“ (p. 257). 
Nuo atsakymo į šitą klausimą priklauso mūsų dienų 

likimas. Autorius tiki, kad krikščionybė gali pasaulį pa- 
švęsti ir padaryti, kad jis būtų paliestas veikimo — tran- 
situs Domini. 

Pagrindinių minčių apžvalga rodo, kad šis Banhoferio 
veikalas yra ne tik gilus, bet ir aktualus. Tiesa, jis nėra 
sisteminis. Bet jame keliamos problemos turėtų rūpėti 
kiekvienam, kuris iš tikro stengiasi mūsų laikus pakelti 
iš profaniškumo ir gyvenimą vėl sujungti su religinėmis 
jojo šaknimis. 


2. Ludwig Kėsters, SJ, „Unser Christusglaube. Das Hei- 
landbild der katholischen Theologie”. 8° (XIV+ 340 p.). 
Freiburg im Breisgau, 1937, Herder, 5 M, įrišta 6,50 M, 
užsienyje 25% pigiau. 

Šitas Kėsterso veikalas yra tarsi tolimesnė tąsa kito jo 
veikalo, pavadinto „Die Kirche unseres Glaubens“ (Frei- 
burg im Breisgau, 1935), kuris turi gana didelį pasisekimą 
ir kurio neseniai buvo išleistas net pigus leidimas liau- 
džiai. Veikalas padalintas į tris skyrius. Pirmajame Kös- 
tersas nagrinėja tikėjimo į Kristų apžvalgą, kurioje paliečia 
tikėjimo į Kristų faktus, šito tikėjimo kitimą amžių eigoje, 
jo savotiškumus katalikybėje, Rytų krikščionybėje ir pro- 
testantizme; įvairius priekaištus, kurie buvo racionalizmo 
iškelti prieš Kristų ir prieš tikėjimą. Šitoje dalyje telpa taip 
pat ir žemiškojo Kristaus gyvenimo bruožai. 

Antroji dalis apima mūsų tikėjimo Kristumi struktūrą. 
Visų pirma Kėstersas atkreipia dėmesio į istorinius liudi- 
jimus: žydų rašytojus, kaip Filonas, Juozapas Flavijus, ir į 
Evangelijas, kaip į istorinius šaltinius. Paskui eina pirmykštės 
Bažnyčios tikėjimas į Kristų. Tik vėliau pereinama prie viso- 
keriopo Evangelijų liudijimo, kur stebuklas turi nepaskutinę 
vietą, nors pats autorius gerai žino, kad stebuklas Kristaus 
gyvenime nėra normalus jo dieviškumo įrodymas. Pirmoje 
eilėje stovi žodis, o tik dėl širdžių kietumo ateina stebuklas, 
kad priverstų protą tikėti žodžiui. Šitoji dalis turi daug 
istorinių nagrinėjimų, kurie kai kuriais atžvilgiais pralenkia 

daugybę šios rūšies kristologinių veikalų. Nors joks istorinis 
aparatas, kad ir moksliškiausiai bei kritiškiausiai apdirbtas, 
neįstengs sužadinti žmoguje tikėjimo Kristumi, vis dėlto jis 
gali nutildyti priekaištus, kurie taip pat remiasi neva istori- 
niais argumentais ir moksliškumu. 

Trečioji dalis, tikinčiam žmogui pati įdomiausia, nagri- 
nėja mūsų tikėjimo Kristumi paslaptį. Kiek pirmosios dvi 
dalys lietė Kristų tik paviršiumi, tiek trečiojoje Kostersas 
pereina prie paties Kristaus kaip tokio. Čia yra tiriamas 
Kristus kaip antrasis Švč. Trejybės asmuo, kaip dieva- 
žmogis, kaip kunigas, pranašas ir karalius. Paskutiniame 
šios dalies skyrelyje yra paliečiama Kristus kaip dorinio 
gyvenimo idealas ir pirmavaizdis, kaip pasiliekąs mistiniu 
būdu tarp mūsų Bažnyčioje ir realiu būdu Švč. Sakramen- 
te. Kiek pirmosios dvi veikalo dalys yra Kristaus apolo- 
gija, tiek trečioji yra Kristaus teologija, arba kristologija, 
giliausia šito žodžio prasme. 

Šalia K. Adamo veikalo „Jesus Christus“, kurio po- 
būdis yra kitoks, Kösterso veikalas sudaro gerą įnašą į 
christologinę literatūrą. 


3. Otto Karrer, „Das religiöse in der Menschheit und das 
Christentum“. 8° (XIV+ 264 p.). Freiburg im Breisgau?, 1937, 
Herder, 4,50 M, įrišta 5,80 M, užsienyje 25% pigiau. 

Trejetas laidų per trejetą metų rodo nemažą šio veikalo 
pasisekimą. Po naujosios etnologijos laimėjimų religijų is- 
torijos srityje turėjo ateiti bandymai šituos laimėjimus pa- 
nagrinėti, iš vienos pusės, filosofiškai, iš kitos — palyginti 
juos su apreikštąja religija. Karreris kaip tik ir ėmėsi šito 
uždavinio. Du klausimai eina per visą jo veikalą: 1) kaip 
atrodo religinis pradas visoje žmonijoje ir 2) kaip šitas 
pradas santykiuoja su krikščionybe. Autorius konstatuoja, 
ir visai teisingai, kad šitie klausimai protestantų anksčiau 
ir aštriau buvo keliami negu katalikų. Schmidto, Cathrei- 
no, Anwanderio ir kitų specialūs darbai iš religijų istorijos 
srities principinius klausimus liečia tik iš tolo. Tuo tarpu 


135 


vieno veikalo, kuris atskleistų krikščionybės giliausią ryšį 
su pasaulio religiniu pradu, ligi šiol kaip tik nebuvo. Kar- 
rerio knyga šitą spragą bent tuo tarpu užpildys. 

Įvade autorius, kalbėdamas apie religiją ir religijas, 
gražiai iškelia, kad „religinis žmogus... jaučiasi esąs žmo- 
nijos narys; negalima būti religiniu ir pamiršti žmoniją“ 
(p. 2). Iš kitos pusės, Karreris labai pagrįstai konstatuoja, 
kad „tautų religijos... yra šaltiniai jų kultūros ligi aukš- 
Čiausių sričių“ (p. 6-7). Šitas dėsnis etnologijos šiandien 
yra pakankamai patvirtintas. 

Pats veikalas padalintas į penketą skyrių. Visų pirma 
Karreris kalba apie religinio prado išplitimą žmonijoje. 
Konstatavęs pagrindinius Dievo idėjos ir religijos, kaip 
priklausomybės pajautimo, pradus, autorius istoriškai 
peržvelgia germanų, romiečių ir graikų, egiptiečių, šu- 
merų, indų, kinų religijas, panagrinėja budizmą, japonų 
religiją, babiloniečių, asiriečių, persų tikėjimus, islamą 
ir galop mūsų dienų primityviųjų tautų religines ap- 
raiškas. Tokiu pat metodu autorius tiria ir religijos ryšį 
su dorove. Kalbėdamas apie maldą, iškelia aikštėn ir 
gražiai charakterizuoja auką, josios formas, filosofinę ir 
mistinę maldą. 

Antrame skyriuje Karreris nagrinėja religijos atsiradimą 
žmonijoje. Čia paliečiamos įvairios pažiūros ir teorijos: 
evoliucionizmas, R. Otto ir J. Hauerio teorija, E. Dacguės 
pažiūros, W. Schmidto, J. Winthuiso ir J. H. Newma- 
no nuomonės. Galop autorius nagrinėja Šventajame Rašte 
esančius apreiškimo duomenis religijos kilmės klausimu. 

Trečiasis skyrius, kuris turi daug bendra su antruoju, 
liečia religijos išsivystymą žmonijoje. Čia vėl paliečiamos 
įvairios teorijos šiuo klausimu, kaip tobulėjimo, išsigimi- 
mo, totemizmo ir t. t. 

Ketvirtasis skyrius vadinasi „Religijų palyginimas“ it 
paliečia antrąją veikalo problemą, būtent kaip santykiuo- 
ja religinis žmonijos pradas su krikščionybe. Čia auto- 
rius formuluoja tris principus: 1) krikščionybė teigia vise 

žmogų, 2) krikščionybė teigia specialias tautines kultūras 
vienybėje ir 3) krikščionybė teigia išsivystymą pastovume. 
Šitų trijų principų pagalba autorius tikisi galįs suderinti 
pasaulio religijų įvairumą su krikščionybės vieningumu ir 
universalumų. 

Penktasis skyrius, pats įdomiausias, jau teologiškai 
nagrinėja religinį pradą žmonijoje pagal žinomą posakį 
„extra Ecclesiam non est salus”. Autorius problemai iš- 
spręsti pasigauna skirtumo tarp regimos ir neregimos 
Bažnyčios arba, kaip dažnai sakoma, tarp Bažnyčios 
kūno ir Bažnyčios sielos. „Yra tiktai viena religija savo 
pagrinde“, — sako autorius, — „apsivilkusi įvairiomis 
formomis ... ir šitoji religija yra katalikiškoji, kuri visose 
gyvena ir yra išganinga, kiek kitos religijos dalyvauja 
tiesoje ir malonėje, kurios jai yra duotos pilnybėje“ 
(p. 247). Vadinasi, krikščionybė apima visą žmonijos 
religinį pradą, ir kiekviena kita religija yra tiktai krikš- 
čionybės atspindys, tik josios atlauža. Kiek ji dalyvauja 
krikščionybės sieloje, tiek ji gali būti ir faktiškai yra 
išganinga. Savo veikalą autorius baigia gražiomis Ge- 
trūdos von Le Fort eilėmis „Motina Bažnyčia“: „Aš esu 
Motina visų žemės vaikų“. 


4. Amadeo Silva Tarouca, „Totale Philosophie und Wir- 
klichkeit“. 8°. (X+207 p.), Freiburg im Breisgau, 1937, 
Herder, 3,80 M, įrišta 4,80 M; užsienyje 25% pigiau. 

„Žmogus filosofuoja dėl to, kad jis baiminasi dėl 
savo likimo“, pradeda autorius savo veikalą, kurį jis 
yra pavadinęs „Pilnutinė filosofija ir tikrovė“. Pilnuti- 
nės filosofijos vardu jis supranta tikrovės, kaip vienybės 
ir visumos, filosofiją. Trimis tezėmis yra grindžiamas 
šitas veikalas: 1) garbingai siekiančiai dvasiai tiesos vie- 
ningas pasaulėvaizdis (kaip žmogiškoji prasmė ir etinio 
gyvenimo programa) yra tikrai prieinamas, 2) pilnutinė 
filosofija yra tik dėl to galima, kad egzistuoja pilnutinė 
tikrovė, 3) šitoji tikrovė giliausia savo esme yra ne kas 

kita kaip sutvertoji tikrovė, vadinasi, sujungtas visi 
sutvėrimų palenkimas Dievui. 

Pradėdamas savo nagrinėjimus autorius visų pirm: 
kalba apie filosofinį žmogaus nusiteikimą ir tuos moty 
vus bei akstinus, kurie žadina žmogų filosofuoti. Jų yr. 
trys pagrindiniai: žinojimo noras, vienybės noras ir išganym 
troškimas. Toliau autorius pereina prie pilnutinės filosofi 
jos tipų, kurių jis suranda ketvertą: Kanto filosofija arb 
reliatyvaus ir absoliutaus atskyrimo dialektika, Hegelio fi 
losofija arba reliatyvios ir absoliučios vienybės dialektik: 
N. Harkmanno filosofija arba reliatyvios vienybės ir absc 
liutaus atskyrimo dialektika ir galop šv. Tomo Akvinieči 
filosofija arba reliatyvaus atskyrimo ir absoliučios vienybė 
dialektika. 

Pradedant ketvirtuoju skyreliu, autorius nustato ber 
drus pilnutinės filosofijos bruožus. Pirmoje eilėje čia tirie 
mi istoriniai tokios filosofijos pagrindai. Autorius aiški: 
pasisako, kad pilnutinė filosofija jo yra statoma ant šv. Tom 
filosofijos pagrindų ir kad tai nereiškia nei istorinės atžar 
gos, nei pozityviųjų mokslų laimėjimų paneigimo. Bar 
dydamas bent bendriausiais bruožais nustatyti pilnutinė 
filosofijos gaires, autorius visų pirma nurodo tuos uždav 
nius, kuriuos turi atlikti šitoji pilnutinė filosofija: 1) ji tu 
patenkinti lygiai visus filosofinio nusiteikimo akstinus 
motyvus, 2) ji turi susidurti su visais žmonių tipais ir s 
visomis gyvenimo sąlygomis ir 3) ji turi visur ir visadc 
būti ištikima tikrovei. Visų šitų uždavinių aprašymu b. 
išnagrinėjimu veikalas ir baigiasi. 

Savo problemomis ir savo apmatais veikalas gali bū 
filosofijos mėgėjams naudingas minčiai apvaisinti ir p. 
skatinti. 

5. Joseph de Vries, SJ, „Denken und sein. Ein Aufbz 


der Erkenntnistheorie“. 8° (X + 304 p.), Freiburg im Brei 
gau, 1937, Herder, 440 M, įrišta 5,60 M, užsienyje 25 

Tai yra antras tomas tik pradėto leisti filosofijos 
sutelktinio veikalo, kuris vadinasi „Mensch, Welt, Gott. 
Ein Aufbau der Philosophie in Einzeldarstellungen“, 
leidžiamo Berchmanso kolegijos Pulache. Jau senokai 
išėjęs ir išsibaigęs Al. Lehmanno, Sj, keleto tomų fi- 
losofijos sistemos veikalas, nors ir nemaža prisidėjo 
prie scholastinės filosofijos praplitimo, vis dėlto nau- 
jausių reikalavimų jis nebepatenkina. Todėl Šv. Jono 
Berchmanso kolegijos profesoriai susitarė išleisti naują 
kolektyvinį veikalą, kuris būtų atremtas į šv. Tomo 
doktriną ir sykiu būtų suderintas su naujausiais mokslo 
laimėjimais. Leidėjai prakalboje pasisako, kad šv. Tomo 
principai šitame rinkinyje išeis stipriai aikštėn, bet kad 
čia bus atsisakyta nuo įvairių nuomonių pačiame to- 
mizme. „Mes esame įsitikinę, kad scholastinė filosofija 
tuo apreiškia savo išvidinį turtingumą ir gyvenimiškąją 
jėgą, kad ji atsistoja dabarties klausimuosna ir ryšium 
su jais išvysto toliau savo pagrindines mintis.“ Autoriai 
todėl įspėja, kad jei kur bus nutolta nuo senų mokykli- 
nių pažiūrų arba jos net bus atmestos, tai dar nereikš 
atsisakymo nuo šitos filosofijos didaus palikimo; tai bus 
greičiau tik esmės apvalymas nuo istorinių priemaišų. 
Naujo rinkinio leidimas kaip tik ir pradedamas J. de 
Vrieso veikalu apie pažinimo teoriją. Veikalas susideda 
iš trijų pagrindinių dalių. Pirmoji yra skiriama teisingo 
ir tikro pažinimo galimumui apskritai. Čia yra nagri- 
nėjama pažinimo teorijos metodai, sąmonės tikrumas, 
gyvenimo keitimasis ir sąvokos pastovumas, pirmieji 
principai ir pažiūros į tiesą bei į josios nekintamumą. 

Antrasis skyrius yra pavestas transcendentinio paži- 
nimo galimumui. Čia yra keliami tokie klausimai: trans- 
cendentinis realizmas kaip reikalavimas, transcendentinis 
realizmas kaip teoretiškai tikra tiesa, sąvokos ir daiktinio 
pasaulio santykis. 

Trečiojoje dalyje nagrinėjamas mokslinio pažinimo gali- 
mumas. Čia autorius suskirsto mokslus į tris rūšis: į gamtos 

mokslus, istorijos mokslus ir metafiziką ir nagrinėja skyriu 
kiekvieno mokslo rūšies galimumą. Paskutiniame skirs 
nelyje yra paliečiama filosofinės ir teologinės metafizikos 
santykiai. Filosofijos ir teologijos santykių problema au. 
toriaus yra sprendžiama pagal žinomus jo posakius fide: 
supponit rationem arba gratia supponit naturam. Vis dėlt 
autorius pastebi, kad žmogiškoji metafizika turėtų būt 
sykiu ir teologinė, ir filosofinė. 

Reikia tikėtis, kad J. de Vrieso veikalu pradėtas di 
delis darbas bus ištesėtas ligi galo ir tuo būdu kataliki 
kūrybiškumas filosofinėje srityje bus tik dar kartą patvir 
tintas. 


1937 METŲ UŽSIENIO 
PEDAGOGIKOS-PSICHOLOGIJOS 
VEIKALŲ APŽVALGA 


Pedagoginė sritis 


Pereitais metais darant pedagoginės literatūros ap- 
žvalgą buvo pastebėta, kad jau tuo metu pasirodė ne- 
draugingas nusistatymas filosofinės pedagogikos atžvil- 
giu ir tendencija vis labiau pereiti į praktinių klausimų 
tyrinėjimą (plg. „Lietuvos mokykla“, p. 73). Tai galima 
konstatuoti ir šiais metais. Bendras praėjusiųjų metų 
pedagoginės literatūros vaizdas nėra labai džiugus. Čia 
daugiausia galima rasti disertacijų, kurios savo temo- 
mis renkasi specialius ir platesnei publikai neįdomius 
klausimus. Vokietijoje, kuri ligi pat 1934 m. užėmė pe- 
dagogikoje pirmąją vietą, susidomėta daugiausiai nacio- 
nalpolitiniu auklėjimu, paveldėjimo klausimais ir beveik 
neduota nieko, kas būtų verta platesnio dėmesio. Reikia 
pastebėti, kad šie metai palenkė pedagogų teoretikų 
dėmesį į šių dienų pedagogiką, ir šioje srityje yra pa- 
sirodę keletas reikšmingų darbų. 


1. Filosofinė pedagogika 


Filosofinė pedagogika praėjusiais metais buvo labai 
skurdi. Nematyti nė vieno veikalo, kuris būtų skirtas filo- 
sofiniam ugdymo problemos nagrinėjimui. Savo pobūdžiu 
įdomus, nors labai mažas yra Carlo Sganzini darbas „Phi- 
losophie und Paedagogik. Prolegomena zu einer Theorie 
der fundamentalen Strukturen“ (Zürich, 1937. ~ 31 p.). 

Taip pat italų kalbon yra išverstas žinomas S. Gessenc 
veikalas, vertime pavadintas „Fondamenti della Pedagogia 
come filosofia applicata“ (Palermo; Milano, 1937). Ligi 
šiol Gesseno veikalas buvo išleistas tik rusiškai. Gessenas 
šiuo metu Vakarų Europoje darosi vis labiau žinomas. 
Šalia Zenkovskio jis yra vienas iš didžiausių Rusijos emi- 
grantų pedagogų teoretikų. 


2. Didaktika 


Didaktikos srityje ilgametis praktikas ir naujojo pe- 
dagoginio sąjūdžio šalininkas P. Petersenas išleido vei- 
kalą „Fūhrungsfehre des Unterrichts” (Langensalza 
1937. — 264 p.). Tai autoriaus 25 metų darbo vaisius 
Savo gabumu analizuoti, savo praktinėmis pastabomis 
šitas veikalas gali būti naudingas, ypač pradedantiems: 
mokytojams. Reikia pridurti, kad šitas veikalas nacio- 
nalsocializmo pedagogų buvo sutiktas nepalankiai. 

Fr. Blaetineris išleido „Die Methoden der Jugendfihrung 
durch Unterricht. Kritische Untersuchungen zur Didaktil 
der deutschen Jugendschule“ (Langensalza, 1937. - 280 p.) 
Šitas veikalas yra išaugęs iš Hamburgo seminaro metodini: 
tyrinėjimų. Nors jis yra skiriamas vokiečių mokyklai, be 
savo metodinėmis pastabomis tinka bet kuriam didaktinian 
darbui. Kaip galima pastebėti, didaktikoje vadovavimo mo 
mentas yra aiškiai akcentuojamas, kas rodo, kad paskutini 
metu auklėjimo funkcija aiškiai turi persvarą, palyginus si 
lavinimo funkcija. Dabartinis lavinimas virsta auklėjamuoji 
lavinimu. 

Apie senojo lavinimo bankrotą yra įdomų veika 
lą išleidęs žinomas psichologas J. Payot „La fallite dı 
l'enseignement” (Paris, 1937. — 257 p.). Autorius specialia 
liečia vidurinės mokyklos lavinimo nuosmukį, paremda 
mas savo tvirtinimus daugybe faktų. Bet veikalo tona 
autoriaus darbą padaro sunkiai pakeliamą. 

3. Auklėjimas 


Prie auklėjimo bendrųjų klausimų visų pirma reikia 
priskirti reikšmingą veikalą iš šv. Jono Bosko pedagogi- 
kos, pavadintą „Il metodo preventivo” (Brescia, 1937. - 
238 p.). Šitame veikale yra surinkti šv. Jono Bosko laiškai 
ir tos jo raštų ištraukos, kurios liečia jo vadinamąjį pre- 
ventyvinį metodą. Šv. Jono Bosko pedagogika dar labai 
mažai yra tyrinėta, ir šis veikalas bus geras būsimiems 
tyrinėjimams šaltinis. 

Žinomas prancūzų pedagoginių raštų autorius E. Mon- 
tier išleido „L'idéal collége” (Paris, 1937. - 340 p.). Jame 
autorius nagrinėja internato ir eksternato problemą au- 
klėjimo atžvilgiu. Paliečiama taip pat mokinių santykis 
su mokytojais ir šeimos santykis su mokykla. Gražus 
autoriaus stilius, didelė jo meilė jaunimui padaro knygą 
mielai skaitomą. 

Iš religinio auklėjimo srities reikia paminėti „Ou en 
est l'enseignement religieux?” (Paris, 1937. — 499 p.). Tai 
informacinis ir dokumentacinis leidinys apie įvairių kraš- 
tų religinio auklėjimo padėjimą. Medžiagos turtingumuų 
ir įvairumu šitas veikalas yra žymus indėlis į religinio 
auklėjimo sritį. 

Šeimos auklėjimui yra skirtas Elibrachto W. veikalas 
„Erziehung in der Familie“ (Paderborn, 1937. - 176 p.). 
Šalia Fr. Schneiderio veikalo „Kath. Familienerziehung“ 
jis yra geras indėlis į šeimyninę pedagogiką. Veikalas yra 
skirtas daugiau tėvams; jame gausu ir pastabų iš vaiko 
psichologijos. 

Arčiau prie psichologijos stovi Ch. Buehler knyga 
„Kind und Familie. Untersuchungen der Wechselbeziehun- 
gen der Kinder und seiner Familie“ (jena, 1937. — 172 p.). 
Veikalas turi dvi dalis: pirmoje yra nagrinėjami santykiai 
tarp tėvų ir vaikų, antroje — tarp pačių vaikų. Rašydama 
šitą veikalą autorė pasinaudojo gausia medžiaga ir savo 
bendradarbių pagalba. 

4. Dabarties pedagogika 


Susidomėjimas dabarties pedagogika yra bend 
mūsų gyvenimo apraiška. Kaip apskritai dabarties kv 
tūra domina žmogų, taip jį pradėjo dominti ir dabarti 
ugdymo problemos, tuo labiau kad dar netolimoje pr 
eityje jos buvo visiškai kitokios, o šiandien jos jau v 
suka kitais keliais. Casotti Mario yra išleidęs veika 
„Scuola attiva“ (Brescia, 1937. - 295 p.) apie aktyvi 
ją arba darbo mokyklą, kuriame stengiasi aktyvin 
mokyklos idėją išvystyti nepriklausomai, kaip jis pa 
sakosi, nuo bet kokių religinių, filosofinių ar politin 
prielaidų. 

Prie darbo mokyklos teoretikų reikia priskirti ir R. Se 
fertą su jo veikalu „Arbeitskunde“, kurio praėjusiais m 
tais pasirodė net 10-ta laida (Leipzig). Naujas leidimas y 
papildytas, pataisytas, praplėstas ir pritaikytas daugii 
mokyklos praktikai. 

Iš šio šimtmečio pradžios pedagogų reformatorių pi 
deda atsigauti Otto B. Jam Gūnzelis K. skiria veike 
„Organische Bildung in der Weise Berthold Ottos“ (Erfu 
1937. - 91 p.). Otto reikalavimas reformuoti senąją dida 
tiką yra daugiau negu tiktai istorinės reikšmės. Šiame vı 
kale autorius kelia pozityvias Otto idėjas. Veikalui įva: 
yra parašęs W. Krameris, kuris bando susekti pedago; 
nius ryšius tarp Otto ir E. Kriecko. 

Bendrą šių dienų pedagogikos apžvalgą biografir 
metodu duoda E. de Havre et L. Breck „Les maitres de 
pédagogie contemporaine“ (Bruges; Paris, 1937. — 590 į 
Šiame veikale sudėtos pedagogų biografijos ir žymesni: 
jų raštų ištraukos. Tai lyg savotiška šių dienų pedago: 
kos antologija. 

Geyeris W. savo veikalu „Erziehungsgedanke und E 
dungswesen in der Schweiz“ (Leipzig, 1937. - 364 | 
duoda Šveicarijos auklėjimo ir mokymo apžvalgą. Švei: 
rija yra savotiškai sudariusi ugdymo sistemą, kuri nele 

gvai duodasi apžvelgiama. Autoriaus veikalas duoda gerą 
Šveicarijos švietimo vaizdą. 

Brandsch H. rašo apie Rumunijos pedagogus „Rumae- 
nische Paedagogen der Gegenwart” (Sibius; Hermenstadt, 
1937. - 96 p.). Tai yra rinkinys atskirų studijų apie žy- 
mesnius Rumunijos pedagogus, kaip Antonescu, Ghibeną, 
Gevanescu ir kitus. 


VEIKALAI 
SVETIMOMIS KALBOMIS 


Linus Bopp, „Liturgie und Lebenstl“. 8° (VIII + 18 
Freiburg im Breisgau, 1936, Herder, 3 M, užsienyje 25 
nuolaidos. 

L. Boppas pedagoginiame pasaulyje yra žinomas ka 
jaunimo psichologijos ir gydomosios pedagogikos aut 
rius. Šis jo veikalėlis yra daugiau religinio auklėjim 
suprasto kiek platesne prasme, pobūdžio. Šiuo metu, kai 
liturginis sąjūdis, benediktinų ypatingai palaikomas ir g; 
vinamas, stengiasi surasti kelią į platesnius sluoksniu 
Boppo veikalėlis gali turėti nemaža reikšmės. 

Boppas jame nagrinėja daugybę klausimų, kurie apir 
visą gyvenimą. Cia mes rasime, kad liturgija yra dvasi 
formavimo mokykla, kad liturgija turi ankštų ryšių 
tautos bendruomene, su sveika kultūra, su istorija. Č 
taip pat patiriame, kokius santykius turi liturgija su : 
meniu ir su bendruomene, su vyriškumu ir moteriškun 
su kūno kultūra. Specialiai pedagoginės problemos y 
charakterio lavinimas liturgijoje. Net toks dalykas, k: 
liturgijos ryšys su kelionėmis, Boppo yra paliestas. To 
nors ir nebūdamas specialiai skiriamas pedagogams, 
veikalėlis gali religinio auklėjimo veikėjams būti lal 
naudingas. Po R. Guardini'o „Der Geist der Liturgi 
po O. Caselio, „Liturgie als Mysterienfeier“, kurie gilin 
daugiau į pačią liturgijos esmę, Boppo veikalas pa: 
čia daugiau liturgijos santykius su konkrečiu gyvenin 

Todėl jis kaip tik papildo minėtus Guardini'o ar Caselio 
veikalus. 


Julius Tyciak, „Die Liturgie als Quelle östlicher Frėm- 
migkeit“. 12° (156 p.), Freiburg im Breisgau, 1937, Herder, 
2,80 M, užsienyje 25% nuolaidos. 

Šitas veikalėlis yra 20-asis tomelis iš rinkinio „Ecclesia 
orans“. Jame autorius įrodinėja, kad Rytų krikščionybės 
pamaldumas svarbiausiu savo šaltiniu kaip tik turi li- 
turgiją. Liturginė dvasia Rytų krikščionybėje yra daug 
ryškesnė, nes Rytai religijoje yra išlaikę bendruomeniškes- 
nį charakterį. Taip pat Rytai religijoje labiau akcentuoja 
ne tiek individualinio išganymo momentą, kiek visuotinę 
transfigūraciją, kurios nurodymas ir iš dalies net realizavi- 
mas kaip tik ir yra liturgija. Suprantama tad, kodėl Rytai 
liturgiją visados yra ypatingai branginę ir išvystę daug 
labiau negu Vakarai. 

Tyciakas, kalbėdamas apie Rytų religinį ir liturginį 
charakterį, visų pirma pastebi, kad Rytų Bažnyčia yra 
persunkta Prisikėlimo mintimi: tai esanti „Prisikėlimo Baž- 
nyčia“ (p. 2). Šitas bendras bruožas padaro tai, kad Ve- 
lykų liturgija pasidaro centrinė, o visų bažnytinių metų 
liturgija yra tik parengimas Velykų liturgijai. 

Taip pat labai įdomi ir gili mintis, kad sakramentai 
Rytuose yra suprantami ne tik kaip malonės ženklai, kaip 
malonės priemonės, bet kad jie yra „perkeistojo Kyrios gy- 
venimo formos“ (p. 52). Nagrinėjimas atskirų sakramentų 
parodo, kaip šios formos reiškiasi konkrečiame Bažnyčios 
gyvenime. 

Savo turiniu veikalėlis apima tokius klausimus: Pri- 
sikėlimo dvasia Rytų Bažnyčioje, Rytų Mišių liturgija, 
kaip misterija, oficium ir dangaus kultas, sakramentai ir 
būsimasis perkeitimas, kulto misterija ir Bažnyčios Tėvai, 
liturginė dvasia ir rusų religijos filosofija, ikona ir mis- 
terija, liturgija ir maldingumas. Jau turinys rodo, kad čia 
paliesti pačios liturgijos esmės klausimai ir kad jie šią esmę 

stengiasi mums praskleisti, pasigaudami rytietiškos liturgi- 
nės formos. Visiems, kas domisi gilesniais liturgijos klau- 
simais, šis veikalėlis yra rekomenduotinas. Jis gali daug 
padėti liturginį sąjūdį paskleisti mūsų jaunuomenėje. 


Thadeus Soiron, „Das Geheimnis des Gebetes“. 8° (208 
p.), Freiburg im Breisgau, 1937, Herder, 3,20 M, užsienyje 
25% nuolaidos. 

Atskirų monografijų, kurios nagrinėtų gilesnę maldos 
prasmę yra labai nedaug. Po protestanto Fr. Heilerio 
didelės studijos „Das Gebet“, rodos, kad katalikai nieko 
ypatingesnio nėra išleidę. Todėl šį Soirono veikalą reikia 
sutikti ypatingai palankiai. Autorius jame nori sukurti 
maldos teologiją. Jis nagrinėja tokius klausimus: 1) žmo- 
gus ir Dievas maldoje, 2) malda Jėzuje Kristuje, 3) malda 
Šv. Dvasioje, 4) malda Kristaus Kūne, 5) malda į Kristų, į 
Šv. Dvasią, į Mariją ir į šventuosius, 6) maldos malonė. 

Mūsų laikais, kada nuolatos žodžiais ir mintimis yra 
kartojamas Goethe's Fausto posakis, kad „pradžioje buvo 
veiksmas“, maldos gilesnės prasmės atskleidimas yra labai 
reikalingas. Po nepaprasto mūsų amžiaus išviršinio — or- 
ganizacinio veikimo, po nepaprasto palinkimo į aktyvinį 
gyvenimo stilių, pamažu vyksta tam tikra reakcija, tam 
tikras žmogaus atsigrįžimas į save. Religijoje šitoks atsi- 
grįžimas reiškia norą iš aikščių, iš salių grįžti į bažnyčias. 
Be abejo, tai nereiškia grįžimo į zakristiją, kurioje galima 
patogiai ilsėtis, truputį paplepėti, ir kurios visa nuotaika 
yra tolima ir nuo bažnyčios, vadinasi, nuo kontempliaty- 
vinio gyvenimo, ir nuo aikščių, vadinasi, nuo aktyvinio 
gyvenimo. Grįžimas į bažnyčią reiškia grįžimą prie mal- 
dos. Šitas linkimas moderniame žmoguje yra jaučiamas. 
Todėl Soirono veikalas šiuo atžvilgiu yra visiškai pataikęs 
laiku atsirasti. Galimas daiktas, kad jis yra kiek per teolo- 
giškas. Gal būtų reikėję kiek ir maldos psichologijos. Bet 
priimkime atvira širdimi ir tai, ką autorius duoda. 

Matthias Joseph Schecben „Die brautliche Gottesmutter“. 
8° (218 p:). Freiburg im Breisgau, 1936, Herder, 4 M, už- 
sienyje 25% nuolaidos. 

Šis veikalas yra ne kas kita, kaip C. Fecko padaryta 
ištrauka iš didžiulio Scheebeno veikalo „Handbuch der 
Dogmatik“. Feckas Scheebeno mintis truputį suprastino, 
kad jos būtų prieinamos ir platesniems sluoksniams. To- 
dėl ši Marijos dogmatika pasidarė beveik supopuliarinta, 
nors minčių gilumas nė kiek nėra nukentėjęs. 

Scheebenas yra vienas iš didžiausių Vokietijos ir viso 
pasaulio moderniųjų teologų dogmatikų. Tarp kitų klau- 
simų jis yra palietęs, gal plačiausiai už visus, ir mariolo- 
ginę problemą. Reikia pasakyti, kad Vakarų dogmatikai 
mariologijos nėra tinkamai išvystę. Rytų teologai šiuo 
atžvilgiu yra Žymiai vaisingesni, gal dėl to, kad Marijos 
kultas ten yra ypatingai paplitęs, o gal dėl to, kad Marija 
Rytuose yra savotiškas simbolis visos perkeistosios žmo- 
nijos, net savotiška pasaulio siela. Todėl ji Rytams yra ne 
tik teologinių, bet ir filosofinių spekuliacijų objektas. Tokie 
Rytų teologai, kaip Bulgakovas, Ellis-Kobilinskis (dabar 
jau susijungęs su Roma), Iljinas, yra rašę apie Mariją gi- 
lius dogmatinius ir filosofinius traktatus. Vakarai papras- 
tai Mariją nagrinėja moraliniu-asketiniu atžvilgiu. Todėl 
Scheebeno mariologinių dogmatinių minčių perdirbimas 
platesniems sluoksniams galės būti naudingas. Iš tikro 
Marija krikščionybėje turi gilios ontologinės, ne tiktai mo- 
ralinės prasmės. Gaila tik, kad ši prasmė nedaug kam yra 
žinoma. Scheebeno idėjų supopuliarinimas gal padės kiek 
šį žinojimą praplėsti. 

Turinio atžvilgiu šis Scheebeno veikalas yra labai tur- 
tingas, čia kalbama apie mariologijos šaltinius, apie mer- 
gišką Marijos Motinystę, apie Marijos Motinystės santykį 
su trimis Švč. Trejybės asmenimis, apie Marijos Mergystę 
ir josios Moterystę, apie Marijos Motinystę kaip antgam- 
tinį asmeninį jos charakterį, apie aukščiausią vietą, kurią 
Marija užima antgamtinėje tvarkoje, apie Marijos malonių 

pilnybę, apie josios Nekaltą Pradėjimą, apie Marijos ne- 
nuodėmingumą, apie jos išlaisvinimą nuo mirties, apie 
prikėlimą ir paėmimą į dangų, apie josios dalyvavimą 
mūsų atpirkime ir pašventime. 

Informacijos dėlei galima skaitytojams pastebėti, kad Mi- 
lano katalikų universiteto teologai su rektoriumi A. Gemelli'u 
priešakyje, yra įteikę popiežiui savotišką raštą (votum), 
kuriame prašoma, kad Marija dogmatiškai būtų paskelbta 
esanti visų malonių tarpininkė — mediatrix omnium gratia- 
rum. Šitas pasiūlymas yra sulaukęs smarkaus pasiprieši- 
nimo iš jėzuitų pusės. Mūsų pasauliui pradedant labiau 
domėtis mariologiniais klausimais, minėtas Scheebeno vei- 
kalo supopuliarinimas yra padarytas kaip tik laiku. 


1938 M. UŽSIENINĖ 
PEDAGOGINĖ-PSICHOLOGINĖ 
LITERATŪRA 


Pedagogika 


Praėjusieji metai pedagogikai nebuvo labai vaisingi. Tiesa, 
mūsų dienų palinkimas į praktiką ir į konkrečius klausimus 
buvo patenkintas neblogai. Atskirų kraštų pedagogai yra iš- 
leidę nemaža veikalų, kurie nagrinėja aktualius dienos klau- 
simus. Vokietija rūpinosi nacionalsocialistines idėjas perkelti 
į auklėjimo praktiką. Todėl praėjusių metų vokiškoji pedago- 
ginė literatūra yra didele dalimi dienos literatūra, ilgesniems 
laikams ir platesniems sluoksniams neturinti didesnės vertės. 
Prancūzija taip pat yra atkreipusi daugiau dėmesio į save. 
Nors apskritai prancūziškoji pedagoginė literatūra niekados 
nebuvo bendresnio pobūdžio, bet šiuo metu ji dar labiau 
yra prisitaikiusi prie dienos reikalų. Šeimos klausimai, tauti- 
nė apsauga, jaunimo paruošimas socialiniam gyvenimui — štai 
tie dalykai, aplinkui kuriuos sukasi prancūzų šios dienos 
pedagogika, nagrinėdama savo temas ne principialiai, bet 
grynai konkrečiai, išeidama iš prancūziškos aplinkos. Todėl 
parinkti iš praėjusių metų pedagoginės literatūros ką nors 
bendresnio ir prieinamesnio kitų šalių skaitytojams nėra 
lengva. Iš ištisos masės pedagoginių leidinių tik keletas gali 
šiuo atžvilgiu pasisiūlyti, 


Filosofinės pedagogikos srityje praėjusiais metais neran- 
dame beveik nieko, jeigu neminėsime S. Gerathewohlio 
veikalo „Problem der Echtheit in der Paedagogik“ (Berlin, 
1938. - 141 p.). Pedagoginio akto tikrumas, nedirbtinis jo 

pobūdis visados sudaro vieną iš svarbiausių filosofinės 
pedagogikos klausimų, kurį Gerathewohlis ir sprendžia. 


Fizinis auklėjimas bendresnio pobūdžio veikalų nesulau- 
kė, nors fizinio auklėjimo vadovėlinių-technologinių studijų 
išleista nemaža. Keletą galima paminėti, kaip turinčių kiek 
bendresnės reikšmės: 1. G. Racine, A. Godier, L. Leroy su- 
dėtinis veikalas „L/Education physique moderne à l'école” 
(Paris, 1938). Po istorinės apžvalgos ir elementarinių ana- 
tominių bei fiziologinių žinių autoriai nagrinėja fizinio 
auklėjimo tikslus, metodą ir priemones bei praktikas, kiek 
jas galima pritaikyti mokykloje. 2. P. Goeldelio veikalas 
„Friedrich Froebel als Vorkaempfer deutscher Leibeserzie- 
hung” (Leipzig, 1938. — 116 p.). Augant susidomėjimui 
Eroebeliu šitas veikalas gali būti naudingas tuo atžvilgiu, 
kad atskleidžia Froebelio pažiūras į fizinį auklėjimą. 


Tautinio auklėjimo srityje Vokietija yra išleidusi nemaža. 
Bet platesnės reikšmės šie leidiniai neturi, nes jie yra grynai 
nacionalsocialistiniai. Iš jų išsiskiria vienas K. M. Bungardto 
veikalas „Fr. L. Jahn als Begründer einer voelkisch-politi- 
schen Erziehung” (Würzburg, 1938. - 78 p.). Tai yra auto- 
riaus disertacija. Tautinio auklėjimo istorijoje Jahnas užima 
gana reikšmingą vietą, ypač tuo atžvilgiu, kad atkreipė 
pedagogų dėmesį į ekskursijų ir kelionių reikšmę tautiniam 
auklėjimui. Todėl platesnė studija apie Jahną, kaip apie tau- 
tinio auklėjimo pagrindėją, gali būti pateisinama. 


Pedagogikos istorija praėjusiais metais sulaukė dviejų 
gana reikšmingų veikalų, išėjusių iš prancūzų pedagogų 
rankos: 1. E. Durkheim, „L'/Evolution pédagogique en 
France“ (Paris, 1938). Durkheimas yra žinomas Prancūzi- 
joje kaip socialinės pedagogikos atstovas, kuris eina šalia 
P. Natorpo. Jo veikalas, tiesa, liečiąs centre Prancūziją, 
sudaro ištisą pedagogikos istoriją. Pirmajame tome au- 
torius nagrinėja prancūziškąją pedagogiką nuo pradžios 

ligi renesanso, antrajame nuo renesanso ligi mūsų dienų. 
Kadangi vokiški pedagogikos istorijos veikalai paprastai 
apsirėžia tiktai vokiečiais pedagogais, todėl Durkheimo 
veikalas gali būti geras papildas visapusiškam pedago- 
ginio išsivystymo vaizdui susidaryti. 2. A. Millot, „Les 
grandes tendences de la pédagogie contemporaine” (Pa- 
ris, 1938. - 176 p.). Vokiškoji pedagoginė literatūra, lie- 
čianti mūsų dienų ugdymą, yra labai gausi. Prancūziškoji 
ligi šiol šiuo atžvilgiu buvo žymiai atsilikusi. Millot vei- 
kalas kaip tik užpildo šią spragą. Šalia Fr. Hovre veikalo 
„Philosophie pédagogique” (Bruxelles, 1930), kuriame yra 
nagrinėjama mūsų dienų pedagogika, šitas Millot veikalas 
bus vertingas indėlis į šių laikų pedagogikos tyrinėjimus. 


Psichologija 


Psichologinė praėjusiųjų metų literatūra, atrodo, nėra 
nė kiek sumenkėjusi. Iškylančios naujos gyvenimo proble- 
mos dar labiau paskatino psichologiją plėsti savo veikimo 
lauką. Psichologija reaguoja į naujus klausimus, sykiu 
nepalikdama šalia senųjų. Vienas dalykas galima aiškiai 
pastebėti, būtent psichologijos linkimas į filosofinę an- 
tropologiją. Žmogaus problema ryšium su egzistencialine 
filosofija pasidarė šiuo metu beveik centrinė. Todėl ir 
psichologija vis labiau ima orientuotis filosofinės antro- 
pologijos linkme ir sykiu atsiskirti nuo eksperimentinės 
psichologijos, kaip nuo specialaus mokslo. 


Filosofinė antropologija praėjusiais metais sulaukė keleto 
gana nemažos reikšmės veikalų. Jų pirmoje vietoje reikia 
paminėti A. Willwoll, SJ, veikalą „Seele und Geist. Ein Auf- 
bau der Psychologie” (Freiburg im Breisgau, 1938. — 258 p.). 
Šitas veikalas sudaro 4-tą tomą leidžiamo Šv. Jono Berch- 
manso kolegijos Pulache tėvų jėzuitų rinkinio, pavadinto 
„Mensch, Welt, Gott“. Savo veikale autorius stengiasi 

paliesti visas naująsias žmogaus problemos puses. Pagrin- 
duose laikydamasis aristotelinės-tomistinės filosofijos, vis 
dėlto daugybę klausimų jis sprendžia naujoviškai. Ypač 
vertas dėmesio autoriaus teigimas, kad pažinimas yra 
jungtinis dalykas tarp sielos ir objektyvinio pasaulio ir 
kad kūrybinis momentas žymu jau net juslių pažinime. 

Taip pat charakteringas yra žinomo biologo ir filoso- 
fo H. Driescho veikalas „Alltagsrūtsel des Seeleniebens“ 
(Stuttgart, 1938. — 208 p.). Jame autorius taip pat aiškiai 
eina filosofinės antropologijos linkme. 

Prie šios rūšies veikalų reikia priskirti ir B. Peterman- 
no knygą „Wesensfragen seelischen Seins. Eine Einführung 
in das moderne psychologische Denken“ (Leipzig, 1938. — 
222 p.). Sielos esmės klausimas filosofinėje antropologijoje 
yra esminis. Todėl įvairių pažiūrų apžvelgimas, kaip au- 
torius daro šioje knygoje, yra reikalingas, nors, be abejo, 
pozityvus sprendimas yra šiuo tarpu žymiai vertingesnis. 

Nemaža filosofinei antropologijai reikšmės turi ir me- 
tapsichiniai arba parapsichiniai reiškiniai. Šiuo atžvilgiu 
reikšmingas yra J. B. Rhine's veikalas „Neuland der Se- 
ele“ (Leipzig, 1938. - 236 p.). Autorius yra amerikietis, 
kuris Duke universitete ilgus metus eksperimentiniu būdu 
tyrinėja šviesregystę ir telepatiją. Jo veikalą yra vokiškai 
išvertęs ir įvadą parašęs žinomas ir jau minėtas H. Drie- 
schas. Šiame veikale autorius prieina prie išvados, kad 
yra ir šalia pojustinis suvokimas (Wahrnehmung) ir kad 
tuo būdu pojūčiai nėra vienintelis kelias sielai susisiekti 
su išviršiniu objektyviniu pasauliu. Filosofinei antropolo- 
gijai šioji išvada turi labai didelės reikšmės. 

Prie šio skyriaus reiktų priskirti ir Fr. Kūnkelio veikalą 
„Das Wir. Die Grundbegriffe der Wir-Psychologie“ (1938. — 
139 p.). Autorius čia bando duoti bendruomenės psicholo- 
giją, kuri šiuo metu taip pat darosi vis aktualesnė. 

Bendro pobūdžio - filosofinio ir specialiojo — turi sudė- 
tinis prancūziškas veikalas „Nouveau traité de Psychologie. 
Les fonctions et les lois gėnėrales“ (Paris, 1938, 4 tomai.). 

Veikalas rašytas įvairių autorių, tarp kurių randame to- 
kius žinomus psichologus ir filosofus, kaip Delacroix, Du- 
mas, Blondelis, Claparėde ir kitus. 


Charaktereologija praėjusiais metais taip pat sulaukė keleto 
stambokų veikalų. Bendro pobūdžio turi Ph. Lerscho veika- 
las „Der Aufbau des Charakters” (Leipzig, 1938. - 272 p.). 
Taip pat bendrų klausimų nagrinėjimo plotmėje pasilieka ir 
H. Seitzo knyga „Erkenninis und Bekenntnis in Charaktereo- 
logie und Psychologie” (Leipzig, 1938. - 132 p.). Jau charak- 
teri su gyvenimu sieja žinomo pedagogo H. Nohlio veikalas 
„Charakter und Schicksal” (Frankfurt am Maine, 1938. - 
191 p.). Pats autorius šį veikalą dar yra pavadinęs „Eine 
pädagogische Menschenkunde“, kas rodo daugiau praktinį 
jo pobūdį. Visi šitie veikalai ima charakterį kaip tam tikrą 
visumą, vadinasi, charakterį nagrinėja sintetiniu atžvilgiu. 
Į charakterio analizę leidžiasi K. M. Hechtas savo diserta- 
cija „Die Ausgliederung des Charakters in Charakterzūge“ 
(Hamburg, 1938). Pavartodamas O. Spanno terminus ir jo 
koncepcijas, autorius bando pavaizduoti charakterio esmės 
apsireiškimą įvairiais vadinamais charakterio bruožais. 


Vaiko psichologija praėjusiais metais buvo bene geriausia. 
Ši sritis psichologijai dar yra palyginant gana nauja, todėl 
tyrinėjimai čia tebeeina visu smarkumu. Vaiko ir jaunuolio 
gyvenimas yra tyrinėjamas įvairiais atžvilgiais, todėl litera- 
tūra čia auga gana sparčiai. Iš praėjusiais metais išėjusiųjų 
minėtini: 1. W. Hansen „Die Entwicklung des kindlichen 
Weltbildes“ (München, 1938. — 359 p.). Šitas veikalas pri- 
klauso Fr. Eggersdoferio ir kitų leidžiamam „Handbuch der 
Erziehungswissenschaft“. Tai yra bendro pobūdžio vaiko 
psichikos išsivystymo nagrinėjimas. 2. Ch. Bühler, žinoma 
Vienos vaikų psichologė, išleido „Praktische Kinderpsycho- 
logie” (Wien, 1938. — 252 p.) Tai yra taip pat bendro po- 
būdžio veikalas, be teoretinių išvedžiojimų, grynai praktinio 
pobūdžio. Tėvams ir mažamečių auklėtojams jis gali būti 

naudingas greitai susiorientuoti ir pasiinformuoti bet kuriuo 
vaiko psichologijos klausimu. Vaiko formuojančiųjų galių 
išsivystymą ryšium su žaidimais tyrinėja K. Böhme studijoje 
„Die Entfaltung der Gestaltungskraft des Kindes durch Spiel- 
und Beschaftigungsgaben“ (Paderborn, 1938. — 40 p.). Tai 
yra taip pat daugiau praktinio pobūdžio studija, savotiškas 
patarėjas tėvams ir auklėtojams. 

Vaiko santykius su daiktiniu pasauliu, su jo formo- 
mis ir spalvomis tyrinėja J. Rabe veikale „Umgang mit 
Kėrpern von verschiedener Form und Farbe in frūhesten 
Kindheit“ (München, 1938. — 180 p.). Autorius savo tyri- 
nėjimus priveda tik ligi vienerių metų amžiaus. 

Bendruomeninį jaunimo gyvenimą yra tyrinėjęs H. Rot- 
has savo veikale „Psychologie der Jugendgruppe. Aufbau, 
Sinn und Wert jugendlichen Gemeinschaftslebens“ (Berlin, 
1938. — 184 p.). 

Vaiko iškrypimus psichologiniu ir pedagoginiu atžvil- 
giu tiria ponia Th. Simon veikale „Das Doppelleben des 
Kindes. Ein Beitrag zur Psychologie und Pädagogik der 
kindlichen Heuchelei“ (Berlin, 1938. — 232 p.). 


Eksperimentinė psichologija kaip tokia praėjusiais metais 
bendro pobūdžio veikalų sulaukė labai nedaug. Tiesa, 
minėta vaiko psichologija beveik visa eksperimentinio po- 
būdžio. Bet tai daugiau speciali eksperimentinės psicho- 
logijos sritis. Bendro pobūdžio yra minėtinas visų pirma 
lotyniškas J. Frobeso vadovėlis „Compendium psycholo- 
giae experimentalis“ (Roma, 1938. — 386 p.). Frobesas yra 
žinomas didžiulio veikalo „Lehrbuch der experimentellen 
Psychologie” autorius. Savo išvadas dabar Frėbesas ryžosi 
paskelbti siauresnio vadovėlio forma, kad jos būtų priei- 
namos teologinių mokyklų mokiniams. 

Taip pat apžvalginio pobūdžio turi A. Maniolio veikalas 
„La psychologie expėrimentale en Italie“ (Paris, 1938). Italija 
eksperimentinės psichologijos srityje yra nemaža laimėjusi. 
Autorius savo veikale šiuos laimėjimus apžvelgia. 

Psichopatologijos srityje galima būtų paminėti pirmoje 
vietoje įdomų ir didelį G. Rėvėszo veikalą „Die Formen- 
welt des Tastsinnes“ (Haag, 1938, 2 tomai), Lytėjimo po- 
jūtis yra išsivystęs ypatingai ten, kur nėra regėjimo. Todėl 
autorius ir tyrinėja aklųjų lytėjimo pojūtį. Pirmame tome 
autorius aprašinėja apskritai aklųjų psichologiją, antrajame 
dėsto aklųjų formos estetiką ir plastiką. 

Jausmingumo formas, jų reiškimąsi normaliuose ir li- 
gotuose žmonėse tyrinėja W. H. Wyssas savo veikale 
„Grundformen der Affektivitūt. Der Zustandsgefihle beim 
gesunden und kranken Menschen“ (Basel, 1938. - 104 p.). 
Šiuo metu aktualų pesimistinės nuotaikos klausimą ry- 
šium su gyvenimo formavimu nagrinėja W. Ewersas savo 
studijoje „Depressive Gestimmtheit und Seinsgestaltung 
des Menschen“ (Königsberg, 1938. - 61 p.). 


Atskirais klausimais parašytų svarbesnių veikalų, išėjusių 
praėjusiais metais būtų galima paminėti: Lacroze R. „La 
fonction de l'imagination” (Paris, 1938. - 160 p.), veika- 
las skiriamas vaizduotės reikšmei ir vaidmeniui nustatyti 
žmogaus vidaus gyvenime. 

Pažinimo psichologijai, išeinant iš kalbos, yra skiriamas 
R. Grasslerio veikalas „Der Sinn der Sprache. Beitrag zur 
Psychologie des Erkenntnis” (1938. —- 208 p.). 

Meno psichologijai skirtas O. H. Sterzingerio veikalas 
„Grundlinien der Kunstpsychologie. B. I: Die Sinnewelt“ 
(Wien, 1938. - 279 p.). 

Žinomas psichologas E. R. Jaentschas bando duoti vo- 
kiškos kultūros psichologiją savo veikale „Der Gegentypus“ 
(Leipzig, 1938. - 512 p.). Šalia R. Mūller-Freienfelso veikalo 
„Psychologie des deutschen Menschen“ šitas Jaentscho vei- 
kalas bus pagrindinis pažinti šiai savotiškai apokaliptinei 
tautai. Charakteringa yra paaiškinamoji Jaentscho veikalo 
antraštė, kurioje sakoma, kad tai esanti vokiška kultūros 
filosofija, „ausgehend von dem, was wir ibervinden wollen”. 


1939 M. UŽSIENIO 
PEDAGOGINĖS LITERATŪROS 
APŽVALGA 


Pedagogika 


Neramūs praėjusieji metai turėjo labai didelės įtakos 
mokslo literatūros kūrybai. Mokslinių veikalų leidimas 
buvo žymiai sumenkėjęs. Tai ypač galima pastebėti peda- 
gogikoje, nes ugdymas gal yra pirmoji sritis, kuri patiria 
įvairius sukrėtimus. Todėl pereitais metais pedagoginių 
veikalų yra pasirodę labai nedaug. Šalia mažo skaičiaus 
pastebimas taip pat tam tikras blaškymasis. Nematyti, 
kad praėjusieji metai būtų pedagogikoje kreipę dėmesio 
į vieną ar į kitą sritį. Čia yra pabarstyta po vieną kitą 
veikalą iš įvairių sričių. Blaškymasis, netikrumas jausti 
ir mokslinėje kūryboje. Apskritai kelerių metų stebėjimas 
parodė, kad pedagoginės literatūros gaminimas nuolatos 
smunka. Šie metai yra šiuo atžvilgiu nevaisingiausi. 


Pedagogikos istorijos srityje yra pasirodę du pažymėtini 
veikalai. Pirmasis liečia daugiau senąją pedagogiką, antra- 
sis šių dienų pedagoginius sąjūdžius įvairiuose kraštuose. 
Būtent: H. Griinewald, „Die paedagogischen Grundsaetze 
der Benediktinerregel“ (München, 1939. - 182 p.). Her- 
manno leidykla Paryžiuje yra išleidusi keturis tomelius 
dabarties pedagoginio sąjūdžio apžvalgos. Pirmasis to- 
melis vadinasi „Humanisme, sociologie, philosophie“ 
par C. Bougle; antrasis: „Le mouvement pédagogique à 
l'étranger: en Russie soviétique et en Tchécoslovaquie” 
par Balibar, Piobetta, Pagasse; trečiasis liečia tą patį peda- 

goginį sąjūdį: „En Angleterre et aux Etats-Unis“ par Bera et 
Uri; ketvirtasis: „En Italie et en Allemagne“ par Marrou et 
Sauvagnargues. Kiekvienas tomelis kaštuoja po 15 frs. 


Mokyklinės pedagogikos srityje galima pažymėti veika- 
lą, kuris liečia mokyklą, kaip vaiko gyvenimo pasaulėlį: 
C. Hagener, „Schule als gestaltete Lebenswelt des Kindes“ 
(Hamburg, 1939. - 98 p.). 


Tautinio auklėjimo srityje esama kiek daugiau, nes su- 
sidomėjimas tautiniu auklėjimu vyrauja Europos ugdyme 
jau keleri metai. Todėl ir literatūros esama kiek daugiau. 
Iš šios rūšies veikalų pažymėtini: K. Stavenhagen, „Heimat 
als Grundlage menschlicher Existenz“ (Hamburg, 1939), 
E. Lelhimann, „Volksgut als Bildungsgut des Volkes“ (Halle, 
1939), Ritter, „Die Frage der Bewusstheit in der Erziehung 
des Einzelnen und des Volkes bei E. M. Arndt“ (Ber- 
lin, 1939), Jūnesch-Althoff, „Mathematisches Denken und 
Seelenform. Vorfragen der Paedagogik und voelkischen 
Neugestaltung des mathematischen Unterrichts“ (Leipzig, 
1939), 


GYVENIMAS IR POEZIJA 


Dėl A. Jakšto straipsnio 
„Mūsų kova su "trečiafrontininkais““ 


Nenuilstąs mūsų kultūros darbininkas gerb. A. Jakš- 
tas naujausiam „Židinio“ numeriui yra parašęs straipsnį, 
įvardintą „Mūsų kova su ,trečiafrontininkais““, kuriame 
kviečia visuomenę organizuoti apsigynimą nuo trečia- 
frontizmo. „Tasai apsigynimas turėtų apsireikšti ne vien 
paties Tr. Fronto neskaitymu, bet ir nepirkimu tų naujo- 
viškos poezijos rinkinių, kurie bus parašyti Hrečiafrontiškai, 
nors savo turiniu ir nebūtų bolševikiški. Nė vienas kata- 
likas neturėtų duoti lėšų tos rūšies poezijai leisti. Taip pat 
nė vienas katalikų laikraštis neturėtų savo skiltysna dėti tos 
poezijos kūrinių. Lietuvių katalikai turėtų viešai pareikšti, 
kad 1932 m. neskaitysią ir neužsisakysią nė vieno katalikiško 
laikraščio, kurio 1930 m. komplekte rastųs nors vienas trečia- 
frontiškai parašytas eilėraštis.“ Kova prieš poezijos pakrikimą 
pas mus vedama jau ne nuo šiandien. Tam buvo grieb- 
tasi įvairių priemonių: ir satyros, ir rimtos kritikos, galop 
gerb. A. Jakštas kviečia visuomenę imtis dar griežtesnių 
būdų kovai ne tik su tikraisiais trečiafrontininkais, bet ir 
su katalikų poezija, kuri, nors ir nebūdama bolševikiško 
turinio, vis dėlto formos atžvilgiu turi daug ką bendro. 

Deja, keliolikos metų gyvenimas parodė, kad toji kova 
buvo visiškai nevaisinga, kad poezijos pakrikimas, nepai- 
sydamas jokio priešinimosi, pamažu įleido savo šaknis žo- 
dinėje mūsų kūryboje (ir ne tik žodinėje). Visa tai verčia 
mus stipriai abejoti, ar ir gerb. A. Jakšto pasiūlytos kovos 

priemonės neliks nevaisingos, tuo labiau kad jos yra gry- 
nai neigtinio pobūdžio. Jos liepia visuomenei izoliuotis 
nuo moderniškos poezijos. Bet izoliuotoji poezija nė kiek 
ne mažiau ilgėsis visuomenės, kaip save izoliavusioji vi- 
suomenė - poezijos. Tarp visuomenės ir kūrybos bus pa- 
darytas tuščias tarpas, kurį užpildyti kitokia poezija (kad 
ir, pavyzdžiui, klasiškos formos) moderniško gyvenimo 
chaose nėra įmanoma. 

Todėl ir „Ateitis“, nedavusi savo skiltyse nė vieno 
eilėraščio, kuris savo turiniu bent kiek įžeistų katalikiš- 
kąją pasaulėžiūrą, vis dėlto nepasižada nedėti tų poezijos 
dalykėlių, kurie savo forma nebus tokie, kokius norėtų 
matyti gerb. A. Jakštas. Tuo anaiptol „Ateities“ redakcija 
neaprobuoja dabartinio poezijos pakrikimo. Tik ji šito 
pakrikimo priežasčių ieško ne pačioje poezijoje, bet visai 
kitur, ir todėl kovoja ne su poezija, bet su tuo kaltininku, 
kuris krikdo pačią poeziją, būtent — su pakrikusiu dabarties 
galvojimu ir veikimu. 


I. Poezijos pakrikimo priežastys 


Norint surasti vaisingų būdų atgaivinti tikrojo meno 
kūrimą ir supratimą, visų pirma reikia žinoti giliausias 
dabartinio kūrybos pakrikimo priežastis, reikia jas pakirsti 
pačiose jų šaknyse, nes kova su paviršiumi, kai gelmės 
lieka nejudinamos, niekados neduos pageidaujamų vaisių. 
Tuo reikalu ir norėtume pakalbėti. 


1. Gyvenimo įtaka kūrybai 


Bet kurios tautos — net ir visos žmonijos - kūrybos 
galingumas yra tiesiog proporcingas dvasinės kultūros ga- 
lingumui. Juo kuri tauta yra aukščiau pakilusi kultūroje, 
juo ir jos kūryba bus galingesnė. Tikram meno klestėjimui 
yra reikalinga net tam tikras minimalinis materialinis 

apsirūpinimas, nes kur daug energijos išeikvojama kovai 
už pragyvenimą, ten josios nebelieka kūrybai. Todėl pir- 
mykščių nekultūringų tautų gyvenime randame tik kūry- 
bos užuomazgą, nes ten ir visas kultūrinis išsitobulinimas 
irgi glūdi dar tik užuomazgoje. Ir priešingai, aukštai 
kultūringose tautose ir kūryba yra pasiekusi aukšto laips- 
nio, nes šitokios tautos žmonės turi dvasinio prisirengimo 
artinti tikrovę prie josios pirmavaizdžio, kas ir yra tikrasis 
kūrybos pašaukimas. 

Kas čia pasakyta apie kūrybos klestėjimo priklausomybę 
nuo kultūros klestėjimo, tas pat tinka kūrybos sumenkė- 
jimui, naujų srovių gimimui ir įvairiausiems joje vykstan- 
tiems pasikeitimams. Jau nuo senovės žinomas posakis, 
kad „inter arma silent musae — kur žvanga ginklai, ten tyli 
mūzos“, nes karo metu atpalaiduotas žmoguje gyvuliš- 
kumas užgniaužia kilniausias žmoniškumo aspiracijas, be 
kurių kūryba nėra įmanoma. Be to, visuotinis sujudimas, 
nervinimasis, materialinis nuskurdimas - vis tai kūrybą 
trukdą veiksniai, kurie karo metu paglemžia visą gyveni- 
mą. Taip pat dideli kultūros krypties pasikeitimai, sudarą 
tikrą perversmą žmonių galvojime ir veikime, daro savotiš- 
kos įtakos kūrybai, iš karto ją apsilpnindami, o toliau at- 
gaivindami jau naujais pavidalais. Taip buvo krikščionybės 
įsigalėjimo ir stabmeldiškos kultūros nykimo metu, taip da- 
rėsi baigiantis viduriniams amžiams, taip yra ir šiandien. 

Vadinasi, kūryba yra tiek ankštai susijusi su gyvenimu, 
jog galime drąsiai pasakyti: koks gyvenimas, tokia ir kūryba. 

Todėl norint visu platumu apžvelgti dabartinės poezi- 
jos pobūdį, visų pirma reikia suvokti dabartinio gyvenimo 
pobūdį, reikia sugauti charakteringiausią jo bruožą. 


2. Dabartinio gyvenimo chaotiškumas 


Nereikia daug galvoti ir tyrinėti, kad įsitikintume, jog 
vyriausias moderniškojo gyvenimo bruožas yra chaotiš- 
kumas. Jo šaknys glūdi tame, kad naujųjų laikų kultūra 

atsisakė nuo vedamųjų religijos principų ir leidosi pati 
viena klajoti savo nežinojime. Dabartinis gyvenimas eina 
akių plotu, be jokio tikslo, be nurodymų, stumiamas tik 
nesąmoningo gaivalo jėgos, ir todėl viena gyvenimo sritis 
įnirtusioje kovoje pakyla prieš kitą, todėl Žmonija šiandien 
yra netekusi nuovokos apie pilnutinį gyvenimą. Mes, A. D. 
Seitillange's žodžiais betariant, esame panašūs į traukinį, 
kurį paleido pašėlusiu greitumu. Nei ženklų, nei iešmi- 
ninkų nesimato. Planeta nebežino, kur keliaujanti. 

Šiandien žmonės mąsto labai mechaniškai, gilinasi tik į 
vieną kurią kertelę, nepaisydami gyvenimo maksimų. Vie- 
nas galvoja tik apie auklėjimą, kol pamato, kad žmonijos 
gyvenime auklėjimas yra tik dalelė ir kad yra neišauklėtų 
žmonių daug gudresnių už išauklėtus. Kitas mąsto tik 
apie materialinį apsirūpinimą, kol galop pastebi, kad visi 
bankai subankrutuoja, jei nepaiso dorovės reikalavimų. 
Trečias dievina politiką, kol per didelius ir skausmingus 
bandymus patiria, kad politika be didžiųjų idėjų yra vi- 
siškai neįmanoma. Žmonių galvojimas dabar bėga nuo 
daiktų, o ne į daiktus. Tai išcentrinis mąstymas, paskui 
kurį seka ir išcentrinis gyvenimas. 

Visumos suvokimas yra žuvęs. Šiandien visa anali- 
zuojama, skirstoma, stebima atskiros dalelės, o kas yra 
vidiniai būties ryšiai, jau nebemokama pasakyti. Mokslas 
suskaldytas į šakas ir šakeles. Tai tiesiog, pasak A. M. 
Weisso, sumoteriškėjimas. Kaip moteris susirūpinusi tik 
mažmožiais, taip dabartinis mokslas tik detalių tyrinėji- 
mu. Jo nagrinėjimas ir kūrimas šiandien daugeliu atvejų 
žadinamas ne to šviesaus polėkio, kuris atsiranda naujų 
idėjų pagimdytas, bet materialinės naudos. 

Pasaulis šiandien yra daug labiau susiskaldęs negu 
kada nors pirmiau. Nepaisant Tautų Sąjungos, šiandien 
yra nuolatinis karo stovis, nors oficiališkai ir nepaskelb- 
tas, tarp tautų ir tarp rasių. Net ir vienos kurios tautos 
vieningumas šiandien yra daugiau biologinis negu dvasi- 
nis. Šeimos gyvenimas visiškai pakrikęs. Vyro ir moters 

santykiai, iš esmės turį pašvęsti taip vieną, taip kitą pusę, 
yra išvilkti iš religinio pobūdžio. Viskas matuojama kūniš- 
kumu, o dvasios vienybė pasidarė nebesuprantama. 

Naujųjų laikų žmogus savo išdidume paskelbęs kovą 
antprigimtajam pasauliui, tuo pačiu ją paskelbė ir prigim- 
tajam, ir ši dvejopa kova, nepaisant išviršinių laimėjimų, 
viduje jį visiškai nuskurdino ir apnuogino. Todėl labai 
teisingai šveicarų rašytojas H. Federeris sako: „Kultūros 
dirbtinumas ir sugedimas daug gero pražudė senoje gam- 
toje, būtent kad mes netekome beveik jokio sąryšio su 
vandeniu, su šviesa, su oru, su vėju, su malonia gyvulių 
siela ir tik arba mes tiranizuojame, arba esame tiranizuo- 
jami — ir tuo daugiau praradome, negu laimėjome elektra, 
spalvų fotografijomis ir orlaiviais.“! 

Ir katalikai didelėje daugumoje yra įtraukti į šitą visuo- 
tinį gyvenimo pakrikimą. Ir jų žygiai mokslo, visuomeni- 
nio ir politinio gyvenimo srityje dažnai visiškai nesiderina 
su jųjų principais. Ir pas juos viešpatauja įvairiausių idėjų 
sąmyšis, neaiškumo ir nenuoseklumo skraiste gaubiąs jų 
teoriją ir praktiką. Ir pas juos religija yra atitrūkusi nuo 
gyvenimo, pasidariusi tik vienos kertelės dalykas, tuo tar- 
pu ji turinti būti širdies kraujas, gaivinąs visas gyvenimo 
sritis. Argi šitokio pakrikimo nejaučiama ir pas mus? Ar 
į tą visuotinį chaoso šėlimą nėra įtrauktas ir mūsų šalies 
gyvenimas? Taip! 


3. Poezijos pakrikimas 
kaip visuotinio chaoso pasėka 


Esant tokiam gyvenimui, ar galima laukti kitokios kū- 
rybos! Teisingai sakoma, kad stilius yra žmogus. Tad jei 
moderniškojo žmogaus sieloje yra keisčiausias mišinys 
įvairiausių idėjų, pradedant bolševikiškomis ir baigiant 


1 In Franzens Poetenstube, 1922, p. 11-12. 

religiniais atsiminimais, paveldėtais iš namų aplinkos, ar 
galima ko kito laukti ir poezijos stiliuje? Jei moderniškasis 
žmogus visiškai nemoka turimus savo principus pritaikyti 
gyvenime, ar jis mokės juos įgyvendinti kūryboje? Jei mo- 
derniškasis žmogus yra virtęs jautrių nervų gabalėliu, jei 
yra įtikėjęs į patologijos visagalybę, užuot tikėjęs į Dievą, 
jei jį iš pusiausvyros išmuša kiekvienas nepasisekimas, 
kiekvienas skausmas - ko kito galima laukti ir iš kūrybos 
stiliaus? Nenuoseklumas gyvenime - nenuoseklumas poe- 
zijoje. Logikos stoka gyvenime - logikos stoka ir poezijoje. 
Netvarkingumas gyvenime - netvarkingumas ir poezijoje. 
Stilius yra žmogus. Koks žmogus, toks gyvenimas, tokia 
ir poezija. 

Todėl mes nesmerkiame moderniškosios poezijos, nes 
josios pakrikimas yra tik visuotinio chaoso pasėka. Ji yra 
labai charakteringa gyvenamajam mūsų amžiui ir kaip 
tokia turi savo reikšmės. Joje spindi šių dienų Žmogaus 
pažiūros į įvairiausias gyvenimo sritis: į religiją, į mei- 
lę, į žmogų, į moterį ir t. t. Moderniškieji poetai ir visi 
menininkai labai dažnai nesąmoningai šitas pažiūras at- 
skleidžia savo kūriniuose. Todėl būtų visai atbulas darbas 
kovoti su šitais kūriniais, kviesti visuomenę izoliuotis nuo 
jų, kada jie yra ne kas kita kaip tos pačios visuomenės 
pažiūrų konkretus įsikūnijimas. Reikia kovoti su pačiomis 
pažiūromis, reikia pirmiau pakrikimą nugalėti žmonių 
galvojime ir veikime, o tik tada jis bus nugalėtas ir kū- 
ryboje. ' 


II. Priemonės poezijai atgaivinti 


Gerb. A. Jakštas minėtame straipsnyje poezijos pakri- 
kimui nugalėti siūlo „visuotinę panieką ir visišką igno- 
ravimą“. „Tai vienintelė sėkminga priemonė kovoje su Lietu- 
von besiveržiančia trečiafrontiškąja pseudokūryba.“ Iš tos 
didžiulės įtakos, kurią gyvenimas daro kūrybai, galime 


165 


suprasti, jog gerb. A. Jakšto siūlomoji priemonė nėra nei 
vienintelė, nei tuo labiau sėkminga. Iš savo pusės mes no- 
rėtume pasiūlyti visai kitokių priemonių, kurios gali kai 
kam atrodyti visiškai neturinčios sąryšio su poezija, bet 
kurios įgyvendintos iš tikro pakeistų kūrybos veidą. 


1. Sutvarkyti pakrikusį galvojimą 


Kol net ir katalikų galvojimas nebus tvarkomas aukš- 
čiausių principų, kol nuoseklumo ir logikos stoka, lyg 
koks slogutis, slėgs moderniškojo žmogaus mintį, tol ir 
poezija bus pakrikusi. 

Tai ypač reikia pasakyti apie menininkus. Šiandien 
jie labiau negu kurie kiti neturi jokių pažiūrų nei į pa- 
saulį, nei į gyvenimą, nei į savo pašaukimą. Tuo tarpu 
pasaulėžiūrinių mokslų studijos vargiai kieno nors yra 
taip nemėgiamos, kaip šių dienų menininkų. O juk tik 
šitie mokslai - taigi ne literatūros veikalai — gali sudaryti 
aiškias ir nuoseklias pažiūras, tik jie gali atskleisti gilesnę 
būties prasmę, be kurios visa šių dienų kūryba nešioja 
didelę lėkštumo žymę. Taigi uolus menininkų studijavimas 
pasaulėžiūrinių mokslų yra pirmoji konkreti priemonė išeiti iš 
kūrybos pakrikimo. Šiose studijose jie susiras ir aiškų savo 
pašaukimo supratimą. Apie meno tikslą daug kas kalba ir 
ginčijasi — tik ne menininkai. Jie nežino, kam yra pašauk- 
ti, ir kokia jų reikšmė kultūros gyvenime. Jiems labai dar 
neaišku, kad mokslas suieško tikrovės pirmavaizdžius, do- 
rovė juos realizuoja žmoguje, o menas — medžiagoje. Taigi 
artinti medžiaginę tikrovę prie josios pirmavaizdžio kaip 
tik ir yra meno tikslas ir menininko pašaukimas. 

Šitokios studijos privalomos ir meno kritikams. Bet 
jie turi dar vieną pareigą, būtent krikščioniškais principais 
remti normas vertinti meno apraiškas. Šitos normos, aišku, 
turi būti sudarytos pagal literatūros ir estetikos mokslų 
dėsnius, bet jos giliausioje savo esmėje turi susieiti ir 
su krikščioniškais principais. Tik tokiu būdu bus galima 

sudaryti vieningas kritikos matas. Tuo tarpu dabar cha- 
otiškumas viešpatauja kritikoje nė kiek ne mažiau, kaip 
ir pačioje kūryboje, žadindamas pakrikimą ligi visiško 
nesusivaikymo. 


2. Sutvarkyti pakrikusį gyvenimą 


Kol bus pakrikusi aplinka, kurioje kuriama poezija ir 
iš kurios ji ima taip siužetus, taip motyvus, net ir vaiz- 
dus, tol pakeisti poeziją nėra beveik jokios vilties. 

Tai tinka ir naujajai katalikų literatūrai. Šiandien ka- 
talikų visuomenė turi dar labai maža teisės reikalauti iš 
poezijos aiškaus krikščioniškumo, nes jos pačios žygiai 
politikoje, ekonomijoje, ūkyje dažnai eina visai ne pagal 
krikščionybės principus. Krikščioniškos logikos stoka Žymi 
praktinį šių dienų katalikų gyvenimą, josios stoka todėl 
ryški yra ir katalikų kūryboje. Ir tik tada, kai katalikiškos 
pasaulėžiūros principai bus išvystyti ligi galo ir pritaikin- 
ti, tik tada bus galima ir iš kūrybos to pat reikalauti. 

Katalikų veikimo nekrikščioniškumu norime ne pateisinti 
poezijos nekrikščioniškumą, bet tik parodyti šio pastarojo 
šaltinį, nes tik šaltinį užtvenkus upelis savaime išdžius. 

Taigi kelias į katalikų literatūros sukrikščioninimą eina tik 
per katalikiškosios pasaulėžiūros principų įgyvendinimą visose 
praktinio gyvenimo srityse. Tuo tarpu gerb. A. Jakšto siūlo- 
mas boikotavimas tik parodytų dar didesnę žmonių logi- 
kos stoką, nes ta pati visuomenė dėl menko katalikiškumo 
boikotuotų katalikų literatūrą, o toleruotų visai nekatali- 
kiškus josios atstovų žygius teisėje, politikoje ir ekonomi- 
koje. Boikotas yra reikalingas, tik visai atvirkščias. 

Išlaisvinimas poezijos iš dabartinio pakrikimo pareina 
ir nuo menininkų gyvenimo sukrikščioninimo. Šiandien 
meno kūrėjų gyvenimas galbūt daugiausia yra atpalai- 
duotas nuo dorovės reikalavimų, kas galų gale pasireiš- 
kia taip menku kūrybišku produktingumu, taip ryškiu 
pakrikusio gyvenimo atsispindėjimu jų kūryboje. Todėl 

teisingai sako A. Mickevičius, kad „turi ateiti laikas, kada 
vėl reikės būti šventam, norint būti poetu“2. Tam reikia 
ir dvasininkų prisidėjimo. Jeigu iš viso šiandien kalba- 
ma apie pastoracijos išdiferencijavimą pagal profesijas, 
tai ypač šitą mintį reiktų taikyti menininkų pastoracijai, 
nes šitie kultūros darbininkai daug kuo yra kitoniškesni 
už kitus. Kodėl, pavyzdžiui, gavėnios metu nebūtų gali- 
ma surengti rekolekcijų specialiai menininkams? Tai būtų 
daug didesnis žingsnis į literatūros sukatalikinimą, negu 
jų kūrinių boikotas, kas psichologiškai žadina visuomet 
tam tikrą užsispyrimą. Boikotu galime užgniaužti nemėgs- 
tamą kryptį, bet juo negalima sukurti naujos. O be josios 
visuomenė negyvens. 

Kai bus sutvarkytas taip visuomenės, taip menininkų 
gyvenimas, poezijos pakrikimas tada savaime pranyks. 
Todėl mes norėtume kviesti visuomenę ne boikotuoti 
naujųjų katalikų literatūrą, bet pirmiau reformuoti pagal 
krikščionybės principus savo gyvenimą. Ir pats A. Jakš- 
tas savo straipsnyje cituoja F. Zacho žodžius, kad „jau 
nuo 400 metų sąmoningai buvo vykdomas revoliucinimas 
žmonijos dvasios, žmoguje glūdinčio žvėries išlaisvini- 
mas“. Todėl visai nenuostabu, kad galų gale šitas Žvėries 
viešpatavimas mūsų laikais pasirodė ir poezijoje. Žmoni- 
jos dvasios revoliucinimas - gal geriau krikdymas - eina 
ir šiandien. Jo apraiškos matyti ir mūsų šalyje. Ir tik 
šitam pragaištingam darbui užkirtus kelią, bus išvengta ir 
poezijos surevoliucionėjimo. Reikia visų pirma pašalinti tre- 
čiafrontizmą iš gyvenimo, o iš poezijos jis savaime pranyks. 

Trumpai mūsų pažiūras į poezijos pakrikimą ir jam iš- 
vengti priemones galėtume taip nusakyti: 

1) poezija yra labai ankštoje priklausomybėje nuo gy- 
venimo; koks gyvenimas, tokia ir kūryba; 

2) dabartinis gyvenimas yra pakrikęs visose srityse; 


2 Cit. iš: „Židinys“, 1924, Nr. 1. 

3) šiandieninis poezijos pakrikimas yra šito visuotinio 
chaoso pasėka; 

4) tam pakrikimui nugalėti reikia: 

a) menininkams uoliai studijuoti pasaulėžiūrinius moks- 
lus, 

b) kritikams, be to, krikščioniškais principais remti 
normas vertinti literatūros apraiškas, 

c) praktiniame gyvenime įkūnyti katalikiškosios pasau- 
lėžiūros reikalavimus, 

d) bendrai — sutvarkyti žmonių galvojimą ir veikimą. 


UNIVERSALINĖS 
KULTŪROS IDĖJA 


Vyt. Alantas (Vairas, Nr. 1) savo straipsnyje „Tautinės 
kultūros problemos“ (p. 9-19) palietė santykius tarp uni- 
versalinės kultūros bei tautinės ir sykiu individo vaidme- 
nį kultūrinėje kūryboje. Tiesa, šitie klausimai buvo paliesti 
tiktai probėgomis. Vyt. Alantas nepagrindžia savo nusis- 
tatymo universalinės kultūros klausimu. Bet kadangi šitas 
nusistatymas yra aiškiai neigiamas, todėl gal bus pravartu 
universalinės kultūros problemą bent trumpai iškelti ir 
nustatyti jos santykius su tautine kultūra ir parodyti indi- 
vido vaidmenį universalinės kultūros kūryboje. 

Vyt. Alantas apgailestauja, kad mes per visą nepriklau- 
somybės metą neteisingai aiškinome lietuvio vaidmenį 
tautinės kultūros darbe, nes raginome tautinės kultūros 
dirvonus plėšti „ne tiek tautinės, bet kažin kokios uni- 
versalinės kultūros vardu“ (p. 9). „Tas kultūros kūrėjas, 
negali būti universalinio pobūdžio siekimų įrankis... Iš 
mūsų tautinės kultūros koncepcijos reikia išskirti univer- 
salinį „sparną“: tuomet ši koncepcija pasidarys darnesnė, 
tikslesnė ir visiškai atitinkanti mūsų sąlygas ir reikalus“ 
(ten pat). Trumpai sakant, Vyt. Alantas neigia universa- 
linės kultūros realumą ir laiko ją kliūtimi mūsų tautinės 
kultūros teorijai ir praktikai. 

Vienas iš didžiausių universalinės, kitaip sakant, vi- 
suotinės arba žmonijos kultūros neigėjų buvo O. Spen- 
gleris. Savo kultūros koncepcijoje jis skiria kultūros sielą 

arba potencialinę kultūrą nuo kultūros realybės arba nuo 
aktualios kultūros. Kultūros idėja arba siela, pasak Spen- 
glerio, esanti viena ir vieninga. Bet kai ji realizuojama 
tikrovėje, ji yra priversta suskilti į tam tikrus tipus arba 
į tam tikrus konkrečius kultūros pavidalus. Potencialinė 
kultūra yra viena. Bet aktuali kultūra šito vienumo nebe- 
turi. Todėl O. Spengleris logiškai neigė žmonijos kultūros 
vieningumą, sakydamas, kad žodis „žmonija“ yra tuščias 
žodis. Vietoje vienos pasaulinės kultūros O. Spengleris 
matė daugybę atskirų kultūrų arba kultūros tipų. Kiek- 
vienas šitas tipas yra uždaras savyje. Jis gema iš savos 
aplinkos, savoje aplinkoje išsivysto ir joje miršta, nesu- 
sisiekdamas su kitais tipais ir nedarydamas jiems jokios 
įtakos. Apie jokį kultūros tipų keliavimą erdvėje ir laike, 
apie jokį kultūrų maišymąsi O. Spengleris nežino. Kultūrų 
maišymasis ir tuo būdu universalinė kultūra Spengleriui 
yra nerealybė. Atrodo, kad Vyt. Alantas, sakydamas apie 
universalinę kultūrą, kad ji esanti „kažin kokia“, įsijungia 
į O. Spenglerio šalininkų eiles ir pripažįsta realia tik tau- 
tinę kultūrą, o nepripažįsta visuotinės žmonijos kultūros. 

O. Spenglerio teorija apie universalinės kultūros ne- 
realumą, apie kultūros tipų uždarumą šiandien kultūros 
filosofijoje yra visiškai paneigta. Ją pirmiausia paneigė 
etnologija, kuri atkreipė dėmesį į pirmykštę kultūrą ir tuo 
būdu leido pasekti kultūros vyksmo didžiosiomis linijo- 
mis. O. Spengleris kaip tik nebuvo atkreipęs dėmesio į 
pirmykštę kultūrą, ir tai buvo didelė spraga jo kultūros 
vyksmo koncepcijoje. Iš tikro kas nori filosofuoti apie 
kultūros vyksmą, turi pradėti nuo šio vyksmo pradžios. 
Tuo tarpu O. Spengleris pradėjo nuo aukštosios kultūros, 
išbraukęs visą pirmykštės kultūros išsivystymą. Tuo tarpu 
kaip tik šitoje pirmykštėje kultūroje kultūrinio vyksmo 
linijos yra ypatingai aiškios dėl didelio šios kultūros ne- 
komplikuotumo. Šiuo atžvilgiu yra charakteringi Vienos 
archeologo ir etnologo O. Menghino žodžiai, kuriuos 
jis parašė baigdamas savo veikalą apie akmens amžiaus 

istoriją ir kultūrą: „Kiekvienas, - sako Menghinas, - kuris 
ėjo plačiais šios knygos keliais, turi galingai pajausti vie- 
ną dalyką: aiškų istorinio vyksmo ryšį nuo pat pradžios 
ligi šios dienos. Tautybės vieningumu sujungta kultūra 
auga iš kultūros, kalba - iš kalbos, rasė — iš rasės. Patį 
augimą arba dinaminį vyksmo padėjimą mes sunkiai ga- 
lime pasekti. Dažniausiai mes turime rankose tik statines 
aplinkybes. Bet didžiosios linijos yra pakankamai aiškios, 
kad leistų mums pažinti, jog jaunesnysis dalykas visados 
atsiranda iš senesniojo. Kartais mes galime susekti net 
tapsmo priežastis. Todėl O. Spenglerio teorija apie augme- 
ninį kultūros savarankiškumą niekados negali būti per 
daug paneigta. Ji galėjo atsirasti tik dėl putlaus pirmykš- 
čių dalykų nežinojimo. Klaidingas taip pat yra jo mokslas 
ir apie augmeninį kiekvienos kultūros ryšį su motiniška 
žeme, iš kurios kultūra išauga. Niekas negali paneigti 
stiprių kultūros ir aplinkos ryšių. Iš tikro erdvės pakei- 
timas yra stipriausias kultūros pasikeitimo akstinas, nes 
kiekviena kultūra yra surišta ne tik su dvasia, bet ir su 
medžiaga. Taip pat yra kultūros, ypač labiau išsišakoju- 
sios, ribos, kurių ji negali peržengti. Tačiau yra perdėta ir 
prieštaringa istorinei tiesai tvirtinti, kad kiekviena kultūra 
visą savo egzistencijos vyksmą yra ankštai surišta su savo 
kilmės žeme. Tikrumoje visos didžiosios kultūros apima 
visą pasaulį“! Kiekviena kultūra pačia savo prigimtimi 
stengiasi būti universali, vadinasi, nori asimiliuoti savim 
visų laikų ir visų tautų žmogiškąją kūrybą. Vyksmo tad 
atžvilgiu universalinė kultūra yra tikra ir reali. 

Tas pat yra ir turinio atžvilgiu. Kultūros turinys visados 
yra bendrai žmogiškas. Tos idėjos, kurios yra realizuoja- 
mos kultūriniuose kūriniuose, nėra nei specifiškai kurio 
krašto, nei specifiškai kurio nors amžiaus, nei specifiškai 
kurios nors tautos. Tai yra žmogiškosios idėjos, kurios 


1 Weltgeschichte der Steinzeit. - Viena, 1931, p. 614-615. 

yra suprantamos visiems kraštams, visiems amžiams ir 
visoms tautoms. Šia prasme ir kalbama apie universa- 
lines problemas ir universalines idėjas, kurių sprendime 
ir realizavime dalyvauti yra pašauktos visos tautos ir 
visi asmenys. Kas manytų, kad kultūra turinio atžvilgiu 
yra tiktai tautinė, nesuprastų kultūros kaip žmogiškosios 
kūrybos esmės. Kultūros universalumas turinio atžvilgiu 
taip pat yra aiškus ir nepaneigiamas faktas. 

Kultūra virsta tautine ne vyksmo ir ne turinio, bet 
formos atžvilgiu. Idėja, kurią žmogus realizuoja kultūriniu 
veiksmu, yra universali. Bet toji forma, kurią idėja gau- 
na kultūros akte, yra tautinė. Kultūros tautiškumas glūdi 
josios formos tautiškume. Kaip pats tautiškumas yra ne 
materialinis, bet formalinis dalykas, būsena ir veiksena, 
taip ir jo įtaka idėjos realizavimui taip pat yra forma- 
linė. Todėl ta pati universali idėja gali reikštis begaline 
tautinių formų įvairybe. Forma negali būti universali, ir 
kultūra formaliniu atžvilgiu nėra universali. Bet tai jau 
netrukdo būti universaliai, kaip minėjome, vyksmo ir tu- 
rinio atžvilgiu. „Kiekviena aukšta kultūra, - yra pasakęs 
R. V. Nostitz-Rieneckas, - yra patobulintas žmogiškumas. 
Savo kilme ir charakteriu ji gali būti ir labai tautinė, bet 
savo žmogiškuoju vertingumu ji pralaužia tautos sienas ir 
daro įtakos kiekvienai civilizacijai. Tiesa, gėris ir grožis, 
vis tiek kur jie kiltų, kokia kalba jie kalbėtų, patobulina 
bendrąjį žmogiškąjį žinojimą, norėjimą ir galėjimą. Aukš- 
tos kultūros vertybės yra kartu tautinės ir tarptautinės: 
tautinės savo kilme ir charakteriu, tarptautinės savo verte 
ir išplitimu.“2 Todėl manyti, kad kuriant tautinę kultūrą 
galima „be atodairos mesti tą universalinį ir tarptautinį 
balastą“ („Vairas“, p. 9), reiškia teigti, kad tautinė kultū- 
ra yra tautinė ne tik savo forma, bet ir turiniu, kas yra 
nesusipratimas. 


? Stimmen aus Maria-Laach, 1902, p. 6. 

Individas, kurdamas kultūrą, kaip tik turi reikalo ir su 
kultūros universalumu, ir su josios tautiškumu. Individo 
žmogiškumas yra universalinio kultūros turinio šaltinis. 
Individo tautiškumas yra tautinių kultūros lyčių šaltinis. 
Žmogiškosiomis savo idėjomis kultūros kūrėjas įsijungia 
į universalinės kultūros vyksmą ir jame dalyvauja, įneš- 
damas ir savo dalį. Tautiškomis savo kūrinių formomis 
individas įsijungia į tautos kultūrą ir savo kūriniams 
įspaudžia nepasekamą, nepakartojamą, originalų pobūdį. 
Jeigu tad individas nori, kad jo kultūriniai žygiai būtų 
reikšmingi, jis negali atsitraukti nei nuo savo žmogišku- 
mo ir rūpintis tik tautiškumu, nei nuo savo tautiškumo 
ir rūpintis tik Žmogiškumu. Atsitraukimas nuo Žmogiš- 
kumo yra tuo pačiu atsitraukimas nuo amžinųjų idėjų 
ir problemų, kurios yra aktualios visiems žmonėms ir 
visais laikais. Atsitraukimas nuo tautiškumo yra atsi- 
traukimas nuo originalių formų šaltinio. Pirmuoju atveju 
individo kultūrinė kūryba bus menka dėl savo banalaus 
turinio, antruoju atveju ji bus menka dėl neryškios ir 
necharakteringos formos. Jeigu tad norime, kad tautinė 
kultūra būtų aukšta, turime paisyti universalinio kultūros 
turinio vertės, nes ne kiekvienas turinys kultūrą padaro 
aukštą, nepaisant, kad forma ir būtų originali. Išskirti iš 
mūsų tautinės kultūros universalinį „sparną“, kaip nori 
Vyt. Alantas, reiškia išskirti žmogiškumą ir universalines 
žmogiškąsias idėjas, vadinas, paversti kultūrą arba tik 
formos žaismu, arba tik banalybių kartojimu. Tuo būdu 
ir Vyt. Alanto teigimas, kad „jei šiandien lietuvio inteli- 
gento tautinės kultūros supratimas yra suskaldytas tarp 
universalinių tendencijų ir tautinių užsimojimų, tai čia 
kaltas ne kas kitas, kaip per 20 metų mūsų kultūrinio 
darbo ideologijoje bei propagandoje viešpatavusios sro- 
vės, kurios tautinės kultūros vagą stengėsi suliedinti su 
universalinės kultūros vaga“ (ten pat), yra neteisingas 
keletu atžvilgių. Visų pirma negali būti skilimo tarp uni- 
versalinių tendencijų ir tautinės kultūros, nes faktiškai tai 

reikštų skilimą tarp žmogiškumo ir tautiškumo individe. 
Kaip tautiškumas yra žmogiškumo forma, jo būsena ir 
veiksena individe, taip tautinė kultūra yra universalinės 
kultūros forma ir jos būsena. Universalinė kultūra reiš- 
kiasi atskirų tautinių kultūrų pavidalais. Bet po šitais 
pavidalais glūdi bendros žmogiškosios, visuotinės idėjos, 
bendras Žmogiškasis, visuotinis turinys. Dėl to ir univer- 
salinė kultūra nėra tautinių kultūrų suma, kaip norėjo O. 
Spengleris, bet organiška visuma, kurioje dalyvauja tauti- 
nės kultūros, kaip šitos visumos konkrečios egzistencinės 
apraiškos. Universalinė kultūra reiškiasi tautinėmis kul- 
tūromis. Todėl jokio skilimo konkrečiame gyvenime tarp 
šitos universalinės kultūros visumos ir konkrečių jos 
apraiškų arba tautinių kultūrų negali būti. Šitas skilimas 
gali atsirasti tik mąstytojo sąmonėje dėl netikrų tautinės 
ir universalinės kultūros koncepcijų. 

Iš kitos pusės, Vyt. Alantas neteisingai teigia, kad Lie- 
tuvoje kas nors norėjęs „tautinės kultūros vagą suliedinti 
su universalinės kultūros vaga“. Kiek šio straipsnio auto- 
riui žinoma, universalinės kultūros šalininkai tik stengėsi, 
kad lietuviška kultūra iškiltų ligi universalinio reikšmin- 
gumo, kad ji savo originaliomis formomis pradėtų reikšti 
visuotines, visiems laikams ir visiems kraštams aktualias 
ir amžinas idėjas, be kurių buvimo tautinė kultūra nieka- 
dos neįsijungia į aktualų universalinės kultūros gyvenimą. 
Bet tai yra visai kas kita, negu tautinę kultūrą sulieti su 
universaline kultūra. Kaip tarp universalinės kultūros ir 
tautinės negali būti skilimo, taip negali būti nė suliejimo. 
Suliejimas reikštų tautinių kultūros lyčių paneigimą ir 
sykiu universalinės kultūros paneigimą, nes universalinė 
kultūra savų universalinių lyčių neturi. Dėl to nėra žino- 
ma, kad tokių pastangų Lietuvoje būtų buvę. Tuo tarpu 
reikalavimas ir primygtinis kartojimas, kad lietuviškoji 
kultūra atliktų savą originalų uždavinį visuotinės kultū- 
ros vyksme, yra reikalavimas, kurį patenkinti yra tautinės 
mūsų garbės ir tautinės mūsų kultūros pareigos dalykas. 

Mes negalime numoti ranka į žmonijos statomas proble- 
mas ir pasakyti: „Kam mums jos rūpi! Mes domimės 
tik savimi. Mūsų pastangos tik mums patiems!“ Tai yra 
tautinis solipsizmas, kuris yra toks pat nevaisingas, kaip 
ir individualinis solipsizmas. Žmonijos kultūra, kaip yra 
pasakęs Goethe, yra lyg fuga, kurioje nuolatos girdimi 
atskirų tautų balsai. Argi Vyt. Alantas nenorėtų, kad šito- 
je fugoje pasigirstų ir lietuviškasis motyvas? 


„BERNADETĖS GIESMĖ“ 


Vokiškai rašąs Prahos žydas (gim. 1890 m. rugsė- 
jo 10 d.) Franzas Werfelis 1940 metais birželio mėnesį 
pasijuto supamas vokiečių kariuomenės Prancūzijoje. Ži- 
nodamas, kas jo laukia, jei pateks į vokiečių rankas, jis 
patraukė Ispanijos linkui ir pasislėpė Lurde. Čia susipa- 
žino su Marijos apsireiškimais, su Bernadetės Soubirou 
gyvenimu ir pasižadėjo parašyti apie ją ir apie Lurdą 
knygą, jeigu jam pasiseks ištrūkti iš Prancūzijos ir pasiekti 
Amerikos krantus. Jo pažadas buvo išklausytas. Jis mirė 
1945 m. rugpjūčio 27 dieną Beverly Hilse Kalifornijoje. 
Tačiau prieš mirtį jis išpildė savo pažadą. „Das Lied von 
Bernadette“ buvo jo atsiteisimas dieviškajai Apvaizdai už 
išgelbėjimą. 

Knygai pasirodžius, Holivude bendrovė „20“ Century 
Fox“ pagamino filmą, pavadintą tuo pačiu vardu, kuris 
laimėjo Amerikos pirmąją premiją, nepaprastu pasisekimu 
apėjo visą naująjį kontinentą, atkeliavo į senąją Europą 
ir čia buvo labai šiltai priimtas. Vokietijoje jo kelionė 
prasidėjo Miunchene, kur pirmajame seanse dalyvavo kar- 
dinolas M. Faulhaberis, pasakęs karštą kalbą, ir daugybė 
žymių Vokietijos katalikų. Filmas buvo ir tebėra laikomas 
katalikybės triumfu. Bendrovė „20“ Century Fox“ susilau- 
kė iš protestantų pusės net priekaištų, esą Holivude įsi- 
galėjusi Romos diktatūra, kadangi ši bendrovė pastačiusi 
visą eilę katalikiškų filmų. Bendrovės valdyba pasiaiškino, 

kad „čia eina kalba ne apie dvasinius, bet apie finansinius 
reikalus. Protestantiškas filmas sudaro abejotino pasiseki- 
mo žygį“!. Tuo tarpu katalikiški filmai eina puikiai. 

Koks tad yra šio garsaus filmo pobūdis? Nenorime čia 
jo vertinti estetiniu ir techniniu atžvilgiu. Šia prasme jis 
yra be didesnių priekaištų. Psichologinis įtikimumas, pui- 
ki svarbesniųjų veikėjų vaidyba, gražūs muzikiniai paly- 
dai padaro jį patrauklų ir todėl publikos mielai lankomą. 
Tačiau kaip yra su anuo katalikybės triumfu, kuriuo šis 
filmas buvo pakrikštytas? Ar iš tikro „Bernadetės gies- 
mė“ yra katalikiškas filmas tikrąja ir tiesiogine šio žodžio 
prasme? 

Filmo vyksmą sudaro Bernadetės Soubirou gyvenimas: 
pradedant malkų rankiojimu miške ir baigiant jos mirtimi 
vienuolyne. Tačiau šitas gyvenimas, iš viršaus žiūrint, 
neturi jokių ypatingesnių žygių. Jis yra kasdieninis, kaip 
ir tūkstančio mergaičių, kurios yra nelabai gražios ir 
dar mažiau gabios. Tokia buvo ir Bernadetė. O jeigu ji 
vis dėlto šiandien yra žinoma visame pasaulyje, jeigu ji 
patraukė savęspi net Werfelio plunksną, tai ne kuo kitu, 
kaip tik savo šventumu. Bernadetės kelias yra kelias į 
šventumą. Šitaip filme ji yra ir vaizduojama. Ji nėra žygio 
herojė, bet tyli, kantri ir nusižeminusi šventoji. 

Šitoje tad vietoje mums ir kyla klausimas: iš kur 
Bernadetė semia savo šventumą? Per ką eina jos kelias 
į dieviškąją malonę? Ir štai čia kaip tik ir paaiški protes- 
tantiškasis filmo pobūdis. Sukilę prieš išviršines Katalikų 
Bažnyčios ydas, protestantai sukilo sykiu ir prieš esminį 
Bažnyčios vaidmenį, kurį jai buvo skyręs pats Kristus, 
būtent: būti žmogaus keliu į Tėvą. Bažnyčia juk yra ne kas 
kita kaip laike ir erdvėje besiskleidžiąs Kristus. Tačiau 
pats Kristus yra pasakęs, kad niekas negali ateiti pas Tėvą 
kitaip, kaip tik per Jį, kitaip sakant, per Bažnyčią. Pro- 


1 Plg. „Dokumente“, 1947, Nr. 5/45. 

testantai paneigė šį Bažnyčios bruožą, paskelbdami, kad 
kiekvienas žmogus santykiuojąs su Dievu ir gaunąs iš Jo 
malonių tiesiog, netarpininkaujant Bažnyčiai. Bažnyčios 
vaidmuo pasiliko tik moralinis ir drausminis: ontologinis 
pagrindas jai buvo sugriautas. 

Šitas bruožas žymu ir „Bernadetės giesmėje“. Kad Ber- 
nadetė Soubirou yra šventoji, mes nė kiek neabejojame 
žiūrėdami filmą. Tačiau kad ji tampa šventąja Bažnyčioje 
ir per Bažnyčią, to filme nėra. Priešingai, nagrinėjant Ber- 
nadetės kelią, aiškiai galima pastebėti, kad jos šventumas 
jai yra kažkaip įgimtas, esąs jau joje pačioje, kažkoks 
gamtinis, jai tiesiog duotas. Sakramentinių praktikų, mal- 
dos, liturgijos, vadinasi, viso to, ką teologai vadina opus 
operatum filme nėra. Joje yra tik Bernadetės kantrumas, 
tylumas, geraširdiškumas, atlaidumas, artimo meilė, sa- 
vęs nusigalėjimas, vadinasi, visa tai, kas vadinama opus 
operantis, — tos prigimtosios dorybės, kurių gali turėti 
ir kiekvienas padorus stabmeldis. Tačiau visi šie daly- 
kai, katalikiškuoju supratimu, žmogaus švento nepadaro. 
Šventumas yra daugiau, negu tik paprastas moralinis pri- 
gimtas gerumas. Šventumas yra dieviškųjų dorybių pra- 
žydimas žmogaus sieloje. Tuo tarpu dieviškosios dorybės 
yra įdiegiamos ir palaikomos bei išvystomos sakramentais, 
tuoju objektyviniu veikimu, kuris eina tik per Bažnyčią. 
Bernadetės gyvenime šio objektyvinio veikimo nematyti. 
Bernadetė yra gera, dora mergaitė. Tačiau, kad ji galėtų 
šitokiu keliu pasidaryti šventąja, yra neįmanoma. O jeigu 
ji vis dėlto filme yra vaizduojama šventąja, turime pripa- 
žinti, kad šitoks šventumo supratimas yra protestantiškas, 
bet ne katalikiškas. 

Tas pat galima pasakyti ir apie bažnytinių institucijų 
pavaizdavimą. Vienuolyno mokykla Lurde yra atsilikimo 
pavyzdys. Vienuolynas - kalėjimas: vienuolės pasivaikš- 
čiojimo metu eina ratu, stebimos savo viršininkių, kaip 


vienuolė, nors psichologiškai ir įdomi, tačiau žiauri ir 

nekrikščioniška. Taip! Visi šie bruožai galima rasti kata- 
likiškuose žmonėse ir katalikiškose institucijose. Tačiau 
filme jie yra simboliai, atstovai, reiškėjai, kadangi šalia jų 
jokių kitų Bažnyčiai atstovaujančių nei institucijų, nei as- 
menų nėra. Todėl šie simboliai ir reiškia Bažnyčios grynai 
išviršinį pobūdį, nesuaugusį ir negalintį suaugti su žmo- 
gaus vidumi. Nenuostabu todėl, kad Bernadetė vienuo- 
lyne pasilieka svetima: kokia ji iš pasaulio atėjo, tokia ir 
miršta. Jokio pasikeitimo nematome. Vienuolynas jai yra 
ne tobulybės kelias, bet tiktai pastogė. Tai yra specifiškai 
protestantiškasis bažnytinių institucijų supratimas. 

Šie tad filmo bruožai — šventumo atjungimas nuo 
sakramentų ir bažnytinių institucijų atjungimas nuo žmo- 
gaus formavimo - padaro, kad mes negalime laikyti „Ber- 
nadetės giesmės“ katalikišku filmu, o juo labiau katali- 
kybės triumfu, kaip jį yra pavadinę kai kurie susižavėję 
žurnalistai. Šis filmas yra religinis, taip! Tačiau religingu- 
mo kategorija yra žymiai platesnė, negu katalikiškumas. 
Religingumo galima rasti ir stabmeldiškajame gyvenime. 
Tačiau ten nėra to, ką Kristus yra atnešęs ir įsteigęs. Ten 
nėra sakramentinės-objektyvinės tvarkos, kaip jos nėra 
nė šiame filme. Todėl „Bernadetės giesmę“ galima lai- 
kyti gamtinio šventumo filmu, tačiau ne tojo, kuris eina 
iš Kristaus per Bažnyčią. Ir nuostabu, kad būtų buvę 
kitaip. „Bernadetės giesmės“ autorius buvo žydas ir mirė 
žydas, tegul ir kilnios sielos (apie tokius žydus italai 
sako: „Žydas geresnis negu krikščionis“), tačiau negalįs į 
katalikybės gyvenimą įsijausti ir Bažnyčios, kaip Kristaus 
Mistinio Kūno, išgyventi. Filmą statančioji bendrovė yra 
protestantiška. Argi tad galėjo iš šių rankų išeiti kataliky- 
bės triumfo filmas? 


DIDELĖS AUKOS DARBAS 


Mūsų Sielovados tvarkytojo įstaiga šiais metais išlei- 
do 4-ąjį „Aukos“ (Sielovados žurnalas) numerį, kuriame 
yra sudėta svarbesnioji dokumentinė medžiaga, liečianti 
Popiežiaus misijos tautinio delegato lietuviams veiklą 
1946-1948 metais. Medžiaga suskirstyta į šiuos pagrindi- 
nius skyrius: 1. Apaštalų Sosto potvarkiai; 2. Bendraraš- 
čiai; 3. Pastoracinės instrukcijos; 4. Informacijos-pranešimai; 
5. Pastoraciniai laiškai. 

Visa ši medžiaga rodo, kiek nepaprastos energijos 
dėjo mūsų Tautinė Delegatūra, kad sutvarkytų religinį 
mūsų tremties gyvenimą administraciniu atžvilgiu; kad 
pritaikytų jam kuo sėkmingiausius pastoracinius meto- 
dus; kad išlaikytų jame gyvą tautinę dvasią. Todėl nors 
ir toli nuo savo krašto būdami, vis dėlto religinėje 
srityje mes jautėmės kaip Lietuvoje. Ir gal nė vienas 
tremtiniškojo mūsų gyvenimo sektorius nebuvo išlai- 
kytas toks grynai lietuviškas, kaip religinis. Visa tai 
buvo didžiulių Delegatūros pastangų vaisius, pastangų, 
kurios taip ryškiai spindi šiuose „Aukos“ puslapiuose. 
Be abejo, čia nėra sudėta dar daug įdomios medžiagos, 
kaip: pranešimai, memorandumai, katalikiškosios akci- 
jos statutas ir daug kitų, kurie skaičiais nurodyti tabe- 
lėse, 148 puslapyje. Tačiau ir iš to, kas išspausdinta, 
galima pamatyti, kokios didelės aukos buvo šis trejų 
metų darbas. 

Delegatūros įsteigimas, jos veikla, jos santykiai su 
visuomene, jos pasiekti laimėjimai yra toks ryškus daly- 
kas mūsų tremties gyvenime, kad tylomis pro jį praeiti 
negalima. Todėl šiuo tarpu painformuodami savo skai- 
tytojus apie naujausią „Aukos“ numerį, mes šio žurnalo 
skiltyse vėliau dar grįšime prie šios institucijos specialiu 
straipsniu. 


PROTESTAS IR TREMTIS 


Atoliepis į atsiliepimus 
Ateitininkijos apsisprendimo klausimu 


Manasis laiškas Ateitininkų federacijos vadui dr. Petrui 
Kisieliui, įvardytas Hesiodo žodžiais „Ateitininkų darbai 
ir dienos“, susilaukė gausesnės atoveikos, negu buvo tikė- 
tasi - tiek žodžiu susirinkimų svarstymuose (pvz., studen- 
tų ateitininkų Čikagoje 1974 m. gruodžio 6 d.), tiek raštu 
pastaruosiuose dviejuose „Ateities“ numeriuose. Nūnai, 
apžvelgiant šios atoveikos visumą, kyla širdyje savotiška 
priešingybė: malonus jausmas, kad mestos mintys atliepia, 
net ryžtantis jas „gerai įsisąmoninti ir skleisti savoje aplin- 
koje“ (B. Krokys), sykiu betgi ir baiminga nuojauta, kad 
ateitininkijos gelmėse prasidedąs kažkoks dvasios lūžis, 
kažkoks vos girdimas vidinis braškėjimas, technikoje vadi- 
namas „metalo nuovargiu“, kuris graso susprogdinti visą 
statinį. Malonaus jausmo nėra ko čia pasakotis: jei laiškas 
bus sukėlęs ateitininkijoje ginčų, pokalbių, tai savo užda- 
vinį jis bus atlikęs. Tačiau aną baimingą nuojautą reikia 
aiškintis kiek plačiau, prašant visus dėmesingiau įsiklau- 
syti, ar kartais ateitininkijos „plienas“ neimąs braškėti. 

Tai sakydamas, turiu galvoje dvi pagrindines ano laiš- 
ko idėjas: protesto sąmonę ir tremties sąmonę, kurios abi 
susilaukė gana savotiškų atoliepių. Yra visiškai supranta- 
ma, kad kiekvienas pasisakymas gali ir net privalo būti 
kritiškai pasvertas, ypač tuo atveju, kai perša tų ar kitų 
pasiūlų kasdienos darbams, kaip tai buvo mano mėginta 
visų pirma trečiojoje laiško dalyje, taip pat tai šen, tai 

ten ir visame laiške. Tačiau argi nebūdinga, kad kaip tik 
šios pasiūlos susilaukė menkiausio dėmesio, išskyrus gal 
tik ideologijos klausimą. Tuo tarpu protesto sąmonė ir 
tremties sąmonė, vadinasi, dalykai, atrodę — bent ateiti- 
ninkams ir bent ligi šiol - esą akivaizdybės, buvo suabe- 
joti jų reikalo, jų aktualumo ir net jų tiesos atžvilgiu. Ir 
štai šis abejonės persisvėrimas nuo reikalų į pradmenis ir 
net aiškus šiųjų neigimas kaip tik žadina aną baimingą 
nuojautą. Nes kol sąjūdžio kryptis yra nesvyruojanti, tol 
jis savomis akivaizdybėmis neabejoja. Suabejojimas aki- 
vaizdybėmis visados yra dvasinio perversmo grasas, tarsi 
upės ledas imtų pavasarį skilti. 

Užtat dabar mums ir kyla tiesiog likiminis klausimas: 
ar protesto sąmonė ir tremties sąmonė iš tikro yra atei- 
tininkams akivaizdybės? Ar gal priešingi teiginiai, taip 
ryškiai išėję aikštėn atoliepiuose, nusako jau dabartinę jų 
svetur buvojimo savimonę? Šiam klausimui pasiaiškinti 
ir yra skiriamos tolimesnės pastabos kaip ano laiško pa- 
pildas. 


I. Protesto sąmonės prasmė 


1. Atgrasa protestui 


Atgrasa protesto sąmonei ateitininkų atoliepiuose į ma- 
nąjį laišką yra aiški ir gana stipri: „Nelinkėtume ateitinin- 
kijai protestu gyventi“ (A. ir A. Liulevičiai); „Maceina per 
daug iškelia protesto dvasią“ (sesuo M. Margarita); „at- 
eitininkai negimė iš nieko, juo labiau iš protesto... Žodis 
„protestas“, man regis, nėra tikslus kalbant apie praeitį, 
juoba nėra magiškas šiais laikais“ (kun. St. Yla). Be abejo, 
esama atoliepių, kurių autoriams protesto sąmonė yra dar 
neabejojama (B. Krokys, D. Bilaišytė, V. Bilaišytė). Tačiau 
jų trumpos šiuo klausimu pastabos — apie akivaizdžius 
dalykus juk nekalbama plačiai — yra neabejotinai nuslė- 

giamos drąsių kitos pusės abejonių bei neigimų. Bendras 
įspūdis: ateitininkija pradeda protesto sąmone kratytis. 

Kodėl? Į tai atsako sesuo M. Margarita: „Žodis 'protes- 
tas““ turi neigiamą atspalvį“, tuo tarpu „ateitininkų šūkis 
"Visa atnaujinti Kristuje“ yra pozityvus“. Ta pati mintis 
girdėti ir kun. St. Ylos žodžiuose, esą „tautiškumas, re- 
ligiškumas, integrali kultūra yra vertybės, kuriomis grin- 
džiamas pilnutinis gyvenimas. Tas vertybes ateitininkija 
diegia, ugdo, tiksliau — papildo, pagilina... Jau antraeilis 
uždavinys šias vertybes ginti, dėl jų kovoti“. Ta pačia 
kryptimi eina ir Liulevičių nuoroda, „kad protestas kai 
kuriais atvejais galėjo būti kūrybos akstinas, bet turbūt 
būtų slidu įrodinėti, kad jis yra sąjūdžio gyvenimo vari- 
klis“. Trumpai tariant, protestas esąs neigiamas, antraeilis 
ir atsitiktinis sąjūdžio pradas. 

Ar iš tikro? O galgi protestas yra tiktai kita pusė visų 
tų vertybių, kurias kuriame, kuriomis ugdomės ir gyvena- 
me? Liulevičiai teigia, esą „istoriniu atžvilgiu ateitininkai 
yra labiau linkę save laikyti pasaulio statytojais negu pro- 
testuotojais“. Tačiau ar įmanoma yra statyba, neparuošus 
jai vietos nuvalant sklypą nuo akmenų bei piktžolių? Ar 
apskritai krikščionio, o ypač ateitininko, buvojimas nėra 
panašus į veiklą izraelitų, grįžusių iš Babilono nelaisvės, 
kai jie viena ranka laikė mūrininko mentę, atstatydami 
Jeruzalės sienas, o kita — kario kardą, gindamiesi nuo juos 
nuolatos puldinėjančių priešų (plg. 2 Ez 4, 11-12)? Juk ką 
gi mums rodo protesto sklaida? 


2. Protesto sklaida 


Žodis „protestas“ yra lotynų kalbos vedinys. Veiksma- 
žodis pro-testari (verbum deponens), iš kurio šis vedinys yra 
kilęs, reiškia „liudyti kito vietoje“ arba „už kitą“. Sakysime, 
kaip pro-nuntius (vienas iš popiežiaus diplomatijos rangų) 
esti nuncijaus vietoje, taip pro-testans arba pro-testis yra 
asmuo kito asmens bei jo reikalo vietoje. Tad jau kalbinėje 

„protesto“ reikšmėje glūdi liudijimas bei atstovavimas, va- 
dinasi, visiškai teigiamas dalykas. Neigiamas atspalvis čia 
išnyra tik todėl, kad reikalas liudyti paprastai atsiranda 
puolimo atveju. Tada reikia puolimą atremti, o puolimo 
atrėmimas visados yra kova, vadinasi, neigiamybė. Ir vis 
dėlto ši neigiamybė yra nešina didžia teigiamybe. 

Tai rodo pirmųjų krikščionybės amžių kankiniai-liudy- 
tojai (martyr reiškia liudytojas). Jie buvo liudytojai Kristaus 
vietoje: testari pro Christo. Jie neigė, tiesa, stabmeldiškosios 
valstybės reikalavimą aukoti cezario genijui smilkalo grū- 
delį. Jie šio grūdelio neaukojo ir mirė. Tačiau ar jie mirė 
už šį neigimą? Nieku būdu! Jų mirtis buvo protestas ne 
grynos neigiamybės, o nuostabiai teigiamo liudijimo bei 
išpažinimo prasme. Protestuodami prieš vertimą mesti 
ugnin smilkalo grūdėelį, jie liudijo Kristų bei savo tikėjimą 
į jį kaip vienintelį savo Viešpatį. Anuometinis krikščionių 
kritikas Celsas, klausdamas juos: „Kas gi čia blogo tar- 
ti: cezaris yra kyrios?“, kaip tik ir nesuvokė liudijamojo 
prado proteste. 

Ir taip yra su kiekvienu protestu: jis yra neigimas at- 
žvilgiu to, prieš kurį protestuojama; bet jis yra teigimas 
atžvilgiu to, kuris protestuoja, nes tuo jis liudija savas 
vertybes. Kodėl gi protestuotume, jei mums būtų vis tiek, 
kad mūsų pasaulėžiūra, dorovė, tautybė, kultūra, garbė 
yra kito puolamos? O jei protestuojame, tai jau tuo pačiu 
liudijame šių vertybių brangumą bei šventumą. Nes tyla 
grėsmės, pavojaus, puolimo atveju reiškia šių vertybių, 
o tuo pačiu ir savęs paties išdavimą. Jei lietuviai nebū- 
tų protestavę, pripažinus Australijos vyriausybei Baltijos 
valstybių įjungimą į Sovietų Sąjungą, jie būtų nusikaltę 
savai tautai, nes pati tauta šiuo metu protestuoti negali. 
Užtat tremtiniai ir turėjo tautos vietoje liudyti (pro-testa- 
ri) jos teisę būti nepriklausomai. Liudijimo pradas glūdi 
protesto esmėje ir išeina aikštėn jį vykdant visu ryškumu. 
Protestas prieš ką visados yra kova už ką, vadinasi, šio 
ko teigimas visa jėga. 

3. Protestas kaip variklis 


Tuo, atrodo, yra atsakomas klausimas, ar protestas 
yra gyvenimo variklis ateitininkams. Kun. St. Yla savo 
atoliepyje rašo: „Ne sykį esame kalbėję išeivijoje, kad 
ateitininkams trūksta akivaizdaus „priešo“ ar „prievar- 
tos“, kuri buvo anais laikais. Tada visi subrustų, kovo- 
tų“. Šie žodžiai aiškiai rodo, kiek priešas yra svarbus 
veiklai, nes jis žadina protestą, o protestas - kūrimą bei 
ugdymą tų vertybių, kurios puolamos ir kurios tuomet 
protestuojančiųjų esti ypatingai puoselėjamos. Nes, kaip 
pastebi St. Šalkauskis, „galima sėkmingai gintis tik tol, 
kol sugebama kuriamai statyti“ („Ateitininkų ideologija“. — 
Putnamas, 1954, p. 231). Kūryba ir protestas sąlygoja 
vienas kitą: protestas žadina kūrybą, o kūryba įgalina 
protestą. Judviejų negalima padalinti į du matmenis „ša- 
lia ir anksčiau“, kaip to norėtų kun. St. Yla. Atspyris 
ateina priešui užpuolus kurią nors vertybę, o ši vertybė 
stiprėja atospyrio metu. 

Užtat reikia tik stebėtis, kad tremties ateitininkai neregi 
„priešo“ ir todėl nesuvokia protesto svarbos. St. Šalkauskis 
kitados rašė: „Ateitininkai priklauso Katalikų Bažnyčiai, 
kuri specialiai vadinasi Ecclesia militans, t. y. kovojanti 
Bažnyčia. Bažnyčia visados turi priešą, kuris nuolatos 
mobilizuoja ir koncentruoja savo pajėgas destruktyvi- 
nei kovai su Kristaus palikimu. Kaip Bažnyčia niekados 
negali atsisakyti nuo kovos su tuo priešu, taip lygiai 
ir ateitininkai niekados negali nurimti ir nebudėti, pa- 
miršdami bendro katalikybės priešo pinkles“ (ten pat, 
p. 230). Argi tremties ateitininkai šių pinklių nebejaučia? 
Ar tasai komunizmas ir buržuazijos suartėjimas, apie 
kurį labai teisingai kalba kun. St. Yla, nėra pats didysis 
mūsų amžiaus priešas? Ir ar jo nepakaktų, kad subrus- 
tume ir kovotume? Argi šio priešo akivaizdoje protestas 
iš tikro būtų tik neigiamo atspalvio atsitiktinis bei an- 
traeilis uždavinys? 

Tuo atsakomas ir teiginys, esą „priėjimas prie pa- 
saulio tik per grėsmės sąvokas (o to reikalauja protesto 
sąmonės metodologija) paties pasaulio nepadaro labiau 
suprantamo ir nepalengvina darbo jį pakeisti“ (A. ir A. 
Liulevičiai). Tai visiška tiesa: grėsmė kaip išeities taškas 
nieko nepalengvina. Tačiau ji priėjimą prie pasaulio 
sutikrovina. Nes grėsmė slypi pasaulio sąrangoje, pra- 
dedant gyvąja gamta ir baigiant mūsų išganymu, kurį, 
pasak Naujojo Testamento, irgi turime vykdyti baimin- 
damiesi ir drebėdami — cum timore ac tremore, vadinasi, 
nuolatinės grėsmės akivaizdoje. Palikę tad grėsmę šali- 
mais — tegu ir tiktai metodiškai turėtume reikalo nebe 
su tikrove, o su išmonės pasauliu ir, manydamiesi esą 
jo statytojai, tiestume tiltų, gražių pasižiūrėti, bet pavo- 
jingų vaikščioti. Grėsmė kaip išeities taškas atskleidžia 
mūsų akims pasaulį tokį, koks jis iš tikro yra, būtent 
persunktą blogio, su kuriuo kovoti turime ir savyje, ir 
aplinkui save, tuo anaiptol dar nedalydami pasaulio 
„Į geruosius ir bloguosius“ (ten pat). Sakykime, laikyti 
komunizmą „blogio įkūnijimu“ (ten pat) dar anaiptol 
nereiškia laikyti krikščioniją įkūnytu šventumu. Tai tik 
reiškia atviromis akimis - be rožinių akinių - žiūrėti į 
istorines blogio apraiškas, kurios kinta savo pavidalais, 
visados likdamos tos pačios savo esme, būtent žmogaus 
išniekinimu. Jei tad kuriame nors sąjūdyje tą ar kitą 
istorijos metą Žmogaus išniekinimas įsikūnija prievartine 
valstybinės sąrangos lytimi, tuomet vargu ar klystume 
laikydami šį sąjūdį ano meto blogio įkūnijimu. Taip pat 
vargu ar klystume vadindami komunizmą blogio įkū- 
nijimu mūsojo amžiaus metu, nes jame Žmogaus išnie- 
kinimas ir yra šiuo metu pasiekęs aukščiausio laipsnio. 
Komunizmu tad domėtis, jį studijuoti, jam spyriotis ir 
buvo ateitininkai kviečiami minėtame laiške. Nes kas 
mūsų amžiaus istoriją svarsto ne komunizmo grėsmėje, 
tas svarsto ją vykstančią ne pasaulyje, o savame salone, 
prie židinyje spragsinčios eglišakių ugnies. 

4. Ateitininkijos kilmė iš protesto 


Turint visa tai galvoje, nėra nei pagrindo, nei reikalo 
abejoti ateitininkijos kilme iš protesto ar šią kilmę „per- 
aiškinti“. Kultūros istoriką visados tyko pavojus žiūrėti į 
praeitį savos būklės - visuomeninės ir net asmeninės - 
akimis ir rasti joje tokių sąsajų, kurių ano meto tikrovėje 
iš viso nėra buvę. Tai tinka tautos istorijai (prisiminkime 
tik mūsų pačių ginčus dėl Lietuvos krikšto ar dėl mūsų 
kunigaikščių pakėlimo į karalių rangą), tai tinka ir bet 
kurio sąjūdžio istorijai. Todėl nenuostabu, kad ir ateiti- 
ninkijos kilmės nenorima regėti proteste: kam protestas 
nepatinka, tas ir nenori su juo sieti ateitininkų sąjūdžio. 
Tai bendroji kultūros istorijos silpnybė, prasiveržusi dabar 
ir ateitininkijos kilmės sampratoje. 

Nebūdami betgi nė vienas iš tų, kurie ateitininkų sąjūdį 
grindo, turime pasikliauti pasisakymais pačių pradininkų, 
kaip jie suprato savą telkimąsi į organizacinį vienetą, ne- 
benorėdami toliau veikti pavieniui. Laiške mūsų Federaci- 
jos vadui minėjau Liuveno studentų katalikų atsišaukimą 
(1909), kuriame protesto mintis yra gana aiški: organizuo- 
jamasi tam, kad atveiktum į lietuviškosios šviesuomenės 
nukrikščionėjimą ir nutautėjimą. Dabar tenka pridurti dar 
vieną kitą ano meto pasisakymą. 

Visi pirmieji Pr. Dovydaičio, greitai tapusio ateitinin- 
kijos vadovu (1911), raštai - „Guyau moralės kritika“, 
„Trys pamatiniai klausimai“, „Biblija ir Babelis“, „Kris- 
taus problema“ - yra ne kas kita kaip tiesiog gaivalingas 
protestas prieš ano meto pastangas sumitinti evangelijas 
ir nuistorinti Kristų. Kun. St. Yla savame „Ateitininkų 
vadove“ šitaip apibūdina aną protestą, cituodamas paties 
Dovydaičio žodžius: „Dovydaitis įsitikino, kad kultūros 
nugręžimas prieš krikščionybę yra pats giliausias nesusi- 
pratimas, dėl to jauno žmogaus drąsa jis skelbė protes- 
tą prieš to meto antikristiškas nuomones. Jis išėjo ginti 
"Kristų, krikščionybę, krikščionybės istoriškus dokumentus 

nuo antikristiškų puolimų to laiko naujausiame moksle, 
skelbiamame iš universitetų katedrų ir šalia jų“ (p. 27). 

Aiškiausiai tačiau ateitininkijos kilmę iš protesto yra 
nusakęs St Šalkauskis: „Ateitis savo kilme reiškė pro- 
testą prieš demoralizuojančią rusų mokyklų ir valdžios 
įtaką, kuri nešė su savimi nukrikščionėjimą, nihilizmą ir 
anarchiją. Jei mūsų tautinis atgimimas buvo visų pirma 
protestas prieš mūsų šviesuomenės sulenkėjimą ir sua- 
ristokratėjimą, tai mūsų religinis atgimimas buvo visų 
pirma protestas prieš mūsų šviesuomenės religinį, dorinį 
ir visuomeninį sumenkėjimą rusiškojo nihilizmo įtakoje“ 
(„Ateitininkų ideologija“, p. 65). Argi tad iš tikro „žodis 
‘protestas’... nėra tikslus, kalbant apie praeitį“, kaip tai 
teigia kun. St. Yla? Kodėl jis buvo tikslus Dovydaičiui ir 
Šalkauskiui, apibūdinantiems savo pačių veiklą bei atei- 
tininkijos kilmę iš šios jų veiklos, o nebetikslus mums, 
kalbantiems apie tą pačią praeitį? 

Galimas daiktas, kad protestas „nėra magiškas šiais lai- 
kais“ (kun. St. Yla). Bet užtat mes ir klausiame: kas vyks- 
ta ateitininkijoje, kad protestas jos neįtaigauja ir darosi jai 
net grasus? Ir vis dėlto dabartinis ateitininkų traukimasis 
nuo protesto sąmonės anaiptol dar nereiškia, kad ir savo 
kilme ateitininkija nebūtų buvusi susieta su protestu, va- 
dinasi, kad protestas nebūtų buvęs ateitininkų variklis ar 
kad protesto sąmonė nebūtų buvusi ateitininkijos veiklos 
sudedamasis pradas — pagal Šalkauskio žodžius: „Veiklu- 
mas paprastai reiškiasi dvejopai: neigiamąja ir teigiamąja 
forma. Iš vienos pusės, tenka ginti savo idealus gyvenimo 
kovoje, iš antros - kuriamai juos vykdyti. Kovos mo- 
mentas turi reikšmės jau ideologiniam susipratimui. Mat 
kai atsisakoma kovoti įtikinėjimo priemonėmis, tai tarp 
pasyviai nusiteikusių žmonių ima įsivyrauti dezorientaci- 
ja“ (min. veik., p. 229). Pamąstykime atsidėję, ar protesto 
sąmonės atgrasa, išėjusi aikštėn cituotuose atoliepiuose, 
nėra kartais ir mūsų dezorientacijos, vadinasi, pasimetimo 
savame kelyje, ženklas? 

II. Tremties sąmonės prasmė 


1. Atgrasa tremčiai 


Atgrasa tremčiai ateitininkų atoliepiuose yra ne mažes- 
nė negu atgrasa protestui. Ji reiškiama įvairiais posakiais, 
tačiau jos esmė lieka visur ta pati, būtent: nei svetur gi- 
męs bei augęs pabėgėlių jaunimas, nei seniau atkeliavusieji 
mūsų tautiečiai nesijaučia esą tremtiniai. „Man atrodo, kad 
nuolatinis atsirėmimas į tremties sąvokas ir sampratas yra 
visiškai nerealus pagrindas, kai apie tai kalbame didžiajai 
mūsų sąjūdžio daliai - moksleiviams, studentams ir jaunajai 
bei vidurinei kartai, išaugusiai, išauklėtai ir išsimokslinusiai 
ne Lietuvoje. Prisipažinsiu, ateitininko tremtinio ideologijos 
vardas man yra visiškai svetimas“; todėl esą geriau kalbėti 
„ne apie tremtį“, o „apie už Lietuvos ribų gyvenančius 
šimtus tūkstančių lietuvių, kuriems tremties sąvoka yra 
visai nepriimtina ir nepritaikoma“ (J. B. Laučka). 

Tai pats būdingiausias pasisakymas. Tačiau ta pačia lin- 
kme eina ir kiti: „Nemanau, kad daug kas iš jaunimo 
(moksleiviai ir studentai) laiko save tremtiniais ir norėtų 
taip save vadinti; žmonės, kurie čia, svetur, gimė ir augo, 
laiko save lietuviais, bet ne tremtiniais; todėl nemanau, kad 
būtų tikslu kalbėti apie “tremties ateitininkų“ ideologiją“ (se- 
suo Margarita); „gyvenamasis kraštas čia besimokančiam ar 
mokslus baigusiam jaunuoliui nėra svetimas“ (V. Kolyčius); 
„tremtis (Maceinos terminas), man rodos, keistinas išeivys- 
te“, kadangi tremties sąmonė ir būsena — „abi tam tikra 
prasme yra statika“ (kun. St. Yla). Tik vienoje vienintelėje 
atoliepių vietoje tremtis yra minima teigiama išpažinimo 
prasme (Ina Stravinskytė). Bet apie tai vėliau. Bendras 
įspūdis, kaip ir protesto sąmonės reikalu, lieka: ateitinin- 
kai nemėgsta tremties sąvokos ir nenori gyventi tremtinio 
būsena. Kun. St. Ylos užuomina, kad tremtis esanti „dar 
nepraregėta privilegija“, dingsta jo paties ir kitų abejonėse 
bei neiginiuose. 

Jeigu klaustume, kodėl tremties sąmonė esanti ne- 
priimtina, visur rastume tą patį atsakymą: svetur gimę, 
augę, lavinęsi, į gyvenamojo krašto rūpesčius bei dar- 
bus įsijungę lietuviai nesijaučia esą tremtiniai. Gal tokiais 
jautęsi ir tebesijaučią jų tėvai, tačiau ne jie patys. Mūsų 
Sendraugių sąjungos pirmininkas, sakysime, tvirtina, esą 
tarp dar studijuojančių ar jau išsimokslinusiųjų „jaunų 
lietuvių“ nėra sutikęs nė vieno, kuris save vadintų trem- 
tiniu ar laikytų save gyvenančiu tremtyje (J. B. Laučka). 
Šisai jaukus namų jausmas kyląs iš to, kad gyvenamasis 
kraštas jaunajai kartai nesąs svetimas: jaunimas jau esąs 
su juo suaugęs tiek geografiškai, tiek kultūriškai; jau su 
juo susijęs tiek profesijos, tiek ne kartą net ir šeimos 
ryšiais. Trumpai tariant, santykis su gyvenamuoju kraštu 
esąs mastas, apsprendžiąs tremties sąmonę. Kadangi šis 
santykis esąs išsivystęs teigiama kryptimi, todėl dabar jis 
ir keičiąs tremties sąmonę „už Lietuvos ribų gyvenančio 
ateitininko“ (J. B. Laučka) ar lietuvio apskritai sąmonę. 
Gilūs prof. J. Ereto žodžiai, kad „tremtis yra esmingas 
tarpsnis mūsų kelyje“, kad „ji yra organiška mūsų būties 
dalis“ („Išeivijos klausimais“. - Roma, 1974, p. 32), — šie 
žodžiai neberanda atgarsio ateitininkuose. Anasai mūsų 
kelio tarpsnis jiems esąs pasibaigęs, ir anoji jų būties dalis 
jau esanti susidėvėjusi. Iš tiesų??? 


2. Tremties svarstymas 


Kas gi yra tremtis? Visų pirma tai ne „Maceinos termi- 
nas“, kaip tai norėtų mums įtaigauti kun. St. Yla. Jį vartoja 
beveik visi, kalbantieji ar rašantieji apie mūsų buvojimą 
svetur; jį naudoja taip pat ir mūsų visuomeninės, politinės 
ir bažnytinės institucijos. Ir vis dėlto kun. St. Yla savo atolie- 
pyje teisingai pastebi, kad „tremtis... yra dar neišryškinta mūsų 
būsena“. Tiesa, apie ją yra jau nemaža rašyta, pradedant K. 
K. Cirtautu („Portrait des Heimatlosen“. — Koburgas, 1950), 
einant per Pr. Gaidą („Išblokštasis žmogus“. - Augsburgas, 

1951), J. Girnių („Tauta ir tautinė ištikimybė“. — Čikaga, 
1961; „Idealas ir laikas“. - Čikaga, 1966) ir baigiant J. Eretu 
(„Išeivijos klausimais“. — Roma, 1974), nežiūrint visos eilės 
straipsnių šiuo klausimu daugiausia „Aiduose“ ir „Į lais- 
vę“. Ir tai visiškai suprantama. Prof. J. Eretas gražiai yra 
pasakęs, kad „į tremtį nublokštas lietuvis... yra priverstas 
iš naujo pergalvoti viską, kas savo laiku jam atrodė taip 
aišku ir savaime suprantama. Be to, jis turi įprasminti 
naują būtį, todėl jam reikia ir naujų argumentų savo, kaip 
emigranto, egzistencijai pagrįsti bei pateisinti“ (min. veik., 
p. 17). Šiai naujai būčiai įprasminti ir šiam įprasminimui 
pagrįsti kaip tik ir yra buvusios skirtos minėtos studijos. 

Reikia betgi apgailestauti, kad visų šių studijų autoriai 
yra senosios kartos asmens, atkilę iš Lietuvos svetur. Jų 
žvilgis į naują būtį tremtyje yra todėl kitoks, negu jis, 
sakysime, prasiveržia minėtuose ateitininkų atoliepiuose — 
net jeigu šie būtų išėję ir iš senesniųjų plunksnos (pvz., 
J. B. Laučka ar kun. St. Yla): jie dvelkia kitokia nuotaika, 
negu ją jaučiame studijose. Užtat savo laiške Federacijos 
vadui ašen ir buvau siūlęs, kad tremties klausimą imtųsi 
nagrinėti vienas kuris iš jaunosios kartos atstovų. Tik tada 
galėtume spręsti, ar iš tikro tremtis yra „su pačia išeivys- 
te“ (kun. St. Yla) paveldėta mūsų būsena bei sąmonė, ar 
ji iš tikro yra dar nepraregėta privilegija, o ypač ar ji yra 
„Apvaizdos skirta misija“ (kun. St. Yla). O kol jaunųjų 
pasisakymo neturime arba kol jis išsisemia tik jausmine 
atoveika į senųjų spaudimą ar jų atlydį, kaip tai regime 
minėtuose atoliepiuose, tol tremties klausimas tebelieka 
neišryškintas ir net priešgyniškas. 

Sakysime, anksčiau minėjome J. B. Laučkos tvirtinimą, 
esą jis nesutikęs tarp jaunųjų nė vieno, kuris laikytų save 
gyvenantį tremtyje. Bet jeigu taip iš tikro yra, tai kaip 
tuomet suprasti Inos Stravinskytės žodžius, tartus jos ato- 
liepyje: „Mes, visi tremties vaikai“? Juk tai jaunosios kartos 
savimonė, anaiptol nesikratanti nei tremties sąvokos, nei 
jos būsenos, atvirai ir nuoširdžiai liudijanti bei išpažįstanti 


193 


tremtį kaip naujos būties šaltinį: „tremties vaikai“. Ir man 
rodos, kad šiais žodžiais Stravinskytė atskleidė gilių giliau- 
sią tiesą: mes visi esame tremties vaikai. Ar mes šią tiesą 
jaučiame, ar pagal ją vadinamės, tai yra mūsų savimonės 
brandos ženklas. Kiekvienu betgi atveju mes tremtiniai 
esame. Taigi ir vėl: kas yra tremtis? 


3. Tremties esmė 


Tremties klausimą ligi šiol svarstėme maždaug šitaip: 
kas iš savos tautos krašto iškeliavo laisvai, yra išeivis; 
kas buvo iš jo išstumtas fiziškai ar morališkai, yra trem- 
tinys. Tokių išstumtųjų pokario metais yra buvę kelios 
dešimtys tūkstančių; jie tad visiškai teisingai vadinosi 
tremtiniai ir gyveno tremties būsena. Tačiau visi kiti? Lie- 
tuvių užsienyje yra juk žymiai daugiau negu išstumtųjų 
arba pabėgėlių. Kodėl ir jie turėtų vadintis tremtiniais? 
Juk niekas nėra jų trėmęs - net ir moraline prasme. Jie 
arba patys laisvai iš krašto iškeliavo, arba jau gimė sve- 
tur. Be to, anų išstumtųjų arba tremtinių skaičius diena 
iš dienos mąžta, o jų reikšmė menkėja. Kam tad reiktų 
vienos rūšies išeivių savybes išplėsti kitiems išeiviams, 
visus laikant tremtiniais, diegiant jiems tremties sąmonę 
ir laikant jų būseną tremties būsena? Ar ne geriau būtų 
suvokti save kaip lietuvį, gyvenantį už Lietuvos ribų? 
Ateitininkų atoliepiuose ši pastaroji savimonė kaip tik ir 
pradeda virsti ne tik pavieniu siūlymu, bet, atrodo, jau ir 
bendrine nuotaika. 

Ir vis dėlto šią savimonę pakerta savaimingi I. Stra- 
vinskytės žodžiai: „Mes, visi tremties vaikai“. Nes šie 
žodžiai yra ne kas kita kaip klausimas: O kodėl gi mes 
gyvename už Lietuvos ribų? Ar šiandien lietuviui gyventi 
už Lietuvos ribų yra taip lygiai paprastas bei savaime 
suprantamas dalykas, kaip jis yra paprastas bei supranta- 
mas, sakysime, italui, prancūzui, vokiečiui, anglui? Prieš 
dvejus metus man yra tekę kalbėti apie įvairias išeivių 

rūšis: kolonistus, duoneliautojus, pabėgėlius (plg. „Į lais- 
vę“, 1973, Nr. 57). Kiekviena iš šių rūšių duotų į minėtą 
klausimą kitokį atsakymą: kolonistai gyveną svetur, kad 
laimėtų tautai naujų kraštų; duoneliautojai, kad susikurtų 
geresnę būklę sau patiems; pabėgėliai, kad laisvai kovotų 
prieš tai, nuo ko bėgo. Be to, tarp išeivių esama dar ir 
tokių, kurie gyvena už savo krašto ribų kaip diplomatai, 
įmonių atstovai, tyrinėtojai, nuotykininkai ir t. t. Visų šių 
išeivijos rūšių paprastai turi kiekviena tauta. Jų turime ir 
mes, išskyrus gal tik kolonistus. Visų jų subjektyvus atsa- 
kymas, kodėl jie gyvena už krašto ribų, būtų kitoks. 

Bet štai klausiame: ar visų šių išeivių — vis tiek kokiai 
rūšiai jie priklausytų ir kokio subjektyvaus pagrindo ve- 
dami jie gyventų svetur — objektyvi būsena yra ta pati, 
kai jų tautos kraštas yra laisvas, ir tada, kai šis kraštas 
yra pavergtas? Ar tautos krašto nelaisvė nekeičia ir išei- 
vių objektyvaus būvio svetur? Argi mes, lietuviai, šian- 
dien iš tikro buvojame už Lietuvos ribų ta pačia prasme 
ir tuo pačiu būdu kaip ir nariai laisvų tautų? Kiekvienam 
aišku, kad atsakymas tegali būti neigiamas. Mūsų kraš- 
to pavergimas yra sukūręs tarp mūsų, esančių svetur, 
ir mūsų tautos, esančios tėvynėje, tam tikrą užtvarą ir 
tuo būdu pakeitęs mūsų būseną. Nors būtume iškeliavę 
iš Lietuvos ir laisvu savo pačių apsisprendimu ir todėl 
niekados anksčiau nebuvę tremtiniai; nors būtume sve- 
tur gimę, augę, mokęsi ir savos tautos krašto niekados 
neregėję, — tačiau tą valandą, kai laisvu savo pačių ap- 
sisprendimu nebegalime grįžti tėvynėn todėl, kad kraštas 
yra pavergtas, ir kad grįžimas reikštų šio pavergimo pa- 
darymą savu, tą valandą visi tampame tremtiniais, kurie 
save dar laikome lietuviais. 

Tai tinka ne tik pabėgėliams, kurie krašto pavergimą 
išgyveno tiesiog, bet ir jų vaikams, ir jų vaikų vaikams, 
ir tiems, kurie anksčiau atkeliavo. Kiekvienas lietuvis, 
gyvenąs svetur, užgrobus Lietuvą bolševikams, yra virtęs 
tremtinių. Nes pavergtos tėvynės siena yra dabar ne tik 

politinė siena tarp valstybių, bet ir egzistencinė siena tarp 
mūsų būsenos svetur ir tautos būsenos krašte. Tremtis 
yra lietuvio būsena svetur, Lietuvai netekus laisvės. Šia 
prasme visi esame lygūs, nes visi esame lietuviai ir vi- 
siems Lietuva yra pavergta. Kas šiandien, būdamas svetur, 
laiko save lietuviu, tas savaime laiko save ir tremtinių. 
Pavergto krašto akivaizdoje lietuvio ir tremtinio sąvokos 
bei būsenos susilieja į vieną. 

Tremties tad esmę apsprendžia ne mūsų santykis su 
gyvenamuoju kraštų; ir ne būdas, kaip iškeliavome iš 
tėvynės; ir ne subjektyvus mūsų pagrindas, kodėl gyve- 
name už krašto ribų, — tremties esmę apsprendžia mūsų 
santykis su Lietuvos laisve. Kol Lietuva laisva, tol kiek- 
vienas svetur gyvenąs lietuvis yra tik paprastas išeivis. 
Bet kai Lietuva laisvės netenka, tai kiekvienas svetur 
gyvenąs lietuvis tuo pačiu virsta tremtiniu, nes tuo pačiu 
jis esti išstumiamas iš savos tautos krašto — išstumiamas 
visiškai objektyviai, net jeigu subjektyviame jo nusiteikime 
ir nieko neįvyktų. Lietuvos pavergimas keičia objektyvią 
mūsų būseną svetur, ir šią pakitusią būseną vadiname 
tremtimi. 

Štai ko nesame įžvelgę svarstydami bei ginčydamiesi, 
kas esame: už Lietuvos ribų gyveną lietuviai ar lietuviai- 
tremtiniai. Žmogų tremtinį padaro ne subjektyvus sveti- 
mumas gyvenamajam kraštui, bet jo objektyvus atitvėri- 
mas nuo savos tautos krašto. Ir kol šis atitvėrimas trunka, 
mūsų atveju: kol Lietuva nėra laisva, tol visokios kalbos, 
kad mes nesijaučiame esą tremtiniai, yra apgailėtinas ne- 
susipratimas. Nesijausti tremtiniu tautai netekus laisvės, 
reikštų neišgyventi tautinės dramos ir neatveikti į tautos 
nelaisvę. Tai yra neįmanoma niekam, kas yra lietuvis. Kol 
mano tautos kraštas nėra laisvas, tol aš klaidžioju pasau- 
lyje irgi nelaisvai, nors ir eičiau, kur noriu. Bet štai aš 
sustoju prie savo tautos sienų: jų peržengti negaliu, nenu- 
silenkdamas pavergėjui, nepripažindamas jo mano tautos 
šeimininku ir neišduodamas savos žmogiškosios kilnybės. 

Kokiu tad būdu galėčiau nesijausti esąs tremtinys ir kokiu 
būdu galėčiau savą gyvenimą svetur taip tvarkyti, tarsi 
manai tautai nebūtų nieko atsitikę? Juk vadintis šiandien 
lietuviu, gyvenančiu už Lietuvos ribų, turi visiškai kito- 
kią prasmę, negu, sakysime, prieš Antrąjį pasaulinį karą. 
Štai kodėl sąmonės lietuvio, gyvenančio už Lietuvos ribų, 
šiandien nepakanka. Šiandien reikia sąmonės, kodėl gi aš 
gyvenu už Lietuvos ribų. Ką reiškia manasis buvojimas 
svetur Lietuvos nelaisvės akivaizdoje? Argi manoji būsena 
svetur yra tapati mano draugo italo, prancūzo, vokiečio, 
anglo būsenai, kurie irgi gyvena svetur, mokydamiesi su 
manimi toje pačioje mokykloje ar dirbdami tą patį darbą? 
Atsakę visiškai nuoširdžiai - be jokių formalių išsisuki- 
nėjimų - į šiuos klausimus, savaime prieisime tremties 
sąmonę kaip mūsų buvojimo svetur esminę žymę. 

Štai kodėl atgrasa tremties sąmonei bei būsenai ateiti- 
ninkų atoliepiuose ir žadina baimingą nuojautą: ar nebus 
čia tik prasidėjęs nejautrumas mūsų tautos nelaimei? Ar 
tautos pavergimas nepradeda tapti mums svetimas? Nes 
jeigu ateitininkai visa tai giliau apmąstytų, vargu ar jie 
siūlytų mums blankius, bedvasius ir net klaidinančius 
„išeivystės“ ar „gyvenimo už ribų“ vardus, nes šie vardai 
anaiptol neišreiškia tikrosios mūsų būsenos svetur. Jie 
šią būseną padaro tolygią laisvos tautos narių būsenai, 
kas yra aiški netiesa. Vienas senas ateitininkas, privačiai 
atsiliepdamas į mano laišką Federacijos vadui, tremties 
sąmonę tiesiog jungia su ateitininkijos išlikimu: „Tremties 
sąmonės įkalimas galėtų juos išlaikyti ateitininkais. Bet 
kas tai įkals?“ (J. G.) Iš tikro, kas šią sąmonę ateitinin- 
kams įdiegs? O tai likiminis klausimas. 


4. Ateitininko tremtinio ideologija 


Jeigu tad mes visi - taigi ir ateitininkai — objektyvia 
savo būsena esame vis dėlto tremtiniai, tai kalbėti apie 
ateitininko tremtinio ideologiją nėra taip jau neįprasta ir 

net netikslu, kaip kai kurie atoliepiai teigia (J. B. Laučka, 
sesuo Margarita). Nes tremtis kaip nauja objektyvi būsena 
kelia savaime ir naujų objektyvių klausimų, į kuriuos at- 
eitininkai būtinai turi atsakyti, jei nenori atsidurti šalimais 
savo amžiaus istorijos. Šia prasme mano ir buvo siūlyta 
perrašyti ateitininkų ideologiją, būtent pasvarstyti, kaip 
bendrieji mūsų principai „turi būti suprasti bei įvykdyti 
pakitusioje mūsų egzistencijoje“. Tai ir yra ideologijos per- 
rašymo tikslas: praturtinant patobulinti, praplečiant pri- 
taikyti, suaktualinant pagilinti. Pasisakiau ne už sisteminį 
perrašymą perdirbant St. Šalkauskio vadovėlį, o kuriant 
naujų studijų mūsų gyvenamais reikalais bei rūpesčiais. 

i pasiūla, iš vienos pusės, buvo džiaugsmingai sutikta: 
„nepaprastai nudžiugau, kad A. Maceina iškėlė reikalą 
ateitininkų ideologiją perrašyti ir pritaikinti svetur augan- 
čiam jaunimui“ (sesuo Margarita); iš kitos — ji buvo ryž- 
tingai atmesta: „laikau visus pasiūlymus iš naujo perrašyti 
ideologiją nesusipratimais“ (V. Jonaitis). O kai kas pasiūloje 
įžiūrėjo net gyvenimą „senajame pasaulyje“ galvojant, „kad 
reikia dar kažkokių specialių ideologijos 'perrašymų““ (kun. 
St. Yla). Taigi: džiaugsmas — nesusipratimas — atsilikimas 
yra trys „kvalifikacijos“, kurios nusako ateitininkų nusista- 
tymą ideologijos praturtinimo atžvilgiu. 

Skaitant neigiamus šiuo reikalu atoliepius, aiškiai jaus- 
ti, kad čia kalba patenkintieji tuo, kas jau yra tremtyje 
padaryta: „Ateitininkų vadovas“ (kun. St. Yla), „Idealas ir 
laikas“ (J. Girnius), „ketvertas kursų skriptų“ (kun. St. Yla). 
Tai iš tikro didelis ir gražus įnašas. Tačiau ar jo jau pa- 
kanka? Man pačiam - ne, kadangi regiu daugybę tuščių 
vietų ateitininkų mąstyme bei veikime. Manau, kad ir ki- 
tiems visi šie veikalai ne į viską atsako. Pacituosiu čia dr. 
J. Girnių, patį „Idealo ir laiko“ autorių, kuris daugiausia 
sprendė tremties ateitininko ideologijos klausimus. O vis 
dėlto jis rašo: „Jokia knyga negali išsemti pasaulėžiūrinės 
ideologijos, ir jokia gyva ideologija negali būti įbalza- 
muota vienon knygon. Ne principų formali schema slepia 

bet kurios ideologijos gyvybę, o kūrybinė mintis, kuri tą 
ideologiją visą laiką plėtoja ir tuo būdu išskleidžia jos 
principų vidinį turtingumą“ (p. 106). Kas tad yra mano 
pasiūlymas leisti eilę ideologinio pobūdžio studijų ir žiū- 
rėti į jas kaip į paskatą, o ne paskutinį žodį, jei ne šių 
J. Girniaus žodžių sukonkretinimas? Tai gali būti, be abe- 
jo, atlikta ir kitaip. Tačiau kodėl laikyti tai nesusipratimu 
ir net atsilikimu? 

Naujasis „Ateities“ vadovas kun. K. Trimakas privačia- 
me laiške klausia: „Ar povatikaniniai laikai kelia ateitinin- 
kams specialių uždavinių? Jei taip, kokie jie yra?“ Iš tikro! 
Skelbdamas šūkį „Visa atnaujinti Kristuje“ ateitininkų są- 
jūdis savaime susisiekia su Antruoju Vatikano susirinki- 
mu, kuris visu savo pobūdžiu yra buvęs atsinaujinimo 
susirinkimas. Ateitininkai virsta tiesiog šio susirinkimo 
perkėlimu į kasdieną. Argi uždaromieji pop. Pauliaus VI 
žodžiai: „Laimingi tie, kurie, suradę tiesą, jos ir toliau 
ieško, norėdami ją atnaujinti, pagilinti, perteikti kitiems“ 
(„Antrojo Vatikano susirinkimo dokumentai“. - Bostonas, 
1969, t. III, p. 195) - argi šie žodžiai nepadvelkia įparei- 
gojimu mūsų turimus principus iš naujo permąstyti Vati- 
kano apmestų uždavinių bei reikalų šviesoje? Gimtoji kal- 
ba liturgijoje (toks svarbus dalykas tremtyje), pasauliškio 
vaidmuo Bažnyčioje ir pasaulyje, kuniginių ir vienuolinių 
pašaukimų stoka, šeimos pastovumas bei vaisingumas 
naujų teorijų ir sąjūdžių akivaizdoje, inteligentiškumas ir 
religija (pirmasis šių metų „Concilium“ numeris yra kaip 
tik skiriamas temai „Intelektualas Bažnyčioje“) — vis tai 
eilė klausimų, kurie prašyte prašosi ateitininkų nagrinėja- 
mi ne tik praeinančiose jų sueigose, bet ir apmąstomi pa- 
siliekančiose studijose. Ar tai nėra mūsų ideologijos plo- 
tas? Ir ar šis plotas nepraturtėtų, jei mes suorganizuotume 
eilę leidinių šiomis temomis? Kaip tad galima sakyti, 
„kad kvietimas perrašyti ideologiją puoselėja bergždžias 
viltis ir nukreipia mūsų dėmesį nuo konkrečių bandymų 
pagyvinti mūsų organizaciją“ (V. Jonaitis)? 

Apskritai atoliepiai ateitininkų ideologijos reikalais yra 
patys nekūrybiškiausi: „turime pakankamai gerą ideologiją“ 
(V. Jonaitis); „ideologiniai leidiniai vienas dalykas, o pati 
ideologija bei jos 'perrašymas' — visai skirtingas“ (kun. St. 
Yla). Bet argi iš tikro tai du skirtingi dalykai? Argi jau pats 
vardas „ideologiniai leidiniai“ nesako, kad jų turinys yra 
perrašyta arba bandoma perrašyti ideologija? 

Kun. St. Yla mini „ketvertą kursų skriptų“, jo paties 
sudarytų, kurie „truputį laužia buvusį ideologijos monoli- 
tą“. Tai sveikintina pastanga! Bet argi ji nereiškia kaip tik 
mūsų ideologijos perrašymą? Argi išskleidimas žodžio bei 
veikimo reikšmės ateitininkų nusistatyme nėra ideologijos 
praturtinimas? Kodėl tad kun. St. Yla lyg ir pasityčioda- 
mas rašo: „Tad ar mes negyvenam "senajame pasaulyje“, 
galvodami, kad reikia dar kažkokių specialių ideologijos 
'perrašymų?“ Argi jo paties skriptai nėra kaip tik toksai 
specialus ideologijos perrašymas? Kodėl tad negalėtų atsi- 
rasti daugiau tokių perrašymų, kurie liestų kitus klausimus, 
negu kun. Yla savo skriptuose, ir juos gal kitaip spręstų 
arba bent pavaizduotų, negu jisai? Ar šalia vieno „ideo- 
logo” jau nebegali išsitekti kitas, ypač iš jaunųjų? Galop, 
kurgi yra „ketvertas kursų skriptų“? Kun. Ylos stalinėje? 
Juos girdi tik keliasdešimt kursantų. Bet argi ateitininkų 
esama tik kursantų sueigose? Ar jų esama tik Amerikoje? 
Anų kursų nežino nei Europa, nei Pietų Amerika, nei Aus- 
tralija, kadangi jie neišleisti. Tad kodėl jų neįjungti į aną 
siūlomą ideologinių leidinių seriją? Stalinė nėra ideologijos 
vieta. Jos vieta yra viešuma, prieinama visiems. 


Užsklanda: melas ir prievarta 


Užsklęsdamas šį atoliepį į atoliepius, norėčiau dar 
trumpai stabtelėti prie santykio tarp melo ir prievartos. Šį 
santykį, kaip laiške sakyta, yra atskleidęs A. Solženicynas, 
būtent ta prasme, kad prievarta esanti negalima be melo; 

jis užtat kviečia pasaulio rašytojus susijungti ir nutraukti 
komunistinei sistemai melo skraistę, kad tuo būtų pakirs- 
tos prievartinės jos šaknys. Savame laiške raginau ateiti- 
ninkus išgirsti Solženicyno kvietimą ir imtis jį vykdyti. 

Į šį raginimą atsiliepė kun. St. Yla gana keistų klausi- 
mu: „Bet argi tik prievarta dangstosi melu? Ar nėra melo 
laisvėje, kuri atsiejama nuo tiesos ir pareigos? Ar abi 
sistemos - komunizmas ir buržuazija ~ nėra suartėjusios 
šia prasme? Ar jos abi nėra lygiai pavojingos gyvenimo 
visumai, jo pilnatvei?“ Iš tikro! Melo esama ne tik laisvė- 
je, bet jo esama ir meilėje, ir geruose darbuose (plg. Mt 
6, 2), ir religinių įstatymų vykdyme (plg. Mt 23, 23-26), ir 
net maldoje (plg. Mt 6, 5; 23, 5). Būdamas vidinė blogio 
lytis, melas graso visiems mūsų veiksmams. Tačiau esama 
didelio skirtumo, ar melas kurį nors mūsų gyvenimo vei- 
kimą bei būdą stiprina bei laiko, ar jį silpnina bei žlugdo. 
Nėra jokios abejonės, kad melas laisvėje, meilėje, gerada- 
rybėje, maldoje yra šių dalykų žūtis: jis iškreipia pačią 
jų esmę. Kas gi yra melaginga laisvė, melaginga meilė, 
melaginga geradarybė, melaginga malda, jei ne laisvės, 
meilės, geradarybės, maldos išjuoka? 

Tuo tarpu melo ir prievartos santykis yra kaip tik 
atvirkščias: melas prievartos ne tik neiškreipia ir nesu- 
žlugdo, bet ją tik stiprina bei palaiko. Laisvė yra negalima 
be tiesos. Prievarta yra negalima be melo. Reikia melą 
įžvelgti laisvėje, kad ši sustiprėtų bei sublizgėtų. Reikia 
melą įžvelgti prievartoje, kad ši atsiskleistų kaip šlykšti ir 
tuo būdu žlugtų - visų pirma psichologiškai, o paskui ir 
sociologiškai. Štai Solženicyno kvietimo pagrindas; manau, 
kad jis yra neabejotinas. Su vertybėmis, aptemdintomis 
melu, tai neturi nieko bendro, kaip nieko bendro neturi 
laisvė su prievarta: jos gi neigia viena kitą, todėl ir melas 
jose turi priešingos reikšmės. 

Užtat ir komunizmo palyginimas su buržuazija yra 
klaidinantis, kadangi daugiareikšmis. Yra visiškai tiesa, 
kad abi šios sistemos yra melagingos ir todėl artimos 

viena kitai. Yra taip pat tiesa, kad abi jos yra pavojin- 
gos gyvenimo pilnatvei. Tačiau būtų netiesa šių sistemų 
grėsmę laikyti lygia. Buržuazijos grėsmė mus tyko laisvės 
erdvėje, kurioje buvojame ir patys, šią erdvę pasirinkę. 
Užtat buržuazijos grėsmei vengti galime ir privalome su- 
sikurti savos laisvės pasaulį kaip priešingybę buržuazi- 
niam pasauliui. Nes buržuazija vilioja, ir šiai vilionei pa- 
siduodame ar nepasiduodame pagal mūsų apsisprendimą. 
Tuo tarpu komunizmo grėsmė ištinka prievartos erdvėje, 
kurioje žmonės yra uždaryti ir iš kurios jie negali pabėgti 
į savos laisvės pasaulį, kadangi šis pasaulis komunisti- 
nės sistemos yra laikomas nusikaltimu įstatymams: jis 
niekinamas prievarta, perkeliant privatinę Žmogaus sritį 
vis labiau į viešąją ir šią vis labiau reguliuojant; jau 
net sakramentų teikimas bei priėmimas yra reikalingas 
sovietinių įstaigų leidimo. Komunizmas įsakinėja, ir kas 
neklauso, yra nusikaltėlis. Apsispręsti tapti nusikaltėliu 
komunistinės prievartos erdvėje yra visai kitos prasmės 
bei reikšmės dalykas, negu apsispręsti eiti prieš srovę 
buržuazinėje laisvės erdvėje. 

Kaip tad galima klausti, ar šios sistemos „nėra lygiai 
pavojingos“ (kun. St. Yla)? Jos abi yra pavojingos, tačiau 
kiekviena labai skirtingai, nes vienos grėsmė sklinda lais- 
vės, o kitos pavojus - prievartos erdvėje. Neberegint šio 
skirtumo, atrodo, kad ateitininkai, ištrūkę iš prievartos, 
pradeda nebesusidoroti su laisve. Kun St. Yla savo ato- 
liepyje optimistiškai pastebi: „Manding, nėra ženklų, kad 
ateitininkija išsisemtų“. To linkėčiau ir ašen — visų pirma, 
kad ateitininkija nepavargtų savo laisvėje, nes laisvė yra 
pati sunkiausia iš visų mūsosios — tiek asmeninės, tiek 
visuomeninės - egzistencijos savybių. Kas palūžta prievar- 
toje, gali atsitiesti. Bet kas palūžta laisvėje, nebeatsitiesia. 


AUKOTOJAS AR SENIŪNAS? 


Atsakymas kun. A. Rubikui 


1. Kritikos pobūdis 


Savo knygą „Krikščionis pasaulyje“ (Čikaga, 1973), ku- 
rios vienas klausimas čia nagrinėjamas, autorius baigė žo- 
džiais: „Mes, pasauliškiai, šiandien stovime ilgo, painaus 
ir sunkaus amžiaus akivaizdoje, būtent subrandinti save 
pačius... Ši knyga ir norėtų būti mažas žingsnelis didžiuo- 
ju pasauliškių brandos keliu“ (p. 380). Pasikalbėjime su 
„Tėviškės žiburių“ redaktoriumi (1974, Nr. 15-16) teko 
paryškinti anuos žodžius pastaba, kad „tai knyga, skirta 
visų pirma pasauliškiams. Tiesa, joje kalbama ir apie dva- 
siškius bei vienuolius, ir apie daugybę įvairių religinių 
klausimų; bet visa tai svarstoma pasauliškio požiūriu. Čia 
pasauliškis lyg ir mėgina ištarti pats save: kas jis yra, ko 
jis nori, ką gali, ką privalo“ (Nr. 15, p. 3). Todėl atrodė, 
kad pasauliškiai patys pirmieji atveiks į toje knygoje tei- 
kiamą pasauliškio kaip krikščionio sampratą. Šia prasme 
ir kun. A. Rubikas puoselėja viltį, esą anos knygos dėka 
pasauliškio „klausimui bus lemta prasimušti lietuviškojoje 
visuomenėje“. 

Deja, šie lūkesčiai nepasiteisino. Jau antri metai, kai kny- 
ga išėjusi, o joks pasauliškis joje keliamų dalykų nė ne- 
mėgino judinti. Susidaro įspūdis, kad mūsų pasauliškiams 
yra visiškai vis tiek, kas ir kaip juos interpretuoja; kad 
Bažnyčios paskelbtas jų paaukštinimas į pilnamečių rangą ir 
toliau lieka tik skambus pareiškimas, nes paskelbti ką nors 
subrendusiu dar anaiptol nereiškia jį padaryti subrendusį. 

Tad ar tik nebus teisūs tie bažnytiniai sluoksniai, kuriuose 
pasauliškio klausimas, kun. A. Rubiko liudijimu, „susilauk- 
davo tik tam tikro šypsnio“? Ir kažin ar ne šiame pasauliš- 
kių savimonės nerangume keroja psichologinės šaknys kunigų 
savimonės būti pasauliškio seniūnais, arba vadovais? 

Pasauliškiams tylint iki pat šiolei, atsiliepė dvasiš- 
kiai: kun. dr. A. Baltinis („Draugas“, 1974, Nr. 34), prel. 
P. Celiešius („Tėviškės žiburiai“, 1974, Nr. 27-30) ir dabar 
kun. A. Rubikas. Tačiau jų atoliepiai yra gana savotiški: 
nė vienas nesklaido pasauliškio klausimo, o ieško knygoje 
tik to, kas kiekvienam skirtinai rūpi. A. Baltinis manosi 
radęs patvirtintą jo paties nuolatos skelbiamą mintį, esą 
„religija pasidaro kultūros pamatas“ (p. 2), nekreipdamas 
dėmesio į tai, kad knygoje esama ištiso skyrelio „Grin- 
džiamasis kultūros vaidmuo“ (p. 190-204), kuriame gana 
platokai nagrinėjamas teiginys, kad „savų išraiškos formų 
religija neturi“ (p. 191) ir kad todėl kaip tik kultūra yra 
religijos pamatas. P. Celiešius peikia autorių, kam šis 
pasauliškius ir dvasiškius svarstąs kaip luomus, kurie 
jau esą istorinė atgyvena, pamiršdamas, kad ne anos 
knygos autorius šiuos luomus sukūrė ir kad todėl ne jo 
uždavinys yra dabar užgesinti „dvasiškių ir pasauliškių 
luominę sąmonę“ (Nr. 29, p. 5), suvedant juos į „vienos 
Dievo tautos sampratą“ (ten pat); tuo labiau ne uždavinys 
knygos, kurioje dvasiškiai liečiami tik probėgomis. Galop 
A. Rubikas imasi galynėtis „su ta labai paplitusia pažiūra 
į kunigystę, kurią A. Maceina savo knygoje tik trumpai ir 
aiškiai yra perdavęs“, tarsi nežinotų, kad ši pažiūra yra 
pačios Bažnyčios pažiūra, skelbta visą metą ir Tridento 
susirinkimo pakelta į dogmos rangą. 

Dvasiškių tad atoliepiai, kaip matome, yra neįprasti. 
Knygos teikiamą pasauliškio sklaidą jie arba palieka visiškai 
šalimais, arba pamini ją tik praeidami, o paskui išsipešioja 
po vieną juos pačius nerantinantį klausimą (A. Baltinis — kul- 
tūrą, P. Celiešius — luomus, A. Rubikas — kunigystę) ir 
galynėjasi su jais, nė žodžiu skaitytojui neprasitardami, 

kad tai ne knygos autoriaus pažiūros, o arba Bažnyčios 
sąrangos (luomai), arba jos mokslo (kunigystė) sudeda- 
mieji pradai. Be abejo, knygos apžvalgininkui gali ne- 
patikti tiek luominė Bažnyčios sąranga, tiek jos mokslas 
apie kunigystę kaip aukojimą, ir jis gali tai kritikuoti. Tai 
šiandien jau įprasta, ir tuo niekas nesistebi. Tačiau tokiu 
atveju reikia būti tiesiam ir atvirai prisipažinti, kad čia 
kritikuojama Bažnyčios sąranga ar Bažnyčios mokslas, o 
nesidangstyti posakiais: „Maceinos pažiūra į sakramentinę 
kunigystę“ (A. Rubikas), „Maceina prileidžia, kad Dievas 
kūrė pasaulį iš nebūties arba nieko“ (P. Celiešius ryšium 
su Teilhard'u de Chardinu) ir t. t. Nes tiesi kritika turi 
aiškų savo adresatą. Tai skamba šiurkštokai, bet reikia tai 
kartą pasakyti, kad savoje kritikoje liautumėmės dangstęsi 
svetimu kailiu. A. Maceinai juk nėra jokio malonumo būti 
mušamam, kaip tam asilui, už tai, kas yra ne jo, nors jis 
tai ir tikėtų visa širdimi. 

Šios kritikos pobūdžiui priklauso ir savotiškas me- 
todas, kurį būtų galima pavadinti eilės įrodymu, būtent: 
bandydamas į sakramentinės kunigystės esmę įvesti va- 
dovavimą, A. Rubikas pabrėžia eilę kaip argumentą; eilę, 
kuria Antrasis Vatikano susirinkimas išskaičiuoja kunigo 
pareigas. Atsirėmęs į P. J. Cordes ir A. Gillmeierio aiš- 
kinimus, Rubikas teigia, esą šis susirinkimas eucharistinę 
auką „kunigo pareigų kataloge deda antron vieton“ ir 
kad jis „šios eilės visada laikosi ir vėliau ją dar labiau 
pabrėžia“; pasitaiką net vietų, kuriose „kulto pareigos 
yra suminėtos tik trečioje vietoje“. Išvada: vadovavimas 
priklauso sakramentinės kunigystės esmei, kadangi jis su- 
sirinkimo dokumentuose esti minimas pirmoje ar bent 
antroje kunigo pareigų eilės vietoje. Bet ar iš tikro eilė 
yra koks nors įrodymas? 

Priešingai A. Rubikui, reikia aiškiai tarti: išskaičiavimo 
eilė pati savimi nieko nereiškia. Tai rodo jau mūsų žegnoji- 
masis: „Vardan Tėvo, Sūnaus ir Šventosios Dvasios“. Ką 
gi ši eilė pasako? Tik tiek, kad Švč. Trejybėje yra trys 

dieviškieji asmens. Ar Šv. Dvasios minėjimas trečioje vie- 
toje yra koks nors jos nuvertinimas? Ar šia eile yra panei- 
giami prefacijos žodžiai, kad lygiai garbinama visų trijų 
asmenų didybė: et in majestate adoretur aequalitas? Kitas 
pavyzdys: klausdami, kokie yra Kunigystės sakramento 
laipsniai, atsakome: diakonatas, presbiteratas, episkopatas. 
Bet argi ši trečia vieta, skirta vyskupui, reiškia ir trečiaeilį 
jo vaidmenį Kunigystės sakramento išsiskleidime? Argi 
nėra kaip tik priešingai? Dar vienas pavyzdys: sakramen- 
tų eilėje apskritai Kunigystė stovi priešpaskutinėje, vadi- 
nasi, net šeštoje vietoje; tuo tarpu bendru įsitikinimu ji 
sudaranti patį kilniausią sakramentą kaip tik dėl jo ryšio 
su eucharistine auka. Tačiau išskaičiuodami sakramentus, 
mes jos niekad neminime pirmiausia. Galop ir pats Vati- 
kano susirinkimas neteikia eilei jokios ypatingos reikšmės. 
Pakalbėjęs apie Bažnyčią kaip Dievo tautą, jis sako: „Visa, 
kas buvo pasakyta apie Dievo tautą, lygiu būdu yra tai- 
koma ir pasauliškiams, ir vienuoliams, ir dvasiškiams“ 
(„Lumen gentium“, 30). Dvasiškiai čia stovi trečioje vieto- 
je. Ar tai reikštų, kad jie ir Dievo tautoje teturi trečiaeilį 
vaidmenį? Jeigu tad susirinkimas, išskaičiuodamas kunigo 
pareigas, vadovavimą ir mini pirmoje ar antroje vietoje, o 
aukojimą antroje ar trečioje, tai iš to jokiu būdu negalima 
daryti išvados, kad jis jau tuo pačiu vadovavimą įjungia 
į sakramentinės kunigystės esmę, kuria ligi šiol yra buvęs 
aukojimas. Griebdamasi šio argumento, modernioji teolo- 
gija tik atskleidžia formalinį, beveik rabiniškąjį savo pobū- 
dį, kuris ypač ryškiai pasirodys, kaip matysime, Kristaus 
kunigystės aiškinime. 

Be to, yra netiesa, kad Antrasis Vatikano susirinkimas, 
kaip teigia A. Rubikas kartu su Gillmeieriu, „šios eilės 
visada laikosi“. Konstitucijoje „Lumen gentium“, kalbant 
apie vyskupų pareigas, kaip tik visų pirma kalbama apie 
galią švęsti Eucharistiją (26), o tik po to apie galią valdyti 
(27). Ta pati konstitucija, siedama vyskupus su apaštalais 
kaip šiųjų įpėdinius, pastebi, kad „jie Dievo vietoje va- 

dovauja savo ganomai kaimenei kaip mokytojai, šventojo 
kulto kunigai, valdą tarnai“ (20); taigi eilė: mokytojai, au- 
kotojai, valdytojai. Valdymas čia aiškiai stovi trečioje vie- 
toje, o ne pirmoje ir ne antroje. Tokių pavyzdžių galima 
būtų parankioti ir daugiau. Tačiau tai būtų neprasminga, 
nes, kaip sakyta, eilė nieko neįrodo. Tegu susirinkimas 
eucharistinę auką ir minėtų antroje ar trečioje kunigiškųjų 
pareigų eilės vietoje, visados lieka galioje to paties susirin- 
kimo žodžiai: „Kiekvienas liturginis veiksmas kaip kunigo 
Kristaus ir jo kūno Bažnyčios darbas yra ypatingai šven- 
tas. Joks kitas Bažnyčios veiksmas neprilygsta jo reikšmei 
bei galiai“ (konstitucija apie liturgiją „Sacrosanctum Con- 
cilium“, 7), taigi nei mokymas, nei valdymas. Įtaigauti 
tad, esą Tridento susirinkimas sakramentinės kunigystės 
esmę vienašališkai, protestantizmo grasomas, suvedė į 
aukojimą, o Antrasis Vatikano susirinkimas šią esmę iš- 
plėtė ir į ją įjungė vadovavimą, reiškia sujaukti esmę su 
pareigomis, kunigavimą su Kunigystės sakramentu, laiko 
uždavinius bei rūpesčius su amžinuoju išganymo pagrin- 
du. Tai jausti visame A. Rubiko straipsnyje. Pakrikštytojo, 
sutvirtintojo, vedusiojo žmogaus pareigų bei uždavinių 
rėmai yra žymiai platesni už Krikšto, Sutvirtinimo, Mote- 
rystės sakramentų esmę. Šie uždaviniai bei pareigos kyla 
iš atitinkamo sakramento esmės, tačiau jų suma niekad 
nesudaro šio sakramento esmės. Taip yra ir su Kunigystės 
sakramentu. Skelbti Evangeliją, mokyti, valdyti yra kunigo 
pareigos, bet ne Kunigystės sakramento esmė — taip lygiai, 
kaip gimdyti vaikų, juos auklėti, mokyti, išvesti į žmones 
ir net medžiagiškai aprūpinti yra tėvų pareigos, bet ne 
Moterystės sakramento esmė. Štai ko A. Rubikas neskiria. 
Amžinasis išganymo pagrindas yra ir bus Kristaus auka 
kaip tobulas Dievo garbinimas, virtęs nesiliaujama Kris- 
taus būsena Tėvo dešinėje. Užtat ir sakramentinė galia 
šią Kristaus auką sudabartinti ant altoriaus yra ir bus 
ta skirtina kunigo savybė (differentia specifica), kurią jam 
teikia Kunigystės šventimai ir kurios jokiu atveju neturi 

pasauliškis, net jeigu jis ir skelbtų Evangeliją, ir mokytų, 
ir valdytų, ką jis pajėgia tiek kaip pakrikštytasis ir sutvir- 
tintasis, tiek ir kaip vyskupo pavestasis, kas betgi niekad 
jo nepadaro sakramentiniu kunigu. Kunigo pareigų rėmai 
labai dažnai sutampa su pasauliškio pareigų rėmais, nes 
abu yra krikščionys. Tačiau Kunigystės sakramento esmé 
anaiptol nesusikuria šias pareigas vykdant, kadangi jas 
taip lygiai - gerai ar blogai - gali vykdyti ir ne sykį vyk- 
do ir pasauliškis, vadinasi, nekunigas. Skelbimas, moky- 
mas ir valdymas, vykdomas kunigo ir pasauliškio, skiriasi 
laipsnių; tuo tarpu aukojimas skiriasi esme. Kad pasau- 
liškio dvasinė auka įsijungia į eucharistinę auką, rasdama 
šioje savo atbaigą bei pilnybę; kad pasauliškiai kaip Baž- 
nyčios nariai dalyvauja eucharistinėje aukoje, kadangi ši 
nėra asmeninė kunigo, o bendruomeninė Bažnyčios auka; 
kad kunigas kaip pakrikštytasis bei sutvirtintasis žmogus 
aukoja ir save patį su savo darbais, — visa tai yra žinoma 
labai seniai, tačiau tai nė kiek nepridengia esminio skirtu- 
mo tarp eucharistinės aukos ir dvasinės aukos. Todėl A. 
Rubiko teiginiai, kad „aukos turiniu bendrinė kunigystė 
nesiskiria nuo sakramentinės kunigystės“ ir kad „Vatikano 
susirinkimas skyrybas tarp kunigų ir pasauliečių, regėtas 
aukos turinyje, yra panaikinęs“, yra grynos išmonės. Vati- 
kano susirinkimas apie visa tai kalba kaip tik priešingai: 
„Hierarchinis kunigas..., atstovaudamas Kristaus asmeniui, 
paverčia dovanas eucharistine auka ir atnašauja ją visos 
Dievo bendruomenės vardu, o tikintieji savo karališkąja 
kunigyste Eucharistiją aukoja drauge“ („Lumen gentium“, 
10). Aukoti drauge reiškia kunigo pašvęstą eucharistinę 
auką „visos Dievo bendruomenės vardu“ prisiimti kaip 
savą: eucharistinė auka niekad nėra juk kunigo asmeni- 
nė auka, — ji visados yra ir mano, kaip Bažnyčios nario, 
auka. Tačiau tai anaiptol nereiškia, kad šis eucharistinės 
aukos prisiėmimas kaip „mano aukos“ mane, pasauliškį, 
padarytų lygų kunigui aukos atžvilgiu. Jeigu jau būtinai 
ieškotume lygybės, tai greičiausiai ją rastume aukojimo 

kryptyje, aukojimo intencijoje: eucharistinė auka yra teikia- 
ma dangiškajam Tėvui. Šiuo atžvilgiu kunigas ir pasauliš- 
kis iš tikro nesiskiria: abu teikia auką tam pačiam Vieš- 
pačiui, vadinasi, abu turi tą pačią aukojimo linkmę bei 
paskirtį. Bet tai ir viskas. Tiek kunigas, tiek pasauliškis 
aukoja ir eucharistinę auką, ir dvasines aukas, tačiau abu 
„savu būdu“ („Lumen gentium“, 10). Mėginti užtrinti šį 
skirtumą anaiptol nereiškia pagilinti kunigo ir pasauliškio 
savimonės. 


2. Kristaus kunigystės peraiškinimas 


Kratydamasis aukojimu kaip Kunigystės sakramento 
esme ir mėgindamas šią regėti vadovavime, A. Rubi- 
kas savaime yra verčiamas peraiškinti Kristaus kunigystę, 
kadangi kiekviena Naujojo Įstatymo kunigystė yra daly- 
vavimas Kristaus kunigystėje: kiekviena — tiek bendrinė, 
tiek sakramentinė — iš Kristaus kunigystės kyla ir yra 
jos regimybė istorijoje. Jeigu tad sakramentinės kunigys- 
tės esmė glūdi ne aukojime, bet vadovavime, tuomet ir 
Kristus turėjęs būti kunigas ne tuo, kad aukojo patį save, 
bet tuo... Kuo gi? Todėl A. Rubikas visiškai nuosekliai ir 
klausia: „Ant ko rymo Kristaus kunigystė?“, nes tik atsa- 
kius į šį klausimą „paaiškės, ant ko rymo ir visų Naujojo 
Testamento kunigų kunigystė“. 

Pirmasis dalykas, kurį čia reikia išsiaiškinti, pasak A. 
Rubiko, yra: „Ar Kristaus kunigystė kyla iš kryžiaus au- 
kos?“ Bet jau pats klausimas yra labai keistas. Atsimenant 
kryžiaus aukos vaidmenį žmonijos išganyme, reikia iš ti- 
kro savotiškos sąmonės tokiam klausimui iš viso kelti. Ta- 
čiau modernioji teologija, kurios karštas atstovas mūsojoje 
dvasiškijoje kaip tik ir yra A. Rubikas, jį vis dėlto kelia. 
Ir atsako neigiamai: „Kristaus kunigystė remiasi ne auka, 
o Dievo išrinkimu arba jo valia, taip ir visų Naujojo Tes- 
tamento kunigų“. Prie šios minties Rubikas prieina, kaip 

matėme jo straipsnyje, aiškindamas Laiško žydams posakį, 
kad Kristus yra kunigas „Melchizedeko būdu“ (Hbr 6, 
20). - Ir vis dėlto toks Kristaus kunigystės peraiškinimas, 
grindžiąs ją ne auka, o Dievo „ypatingu pašaukimu bei 
išskirtiniu noru“, serga dviem ydom: sąvokine ir dalykine. 
Sąvokiškai jis yra nelogiškas, dalykiškai — netikras. 
Reikia be niekur nieko sutikti, kad Kristus yra Dievo 
ypatingu būdu pašauktas, išrinktas, paskirtas. Tačiau čia 
pat kyla klausimas: kam gi jis yra pašauktas, kam išrink- 
tas, kam paskirtas? Pats pašaukimas, išrinkimas, paskyri- 
mas savyje yra tik bendrinės formalios sąvokos, anaiptol 
neturinčios to skirtino uždavinio, kuriam vykdyti kas nors 
yra pašaukiamas, išrenkamas, paskiriamas. Todėl teigti, 
esą Kristaus kunigystė remiasi „Dievo pašaukimu, Dievo 
išrinkimu“, reiškia dar nieko nepasakyti, nes šiuo pašau- 
kimu remiasi ne tik Kristaus kunigystė, bet ir jo karalia- 
vimas, ir jo skelbimas: Kristus juk yra ne tik Kunigas, bet 
ir Karalius, ir Mokytojas-Pranašas. Tai jo titulai, žymį tam 
tikras jo funkcijas, randami tiek Naujajame Testamente, 
tiek Bažnyčios tradicijoje, tiek jos liturgijoje. Kokią tad 
funkciją privalo Kristus atlikti, kad jis būtų Kunigas? Kad 
būtų Karalius, jis turi valdyti bei viešpatauti visoje kūri- 
nijoje. Kad būtų Mokytojas-Pranašas, jis turi skelbti „kara- 
lystės Evangeliją“ (Mt 4, 23), duoti įsakymų ir teisti. Tai 
savaime aišku: tik viešpatavimas objektyvuoja Kristaus 
pašaukimą būti Karaliumi ir tik skelbimas, įsakymas bei 
teisimas objektyvuoja Kristaus pašaukimą būti Mokytoju- 
Pranašu. Bet kas objektyvuoja Kristaus pašaukimą būti 
Kunigu? Ne pats pašaukimas, nes jis apima visą Kristų ir 
tinka visoms jo funkcijoms. Kaip Kristus Karalius vykdo 
tam tikrą skirtingą funkciją, kurią vadiname viešpatavi- 
mu; kaip Kristus Mokytojas bei Pranašas vykdo tam tikrą 
skirtiną funkciją, vadinamą skelbimu, įsakinėjimu ir tei- 
simu; taip lygiai ir Kristus Kunigas privalo vykdyti taip 
pat tam tikrą skirtiną funkciją, kurią vadiname aukojimu. 
Kristus yra kunigas todėl, kad aukoja patį save; ir jis yra 

tam pašauktas, kad patį save aukotų. Kristaus kunigystė 
kyla anaiptol ne iš formalaus pašaukimo, bet iš pašaukimo 
būti auka už pasaulio nuodėmes. Tad A. Rubiko teiginys 
„Kristaus kunigystė remiasi ne auka“ pačia sąvoka yra 
loginis nesusipratimas: pašaukimas reikalauja uždavinio, o 
šis uždavinys kunigystės atveju ir yra aukojimas. Paneigus 
aukojimą, pašaukimas lieka tik bendrinė giminė, neturinti 
jokios skirtinos savybės ir todėl nieko neišreiškianti. 

Tačiau A. Rubiko teikiamas Kristaus kunigystės peraiš- 
kinimas yra ydingas ir dalykiškai. Cituodamas P. J. Cordes 
A. Rubikas rašo: „Jeigu Kristaus kunigystė remtųsi auka, 
tai ką tada reiktų pasakyti apie jo veiklą ar gyvenimo dalį 
nuo Betliejaus ar bent nuo krikšto Jordane iki kryžiaus 
aukos? Tada ji su kunigyste neturėtų nieko bendro“. Ir 
kitoje vietoje cituodamas prancūzų vyskupą Jenny: „Vy- 
riausiojo kunigo Jėzaus Kristaus gyvenime pirma ėjo skel- 
bimas ir tik paskui kryžiaus auka“. Šiais posakiais yra 
mėginama kryžiaus auką suvokti kaip atskirą tašką Kris- 
taus gyvenime ir Kristaus auką regėti tik kryžiaus mirtyje. 
Čia tad ir glūdi ydingumas šios sampratos, neturinčios 
pagrindo Evangelijoje, nes joje Kristus visa savo būtimi 
nuo pat pradžios yra žymimas kaip auka. Nėra reikalo čia 
plačiai dėstyti šios visiems žinomos ir amžiais Bažnyčios 
skelbtos minties; pakanka tik priminti pačias būdingąsias 
Šventojo Rašto nuorodas. 

Jau pats įsikūnijimas yra auka, nes Kristus turėdamas 
Dievo prigimtį, nesilaikė godžiai savo lygybės su Dievu, 
bet apiplėšė pats save, priimdamas tarno išvaizdą ir tap- 
damas panašus į žmones (plg. Fil 2, 6-7). Įsikūnijimas yra 
dieviškoji auka kaip Dievo meilės žmogui išraiška, nes 
auka yra meilės regimybė. Juk meilės esmę sudaro savęs 
atidavimas mylimajam, savęs perkėlimas į mylimąjį, savos 
būties sutapdymas su mylimojo būtimi. Tai buvimas ne 
šalia vienas kito, bet vienas kitame. Ir juo šis buvimas 
vienas kitame yra gilesnis, juo ir meilė yra didesnė. Įsi- 
kūnijime Dievo meilė žmogui pasiekia pačią viršūnę, nes 


211 


Kristuje dieviškumas ir žmogiškumas yra taip ankštai 
susiję vienas su kitu, jog yra jungiami bei nešami vieno 
Logo asmens. Įsikūnijime Dievas yra atidavęs visą save 
žmogui, perkeldamas savo gyvenimą į žmogiškąją būty- 
bę. Tai didžiausia meilė ir sykiu didžiausia auka, nes čia 
Dievas prisiima „tarno pavidalą“ (Fil 2, 7) ir nusižemina, 
„tapdamas klusnus iki mirties, iki kryžiaus mirties“ (Fi 
2, 8). Kristus yra Dievo meilės ir tuo pačiu dieviškosios aukos 
objektyvacija istorijoje. Kristus yra auka ir aukotojas nuo 
pat pirmosios žmogiškojo savo buvimo akimirkos. Įsikū- 
nijimas ir mirtis ant kryžiaus yra tik du poliai vienos ir 
tos pačios Kristaus aukos, kaip gimimas ir mirtis yra du 
poliai vieno ir to paties žmogiškojo buvimo. Susiejęs savo 
dieviškumą su žmogiškąja prigimtimi, Kristus susiejo jį su 
abiem šiais poliais, išsemdamas tuo būdu visą žmogiškąją 
būtį ir virsdamas pilnutine auka nuo pat pradžios. 

Šitaip Kristų suvokė bei išgyveno ir tie Senojo Testa- 
mento asmens, kuriems jis buvo apreikštas kaip Mesijas. 
Amneštą kūdikį Kristų šventyklon „paaukoti Viešpačiui“ 
(Lk 2, 22) Simeonas paėmė ant rankų „ir tarė motinai 
Marijai: "Štai šis skirtas daugelio Izraelyje nupuolimui ir 
atsikėlimui. Jis bus prieštaravimo ženklas, ir tavo pačios 
sielą pervers kalavijas“ (Lk 2, 34-35). Tai buvo aiškus 
nurodymas į Kristaus veiklą: Kristaus gyvenimas Izraelio 
tautoje bus auka; auka bus ir jo skelbimas; auka skaudi ir 
galop žudanti. Tas pat girdėti ir Jono Krikštytojo žodžiuo- 
se, kuriais jis pasitiko Kristų prie Jordano: „Štai Dievo 
Avinėlis, kuris naikina pasaulio nuodėmę“ (Jn 1, 29). Die- 
vo Avinėlis čia reiškia ne ką kitą, kaip aukos avinėlį. Kaip se- 
niau žydai simboliniu būdu sudėdavo savo nuodėmes ant 
ožio, išvarydami jį į dykumas, kad ten jis nusibaigtų ir tuo 
lyg ir sunaikintų jų nuodėmes, taip dabar Kristus - nekaltas 
Avinėlis - ima ant savęs pasaulio nuodėmę ir ją neša į 
Kalvarijos kalną, kad ten mirtų ir šią nuodėmę sunaikintų 
jau nebe simboliškai, o tikroviškai. Jonas Krikštytojas regi 
Kristuje visų pirma auką už nuodėmes. 


212 


Todėl kryžiaus auka nieku būdu nėra atskiras taškas 
Kristaus veikloje, einąs po skelbimo. Kryžiaus auka yra 
Kristaus būsena žemėje apskritai. Mirtis Kalvarijos kalne yra 
tik šios būsenos įtampiausia santalka bei užbaiga. Jeigu 
žmogiškasis buvimas iš viso yra „buvimas mirčiai“, kaip 
ji aiškina dabarties egzistencinė filosofija, tai šis „buvimas 
mirčiai“ Kristuje yra pats ryškiausias. Tuo pačiu ir buvi- 
mas auka yra ryškiausias. Jis apima visą Kristaus gyve- 
nimą ir visus jo darbus: nuo jo gimimo Betliejuje ligi jo 
mirties Kalvarijoje. Prasmingai tad viename savo pamoks- 
le pastebi Maskvos metropolitas Filaretas (1782-1867): 
„Kristus nešė kryžių ne tik nuo Jeruzalės iki Golgotos, 
kai Simonas Kirenietis atskubėjo jam padėtų, jis nešė jį ir 
nuo Betliejaus iki Jeruzalės. Visas Jėzaus gyvenimas yra 
vienas ištisas kryžius“. Todėl ir Kristaus kunigystė remia- 
si jo auka ne kaip kokiu tik gyvenimo pabaigoje įvykdytų 
veiksmu, o kaip aukine jo gyvensena apskritai. 

Dar vieno mūsų klausimui svarbaus dalyko stinga 
A. Rubiko Kristaus kunigystės peraiškinime, būtent: Kris- 
tus Valdovas rymo ant Kristaus Kunigo; Kristus tampa vieš- 
pataujančiuoju todėl, kad yra aukotojas pats savęs. Kaip 
sakyta, įsikūnydamas Logas prisiėmė tarno pavidalą ir 
nusižemino iki mirties amt kryžiaus. Todėl „Dievas jį 
[Kristų] išaukštino ir padovanojo jam vardą, kilniausią 
iš visų vardų, kad Jėzaus vardui priklauptų kiekvienas ke- 
lis danguje, žemėje ir po žeme ir kiekvienos lūpos Dievo 
Tėvo šlovei išpažintų: Jėzus Kristus yra Viešpats!“ (Fil 
2, 9-11). Kitaip sakant, Kristaus valdymas eina ne prieš 
aukojimą, stovi ne šalia šiojo, bet yra pagrįstas aukojimu 
kaip savo šaltiniu, iš kurio jis išteka. Kristus yra Viešpats 
todėl, kad yra auka. Jeigu tad kiekviena Naujojo Įstatymo 
kunigystė yra Kristaus kunigystės regimybė, tai kiekviena 
ji ir turi atspindėti savimi šį vadovavimo ir aukojimo 
santykį; kiekvienoje joje turi aukojimas grįsti bei kildinti 
vadovavimą, o ne priešingai. Todėl A. Rubiko teiginiai: 
„kunigas visų pirma yra pašauktas ganyti bei organizuoti 

kunigišką Dievo tautą, o tik paskui aukoti“; „sakramen- 
tinis kunigas esąs pirmiausiai siųstas skelbti Kristų bei 
vadovauti krikščioniškajai bendruomenei, — ir tik paskui 
aukoti, t. y. švęsti Eucharistiją“, — šie teiginiai aną santykį 
kaip tik apverčia aukštyn kojomis. Būtent pats pagrindinis 
bei esminis Kristaus skelbimas ir yra eucharistijos šven- 
timas. Šv. Mišios nėra ir skelbimas, ir auka, vadinasi du 
pradai, kaip tai norėtų jose regėti A. Rubikas. Šv. Mišios 
yra skelbimas aukojimu: „Kada tik valgote šitą duoną ir 
geriate iš šitos taurės, jūs skelbiate Viešpaties mirtį, kol 
jis ateis“ (1 Kor 11, 26). Kiekvienas kitas Kristaus skelbi- 
mas yra arba paruošimas eucharistiniam aukojimui, arba 
šiojo pratęsimas į kasdieną. „Eucharistija šviečia kaip viso 
Evangelijos skelbimo bei apaštalavimo šaltinis ir viršūnė“ 
(dekretas apie kunigų tarnybą ir gyvenimą „Presbytero- 
rum ordinis“, 5). Teigti tad, kad eucharistinis kunigas yra 
pirmiausia siųstas skelbti Kristų, o „tik paskui aukoti“, 
reiškia suformalinti Evangelijos skelbimą pamirštant, kas 
yra šio skelbimo pagrindas, būtent auka. Be to, A. Ru- 
bikas nutyli, kad ir laiko atžvilgiu pats pirmutinis sakra- 
mentinio kunigo veiksmas yra ne formalus skelbimas, bet 
aukojimas, įvykstąs pačių šventimų metu, koncelebruojant 
kartu su šventimus teikiančiu vyskupu. Pirmosios kunigo 
Mišios yra ne „primicijos“, bet jo šventimų Mišios. Ir ši 
pirmenybė lieka visą kunigo gyvenimą. Kunigas iš tikro 
iškreiptų savo pašaukimą, jei pirma skelbtų, o „tik paskui 
aukotų“, vadinasi, perskirtų tai, kas yra neperskiriama, 
pagrindą padarydamas antriniu, o iš pagrindo išaugusius 
veikimus pirmaeiliais — ne tik kasdieninės eigos, bet ir 
pačios prigimties bei vertės atžvilgiu. 

Taip pat yra ir su vadovavimu tikinčiųjų bendruome- 
nei, kuris yra viena iš sakramentinio kunigo pareigų: ir 
jis išauga iš aukos, būtent iš eucharistinės aukos, kaip 
Kristaus atveju išaugo iš jo kryžiaus aukos, vykdytos 
kaip užuobėga (anticipatio) visą gyvenimą. A. Rubikas 
teigia, esą kunigas visų pirma yra pašauktas „organizuoti 

kunigiškąją Dievo tautą, o tik paskui aukoti“. Tuo tar- 
pu Antrasis Vatikano susirinkimas skelbia: „Jokia krikš- 
čioniškoji bendruomenė negali būti sėkmingai kuriama, 
jei jos pamatas ir centras nėra eucharistinė auka, kuria 
turi prasidėti bet koks bendruomenės dvasios ugdymas“ 
(dekretas „Presbyterorum ordinis“, 6). Aiškus organizavi- 
mo pirmenybės paneigimas ryšium su aukojimu! Būda- 
ma „pamatas ir centras“, eucharistinė auka vadovavimo, 
organizavimo, ganytojavimo pareigas veda į kunigiškąją 
kasdieną ir ten kildina, pasak susirinkimo, „įvairius mei- 
lės darbus, tarpusavio pagalbą, misijinę veiklą ir kitus 
būdus Kristui liudyti“ (ten pat). Ganytojavimas plačiausia 
šio žodžio prasme yra ne kas kita kaip eucharistinės aukos 
užbaigimas kasdienoje. Ir šiuo atžvilgiu kunigas iškreiptų 
savo pašaukimą, jei pirma organizuotų Dievo tautą, o tik 
paskui aukotų. Vadovavimas yra aukojimo atžvilgis, o ne 
atskira ar, pasak Rubiko, net pirmoji kunigystės funkcija. 
Kaip Kristus yra todėl (paties šv. Pauliaus žodis; plg. Fil 
2, 9) Valdovas, kad yra aukotojas ir auka, taip ir kunigas 
yra todėl vadovas, kad yra aukotojas, o ne priešingai. 


3. Sociologinis klerikalizmas 


Koks tad yra santykis tarp Kunigystės sakramento ir 
bažnytinės galios valdyti arba, švelniau kalbant, vadovavi- 
mo? Toks pat, koks ir tarp skelbimo ir kunigo šventimų, 
kurių ryšį vokiečių dogmatikas M. Schmausas yra tiksliai 
apibrėžęs sakiniu: „Šventimai įtaigauja skelbimą, tačiau 
jie nėra sudedamoji jo dalis“ („Katholische Dogmatik”. = 
Muenchen, 1958, B. 3, S. 724). Kitaip tariant, skelbimas 
nėra sakramentinis veiksmas. Nesusipratimui išvengti (jis 
dažnai pasitaiko naujojoje teologijoje!) reikia čia pat pri- 
durti: kiekvienas sakramentinis veiksmas yra skelbimas, 
bet ne kiekvienas skelbimas yra sakramentinis veiksmas. 
Tas pat yra ir su valdymu, arba vadovavimu. Jis yra 

Kunigystės sakramento įtaigaujamas, tačiau jis nėra šio 
sakramento sudedamoji dalis ir tuo būdu nėra nė pats 
sakramentinis veiksmas, vadinasi, toks veiksmas, kuris 
be kunigo šventimų negalėtų būti galiojamai atliktas. Dar 
daugiau: valdymas turi tam tikrų savybių, kurios jį ryškiai 
skiria nuo kitų pagrindinių Bažnyčios pareigų, būtent nuo 
skelbimo, arba mokymo, ir pašventimo, pastatydamos jį iš 
tikro paskutinėje vietoje reikšmės bei vertės atžvilgiu. 
Knygoje „Krikščionis pasaulyje“ autorius yra gana pla- 
tokai kalbėjęs apie bažnytinį valdymą (plg. p. 357-363), 
aiškiai pastebėdamas, kad „valdymas Bažnyčioje yra taip 
lygiai dieviškosios kilmės kaip ir pašventimas bei moky- 
mas“ (p. 357). Be reikalo tad A. Rubikas prileidžia, esą 
čia „nėra atskirti du nepanašūs dalykai: vadovavimas 
politinei ir vadovavimas bažnytinei bendruomenei“. Jie 
knygoje yra skiriami (ne atskirti!) visai aiškiai. Iš kitos 
betgi pusės, knygoje taip pat pasakyta, kad „valdymas 
nestovi toje pačioje plotmėje kaip pašventimas ir mokymas“, 
nes valdymas „nestiprina krikščioniui tikėjimo, kaip moky- 
mas, ir neteikia jam malonės, kaip pašventimas“ (p. 358). 
O taip yra todėl, kad valdymas nelaiduoja dieviškosios tie- 
sos. Vykdydama valdomąją savo pareigą, Bažnyčia neturi 
nei neklaidingumo, nei išminties dovanos. Mokydama ji 
skelbia tiesą neklaidiugu būdu. Pašvęsdama ji teikia ma- 
lonių tikru būdu. Bažnyčia negali skelbti klaidos ar teikti 
netikrų sakramentų. Tai jai yra laiduota paties Kristaus. 
Visuotinių susirinkimų ar popiežiaus ex cathedra skelbimas 
yra atremtas į šį laidą. O sakramentų teikimas Kristaus 
vardu — in persona Christi - yra tikras, bent subjektyviai, jų 
priėmėjui, net ir erezijon ar ateizman patekusio kunigo 
atvejų; net ir apgaviko atveju, kai sakramentą teikiąs iš 
viso nėra kunigas, Bažnyčia papildo tai, ko stinga teikėjui 
(Ecclesia supplet), kad tikintysis neturėtų malonės nuos- 
tolio. Tuo tarpu valdomieji Bažnyčios veiksmai gali būti 
ir labai dažnai esti neišmintingi, netikslūs, kelią vaidų, 
skriaudžią atskirus asmenis, kenkią net jos pačios auto- 

ritetui. Apie tai knygoje yra kalbėta (plg. p. 358-359), ir 
nėra reikalo čia kartotis. 

Todėl A. Rubiko teiginys, esą vadovaudamas bendruo- 
menei, „kunigas atstovauja ne pačiam sau, o Viešpačiui, 
jo valiai ir jo norams“, yra teisingas tik kad, o ne kaip 
prasme. Valdymo dieviškumas pasako, kad Bažnyčia gali 
bei turi valdyti. Tačiau jis anaiptol nepasako, kaip ji gali 
bei turi valdyti. Šisai kaip jau yra žmogiškasis padaras, 
apniktas visų Žmogiškųjų silpnybių, pavojų, klaidų; įtai- 
gaujamas istorinių aplinkybių; apsprendžiamas valdančių- 
jų asmenybės. Todėl kas, sakysime, popiežiaus Pijaus IX 
politikoje Italijos atžvilgiu ar popiežiaus Pauliaus VI po- 
litikoje komunistinių valstybių atžvilgiu mėgintų įžiūrėti 
Viešpaties valią ir jo norus, būtų klerikalas tikriausia bei 
pavojingiausia šio žodžio prasme. Ir tai tinka ne tik didie- 
siems Vatikano politikos brūkšniams, bet ir kasdieniams 
kiekvieno vyskupo ar kunigo valdomiems veiksmams. 
Užtat džiūgaujantis A. Rubiko šūksnis „Bažnyčios Vieš- 
pats yra vienas — Kristus“ yra valdymo atžvilgiu tarsi anas 
rojaus obuolys: gražus pasižiūrėti, bet pavojingas valgyti. 
Įvykdytas kasdienoje, jis kunigą kaip tik ir paverčia di- 
džiuoju inkvizitoriumi. Apie tai kalba ne tik A. Rubikas; 
apie tai kalbėjo ir šio straipsnio autorius savo knygoje 
(plg. p. 359). 

Kita valdymo savybė ryšium su kunigo šventimais yra: 
vadovauti kunigas yra paskiriamas. Ir kol jis šio paskyrimo 
iš vyskupo, o vyskupas iš popiežiaus nėra gavęs, tol jis 
negali nė vadovauti, nors ir turėtų kunigo ar vyskupo 
šventimus. Tuo tarpu aukoti jis gali ir net privalo. Galia 
vadovauti yra aprėžta erdve ir laikų; ji gali būti atšaukta, 
nustota, atimta — ir tai taip, jog jos veiksmai virsta ne 
tik neleistinais (illicitum), bet ir negaliojančiais (invalidum). 
Tuo tarpu galia aukoti niekad negali būti atšaukta ir todėl 
niekad nėra negaliojanti, nors kunigo suspensos, eksko- 
munikos ar degradacijos atvejais jam ir būtų uždrausta 
aukoti: sakramentinio kunigo aukojimas visados yra tikra auka. 

Štai kodėl galia valdyti ir galia aukoti istorinėje Bažnyčios 
praktikoje esti dažnai tiesiog perskiriamos: esama kunigų, 
kurie tik aukoja (ad solam missam); esama vyskupų, kurie 
tik valdo (episcopi designati) ir kurių ne vienas visą gyve- 
nimą nebuvo priėmęs vyskupo šventimų; esama vyskupų, 
kurie tik pašvenčia (episcopi coadiutores) ir kurie valdo tik 
tiek, kiek jiems jų ordinaras leidžia; mūsų gi pabėgusieji 
vyskupai iš viso jokios galios valdyti neturi - net nė tiek, 
kiek mūsų kunigai, dirbantieji sielovadoje. 

Iš to plaukia mūsų klausimui pati įdomiausia valdymo 
savybė, būtent: valdyti Bažnyčioje gali ir pasauliškis — net ir 
popiežiaus soste, jei juo būtų išrinktas. Organizuoti Dievo 
tautai yra reikalingi ne šventimai, o paskyrimas. Paskirtas 
gi gali būti tiek kunigas, tiek pasauliškis. Kad tai nėra tik 
teorinė galimybė, rodo šis pavyzdys. Kinšasa (Zayre, Afri- 
koje) arkivyskupas kardinolas Juozapas Malula įvedė savo 
diecezijoje visiškai kitokį parapijos vadovavimo būdą, bū- 
tent: parapijų vadovais jis paskyrė pasauliškius. „Afrikos 
kardinolas, - rašo apie tai naujajai teologijai atstovaująs dvi- 
savaitinis laikraštis „Publik-Forum“ (1974. IV. 19), — grindžia 
savo sampratą tuo, kad šimtmečių eigoje kunigas pasi- 
savino daugelį tokių Bažnyčios tarnybų, kurios pradžioje 
jam nebuvo skirtinai patikėtos. Todėl, pasak kardinolo, 
čia negali būti nė kalbos, kad tuo kunigas pavestų pasau- 
liškiui dalį savo atsakingumo; greičiau pasauliškis čia tik 
atsiima jam Bažnyčioje priklausiančios pareigos (Kompeten- 
zen)” (p. 15). Tai daroma anaiptol ne dėl kunigų stokos 
parapijose. Atvirkščiai, kunigai yra iš parapijų paimami, 
sutelkiami į tam tikrus centrus, iš kurių jie aprūpina para- 
pijas sakramentiškai, o pasauliškiai vadovai yra paliekami 
parapijose vieni, kad „ankstesnio klebono buvojimu jie 
nebūtų gluminami“ (ten pat). Kardinolas tikisi, kad „ku- 
nigai, ligi šiol vadovavę parapijoms, pasitrauks ramiai ir 
be kartėlio“ (ten pat). Tolimesnė „jų tarnyba bus grynai 
kuniginio pobūdžio, t. y. aukoti šv. Mišias, klausyti 
išpažinčių ir t. t“ (ten pat). Vadovaujantieji pasauliškiai 

turi teisės dalyvauti dekanatų konferencijose sprendžia- 
muoju balsu (ten pat). Šis kardinolo planas yra paskelbtas 
Vatikano Misijų kongregacijos 1974 metais. 

Jeigu tad dabar šią valdymo galią, neturinčią neklys- 
tamumo, priklausiančią nuo paskyrimo, vykdomą ir pa- 
sauliškių, įjungtume į Kunigystės sakramentą kaip jo es- 
mės pradą, gautume sociologinį klerikalizmą — nebe kaip 
istorinę iškrypą, o kaip savaimingą kunigo būseną bei 
veikseną. Aukojimas į klerikalizmą savaime neveda, kaip 
mano A. Rubikas, nes aukoti yra bendra tiek dvasiškiui, 
tiek pasauliškiui. Nors kunigas ir aukoja sakramentiškai, 
o pasauliškis dvasiškai, tačiau kunigas tai daro ne savo 
asmens, bet Kristaus asmens (in persona Christi) vardu, 
todėl tuo jis pats kaip asmuo, vadinasi, kaip šis žmogus, 
pasauliškio nė neprašoksta. Jeigu tad ontologinė galia 
aukoti buvo istorijos eigoje paversta sociologine dvasiškio 
savybe, tai čia įvyko toks pat neleistinas peršokimas iš 
ontologinės plotmės į sociologinę plotmę, kaip kad jis 
vyksta ir šiandien teorinėse diskusijose ryšium su Dievo 
ir pasaulio santykiu. Užtat nors šis peršokimas ir „kėlė 
kunigą, kaip teisingai pastebi Rubikas, į nepaprastas aukš- 
tybes pasauliečio sąskaita“, tačiau tai vyko neteisėtai, kas 
kaip tik ir nesunku pašalinti, ugdant dvasiškiuose tikrąją 
aukojimo sąmonę, kuri kunigo nuo kitų ne tik neatskiria, 
bet į kitus kaip tik veda - pačia aukojimo samprata, ka- 
dangi kunigas aukoja vis; vardu: eucharistinė auka yra 
ne kunigo privatinė asmens, bet visos Bažnyčios vieša 
bendruomeninė auka. Nuosekliai tad aukojimas ir kleri- 
kalizmas išskiria vienas kitą, nes yra priešingybės pačia 
savo esme. 

Tačiau kaip gelbėsime nuo klerikalizmo vadovavimą? 
Aukoti gali ir privalo visi. Tuo tarpu vadovauti gali tik kai 
kurie. Ir šie „kai kurie“ yra tik kunigai, jei vadovavimas 
sudaro kunigystės sakramento esmės pradą. Susakramen- 
tinęs vadovavimą, A. Rubikas paverčia jį skirtina kunigo 
funkcija, kadangi pasauliškis nėra sakramentinis kunigas. 

Vadovavimas tokiu atveju virsta tokia kunigo savybe, 
kurios pasauliškis neturi ir negali turėti. Vadovavimas 
nėra kunigo ir pasauliškio bendrinė jungtis, kaip aukoji- 
mas, nes visi vadovauti negali: pati vadovavimo sąvoka 
reikalauja vadovaujamųjų. Todėl A. Rubiko teiginiai, esą 
dvasiškiui ir pasauliškiui — „jiems abiem savo valią dik- 
tuoja Viešpats; juodu abu turi paklusti ne kam kitam, o 
pačiam Viešpačiui“, yra tuščiaviduriai pamokymai, neturį 
kasdienoje reikšmės, kadangi Viešpats nei dvasiškiui, nei 
pasauliškiui savo valios Hesioginiu būdu nediktuoja: niekas 
vadovavimo veiksmuose nežino, kokia yra Viešpaties valia. Jeigu 
tad dvasiškis yra Bažnyčioje vadovas, tai aš, pasauliškis, 
paklūstu ne Viešpačiui, o dvasiškiui, kurio vadovaujamieji 
veiksmai yra išduoti visų vėjų pagairėms, kadangi vado- 
vavimas nėra Viešpaties saugomas nuo klaidų, netakto, 
skriaudos, pažeminimo, neteisingos bausmės ir t. t., ir t. t. 
Dvasiškio valia kasdienoje virsta Viešpaties valia. Bet tai 
ir yra sociologinis klerikalizmas, nes Klerikalizmo esmė juk 
ir yra stoti Viešpaties vietoje neturint Viešpaties garantijų. O 
įjungus vadovavimą į Kunigystės sakramento esmę, šis 
stojimas Viešpaties vieton yra neišvengiamas; neišven- 
giamas tada pasidaro ir klerikalizmas, nes vadovavimas 
kiekvienu atveju yra ir lieka sociologinė kategorija, niekad 
nepajėgianti pakilti į: mokomosios tiesos ar pašvenčiamo- 
sios malonės kategoriją. Kas tad skelbia, kad kunigas yra 
pašauktas vis; pirma organizuoti bažnytinę bendruomenę 
ir jai vadovauti, tas atveria vartus klerikalizmui tiek, kiek 
jie dar niekados istorijoje nebuvo atverti. 

Atrodo, kad minėtasis kardinolas J. Malula yra supra- 
tęs šį pavojų ir todėl atidavęs parapijas vadovauti pasau- 
liškiams, o kunigams nurodęs tikrąjį jų pašaukimą auko- 
ti, atleisti nuodėmes, krikštyti, teikti Ligonių sakramentą. 
Nes jei kunigas sakramentus padarys ne savo egzistenci- 
jos taškais, o visą jo egzistenciją apimančiais veiksmais, 
kitaip tariant, jei jis sakramentais gyvens ir kasdienoje, 
juos išplėsdamas į visą tikinčiųjų bendruomenę, tuomet 

jis nebeturės nei laiko, nei jėgų „organizuoti Dievo tau- 
tą“, palikdamas šį organizavimą tiems, kurie sakramentų 
teikti negali. Veržimasis vadovauti iš tikro yra ne kas 
kita, kaip išraiška to, kad kunigai nėra supratę, ką reiškia 
aukoti, atleisti nuodėmes, krikštyti, teikti Ligonių sakra- 
mentą ir t. t. Šiais visais atvejais jie zakristiją sumaišė su 
žmogaus gyvenviete ir todėl manė, kas aprėžiąs jų veiklą 
sakramentais, uždarąs juos zakristijoje, pamiršdami, kad 
zakristijoje tik laikomi vynas ir ostijos, stula ir aliejus, bet 
kad zakristijoje negyvena žmogus, kuriam konsekruota ostija 
teikiama, kuriam atleidžiamos nuodėmės, kuris patepa- 
mas šv. aliejumi ligos metu ir t. t. Kai kunigas eis pas šį 
žmogų į jo gyvenvietę, jis savaime paliks zakristiją, net ir 
nesiimdamas vadovauti bei organizuoti. 

Baigiant reikia pabrėžti: pasauliškiai turi būti vadovau- 
jami, kol jie nesubrendę, kaip turi būti vadovaujami ir 
vaikai. Augant betgi jų brandai, dvasiškių vadovavimas 
silpsta ir galop pereina į pačių pasauliškių rankas. Va- 
dovavimas tad yra aprėžta dvasiškių pareiga, nesisiejanti 
esmiškai su jų kunigystės sakramento šventimais. Tikrasis 
dvasiškio pašaukimas yra aukoti bei teikti kitus sakra- 
mentus ir sakramentinę savo pareigą paversti egzistencine 
savo būsena, jungiant ją su sakramentus priimančiojo 
žmogaus egzistencija. 


FILOSOFIJA KAIP SVARSTYBOS 


Ne visada autoriui dera pačiam interpretuoti savo vei- 
kalus turinio atžvilgiu — jau vien dėl to, kad jo interpreta- 
cija nebūtinai yra teisingesnė negu skaitytojo: autorius stovi 
arčiau savos minties, bet ne arčiau tiesos. Tai tinka tiek 
poezijai, tiek filosofijai. Tai tinka ir šio straipsnio autoriui, 
kurio knyga „Filosofijos kilmė ir prasmė“ (Roma, 1978) 
yra sulaukusi įvairiopų atoliepių ir net galynėjimosi tarp 
jos vertintojų (plg. dr. Kazys Girnius, „Aidai“, 1978, Nr. 2; 
Vincas Trumpa, „Metmenys“, 1979, Nr. 37; Dana Vasiliaus- 
kienė, „Draugas“, 1979, Nr, 105; santrumpos: A - „Aidai“, 
D - „Draugas“, M - „Metmenys“). 

Be abejo, kad filosofinės knygos kritiko žodis būtų 
svaresnis negu autoriaus, jis privalo knygą ne santrau- 
kiškai atpasakoti ar savo įspūdžius papasakoti, o atkurti 
jos pagrindus, tuo įžvelgdamas bei atskleisdamas, kur yra 
likę plyšių ar padaryta nepateisinamų šuolių. Tačiau tai 
esti paprastai įmanoma tik tada, kai autoriaus ir skaitytojo 
išeities taškai sutampa ar bent glaudžiai susiliečia. Esant 
pagrindams kitokiems ar net priešingiems, nyksta galimy- 
bė savo „priešininką“ suprasti. Sakysim, jei sutiktume su 
V. Trumpa, kad „filosofuoti reiškia... mokėti gyventi ir 
mirti ne tik su Dievu, bet ir be Dievo“ (M, p. 176), tai juk 
savaime būtų aišku, jog „mokėjimas“ gyventi ir mirti su 
Dievu vargiai ar susiliestų su „mokėjimu“ gyventi ir mirti 
be Dievo: šių dviejų „mokslų“ pagrindai būtų priešingi 

ir todėl prasilenktų vienas su kitu. „Mokėjimas“ mirti su 
Dievu negalėtų būti mastas vertinti „mokėjimui“ mirti be 
Dievo ir atvirkščiai. 

Bet net jeigu pradėtume ir pojūčių sugaunama apraiška 
(fainomenon) greitai pastebėtume, kad, pavyzdžiui, „feno- 
menas“ Platonui turi kitos prasmės, negu Heideggeriui: 
pirmajam jis yra priedanga bei apgaulė, antrajam - rody- 
masis ir švitėjimas (Sichzeigen, Scheinen). Retai tad vieno 
mąstytojo vykdoma kito mąstytojo kritika iš tikro pataiko 
į šiojo silpną vietą. Paprastai ji tik parodo, kiek paskesnis 
mąstytojas stovi šalia ankstesniųjų. Argi Aristotelio gnose- 
ologinis priekaištas Platonui, esą „idėjos nieko nepadeda 
daiktams pažinti“, paneigia ontologinį pačių idėjų pobū- 
dį? Aristotelio tyrinėtojai net randa šioje kritikoje „sofisti- 
nio prieskonio“ (L. Dueringas). 

Vaisinga filosofinė kritika, atrodo, yra galima tik toje 
pačioje sistemoje, nes tik čia ji gali tikrai kilti iš vidaus. 
St. Šalkauskis yra kartą man prisipažinęs, jog gailisis, 
kam savos disertacijos (apie pasaulio sielą VI. Solovjo- 
vo filosofijoje) pabaigoje įrašęs sakinį: Solovjovo pažiūrų 
kritika čia pateikta pagal tomistinės filosofijos principus. 
Mat tokia kritika yra ne kas kita, kaip skirtingų pažiūrų 
palyginimas iš viršaus. Jei betgi kritiškas skaitytojas randa 
savo mąstymo sąlytį su autoriaus mąstymu, jis gali iškelti 
aikštėn ir tokių įžvalgų, kurių pats autorius net nenujau- 
tė. Interpretacija filosofijoje yra lygiai tokio pat pajėgumo, 
kaip ir poezijoje. Štai kodėl autoriui ir nedera galynėtis 
su savais interpretais, kadangi šiuo galynėjimusi jis tik 
pastotų kelią kitų įžvalgoms, kurios ne kartą jo veikalą 
pagilina bei praturtina. 

Vis dėlto autorius gali ir net privalo pasiaiškinti, kai 
kritikai tariasi pastebėję tokių dalykų, kurie, nors ir bū- 
dami savyje antraeiliai, šia tariamybe neigiamai įtaigauja 
skaitytoją ir jį tarsi klaidina. Tokių dalykų ryšium su „Fi- 
losofijos kilme ir prasme“ yra tuo tarpu iškilę keletas: -kai 
kurių žodžių abejotinumas, knygoje esančių citatų gausa, 


223 


per didelis dėmesys P. Wustui, J. P. Sartre'o aplenkimas 
ir dar vienas kitas. Juos tad autorius čia ir norėtų truputį 
paaiškinti, išgyvendamas filosofavimą kaip svarstybas, į 
kurias jis savo kritikų esąs pakviestas. 


1. Abejotini žodžiai 


V. Trumpa, kaip anksčiau ir dr. K. Skrupskelis su dr. 
K. Girniumi (plg. A, p. 70, 80), pagiria autoriaus pastan- 
ga „kaip galima daugiau filosofinių sąvokų (terminų!) 
semtis iš lietuviško žodyno“ (M, 173). Vis dėlto kai kurie 
„Filosofijos kilmės ir prasmės“ žodžiai jam esą abejotini. 
Visų pirma V. Trumpa nenorėtų sutikti, kad vokiškasis 
žodis Holzweg galėtų būti nusakytas lietuviškuoju šunta- 
kiu, šunkeliu ar klystkeliu. Giliau betgi įsižiūrėjus, aiškiai 
regėti, kad šuntakis ar šunkelis visiškai atitinka Holzweg 
prasmę. Mes, lietuviai, daug ką, kas netinka bei apgaulu, 
nusakome sudurtiniu žodžiu, kurio pirmasis sandas yra 
šuo: šunadvokatis (netikras advokatas), šunbajoris (nusigy- 
venęs bajoras), šunbaravykis (netikras baravykas, gal net 
nuodingas), šundaktaris (apgaulingas gydytojas), šungrybis 
(nevalgomas grybas), šunponis (nevykęs ponelis), šunramu- 
nė (netikra, nekvepianti ramunė) ir t. t. Lietuvoje varto- 
jome jau ir naujadarą šunmenis vietoje vokiškojo Kitsch. 
Nūnai, vokiškasis Holzweg kaip tik ir yra toksai netikras 
bei apgaulus kelias, kuris prasideda tartum aiškiai, o bai- 
giasi nežymiai kažkur girios tankumyne. Taip jį supranta 
Heideggeris, taip jis vartojamas ir šnekamojoje vokiečių 
kalboje: Auf dem Holzweg sein yra tas pat, kas ir auf falschem 
Wege sein, sich irren, vadinasi, klysti (Paul H. „Deutsches 
Woerterbuch“. - Halle/S., 1936, S. 262). O kad Holzweg 
pirmykšte prasme yra malkakirčių išmintas ar išvažinėtas 
keliukas, tai jam nė kiek nekliudo turėti ir klystkelio pras- 
mę, nes kas anuo keliuku eitų kaip tikru keliu, pasiklystų, 
nieko nepriėjęs, kadangi jis niekur nė neveda. M. Heideg- 

geris anaiptol nesako, kad „malkautojai labai gerai žino, 
kur toks kelias veda“ (M, p. 175). Heideggeris tik pastebi: 
„Malkakirčiai ir eiguliai žino šiuos kelius - Holzmacher und 
Waldhueter kennen die Wege” („Holzwege“. - Frankfurt/M., 
1950, S. 3). Šie keliai, pasak Heideggerio, „dažniausiai esti 
užžėlę ir staiga baigiasi neišeinamybe (im Unbegangenen)“ 
(ten pat). Pastaruoju posakiu, man atrodo, Heideggeris ir 
apibūdino —- sąmoningai ar nesąmoningai ~ savą filosofinį 
kelią. Ar jo knygos pavadinimas „Holzwege“ nėra kartais 
nuoroda į šį kelią? Kas juo eis, nieko neprieis, nebent 
skintųsi šio kelio tęsinį per jį sulaikiusią minties tankynę, 
vadinasi, klystkelį paverstų aiškiu keliu. 

Kodėl žodis būsmas V. Trumpai „visiškai gremėzdiškai 
skamba“ (M, p. 173)? Kalbiškai jis taisyklingas, o skamba — 
bent mano ausiai - net maloniau negu bėgsmas, keiksmas, 
šauksmas, trenksmas, verksmas, kuriuose priebalsių gs ar ks 
sanbėga slopina skambesį. Tokios sanbėgos būsimas neturi. 
Prasmiškai gi tik būsimas yra tapsmo priešingybė, ne būtis, 
kaip norėtų teikti V. Trumpa (ten pat), nes tapsmas taip 
pat yra ir būna: tapsmas yra būtybės būsena kaip ir būs- 
mas, tik priešinga prasme. Lietuvių kalbos vediniai, turį 
priesagą -smas, reiškia nebe gryną vyksmą, pavyzdžiui, 
bėgimas, gaudimas, šaukimas, verkimas, o daugiau konkre- 
tesnį veiksmą ar net veiksminę padėtį, pavyzdžiui, per- 
versmas. Žodį būsimas esu vartojęs jau „Kultūros filosofijos 
įvade“ (Kaunas, 1936, p. 95-99), ir nė vienas kalbininkas 
nėra jo papeikęs. Net nė St. Šalkauskis, kuris skaitė šios 
knygos rankraštį. Būsmas lietuviui yra savaime supranta- 
mas žodis, todėl D. Vasiliauskienei jis ir „pasirodė kaip 
žinotas jau vaikystėje, tik niekad nevartotas“ (D, p. 3). 

Katras žodis geresnis: ištarmė ar ištara? Savo knygoje 
vartoju ištarą. V. Trumpa pataria: „Gal geriau vartoti iš- 
tarmė“ (M, p. 173). „Dabartinės lietuvių kalbos žodynas“ 
(Vilnius, 1972) teikia abu žodžiu ta pačia dvejopa prasme: 
tarimo ir sprendimo (plg. p. 255). Vis dėlto man atrodo, 
kad teisinis sprendimo atžvilgis jau tiek yra ištarmėje 

įsitvirtinęs, jog grynam tarimui nusakyti šis žodis nebetin- 
ka. Tuo tarpu ištaroje sprendimo, ypač teisinio, negirdėti. 
Ja nusakome tik tai, kas ištarta, kaip ir kitais šios rūšies 
vediniais: kas išdegę, yra išdaga; kas išdrožta, yra išdroža; 
kas išduobta, yra išduoba; kas iškirpta, yra iškarpa; kas 
išnerta, yra išnara; kas išvesta, yra išvada ir t. t. Todėl 
vargu ar būtų galima vietoje ištaros vartoti ištarmę ten, 
kur kalbama ne apie sprendimą, o tik apie tarimą. Sa- 
kysime: „Garsiažodis (onomatopėja) čirenti, kukuoti, žviegti 
yra gamtos balsų išgyvenimo ištara“. Pakeitę čia ištarą 
ištarme, aptemdintume sakinio prasmę. Todėl, mano nuo- 
mone, ištarmę reiktų palikti teisinei kalbai, o filosofijoje 
vartoti ištarą, ypač nagrinėjant kalbą, kadangi žodis visad 
yra ištara, bet retai kada ištarmė. Gal tik logikoje ištarmė 
galėtų pavaduoti spręsmą. 

Ką reiškia žodis kūryba? Šį klausimą keliu todėl, kad jo 
prasmės svyravimas yra pažadinęs didelį nesusipratimą. 
V. Trumpa klausia, „kaip toji būtis tuo pačiu metu yra ir 
Dievo kūryba... ir pats Dievas“ (M, p. 179). Šį gi klausimą 
jis grindžia mano sakiniu: „Tarp būties ir Dievo kūrybos... 
esama visiškos tapatybės“ (knygos p. 249). Ką tad šiame 
sakinyje reiškia kūryba? Nes nuo to priklauso V. Trum- 
pos klausimo pagrįstumas. „Dabartinės lietuvių kalbos 
žodynas“ teikia kūrybą dvejopa prasme: „1) kuriamasis 
darbas, kūrimas“, pvz., palankios sąlygos kūrybai, ir „2) 
kas sukurta“, pvz., Donelaičio kūryba (p. 346). Trumpai 
sakant, kūryba reiškia ir veikimą, ir padarą. Kada katra šio 
žodžio prasmė turima galvoje, parodo kontekstas. Savo 
knygoje kalbu apie būtį kaip veikmę (plg. p. 244-250), 
pastebėdamas, kad ši būties veikmė yra ne kas kita kaip 
kūrimas: „Būčiai veikti reiškia kurti. Būties jėga yra jos 
kūrybiškumas... Būtis yra kūrėjas apskritai, ir būtybė yra 
kūrinys apskritai“ (p. 256). Kitaip nusakius, būtis niekad 
negali būti padaras, o tiktai veikimas. Todėl ir žodis kūryba, 
siejamas su būtimi (ne su būtybe!), tegali turėti kuriamojo 
veiksmo arba kūrimo prasmę. Minėtame mano sakinyje, 

Dievo kūrybos.. esama visiškos tapatybės“), žodis kūryba 
tegali būti suprastas tik veikimo, o ne padaro prasme: 
tarp būties kūrimo ir Dievo kūrimo esama visiškos tapa- 
tybės.- Visas kontekstas į šią prasmę veda ir ją sklaido. 
Tuo tarpu V. Trumpos klausime, „kaip toji pati būtis tuo 
pačiu metu yra ir Dievo kūryba... ir pats Dievas“, žodis 
kūryba yra suprantamas padaro prasme. Tokiu atveju, be 
abejo, būtis negali būti ir Dievas, ir jo padaras. Tačiau 
kūrybos kaip padaro prasmė iš mano konteksto neplau- 
kia. Nereikia įsistebeilyti, esą kūryba reiškia vien padarą. 
Ne, ji reiškia ir kuriamąjį veiksmą. 

Žodžių prasmės atšvaitos atsako ir į tolimesnį V. Trum- 
pos klausimą, ar filosofinių sąvokų kaitumas bei tįsu- 
mas „nėra bandymas į filosofinę kalbą įvesti anarchiją“ 
(M, p. 174). Kalbėdama įprastine (normalia!) kalba, filo- 
sofija niekad nėra savo žodžiu anarchinė, ji yra tik atvira 
prasmės įvairybei, kaip ir pati kalba: beveik nėra žodžio, 
kuris nebūtų įvairiaprasmis. Tačiau ši kalbinė prasmės 
gausa jokios kalbos nepaverčia anarchine. Kodėl tad jos 
naudojimas filosofijoje grėstų šiajai maišatimi? Mėginti 
filosofinį žodį padaryti vienaprasmį reikštų paversti fi- 
losofiją arba gamtamoksliu, nes tik gamtamokslyje žodis 
yra vienareikšmis; arba dogma, nes tik dogmoje žodžio 
prasmė įpareigoja tikinčiuosius priimti ją taip, kaip teikia 
dogmos skelbėjai. Kiekvienu betgi atveju tai reikštų filoso- 
fijos mirtį. Ir ne tik filosofijos. Tai reikštų mirtį, sakysime, 
ir istorijos, nes jau pats jos vardas yra daugiaprasmis. 
Istorija reiškia ir praeities mokslą, ir pačią praeitį, ir laiko 
vyksmą, ir atskirą įvykį bei atsitikimą, ir vertę ar nevertę 
(„pasaulio istorija yra pasaulio teismas“), ir turi net dau- 
giau prasmės atšvaitų, pavyzdžiui, atgyvena, kuri dar te- 
bėra dabartyje (plg. Heidegger M. „Sein und Zeit“. - 1927, 
S. 378-382). Kaip tad būtų galima žodį istorija padaryti 
vienareikšmį, nesunaikinant viso ano prasmės ploto, ku- 
riame jis pats ir juo žymimi objektai buvoja? Ilgesys rasti 

tokią kalbą, kuri vienprasmiškai išsakytų žmogiškąją tiesą, 
yra iš tikro „prarastojo rojaus“ ilgesys. Be to, argi žmogiš- 
koji tiesa yra ir gali būti vienalytė, kad leistųsi nusakoma 
visur tolygiai? 


2. Citatų prasmė 


V. Trumpa prikiša autoriui, esą šis „cituoja tiek daug 
visokių kartais antraeilių ir trečiaeilių (ypač vokiečių) fi- 
losofinių veikalų, kad kartais labai sunku susigaudyti, kur 
jis kalba pats savo vardu, o kur jis tik kartoja kieno kito 
pasakytą nuomonę“ (M, p. 173). Šiam priekaištui pritaria 
ir D. Vasiliauskienė, laikydama jį pagrįstu (plg. D, p. 3). 
Kodėl tad ašen šitaip elgiuosi? 

Būdamas, kaip V. Trumpa pastebi, „labai raštingas 
žmogus“ (M, p. 171), esu turėjęs savo gyvenime nemaža 
ginčų įvairių įvairiausiais klausimais, pradedant socialiniu 
katalikų teisingumu (1936) ir baigiant kunigystės sampra- 
ta (1975). Ir štai šių ginčų metu esu patyręs, kaip yra 
labai nemalonu, pikta ir net koktu, kai kitas tavo mintį iš- 
kreipia, atpasakodamas ją savais žodžiais, o paskui ją pei- 
kia, iš tikrųjų peikdamas ne pačią mintį, bet savo paties 
pasigamintą iškraipą. Atitiesinėti šias iškraipas dažniausiai 
reikštų pareiti į formalinį ginčą, nutolstant nuo turinio ir 
tampant nuobodžiu. Tokiu nuoboduliu, pavyzdžiui, baigėsi 
kitados St. Šalkauskio ginčas su VI. Juodeika dėl deklaracijos 
„Į organiškosios valstybės kūrybą“ (1936). Atpasakodamas 
Šalkauskio atveiką į šią deklaraciją, Juodeika įterpė žodelį 
„tik“, kuris Šalkauskio mintį nepateisinamai susiaurino. 
Tad Šalkauskis už tai ir vanojo Juodeiką, tačiau minėtai 
deklaracijai naudos iš to nebuvo jokios. 

Todėl esu davęs sau žodį, kad kito mintis perteiksiu 
kiek įmanydamas jo paties citatomis. Štai kodėl visuose 
mano raštuose citatų esama iš tikro daug. Tačiau esu 
patyrimo pamokytas ir įtikintas, kad tik šiuo būdu yra 

laiduojama kito minties tapatybė, ypač filosofijoje, kurioje 
žodis iš tikro nėra vienareikšmis ir todėl lengvai įgyja 
ne tą prasmę, kurią jam teikia pats autorius. Jei, sa- 
kysim, V. Trumpa Heideggerio paskaitą „Was is das ~ 
die Philosophie?“, skaitytą 1955 m. filosofų svarstybose 
Cerisy-la Salle (Normandijoje), būtų ne atpasakojęs, o 
žodiškai pacitavęs, nebūtų galėjęs teigti, esą Heideggeris 
„Sakėsi duosiąs vieną atsakymą, tuoj pat tą žodį vieną“ 
pabraukdamas ir tuo prileisdamas, kad gali būti daugiau 
tokių atsakymų“ (M, p. 175). Nes Heideggeris ten kalba 
anaiptol ne apie atsakymą, o apie kelią „klausimui tiksliau 
apibrėžti — die Frage genauer zu bestimmen” (p. 7), net abe- 
jodamas, ar kelias, kurį jis mėgintų nurodyti, „iš tikro yra 
kelias, mums leidžiąs klausimą kelti ir atsakyti“ („Was is 
das — die Philosophie?“ - Pfullingen, 1960, S. 7-8). Skir- 
tumas tarp „kelio į klausimą“ ir „atsakymo į klausimą“ 
yra akivaizdus. Citata čia būtų tikrai geriau tikusi, nei 
savi žodžiai. 

Taip pat, jei būtų citavęs, V. Trumpa nebūtų parašęs, 
kad „Maceina pirmiausia bando ieškoti filosofijos esmės 
ne joje pačioje“ (M, p. 177), kadangi mano paties žodžiai 
skamba: „Filosofijos apibrėžtis yra jos pačios klausimas, 
sprendžiamas ne iš šalies, bet iš jos vidaus. Filosofija ap- 
taria save pati iš savęs“ (knygos p. 8). Savi žodžiai kartais 
svetimą mintį paverčia tiesiog jos priešingybe. Štai kodėl 
visados yra patikimiau kito mintį tarti jo paties žodžiais. 
Šiuo keliu aš ir stengiuosi eiti. Pagarba svetimai minčiai 
tokio kelio reikalauja, nors aš pats su ana mintimi ir ne- 
sutikčiau. Bet juo labiau su ja nesutinku, juo tiksliau pri- 
valau ją perteikti. Štai citatų gausos pagrindas, jų prasmė 
ir net jų būtinybė. 

Tačiau mano knygoje esama nemaža ir kitos rūšies 
citatų. Tai kitų mintys, kurios manąsias čia patvirtina, 
čia paryškina, čia pratęsia bei papildo. Jų irgi gausu. 
Mat žmogus ne tik buvoja drauge su kitais, bet ir mąsto 
drauge su kitais. Niekas nemąsto tuščioje erdvėje, tarsi 

neturėtų santykio su tais, kurie irgi tais pačiais klausi- 
mais sielojosi ar sielojasi. Užtat V. Trumpa teisingai šen 
ten pastebi, kad „Maceina nėra vienas“ (M, p. 173, 177). 
Iš tikro net bijočiau filosofijoje būti vienas. Betgi mąsty- 
ti drauge su kitais ar net taip, kaip ir kiti, dar anaip- 
tol nereiškia šauktis „visokių autoritetų pagalbos“ (M, 
p. 178). Filosofijoje autoritetų iš viso nėra. Tai žinojo jau net 
ir scholastikai, vadindami autoritetą filosofijoje menkiausiu 
įrodymu - auctoritas in philosophia argumentum minimum 
(Tomas Akvinietis). Nuosekliai tad ir mano cituojami au- 
toriai nėra autoritetai, o tik pokalbininkai, kurių žodžiai 
dažniausiai man yra gražus išeities taškas ar vaizdingas 
pavyzdys, paryškinąs tą ar kitą teiginį. 

Be abejo, galima būtų šių pokalbininkų vardus nu- 
tylėti ir jų žodžių kabutėmis nežymėti. Taip ne vienas 
ir daro. Tačiau gindamas svetimos minties tapatybę, 
norėčiau ginti ir jos nuosavybę. Svetimų minčių galima 
prisivogti. Bet jų galima ir pasiskolinti. Pirmu atve- 
ju minties savininkas esti nutylimas, antru — jis yra 
įsakmiai paminimas. Man atrodo, kad antrasis atvejis 
yra garbingesnis. Štai kodėl miniu vardus visų, kurių 
mintis skolinuosi tam ar kitam reikalui, vis tiek ar jos 
autoriai būtų antraeiliai ar trečiaeiliai. Sakysime, kam 
slėpti, kad vaizdą filosofijos kaip visa apimančios šven- 
tovės esu pasiskolinęs iš N. Popovskio? Kam slėpti, 
kad pavyzdys, kaip G. Galilėjaus pastangomis atrasti 
kritimo dėsniai atskleidžia skirtumą tarp filosofijos ir 
mokslo, yra paimtas iš J. Meurerso? Ir t. t. Kas suvokia 
filosofiją kaip nuolatines svarstybas, kuriose dalyvauja 
daugelis, tas nė kiek nesistebės, kad autorius leidžia 
šiam daugeliui ir prabilti jų pačių žodžiais. Asmeninio 
filosofijos pobūdžio svarstybos nenaikina, kaip šeima ar 
tauta nenaikina asmeninio žmogaus būvio. Priešingai, 
asmens savitumas ryškėja tik daugelio akiratyje. 

3. Pagerbtieji ir pamirštieji 


Savo knygoje (plg. p. 63-66, 71-74) esu nemažai minė- 
jęs P. Wustą (1884-1940), dėsčiusį filosofiją tame pačia- 
me Miunsterio universitete, kuriame ir man teko dėstyti. 
Dr. K. Girniui atrodo, kad Wustui „Maceina gal skiria 
per daug dėmesio“ (A, p. 74). Ši K. Girniaus užuomina 
V. Trumpos akyse išauga į „priekaištą Maceinai... dėl 
per didelio pasitikėjimo P. Wusto autoritetu“ (M, p. 174, 
išnaša 4; čia irgi matyti, kaip savo žodžiai keičia svetimą 
mintį, kaip „dėmesys“ virsta „pasitikėjimu autoritetu“). Ko- 
kios tad reikšmės iš tikro turi P. Wustas mano knygoje? 

Skaitytojas gali greit pastebėti, kad savo knygoje 
P. Wusto metafizikos iš viso neminiu. P. Wustas yra gra- 
žiai aprašęs žmogiškojo būvio netikrybę ir su ja susietą 
riziką savo veikale „Ungewissheit und Wagnis” (1936). Jo 
mintimis esu naudojęsis, interpretuodamas šv. Pranciškaus 
Asyžiečio užmojį organizuoti nesirūpinimą rytdiena (plg. 
„Aidai“, 1976, Nr. 8, p. 340-341). Tačiau filosofijos kil- 
mei bei prasmei nušviesti anos mintys reikšmės neturi. 
Užtat turi reikšmės P. Wusto pateiktas nuostabos aprašas. 
P. Wustas yra vienintelis (bent man žinomas) filosofas, ku- 
ris, entuziastiškai pradėjęs nuostaba, baigė visišku jos pa- 
neigimu ir abejojimu apskritai filosofijos verte. Nuostaba 
kaip filosofijos kilmės šaltinis yra filosofijos istorijos eigoje 
minėtas bei pabrėžtas ne vieno, pradedant jau Herakleitu 
(„daugelis stebisi, nedaugelis pažįsta“). Tačiau jokio kito 
mąstytojo gyvenime nematyti tokio ryškaus nuostabos su- 
dužimo, susidūrus jai su blogiu, kaip Wusto. Tasai naivus, 
pasakyčiau, net vaikiškas, pasaulio kaip kosmo, vad. kaip 
puošmenos bei darnos, išgyvenimas, lydis kiekvieną mąs- 
tantijį nuostabos šviesoje, Wusto mąstyme yra buvęs toks 
stiprus ir paskui, susirgus vėžio liga, taip žlugęs, jog Wustas 
savaime pasisiūlė kaip pavyzdys kalbant apie nuostabos ne- 
pajėgumą išsemti visą filosofijos kilmės akstinų plotą. Wusto 
mąstyme nuostaba atsiskleidžia labai aiškiai kaip negalinti 

būti vienintele filosofavimo versme, kadangi iš jos kyląs 
mąstymas yra apmąstymas būklės be blogio; tokios gi būklės 
niekur nėra. Todėl nuostaba galų gale virsta mąstančiojo 
apgaule. Tai Wusto gyvenime patiriame visu akivaizdumu. 
Štai kodėl savo knygoje ir aprašiau nuostabą bei jos sudu- 
žimą daugiausia Wusto žodžiais: Wustas, pradėjęs pasaulio 
darnos šlovinimu, baigia įtarimu, esą pasaulis panašus į be- 
protnamį. Pro tokį pavyzdį buvo sunku praeiti negirdomis. 
Sava gi metafizika P. Wustas nėra manęs patraukęs; tuo 
labiau jis nėra man autoritetas. Jis yra tik dalyvis filosofinėse 
svarstybose, ar ir kiek nuostaba veda mus į būtybės sklaidą 
ir kaip atrodo toji filosofija, kuri iš nuostabos kyla. Šia pras- 
me Wustas turi ko pasakyti - ne tik man vienam. 

Tuo mėginčiau aiškinti ir D. Vasiliauskienės nustebi- 
mą: „Negaliu suprasti, kodėl Maceina visai nesikreipia į 
Jeaną Paulį Sartre'ą. Juk šio pastarojo ontologija „Būtis ir 
nebūtis“ („L'/Etre et le néant”. - Gallimard, 1943) yra lyg 
ir atsakymas į Heideggerio „Būtis ir laikas“ („Sein und 
Zeit“, 1927)... Sunku suvokti, kodėl „Filosofijos kilmės ir 
prasmės“ autorius visiškai aplenkia šį didelį Vakarų pa- 
saulio prancūzų mąstytoją. Ir įdomiausia tai, kad Maceina 
cituoja Sartre'ą kaip tik iš pastarojo visai nereikšmingų ir 
seniai 'peržengtų“ veikalų, o niekad iš jo "svariausių" (D, 
p. 3). Argi iš tikro taip? 

Išėjus manajai „Religijos filosofijai“ (1976, t. I), vienas 
bičiulis paklausė mane, kodėl aš niekur neminįs Maurice'o 
Blondelio. Jam atsakiau: „Neradau prie jo prieigos“. Psi- 
chologiškai mane nuo M. Blondelio atbaidė jo „Carnets 
intimes“ (1961), kuriuose jis veda pokalbį su Dievu taip, 
kaip aš pats niekad nevesčiau, o jei vesčiau, niekad ne- 
užrašyčiau. Metafiziškai gi Blondelio veikalai, kuriuose jis 
dėsto krikščionybės filosofiją („La philosophie et l'esprit 
chrėtien“, 1944-1946; „Exigences philosophigues du Chris- 
tianisme“, 1950) atgrasė mane man svetima filosofijos ir 
tikėjimo santykių samprata. Mat tam ar kitam filosofui 
įimti į save reikia vidinio atitikmens. Kai šiojo stinga, 

galima filosofą suprasti, bet negalima jo įsisavinti, vadi- 
nasi, į jį kreiptis, kad padėtų: plg. K. Jaspers, „Notizen 
zu Martin Heidegger“ (Miunchenas, 1978), kur jis rašo: „Į 
Heideggerio raštus savo vidumi neatveikiau... Nemėgau 
skaityti. „Sein und Zeit“, kadangi ji manęs neprakalbino, — 
ligi pat šios dienos (1954-1955 m. — A. Mc.) esu jos skai- 
tęs tik mažą dalį... Nes skaitydavau tik tai, kas man miela 
ir teikia maisto, Heideggerio gi veikalai man jo neteikė“ 
(p. 225, 142, 143). 

Eidamas nūn prie J. P. Sartre'o, skirčiau du dalyku: jo 
ontologiją ir jo antropologiją. Sartre'o ontologija iš tikro 
manęs neįtaigauja. Gal todėl, kad joje kyši ateizmas iš pat 
pradžios; tuo tarpu tarti, ar Dievas yra ar jo nėra, mano 
pažiūra, galima tik mąstymo pabaigoje. Taip pat gal to- 
dėl, kad, mėgindamas mąstyti fenomenologiškai, Sartre'as 
sklaido daugybę pavyzdžių, kurių išvados nebūtinai turi 
būti tokios, kokias jis pats daro, pvz., sąmonės absoliutu- 
mas (ji gali būti tik atvira). Užtat Sartre'o ontologijos nė 
neišgyvenu kaip atsakymo į Heideggerio vykdytą žmogiš- 
kojo būvio sklaidą (die Analytik des Daseins). Nedrįsčiau nė 
teigti, kad Sartre'as keltų aikštėn „Heideggerio klaidas“ 
(D. Vasiliauskienė, ten pat): Heideggeris klaidų nedaro; jis 
tik neina savo mąstymo keliu ligi galo. Šiuo atžvilgiu aš 
į Sartre'ą iš tikro nesikreipiu. 

Kitoks yra mano santykis su J. P. Sartre'o ontropologija. 
Čia mane įtaigauja trys jos idėjos: a) laisvės absoliutumas 
(aš pats tarčiau: jos pilnatvė), b) iš laisvės plaukianti 
žmogiškojo būvio (existence) pirmenybė ryšium su esme 
(essence), c) kito Aš kaip mano priešininko sklaida. Tai 
trys įžvalgos, kuriomis, mano galva, Sartre'as labai giliai 
įsiskverbė į Žmogaus padėtį pasaulyje. Visomis šiomis 
idėjomis esu pasinaudojęs atitinkamose vietose: pilnutinės 
laisvės idėja - kalbėdamas apie „Tikėjimą ir laisvę“ (plg. 
„Draugas“, 1974, Nr. 145 ir 151; plačiau tai bus išvysty- 
ta „Religijos filosofijos“ II dalyje); egzistencijos pirmeny- 
be - kalbėdamas apie žmogų kaip savęs paties apmatą 

(plg. „Filosofijos kilmė ir prasmė“, p. 270-271); kito Aš kaip 
mano priešininko samprata - kalbėdamas apie skirtumą 
tarp Aš ir Tu ryšium su Dievo išgyvenimu (plg. „Religijos 
filosofija“ t. 1, p. 159-161; 162-165), kur kaip tik ir cituoju 
Sartre'o „L'Etre et le néant”, būtent šio veikalo (sakoma, 
geriausiąjį) skyrių „Žvilgis“. Tad vargu ar būtų teisu teigti, 
esą „Maceina visai nesikreipia į Jeaną Pauli Sartre'ą“ (D, p. 
3). Be to, kodėl J. P. Sartre'o veikaliukas „Egzistencializmas 
yra humanizmas“ (Paryžius, 1946) turėtų būti nereikšmingas 
ir peržengtas? Žmogaus būvio pirmenybę ryšium su jo kaip 
Aš - būtybės esme Sartre'as kaip tik pateikia šioje knygoje, 
ir nesu girdėjęs, kad jis būtų anos pirmenybės atsisakęs, tuo 
labiau, kad ši knyga yra pasirodžiusi trimis metais vėliau 
negu „Būtis ir nebūtis“ (1943). 

kalo, nei mažesniųjų. Įsisavindamas minėtas jo tris idėjas 
aš tik bandau parodyti, kad jos neplaukia iš Dievo nebu- 
vimo, kaip to nori Sartre'as. Priešingai, man atrodo, kad 
tiek laisvės pilnatvė, tiek egzistencijos pirmenybė, tiek 
kitas Aš kaip mano priešininkas ne tik galima suderinti 
su Dievo buvimu, bet tiesiog iš žmogaus kaip Viešpaties 
kūrinio plaukia ir Dievo buvimo reikalauja. Tai esu mėgi- 
nęs atitinkamose vietose parodyti bei pagrįsti. Čia visa tai 
tik primenu, kad pasiaiškinčiau, jog į Sartre'ą kreipiuosi 
ir tai visiškai vaisingai. O kad ne kiekvienoje knygoje jį 
cituoju, tai tik todėl, kad ir jis, kaip kiekvienas kitas, nėra 
man autoritetas, o tik svarstybų dalyvis: kur jis turi ko 
pasakyti, ten ir leidžiu jam prabilti. 

Tuo mano „pakvietimas“ į svarstybas ir baigiasi. Save 
patį interpretuoti nenoriu. Todėl palieku kritikams spręs- 
ti, ar mano knygoje Dievas „mažai skiriasi nuo ateisto 
Sartre'o sąmonės kaip absoliuto“ (D, p. 3) ir ar „Dievo ir 
būties sutapatinimas yra pas Maceiną aprioris“ (D, p. 4). Ką 
aš pats norėčiau išgirsti, būtų kritikų balsas: ar iš tikro fi- 
losofija yra interpretacija? Nuo šio klausimo priklauso visas 
manojo mąstymo kelias čia svarstomoje knygoje. 


MENAS IR MORALĖ 


Atsiliepimai 


Tebūnie leista ir man įsijungti į atsiliepėjų eilę meno ir 
moralės klausimų; įsijungti ne tam, kad šią eilę užbaigtume 
naujomis pastabomis bei paskatomis, nes meno ir moralės 
klausimas iš tikro yra vertas aiškintis rimtai ir giliai. Vis 
dėlto atrodo, kad ligšioliniai atoliepiai reikalingos gelmės 
dar neturi: kiekvienas lieka prie savojo taško, nežvelgdamas 
į ji kiek kritiškiau, Vienam mano pirmojo straipsnelio min- 
tys (plg. „Tėviškės žiburiai“ (toliau - „TŽ“), 1979, Nr. 9) 
atrodo „labai jau šokiruojančios, svetimos, palyginamai 
nieko nesakančios“ (A. Kairys, „TŽ“, 1979, Nr. 20); kitam 
jos „atstovauja nekatalikiškai pažiūrai į meno ir literatūros 
principus“ (M. Ivanauskas, „TŽ“, 1979, Nr. 14). Iš tikro gi 
savame straipsnyje neteikiu jokio sprendimo, neatstovauju 
jokioms pažiūroms, o tik klausiu bei raginu permąstyti 
„pačius pagrindus“ (p. 7), išsivaduojant „iš seksualinio 
blūdo“ ir žvelgiant „giliau į žmogiškąjį būvį, kurio dva- 
sinė pusė yra žymiai juodesnė (pornos), negu kūninė“ 
(ten pat). Nė vienas atsiliepusis nekreipė į tai dėmesio; visi 
sukiojasi aplink seksą, tarsi meno ir moralės klausimas iš- 
sisemtų tuo, ar ir kaip seksas vaizduojamas (ypač A. Kairio 
atoliepis). Tad ir norėčiau jungtis į šį prasidėjusį pokalbį, 
norėdamas suabejodinti tvirtuolius. 

1. Savo atoliepyje dr. J. Grinius pasigenda, kodėl ašen 
nepasiūlęs „savo sprendimo“ GTZ, 14, 7). A. Kairys to- 
kio sprendimo net pageidauja (plg. „TŽ“, 20, 7). Tačiau 

kaip man tokį sprendimą pasiūlyti, jei aš pats jo neturiu? 
Jei aš jo niekur nesu radęs, net nė moralinėje teologijoje? 
Jei kitų siūlomi sprendimai man atrodo paviršutiniški ir 
prieštaraują meno faktams? Vienas vienintelis klausimas 
sujaukia visus siūlomus mastus: ar nemoralus meno veikalas 
nustoja buvęs meno veikalas? Neseniai perskaičiau iš naujo 
V. Mykolaičio-Putino straipsnį apie lenkų rašytojo V. St. 
Reimonto, Nobelio laureato (1924), veikalą „Kaimiečiai“, 
kurio pagrindiniai veikėjai - Antanas Borina ir jo pamotė 
Jagna - yra aiškiai nenormalūs. Vis dėlto tai nė kiek ne- 
kliudo Mykolaičiui teigti, kad „Jagna - vienas iš ypatin- 
giausių personažų lenkų literatūroje“ („Raštai“. — Vilnius, 
1962, t. 8, p. 465), vadinasi, meniškai tobulas. Ir vargu kas 
drįstų šią jo nuomonę neigti, nors Jagna ir svetimoteriauja 
su savo posūniu. Bet ar jos svetimoterystė nuvertina ją 
kaip literatūrinį ypatingo grožio personažą? 

Tokių pavyzdžių pasaulio literatūroje esama aibės. Saky- 
sime, jei pats L. Tolstojus (ar kas kitas) ir būtų laikęs „Aną 
Kareniną“ nemoraliu veikalu, ar šis dėl to nustotų buvęs 
pasaulinės literatūros kūrinys? Menas yra kuriamas ne tam, 
kad mokytų (net ir ne dorovės!), bet kad vaizduotų. Ir jei ge- 
rai vaizduoja, lieka menas, nors ir nusikalstų tiesai, dorovei, 
religijai. Kiekvienas istorinis romanas nusikalsta tiesai, nes 
niekas negali persikelti į praeitį kitaip, kaip tik meniškai, jei 
nenori virsti istoriku. Kiekvienas pamišėlio personažas yra 
išmonė, nes joks normalus žmogus negali įsijausti į pamišu- 
siojo būklę, o joks pamišėlis negali sukurti meno veikalo. Ir 
vis dėlto Sigridos Undset trilogija „Kristina“ yra nuostabus 
šimtmečio epas, o Osvaldas H. Ibseno dramoje „Šmėklos“ 
yra nuostabus personažas. Nes ne istorinė ir ne medicininė 
tiesa apsprendžia meninį veikalo vertingumą. Savo metu 
šv. Bonaventūras manė, esą velnio vaizdas galįs būti tada 
gražus, kai gerai atvaizduoja jo bjaurumą - „quando bene 
representat foeditatem diaboli” (Opera, I, 544b), nes šitaip velnią 
suvokia religinė tradicija. Bet štai M. Lermontovas sukūrė 
savo „Demoną“ priešpriešiais visai religinei tradicijai: šis 

demonas myli ir verkia, ilgisi gėrio ir grožio; tai nereliginis 
demonas, užtat nuostabiai meniškas. Tad ar čia minimiems 
veikalams vertinti šauksimės istoriko (S. Undset), psichiatro 
(H. Ibseno), teologo (M. Lermontovo)? 

Argi kitaip galėtų ir turėtų būti dorovės srityje? Ar 
seksas privalėtų išsiskirti kaip meniškai neapvaldomas? 
Argi mūsų liaudies dainos nėra jo apvaldžiusios „miglele“ 
ant rūtų vainikėlio? Sekso neapvaldo tik fotografija. Bet argi 
fotografija yra menas? Ir ne tik sekso srityje. Fotografija 
niekur nėra menas. Štai kodėl ir klausiau: „Ar nedarome 
čia kažkokios klaidos“? („TŽ“, 9, 7). Ar nejaukiame kūry- 
bos su fotografavimu? Užuot sakę „kūrinys yra nemeniš- 
kas“, sakome „kūrinys yra pornografinis“, nepastebėdami, 
kad jis kaip tik todėl yra pornografinis, kadangi nėra 
meniškas. Meniškas kūrinys niekad nėra pornografinis, nes jis 
savo objektą visados apvaldo; kitaip jis nebūtų meniškas. Šia 
prasme A. Kairys yra teisingai taręs: „Rašytojas privalo 
jausti žodžio ir vaizdo ribą“ („TZ“, 20, 7). O ši riba ir yra 
fotografija. Tikri rašytojai ją ir jaučia, nes tai kūrybos riba. 
Kas iš kūrybos pereina į fotografiją, tas yra grafomanas, 
ne rašytojas ar menininkas apskritai. 

2. Nurodymas į hinduizmą mano straipsnelyje nėra 
beprasmis, nors jis nepatiko nei dr. J. Griniui (plg. „TŽ“, 
14, 7), nei A. Kairiui (plg. „TŽ“, 20, 7). Žinoma, „šventa 
karvė“ nė man nepatinka. Tačiau nepamirškime, kad in- 
dai (ir hinduistai, ir budistai) savo ruožtu bjaurisi mūsų 
kryžiumi, ant kurio kybo nukankintas ir nužudytas žmo- 
gus: kokia, pasak jų, bejausmė turinti būti ta religija, kuri 
savo prasmeniu yra pasirinkusi tokį vaizdą! Mes gi esame 
prie kryžiaus tiek pripratę, jog net G. Rouault „Nukry- 
žiuotasis“ (1932) mūsų nejaudina. Istoriškai betgi, galop ir 
estetiškai nukryžiavimas yra baisus, tiesiog nežmoniškas 
dalykas. Tai žymiai nehumaniškesnis ženklas nei „šventa“ 
karvė ar „šventa“ beždžionė. 

Nūn tie nelemtieji lyčių santykiai hinduizme: jie 
laikomi šventais, todėl jų vaizdavimas statulomis ar 

lėlėmis nepiktina tikinčiųjų. Bet kodėl gi šie santykiai 
neturėtų būti šventi? Man niekaip netelpa galvoje mintis, 
kad veiksmas, kuriuo vieninteliu atsiranda žmogus kaip 
Viešpaties paveikslas, kaip tikslas ir vertybė savyje, kaip 
nepaneigiamų teisių nešėjas, - kad šis veiksmas savyje, 
vadinasi, objektyviai, būtų nešvarybė. O kad objektyviai 
šventą veiksmą galima subjaurinti subjektyviai, tai žino 
kiekvienas: nuo tokio subjaurinimo nėra laisvi net nė 
grynai religiniai veiksmai, kaip šv. Mišios. 

Be abejonės, lytinę aistrą galima pirkti ir parduoti. Bet 
ko gi mūsų vargšėje žemėje negalima pirkti ir parduoti? 
Net patį žmogų (vergija), net tėvynę (šnipinėjimas sveti- 
miesiems), net sąžinę (draugo išdavimas). O argi Kristus 
nebuvo parduotas už 30 sidabrinių? Ištvirkavimas yra 
amžinas reiškinys, randamas visose tautose, visais amžiais 
ir visose kultūrose. Tačiau kaip šnipinėjimas svetimie- 
siems nesunaikina tėvynės meilės kilnumo, taip ištvirka- 
vimas nesunaikina lyčių santykių šventumo. Šventyklų 
„prostitucija“ (šis žodis čia visiškai netinka!), apie kurią 
kalba dr. J. Grinius (plg. „TŽ“, 14, 7), neturi su ištvirkavi- 
mu nieko bendro: tai auka dievams. Nes ligi krikščionybės 
visų religijų aukos turėjo būti sunaikinamos. Tik Kristui 
„vieną kartą visiems laikams“ paaukojus patį save (Hbr 
7, 27), kitos aukos pasibaigė nebetekdamos pagrindo (plg. 
Hbr 8, 13): krikščionybėje nėra jokios kitos aukos, kaip tik 
Eucharistinė Auka, tai yra amžinosios Kristaus aukos su- 
dabartinimas (ne pakartojimas!) laiko matmenyje. Todėl ir 
nekaltybė tik krikščionybėje nebenaikinama, o saugojama. 
Tačiau ten, kur ji naikinama, ji yra auka ir todėl turi religi- 
nio pobūdžio. Užtat šia auka niekas nė nesipiktina. Ir taip 
yra su visomis religinėmis lytinio santykio išraiškomis. 

Sutikime su dr. J. Griniumi, kad tokios išraiškos te- 
liudija „žemą kultūrą bei religiją“ („TŽ“, 14, 7). Bet atsi- 
minkime, kad religija negali pralenkti kultūros. Tik žmogui 
kultūrėjant, kyla aukštyn ir religijos išraiškinės formos. 
Todėl St. Šalkauskis ir teigdavo, kad barbariškoje tautoje 

ir religija tegali būti barbariška. Be to, nesididžiuokime 
per daug krikščionybe, nes ir ji yra perėjusi įvairius 
„aukštumo“ ir „žemumo“ laipsnius pagal tai, kokioje 
kultūroje ji buvo įgyvendinta. Grynos krikščionybės (jos 
tikėjimo ir jos dorovės) niekur nebuvo ir nėra. Visur ji 
yra įsivilkusi į atitinkamos tautos kultūrą ir dalinasi šios 
kultūros lygmeniu. 

Mes gerbiame Izraelio religiją kaip krikščionybės pir- 
matakę. Bet argi apipjaustymas nebuvo žema išraiška Dievo 
sąjungos su Izraeliu? O šią išraišką, jei tikėsime Senajam 
Testamentui, pasirinkęs pats Dievas, padarydamas ją san- 
doros ženklu (plg. Pr 17, 10-27). Net ir Kristus privalėjo 
šiam ženklui nusilenkti (plg. Lk 2, 21). O vėliau apaštalai 
turėjo nemaža sunkenybių, būdami verčiami apsispręsti, 
ar apipjaustymo reikalauti iš krikščionių, ar nereikalauti 
(plg. Rom 2, 25-28; 4, 9-12; Gal 2, 3-14). Dar daugiau: prof. 
Pr. Dovydaitis man pakartotinai yra minėjęs, kad turįs lo- 
tynų kalba monografiją „De cultu sacratissimi praeputi“, 
kuris buvęs viduriniais amžiais. Religijų istorikas Fr. Hei- 
leris rašo, kad viduriniais amžiais buvę garbinami šven- 
tieji, prie jų paveikslų ar statulų padedant pyragaičių falo 
pavidalu. Dar net XVIII šimtmetyje Bavarijoje būdavęs 
nešiojamas po laukus pavasarį medinis falas, vadinamas 
šv. Leonardo vinimi, javų vaisingumui išmelsti!. 

Naujos gyvybės — gamtos ar žmogaus - atsiradimas 
visų religijų yra išgyvenamas kaip šventas. Šio išgyvenimo 
apraiškos bei išraiškos kinta, bet pats išgyvenimas lieka. 
Jis yra likęs ir krikščionybėje Moterystės sakramento ly- 
timi. Krikščionybė nėra tokia nukūninta ir nudaiktinta, 
kaip ne vienas galvoja. Kodėl gi Kristus gyvena tarp 
mūsų realiai tik maisto (duonos ir vyno) pavidalu? Ko- 
dėl krikštyti galima tik vandeniu? Kodėl aliejus sudaro 
medžiagą, teikiant Sutvirtinimo, Kunigystės, Ligonių 


' Plg. „Erscheinungsformen und Wesen der Religion“. — Stuttgart, 1961, 
S. 103. 

sakramentus? Būdama dievažmogiškoji religija, krikščio- 
nybė saugo, kad žmogiškumas nevirstų tik tariamybe, tik 
kauke: ji išlaiko jo pilnatvę, kartais net žemomis išraiškos 
lytimis - priklausomai nuo kultūrinės tautų sąmonės. 
Todėl peikiant svetimų religijų išraiškas, reikia žiūrėti, ar 
kartais neatsiduriame tokiame spiritualizme, kuris yra jau 
manicheizmas. 

3. Sprendžiant meno ir moralės santykį, pagrindinis 
dalykas yra rasti mastą, kuriuo galėtume įvertinti tą ar 
kitą veikalą. Kai kas iš atliepėjų mano, esą tai labai lengva: 
„Raktas į moralės sampratą (ryšium su menu. - A. Mc.) 
yra labai paprastas dalykas. Visa literatūra ir menas, ku- 
rie skatina skaitytoją bei žiūrovą į nuodėmingą jausmą bei 
geismą, yra nemoralūs aktai“ (M. Ivanauskas, „TŽ“, 14, 7). 
Iš tikro betgi šis mastas yra apgaulus ir tai todėl, kad 
a) jis priklauso nuo auklėjimo ir pasaulėžiūros, b) kinta 
amžiaus eigoje, c) gali būti valios apvaldomas. Todėl pats 
kūrinys vieną gali skatinti „į nuodėmingą jausmą bei 
geismą“, o kito - nė kiek. Pasirinkę „nuodėmingo jausmo 
bei geismo mastą, išduotume meno kūrinį visokių vėjų 
pagairėms ir nueitume G. Savonarolos pėdomis. Tad ir 
šiuo atžvilgiu meno ir moralės klausimas nėra jau toks 
„labai paprastas dalykas“. 

Skaitytojo ar žiūrovo atveika į kūrinį liečia tik jį pati, 
jo moralę, o ne kūrinio: tai, kas senam žmogui yra nuo- 
bodulys, bręstančiam jaunuoliui yra nuodėmingas „skanu- 
mynas“. Tačiau kurio gi atveika čia būtų mastas? Be to, 
krikščioniškoji moralė visados yra mokiusi, kad jei kam 
nuodėmingų jausmų bei geismų kyla, tas turįs arba susi- 
valdyti, arba nuo kūrinio pasitraukti. Šiuo principu vado- 
vaudamasi, Bažnyčia ilgus amžius buvo draudusi skaityti 
Šventraščio knygą „Giesmių giesmė“. Tačiau niekam nė 
į galvą neatėjo laikyti šią knygą nemoralia, kadangi ji ne 
vienam galinti kelti nuodėmingų jausmų bei geismų. 

Antra vertus, rasti meno ir moralės santykiams mastą 
darosi ypač keblu, kai išsivaduojame iš sekso blūdo, o 

žvelgiame į literatūros turinį apskritai. Pakartodamas pri- 
menu, kad suvesti meno ir moralės klausimą į vieną seksą 
reiškia moralę nepateisinamai susiaurinti (plg. „TŽ“, 9, 7). 
Kaip pati moralė apima ne tik lyčių santykius, bet ir vi- 
sus kitus žmogiškuosius veiksmus (actus humani), taip ir 
dailioji literatūra vaizduoja ne tik šiuos santykius, bet ir 
daugybę įvairių įvairiausių žmogaus elgesių. Ir štai pro 
juos moralistai praeina dažnų dažniausiai tylomis. Savo 
straipsnelyje paminėjau L. Tolstojaus „Aną Kareniną“. Pri- 
durkime čia — tik kaip pavyzdžius — dar Ch. Baudelaire'ą 
(poezija), A. Camus (romanai ir dramos), F. Kafką (roma- 
nai), J. P. Sartre'ą (romanai ir dramos), kurių veikaluose 
slypi ne tik antikrikščioniškoji pasaulėžiūra, bet net ir 
anti moralė apskritai. Ir man atrodo, kad kaip tik šių 
autorių veikalai galėtų geriausiai atsakyti į mums rūpimą 
klausimą, ar meno kūrinys (ne menininkas!) leidžiasi būti 
apsprendžiamas moraliniais mastais. 


APIE EVANGELIJĄ IR KULTŪRĄ 


Diskusijos apie A. Maceinos 
straipsnį ir atoliepius 


Atoliepiai į mano straipsnelį „Evangelija ir kultūros 
savarankiškumas“ („Ateitis“, 1979., Nr. 7-8, p. 232-239) 
yra įdomūs vienu atžvilgiu: jų autoriai nėra skaitę mano 
knygos „Krikščionis pasaulyje“, kurios pratarmė baigiasi 
sakiniu: „Visas mano dėmesys yra sutelktas į pasaulinių 
tarnybų sakrališkumą ir jų reikšmę išganymo istorijoje, 
taip kad ši knyga savo esmėje yra ne kas kita, kaip 
kultūrinės krikščionio veiklos ar net ir pačios kultūros 
teologija“. Jei atoliepių autoriai šią knygą būtų buvę skai- 
tę, jie savo pastabų arba iš viso nebūtų rašę, arba būtų 
jas rašę visiškai kitaip: kultūros sąvokos apimtis (dr. K. 
Skrupskelis), kultūros sampratos kaita ryšium su žmogaus 
sampratos kaita (kun. dr. F. Jucevičius), kultūros antino- 
mija (išganinga-pražūtinga), keliama kun. E. Gerulio ir 
sr. O. Mikailaitės, kultūra kaip Dievo meilės apraiška (sr. 
O. Mikailaitė) — visa tai yra minėtoje knygoje vėtyta ir 
mėtyta, anas mintis sklaidant, vertinant, priimant ar atme- 
tant. Apskritai: ntoliepiuose nėra nė vienos pastabos, įtaigos, 
pasiūlos, kritikos, abejonės, kurios nebūtų knygoje. Todėl visi 
šie atoliepiai yra veržimasis pro duris, neregint, kad jos 
stovi atviros jau penkeri metai! 

Ir štai ši neregystė mane kaip tik didžiai nustebino. 
Nejaugi skaitome tik svetimas knygas? Nejaugi tik svetimi 
autoriai turi mums šio to pasakyti? Nejaugi lituanica non 
leguntur? Kodėl nė „Ateitis“ šios knygos niekad nenagri- 

nėjo ir jos skaitytojams nepristatė? Dabar gi prašoma, kad 
ašen iš jos padaryčiau brošiūrėlę „Evangelija ir kultūra“! 
Kokia prasmė? Jei atoliepių autoriai bent dabar perskaitytų 
aną knygą, jie pamatytų, kaip labai jie vėluojasi savais 
žodžiais bei įspėjimais. Štai kas mane nustebino ir net 
sujaudino. Primindamas trumpučiu straipsneliu vieną anos 
knygos mintį, niekaip nesitikėjau, kad pati knyga bus 
likusi visiškai nepastebėta — ir tai vyresniųjų, kurie nuo- 
latos bara jaunimą, kam šis nesidomįs lietuviškais raštais. 
Pasirodo gi, kad tremtyje jais niekas nesidomi. Tai reikia 
atvirai ir aiškiai, nors ir nemandagiai, pasakyti. 

Vis dėlto į tris dalykėlius norėčiau atkreipti [„Ateities“] 
skaitytojų dėmesį, kad jie - ne tik atoliepių autoriai — 
apie juos kiek pamąstytų, neimdami jų už gryną pinigą. 

1. Kun. dr. F. Jucevičiaus pastaba, esą „P. della Miran- 
dola posakis, kad žmogus yra savęs paties „skulptorius ir 
poetas“ yra helenistinės kilmės“ (p. 238), vargu ar galėtų 
būti pagrįsta. Mirandola juk leidžia Dievui kurti žmogų 
be jokio pirmavaizdžio (archetipum) todėl, kad pats žmogus 
susikurtų ir savą buveinę, ir savą veidą, ir savus gebėjimus, 
ir galop savą prigimtį. Vadinti šitokią žmogaus sampra- 
tą „helenistinės kilmės“ reikštų interpretuoti helenizmą be 
Platono, kurio mąstyme pirmavaizdžiai arba idėjos juk yra 
pats vidurkis. Kas teigia, kad žmogus esąs sukurtas be jokio 
pirmavaizdžio, vadinasi, sukurtas visiškai atviras, tas neigia 
platonizmą kiekviena jo lytimi. Mirandolos antropologija yra 
lūžis tiek su Platonu, tiek su scholastika, kurioje Platonas savu 
idėjų mokslu buvo dar labai gyvas. Tai tinka ir sr. O. Mikai- 
laitės žodžiams, kuriais ji apibūdina P. della Mirandolą kaip 
pateikusį „renesanso kūrybinį credo“ (p. 239). Iš tikro gi 
šisai credo yra krikščionybės credo, kai ji pradėjo išsivaduoti 
iš scholastinės kosmologijos, kurios dalelė buvo ir pats žmo- 
gus. Mirandola yra pirmatakas tokios antropologijos, kurioje 
žmogus yra jis pats kaip Aš — būtybė, o ne bendrinės rūšies 
statistinis vienetas (plačiau apie tai plg. „Filosofijos kilmė ir 
prasmė“. — Roma, 1978, p. 268-271). 

2. Kun. E. Gerulio atoliepis yra pavadintas „Homocen- 
trizmo pavojus“ todėl, kad čia baiminamasi, esą žmogaus 
gelmių ir Dievo paveikslo ar Evangelijos ir kultūros tikslų 
sutapatinimas galėtų vesti jaunimą „į pražūtingą homo- 
centrizmą“ (p. 237). Žodis „homocentrizmas“ (įprasčiau: 
„antropocentrizmas“) esti šiandien vartojamas išreikšti da- 
bartinės kultūros krypčiai — telktis aplinkui žmogų arba, sr. 
O. Mikailaitės žodžiais tariant, „pasiekti Dievą be paties 
Dievo“ (p. 238). Tai, atrodo, esanti tokia akivaizdybė, dėl 
kurios nevertėtų nė burnos aušinti. Tai mirtingoji da- 
barties nuodėmė. Ir vis dėlto tebūnie man leista truputį 
paabejoti šia „akivaizdybe“. Ar niekad neatėjo mums į 
galvą mintis, kad pats didžiausias antropocentrininkas 
yra kaip tik Dievas? Kad didžiausias Dievo rūpestis yra 
kaip tik žmogus? Kad visa išganymo istorija - kūrimas, 
atpirkimas, perkeitimas — telkiasi kaip tik aplink žmogų? 
Argi ne pats Dievas, įsikūnydamas, steigdamas Bažnyčią, 
mirdamas ant kryžiaus, būdamas nuolatinis maldautojas 
amžinybėje, nepalenkė savęs „žmogiškiesiems tikslams“, 
kurių taip bijo sr. O. Mikailaitė (plg. p. 238)? O kas gi 
yra ana visa tiek Logo, tiek Bažnyčios kenozė arba savęs 
apiplėšimas bei pažeminimas, jei ne Dievo buvojimas žmo- 
giškuoju būdu? Kai visus šiuos klausimus permąstai, tai 
savaime kyla kritinė mintis: ar tasai mūsų taip koliojamas 
antropocentrizmas iš tikro yra šunkelis? O gal jis yra tik 
gerai nenuvalytas kelias, kuris vienintelis veda į Dievą? O 
galgi žmogus kaip tik ir yra pradžia, kurioje slypi Dievas 
kaip josios autorius, kadangi kiekviena pradžia reikalau- 
ja pradėjėjo? Mano paties pažiūra: kelias į Dievą eina tik 
per žmogų, todėl antropocentrizmas yra vienintelė sveika 
teocentrizmo lytis. Visa kita sirguliuoja arba misticizmu, 
arba logine klaida. 

3. Sr. O. Mikailaitės teiginys, esą „pagal žydišką ir 
krikščionišką sampratą kultūra yra žmogaus tarnaitė, o 
žmogus — Dievo tarnas“ (p. 238), yra gal teisingas žy- 
diškai, tačiau neteisingas krikščioniškai. Nes tik pietistiškai 

kalbant, galima Dievo — žmogaus santykį arba religiją 
aptarti pono — tarno santykiu. Metafiziškai gi šitoks apta- 
rimas yra išmonė, kadangi jis socialinį, žmogų žeminantį 
santykį perkelia į ontologinę plotmę ir tuo ją klastoja: 
sąmoningas ir laisvas kūrinys (žmogus) niekad nėra ir negali 
būti Dievo-Meilės (kūrėjo) tarnas. Užtat Kristus ir kalbėjo: 
„Jau nebevadinu jūsų tarnais... Jus aš draugais vadinu“ 
(Jn 15, 15). Žmogus yra ne Dievo tarnas, bet Dievo drau- 
gas — štai krikščioniškosios religijos Dievo - žmogaus 
santykių aptarimas. Ir man atrodo, kad mes tol jaunimui 
neatskleisime krikščionybės tikrosios esmės bei jos skirtumo 
nuo kitų religijų, kol mūsų sielovadžiai - kunigai ir vie- 
nuolės — remsis „baudžiavinėmis“ sąvokomis, aiškinančio- 
mis, kas yra žmogus Dievui. Mat krikščionybei suprasti 
nepakanka tik išaiškinti, kas Dievas yra žmogui; čia reikia 
dar ir išaiškinti, kas žmogus yra Dievui. Tai suprato jau 
šv. Augustinas, savo „Išpažinimų“ pradžioje klausdamas 
ne tik „Kas esi man - quid mihi es?“, bet ir „Kas aš pats 
esu Tau -~ quid Tibi sum ipse?” (Conf. I, 5). Kas yra Dievas 
ir žmogus vienas kitam — štai pagrindinis krikščionybės klausi- 
mas, ir nuo atsakymo į jį priklauso religinė mūsų sąmonė, 
religinis mūsų išgyvenimas ir galop religinis auklėjimas. 
Juk „Dievo tarno“ pedagogika labai skirsis nuo „Dievo 
draugo“ pedagogikos. Ar nepagalvotų apie šį skirtumą 
tie, kurie susiduria su jaunimu? Žmogus-tarnas nėra jokia 
Dievui garbė, ir Dievas-Meilė jokių tarnų nenori. Žemi- 
nant kūrinį, niekad nėra aukštinamas jo kūrėjas. 


ASMENS NEMIRTINGUMAS 


Atsakymas vienaknygiams 
recenzentams 


Kažkas yra prasitaręs, bijąs žmogaus, skaičiusio tik 
vieną knygą („timeo hominem unius libri“); bijąs todėl, 
kad šis vienaknygis žmogus galįs kitoje knygoje kaip 
tik rasti atsakymą į priekaištą, kurį jis daro pirmajai. 
Ši baimė visu plotu pasitvirtina, metus žvilgsnį į dviejų 
recenzentų pastabas manajai knygelei „Asmuo ir istorija“ 
(Čikaga, 1981). Ir kun. V. Bagdanavičiui (plg. „Aidai“, 
1982, Nr. 3, p. 213), ir kun. F. Jucevičiui (plg. „Tėviš- 
kės žiburiai“, 1982, Nr. 18) užkliūva mano sakiniai, lie- 
čią asmens nemirtingumą: „Asmuo nėra amžinas kilmės 
prasme (a parte ante). Tačiau asmuo nėra amžinas nė 
galo prasme (a parte post)... Įrodymų, kad asmuo yra 
nemirtingas savaime, nėra ir negali būti“ (p. 20-21). Abu 
recenzentai abejoja, „ar tai derintųsi su krikščioniškuoju 
mokslu“ (V. Bagdanavičius), kadangi „dvasia yra kaip 
tik tas dalykas, kuriuo remdamiesi krikščioniškieji mąs- 
tytojai įrodinėja žmogaus nemirtingumą“ (F. Jucevičius). 

Betgi abu recenzentai pasirodo skaitę tik aną vieną 
mažą knygelę, kurioje asmens nemirtingumas paliestas 
prabėgomis, užtat nurodant (p. 21 ir 85, išnaša 22), kur 
šis klausimas yra buvęs mano plačiau nagrinėtas, būtent 
„Religijos filosofijoje“ (t. 1, p. 195-197). Kodėl tad abu re- 
cenzentai nerado reikalo pasidomėti - bent smalsumo dė- 
lei - ką gi aš ten rašąs apie šį juos nepatenkinantį asmens 
nemirtingumo klausimą? Autorius juk nėra įpareigotas 

kiekviename savo rašinyje kartoti to, ką anksčiau buvo 
dėstęs tuo ar kitu reikalu. Užtat yra įpareigoti recenzentai 
paisyti autoriaus nuorodų, jeigu jie nori tą ar kitą dalyką 
kritikuoti ar abejoja jo krikščioniškumu. Nes tokiu atveju 
reikia visų pirma suvokti klausimo prasmę: kokia gi prasme 
asmuo nėra savaime nemirtingas. „Religijos filosofijoje“ jie 
būtų atsakymą radę, ir tada gal būtų atkritę priekaištai, 
kilę beskaitant tik vieną knygą. „Asmuo ir istorija“ yra, 
kaip pratartyje pabrėžiau, „sąmoninga santrauka“ (p. XI), 
parašyta svarstyboms. Todėl bent recenzentai ir svarsty- 
bų dalyviai turėtų nepražiūrėti atitinkamų nuorodų kaip 
papildo dėstomai minčiai. Priešingu atveju esti kuriamos 
savos išmoninės pabaisos, su kuriomis paskui kovojama 
kaip su tikrovinėmis. Nūn, kad ši mano atveika į abiejų 
recenzentų nerūpestingumą neliktų grynai formalinė, pa- 
cituosiu čia tai, ką esu „Religijos filosofijoje“ rašęs apie 
asmens nemirtingumo pobūdį. 

„Būdamas Dievo atsidavimas arba įkūnyta jo meilė, 
aš išgyvenu save kaip norėtąjį vienintelio bei vienkartinio 
Aš prasme. Tai reiškia: aš esu ne atsitiktinis pasaulio iš- 
sivystymo padaras, bet, vaizdingai kalbant, Dievo-Kūrėjo 
suplanuotas bei įvykdytas jo paties noras. Atiduodamas 
man save patį ir tuo pagrįsdamas mano buvimą, Dievas 
trokšta, kad ašen būčiau, bet ne kaip bendros žmogiško- 
sios prigimties ar rūšies individuali išraiška, o kaip ne- 
pavaduojamas ir neatstojamas Aš. Kurdamas mane tiesiog, 
Dievas ir nori manęs tiesiog, vadinasi, nori manęs, kaip 
šio visiškai konkretaus Aš: kaip Jono, Petro, Pauliaus... 
Nes meilės santykis tarp Dievo ir žmogaus kuriasi ne 
žmogiškosios rūšies, bet žmogiškojo asmens pagrindu: ne 
žmogiškoji rūšis, prigimtis, idėja myli Dievą, o ašen kaip 
šisai asmuo, kuris visados yra konkretus, dabartinis, vien- 
kartinis, turįs vardą ir savos vienkartybės sąmonę... 

Iš šios žmogaus vienkartybės kaip įkūnytos Dievo mei- 
lės plaukia dar viena išvada Žmogaus savimonei, būtent 
jo asmens nemirtingumas. Būdamas tiesioginis manęs kaip 

Aš kūrėjas, įvykdęs savo meilę manyje kaip esančiame, 
Dievas tuo pačiu daro, kad ir aš buvočiau kaip nenyks- 
tamybė, jo meilės buvime laikoma bei nešama. Metafizika 
žmogaus nemirtingumo paprastai ieško jo sielos dvasingu- 
me: būdama vientisa būtybė (ens simplex), siela negalinti 
mirti, nes negalinti suirti į dalis, kadangi ji šių dalių iš 
viso neturinti. Neneigdama šios pažiūros, religijos filosofija 
betgi pastebi, kad tokia mirties bei nemirtingumo samprata 
neperžengia kosmologinės plotmės; mirtis šiai sampratai 
yra sudėtinės būtybės suirimas, o nemirtingumas — vien- 
tisos būtybės būsena. Tačiau čia yra išleidžiamas iš akių 
ontologinis tiek pačios mirties, tiek nemirtingumo atžvilgis, 
būtent buvimo laikymasis savame pagrinde. Ontologiškai 
žiūrint, mirties yra grasoma kiekviena pagrįstoji būtybė, 
nes kiekviena reikalauja pagrindimo savam buvimui ir 
kiekvienai šis pagrindimas gali būti atimtas; todėl kiek- 
viena būtybė gali grįžti nebūtin. (Papildas iš p. 275: 
„būtybė yra tiek susijusi su Dievu, jog be tiesioginės 
Dievo dabarties joje ji čia pat virstų niekiu - omnes res 
eodem momento in nihilium recideren“, šv. Tomas). Vienti- 
sa būtybė pagrindimo yra taip lygiai reikalinga, kaip ir 
sudėtinė būtybė; todėl vientisai būtybei ontologinė mirtis 
taip lygiai graso, kaip ir sudėtinei. Šia prasme žmogaus 
siela neturi nieko pranašesnio, negu, sakysime, medžiaga. 
Ontologinis nemirtingumas, vadinasi, nuolatinis buvojimas 
savame pagrinde, gali būti pateisintas tik pagrįstosios 
būtybės grindimo amžinumu. Jei šis grindimas nesiliauja, 
tuo pačiu nesiliauja ir būtybės buvimas — vis tiek kokia 
ši būtybė būtų savo esmės sąranga. Nes ne esmė neša 
buvimą, bet buvimas neša esmę. O būtybės buvimas pats 
turi būti nešamas. Todėl jis su būtybės esmės pobūdžiu 
ir neturi sąlyginio ryšio. 

Ir štai žmogaus asmens grindimas kaip tik ir yra nesi- 
liaujančios trukmės. Būdamas Dievo norėtas bei įvykdytas 
tiesiog kaip šis konkretus asmuo, žmogus kaip Dievo Tu 
ir pasilieka būdamas įkūnytos Dievo meilės regimybė. 

Nes atitraukti jo buvimo grindimą reikštų nustoti Dievui 
jį mylėjus, kas Dievo-Meilės sampratoje yra negalimybė. 
Metafiziniame savo dienoraštyje (1914 m. vasario 7 d.) 
G. Marcelis yra gražiai pastebėjęs, kad „meilė krypsta tik 
į tai, kas yra amžina; ji įtvirtina mylimąjį, iškeldama jį 
viršum pasaulio kaitų bei svyravimų“. Trumpai tariant, 
meilė įamžina mylimąjį. Be abejo, žmogaus atveju šis jam- 
žinimas yra tik sąmonės troškimas, nes žmogus nepajėgia 
padaryti, kad jo Tu pasiliktų tikroviškai. Tačiau Dievo 
atveju mylimojo įamžinimas yra savaiminga išvada iš ku- 
riamojo veiksmo, kuriuo Dievas įkūnija savo meilę, pats 
save atiduodamas žmogui kaip savajam Tu. Kurdamas 
manąjį Aš kaip savąjį Tu, Dievas kuria jį ne praeinamybei, 
kas reikštų ir praeinančią paties Dievo meilę, bet amžiny- 
bei kaip nekintamos savo meilės išraišką. Manasis Tu yra 
todėl amžinas, kad jis yra amžinos Dievo meilės laikomas 
buvime kaip jo paties dovanoje. Užtat ir ontologinio ne- 
mirtingumo pagrindas yra ne mano prigimties sąranga, bet 
mano santykis su Dievu kaip manuoju Tu. Būdamas nenu- 
trūkstamas pats savyje, šis santykis padaro, kad ir mano 
asmens buvimas yra nenutrūkstamas. Net psichologiškai šį 
santykį ir atsakęs iš savo pusės, aš vis dėlto pasilieku būti, 
nes Dievas man savo meilės ir tuo pačiu mano grindimo 
buvime niekad neatsako. Todėl aš kaip asmuo lieku nemir- 
tingas ir savo neištikimybės Dievui atveju, kadangi Dievas 
visados yra ištikimas: psichologinė mano neištikimybė ne- 
gali sugriauti ontologinės Dievo ištikimybės. Įkūnijęs ma- 
nyje save kaip meilę, Dievas lieka amžinai mano buvimo 
nešėjas, kaip jis amžinai lieka ir Dievas-Meilė. 

Šia prasme religijos filosofija pagilina ir net peržengia 
metafiziką, nes suvokia tiek mirtį, tiek nemirtingumą ne 
atsietai nuo Dievo ir todėl tik kosmologiškai, bet ryšium 
su Dievu-Meile, žvelgdama į tai pagrįstojo buvimo požiū- 
riu“ (p. 195-197). Jei kun. F. Jucevičius būtų šias eilutes 
skaitęs, vargu jis būtų savo pastabas apie asmens vienkar- 
tybę ir dvasinės prigimties nemirtingumą iš viso rašęs. 

Ypač neatidžiai yra minėtą knygelę „Asmuo ir istorija“ 
skaitęs kun. V. Bagdanavičius. Jis, tarsi atpasakotų mano 
mintis, rašo: „Asmuo turi dabartį. Ir ta dabartis yra net 
priklausoma nuo asmens apsisprendimo (išskirta mano. = 
A. Mc). Štai prof. A. Maceinos žodžiai, kuriuos pabrau- 
kia: ‘Būti dabartiniam yra ontologinis asmens apsispren- 
dimas““ (p. 22). Tai pacitavęs, kun. V. Bagdanavičius ima 
galynėtis su savo paties neakylumu, nes mano knygelėje 
yra aiškiai parašyta ir pabraukta: „Būti dabartiniam yra 
ontologinis asmens apsprendimas“ (p. 22), t. y. modus essendi, 
categoria, Bestimmung, bet jokiu būdu ne apsisprendimas, 
kaip skaito V. Bagdanavičius. Iš viso 'ontologinis apsis- 
prendimas“ yra išmonė. Argi žmogus galėtų ontologiškai 
apsispręsti? Atrodo, kad tai nėra sunku suvokti, net jei 
akis Žodį ir klaidingai perskaitytų. Kylant gi abejonėms 
(šiuo atveju jų turėtų kilti savaime), reikia tekstą skaityti 
du ar tris kartus, kad silpnėjanti rega nenuvestų mūsų į 
klystkelius. Akylumas skaitant filosofinį tekstą yra būtina 
supratimo bei susipratimo sąlyga, ypač tuo atveju, kai 
skaitytojas rengiasi išeiti viešumon kaip recenzentas ar 
kritikas. 


II 


VIEŠIEJI LAIŠKAI 
IR KALBOS 


SAVOSIOS VALSTYBĖS 
IDEALAS 


Lietuvių fronto vadovybei 
Amerikoje 

Freiburg i. Brsg., Silberbachstrasse 1. 
1953 m. kovo 30 d. 


Malonūs Bičiuliai, 

Mūsų sąjūdžio programa buvo vienas iš pagrindinių 
rūpesčių nuo pat mūsų veikimo pradžios. Jau Lietuvoje 
1942-1944 metais buvo daug šiam reikalui posėdžiauta ir 
tartasi, ir programiniai punktai buvo paruošti. Jie turėjo 
1944 metų vasarą būti išspausdinti ir paskelbti lietu- 
viškajai visuomenei. Tik bolševikų antplūdis sukliudė šį 
uždavinį, kurį mes laikėme lygios svarbos su rezistencine 
mūsų veikla prieš krašto užgrobiką. 

Atkilus Lietuvių fronto bičiuliams į tremtį, programos 
ruošimas nebuvo pamirštas. Iš naujo buvo atkurti Lietuvoje 
rašyti punktai iš sykio tezių pavidalu, o vėliau, jas išnagri- 
nėjus mūsų susiėjimuose bei suvažiavimuose Tiūbingene, 
Bad Kanstadte, Felbache, ir platesne redakcija. Šis plačiau 
išvystytos programos projektas buvo išsiuntinėtas 1952 me- 
tais bičiuliams, kad jie padarytų pastabų. Jų yra gautas 
gražus pluoštelis. Visos jos praturtina mūsų ruošiamą pa- 
sisakymą. Vadinasi, ne tik Lietuvoje, bet ir tremtyje šalia 
veiklos VLIK'e ir šalia specifinių rezistencinių uždavinių 
Lietuvių frontas sielojosi ir programos gaminimu. 

Tačiau kai programa pasiekė atbaigiamąjį savo tarpsnį, 
tarp mūsų gimė mintis, esą valstybines Lietuvių fronto 
koncepcijas reikia skelbti ne jam pačiam, bet privatinių 
asmenų būreliui jų parašais ir jų atsakingumu, būtent 
atsišaukimo forma. Neturiu žinių, ar šis sumanymas buvo 
svarstytas Lietuvių fronto vadovybės. Tačiau iš atsišauki- 
mo projekto, iš jo papildų ir iš pastangų šiuo būdu paleisti 
visuomenėn mūsų brandintas idėjas linkstu spręsti, jog 
atsišaukimo idėja turbūt nėra svetima ir LF vadovybei. 
Bet kadangi kas kita yra privatinių asmenų atsišaukimas 
ir kas kita LF programa - tiek prasmės, tiek reikšmės 
atžvilgiu, — todėl norėčiau išdėstyti savo nuomonę pasta- 
rojo sumanymo atveju ir atkreipti LF vadovybės dėmesį 
į keletą dalykų. 


1. Ar iš viso reikia LF programos? Anglosaksų pasaulyje 
mes susiduriame su politinėmis partijomis, kurios progra- 
mos mūsų prasme „neturi“. Sąmoningai žymiu šį žodį 
kabutėmis, nes nėra partijos ar sąjūdžio be programos. 
Politinė partija gali neturėti rašytos programos, tačiau ji 
negali neturėti valstybės vaizdo, už kurį ji kovoja ir kurį 
ji, gavusi priemonių, vykdo. Abiejų amerikoniškų partijų 
valstybinis vaizdas yra liberalinis. Toks pat jis yra ir anglų 
liberalų ir konservatorių. Darbiečių valstybės vaizdas yra 
socialistinis. Jeigu šios partijos neformuluoja savo valsty- 
binio idealo sistemingu pavidalu, tai tik todėl, kad jis yra 
ilgametės politinės jų tradicijos pakankamai išryškintas bei 
įsąmonintas, todėl nebūtinai reikalingas žodinės išraiškos, 
kaip jos nereikalinga yra nė Anglijos konstitucija. Vis 
dėlto būtų klaida kalbėti apie „beprogramines“ partijas. 
Tokių partijų programa glūdi „pogrindyje“. Tačiau ji yra 
ir yra labai aiški. Ar būtų įmanoma ir LF pasitenkinti ši- 
tokia „pogrindine“ programa? Norint tokiu keliu pasukti, 
reiktų paisyti trijų dalykų: 

a. Mūsų kraštas, atgavęs laisvę ir būdamas nuniokotas 
ne tik ūkiu, bet ir dvasia, neturės jokio tradicinio valstybės 

idealo. Demokratinis valstybinio mūsų gyvenimo tarpsnis 
(1918-1926) buvo per trumpas, kad būtų sukūręs pastovių 
demokratinių tradicijų. Totalistinis tarpsnis (1926-1940) yra 
visų atmetamas. Okupacijų ir paskui bolševikinis tarpsnis 
(1940-1944-...) yra ir pasiliks mūsų tautai svetimas. Tuo 
būdu iš valstybinės naujausios mūsų istorijos vargu galė- 
sime kuo nors ypatingesniu pasinaudoti. Ši istorija mums 
bus gryna praeitis, nebegyvenanti dabartyje. Todėl valsty- 
binį idealą mums reikės kurti iš naujo. O tai vargu bus 
galima padaryti neturint aiškiai formuluotos programos. 
Kuo gi mes auklėsime valstybinėse sąvokose susipainio- 
jusią mūsų visuomenę, ypač jaunąją jos kartą? Valstybinį 
idealą reikės skelbti, skleisti, aiškinti, už jį kovoti. Todėl, 
atrodo, kad programa mūsų sąjūdžiui turės būti ne tik 
„pogrindinė“, bet išvystyta ir formuluota. 

b. Visos europinės politinės partijos turi savo platesnes 
ar siauresnes programas. Jas turi ir lietuviškosios partijos, 
kurios būsimojoje Lietuvoje jas skelbs ir platins. Ar būtų 
tikslu Lietuvių frontui pasilikti be savo aiškios progra- 
mos? Ne tik ateityje reikės, bet jau ir dabar reikia mūsų 
sąjūdžiui pasisakyti kai kuriais svarbiais visuomeniniais 
klausimais: valstybės ir asmens, valstybės ir ūkio, vals- 
tybės ir kultūros, nes už šių klausimų vienokį ar kitokį 
išsprendimą valstybėje dabar rungiasi ištisos pasaulėžiū- 
ros. Ar Lietuvių frontas galėtų šiose rungtynėse tylėti? O 
pasisakyti jau reikštų apsispręsti už vienokį ar kitokį šių 
klausimų išsprendimą bei praktinį įvykdymą, vadinasi, 
formuluoti programos punktus. 

c. Mūsų sąjūdžio nariai yra giliai įtikinti, kad Lietuvių 
frontas savo programą kuria ir netrukus ją paskelbs. Apie 
tai esame daug kalbėję. Atsisakyti tad dabar nuo formuluo- 
tos programos ir pasilikti tik prie „pogrindinių“ idėjų vargu 
būtų psichologiškai tikslinga. Ar tai nereikštų apvilti mūsų 
sąjūdžio narius, kurie programos laukia jau eilė metų? 

Turint visa tai prieš akis, atrodo, būtų padaryta klai- 
da, norint pasekti anglosaksų tradicinėmis partijomis ir 

atsisakyti aiškesnės ir sistemingesnės programos. Krašte, 
kuriame beveik nėra jokių valstybinių tradicijų, „bepro- 
graminis“ sąjūdis esti išstatomas visokių vėjų pavojui. 
Kas yra įmanoma ilgametėms, gilias šaknis turinčioms 
anglosaksų partijoms, tas vargu ar yra įmanoma naujai 
išaugusiam, betradiciniam sąjūdžiui. LF programa būtų jo 
susivokimas visuomenėje arba jo valstybinė savisąmonė. 
Todėl aš pasisakyčiau už LF su formuluota programa. 


2. Kas turėtų tokią programą skelbti? Iš sykio atrodo, kad 
klausimas yra nereikalingas. Juk argi sąjūdžio programą 
gali paskelbti kas kitas, negu jis pats? O vis dėlto tarp 
bičiulių yra kilęs sumanymas LF valstybines idėjas skelbti 
ne jam pačiam, bet privatinių asmenų būreliui. Ligi šiol 
mes šitaip negalvojome. Kai programa buvo ruošiama, ją 
lydėjo mintis, kad tai bus LF pasisakymas, o ne būrelio as- 
menų, tegu ir LF artimų ar esančių jo sąjūdyje. Privatinio 
atsišaukimo mintis yra nauja. Reikia tad ją pasvarstyti. 
Visų pirma, kodėl nenorima, kad pats LF skelbtų savo 
programinį pasisakymą? 

a. Teisės motyvas: ar LF, būdamas tremtyje, turi tei- 
sės pasisakyti valstybės atžvilgiu, užangažuodamas tuo 
ir kovojančius sąjūdžio narius Lietuvoje? Sakoma, tėvy- 
nėje kovojančiųjų teisė kalbėti LF vardu esanti pirmesnė. 
Pasisavinti šią teisę tremtiniams būtų paneigimas krašto 
bičiulių primato. Nors psichologiškai šis motyvas atrodo 
svarus, esmėje tačiau jis serga primato teisės išplėtimu į 
tokias sritis, kuriose jis nustoja veikęs. Jis suplaka krū- 
von dvi labai skirtingas sritis: veiklos ir idėjos. Veiklos 
žmogus ne visados turi primatą idėjos srityje, net jeigu 
jis būtų ir kraują praliejęs, ir idėjos žmogus ne visados 
turi primatą veiklos srityje, net jeigu jis būtų ir genialių 
minčių sukūręs. Visuotinio primato, kilusio iš vieno kurio 
uždavinio atlikimo, nėra ir negali būti. Jeigu tad tremti- 
niai imasi išvystyti valstybines LF idėjas, tai jie anaiptol 
neneigia kovojančių bičiulių primato veiklos srityje; lygiai 

tačiau jie neteikia jiems teisės į idėjų sritį tik todėl, kad 
kas nors šioje kovoje žuvo, buvo sužeistas, kentėjo ir 
laimėjo. Tremtinių atsidėjimas valstybinėms koncepcijoms 
yra tik darbo pasidalinimas, išaugęs iš skirtingų sąlygų 
tremtyje ir tėvynėje. Kaip tėvynės kova užangažuoja visą 
LF sąjūdį, nesiklausdama tremtinių, taip lygiai ir tremti- 
nių idėjos liečia mus visus, nors ir negaudamos kovojan- 
čių sutikimo verbis expressis. Tremtyje mes turime mažiau 
sąlygų tiesiog kovoti, užtat čia yra geresnių sąlygų su- 
sivokti visuomeninėse linkmėse ir padaryti iš to išvadų, 
valstybinėms mūsų idėjoms. Nėra pagrindo manyti, kad 
valstybinis idealas kovojančių tėvynėje bičiulių būtų kitoks 
negu tremtinių frontininkų. O jeigu taip, tuomet tremti- 
nių pareiga būtų duoti šiam idealui tinkamą programinę 
išraišką, nes kovojantieji bičiuliai šiam uždaviniui atsidėti 
neturi sąlygų. Jeigu iš tikro pasirodytų, kad kovojantieji 
bičiuliai turi kitokį valstybės idealą, negu LF tremtyje, 
tuomet reikštų, kad LF yra suskilęs į du sąjūdžiu ir kad 
jį jungia ne esmė, bet tik dvi raidės LF. Tačiau aš pats 
šitaip nemanau, todėl LF pasisakyme nematau kovojančių 
primato paneigimo. Suum cuique! 

b. Rezistencijos motyvas: programos paskelbimas būtų 
lygus LF susipartinimui, atsisakant rezistencinio pobūdžio. 
Tuo tarpu šis pobūdis, kol eina kova už krašto laisvę, 
yra mums būtinas. Šis motyvas yra dirbtinis: jis neturi 
nei būtinybės pats savyje, nei atitikmens LF istorijoje. 
Kiekvienas rezistencinis sąjūdis, jeigu jis nėra tiktai grynai 
techninė grupė pasipriešinimo uždaviniams vykdyti, turi 
turėti savą valstybinį idealą, už kurį jis kovoja su krašto 
priešu. Jeigu tad jis šį idealą formuluoja ir visuomenei 
paskelbia, tai Hk todėl jis dar anaiptol savo rezistencinio 
pobūdžio neatsisako. Priešingai, jis jį tik sustiprina, nes 
visuomenei parodo, už ką jis kovoja. Programos paskelbi- 
mo atveju rezistencinio sąjūdžio kova pasidaro idealesnė 
ir turiningesnė. Kol programos nėra, tol visados sąjūdis 
gali būti suprastas arba tik grynai technine prasme, arba 

pragzmatine, kas kiekvienu atveju reiškia laikinį tokio są- 
jūdžio pobūdį. Tuo tarpu sąjūdis, kuris nenori išsiskirs- 
tyti kovai pasibaigus, turi savo programą paskelbti, kad 
visuomenė žinotų jo siekimus ir jį išskirtų iš techninių 
ar pragmatinių grupių. Štai kodėl net špionažinio pobū- 
džio rezistencinės grupės, jeigu jos nori turėti visuome- 
nėje daugiau svorio, mėgina savo programas formuluoti 
ir skelbti. Lietuvių frontas, kaip minėta, jau Lietuvoje 
buvo savo programą sudaręs ir būtų ją 1944 m. vasarą 
paskelbęs. Vadinasi, anos tikrai intensyvios rezistencinės 
kovos metais programa anaiptol nebuvo laikoma kliūtimi 
rezistenciniam mūsų sąjūdžio pobūdžiui. Priešingai, tuo- 
met buvo manoma, kad programos pateikimas priklauso 
prie LF rezistencinių uždavinių, kadangi visuomenė nori 
ne tik kovos prieš užgrobiką, bet ir kovos už tinkamai 
sutvarkytą valstybę. Formalinė kova už laisvę dar nėra 
viskas, nes šioje laisvėje galima vėl nuvairuoti į nelaisvę. 
Štai kodėl LF anuo metu ir buvo ryžęsis skelbti savą 
programą, nebijodamas, kad tuo nustos būti rezistenciniu 
sąjūdžiu ir virs sustingusia politine partija. Argi kitaip 
būtų ir dabar? 

c. Dogmatizmo motyvas: paskelbus programą savo var- 
du, sunku esą būtų išvengti partinio dogmatizmo, kurio 
taip apstu pasaulėžiūrinių partijų programose. Šis moty- 
vas suplaka principus su dogmatizmu. Dogmatizmas nėra 
principų turėjimas ar aiškus jų išreiškimas, bet fanatiš- 
kas prisirišimas prie vieno kurio šių principų vykdymo 
būdo. Mūsų sąjūdis pasidarys dogmatiškas ne tada, kai 
savo valstybines idėjas paskelbs, bet tada, kai sustings 
prie konkrečių programos vykdymo būdų ir nebepajėgs 
kūrybiškai rasti naujų, tinkančių laiko ir vietos sąlygoms. 
Dogmatizmo pavojus slypi ne programos paskelbime, bet 
kūrybinių jėgų išsekime. Kai sąjūdis ar partija netenka 
dvasios lakumo bendrąjį valstybės idealą kūrybiškai pri- 
taikyti kiekvienam istorijos tarpsniui, tuomet jis virsta 
dogmatišku. Su šiuo dvasiniu sustingimu reikia kovoti vi- 

somis jėgomis. Bet tai anaiptol nereiškia, kad dėl to reiktų 
atsisakyti skelbti savo programą. Programos nebuvimas ar 
jos neskelbimas veda sąjūdį į palaidumą. 

Apsvarstęs tad minėtus motyvus, kurie man buvo pa- 
teikti sykiu su mintimi LF idėjas skelbti ne paties sąjū- 
džio, o privatinių asmenų vardu, nerandu pagrindo, ko- 
dėl LF turėtų vengti programinio pasisakymo savo paties 
atsakingumu. 


3. Privatinių asmenų atsišaukimas turi visai kitą prasmę 
ir kitokią reikšmę negu politinio sąjūdžio programa. Visų 
pirma jis patarnauja sąjūdžiui tik iš tolo, nes sąjūdžio 
nesaisto, bet sykiu ir jo svorio visuomenėje nekelia. Dar 
daugiau: toks privatinis atsišaukimas sąjūdžiui gali tik 
pakenkti, nes visuomenė gali jį suprasti kaip kompromisą, 
kilusį iš sąjūdyje esančių nesutarimų, kuriems pridengti 
esą ir yra leidžiamas privatinis atsišaukimas. Visuomenei 
gali atrodyti, kad LF neturi drąsos angažuotis už aiškų 
valstybinį idealą; kad jis ir toliau mėgina pasilikti šešė- 
lyje; kad jis iš tikro yra tik techninė rezistencijos gru- 
pė, baigsianti savo darbą su rezistencijos pabaiga. Kitaip 
sunku būtų suprasti, kodėl LF, tiek daug kalbėjęs apie 
savo programą, staiga skelbia jos metmenis ne savo, bet 
privatinių asmenų vardu. Užuot tad patarnavęs, privatinis 
atsišaukimas galėtų LF tikrai pakenkti ir jo svorį visuo- 
menėje susilpninti. 

Nebūdamas LF pasisakymas, šitoks privatinis atsišau- 
kimas šiandien vargu galėtų rasti kokį nors rimtesnį pa- 
grindą savam pasirodymui. Privatiniai asmenys skelbia 
atsišaukimą paprastai tokiu atveju, kai nori pažadinti 
sąjūdį, kai nori visuomenę savomis idėjomis sudominti 
ir kai negali viešumoje pasireikšti organizuotu pavidalu. 
Tuomet belieka privatinio pasisakymo kelias. Iš šitokių 
sąlygų yra išaugęs pasisakymas „Į organiškosios valstybės 
kūrybą“ 1936 metais. Tačiau šiandien? Šiandien sąjūdį mes 
jau turime. Visuomenė mūsų idėjomis jau yra sudominta 

ir laukia oficialaus ir išsamaus pasisakymo. Laisvė orga- 
nizuotis yra. Kodėl tad būrelis asmenų visa tai pamiršta, 
susirenka, surašo atsišaukimą ir jį paskelbia? Ką jie nori 
juo pasiekti? Kas bus jam pasirodžius? Kokias išvadas iš 
to reikės daryti? Kas ir kaip bus šio atsišaukimo vyk- 
dytojas? Lietuvių frontas? Tad kodėl jis pats šių idėjų 
neskelbia? 

Kokia proga šitoks atsišaukimas galėtų būti paskelbtas? 
Eilinės tautinės šventės čia nepakanka. Čia reikia kažko- 
kios kitokios progos, kuri bent psichologiškai tokį atsišau- 
kimą pateisintų. Kur tokią progą būtų galima rasti? 

Jeigu tie siūlomieji privatiniai asmenys pasinaudotų 
LF programos santrauka, jie atsidurtų kažkokioje abs- 
traktinėje sferoje, pasilikdami atsiję nuo tremties proble- 
mų. Mūsų sąjūdžio programa tremties beveik neliečia, 
nes mes ją laikome praeinančiu dalyku. LF programa 
yra kuriama Lietuvos valstybei, ne lietuvių tremtiniš- 
kajai bendruomenei. Todėl jos atsisiejimas nuo tremties 
yra suprantamas ir pateisinamas. Tačiau kaip būtų gali- 
ma pateisinti privatinių asmenų atsišaukimą, nejudinantį 
tremties gyvenimo? Juk šitie asmens patys yra tremtyje, 
niekam neatstovauja, tik patys sau, kaip tad jie gali 
kalbėti apie būsimus tolimus dalykus, išleisdami iš akių 
artimus, visų regimus ir visiems skaudamus? Todėl turi- 
nio atžvilgiu privatinis atsišaukimas, kaip LF programos 
surogatas, atrodytų lyg iš kelmo išspirtas: neaktualus 
ir nerealus. Anie privatiniai asmenys pasirodytų visuo- 
menei kaip abstraktūs svajotojai, nežiną, ko griebtis ir 
nesusivaiką situacijoje. 

Vadinasi, nei santykis su LF, nei pagrindas, nei pro- 
ga, nei galop pats turinys nekalba už tai, kad sumany- 
tas privatinis atsišaukimas galėtų bent kiek atstoti mūsų 
sąjūdžio programą. Tokio atsišaukimo paskelbimas būtų 
žingsnis šalia kelio, žingsnis į laukus. 

Suėmus visa tai krūvon, turiu prisipažinti, kad aš 
pasisakau: 

a) už programos buvimą LF sąjūdyje, 

b) už programos paskelbimą jau tremtyje, 

c) už programos paskelbimą LF vardu. 

Pačios programos apimtis, žodinė jos išraiška, jos idė- 
jų toks ar kitoks formulavimas, be abejo, yra svarstymo 
ir susitarimo dalykas. Tai, kas buvo pateikta, buvo tik 
projektas, per platus galutinei redakcijai; jis buvo skirtas 
ne visuomenei, bet mums patiems. Bičiulių padarytos 
pastabos leidžia jį taisyti daugeliu atžvilgiu. Tačiau tu- 
rìu pripažinti, kad padarytoji santrauka atsišaukimui nėra 
sugestyvi (jau tik todėl, kad tai yra santrauka); atsišau- 
kimui ji yra žymiai per plati, o programai - per siaura. 
Jeigu programa leidžiama ne tezių pavidalu, tuomet ji 
turi būti pakankamai aiški. Vieną tačiau ši santrauka turi 
gerą savybę, būtent visų idėjų sutelkimą aplinkui žmo- 
gaus asmenybę, o ne aplinkui demokratijos sąvoką, kaip 
tai buvo pirmajame projekte. Tačiau atskiros dalys nėra 
padėtos tinkamose vietose, todėl planas yra neryškus ir 
net painus. Todėl šios santraukos nelaikau tinkama mūsų 
programiniam pasisakymui. Manau, kad iš visų surinktų 
pastabų bei pasiūlų reikia dabar sukurti vieningą ir orga- 
niškai naują dalyką, kuris tačiau nebūtų „paskolintas“ bū- 
reliui keistuolių, bet būtų paskelbtas kaip LF programinis 
pasisakymas - jo vardu ir jo atsakingumu. 


Jūsų Antanas Maceina 


KOVON SU VAKARIEČIO 
ILIUZIJOMIS 


Brangūs Bičiuliai, susirinkę svetingos Kanados padan- 
gėje ir svarstydami naujus Lietuvių fronto uždavinius 
tremtyje, priimkite nuoširdžius sveikinimus vieno iš jū- 
siškių, gyvenančio toli nuo jūsų erdviškai, tačiau esančio 
visados tarp jūsų savo siela ir savo rūpesčiais. Tebūna šis 
susilėkimas viena iš LFB kelio gairių, prie kurios valan- 
dėlę sustojama - ne pasilsėti, bet apsidairyti bei susivokti. 
Lietuvių fronto sąjūdis juk yra būdingas kaip tik tuo, kad 
jis akylai stebi kiekvieną tautos grėsmę, šaukia visuomenę 
į kovą su šia grėsme ir pats uoliai joje dalyvauja. Budėti 
tautos sargyboje yra pati svarbioji LF paskirtis. Šią parei- 
gą LF ėjo Lietuvoje, ją eina LFB tremtyje. 

Europos bičiuliai savo konferencijoje Tiūbingene 1953 
metais kėlė mintį, kad yra atėjęs laikas stoti kovon prieš 
žlugdančią tremties dvasią. Tuo metu buvo pastebėta, kad 
pastovaus įsikūrimo nuotaika vis labiau įsigali lietuviško- 
joje visuomenėje; kad tremtiniai vis labiau susitaiko su 
savo likimu ir tuo būdu patys sau rengia neišvengiamą 
žlugimą, nes tremtinius išlaiko tik keleivio bei svetimšalio 
sąmonė. Todėl konferencija skatino bičiulius vykdyti re- 
zistenciją ne tik prieš tiesioginį mūsų tautos priešą — bol- 
ševizmą, bet sykiu ir prieš tremties pavojus. Tada buvo 
skelbta, kad atėjęs laikas naujai rezistencijos formai. 

Šios vasaros studijų savaitėje, surengtoje ant daugeliui 
pažįstamo gražaus Neckaro krantų Neckarsteinache, Euro- 


262 


pos bičiuliai atkreipė dėmesį į naują grėsmę, atsirandančią 
iš paties Vakarų žmogaus, kuriam dabar tenka susidurti 
su komunizmu ir stoti su juo kovon. Vakarų žmogus juk 
yra mūsų bendrininkas rungtynėse su mūsų tėvynės prie- 
šu. Todėl jo nuotaika komunizmo akivaizdoje mums yra 
labai svarbi ir net lemtinga visai kovai. Ir štai šis mūsų 
bendrininkas pradeda pasimesti, nebesiorientuoti, gyventi 
pavojingomis iliuzijomis, neregėti bolševikinių spąstų. 

Vakarų žmogaus santykis su bolševizmu daugeliu 
atvejų yra nuostabiai naivus, ir šis naivumas pradeda 
virsti kasdieninių nusistatymu. Politikai pradeda tikėti į 
galimybę sugyventi su bolševikine sistema ir užmegzti su 
ja normalius santykius; sociologai svaičioja apie sovietinės 
visuomenės išsivystymą į demokratiją ir net buržuazi- 
ją; filosofai ieško naujų tiesų istoriniame materializme ir 
džiaugiasi ten radę geležėlę; teologai puoselėja viltį at- 
versti komunizmą į krikščionybę ir jį pakrikštyti. 

Atidžiau stebint Vakarų gyvenimą gaunamas įspūdis, kad 
visos šios iliuzijos jau nebėra atskirų asmenų - keistuolių 
svajonės, bet sistemingas noras susitaikyti su Rytais, kad tik 
jie paliktų Vakarų žmogų ramybėje ir neliestų jo susikurtos 
gyvenimo sąrangos. Mūsų kovos bendrininkas yra pavargęs 
ir trokšta derėtis su laisvojo pasaulio priešu; derėtis ne tik 
militarinėje srityje, kas dar būtų suprantama, bet ir dvasinė- 
je, kas jau virsta baisia grėsme mums visiems. 

Trumpame pasveikinimo žodyje nedera plačiau dėstyti 
viso šio pavojaus. Tai bus padaryta kiek vėliau spaudoje. 
Man norisi tik mieliems bičiuliams pastebėti, kad mūsoji 
rezistencija šiandien gauna naują uždavinį: stoti kovon su 
vakariečio žmogaus iliuzijomis. Mūsų likimas juk priklauso 
nuo Vakarų likimo, o Vakarų likimas priklauso nuo va- 
kariečio žmogaus akių atsivėrimo. Jeigu laisvasis pasaulis 
ir toliau gyvens iliuzijomis, jeigu šios iliuzijos virs kasdie- 
niniu nusistatymu, tuomet Vakarai taps Rytų grobiu be 
jokių ypatingų rungtynių; tuomet ir mūsų tautos likimas 
bus užantspauduotas. 

Štai kodėl šiandien mums reikia atsikreipti į kitą pusę, 
būtent į mūsų kovų bendrininką vakarietį. Neatsisakyda- 
mi kovos su tiesioginiu mūsų tėvynės priešu, nepadėdami 
ginklų prieš tremties dvasią, mes turime dabar mėginti at- 
verti akis Vakarams, kad jie pamatytų, koks pavojus juos 
tyko, jeigu jie leisis užliūliuojami gražių priešo žodžių ir 
savo paties rožinių svajonių. „Effeta! — atsiverk!“ — turi 
būti mūsų rezistencijos šūkis keletą artimiausių metų. 

Linkėdamas visam suvažiavimui pakilios nuotaikos, 
jaukaus bičiuliškumo ir didžios ryžties, spaudžiu savo 
dvasioje kiekvienam bičiuliui dešinę ir pasilieku visados 
su Jumis visais. 


[LAIŠKAS KAZIUI BRADŪNUIĮ 


Mielas Kazimierai, Redaktoriau ir Bičiuli! 


Atleisk, kad nepaprastai vėlai atsiliepiau į Tavo laišką 
(1966. V. 2), tokį mielą širdžiai ir tokį sunkų protui: mielą 
širdžiai, nes žinutė apie Lietuvos rašytojų draugijos premi- 
ją „Gruodui“ buvo iš tikro džiugi staigmena; sunkų protui, 
nes statai klausimų, į kuriuos, kaip jau įprasta, reikia pre- 
miją gavusiam atsakyti, o atsakyti nelengva. Ši tad Tavo 
laiško dalis kaip tik ir suvėlino mano žodžius. Mat pra- 
ėjusį semestrą skaičiau keblų kursą apie filosofijos kilmę 
bei prasmę, kuriame mėginau prakalbinti pačią filosofiją, 
kad mums pasisakytų, ką ji ilgame savos istorijos kelyje 
yra veikusi ryšium su būtimi. Kas yra ši „orios išvaizdos, 
skvarbių akių, pagyvenusi, bet neišsemiamo gajumo po- 
nia“, kaip filosofiją yra apibūdinęs Boecijus. „Vienoje ran- 
koje ji laiko knygą, kitoje — skeptrą“. Vadinasi — mokytoja 
ir valdovė! Bet ko ji moko, o svarbiausia — ko ji išmokė 
žmoniją anais ilgais savo gyvenimo šimtmečiais? Ar tik 
nepradedame jos mokymu bodėtis? Ar į jos sostą nesisėda 
šiandien mokslininkas ir menininkas, pasiryžę galų gale 
atsakyti į žmogų kamuojančius klausimus (mokslininkas) 
arba bent šį atsakymą giliau susieti su žmogaus rūpes- 
čiais (menininkas)? O ką gi ši poniutė valdo? Ar Platono 
pažiūra, esą filosofai turį būti valdovai arba valdovai 
virsti filosofais, neatrodo juokinga atgyvena? Ar filosofijos 

įtaka žmogaus gebėjimui nėra puikuoliška savimana? Tai 
klausimai, kuriuos mėginau vasaros mėnesiais aiškintis ir 
aiškinti, kurie tačiau buvo reikalingi gilesnio bei nuolati- 
nio svarstymo, todėl pasiglemžė visą laiką, nepalikdami 
jo kitoms mintims. Paskui dar atbudo sena liga; vėliau 
beldėsi į duris žiemos semestras, taip tad viskas ir nusi- 
tęsė ligi Kalėdų. Supraski ir atleiski! 

Mano atsakymo sąranga bus taip pat kiek kitokia, nei 
Pats pageidavai, pateikdamas eilę klausimų interviu rei- 
kalui. Įprastinis interviu juk toks šaltas! Be to, jis iškelia 
atsakinėtoją į „mokytojo“ aukštumas, nuo kurių šis dirbti- 
nis „rabi“ tik beria savo „išmintį“ ant klausinėtojo galvos. 
Ašen tokiu „rabi“ niekad nesu jautęsis, ypač kad Tavo 
klausimai sukasi apie literatūrą, kurioje vargu ar iš viso 
galima mokyti. Todėl klausimo-atsakymo schemą norėčiau 
paversti pasidalijimu įspūdžiais — bičiulišku, asmeniniu, 
šiltu, tokiu, kokį esam išgyvenę kadaise mūsų susitikimų 
dienomis prie Starnbergo ar Amerio ežerų Bavarijoje. Mė- 
ginsiu atsakyti į visus Tavo klausimus, tačiau iškedensiu 
juos, kad virstų švelnesniais mūsajam pokalbiui. 


1 


Visų pirma pora žodžių ryšium su Tavo prašymu 
„gauti bent keletą pačių naujausių eilėraščių, niekur ne- 
spausdintų“. Šis prašymas man atskleidė savotišką būklę. 
Ligi šiol išgyvenau eilėraščių rašinėjimą kaip labai uždarą, 
beveik slaptą reikalą, kuriam žmogus atsidedi tada, kai 
esama atitinkamos nuotaikos; kuris nieko neįpareigoja; 
nesiekia jokio tikslo, pasilikdamas žaismo plotmėje. Ne- 
supraski manęs betgi blogai, mielas Kazimierai! Eilėraštis 
man yra visados buvęs didžiai rimtas dalykas, nešąs 
savimi giliausią autoriaus sąlytį su būtimi, žymiai gilesnį 
negu filosofija. Tačiau ko! eilėraštis guli autoriaus stalinėje, 
jis turi kitos prasmės, negu tada, kai virsta viešu reikalu 
leidinio, recenzijų, premijų, kalbų, apžvalgų, pristatymų 

pavidalu. Ir štai Tavo prašymas man kaip tik labai ryškiai 
ir atskleidė įvykusią pakaitą: „Gruodas“ išstūmė manus 
eilėraščius iš ano jaukaus naminio uždarumo ir pervedė 
juos į visuomeninę plotmę; premija šią plotmę dar la- 
biau sustiprino. Dabar kiekvienas tariasi galįs klausti: „Ką 
naujo Jasmantas parašė? Neparašė? Kodėl? Nepasisekė? 
Kodėl nespausdina? Spausdins? Ką, kur kada?“ ir t. t, 
ir t. t — be galo. Dar daugiau: dabar kiekvienas tariasi 
galįs teisėtai reikalauti: Jasmantas turįs rašyti ir rašyti... 
Žaismas baigėsi. Prasideda darbas. Šis tad „visuomeninis 
įpareigojimas“ ir yra tai, kas man staiga nušvito, kartu 
tačiau sukrėtė ir nugąsdino. 

Mano giliu įsitikinimu, menas tuo ir skiriasi nuo moks- 
lo, kad mokslo skelbimai gali būti visuomenei naudingi 
ir tuo atveju, kai jie yra vidutinės ar net menkos vertės: 
net ir paprasto cinko tepalo receptas yra naudingas pirštą 
nusideginus. Tuo tarpu literatūros kūriniai neturi jokios 
vertės, jeigu jie yra vidutiniški ar silpni. Atvirkščiai, tokiu 
atveju jie net kenksmingi, nes gadina skaitytojo skonį arba 
bent jo neugdo tiek, kiek lauktume. O koks gi žmogus 
gali kurti taip, kad visa, kas iš po jo plunksnos išeina, 
būtų gera ir net labai gera: tik Viešpats Dievas galėjo 
šitaip apie savo kūrinius kalbėti (plg. Pr 1, 10-31). Ra- 
šytojo tad pareiga visuomenės atžvilgiu kaip tik ir būtų 
atsispirti gundymui skelbti visa, ką parašo, net jeigu bičiuliai 
redaktoriai dėl to ir rūstautų. Rašytojas turėtų skelbti tik 
gerus dalykus. Tačiau atspėti, kas gera, o kas silpna ar 
vidutiniška, pačiam rašytojui yra labai sunku. Kiekvienas 
iš širdies kilęs eilėraštis, ypač jei leidosi parašomas vie- 
nu kirčiu, atrodo esąs „genialus“. Geriausias čia mastas 
yra laikas: jei eilėraščiai paguli metų metus, nevartomi ir 
neskaitomi, jie patys paskui atskleidžia savo vertę. Tada 
pats rašytojas dažnai gėdinasi savo kadaise „genialių“ 
eilėraščių ir be atodairos meta juos į pečių. „Gruodas“ 
kaip tik ir yra šitaip laiko išmatuotas, todėl ir išėjo toks 
plonytis. Ašen pats būčiau iš jo dar kokią 10-15 dalykėlių 

išmetęs, bet tada gal jis nebūtų iš viso galėjęs pasirodyti — 
iš gėdos, kad toks neūžauga... Todėl palikau Brazaičių 
Juozui nuspręsti, ką dėti, o ko ne. O jis, gailestingos šir- 
dies kritikas, sudėjo visa, ką buvo iš manęs gavęs. Tačiau 
šiandien, jei ką ir turėčiau, laikyčiau dar ilgai ilgai. Bet 
ašen, deja, nieko neturiu! Kodėl? Ar filosofija žudo poetinę 
nuotaiką? Ne! Pagrindas kur kitur! 

Išėjus „Gruodui“ viešumon, tėvelis L. Andriekus, pats 
rašąs labai intensyviai, klausė kartą mane, ar „Gruode“ 
esančią „jausmo pynę“ tęsiu toliau ar nutrauksiu. Jam 
atsakiau ir dabar tai kartoju Tau, mielas Kazimierai, kad 
anoji „jausmo pynė“, atrodo, jau išsakyta ligi galo ~ bent 
išgyvenimo plotmėje. Eidamas toliau ta pačia linkme (į tai 
mano dėmesį atkreipė Vaičiulaitis prieš daugelį metų), 
pradėčiau kartotis. Eilėraščiai virstų kažkokia sistema, 
kažkokiu tarsi išmoktu metodų; juose nebūtų nieko naujo. 
Kai rašytojas tai pastebi ir kitų dėl to yra papeikiamas, jis 
turi visą šitą sistemą bei metodą negailestingai pastumti 
šalin ir pamiršti. „Gruodas“ nebūtų išėjęs toks plonytis, 
jei šio išmokto metodo ašen nebūčiau bijojęs. Ypač iš 
„Kristaus istorijos“ skirsnio yra išmesta daug eilėraščių, 
kuriuose sistema ar metodas buvo galimi jausti. Gal juose 
vienas kitas posmas ir buvo neblogas, tačiau anų eilėraš- 
čių visuma nedavė nieko naujo. Todėl jie ir teko pečiui. 
Todėl man ir atrodo, kad šios rūšies eilėraščių, kokie 
jie yra „Gruode“, daugiau neberašysiu - nei formos, nei 
turinio atžvilgiu. 

Tačiau senokai yra manyje prasidėjęs kitoks būties pa- 
jautimas, turbūt susijęs su amžiumi: kažkokios giedros bei 
skaidros jausmas, keliąs lyg šypseną, lyg norą pažaisti; 
truputį liūdnas jausmas tarsi saulėtą rudenį, kada aplin- 
kui viskas dar tviska, tačiau pamažu [blėsta] temstančio 
saulėlydžio žara. Šis jausmas nėra sunkus: ne pesimistinis 
ir ne nihilistinis kaip seniau. Ar iš šio jausmo kas nors 
geresnio išdygs, sunku pasakyti. Iš jo jau yra kilę keletas 
eilėraščių, atsidūrusių ir „Gruode“, pavyzdžiui: „Bare“, 

„Žiemos keliu“, „Apyaušris“ ir pereitais metais „Aiduose“ 
pasirodę „Du piešinėliai“. Kokios ypatingesnės literatū- 
rinės vertės, man atrodo, jie dar neturi. Bet jeigu juos 
palyginame su ankstesniais, kurie užpildo visą „Gruodą“, 
tai skirtumas didelis: jie yra kilę iš visiškai kitokio būties 
išgyvenimo, todėl net jų forma yra kitokia; forma ne me- 
tro ar posmų prasme, bet vidinės sąrangos, kuri neša visą 
eilėraštį. Žinoma, šis jausmas manyje yra buvęs ir seniau. 
Jis ir seniau yra pažadinęs vieną kitą eilėraštį: „Naktis“, 
„Daina“, „Kalėdų rytmetys“, „Juodbruvė mergaitė“ yra 
šio jausmo žadiniai. Tačiau tai buvo tik retos vienkartinės 
proveržos. Dabar gi man atrodo, kad šis naujas būties 
išgyvenimas virsta pagrindiniu ir nuolatiniu. 

Ramiai svarstydamas ir į visa žvelgdamas savikritikos 
akimi, jaučiu, kad abu išgyvenimai - senasis tamsus ir 
naujasis skaidrus - yra pavojingi. Anasai slėgiantis ir net 
nihilistinis jausmas, kuris viskuo nusivilia ir kuriam „iš 
laukto tolio niekas, niekas neartėja“, graso pavojumi pra- 
dėti patį save aiškinti racionaliai ir pereiti į filosofiją, kaip 
tai kai kurie kritikai yra teisingai pastebėję. Šisai giedros 
ir šypsenos jausmas, kurio pasaulyje „Viešpatis Senelis 
pirmą pypkę užsirūko“, graso pavojumi imtis muzikaliai 
aprašinėti saulėtą paviršių, po kurio nieko neregėti. Ar 
pasiseks taip eiliuoti, kad šypsena ir žaismas vis dėlto 
nurodytų į po juo slypinčias tragiškas būties gelmes, 
šiandien man sunku pasakyti. Kad šis pavojus pasilik- 
ti skaidriame paviršiuje yra visai realus, gali paliudyti 
„Apyaušris“. Man čia nepasisekė praverti aną rausvą, 
glamonių pilną apyaušrio paviršių: jis pasiliko be gelmių: 
gražus, skambus, bet tuščias. Be to, sistemos pavojus 
graso ir šiam jausmui, nes ir saulėtas būties paviršius su- 
sideda iš eilės daiktų, kuriuos galima pradėti metodiškai 
aprašinėti. Tokio pavojaus neišvengė „Laukų raitelė“, kur 
„aksomo garbanų“ mergaitė aprašinėjama žirgą girdanti, 
su juo kalbanti, raudonais batukais švytruojauti — sistema, 
daugiau nieko! Be to, šiame eilėraštyje (pastarajame jo 

posme) ataidi Putino įtaka, apie kurią Tau prasitarsiu 
truputį vėliau. Taigi ir šis naujas būties išgyvenimas yra 
pilnas duobių, į kurias įkristi labai lengva. Ar pasiseks 
jas apeiti bei peršokti? 

Patyrimas ir amžius verčia tad būti gana kritiškam. 
Todėl aš ir nesiunčiu Tau, mielas Kazimierai, nieko, nes 
nieko naujo tuo tarpu nė neturiu. Guli stalinėje dar nesu- 
naikintų „Gruodo“ atlaikų. Tegu guli kol kas! Tau siųsti 
jų negaliu, nes nepajėgiu jų išvalyti. Eilėraštis, pasirodo, 
yra nebepataisomas. 

Mane sudomino Tavo užuomina, esą „lietuviškajai 
poezijai reikia daugiau filosofinio gilumo“; šį klausimą 
kelianti mano paties kūryba premijuotame „Gruode“, šį 
klausimą kelia ir mieloji Viktutė Skrupskelytė „Gruodo“ 
recenzijoje („Ateitis“, 1966, Nr. 5); „Kas pastūmėjo Ma- 
ceiną savo mąstymą įvilkti į poezijos rūbą?“ (p. 103). 
Teoretinę savo pažiūrą į poezijos ir filosofijos santykius 
ašen esu išdėstęs „Didžiojo inkvizitoriaus“ įvade „Filo- 
sofija ir poezija“ (p. 11-22), kuriame teigiama, esą filo- 
sofija ir poezija turinti tą patį objektą (būtis) ir tą pačią 
išraiškos priemonę (žodis); juodvi skiriasi tačiau tuo, kad 
filosofijoje žodis, kaip išraiškos priemonė, įgyja sąvokos 
pavidalą, o poezijoje žodis virsta vaizdu. Savo esmėje bet- 
gi filosofija ir poezija yra tas pats dalykas. Abi jos yra 
kuriamasis būties pavadinimas. Abi jos yra kūryba žodyje 
ir per žodį, labiausiai panaši į dieviškąją kūrybą, kurią 
šv. Augustinas išreiškė posakiu: „Nec aliter guam dicendo 
facis - tu kuri ne kitaip, tik tardamas (žodį)“. Iš jų abiejų 
gema esmės pasauliai - apvilkti tai sąvokomis, tai vaizdais, 
tačiau esmės, o ne paviršiaus pasauliai. Jeigu tad, kaip 
Pats, Kazimierai, rašai, „kadaise buvo aktuali tema, kad 
lietuviškajai poezijai reikia daugiau filosofinio gilumo“, 
tai čia buvo reiškiamas ilgesys ne filosofijos kaip tokios, 

o ano esmės pasaulio, kurio dažnai pasigendama poezijoje 
ir dėl kurio stokos poezija kaip tik kenčia. Poezija negali 
būti sufilosofinta, ir filosofija negali būti supoetinta. Kas tai 
mėgintų, sugadintų tiek poeziją, tiek filosofiją. Tačiau poezija 
(kaip ir filosofija) turi būti suesminta. Ji turi nešti savimi vie- 
ną ir tą pačią būtį, kurią Viešpats „žvaigždėms, mėnesiui 
ir žiogui“ duoda. Filosofijos troškulys poezijoje, prasiveržęs 
mūsų kritikoje ir diskusijose, yra kaip tik šio suesminimo 
troškulys. Suesminimo stigti gali ir filosofija: tai regėti 
dabar aiškiai vadinamajame neopozityvizme ir logistikoje, 
kurie sąmoningai neigia esmę, o tyrinėja tik žodžių išraišką 
sakinio forma, pasilikdami tuo būdu paviršiaus pasaulyje. 
Tas pat ištinka ir poeziją, kai ši susitelkia aplinkui konkre- 
čią regimybę ir imasi ją aprašinėti, neatskleisdama esminių 
šios regimybės gelmių. Poezijai dažnai stinga - ne filoso- 
fijos, o gelmės: ne problemų, o būties. Šia stoka teisingai 
buvo nusiskųsta ryšium su lietuviška poezija. 

Tačiau naujausioji mūsų poezija, pasukusi modernine 
linkme, susiesmino savaime: jos vidurkyje dabar stovi 
būtis, o nebe paviršius. Ši poezija susiesmino taip labai, 
kad jai graso pavojus jau nusipoetinti ir virsti filosofija. 
Savo knygoje „Moderninio meno revoliucija“ (1955 m.) 
H. Sedlmayr teisingai nurodo, kad menas, trokšdamas 
būti tikrai menu, vadinamuoju „autonominiu menu“, tuč- 
tuojau patenka savo priešingybės valdžion. Architektūra, 
pamėginusi virsti tiktai architektūra ir nusikratyti visais 
priedėliais, pasivergė geometrijai; tapyba, trokšdama būti 
tik tapyba, pasivergė spalvingai plokštumai; muzika, norė- 
dama būti tik muzika, leidosi apvaldoma triukšmo ir t. t. 
Ši pastaba tinka ir poezijai. Seniau poezija mėgino virsti 
tik poezija. Ši jos pastanga šiandien vainikuojama filoso- 
fijos persvara poezijoje. Senas Pascalio posakis, kas nori 
žmogų paversti angelu, paverčia jį gyvuliu, išreiškia tiek 
paties žmogaus, tiek jo kūrinių tragiką: kas nori išreikšti 
mene gryną jo esmę, išreiškia meno priešginybę arba jo panei- 
gimą. Kas susitelkia poezijoje apie gryną būtį, tas pradeda 


271 


kurti filosofiją. Tai matyti šiandieninėje poezijoje labai 
aiškiai: alegorijos persvara, parabolės iškilimas, abstrakti- 
nių žodžių gausa, išskaičiavimas ir sistema - tai bruožai, 
sutinkami visuose šiandieniniuose eilėraščiuose. Tačiau 
šie bruožai kaip tik yra ne poezijos, o filosofijos bruo- 
žai. Perkelti poezijon, jie veikia tarsi raugas ir sugadina 
„pyragaitį“, paversdami jį sunkiai gromulojama „duona“. 
Ar šiandieninė poezija išsivaduos iš šio filosofijos raugo 
ir susiras savą — naują, tačiau poetinį — kelią, ar vėliau 
literatūros istorikų bus mūsų tarpsnis laikomas „poezijos 
nuosmukiu“ kaip, sakysime, pseudoklasikinė savo meto 
lyrika, šiandien vargu dar galima pranašauti. Tačiau jau 
šiandien galima ir reikia nurodyti į pavojų, kuris dabar- 
tinei poezijai graso ir ją žudo. 

Šiomis pastabomis - trumpomis ir nepagrįstomis - at- 
sakau į Tavo, mielas Kazimierai, keletą klausimų, liečian- 
čių šiandieninės poezijos linkmę, ryšį su laiku ir ateitį. 
Betgi kad nebūčiau anas šio laiško pradžioje minėtas 
„Tabi“, norėčiau apie naujausią mūsų poeziją — lietuvišką- 
ją — parašyti atskirą straipsnį ir jame minėtus bruožus bei 
pavojus aiškiai kelti ir pavyzdžiais pagrįsti. Tai reikalinga 
dar ir todėl, kad ne vienas mūsų poetų, ligi šiol rašiusių 
„Senoviškai“, staiga pereina į „naujovišką“ kelią, many- 
dami, kad tai įmanoma, tarsi einant į teatrą persirengti 
suknele ar eilute. Šie poetai pamiršta, kad naujoji poezija 
yra kilusi iš visiškai kitokio žmogaus santykio su būtimi. 
Kas šio santykio neturi arba kas gyvena kitokio santykio 
nuotaika, tam viršinis prisiėmimas „naujoviškos poezijos“ 
bus tikrai svetimas apdaras, nevykusiai sukirptas ir todėl 
blogai gulis. Šią savo pažiūrą ašen ir norėčiau plačiau iš- 
dėstyti - jau nebe šiame laiške, o būsimajame platesniame 
straipsnyje. - Tiek tad filosofijos ir poezijos reikalu, kiek 
jis liečia pačias šias kūrybos sritis objeklyvinėje plotmėje. 

O dabar keletas prisipažinimų ar išpažinimų mano pa- 
ties reikalu. V. Skrupskelytės keliamą klausimą norėčiau 
apsukti kitu galu: mano kelias yra ne nuo filosofijos į poeziją, 

o nuo poezijos į filosofiją. Tiesa, ašen filosofija visados domė- 
jausi ir, dar Prienų gimnazijoje būdamas, skaičiau Nemu- 
no pakrantėse lietuviškąjį filosofijos žurnalą „Logos“, ma- 
žai ką ten suprasdamas. Seminarijoje scholastinė sistema, 
mokykliškai dėstoma, buvo beveik atgrasiusi mane nuo 
filosofijos: iš teologijos esu gavęs žymiai daugiau vidinių 
paskatų negu iš filosofijos. Todėl atėjęs į universitetą 1928 m. 
rudenį, studijavau visų pirma lietuvių ir vokiečių litera- 
tūras ir pedagogiką, o filosofijos klausiau tik minimum. 
Visas šis metas man buvo „literatūrinis“. Mėginau net 
ir prozos, kuri tačiau man niekad nevyko. Epikas nesu, 
nors tokie didžiuliai epikai kaip Lagerloef arba Reimontas 
mano yra labai mėgiami. Daugiausia tad rašau eilėraščių. 
Vienas kitas buvo spausdintas „Ateityje“ ir „Židinyje“, jį 
Putinui redaguojant, tačiau kiekvieną sykį vis nauju sla- 
pyvardžiu, taip kad niekas nežinojo, kieno tie eilėraščiai. 
Tik vertimus iš Horacijaus pasirašydavau tikra pavarde. 
O vis dėlto nė vienas iš ano meto eilėraščių neišvengė 
ugnies, nes visi jie buvo kilę ne iš mano savarankiško bū- 
ties išgyvenimo, bet iš Putino įtakos. Putinas yra tikrasis 
mano mokytojas poezijos srityje. Jo eilėraščiai mane ugdė 
nuo pat jaunystės, kartu tačiau ir ilgai neleido susirasti 
tikrojo savo kelio. Tiktai 1942 metų žiemą, eidamas kartą 
per Vytauto parką Kaune, pradėjau vieną eilėraštį, kurį 
užbaigęs pamačiau, kad jis visiškai kitoks negu visi anks- 
tesnieji. Tai buvo pirmas išsivadavimas iš Putino, kuriam 
esu labai dėkingas už aną vidinę globą bei ilgą pastogę 
jo poezijos rūme. Išsivadavimui įvykus, visi „putiniškieji“ 
eilėraščiai buvo mano sunaikinti. Pradėjau iš pat pradžios. 
Pirmas eilėraštis, kuris pateko į „Gruodą“, išsivadavus iš 
Putino, yra, jeigu neklystu, „Gimimo naktį“. 

Kelias į filosofiją atsivėrė žymiai vėliau negu poezijos 
kelias. Kaip sakyta, studijavau pradžioje — ir labai uoliai 
- literatūrą: lietuvių ir vokiečių. Mykolaitis ir Eretas buvo 
mano profesoriai. Literatūrą būčiau ašen ir baigęs, jei 
ne - St. Šalkauskis. Studentavimo metais man teko dirbti 

„Pavasario“ redakcijoje kartu su Labanauskaite. Vėliau 
redaguoti „Ateitį“ po A. Vaičiulaičio, rašinėti daug — tiek į 
šiuos laikraščius, tiek į „Rytą“ ir „Židinį“. Visa tai atkrei- 
pė Šalkauskio dėmesį. Jis pasikvietė mane 1931 metų Ve- 
lykų atostogų metu pas save ir išegzaminavo iš panagių: 
ką esu iš filosofijos skaitęs, kokios problemos mane domi- 
na, kokias paskaitas esu klausęs ir t. t. Po šio „egzamino“ 
pasiuntė mane pas P. Kuraitį, kuris man pranešė, esą ašen 
turįs vykti į užsienį studijuoti: ką norįs pasirinkti — filosofinę 
pedagogiką ar sociologiją? Atsakiau: nei vienos, nei kitos, 
o — literatūrą. „Literatų turime ir taip per daug!“ — atšovė 
jis man. Tada pasirinkau filosofinę pedagogiką, taigi Šal- 
kauskio sritį su sąlyga tačiau, kad vyksiu ne tuojau, kaip 
Kuraitis norėjo, o Kaune baigsiu universitetą ligi 1932 
m. pavasario, jei man bus nuimta „Ateities“ redagavi- 
mo našta. Kuraitis sutiko, davė stipendiją iš Pautieniaus 
fondo, o „Ateitį“ redaguoti perėmė mano bičiulis Kaz. 
Bauba, žuvęs vėliau Štuthofo koncentracijos stovykloje. 
Tada man prasidėjo „filosofinis“ metas. Turėjau pereiti į 
filosofiją tikra prasme, nes pasiėmiau ją pagrindine šaka. 
Turėjau parašyti diplominį ir licenciato darbus, nes to 
reikalavo Šalkauskis prieš leisdamas mane užsienin. Bet 
visa ši filosofija buvo tokia „šalkauskiška“, kad Kuraitis 
sykį man pusiau juokais, pusiau rimtai pasakė: „Kai 
skaitai Tavo darbus, tai nežinia, ar čia rašo Šalkaus- 
kis ar Maceina“. Taigi pasiutusi įtaka, kaip poezijai iš 
Putino. Šalkauskis (o per jį Solovjovas) buvo mano tikrasis 
mokytojas filosofijos srityje. Išsivadavimas atėjo rašant di- 
sertaciją apie tautinį auklėjimą. Vadavausi sąmoningai, 
kad įsigyčiau savą stilių ir savą mąstyseną. Tai įvyko 
1934 metais. 

Šiedu tad didieji mūsų tautos vyrai - Putinas ir Šal- 
kauskis — yra mano ugdytojai dvasine prasme: pirmasis 
poezijoje, antrasis filosofijoje. Aš ėjau nuo Putino prie 
Šalkauskio, vadinasi, nuo poezijos prie filosofijos; ėjau ne 
ta prasme, kad poeziją palikčiau, o užsiimčiau filosofija, 

bet ta, kad poezija buvo mano pirmoji nešiotinė, o filo- 
sofija tik vėlesnė. Vargu tad galima būtų mane klausti, 
kas paskatino mano mąstymą apvilkti poezijos drabužiu. 
Greičiau būtų atvirkščiai: poezijoje glūdintis būties išgyveni- 
mas prašėsi paryškinamas filosofine forma. 

Būtų tačiau klaida manyti, esą ašen turįs savą filoso- 
fiją. Gal tai galima teigti jau apie poeziją, kurią galėčiau 
vadinti sava nuo 1942-1943 metų. Tačiau sava filosofija, 
atrodo, man pradeda kurtis tik dabar. Praėjusį vasaros 
semestrą, dėstydamas šio laiško pradžioje minėtą kursą 
apie filosofijos kilmę bei prasmę, lyg ir pradėjau formuoti 
savas pažiūras: visų pirma į pačią filosofiją. Gal iš visų 
šių kursų išsivystys koks nors „filosofinis Gruodas“, jau 
nebepanašus į Šalkauskį ir į visas anas sampratas ligšio- 
linėse mano knygose. Nes visos šios knygos yra daugiau 
ar mažiau Solovjovo įtakoje, atėjusioje man per Šalkauskį. 
Tačiau ši įtaka stipriai apiblėso, kai įsiskaičiau į Solovjovo 
originalą, o reikalas tarti savą žodį apie filosofiją vokiečių 
studentams atvedė mane, man atrodo, į mane patį. Ir vis 
dėlto dar reikės nemaža laiko, jeigu jo Apvaizda man 
nepagailės, kol visos šios savos mintys įgis reikalingo 
pavidalo. 

O teologija? Ją esu studijavęs gana ilgai: trejetą pilnų 
metų seminarijoje Lietuvoje ir pusantrų metų Freiburgo 
universitete jau tremtyje, taigi iš viso devynerius semes- 
trus. Tačiau teologas nesu, kaip mano recenzentai dažnai 
teigia. Mat reikia skirti religijos filosofiją nuo teologijos. 
Teologija yra ne tai, kad mes savu protu mąstome Ap- 
reiškimo tiesas ar įvykius, bet tai, kad mes šias tiesas 
ar įvykius pateikiame pagal Šventąjį Raštą, Tradiciją ir 
Bažnyčios sprendimus. Todėl teologija yra galima tik kaip 
istorija (dogmų istorija) ir kaip elgesio norimų sistema (moralė), 
bet ne kaip dogmatika. Tai, kas šiandien vadinama dogmatika 

ir kas dabar, kaip žinome, gauna naują kryptį, yra ne 
teologija, o religijos filosofija; vadinasi, žmogiškuoju protu 
interpretuojama apreikštoji tikrovė. Juk jeigu Apreiškimas 
man yra tikrovė, tai ašen galiu ir net turiu jį mąstyti ir į jį 
gilintis kaip į kiekvieną kitą tikrovę. Galimas daiktas, kad 
kitas Apreiškimą, kuris man yra tikrovė, vadins iliuzija. 
Tačiau net ir tokiu atveju galima apie šią „iliuziją“ filoso- 
fuoti, nes ja gyvena šimtai milijonų žmonių. Apreiškimas 
yra virtęs bendruomene, turi savo istoriją kaip gyvenimo 
būdą milijonams; turi savo Raštą, savo Tradiciją, savo 
idėjas bei praktikas. Todėl net jeigu Apreiškimas ir būtų 
iliuzija kaip būsimojo ir transcendentinio pasaulio skelbi- 
mas, tai jis yra tikrovė kaip šio žemiškojo gyvenimo for- 
ma, būtent krikščionybė. Kodėl tad negalima apie visa tai 
filosofuoti? Kodėl negalima klausti, ką reiškia visos anos 
idėjos, glūdinčios krikščionybėje kaip religijoje? Tai ir yra 
religijos filosofija. Nėra religijos filosofijos in abstracto, 
kaip nėra nė religijos in abstracto. Yra tik krikščioniškoji, 
hindiškoji, mahometoniškoji ar stabmeldiškoji religijos fi- 
losofija — pagal tai, kaip suprantamas Dievas, su kuriuo 
žmogus užmezga tokį ar kitokį santykį. 

Šia tad prasme ašen ir mėginu filosofuoti apie religiją; 
šia prasme ir dėstau religijos filosofiją savo klausyto- 
jams; šia prasme ir nesu teologas, nors mąstau ir rašau 
apie apreikštąją tikrovę. Tačiau šią tikrovę mąstau savu 
protu. Bažnyčios mokslas, jeigu jis tuo ar kitu klausimu 
yra visiškai aiškus ir vienaprasmis, man yra (čia esu 
ir toliau pasilikęs Šalkauskio mokinys!) tiktai negatyvinis 
kriterijus. Tai reiškia: jeigu mano mąstymas prieina prie 
išvados, priešingos Bažnyčios mokslui, aš grįžtu atgal ir 
persvarstau visą kelią iš naujo. Ligi šiol tačiau man tokios 
išvados prieiti neteko. Paprastai mūsieji teologai mano, 
esą filosofas turįs prieiti tik tokios išvados kaip Bažnyčia, 
ne kitokios. Tai klaida. Galima prieiti daugybę kitokių 
išvadų, kurios tačiau Bažnyčios mokslui nėra priešingos 
(šį mokslą neigiančios), o tik šalia šio mokslo stovinčios: 

vadinasi, šį mokslą pratęsiančios ar praskleidžiančios. Juk 
Apreiškimo tikrovė yra begalinė. Bažnyčios mokslas šią 
begalybę formuluoja tik vienu atžvilgiu, paprastai savo 
laiko posakiais ir dvasia. Nesąmonė būtų teigti, kad ta ar 
kita dogmatinė formulė išsemia visą šia formule išreikštą 
dieviškąją tikrovę! Dieviškoji tikrovė kaip begalinė leidžia 
žmogaus protui svarstyti ją taip pat begalybė atžvilgių 
ir todėl prieiti naujų įžvalgų, kurių Bažnyčios oficialus 
mokslas tuo tarpu neturi, kurias tačiau jis paprastai vė- 
liau pasiima ir įsiglaudžia. Šia prasme religijos filosofija yra 
visados teologijos pirmtakė; ji skina kelią oficialiam mokslui, 
atskleisdama Apreiškimo tikrovėje naujų atžvilgių. Teolo- 
gija gali būti tik viena, kaip ir oficialus Bažnyčios mokslas 
gali būti tik vienas. Tuo tarpu religijos filosofijos srovių 
gali būti labai daug. Vienoje iš šių srovių sukiojuos dabar 
ir aš. Kaip šią srovę tektų pavadinti, nežinau: gal Dievo- 
Kūrėjo filosofija, nes kūrybos sąvoka man yra pagrindinė, 
ir apie ją aš mėginu dabar telkti visas kitas religijos fi- 
losofijos idėjas. Religijos Dievas man yra visų pirma Dievas- 
Kūrėjas. Tai atžvilgis, per maža išryškintas ir pratęstas į 
kitas sritis, ypač į žmogaus filosofiją. Juk jeigu Dievas yra 
visų pirma Kūrėjas, tai jis yra ir mano kūrėjas tikriausia 
šio žodžio prasme: tai yra tiesioginis manęs Kūrėjas, manęs 
kaip šito konkretaus asmens. Religija kaip žmogaus santykis 
su Dievu yra galima ir pateisinama tik tada, jei Dievas 
yra manęs Kūrėjas netarpiška prasme. Nes tik prieš savo 
paties Kūrėją galiu pulti ant kelių, tik savo Kūrėją galiu 
mylėti ir tik savo Kūrėją galiu vadinti savo Išganytoju. 
Tuo, mielasis Kazimierai, yra duodamas atsakymas 
ir į Tavo užuominą apie Teilhard'ą de Chardiną. Šis 
didis mokslo vyras, mano pažiūra, nėra joks religijos ir 
mokslo jungėjas, nes jo sistemoje religija yra negalima. 
Teilhard'as neneigia Dievo, tačiau jis nukelia jį į pačią 
pradžią kaip Alfa tašką, kuriuo viskas prasidėjo, kuris 
viską išjudino, kuris evoliuciją veda į save kaip gali- 
nį Omega tašką. Visa tai gražu ir sisteminga. Tačiau 

Teilhard'o de Chardino sistemoje nėra mano Dievo-Kūrėjo. 
Juk aš esu, pasak Teilhard'o, gamtinės evoliucijos padaras ` 
visa savo esybe. Aš esu visas - kaip asmuo — kilęs iš gamtos. 
Aš esu gamtos padaras, o ne tiesioginis Dievo kūrinys. 
Aš - kaip asmuo! Kokių tad santykių galiu turėti su 
Dievu-Alfa ir su Dievu-Omega, kuris man toks be galo 
tolimas? Kodėl aš turiu šį Dievą-Alfa arba aną būsimąjį 
Dievą-Omega garbinti ir mylėti? Juk Dievas manęs nesu- 
kūrė. Jis tik davė impulsą medžiagai, kuri mane sudėstė 
iš savo vis stipriau besitelkiančių dalelių. O kad aš kaip 
asmuo būčiau buvęs iš pat pradžios medžiagoje, yra gryna 
nesąmonė, nes neasmeniné dvasia yra nesąmonė; asmeninė 
dvasia gi yra savisąmoninė dvasia [...], ten nėra ontolo- 
giškai nė dvasios. Evoliucijos Dievas todėl nėra ir negali būti 
religijos Dievas. Teilhard'as, kaip ir Pats, Kazimierai, rašai, 
šiandien „visur ir visiems“ yra žinomas bei priimamas 
kaip tik todėl, kad jo sistemoje mano Dievas išnyksta, todėl 
išnyksta ir asmeninis mano santykis su Dievu. Religija 
virsta kažkokiu visuotiniu ryšiu — be dvasios ir širdies: 
griaučių religija, be atsakingumo ir be apsisprendimo, 
nes evoliucija neša mane į Dievą-Omegą savaime. Savoje 
religijos filosofijoje šį semestrą ašen ir spiriuosi tokiai 
evoliucinei Dievo bei religijos sampratai. Arba Dievas yra 
mano asmens Kūrėjas, ir todėl religija yra ontologiškai 
pagrįsta, arba Dievo iš viso nėra, ir religija tada yra tik 
etinis svaičiojimas. Tai mano religijos filosofijos dilema. 

Bičiuli Kazimierai, iš interviu pasidarė lyg ir išpažintis, 
lyg ir atsiminimai. Bet juk tokie objektyviniai klausimai, 
kaip dabartinės literatūros ryšys su dabarties žmogumi, 
naujos kūrybinės vizijos reikalas, lietuvių literatūros situ- 
acija, jos turinio santykis su lietuviškąja forma, lietuvio 
rašytojo kūrybos prasmė - vis tai reikalai didžios reikš- 
mės, tačiau atsakytini ne dogmatiškai interviu forma, o 

straipsniais bei studijomis. Man visi šie reikalai yra arti 
širdies, tačiau reikia dar kiek lukterti, kol aš galėsiu prie 
jų prieiti ir šį tą apie juos pasakyti. Todėl ir šiame laiške 
jų beveik ir neliečiau. Išrankiojau iš Tavo laiško daugiau 
subjektyvinio pobūdžio klausimus ir juos kiek plačiau pa- 
liečiau, tikėdamasis, kad jie ir skaitytojams bus įdomesni, 
ir gal kiek prisidės „Gruodui“ bei maniems filosofiniams 
raštams suprasti — bent jų linkmei bei pobūdžiui. 

Dėkodamas Tau, mielas Kazimierai, už didžią kantry- 
bę, kuria apsišarvavęs laukei mano atsakymo, linkiu Tau 
ir visam Šatrijiečių būreliui, kurio narys irgi esu, didžios 
sėkmės kūrybos kelyje. 


Tavo ir visų Jūsų Antanas Maceina 


FILOSOFO LAIŠKAS 
GYDYTOJAMS 


[Prof. Antano Maceinos žodis 
Ohajo Lietuvių gydytojų draugijos visuotiniam 
susirinkimui Klyvlende 1970 m. lapkričio 7 d.Į 


Garbingasis Susirinkime, 

Grįžęs spalio mėn. 24 dieną iš širdies ligų kurorto 
Bad Orbo, esančio Vokietijos Špesarto kalnyne, kur mė- 
ginau paruošti žiemos negandams savo jau treji metai 
sergančią širdį, radau mielos Jūsų Valdybos laišką, ku- 
riuo ji praneša, kad Jūsų tradicinė kultūros premija šiais 
metais paskirta manajam asmeniui už „Reikšmę krikščio- 
niškajai filosofijai ir įtaką pedagogikai“. Šis paskyrimas 
yra man didžiulė ir maloni staigmena, už kurią visu 
nuoširdumu čia viešai dėkoju — visų pirma Valdybai, 
o per ją ir visiems Ohajo Lietuvių gydytojų draugijos 
nariams. Sykiu giliai apgailestauju, kad negaliu savos 
padėkos žodžių Jums tarti asmeniškai, nes liga yra pa- 
dariusi mane jau sėslų, nebegaliu pakelti nei oro, nei 
jūros kelionių. Priimkite betgi mano žodžius taip, tarsi 
ašen būčiau tarp Jūsų, nes savo dvasia iš tikro su Ju- 
mis šiandien ir esu, džiaugdamasis ir kartu šia premija 
įpareigojamas ir toliau, kiek mano jėgos dar leis, dirbti 
krikščioniškosios kultūros labui. Ačiū Jums už garbingą 
Jūsų dėmesį ligšiolinei mano veiklai; veiklai, suskilusiai - 
kaip ir visų mūsų - tarp duonos ir kūrybos, tarp reikalų 
šalies, kurioje gyvename, ir mūsų tautos, kurioje sava 
būtimi laikomės. Šis Jūsų dėmesys bus man didžiulis 
sustiprinimas ateičiai ir sykiu raminanti paguoda sun- 
kiomis dienomis. 

Tačiau ne tik padėka noriu šiandien į Jus prabilti iš 
savo lūpų. Jūsų premijos paskyrimą aš išgyvenu kaip 
simbolį kažkokio gilesnio, net sunkiai pastebimo ryšio tarp 
mokslo, kuriam atsidedate Jūs kaip gydytojai, ir religijos, 
kurios filosofijai skiriu savo laiką ašen kaip krikščioniška- 
sis mąstytojas. Juk argi nebūdinga, kad medicinos mokslą 
išėjusiųjų ir šį mokslą savo praktika vykdančiųjų asmenų 
draugija -skiria kultūrinę savo premiją religijos filosofui! 
Tai negalima būtų pavadinti atsitiktinybe. Tai ne tiek 
subjektyvinis mano asmens pagerbimas - mano asmuo 
tokios pagarbos iš viso nebūtų vertas, — kiek objektyvinis 
atsiskleidimas ano ryšio, siejančio mediciną su religija 
žymiai stipriau, negu tai pajėgia padaryti bet kuris kitas 
mokslas. 

Juk kas gi yra medicina? Paviršium žiūrint, ji atrodo 
esanti ne kas kita, kaip ligos nustatymas ir jos gydymas. 
Bet kas gi yra liga? Didis mūsų laikų filosofas Karlas 
Jaspersas yra pasakęs, kad „už kiekvieno skausmo tyko 
mirtis“. Skausmas tačiau yra ligos simptomas. Nuosekliai 
tad reikia Jasperso mintį pratęsti, sakant, kad „už kiekvie- 
nos ligos tyko mirtis“. Liga yra Žmogaus buvimo riba, 
kurią peržengęs jis atsiduria mirties prieglobstyje. Ir štai 
medicina kaip tik ir stengiasi, kad žmogus šios ribos ne- 
peržengtų, kad jis būtų atitrauktas nuo mirties bedugnės. 
Medicinai ši pastanga pasiseka labai dažnai. Dar daugiau: 
medicina daro šiuo atžvilgiu nepaprastos pažangos. Jūs, 
kaip šios pažangos nešėjai bei vykdytojai, galite pagrįstai 
didžiuotis, kad esate stipriai apvaržę mirties siautėjimą 
tarp vaikų ir jaunuolių, kad prailginote žmogaus amžių 
mažiausiai trečdaliu, kad beveik visiškai pašalinote mir- 
ties baisą epidemijų pavidalu. Tiktai Jums, kaip medici- 
nos atstovams, dėkodamas, kultūringų kraštų žmogus gali 
šiandien kartoti poeto žodžius: „Juk gražu - ar ne? — dar 
kiek pabūti“. Jeigu buvimas yra aukščiausia vertybė, tai 
šiai vertybei išlaikyti medicina yra pirmiausia pašaukta. 
Šia prasme gydytojas yra tikrasis ano didžiausio grožio 

kūrėjas; kova už tai, kad buvimas kaip grožis būtų „dar 
kiek“ palaikytas. 

Ir štai šitoje vietoje medicina kaip tik ir susitinka su 
religija. Tiesa, krikščionybė šiandien nesiima gydyti kon- 
krečių ligų švęstu vandeniu ar žegnonėmis. Tačiau argi 
nebūdinga, kad visais laikais ir visose religijose liga yra 
buvusi ir tebėra ne tik profaninis, bet ir sakralinis daly- 
kas; kad pirminių kultūrų magas yra buvęs kunigas ir 
gydytojas kartu, kad ir krikščionybė turi ligos sakramentą, 
būtent Paskutinį patepimą? Tiesa, šis sakramentas krikš- 
čionių beveik visados yra klaidingai išgyvenamas, laikant 
ji mirties sakramentu. Iš tikro betgi jis yra savo esmėje 
ligos sakramentas ir tuo pačiu vilties pasveikti sakramen- 
tas. Štai kaip apie jį rašo šv. Jokūbas apaštalas savame 
laiške pirmiesiems krikščionims: jei „kas nors pas jus 
serga, tepasikviečia Bažnyčios vyresniuosius, ir jie tesimel- 
džia už jį, patepdami aliejumi Viešpaties vardu. Tikėjimo 
malda išgelbės ligonį, ir Viešpats jį pakels“ (Jok 5, 14-15). 
Šie žodžiai aiškiai rodo, kad Paskutinis patepimas yra ne 
mirčiai, bet sveikatai. Paskutiniu patepimu Bažnyčia prašo 
Viešpatį kaip gyvybės Valdovą, kad Jis atitiestų ligonį ir 
leistų jam „dar kiek pabūti“. Štai kodėl Bažnyčia neteikia 
šio sakramento nei kareiviams, siunčiamiems į frontą, nei 
nusikaltėliams, nuteistiems mirties bausme, nes šie žmo- 
nės eina, tiesa, mirti, bet jie nėra ligoniai. Jų padėtis yra 
žmogaus sukurta, bet ji nėra proverža prigimties tragikos, 
sų kuria grumiasi tiek medicina, tiek religija. Kova už 
žmogaus gyvybę, už aną grožį „dar kiek pabūti“ kaip tik 
ir suveda mediciną su religija prie sergančiojo lovos. 

Deja, abiejų šių sričių atstovai - gydytojas medicinos ir 
kunigas religijos - rungtynes su mirtimi pralaimi: žmogus 
miršta, nepaisant net ir didžiausios medicininės pažangos; 
jis miršta, nepaisant net nė karščiausios tikėjimo maldos. 
Mirtis pasilieka nenugalėta nei mokslo, nei religijos prie- 
monėmis. Išskyrus vieną kitą sovietinį svaičiotoją, niekas 
šiandien rimtai negalvoja, esą mokslas pasieksiąs tokio 

aukščio, jog galėsiąs pašalinti mirtį iš pasaulio. Tas pat 
yra ir su religija. Nors krikščionybė ir skelbia, kad „Die- 
vas mirties nesukūrė ir nesidžiaugia gyvųjų žlugimu“, 
tačiau ji jungia mirtį su nuodėme ir todėl teigia jos, 
kaip ir nuodėmės, visuotinumą. Taigi net ir pralaimėjimo 
atžvilgiu medicina susitinka su religija, nes joms abiem 
mirtis yra neįveikiama. 

Šio visuotinio pralaimėjimo akivaizdoje yra tad iš tikro 
nuostabu, kad krikščionybė vis dėlto kalba apie mirties 
pergalę, nuolatos mums primindama apaštalų Pauliaus ir 
Jono žodžius: „Kaip paskutinis priešas bus sunaikinta 
mirtis“, — rašo Paulius korintiečiams (1 Kor 15, 26). Tai 
reiškia: tiek medicinos kova su mirtimi mokslo priemonė- 
mis, tiek religijos kova su ta pačia mirtimi maldos prie- 
monėmis bus laimėta. Tai viena iš pagrindinių krikščio- 
niškojo tikėjimo tiesų. Todėl tiek gydytojas, pridengdamas 
drobule mirusiojo veidą, tiek kunigas, baigdamas maldas 
prie mirštančiojo, nestovi prieš visišką neviltį bei sudu- 
žimą. Kažkokia viltis, kažkoks gilus lūkestis prasiveržia 
jiems abiem iš pačių krikščionybės gelmių; iš krikščio- 
nybės, kuri beveik tyčiojasi iš mirties ją klausdama šv. 
Pauliaus žodžiais: „Kurgi, mirtie, tavoji pergalė? Kurgi, 
mirtie, tavasis geluonis?“ (1 Kor 15, 55). 

Kuo betgi krikščionybė remia savo patyčią iš mirties ir 
tuo pačiu jos pergalės lūkestį? Ne tuo, kad žmonija kada 
nors žemėje pasieks tokio kultūrinio aukščio, jog suras 
priemonių mirties išvengti. Anaiptol! Krikščionybė yra 
nepaprastai realistinė religija, nepasiduodanti jokioms uto- 
pinėms vilionėms, tegu jos kalbėtų net ir optimistiškiausio 
mokslo vardu. Krikščionybės skelbiama mirties pergalė 
reiškia ne žmogaus nemirimą, bet jo prisikėlimą. Mirimas 
yra visuotinis dėsnis tiek biologiškai, tiek religiškai: nie- 
kas iš jo ištrūkti negali. Tačiau krikščionybė turi garantiją, 
kad mirusis žmogus prisikels, nes jos Steigėjas — Jėzus iš 
Nazareto — mirė ir prisikėlė. Kristus pergalėjo mirtį ne 
tuo, kad būtų biologiškai nemixęs! Ne! Jis pergalėjo mirtį 

tuo, kad būdamas miręs prisikėlė kaip visų „užmigusiųjų 
pirmonė“, vadinasi, kaip pažadas, kad tai įvyks ir su vi- 
sais žmonėmis. Kitaip tariant, mirties pergalė krikščiony- 
bei glūdi ne žmogaus buvimo prailginime ligi begalybės, 
bet mirtyje sudužusio buvimo atstatyme Viešpaties galybe. 
Tai galutinis ir nežlungamas atstatymas, nes prisikelti yra 
žymiai daugiau negu nemirti. Prisikėlusioje egzistencijoje 
„mirties daugiau nebebus“. Štai kodėl krikščionybė nenu- 
simena net ir būtinos bei visuotinės mirties akivaizdoje ir 
štai kodėl ji nelaiko beprasmėmis mokslo pastangų išlai- 
prisikėlusis Kristus, kurio istorijos pabaigoje paseks ir visi 
kiti. Prisikėlime įvyksta viltis kiekvieno darbo, kuriuo ko- 
vojama už buvimą kaip aukščiausią vertybę. 

Prisikėlimo šviesoje ir gydytojo pastangos įgyja naujos 
prasmės. Paviršium žiūrint, šios pastangos atrodo labai 
kasdienės, labai techniškos, ne sykį net komerciškos, o 
svarbiausia - kad galų gale nevaisingos. Bet ar ne taip 
atrodo ir kunigo pastangos, teikiant sergančiajam Paskuti- 
nį patepimą ir už jį meldžiantis? Tačiau tai tik kasdienos 
žvilgis; kasdienos, kuri tarsi kokia pilka skara pridengia 
mūsų darbus ir pro kurią mums sunku pastebėti gilesnę 
šių darbų prasmę. Jeigu betgi susitelkimo minutę šią ska- 
rą nutraukiame, mūsų darbų prasmė staiga sužėri nauja 
šviesa. Prisikėlimas kaip tik ir yra tasai šviesosvaidis, kuris 
atskleidžia gydytojo darbo galutinį pagrindą. Jeigu mirtis 
yra nugalima prisikėlimu, tai visa, kas žmogaus gyveni- 
mą palaiko ir jį prailgina, kas skausmą mažina ir šalina, 
kas ligą tramdo ir sustabdo, — visa tai yra ne kas kita, 
kaip ženklas, nurodąs į prisikėlimą, į aną visišką ir galu- 
tinę mirties pergalę, į aną nežlungamą gyvenimo triumfą. 
Šiuo atveju gydytojo pastangos yra dalyvavimas aname 
triumfe, ano triumfo mažutė anticipacija ir jo prasmuo. 
Kiekvienas ligonio apraminimas, jo kančių sustabdymas, 
jo baiminimosi nugalėjimas yra simbolis anos padėties, 
apie kurią šv. Jonas sako, kad joje „nebebus mirties, ne- 

bebus liūdesio, nei aimanos, nei sielvarto“ (Apr 21, 4). Be 
abejo, nereikia būti humanistiškai akliems ir manyti, esą 
gydytojas aną padėtį kuria. Anaiptol! Nepajėgdamas nuga- 
lėti mirties mokslu, gydytojas yra tik prisikėlimo šauklys. 
Tačiau čia kaip tik ir išeina aikštėn ana gilesnė visų me- 
dicininių pastangų prasmė. Būdamas šauklys, gydytojas 
gyvena dviejose plotmėse: gamtinėje, sekdamas mokslu, 
ir antgamtinėje, rodydamas savo darbais į aną galutinę 
mirties pergalę. Kiekvienu savo receptu ir kiekviena savo 
injekcija jis sakyte sako, kad žmogaus gyvenimas yra to- 
kia nepaprasta vertybė, jog ji atsistatys, nepaisant laikinio 
jos sudužimo mirties smūgiu. Jis tai sako kiekvienu savo 
medicininiu patarnavimu, sako objektyviai, nors subjek- 
tyviai pats į tai ir netikėtų. Nes mūsų darbų giliausia 
prasmė nepriklauso nuo mūsų asmeninių pažiūrų. Mūsų 
darbai turi savą prasmę. Jeigu prisikėlimas yra tiesa, tai 
gydytojas iš tikro savo darbais yra šios prisikėlusios žmo- 
gaus būklės šauklys. Čia glūdi jo profesijos giliausia pras- 
mė, jo darbų giliausia vertė ir jo asmens garbė, čia glūdi 
galop ir tasai didžiulis dėkingumas, kurį jaučia gydytojui 
kiekvienas sirgęs ar sergąs žmogus, patyręs medicininės 
pagalbos. Ligonis kažkaip instinktyviai jaučia, kad gydy- 
tojas yra kažkas daugiau, negu tik jo kūno puoselėtojas. 
Kūnas suduš kiekvienu atveju. Tačiau ta pagalba ligoje, 
leidžianti sergančiajam „dar kiek pabūti“, kažkaip savai- 
me nurodo į aną didžią valandą, kai žemiškoji gyvybė, 
pasėta, pasak šv. Pauliaus, silpnybėje, kelsis galybėje ir 
garbėje (plg. 1 Kor 15, 43). Ir už šitą nurodymą ligonis 
lieka gydytojui dėkingas slapčiausiose savo širdies gelmė- 
se, nors gal ir ne visados tai suvokia sąmoningai. 
Malonūs Gydytojai! Štai ta lygiagretė tarp medicinos 
ir religijos, kurią norėjau Jums atskleisti premijos gavimo 
proga. Tai lygiagretė, nutiesta greitomis ir tik trumpai. 
Tačiau man ji yra simbolis ir sykiu anas instinktyvus 
proveržis vidinių sąsajų tarp Jūsų atstovaujamo medicinos 
mokslo ir mano nagrinėjamos krikščioniškosios“ religijos 

filosofijos. Šis simbolis suartina mus visus — tiek moksli- 
ninkus bei praktikus, tiek filosofus bei religininkus, nes 
visi esame Dievo-Kūrėjo paveikslas, visi tad esame pa- 
šaukti statyti toliau Jo pradėtą šventyklą gražiausiame Jo 
kūrinyje - žmoguje. 

Dar sykį dėkodamas Jūsų Valdybai už šį simbolinį 
ir prasmingą dėmesį premijos pavidalu, reiškiu Jums vi- 
siems gilią pagarbą ir bičiulišką prisirišimą. 


Jūsų visų Antanas Maceina 


„BAŽNYČIOS IR PASAULIO“ 
REIKALU 


Pastabos Tomo Žiūraičio, 
OP, straipsniui 


Didžiai Gerbiamas Tėveli Tomai, 

Jūsų atoliepis į mano studijėlę „Bažnyčia ir pasaulis“ 
žadina many ir dėkingumo, ir nuostabos: dėkingumo todėl, 
kad Jūs, tiek užimtas visokeriopais darbais, radote vis dėlto 
laiko, jėgų ir noro taip plačiai panagrinėti šią knygelę, ne 
tiek svarstydamas joje keliamus klausimus iš esmės, kiek 
juos papildydamas, pratęsdamas ir padarydamas juos dar 
aktualesnius, negu kad jie mano paties buvo skaitytojams 
pateikti; nuostabos todėl, kad Jūs esate vienas iš anų retų 
žmonių, kurie šia knygele iš viso susidomėjo. Juk, išskyrus 
kun. dr. A. Baltinio recenziją („Draugas“, 1970, lapkr. 28) ir 
„Darbininko“ redakcijos pateiktą pagrindinių jos minčių san- 
trauką (1971, sausio 26), ir „Ateitis“, ir „Aidai“, ir „Laiškai 
lietuviam“ praėjo pro šią knygelę negirdomis, susiburdami 
savotiškam „tylos sąmokslui“. Šiuo atveju ar tik nepasitvir- 
tina Kanados studijų dienos (1971 m. gegužės 15 d.) kritikų 
teiginys, esą „lietuvių spauda, net religiniams klausimams 
skirta, per mažai domisi religine sritimi“ („Tėviškės žibu- 
riai“, 1971, birželio 3, p. 3). Todėl man buvo tikrai maloni 
staigmena išgirsti Jūsų balsą ano „sąmokslo“ tyloje. Ačiū tad 
Jums, Tėveli, už bičiulišką dėmesį. 

Jūsų straipsnis susideda iš dviejų pradų (nesakyčiau: 
dalių!): vienu Jūs papildote manąją knygelę, kitu — pateikėte 
kritinių pastabų ar abejonių. Abiejų atžvilgiu norėčiau dabar 
ir aš pridurti vieną kitą savą mintį bei paaiškinimą. 

Papildo prasmės turi ilgokas Jūsų pasisakymas Teilhard'o 
de Chardino arba, kaip Jūs patys pabrėžiate, teilhardizmo 
reikalų, nes jame regite didžios paskatos dabartinei teologi- 
jai. Šis pasisakymas yra įdomus jau vien tuo, kad jis nėra 
parašytas sine ira et studio: jame jausti Jūsų atgrasa ne tik 
Teilhard'o idėjoms, bet net ir pačiam jo asmeniui. Jei man 
leistumėte prie šio Jūsų papildo prikišti savą dvylekį, tai 
savo pastabas suvesčiau į tokius posmus: 

1. Ašen stipriai abejočiau, ar Teilhard'as de Chardinas, 
jaunystėje žavėjęsis Darwino teorija (plg. Nr. 23), ir vėliau 
liko jai ištikimas. Ar iš tikro „didžiausias Teilhard'o autori- 
tetas buvo ir liko Charles Darwinas“, kaip teigiate (ten pat). 
Teilhard'o pagarba Darwinui slypi, galimas daiktas, tame, 
kad šis išvadavo gamtą iš erdvės statinės kategorijos (plg. 
C. Linne pažiūrą: „łot sunt species, quot ab initio creatae sunt — 
esama tiek rūšių, kiek jų pradžioje buvo sukurta“) ir ~ per- 
vedė į dinaminę laiko kategoriją. Po Darwino gamta sklei- 
džiasi ne tik erdvėje, bet ir laike, vadinasi, ne tik dauginasi, 
bet ir išsivysto. Tačiau vargu ar Teilhard'as vėliau pripažino 
Darwino skelbtus evoliuciją vedančius veiksnius: atranką ir 
kovą už būvį. Teilhard'o evoliucionizmo veiksniai, kaip ir 
Jūs patys gerai žinote, yra žymiai dvasingesni: tai radialinė 
ir tangetinė energija kosmo paviršiuje ir Kristus kaip Alfa 
bei Omega kosmo gelmėse. Ar šitokią evoliucijos sampratą 
galima būtų vadinti darvinizmu? 

2. Jūs šypsotės iš Teilhard'o, kam šis suklastotą beždžio- 
nės žandikaulį palaikęs Eoanthropos, vadinasi, pačiu pirminių 
„aušros žmogumi“ kaip jungtimi tarp žmogaus ir gyvulio. 
Tai Teilhard'ui yra ne vienas prikišęs; iš mūsiškių ir dr. 
J. Mačemis (Buenos Airės). Betgi ar šie paleontologiniai klas- 
tojimai nėra tos pačios prasmės, kaip ir meno klastojimai? 
Ar šie nesuklaidina net ir didžiausių specialistų? Štai šiomis 
dienomis teko skaityti laikraščiuose, kad 25-ios etruskų kapų 
terakotos lentelės, už kurias buvę sumokėta apie 1 milijonas 

vokiškų markių, t. y. apie 300000 JAV dolerių, Oksfordo 
universiteto pripažintos dabar suklastotomis: tai esą italų 
gaminiai, kilę iš klastotojų dirbtuvės Cerveteri apylinkėje. Be 
abejonės, Teilhard'as, tikėdamas evoliucija kaip faktu, per 
greitai buvo linkęs rasti jungiamųjų grandžių. Tačiau čia 
jis suklydo ne vienas. Galėčiau dar pridurti, kad grandžių 
klausimas yra tikras kiekvienos evoliucinės teorijos kryžius, 
išskyrus marksistinę teoriją, nes teigdama, kad evoliucija 
einanti pagal šuolio principą (skačiok), ji tokių tarpinių gran- 
džių iš viso nėra reikalinga. 

3. Ar iš tikro marksistai, „ypač komunistai, taip pa- 
garbiai“ vertina Teilhard'o raštus, kaip Jums atrodo, Tė- 
veli? (plg. Nr. 24). Kiek žinau, jie juos vertina tik tiek, 
kiek Teilhard'as dvasią kildina iš medžiagos. Visa kita 
marksistai Teilhard'o raštuose laiko mistika ir ją atmeta. 
Štai Rogerio Garaudy žodžiai iš jo specialios studijos 
Teilhard'o reikalu: „Teilhard'o pažiūra (la pensee) yra iš 
pagrindų priešinga marksizmui“ (R. Garaudy, Perspectives 
de l'Homme. — Paris, 1959, p. 202): jis nepažįstąs soci- 
alinio veiksnio ir todėl istorines, ekonomines, politines 
problemas aiškinąs kaip biologas (en biologiste); jis nena- 
grinėjąs susvetimėjimo apraiškos; jis neteikiąs neiginiui 
jokio vaidmens nei gamtos, nei istorijos išsivystyme (ten 
pat). Todėl teilhardizmo Garaudy nelaiko nei marksizmo 
dalimi, nei jo pralenkimu. Kiek man žinoma, rusiškieji 
marksistai Teilhard'o atveju yra dar griežtesni. 

Gaila, Tėveli, kad papildo apie Teilhard'ą Jūs nepa- 
skelbėte atskiru plačiau išvystytu straipsniu, kaip tai savo 
metu viešai buvo pranešęs „Aidų“ redaktorius. Jį būčiau 
panaudojęs savai knygai „Didieji dabarties klausimai“, 
kaip mielai panaudojau kun. dr. A. Paškaus straipsnį, 
kuris iš tikro labai ryškiai atskleidė Teilhard'o evoliucinės 
filosofijos užkulisius, būtent: vyksmą be subjekto, ir todėl 
paskatino mane Teilhard'o evoliucionizmą atriboti nuo 
aktualizmo, sykiu tačiau dar labiau pagriežtinti jo teorijų 
skirtumą nuo krikščionybės. 

Kritikos prasmės turi eilė Jūsų pastabų, čia paryški- 
nančių, čia gal kiek kitaip nusakančių manas mintis. 
Dauguma jų atitinka ir mano paties pažiūras, todėl jų 
nekartosiu. Norėčiau tik trumpai atkreipti dėmesį - tiek 
Jūsų, tiek skaitytojų — į kai kurias iš jų ne todėl, kad 
jas neigčiau, bet gal tik didesnio tikslumo bei aiškumo 
dėlei. 

1. Ar nepervertinate, Tėveli, tomistinės tradicijos? (plg. 
Nr.22). Tomistinė tradicija nėra tas pat, kas ir bažnytinė 
tradicija. Juk tūkstantį metų Bažnyčia gyveno ir savo 
mokslą reiškė netomistiniais terminais ir netomistinėmis 
sąvokomis. Paskui atėjo sutomistintas aristotelizmas. Ko- 
dėl po jo negalėtų eiti, sakysime, koks nors krikščioniška- 
sis egzistencializmas? Kitoje vietoje mėginų kiek plačiau 
nurodyti, kad krikščionybė turi savą ontologiją ir kad todėl 
jokios filosofinės srovės ji neperima, savai ontologijai ne- 
pritaikiusi, o kas pritaikinti nesiduoda, tą ji iš viso at- 
meta. Taip buvo su platonizmu Bažnyčios Tėvų raštuose, 
taip atsitiko su aristotelizmu scholastikoje, taip šiandien 
vyksta su egzistencializmu naujojoje teologijoje. Kas yra 
krikščioniškojo tikėjimo turiniui ištikimas, tam šio turinio 
filosofinė išraiška yra tik istorinių aplinkybių sąlygojama — 
daugiau nieko. Endre v. Ivanka savo knygoje „Plato chris- 
tianus“ (Einsiedeln, 1964) kreipia mūsų dėmesį į tai, kad 
tiek aristotelizmo, tiek platonizmo panaudojimas krikščio- 
nybėje priklauso nuo to, ar mes norime daugiau tikėjimo 
turinį nušviesti bei pasiaiškinti protinėmis sąvokomis, ar 
daugiau pritaikinti jį pasaulio - jo puolimo, jo atpirkimo 
ir jo perkeitimo — išgyvenimui (plg. p. 461-476). Vienam 
atvejui tinka geriau aristotelizmas, resp. tomizmas, kitam — 
platonizmas, resp. egzistencializmas. Kiekvienu betgi atve- 
ju krikščioniškojo tikėjimo turinys yra matas; kiekvienu 
taip pat atveju nė viena filosofija krikščionybėje neliko ir 
nelieka autentinė (plg. p. 476); kiekvienu atveju filosofija 

yra tik menka pagalbinė priemonė, kadangi krikščionybė yra 
ne idėja, bet įvykis. O kaip gi būtų galima įvykį apvilkti 
sąvokomis ir net kovoti už šio apvalkalo tradiciją? Per 
ankštas krikščionybės jungimas su viena kuria filosofine 
srove yra ženklas, kad krikščioniškoji įvykio sąmonė yra 
apsilpusi ir kad esama pavojaus krikščionybę suvokti kaip 
ontologinių ar moralinių idėjų sistemą: viduramžiais dau- 
giau ontologinių, mūsų laikais daugiau moralinių. 

2. Gimtosios kalbos atžvilgiu liturgijoje mes, Tėveli, 
abu sutariame, kad Antrasis Vatikano susirinkimas jos 
vartojimą tik leido, bet ne įsakė (plg. Nr. 27). Tačiau savo 
knygelėje pabrėžiau, kad šis leidimas nuostabiai greitai 
kompetentingų vietos bažnytinių vyresnybių ~ konkrečiai: 
vyskupų konferencijų — buvo paverstas įsakymu ~ ne tik 
Amerikoje, bet ir visuose Europos kraštuose. Šiandien rei- 
kia tiesiog su žiburiu rankoje ieškoti, kur šv. Mišios yra 
laikomos lotynų kalba. Aš nesu lotynų kalbos šalininkas 
liturgijoje, tačiau turiu atvirai prisipažinti, kad man mie- 
liau girdėti Mišių maldas lotyniškai, negu vokiškai, ypač 
jei šios maldos yra giedamos senomis melodijomis. Jau- 
nimas, be abejonės, pamažu pripras, ir jam gimtoji kalba 
liturgijoje buvo tikrai sava bei artima. Sielovados atžvilgiu 
gimtoji kalba liturgijoje iš tikro yra žingsnis priekin. 

Bet ne čia glūdi skirtumas tarp manęs ir Jūsų, Tėveli. 
Man atrodo, kad gimtoji kalba liturgijoje kuria svetimšalio 
sąvoką Bažnyčioje, svetimšalio ne atsitiktiniu būdu, pvz., 
išvykus atostogų užsienin, bet tremtinių prasme; tremti- 
nių, kurių šiandien pasaulyje esama jau milijonų. O kaip 
svetimšaliai yra nepatogūs valstybei, taip lygiai jie darosi 
nepatogūs ir Bažnyčiai, ypač jei jie dar yra veiklūs ir 
reikalauja, kad jų teisės būtų leistos vykdyti. Todėl man 
atrodo labai negyvenimiškai skamba Jūsų teiginys: „Bažny- 
čia, būdama anttautinė ne tautiškumo, bet katalikiškumo 
minėta prasme, negali būti nutautintoja, bet gyvenimo 
pilnatvės - religinės ir tautinės darnos dėkingiausia tobu- 
lintoja tiek atskiro žmogaus, tiek pavienių tautų atžvilgiu“ 

(Nr. 27). Tuo tarpu gyvenimiškai skamba šie „Tėviškės ži- 
burių“ vedamojo „Neramios kapinės“ (Nr. 31-32) sakiniai: 
„Vieni mano, kad ateivijos religinių institucijų, kaip para- 
pijos ir kapinės, paskirtis yra grynai religinė - patarnauti 
žmonėms jų kalba, kol ji reikalinga, o paskui pereiti į 
vietinę kalbą bei integruotis į vietinę sistemą. Ši nuomonė 
būdinga Amerikos hierarchijai, turinčiai daugybę tautinių 
grupių parapijų. Tos institucijos jiems tėra pereinamoji 
pakopa į amerikinį gyvenimą. Apie ateivių tautinės kul- 
tūros puoselėjimą jie nenori nė girdėti ~ tokią linkmę 
jie laiko nacionalizmo apraiška“ (p. 1). Taip yra ne tik 
Amerikoje. Taip yra iš dalies ir Vokietijoje, ir Prancūzijoje, 
ir Anglijoje, ir Pietų Amerikoje, žinoma, kiekvienur pagal 
sąlygas bei nuotaikas: vienur griežčiau, kitur atlaidžiau. 
Tačiau visur mes — ir kiti ateiviai — esame išgyvenami 
kaip svetimšaliai, kurie kuo greičiausiai turį įsijungti į 
vietos Bažnyčią: jos kalbą ir jos papročius. Štai kodėl ir 
esu nuomonės, kad gimtoji kalba liturgijoje virto bažnytinių 
institucijų įrankiu nutautinti religinėms mažumoms. Be abejo, 
Bažnyčia kaip mistinis Kristaus Kūnas yra anttautinė: čia 
nėra nei žydo, nei graiko, nei barbaro. Tai išreiškiame 
ir nuostabiai prasmingoje maldoje į Šv. Dvasią: „Oui per 
diversitatem linguarum cunctarum gentes in unitatem fidei 
congregasti ~ kuri visų kalbų įvairumu surinkai tautas 
tikėjimo vienybėn”. Tačiau kokios visa tai mums teikia 
paguodos, jei vienas vokiečių kardinolas, mūsų sielovados 
viršininko prašomas padėti, atkerta: „Jūsų žmonės gyvena 
Vokietijoje jau 20 metų ir todėl turi suprasti vokiškai“. 
Teisingai tad baigia anksčiau minėtas „Tėviškės žiburių“ 
vedamasis: čia „laimi tie, kurie turėtų pralaimėti“. 

3. Jūsų, Tėveli, pastabų apie celibatą - atvirai prisi- 
pažinsiu — man nepasisekė suprasti. Man neaišku, ko- 
dėl laisvam įsipareigojimui turi būti įstatymas? Celibatas 
juk nėra įstatymas. Jis yra tik evangelinis patarimas. Tik 
Bažnyčia reikalauja, kad žmogus, priimdamas kunigystės 
šventimus, įsipareigotų šiam evangeliniam patarimui. Ki- 

taip ji jo nešventina kunigu. Tačiau Bažnyčia gali to ir 
nereikalauti. Ji gali palikti vieniems apsispręsti ano evan- 
gelinio patarimo laikytis, kitiems ne. To kaip tik dabar ir 
reikalauja vadinamieji „pažangininkai“. Manau, kad reika- 
lavimas savyje anaiptol nėra „nesąmonės pavyzdys“, kaip 
Jūs teigiate (Nr. 22). Be abejonės, galima svarstyti, ar iš 
tikro šitokie dvejopi kunigai Bažnyčioje — celibatininkai ir 
vedusieji - būtų naudingi, ar jie neperskeltų kunigijos į 
du vienas su kitu besirungiančius ir net vienas kitą žemi- 
nančius luomus ir t. t. Mano pažiūra, šitoks kunigijos dvi- 
lypumas būtų Bažnyčiai tikra nelaimė, nes vedusieji kunigai 
atsidurtų žymiai blogesnėje padėtyje tiek pragyvenimo, 
tiek autoriteto, tiek sielovadinio judrumo, tiek tolimesnio 
lavinimosi atžvilgiu. Štai kodėl Rytų Bažnyčia, leisdama 
pasaulyje veikiantiems kunigams vesti, tokio dvilypumo 
nežino: ten visi yra vedę, o našliai turi eiti vienuolynan. 
Tuo būdu yra išsaugojamas būsenos vienodumas. Todėl 
„pažangininkams“ galima prikišti tik menką šeimos gy- 
venimo supratimą. Tačiau vargu ar būtų tikslu vadinti jų 
reikalavimą kunigystės šventimus atjungti nuo įsipareigo- 
jimo skaistybei - nesąmone. 

4. Turbūt labiausiai, Tėveli, mūsų pažiūros išsiskirs 
Bažnyčios tobulėjimo atžvilgiu. Savo knygelėje Bažnyčios 
šiandienėjimą pavadinau „nuolatine nesėkme“ (p. 60), nes 
pasaulio pavidalai, kurie šį šiandienėjimą kaip tik ir su- 
daro, yra ne tik netobuli, bet kartais net blogi. Juos pri- 
siimdama, Bažnyčia, tiesa, šiandienėja, tačiau nevykusiai. 
Jos istorijoje tokių pavyzdžių esama begalės. Ir dabartinis 
šiandienėjimas ne vienur yra iš tikro nevykęs. Vėlesnė 
istorija mums tai pirštu prikišamai parodys. Mėgindami 
atremti šią mano mintį, Jūs pastebite, esą šiandienėjimas 
priklauso prie Bažnyčios tobulėjimo, o „Bažnyčia negali 
netobulėti, nes ji yra iš Dievo“ (Nr. 25). Tačiau, Tėveli, ar 
čia nemaišote atbaigtosios būsenos su Bažnyčios tobulė- 
jimu istorijoje? Kad Bažnyčia pasieks „amžinosios garbės 
pilnatvės“, kaip teigiate (ten pat), nėra jokios abejonės. 

Bet taip pat nėra abejonės, kad ši pilnatvė nebus pasiek- 
ta istorijoje, vadinas, kad Bažnyčios istorinis kelias nėra 
nuolatinės pažangos kelias. Bažnyčios pažanga istorijoje 
neturi pagrindo nei Naujajame Testamente, nei jos gyve- 
nime. Argi ne pats Kristus yra pasakęs: „Ar atėjęs Žmo- 
gaus Sūnus beras žemėje tikėjimą?“ (Lk 18, 8). Argi šv. 
Jono apokalipsė, kurią kun. V. Bagdanavičius gražiai yra 
pavadinęs „knyga, vaizduojančia krikščionybės tapsmą“ 
(„Žmonijos likimas šv. Jono Apreiškimo knygoje“. - Čika- 
ga, 1953, p. 5), nevaizduoja šio tapsmo kovos simboliais; 
kovos, kur laimėjimas eina po pralaimėjimo, kur pilna 
grėsmės, pagundų, vylių, suvedžiojimo, atkritimo nuo 
Dievo ir Bažnyčios persekiojimų? Labai tad teisingai kun. 
V. Bagdanavičius šią knygą vadina „perspėjimų knyga“ 
(p. 4); perspėjimų neklausyti slibino, kalbančio Avinėlio 
balsu. Ir vėl: Bažnyčia galop laimės ir nužengs iš dangaus 
kaip Sužadėtinė, apsivilkusi „spindinčia tyra drobe“ (Apr 
19, 6). Tačiau šiuo laimėjimu kaip tik ir bus užbaigta jos 
istorija, pilna ašarų, nuodėmių, kovų, klaidų ir kraujo. 
Man atrodo, kad kalbėti apie Bažnyčios tobulėjimą is- 
torijoje reiškia Apšvietos sukurtą pažangos sąvoką, kuri 
netinka jokiai dvasinei sričiai — nei menui, nei filosofijai, 
nei dorovei, - perkelti į Bažnyčią ir tuo tik aptemdinti 
jos žemiškąjį kelią. Kad Bažnyčia yra iš Dievo, tai neturi 
nieko bendra su jos tobulėjimu ar netobulėjimu istorijos 
eigoje. O argi galėtumėte Tėveli, iš Bažnyčios gyvenimo 
pateikti pavyzdžių, kurie patvirtintų Jūsų tobulėjimo min- 
ti? Bažnyčia istorijoje yra kiekvieną sykį kitokia, vadina- 
si, kiekvieną amžių šiandieninė. Bet kad tuo ji taptų ir 
kiekvieną sykį tobulesnė, tai vargu ar kam nors pasisektų 
atskleisti. Štai kodėl ašen šiandienėjimą, kuris iš tikro yra 
istorinė būtinybė, ir laikau nuolatine nesėkme. Žmogui 
reikia avėti batais, nes kitaip jis susikruvins kojas ir pa- 
simuš pūsles paduose. Bet ar batai neiškraipo kojų pirštų 
ir neišugdo labai skaudžių nuospaudų? O kur yra toks 
kurpius, kuris sukurtų tobulą batą? 

5. Santykis tarp religijos ir kultūros yra mano knyge- 
lėje iš tikro tik paminėtas ir paliktas neišryškintas, kaip 
teisingai pastebite (plg. Nr. 25), nes tai nebuvo šios kny- 
gelės uždavinys: jam savo metu skirsiu atskirą studiją. 
Man tik sunku suprasti, kodėl tiek Jūs, Tėveli, tiek kun. 
dr. A. Baltinis (plg. „Draugas“, 1970, Nr. 279, p. 2, H 
dalis) šiaušiatės prieš tokį aiškų dalyką, kad religija negali 
pralenkti kultūros. Negi XIX šimtmečio Bažnyčia galėjo būti 
XXI šimtmečio Bažnyčia? Juk jeigu religija yra žmogaus 
santykis su Dievu, tai šiame santykyje ne Žmogus pakyla 
į Dievo buvimo plotmę, bet Dievas nusileidžia į žmogaus 
buvimo plotmę, vadinasi, prisiima žmogiškosios būsenos 
lytis bei priemones. Kitaip žmogus negalėtų dieviško- 
jo Apreiškimo nei suprasti, nei jo atžvilgiu apsispręsti. 
Todėl yra grynas nesusipratimas teigti, esą „religija yra 
nepriklausoma nuo kultūros ir nereikalinga kultūros nei 
kaip atramos, nei kaip pagrindo, nei kaip pateisinimo“ 
(dr. A. Baltinis, ten pat). Šitoks religijos atskyrimas nuo 
kultūros suveda religiją į gryną vidinį išgyvenimą, neiš- 
reiškiamą net nė žodžiu, nes juk ir žodis yra kultūros 
padaras, nekalbant jau apie šio išgyvenimo apipavidali- 
nimą garsu, spalvomis, judesiais, vadinasi, kiekvieną sykį 
kultūrinėmis lytimis. Christologinė dogma yra gairė, kaip 
reikia spręsti religijos ir kultūros santykį: Kristus Išga- 
nytojas yra tikras žmogus ir tikras Dievas. Jo Dievybė 
nekyla iš Jo žmogybės, bet Jo žmogybė Jo Dievybę neša 
ir apreiškia, vadinasi, yra atrama, nes kitaip Kristus būtų 
ne žmogus, bet šmėkla (doketizmo erezija). Tokio pat 
šmėkliško pobūdžio įgyja ir religija, kai jai paneigiama 
kultūrinė atrama bei kultūrinis pradas. Religija nėra nei 
tik dieviška, nei tik žmogiška, bet dievažmogiška, kurion 
ateina ir Dievas visa savo pilnaive, ir Žmogus visa savo 
pilnatvę, vadinasi, visa savo prigimtimi ir visa savo kul- 
tūra. Tačiau šis Dievo ir žmogaus susitikimas įvyksta ne 
transcendentinėje Dievo plotmėje, bet istorinėje arba ima- 
nentinėje žmogaus plotmėje, ką Logo įsikūnijimas kaip tik 

aiškiausiai ir paliudija. Šią pastabą kreipiu ne tik į Jus, 
Tėveli, kiek į tuos, kurie šiandien religiją suveda į gryną 
vidinį išgyvenimą, o Bažnyčioje norėtų regėti tik gryną 
„meilės bendruomenę“ - be jokių institucinių pradų. Kaip 
vieno mūsų religinio žurnalo redaktorius man rašo, šitaip 
galvoja „daugumas jaunimo... net ir ateitininkai“. Galimas 
daiktas, kad teks šiuo klausimu plačiau pasisakyti. Šioje 
vietoje jį tik paminiu, nes jis kaip tik ir kyla iš religijos 
ir kultūros santykių nesuvokimo. 

Šios kelios priedūros ilgokam Jūsų straipsniui gal pa- 
ryškins tą ar kitą knygelėje keltą klausimą; keltą kaip tik 
tam, kad jis būtų tikinčiosios mūsų visuomenės pastebėtas 
ir pasvarstytas, nes Antrasis Vatikano susirinkimas buvo 
ne tik kitiems, bet ir mums. Betgi ligi šiol teko tik nu- 
sivilti, nes tokių svarstymų beveik nepasirodė. Užtat ir 
esu Jums, Tėveli, didžiai dėkingas, kad anuos klausimus 
iš naujo pajudinote, nes lietuviškasis mąstymas, kadaise 
St. Šalkauskio vadintas pilnutiniu, dabar yra pasidaręs 
neįtikimai vienašališkas, pakrypęs grynai formaline lin- 
kme, neturinčia turinio, o tik susitelkusia apie gryną kaip. 
Baigiame pamiršti, kas mes esame; mums tik rūpi, kaip 
mes esame. Ar ne laikas tad padaryti šį mąstymą turi- 
ningesnį? 


Jus giliai gerbiąs A. Maceina 


MORTOS SĄMONĖ 


[Žodis, tartas Lietuvių katalikų mokslo akademijos 
Čikagos židinio posėdyje, įteikiant kun. dr. J. Prunskio 
fondo premiją už 1973 m. religinį veikalą] 


Malonūs Akademijos nariai, 

Mielosios viešnios ir svečiai! 

Negalėdamas dalyvauti šiose iškilmėse patsai, atskubu 
į jas savo žodžiu, kad pareikščiau juo savo padėką tėvelio 
G. Kijausko vadovaujamai komisijai ir savo pagarbą kun. 
dr. J. Prunskiui, kurių sprendimu bei įnašu buvo pagerbta 
manoji knyga „Krikščionis pasaulyje“, sklaidanti pasauliš- 
kio vaidmenį išganymo istorijoje. 

Tai tema, iškilusi jau Evangelijoje Mortos bei Mari- 
jos santykiu su Kristumi, apsilankiusiu jųdviejų namuose. 
„Morta buvo susirūpinusi visokiu patarnavimu“ (Lk 10, 
40), tuo tarpu Marija, „atsisėdusi prie Viešpaties kojų, 
klausėsi Jo žodžių“ (Lk 10, 39). O kai Morta paprašė Išga- 
nytoją, kad šis pasiųstų Mariją jai padėtų, ji išgirdo: „tu 
rūpiniesi ir sielojiesi daugeliu dalykų, o reikia tik vieno“, 
būtent to, ką vykdo Marija, nes ji kaip tik „išsirinko ge- 
riausiąją dalį“ (Lk 10, 42). 

Ir štai šis unum necessarium krikščionybės istorijoje 
turėjo nepaprastos reikšmės. Jis perskėlė Bažnyčios narių 
veiklą, perskeldamas ir juos pačius: vieni turėjo „visokio 
darbo“, kiti tarėsi sėdį prie Viešpaties kojų ir klausą Jo 
žodžių. Pasauliškiai savaime atsidūrė šio „visokio darbo“ 
pusėje, vadinasi, Mortos pašonėje, pasirinkdami, tiesa, rei- 
kalingą, tačiau vis dėlto ne pačią geriausią dalį. Geriausia 
tekusi dvasiškiams, o ypač vienuoliams. 

Manoji knyga kaip tik ir norėtų atitiesti aną pasauliš- 
kių menkavertybės jausmą, nes man atrodo, kad Išgany- 
tojo atsakymo Mortai mes nesame supratę. Man atrodo, 
kad minėtais žodžiais Kristus anaiptol nesustato vienas 
priešais kitą „visokio darbo“ ir Jo žodžių klausymo kaip 
objektyvių gyvenimo sričių. Tai, kas Išganytojui čia rūpi, 
yra subjektyvus santykis su Juo pačių, būtent: ar žmogus 
priima Kristų į savo namus kaip svečią ar kaip Mokytoją. 
Mortai Kristus buvo svečias, vadinasi, tai, kas užeina ir 
vėl išeina. Tiesa, svečią reikia gražiai priimti bei pavai- 
šinti. Tačiau tuo viskas ir baigiasi: svečias nepasilieka. Tuo 
tarpu Marijai Kristus buvo Mokytojas, vadinasi, tai, kas 
ateina gilaus asmeninio žodžio pavidalu, uždega širdį ir 
joje gyvena kaip jos gyvybės šaltinis: mokytojas pasilieka. 
Užtat ir Mortos noras, kad Marija eitų jai padėti, buvo 
iš esmės ne kas kita, kaip noras, kad ir Marija išgyventų 
Išganytoją kaip svečią, vadinasi, kaip praeinantį kasdienos 
įvykį, o ne kaip pasiliekantį mūsų egzistencijos pradą. 

Tad šitokį Mortos norą Kristus ir papeikė, nes Kristus 
niekur ir niekam nėra svečias, todėl niekieno ir neprivalo 
būti išgyvenamas kaip svečias. Kristus visur ir visiems yra 
Mokytojas. Sėdėti tad prie Jo kojų reikia kiekvienam ir kiek- 
vienu atveju. Ne Mortos darbas, vadinasi, ta ar kita objekty- 
vi sritis, trukdo pasisavinti Kristaus žodžius, o išgyvenimas 
Jo kaip svečio. Taip pat ne Marijos objektyvus sėdėjimas 
bei klausymas yra ana „geriausia dalis“, bet išgyvenimas 
Išganytojo kaip Mokytojo. Kitaip tariant, viskas čia priklau- 
so ne nuo objektyvaus darbo — šiokio ar tokio — o nuo 
subjektyvaus nusistatymo, kuris ir apsprendžia, ar žmogus 
renkasi aną „geriausią dalį“, ar jos nesirenka. Išgyvendamas 
Kristų ne kaip savos egzistencijos praeinantį svečią, bet kaip 
pasiliekantį Mokytoją, žmogus tuo pačiu jau stoja Marijos 
pusėn, vis tiek ar jis būtų šeimos tėvas bei motina, ar visuo- 
menininkas, ar Žurnalistas, ar mokslininkas, ar menininkas, 
ar technikas. Visur tada Kristus yra jo egzistencijos viduje, 
o ne tik prie jo kasdienos stalo. Tai reiškia, kad kiekvienas 

krikščionis privalo būti Marija, o ne Morta. Krikščionybėje nėra 
sričių, kurios priklausytų tik Mortai ir todėl jose dirbantį 
žmogų atplėštų nuo anos geriausios dalies. Taip pat nėra 
sričių, kurios priklausytų tik Marijai ir todėl jose buvojantį 
žmogų savaime pasodintų prie Viešpaties kojų. Bažnyčios 
padalijimas pagal šitokį dvilypumą yra didžiulis istorinis 
nesusipratimas, nes Morta ir Marija yra prasmens ne dar- 
bų bei sričių, o nusistatymų, būtent: Kristaus kaip svečio 
ir Kristaus kaip Mokytojo atžvilgiu. Tai mintis, kuria yra 
pagrįsta manoji knyga. 

Todėl man buvo džiugu patirti, kad šios minties sklaida 
komisijos buvo pripažinta verta religinės premijos. Atrodo, 
kad jau laikas įsisąmoninti, jog pasauliškis yra ne kokia 
profaninė, bet giliausia prasme sakralinė būtybė ir kad todėl 
jo veikla yra anaiptol ne Kristaus-svečio, o Kristaus-Mokyto- 
jo išgyvenimo vykdymas pasaulyje. Pasauliškis nėra Morta, 
kaip tai jam buvo įtaigaujama ilgus amžius. Mortos sąmonė, 
paverčianti Išganytoją svečiu mūsų gyvenime, pasauliškiui 
yra taip lygiai svetima, kaip ir dvasiškiui bei vienuoliui. 
Štai ko nesame dar pakankamai suvokę. Todėl perkeldami 
pasauliškį į Mortos virtuvę, mes suprofaniname žmogų, pa- 
švęstą Krikšto ir Sutvirtinimo sakramentais; suprofaniname 
todėl, kad manome esą pats jo darbas jam kliūdąs priimti 
Kristų kaip Mokytoją į šio darbo vietovę. Tuo suprofanina- 
me ir pačias pasaulines tarnybas, kurias pasauliškis eina, nes 
visas jas paverčiame ne Kristaus-Mokytojo, o tik Kristaus- 
svečio buveine. Tai pati didžiausia klaida, kokią tik krikš- 
čionys galėjo padaryti savo istorijoje. Atitiesti šią klaidą arba 
bent ją parodyti keliant aikštėn bei pabrėžiant pasauliškio 
darbų sakrališkumą ir yra mano knygos uždavinys. 

Štai kodėl ir man suteiktą premiją ašen išgyvenu ne tiek 
kaip asmeninių mano pastangų, kiek kaip anos atsitiesian- 
čios pasauliškio sąmonės pripažinimą, už kurį priklauso visų 
pasauliškių - ne tik mano paties - gili padėka bei pagarba 
tiek vertinimo komisijai, tiek šios premijos steigėjui. 


ATEITININKŲ DARBAI 
IR DIENOS 


Antano Maceinos laiškas 
Ateitininkų federacijos vadui 
dr. Petrui Kisieliui 


Brangusis Federacijos Vade, 

Dėkodamas Jums už bičiulišką manęs aplankymą š. m. 
liepos mėnesio 24-27 dienomis ir už atgaivintą seną bei 
mielą mūsų pažintį, imuos dabar, kaip žadėta, truputį 
susisteminti bei paryškinti ilgų mūsų pokalbių mintis at- 
eitininkijos reikalais. Jūsų rūpestis ateitininkija iš tikro yra 
gilus, ir Jūsų ryžtas kilstelėti ją aukštyn — tvirtas. Tai rodė 
Jūsų žodžiai ir ta nuolatinė liepsnelė Jūsų akyse, įsižiebda- 
vusi kiekvieną sykį, kai tik paliesdavome Federacijos veiklą. 
Ir visai suprantama! Nes Jūs imatės vadovauti šiai veiklai 
tikrai simboliniu metu: po keleto mėnesių sukaks ateitinin- 
kijai 65-eri jos gyvenimo metai. Tai amžius, kai atskiras 
žmogus paprastai pasitraukia iš profesinio darbo ir, kaip 
sakoma, „išeina pensijon“. Ar galėtų šitaip atsitikti ir su 
organizacija? Ar galėtų ateitininkija jau pradėti ilsėtis ir gy- 
venti praeities atsiminimais? Tai klausimas, kuris, kiek jau- 
čiu, kelia nerimo ir Jūsų širdyje. Kas bus ateitininkija Jūsų 
vadovybėje: jau pensininkė ar ryžtinga darbininkė ir toliau? 
Nuovargio ženklų ateitininkijoje juk esama: senųjų gretos 
stipriai praretėjusios, vidurinioji karta gerokai pasimetusi, 
pati jauniausioji bruzda, tiesa, gaivališkai, tačiau prašosi 
būti vedama aiškia kryptim. Jūs ryžtatės, kaip pokalbiai 
rodė, visą šį nuovargį tiesiog nupūsti, bet ne kokia dirbti- 
ne, greit praeinančia propagandine „injekcija“, o pastovia 
pastanga užtaisyti senųjų paliktas spragas jaunesnėmis jėgo- 

mis ir išauklėti mūsų prieauglyje gilią ateitininkiškųjų prin- 
cipų bei pareigų sąmonę. Šia prasme mes ir kalbėjomės, ir 
šia prasme mėginsiu nūn apmesti vieną kitą minties audinį 
kaip bičiulišką paramą Jūsajam ryžtui. Tebūnie jis bendro 
mūsų rūpesčio ir bendro mūsų kelio ženklas! 


I. Protesto sąmonė 


1. Ateitininkijos kilmė iš protesto 


Ateitininkija yra kilusi iš protesto: iš protesto prieš 
nutautėjimą bei nutautinimą ir iš protesto prieš nukrikš- 
čionėjimą bei nudorinimą. Jau pačiame pirmajame dar be- 
vardžių ateitininkų atsišaukime 1909 metais, paruoštame 
Liuvene studijuojančiųjų lietuvių katalikų ir išsiuntinėta- 
me Fribūro, Krokuvos, Petrapilio ir Romos studentams, 
kviečiama nežiūrėti ramiai, kaip „nemaža lietuvių, išėju- 
sių mokslus, užmiršta savo šventas pareigas ir tarnau- 
ja svetimiesiems“ ir kaip „suvargusioje mūsų tėvynėje 
visokie atėjūnai ir išgamos kitų tautų kultūros ir politi- 
kos reikalų vardan varo nelemtą ištautinimo darbą“ (Cit. 
iš: Stasys Yla, „Ateitininkų vadovas“. — Putnamas, 1960, 
p. 20). Tai žodžiai, parašyti lygiai prieš 65-erius metus. 
Tačiau jie visiškai tiksliai nusako ir šiandieninę mūsų 
padėtį tiek tremtyje, tiek tėvynėje: ir vienur, ir kitur gre- 
sia pavojus nueiti tarnautų svetimiesiems. Prieš šį pavojų 
sukilo pradiniai ateitininkai. Prieš tą patį pavojų kyla ir 
dabartiniai ateitininkai. Protestas prieš rusinimą krašte ir 
prieš amerikonėjimą, australėjimą, ispanėjimą, vokietėjimą 
pasaulyje yra dabarties ateitininkų protesto apraiškos tau- 
tiniu atžvilgiu. 

Tuo betgi mūsų protestas dar neišsisemia. Tame pa- 
čiame kvietime taip pat prašoma nebūti abejingiems, kaip 
„žemesnės kultūros blizgučių vardan jų (lietuvių inte- 
ligentų. - A. Mc.) protuose ir širdyse silpninami doros 

pagrindai, o jų sieloje griaunami kilnūs tikėjimo idealai“ 
(ten pat). Tai irgi labai taiklus apibūdinimas ne tik pra- 
ėjusiųjų laikų, bet ir mūsų gyvenamojo meto: tėvynėje 
yra griaunami tikėjimo idealai komunistinės ideologijos 
vardan; tremtyje yra silpninami doros pagrindai mies- 
čioniškosios kultūros žibučiais. Užtat ir protestas prieš 
šį dvilypį pasikėsinimą, atbudęs prieš 65-erius metus, 
tebelieka gyvas ir šiandien. Tai protestas, kyląs iš mūsų 
įsipareigojimo krikščioniškajai pasaulėžiūrai: jos tikėjimui 
ir jos dorovei. 

Jeigu tad klaustume, ar ne laikas ateitininkijai „išeiti 
pensijon“, tai atsakymą kaip tik ir duotų ana protesto 
sąmonė. Juk minėtos grėsmės yra pasilikusios tos pačios 
ir šiandien. Dar daugiau: mūsų dienomis jos yra pasi- 
dariusios net įžūlesnės. Ateitininkijos pradžioje nukrikš- 
čionėjimas grėsė lietuvių šviesuomenei, laisvai prisiimant 
materialistinę pasaulėžiūrą, sklidusią iš ano meto rusiškų- 
jų universitetų. Šiandien gi ši grėsmė reiškiasi valstybinės 
prievartos būdu, naudojant administracijos įtaką bei galią, 
kad jauni protai atsisakytų religijos. Anuo metu turėjome 
eilę religinių ištikimųjų. Šiandien turime eilę jau ir reli- 
ginių kankinių. Tremtyje miesčioniškoji kultūra įtaigauja 
mūsų šviesuomenę mados prievarta, viliodama ją „neatsi- 
likti nuo kitų“, nepastebint, kad eiti koja kojon su kitais 
reiškia sujaukti vertybių sąrangą ir sužaloti, amerikietiš- 
kai kalbant, mūsų „identitetą“: tremties lietuvis šviesuolis 
pradeda nebetekti savos tapatybės, nebesusivokdamas, kas 
iš tikro esąs. Kaip tad būtų galima manyti, kad ateitinin- 
kams jau būtų valia ilsėtis? Yra visiškai priešinga: pradi- 
nis ateitininkų užmojis duoti tinkamą atkirųį nutautinimo 
ir nukrikščioninimo veiksniams niekad nebuvo toks gy- 
vybingas ir toks reikalingas, kaip dabar. Protesto sąmonė 
yra vidinis ateitininkijos variklis. Ir kol ši sąmonė nėra 
išblėsusi, tol ateitininkija lieka ir toliau ne pensininkė, o 
ryžtinga darbininkė visuose religijos ir kultūros baruose. 
Kreipti tad ypatingo dėmesio į šią protesto sąmonę, ją 

aštrinti bei veikdinti, kad ateitininkai tučtuojau atlieptų į 
bet kokią netiesą bei neteisybę tiek tėvynėje, tiek tremtyje, 
būtų pats pirmasis Jūsų, mielasis Federacijos Vade, rūpes- 
tis Jūsų vadovybės metu. Iš protesto kilusi ateitininkija 
turi protestu gyventi ir toliau. 


2. Protesto sąmonės turinys 


Kokiu tačiau būdu būtų galima šią protesto sąmonę 
ugdyti? Protestas visados atsiremia į pažinimą dalyko, 
prieš kurį protestuojama. Kitaip tariant, protesto sąmo- 
nė turi būti pripildyta atitinkamu turiniu. Nes protestas 
be turinio yra tik pasamdyta demonstracija, neturinti 
vertės pačiam demonstruotojui. Tuo tarpu mūsų protes- 
tas turi eiti iš išgyvenimo bei įsitikinimo. O tai ir rei- 
kalauja gilaus dalykų pažinimo. Štai kodėl ateitininkų 
būreliai — visų pirma moksleiviai ir studentai — turėtų 
šiandien ypatingai domėtis visomis aukščiau minėtomis 
grėsmėmis. Leiskite pastebėti, kad šių grėsmių sklaida, 
kaip ji ateitininkų vykdoma tremtyje, nėra, man atrodo, 
pasiekusi tinkamos pusiausvyros. Nutautėjimo grėsmė 
mums patiems esti, kiek jaučiu, nušviečiama dažnai 
ir net aistringai. Tai būtina, nes ši grėsmė tyko mūsų 
pačių pašonėje. Tačiau dėl to neturėtų būti pamirštos 
kitos grėsmės. Sakysime, ką mes žinome apie mūsų 
krašto rusinimą ir mūsiškių kovas su juo? Čia tvylo dar 
gana didelė spraga. Ar nereiktų tad šią spragą užtai- 
syti ateitininkų stovyklų bei kursų metu? Ar nereikėtų 
šiuo klausimu paruošti atitinkamos studijos ir įteikti ją 
ateitininkams tarsi vadovėlį? Ar nesutiktų, pavyzdžiui, 
bičiulis Vytautas Vardys būti tokios studijos autoriumi? 
Juk jis geriausiai galėtų turėti ar gauti jai reikalingos 
medžiagos. O tokios studijos vertė būtų neatstojama. 
Mūsų brolių spyrimasis prievartinėms rusinimo užma- 
čioms būtų juk milžiniška moralinė paskata ir mums 
patiems spirtis laisvo nutautėjimo pagundai. 

Tokią pat spragą rasčiau ir nukrikščioninimo grėsmės 
atžvilgiu. Ir jos kasdienybę pažįstame per menkai. Kad tė- 
vynėje religija persekiojama, tai žino šiandien kiekvienas. 
Tačiau tik kasdieninis persekiojimo vaizdas užvirina krau- 
ją. Deja, tokiam vaizdui susidaryti vis trūkdavo medžia- 
gos. Dabar betgi šis trūkumas jau pašalintas su kaupu: 
tai „Lietuvos Katalikų Bažnyčios kronika“ (Čikaga, 1974, 
336 p.). Šią knygą „Tėviškės žiburiai“ pavadino „herojiniu 
dokumentu, rašytu mūsų tautos sūnų ir dukterų krauju“ 
(1974. VIII. 15). Ir iš tikro! Joje atsiskleidžia didvyriškas 
mūsiškių - ypač mokslus einančiojo jaunimo — ryžtas likti 
ištikimiems Kristui, nenusilenkiant jokiems grasinimams ir 
jokioms bausmėms. Mielasis Federacijos Vade, šią knygą 
turėtų turėti kiekvienas ateitininkas. Ji turėtų būti jų iš- 
studijuota ir išsamiai išnagrinėta. Joje esanti dokumentinė 
medžiaga - vardai, datos, įvykiai, žodžiai, vietovės — yra 
pajėgi sukurti skaitančiojo sieloje nuostabiai ryškų vaizdą: 
bedievybės, kaip ji visomis priemonėmis religiją gniaužia; 
krikščionybės, kaip tikintieji herojiškai šiam gniaužimui spi- 
riasi. Pasisavinta ši medžiaga paliktų jaunose sielose neiš- 
dildomo įspūdžio ir keltų savaimingą protestą prieš visa, 
kas kėsinasi į religijos laisvę. Ši knyga būtų ateitininkams 
taip pat neišsemiamas žinių aruodas, kai jie informuotų 
svetimuosius apie religinę Lietuvos padėtį. Ar nebūtų 
ateitininkijos pareiga šią knygą ir tolimesnius jos tęsinius 
išversti bent į anglų kalbą ir paskleisti po pasaulį? 

Nemažą spragą ateitininkų protesto sąmonėje regėčiau 
ir ano „žemesnės kultūros blizgučių“ arba miesčioniš- 
kumo pažinime. Savo referate LF bičiulių suvažiavimui 
Čikagoje (š. m. gegužės 25-26 d.) mėginau kreipti mūsų 
dėmesį į savotišką lietuviškosios tremtinijos sąrangą: ji ne- 
beturi liaudies. Nedidelė šiosios dalelė, atkilusi iš Lietuvos, 
jau išsibaigė: jos vaikai nebėra liaudis. Tiek išsilavinimu, 
tiek užsiėmimu, tiek praturtėjimu jie jau toli prašoko 
liaudies gyvenimo bei kultūros lygį. Tai džiugu, nes tai 
rodo mūsų ryžtą bei gabumą net ir svetimuose kraštuose, 

net ir nepalankiausiomis aplinkybėmis kilti, o ne smukti. 
Bet tai sykiu ir grėsminga, nes šviesuomenė miesčionėja 
žymiai greičiau negu liaudis, ypač tada, kai ji gyve- 
na skirtinai miesčioniškosios kultūros aplinkoje, kaip tai 
yra Vakarų Europoje ar Šiaurės Amerikoje. Skundų, kad 
mūsoji šviesuomenė miesčionėja, jau esama apstu. Anų 
blizgučių grėsmė yra pasidariusi jau tikrovinė. Nuosekliai 
tad ir ateitininkų protestas prieš šiuos blizgučius, prasi- 
dėjęs prieš 65-erius metus, yra ir turi būti veiksmingas ir 
šiandien, nes sumiesčionėjimas yra sąlyga ir nutautėjimui, 
ir nukrikščionėjimui; sąlyga dažnai nejaučiama, slapta, 
užtat juo labiau troškinanti visus kilnesnius polėkius bei 
užmojus. 

Šios grėsmės pažinimas ateitininkuose, mano galva, 
yra silpnokas. Ateitininkai, kiek jausti, geriau pažįsta senq- 
jį miesčionio tipą, besireiškiantį „gero gyvenimo“ stiliumi: 
dailiai rengtis, sočiai valgyti, prabangiai gyventi, dažnai 
bei įtampiai žmonėtis; pažįsta geriau todėl, kad šis tipas 
lietuviškojoje miesčionijoje buvo ir tebėra vyraujantis. Ta- 
čiau ateitininkai per mažai yra įsisąmoninę, kad mūsų 
metu kyla naujas miesčioniškumo tipas, kuris aną „gerą 
gyvenimą“ išorėje mėgina perkelti į psichinį vidaus pa- 
saulį, perkeldamas į šį ir išorės malonumus. Hedonizmas 
kaip pasaulėžiūra yra pagrindas abiem tipams. Kinta tik 
jų išvaizda; išsišveitęs žmogus-buržujus virsta apsileidusiu 
žmogumi-valkata. Ir kaip tik šioje valkatiškoje būsenoje 
jis tikisi patirsiąs miesčioniškų malonumų. Vadinamoji 
„praplatinta sąmonė“ čia atstoja viršinį „praplatintą gy- 
venimą“ su jo sėkmėmis, santykiais, pripažinimu, garbe. 
Šio tad antrojo miesčionio pažinimo mums dar ir stinga. 
Tiesa, apie atskiras jo savybes, kaip valkatavimas, seksua- 
linis palaidumas, neatodaira į kitus, narkotikų vartojimas, 
ateitininkai ne sykį jau yra kalbėję savuose susiėjimuose. 
Tačiau mums trūksta šio žmogaus visumos pažinimo; jo 
psichikos apskritai, jo atsiradimo priežasčių, jo įtakos kul- 
tūrai ir jo grėsmės dvasinėms vertybėms, kaip mokslas, 

menas, dorovė, religija. Kiek žinau, tik kun. Antanas Paš- 
kus atsidėjęs sklaido šio žmogaus apraiškas savo straips- 
niuose „Aidų“ žurnale. Jis yra skaitęs ir ne vieną šiuo 
reikalu paskaitą ateitininkams. Ar tad negalėtų jis, kaip 
geriausiai su šiuo naujojo miesčionio tipu susipažinęs, 
paruošti apie jį išsamesnę studiją, kuri ateitininkams būtų 
nepakeičiama atrama jų protestui prieš lietuviškąjį mies- 
čionėjimą? Tai būtų didelė ateitininkams pagalba, nes jie 
turėtų savo rankose ir jiems patiems gresiančio pavojaus 
išsamų bei ryškų vaizdą. 


3. Melo atskleidimas 


Protesto sąmonės turiniui priklauso dar vienas atei- 
tininkų dabarties uždavinys, apie kurį nemaža kalbėjo- 
mės su Ateitininkų federacijos tarybos pirmininku tėvu 
Gediminu Kijausku, SJ, aplankiusiu mane š. m. birželio 
6-7 dienomis, būtent: įvykdyti Aleksandro Solženicyno 
prašymą Vakarams - atskleisti sovietinės santvarkos melą. 
Plačiau šį reikalą esu dėstęs minėtame referate LF bičiu- 
lių suvažiavimui, nes tai liečia mus visus. Kadangi tačiau 
ateitininkai stoja kovon su laiko grėsmėmis visu plotu, 
tai Solženicyno prašymas turėtų būti, mano pažiūra, jų 
išgirstas pirmoje eilėje. Užtat ir norėčiau perduoti šį pra- 
šymą per Jus, mielasis Vade, visiems ateitininkams, visų 
pirma studentams ir sendraugiams, kad jie įtrauktų jį į 
savo veiklos plotą. 

Nereikia aiškinti, kad komunistinė santvarka yra prie- 
vartinė. Kol komunizmas yra tik idėja, tol ši idėja lais- 
vai sklinda pasaulyje, rungdamosi su kitomis idėjomis 
dvasiniu būdu, demokratinių santvarkų paprastai nedrau- 
džiama ir nepersekiojama. Tačiau niekur — bent ligi šiol — 
komunistinė idėja neįsikūnijo visuomenėje anų dvasinių 
rungtynių keliu; visur ji tapo kūnu prievarta. Ir štai, vir- 
tusi visuomenine santvarka, komunistinė idėja laikosi ne 
savo vidine tiesa, o viršine jėga, slėgdama kitas idėjas ir 

persekiodama šiųjų atstovus. Grūmęsis laisvai, būdamas 
idėja, komunizmas neigia laisvę, virtęs valstybine sąranga. 
Tai akivaizdybė, regima šiandien ne tik Sovietų Sąjungoje, 
bet ir kiekviename kitame komunistiniame krašte. Prievar- 
ta nėra rusiškasis bruožas, kaip kartais tai norėtų kai kas 
aiškinti: prievarta yra komunizmo esmės bruožas. 

Ir štai A. Solženicynas, pats išaugęs komunistinėje san- 
tvarkoje ir suvokęs prievartinį jos pobūdį, todėl stojęs su 
ja kovon, yra įžvelgęs vieną nuostabiai tikrą prievartos 
savybę, būtent: prievarta yra negalima be melo. Savo parašy- 
toje, deja, nepasakytoje kalboje Nobelio premijos gavimo 
proga Solženicynas skelbia: „Nepamirškite, kad prievarta 
viena negyvena ir yra nepajėgi viena gyventi: ji būtinai 
jungiasi su melu. Tarp jųdviejų esama paties giminingojo, 
paties prigimtojo gilaus ryšio. Prievartos nieku kitu nepri- 
dengsi, kaip tik melu, o melo nieku kitu neįtvirtinsi, kaip 
tik prievarta. Kiekvienas, kuris sykį paskelbė prievartą 
savo metodu, turi rinktis melą savo principu. Atsirasdama 
prievarta veikia viešai ir net didžiuojasi savimi. Bet kai 
tik ji įsitvirtina bei sustiprėja, tuojau pasijunta pradedanti 
dusti savyje ir nebegali ilgiau tverti kitaip, kaip tik ap- 
sitraukdama melu, tarsi ūkana, ir prisidengdama jo sal- 
džialiežuvavimu“ („Nobelevskaja lekcija“. - Miunchenas, 
1973, p. 64-65). Nuosekliai tad Solženicynas ir šaukiasi 
pasaulio rašytojų, kad jie susijungtų „melui nugalėti“ (p. 66), 
nes „kai tik melas esti nupučiamas, prievartos nuogybė 
atsiskleidžia visu šlykštumu, ir prievarta išsekusi žlunga“ 
(ten pat). = 

Šisai kvietimas nugalėti melą liečia ateitininkus ypa- 
tingu būdu. Apsisprendę už visišką bei pilnutinę tie- 
są krikščioniškosios pasaulėžiūros pavidalu, jie savaime 
stoja besąlyginėn kovon su kiekvienu melu, o ypač su 
tuo, kuris šiandien yra apgaubęs, tarsi koks rūkas, mūsų 
tautą. Lietuvių tautos dvasią žaloja gal ne tiek viršinės 
komunizmo įstaigos, nes jų ydos yra per daug aiškios, 
kiek tasai Solženicyno minimas komunizmo reikalavimas 

„prisiekti melui“ ir „dalyvauti mele“ (ten pat), vadinasi, 
regėti komunizmo netiesą bei neteisybę ir sykiu garbinti jį 
kaip tiesos bei teisybės įkūnijimą. Šitoks veidmainiavimas 
ir pakerta žmogaus asmenybę, nes sužlugdo jos teisumą 
bei garbingumą. Be abejo, tėvynėje dvilypumas ne sykį 
yra tiktai taktika, kad būtų išsaugotos tam tikros vertybės. 
Todėl iš pavergtų mūsiškių negalima reikalauti, kad jie 
nuplėštų komunizmui melagingą jo kaukę. Užtat tremtyje 
reikia komunizmo melą kelti aikštėn visu įtampumu. Mūsų 
kova už savą tautą neturi apsirėžti tik grynai politiniais — 
dažniausiai teisiniais ir todėl grynai formaliais — reikalavi- 
mais. Mes turime parodyti pasauliui komunistinės santvarkos 
ir melo ryšį, šio ryšio pavojus tiek laisviems kraštams, 
tiek laisviems asmenims. Tai ir būtų, man atrodo, pats 
svarbusis ateitininkų šiandienos uždavinys. Nes ateitinin- 
kija nestovi ir negali stovėti šalia savo amžiaus istorijos. 
Atvirkščiai, iš amžiaus istorijos išaugusi, ji savo amžiaus 
istoriją vertina bei veikdina. O mūsų amžiaus istorijoje 
komunizmas yra pats ryškusis ir pats pavojingasis veiks- 
nys. Todėl ir grumtynės su juo savaime virsta regimiausiu 
mūsų uždaviniu. 

Ar nereiktų tad, mielasis Federacijos Vade, skatinte 
skatinti ateitininkiją, kad ji giliau ir jautriau pažintų ko- 
munizmą tiek kaip idėją, tiek kaip kasdienybę? Be abejo, 
komunizmas kaip idėja yra ateitininkų daugiau ar mažiau 
pažįstamas, nors spragų ir čia dar esama, sakysime, ateiti- 
ninkija ligi šiol neturi lietuviškai nieko, kas jai objektyviai 
išdėstytų komunizmo pagrindus. Bet komunizmas kaip 
kasdienybė yra mūsų beveik nepažįstamas. Tuo tarpu 
komunistinės prievartos melas juk ir keroja jo kasdienoje. 
Susidaryti tad ryškų šios kasdienos vaizdą ir paregėti, 
kur ir kaip ji yra melo nešama bei jį išreiškia, būtų atei- 
tininkams didžiulė parama — ne tik jų išsilavinimui, bet ir 
jų veiklai, tiek informuojant svetimuosius, tiek lankantis 
tėvynėje. Medžiagos anam vaizdui pakankamai teikia ir 
vietiniai sovietų laikraščiai, ir ypač dailioji jų literatūra, 

kuri, nors ir būdama nukreipta į komunistinį idealą, yra 
netgi priversta pradėti komunizmo kasdienybe. Be abejo, 
pagaminti ateitininkams komunistinės kasdienybės vaizdo 
aprašymą būtų galima tik sutelktinėmis pastangomis, nes 
tai labai įvairus ir sudėtingas vaizdas. Bet ar nereikėtų to- 
kių pastangų telkti? Tokion talkon, žinoma, neatsisakyčiau 
ir ašen eiti. Mūsų amžiaus grumtynės su komunistine 
ideologija ir santvarka truks dar labai ilgai. Todėl ateiti- 
ninkijai ir reiktų šiose grumtynėse būti ne tik neigiančia 
žiūrove, bet ir sąmoninga bei veiklia dalyve. 


II. Tremties sąmonė 


1. Ateitininko būsena tremtyje 


Ar nėra būdinga, kad ateitininkų sąjūdis ir net orga- 
nizacija prasidėjo už mūsų tautos sienų: iš dalies Šveicarijos 
Fribūre, iš dalies Petrapilyje ir Maskvoje (plg. Yla St, min. 
veik., p. 15-21)? Čia aš regėčiau mūsojo būvio prasmenį. 
Juk ir mes esame užsienyje. Tiesa, skirtumas tarp ateiti- 
ninkijos pirmatakų ir mūsų yra gana didelis: anieji buvo 
iš tėvynės tik iškeliavę, mes gi esame iš jos ištremti. 
Anieji galėjo grįžti Lietuvon kiekvieną valandą, mums gi 
durys jon yra užtrenktos, ir jas galime atsiverti tik išsi- 
žadėję savos laisvės, vadinasi, savęs pačių. Ir vis dėlto 
vienas bruožas mus jungia su mūsų pradininkais, būtent 
santykis su svetima tauta bei jos kultūra. Jie, kaip ir mes, 
mokėsi bei dirbo svetur, tačiau jie gyveno tėvynėje; gyveno 
ne pastogės, o žmogiškosios egzistencijos prasme. Jie nė 
manyte nemanė, kad kraštas, kurio kultūros jie sėmėsi 
ir kuriam jie atsidėjo, galėtų jiems vieną dieną pasida- 
ryti jų tėvynė. Žinoma, jau ir tada buvo lietuvių, kurie 
savo darbą Rusijoje ar Lenkijoje tapatino su sava būtimi, 
virsdami rusais ar lenkais. Bet kaip tik prieš tokius ir 
sukilo ateitininkai, gerai suprasdami, kad buvoti svetur dar 

anaiptol nereiškia svelimybę paversti savybe. Svetimą kraštą 
pirmieji ateitininkai išgyveno tiktai lyg kokią šokynę, į 
kurią pasispyrę jie rengėsi duoti šuolį tėvynėn. 

Ir štai jausmas, kad kraštas, kuriame augu, mokausi, 
dirbu, vis dėlto yra ne mano kraštas; kad jis yra man sve- 
timas giliausia žmogiškąja prasme; kad jame esu radęs tik 
pastogę, o ne manąją žmogiškąją gyvenvietę, - šis jausmas 
kaip tik ir jungia ateitininkijos pirmatakus su dabartiniais 
ateitininkais tremtyje: ir vieni, ir kiti yra svetimos žemės 
augintiniai. Tai jausmas, kuris priklauso ateitininkiškajai 
dvasiai kaip sudedamasis jos pradas. Būnant Lietuvoje, 
šis jausmas, žinoma, glūdėjo pasąmonėje, nes tėvynė buvo 
tuomet ne tik mūsų žmogiškoji gyvenvietė, bet ir mūsų 
kasdienos darbo aplinka. Tarp pastogės ir egzistencinės 
erdvės nejautėme skirtumo. Atsidūrus mums gi tremtyje, 
anas jausmas iškyla jau sąmonės švieson ir apsprendžia 
visą dabartinę mūsų būseną svetur: mūsų santykį tiek su 
svetimu kraštu, tiek su pačia tėvyne. 

Ateitininkija atkilo į Vakarų šalis ne kaip duoneliau- 
toja, o kaip tremtinė. Ji čia ieško ne duonos, o laisvės. 
Duoną ji užsidirba gyvenamajam kraštui naudingu dar- 
bu, neišgyvendama jos kaip malonės (tai duoneliautojo 
nuotaika!) ir todėl nepaversdama jos sava būsena. At- 
eitininkija buvoja svetur ne kad gerai, bet kad laisvai 
gyventų. „Geriau gyventi negu tėvynėje — tai duone- 
liautojo siekis ir net idealas. Nuosekliai tad duona ir 
laisvė yra tasai mastas, kuris perskiria išeivius į duoneliau- 
tojus ir tremtinius, nubrėždamas jiems ir jų ateities ke- 
lią: pirmiesiems ištirpti, antriesiems išlikti. Ateitininkija 
renkasi laisvės mastą, tuo pačiu rinkdamasi ir tremtinio 
sąmonę, ir jo gyvenimo būdą. Išsiugdyti bei išsilaiky- 
ti ryškią tremties sąmonę, neįtaigaujamą ir nesužalotą 
duoneliautojo pagundų, yra dabar ateitininkijos likimas. 
Tą valandą, kai anteitininkija pasuks duoneliautojos keliu, ji 
„išeis pensijon“. Užtat Jūsų, mielasis Federacijos Vade, 
vienas iš nuolatinių rūpesčių dabar ir bus nepaliaujamai 

kurstyti šią tremties sąmonę visuose ateitininkuose, 0 ypač 
jauniausioje jos atžaloje ~ moksleiviuose, kuriems laisvė 
yra pati akivaizdybė ir kurie todėl pradeda nebejausti 
duonos pavojų. Nes duona pririša, o neprisirišti yra at- 
eitininkams reikalavimas, kyląs ne tik iš jų tautiškumo, 
bet ir iš jų krikščioniškumo, juk krikščionio būsena pa- 
saulyje yra keleivio būsena. Niekas gi taip regimai šios 
keleivinės būsenos neišreiškia, kaip tremtinio būsena. 
Argi tad ateitininkas, netekęs vienos tėvynės, ieškotųsi 
antrosios ir tuo būdu užtrintų tremtį kaip krikščioniš- 
kosios keleivinės būsenos prasmenį? 

Pabrėžiant tremties sąmonę kaip ateitininkiškosios 
dvasios pradą, reikia betgi tuojau pastebėti, kad tremties 
sąmonė anaiptol nėra geto sąmonė. Getas reiškia atsitvėrimą 
nuo kitų. Tuo tarpu tremties sąmonė gyvena anaiptol 
ne atsitvėrimu nuo mus priėmusiojo krašto, o vidine 
sąsaja su mūsąja tauta bei tėvyne. Tremties sąmonė yra 
esmiškai Heiginmas dalykas: ji neneigia to, kas svetima, 
bet ji ugdo tai, kas sava; ji grindžia save ne šalinimusi 
nuo svetimos kultūros, bet uoliu puoselėjimu savosios. 
Nuosekliai tad tremtinys visados yra dvikalbis ir dvikultūris 
žmogus. Jis prisiima kultūrą bei kalbą to krašto, kuria- 
me jam lemta buvoti. Sykiu tačiau jis ypatingai domi- 
si ir savos tautos kalba bei kultūra. Šis savos kalbos 
bei kultūros ugdymas kaip tik ir apsaugo tremtinį nuo 
klystkelio, į kurį patenka ne vienas, būtent: apleidžiant 
savos tautos vertybes manyti, kad tuojau tampama sve- 
timos tautos nariu. Tremties sąmonė niekados nestiimia 
žmogaus rinktis: arba eiti savos, arba svetimos kultūros 
keliu. Būdami tremtiniai, mes keliaujame abiem keliais, 
nes juodu eina tiek ankštai greta vienas kito, tarsi būtų 
geležinkelio bėgiai; juodu tik niekad nesusilieja į vieną. 
Nes jei svetimos kultūros kelią sulietume su savos kul- 
tūros keliu, atsidurtume gete: jei savos kultūros kelią su- 
lietume su svetimos kultūros keliu, nutautėtume. Tiktai 
kultūrinis dvikelis yra tikrasis tremtinio kelias svetur. 


311 


Užtat ir ateitininkai dabar tremtyje, kaip ir jų pradi- 
ninkai kadaise užsienyje, lieka atviri svetimos kultūros 
vertybėms ir jas savinasi kiek galėdami tobuliau. Sykiu 
betgi jie yra tiesiog godūs savos kultūros, ją puoselė- 
dami dvasiškai ir jos kūrimą remdami medžiagiškai. 
Ateitininkas yra dvikalbis ir dvikultūris ir kaip tik tuo jis 
yra tikrasis tremtinys. Jeigu senoji ateitininkų karta, at- 
sidūrusi tremtyje, liko vienkalbė ir vienkultūrė, tai ne 
todėl, kad to reikalautų tremties sąmonė, o tik todėl, 
kad ši karta dėl savo amžiaus bei sąlygų nebeįstengė 
tinkamai pasisavinti nei svetimos kalbos, nei svetimos 
kultūros. Jaunieji ateitininkai turi tai suprasti ir seno- 
sios kartos dėl to nepeikti. Iš kitos pusės, ir senoji karta 
neprivalo niurnėti, jei jaunieji ateitininkai puikiai kalba 
angliškai, ispaniškai, vokiškai, jei jie žavisi šių tautų 
kultūromis, nes jose iš tikro esama kuo žavėtis. Kadaise 
Stasio Šalkauskio siūlyta mūsų tautai kultūrų sintezė 
vyksta tremtyje savaime, nors ir kitokiu pavidalu, negu 
kad ji būtų vykusi Lietuvoje. Kinta kultūrų savinimosi 
būdai, tačiau lieka pats savinimasis, kuris buvo ir tebė- 
ra ateitininkiškosios veiklos sritis. Tai turėtų ateitininkai 
įsisąmoninti visu įtaigumu. 

Ateitininkija tremtyje — štai didysis dabarties klausimas. 
Jaunieji ateitininkai yra juo ypatingai susidomėję ir net 
susirūpinę, nes jie jaučia aną dvikelį esant jų tikrąjį kelią, 
sykiu tačiau jie dažnai esti klaidinami ir net bauginami 
neva būtinybės rinktis. Ar tad nereiktų, mielasis Federa- 
cijos Vade, kad vienas iš šių jaunųjų ateitininkų imtų- 
si minėtą klausimą išnagrinėti kiek platėliau, pateikda- 
mas savo bendraamžiams išsamesnę šio degančio reikalo 
problematiką? Tokios studijos autoriumi drįsčiau siūlyti 
Kęstutį Kazimierą Girnių, kuris jau ne kartą spaudoje 
tremties klausimais yra pasisakęs, sukurdamas nuostabiai 
tikslią, jau ne vienur mano cituotą tremtinių nusistatymo 
formulę: „Jie paliko namus, bet nepaliko nei kovos, nei tautos“. 
Jei K. K. Girnius šią mintį išvystytų plačiau, padaryda- 

mas reikalingų išvadų visam mūsų dabartiniam būviui, 
būtų jam dėkingi visi ateitininkai, pirmoje eilėje jaunieji, 
o galop ir neateitininkai, nes tremties sąmonė liečia mus 
visus, esančius svetur ir verste verčiamus tuo ar kitu 
būdu megzti santykių su svetima kalba bei kultūra. Pa- 
sklaidyti šiuos santykius ano dvikelio šviesoje ir susivokti 
jo painiavose būtų vienas iš dabartinių pačių svarbiųjų 
ateitininkijos darbų. 


2. Ateitininko ryšiai su tėvyne 


Tremties sąmonė apsprendžia ir mūsų ryšius su tė- 
vyne; ryšius, kurie yra šiandien virtę gana erzlaus ginčo 
dalyku todėl, kad čia susikerta dvi neabejotinos tiesos: 
1) reikia ryšių su tėvyne ir 2) nereikia ryšių su tėvynės pa- 
vergėju. Šių tiesų niekas iš mūsų neneigia. Bet taip pat 
niekas negali nė pasakyti, kur baigiasi ryšiai su tėvyne ir 
kur prasideda ryšiai su jos pavergėju. Nes krašto paver- 
gėjas veikia ne tiesiog, o per mūsuosius, prisidengdamas 
mūsuoju tautiškumu, mūsąja kultūra, apskritai mūsaisiais 
laimėjimais mokslo, meno, sporto srityje. Kai Vilniaus 
operos solistas vyksta dainuoti Čikagoje, jis veža mums 
lietuviškosios kultūros brangenybių, kurias reikia pasisa- 
vinti ir jomis gyventi. Tačiau jis čion vyksta siunčiamas 
tarybinės santvarkos bei ideologijos atstovų, kad mus šiai 
santvarkai ir šiai ideologijai palankiai nuteiktų. Kiekvienas 
lietuviškųjų vertybių nešėjas užsienin - asmuo ar kolek- 
tyvas — yra tad kartu ir tarybinės santvarkos pasiuntinys. 
Ar jis pats to nori ar nenori, vis tiek jis pasiuntinio vai- 
dmenį objektyviai vykdo. 

Šis tad atvykstančiųjų dvilypumas — nešti lietuviškų- 
jų vertybių ir būti tarybinės santvarkos šaukliu ~ kaip 
tik ir pastato mus į labai keblią padėtį: mes negalime 
atmesti to, ką jie mums neša savo kultūra (mokslu, 
menu, sportu); bet mes negalime priimti to, ką jie 
mums siūlo šia kultūra pridengę. Puikus lietuviškasis 

mokslas, menas, sportas, daina, šokis dar anaiptol ne- 
reiškia puikios tarybinės santvarkos ar teisingos komu- 
nistinės ideologijos. Šiuodu dalykai neturi vienas su kitu 
nieko bendra. Tačiau tarybinės santvarkos vadovų juodu 
yra jungiami kaip pasėka su priežastimi. Kiekvienas kul- 
tūrinių vertybių parodymas užsienyje turįs atskleisti ta- 
rybinės santvarkos pranašumą: visa tai esą kilę (pasėka) 
iš šios santvarkos bei jos dvasios (priežastis). Štai kodėl 
šią vasarą Austrijoje lankęsis Vilniaus universiteto dainų 
ir šokių ansamblis koncertavo ne tik Zalcburge, bet dar 
net 11 mažų miestelių ir kaimų: ne lietuviškasis menas 
čia buvo nešamas į „bazę“, bet tarybinės santvarkos 
propaganda. 

Neturiu nė mažiausios abejonės, kad ateitininkai 
šiuodu dalyku labai gerai skiria ir kad jie, savindamiesi 
lietuviškąsias vertybes, atvežtas iš krašto, nė kiek nėra 
įtaigaujami komunistinės ideologijos ar meilės tarybi- 
nei santvarkai. Užtat ir būtų jų uždavinys šį skirtumą 
kiekvienu atveju regimai pabrėžti bei pademonstruoti. 
Kaip tai padaryti, apspręstų, be abejo, kiekvienas atve- 
jis skyrium. Bet tai reiktų padaryti kiekvieno koncerto, 
kiekvienos parodos, kiekvienų sportinių varžybų pro- 
ga. Tuomet išsispręstų ir klausimas, ar tokias parengtis 
lankyti ar ne. Jeigu, pavyzdžiui, prie koncerto salės 
durų stovėtų jaunimas su parašais, teigiančiais lietu- 
viškąją dainą, bet neigiančiais komunistinę propagandą 
bei krašto pavergimą, tuomet kiekvienas tokio koncerto 
lankytojas skirtumą pajaustų, pajaustų jį ir tokių kon- 
certų rengėjai, ir patys atvykusieji iš Lietuvos, net jei jie 
būtų tarybinės santvarkos ne tik pasiųstieji iš viršaus, 
bet ir užtarėjai savo vidumi. Regimas bei ryškus tokio 
skirtumo pabrėžimas parodytų ir mūsų pačių dvasinį 
subrendimą nejaukti to, kas eina iš mūsų tautos, su tuo, 
kas eina iš tarybinės santvarkos. Lietuva dar anaiptol nėra 
„tarybų šalis“. Atjungti Lietuvą nuo tarybinės santvarkos 
sąmonėje ir šį atjungimą parodyti viešumoje kiekviena 

proga būtų atsakymas į „anos pusės“ propagandinės 
užmačias. 

Antras dalykas, kuris šiandien kvaršina mūsų galvas, 
yra lankymasis pačioje tėvynėje. Ši ryšių su kraštu pusė yra 
net keblesnė, negu priėmimas atvykstančiųjų iš Lietuvos 
mokslininkų, menininkų ir sportininkų. Kad ryšys su tė- 
vyne turi likti gyvas, yra savaime aišku. Jau pats tremti- 
nio nusistatymas nepalikti nei kovos, nei tautos reikalauja 
tokio ryšio. Painiava prasideda tada, kai mums reikia 
nusakyti bei nustatyti šio ryšio pobūdį. Lankymasis - pa- 
vienis ar grupinis - yra pati kebliausia tokio ryšio forma. 
Tarybinės įstaigos šį lankymąsi perša mums primygtinai. 
Mes patys jo atžvilgiu esame gan kritiški, nors jo kaip 
tokio ir neneigiame; kritiški todėl, kad anas piršimas eina 
iš tų, kurie mums nieko gero nelinki; čia mes jaučiame 
kažkokią apgaulę: timeo danaos et dona ferentes; neneigiame 
todėl, kad lankymasis gali būti mums didis ir mūsų ats- 
paros šaltinis. 

Atrodo, kad šį keblų klausimą būtų galima gal išpai- 
nioti skiriant tai, kas mums lankymosi metu rodoma, nuo 
to, ką mes norime pamatyti. Tai, kas mums rodoma, yra 
vadinamieji „tarybinės santvarkos laimėjimai“, išaugusios 
poilsiavietės, nauji Vilniaus ir kitų miestų kvartalai, išvesti 
nauji ar pagerinti seni keliai, įspūdingos dainų šventės, 
parodos, koncertai, vaidinimai ir t. t. Visa tai sutelkiama 
Be abejo, visa tai patiri yra naudinga ir pamokoma. 
Tačiau tai, ką besilankantieji iš tikro nori pamatyti, yra 
ne Lietuvos fasadas — jis būtų taikos atveju išaugęs ir 
laisvoje Lietuvoje per 35-erius metus ne menkesnis, - bet 
lietuvis žmogus: kaip jis jaučiasi tarybinės santvarkos bei 
dvasios apsuptas bei įtaigaujamas? Tuo tarpu šio patyri- 
mo lankymosi piršėjai bei organizatoriai ne tik neskatina, 
bet visomis priemonėmis besilankančiuosius nuo jo kaip 
tik saugo. Žinoma, šių „sargų“ pastangos dažniausiai esti 
bergždžios: susitikimai su gausiomis giminėmis, pokalbiai 

su jaunimu, akylesnis žvilgis į tikinčiuosius bažnyčiose, 
patyrimai krautuvėse, viešbučiuose, valgyklose, net ginčai 
su partiečiais bei vadovais nejaučiamai atskleidžia lietuvio 
dabartinę nuotaiką visu ryškumu. Ir tada pasirodo, ko- 
kio didžiulio skirtumo esama tarp ano peršamo pamatyti 
fasado ir ano slepiamo, o vis dėlto paregėto vidaus. Kas 
šį skirtumą pajaučia, grįžta sukrėstas lietuvio sielos, o ne 
Lietuvos išorės. 

Šia prasme ateitininkai yra ir turi būti ruošiami. Tė- 
vynė mums, esantiems svetur, yra tasai Didysis Prasmuo, 
kuris šildo, stiprina, skatina tiek mūsų sielą, tiek mūsų 
kūrybą, tiek santykius tarp savęs. Akivaizdžiai paregėti 
šį Didijį Prasmenį kalneliuose bei lygumose, pajausti jį 
jūros bei miškų ošime, išgirsti jį žmonių ryžte, jų maldose 
bei skunduose yra kiekvieno svetur gyvenančio lietuvio 
svajonė, pirmoje eilėje jaunimo, kuris, nesusilietęs su šiuo 
Prasmeniu, iš tikro imtų skursti bei nykti savo dvasioje. 
Lankytis Lietuvoje svetur gimusiam bei augusiam lietuviui 
yra tokios pat reikšmės bei prasmės, kaip žydui lankytis 
Jeruzalėje, mahometonui Mekoje, krikščioniui Romoje, nes 
šios vietovės kaip tik ir yra gyvieji prasimens, suimą savin 
ir išreiškią čia tautos, čia religijos dvasią. Aplankyti ir 
išgyventi, jie perkelia jų reiškiamą dvasią į lankytojo vidų 
ir teikia jam jėgos gyventi užu šių prasmenų sienų jų 
reikšme bei galia. 

Užtat lankantieji Lietuvą visų pirma ir turėtų ieškoti 
tėvynėje jos prasmeninės-simbolinės reikšmės. Jie turėtų 
išmokti šią prasmę rasti, ją paregėti, jai atsiverti, pri- 
imti ją į save ir parsivežti kaip stiprybę toliau gy- 
venti svetur. Štai kam ateitininkija ruošiasi ir ruošis 
vis labiau ir vis sąmoningiau. Ieškoti, lankantis tėvynėje, 
Lietuvos kaip Didžiojo Prasmens yra pagrindinis lankymosi 
uždavinys ir giliausia jo nauda. Visa, kas rodoma tary- 
binės santvarkos atstovų, turi būti išmatuojama šiuo 
Didžiuoju Prasmeniu, paregėti neužgrindžiamą skirtu- 
mą tarp fasado ir gyvos žmogaus širdies. Jei šitokia 

aiški sąmonė ateitininkijoje susikurtų, tai jų lankymasis 
tėvynėje būtų visiems tik laimikis. Jei neklystu, visi 
ženklai rodo, kad ateitininkai tokią sąmonę iš tikro turi 
ir kad apskritai lankymasis krašte šia linkme ir vyksta. 
Prieš keletą metų kalbėdamas apie ryšius su kraštu kė- 
liau klausimą, ar komunistams jų planai skatinant mus 
lankytis pasiseks, nes tokių planų jie turėjo ir tebeturi. 
Dabar atrodo, kad šį pavojingą žaidimą laimės ne jie, 
o mes tremtiniai. Nes tremtinio sąmonės aštrėjimas bei 
gilėjimas santykius su tėvyne paverčia galia išsilaikyti 
nesugniužus po svetimybių našta ir kartu nepasidavus 
tarybinės propagandos vilionėms. 


III. Dienos rūpesčiai 


1. Ateitininkų ideologijos rūpesčiai 


Šalia minėtų daugiau ar mažiau bendrinio pobūdžio 
klausimų savo pokalbiuose, mielasis Federacijos Vade, Jūs 
lietėte ir tokius, kurie artimai susiję su šios dienos rū- 
pesčiais ir kuriuos Jūs norėtumėt netrukus imtis vykdyti. 
Pirmoje eilėje čia iškilo ateitininkų ideologijos reikalas - ne 
ta prasme, kad jos neturėtume, bet ta, kad ji turėtų būti 
iš naujo perrašyta. Kodėl? Dėl dviejų priežasčių: 1) jos 
turinys neapima tremtyje iškilusių reikalų, 2) jos išraiška 
yra per sunki, o tremties jaunimui net visiškai neįkanda- 
ma. Abu pagrindai yra tikroviniai ir abu jie mus verčia 
ateitininkų ideologiją tuo ar kitu keliu patobulinti. 

Be abejo, St. Šalkauskio formuluoti ir vėliau tiek 
Lietuvos (1928), tiek tremties (1954) ateitininkijos priimti 
pagrindiniai principai - katalikiškumas, tautiškumas, vi- 
suomeniškumas, šeimiškumas ir inteligentiškumas - ga- 
lioja visur ir visada. Tačiau kiekvienas istorijos tarpsnis 
kildina naujų dalykų, kurie atliepia ir šiuos principus 
įsisąmoninant, ir juos vykdant. Sakysime, tautiškumo 

principas laisvoje Lietuvoje turėjo visiškai kitą svorį, 
negu dabar tremtyje. Lietuvoje jo įsisąmoninimas ir vyk- 
dymas atėjo beveik savaime paties gyvenimo keliu. Tuo 
tarpu tremtyje jis tegali būti didelių pastangų ir net 
kovos vaisius. Užtat visa, kas apie tautiškumą kalbėta 
bei rašyta Šalkauskio laikais, atrodo tremties šviesoje 
gana blanku ir atsaju. Pridurkime kaip pavyzdį dar 
ir šeimiškumą. Ir čia kyla eilė naujų ir gana skaudžių 
problemų: mišrios vedybos religiniu atžvilgiu (Lietuvoje 
jų buvo gana maža); mišrios vedybos tautiniu atžvilgiu 
(Lietuvoje jų buvo dar mažiau); tėvų ir vaikų santykiai, 
įtaigojami naujos ir mums svetimos aplinkos; šeimos ir 
mokyklos santykiai ypač Amerikoje - visa tai tremtis 
nudažo kita spalva ir visam tam ji teikia kitokio po- 
būdžio. Įvairių pakaitų rastume ir visuomeniškumo, ir 
inteligentiškumo, ir net katalikiškumo principuose. Paki- 
tusi istorija ir pakitusi geografinė aplinka įtaigauja gana 
giliai šių principų sampratą bei vykdymą, taip kad mes 
visu savo ideologijos plotu turime šias įtaigas suvokti, 
įvertinti, prisitaikinti ir įderinti tiek į mūsų pasaulėžiūrą, 
tiek į mūsų veiklą. Nenuostabu todėl, kad ateitininkų 
ideologijos perrašymo reikalas jaunesniųjų yra keliamas 
jau senokai. „Ateitininkų ideologija turi atsinaujinti“, - 
rašė Kęstutis Skrupskelis jau 1959 metais; atsinaujinti 
tuo būdu, kad įimtų į save „daug elementų, kurių toje 
sistemoje nėra ir kurie joje labai lengvai gali rasti vietos 
(cit. iš: Yla St., min veik., p. 64). 

Kokiu betgi būdu ateitininkų ideologija galėtų būti 
patobulinta? Lengviausias kelias būtų - padaryti Šalkauskį 
suprantamą išeivijos jaunimui; tai reiškia: palengvinti jo 
išraišką. Tai padaryti nėra neįmanoma. Bet ašen abejočiau 
šio būdo veiksmingumu. Palengvintas Šalkauskis dar nebūtų 
praturtinta ateitininkų ideologija. Tuo tarpu mes norime to- 
kios ideologijos, kurioje būtų išgvaldyti mus pačius liečian- 
tieji klausimai, mus pačius — nę atsietus nuo mūsų laiko 
ir mūsų erdvės, bet kaip tik su šiuo laiku ir su šia erdve 

susietus. Naujoji ateitininkų ideologija turėtų būti ateitininko 
tremtinio ideologija. Štai kokia linkme mes norėtume matyti 
pertvarkytą bei perrašytą pasaulėžiūrinę mūsų sistemą. To 
gi pasiekti lengvinant Šalkauskio išraišką neįmanoma. Čia 
reikia visai ko kito, Ko? 

Pasirodžius St. Šalkauskio „Ateitininkų ideologijai“ 
(Kaunas, 1933), man teko apie ją rašyti „Židinyje“ (1933, 
Nr. 5/6) ne tik keliant aikštėn jos pradus, bet ir siūlant 
"šiuos pradus plėsti bei išvystyti toliau. Šia proga kaip 
tik ir norėčiau grįžti prie anos senos pasiūlos, būtent: 
ruošti bei leisti eilę studijų atskirais, tačiau aktualiais 
mūsų ideologijos klausimais. Bendriniai ideologijos prin- 
cipai, kaip sakyta, mums yra galiojantys ir toliau. Tačiau 
kaip šie principai turi būti suprasti bei įvykdyti paki- 
tusioje mūsų egzistencijoje - štai kas turėtų būti anose 
studijose keliama bei gvildenama. Nėra reikalo, kad šios 
studijos būtų didžiulės knygos. Priešingai, 80-120 pusla- 
pių pakanka, kad tas ar kitas klausimas būtų pajudin- 
tas, paryškintas ir pateiktas ateitininkams svarstyti. Nes 
ideologija niekada neturi likti knyginė. Ideologija yra ne 
padėtis, bet vyksmas, srovenąs gyvoje žmogaus dvasioje. 
Nelaimė yra ideologijai, jei ji esti formuluojama atbaigtu 
būdu. Ideologija niekada neturi būti baigta — nei savo 
turiniu, nei savo išraiška. Užtat ir mano siūlomos stu- 
dijos anaiptol neturėtų būti „paskutinis žodis“. Greičiau 
jos būtų tik pirmutinis žodis, tik paskata, paskui kurią 
eitų visos ateitininkijos pokalbis bei ginčas. Tačiau to- 
kių studijų turėtų būt, kad ateitininkai galėtų imtis jų į 
rankas savo susiėjimų, stovyklų, kursų ir apskritai atei- 
tininkiškojo susipratimo reikalui. 

Konkrečiai, mielas Federacijos Vade, ašen siūlyčiau 
štai ką: sukurti prie „Ateities“ leidyklos naują ideologinio 
pobūdžio seriją. Išleidusi eilę dailiosios literatūros veikalų 
„Ateities“ leidykla turėtų praturtėti ideologinio filosofinio 
pobūdžio veikalais. Kęstutis Keblys puikiai vadovauja 
anai literatūros serijai. Dabar reikėtų paieškoti žmogaus, 

kuris rūpintųsi ir suorganizuotų ideologinių studijų seriją. 
Tokiu žmogumi siūlyčiau Jums Kęstutį Skrupskelį, kuris 
jau nuo jaunumės domisi ideologiniais klausimais, jaučia 
jų ryšį su gyvenamuoju laiku bei erdve ir ne sykį yra 
nurodęs ir ateitininkų ideologijos trūkumus, pastebėda- 
mas, kad Šalkauskio pateikta yra „tik medžiaga, kurią 
mes turime perdirbti ir (ja) pasinaudoti“, nes „tiktai tada 
ateitininkų ideologija galės vesti prasmingą dialogą su 
kitom pažiūrom“ (cit. iš: Yla St, min. veik, p. 66). Šitaip 
užsimojęs K. Skrupskelis būtų pats geriausias pradininkas, 
kuris parinktų kitus, kad šie imtųsi tą ar kitą degantį 
klausimą apipavidalinti. Šios prasmės turėjo ir konkretūs 
mano nurodymai šiame laiške, kad tas ar kitas asmuo 
galėtų mums paruošti studiją tuo ar kitu klausimu. Visos 
šios pasiūlos galėtų būti lengvai įjungtos į aną ideologinę 
seriją. Mano galva, tai būtų tinkamiausias mūsų ideologi- 
jos pagerinimas, geriausiai atitinkąs mūsų sąlygas, mūsų 
reikalus ir net mūsų mąstyseną. O išgvaldžius aktualius 
klausimus bendrųjų principų šviesoje, vėliau būtų galima 
kalbėti ir apie šiuos principus aktualybių šviesoje. Tuo 
būdu abipusė atoveika pagyvintų ir vienus, ir kitus. Būtų 
didelis ateitininkų laimėjimas, jei tokia serija gimtų Jūsų 
vadovybės metu. 

Nereikia, atrodo, nė minėti, kad čia siūlomos ideo- 
loginės serijos studijų autoriai turėtų būti jaunieji, jau 
tremtyje išaugę mūsų katalikai akademikai. Pranui Dovydai- 
čiui paskelbus pačius pirmuosius ateitininkų ideologijos 
apmatus straipsnyje „Trys pamatiniai klausimai“ (1911), 
A. Dambrauskas rašė, kad „mūsų, senesniosios kartos, 
neužbaigtą darbą skuba imti į savo rankas mūsų jaunuo- 
menė, idealų gerbėja, naujų kelių ieškotoja“ (Cit. iš: Yla St., 
p. 28). Būtume iš tikro ir mes, dabartiniai senieji, laimingi, 
galėdami pakartoti anuos Dambrausko žodžius: tremtyje 
išaugusi mūsų jaunuomenė ima į savo rankas darbą, ku- 
rio mes neužbaigėme - ne tik todėl, kad pakito sąlygos, 
bet visų pirma todėl, kad ideologinis išsivystymas iš viso yra 

neužbaigiamas. Jį ima viena karta iš kitos ir tęsia toliau. 
Prieš metus laiko Studentų ateitininkų sąjungos laikraštis 
„Gaudeamus“ mums, senesniesiems, užtikrino: „Aš tikiu, 
kad bus nemaža dabartinio jaunimo, kuris užaugęs tęs 
tėvų paliktus darbus ir neleis lietuvybei mirti su vyresnią- 
ja karta... Dėl to vyresnieji gali žvelgti ateitin su viltimi“ 
(1973, Nr. 2, p. 33). Ašen tikiu kartu su jaunimu ir todėl 
peršu jaunimui imti į savo rankas ateitininkų ideologijos 
tolimesnį išsivystymą bei įvykdymą. 


2. Kongresas ir jo tema 


Šešiasdešimt penkerių metų amžius, kurio sukaktį 
ateitininkija netrukus (1975) švęs, bus apvainikuota, be 
abejo, kongresu. Ir apie tai esame su Jumis, mielasis Fe- 
deracijos Vade, kalbėję. Jūsų didžiausias rūpestis buvo: 
ar suspėsime kitų metų kongresui tinkamai pasiruošti? 
Žinoma, tokios reikšmingos sukakties kongresas netu- 
rėtų būti eilinis. O laiko yra iš tikro nedaug. Ar tad 
skubėti ir rizikuoti? 

Būsimąjį ateitininkų kongresą galima svarstyti dviem 
atžvilgiais: jis gali būti vieno mūsų gyvenimo tarpsnio 
užbaiga, bet jis gali būti ir to paties mūsų gyvenimo 
tarpsnio pradžia. Ateitininkija gali susirinkti 1975 me- 
tais — paskutiniaisiais jos sukakties, kad pasidžiaugtų 
nueitu keliu bei pasiektais vaisiais. Bet ji gali susirinkti 
ir 1976 metais - pirmaisiais jos gyvenimo naujo tarpsnio, 
kad nutiestų gaires, kaip ji tiek ilgai eitu keliu žygiuos to- 
liau. Taigi: užbaigos kongresas ar pradžios kongresas? Aš pats 
pasisakyčiau už „pradžios kongresą“, vadinasi, už susiėji- 
mą 1976 metais ~ ne tik todėl, kad „užbaigos kongresui“ 
laiko yra maža, bet ypač todėl, kad „pradžios kongresas“ 
yra kitokio pobūdžio, negu „užbaigos kongresas“. Švęsda- 
mi vieno tarpsnio užbaigą, mes savaime kreipiame savo 
mintis į praeitį, į laimėjimus ir tuo pačiu kuriame iškil- 
mių nuotaiką. Tuo tarpu švęsdami naujo tarpsnio pradžią, 

esame verste verčiami žvelgti į ateitį, į mūsų laukiančius 
darbus bei vykdytinus uždavinius ir tuo pačiu žadinamę 
ryžto nuotaiką. Esant gi tremtyje, yra sėkmingiau žvelgti 
ateitin, o ne žvalgytis praeityje; geriau ryžtis veikti, negu 
džiaugtis veikus. Be abejo, „pradžios kongresas“ anaiptol 
neišskiria iškilmių ir nevirsta gryna darbo konferencija. 
Jis tik pabrėžia kitą atžvilgį, būtent nfeities matmenį, kuris 
mums tremtyje ir yra pats svarbiausias. 

Kokia turėtų būti būsimojo ateitininkijos kongreso tema 
arba jo šūkis? Tiesdamas ateitininkų ideologijos pagrin- 
dus, P. Dovydaitis kėlė tris klausimus: „Kuo mes save 
vadiname ir kodėl? Ką mes matome aplink save? Kokios 
mūsų priedermės, siekiai ir keliai?“ (cit. iš: Yla St., min. 
veik, p. 28). Šie trys klausimai yra lydėję ateitininkus 
visą jų ilgą kelią. Pirmąjį klausimą ateitininkai jau yra 
atsakę; jie žino, kas jie yra, kaip vadinasi ir kodėl šitaip 
vadinasi. Trečiasis klausimas yra taip pat daugiau ar ma- 
žiau paaiškėjęs: mes žinome savo pareigas ir savo siekius; 
mūsų kelių klausimas iš esmės irgi aiškus, nors kasdie- 
nybėje šie keliai įvairuoja pagal laiko ir vietos sąlygas. 
Daugiausia betgi nuo laiko bei erdvės priklauso antrasis 
klausimas: ką mes regime aplink save. Šis klausimas yra 
niekad neatsakomas galutinai. Kintant istorijai, kinta ir tai, 
kas mus supa. Todėl klausimas, ką mes regime aplinkui 
save, yra reikalingas nuolatinio atsakymo. Kiek žinau, nė 
viename tremtyje įvykusiame ateitininkijos kongrese jis 
nebuvo visu ryškumu keliamas. Tuo tarpu tremtis yra 
tokia didžiulė pakaita mūsų gyvenime, jog jau tik ji viena 
sujaukia mūsų aplinką — tiek tautine, tiek religine prasme; 
tiek visuomenės, tiek šeimos atžvilgių; net ir inteligentiš- 
kumo principas kinta jos įtakoje. 

Ar tad nevertėtų, mielasis Federacijos Vade, būsimąjį 
ateitininkijos kongresą sutelkti aplinkui antrąjį P. Do- 
vydaičio klausimą, padarant jį šio kongreso tema: „Ką 
mes regime aplinkui save?“ Tai būtų, be abejo, apžvalga, 
tačiau ne praeities, o dabarties, iš kurios nutiesti gairių 

ateičiai yra lengviau, negu iš praeities. Tai būtų susivo- 
kimas mūsojoje egzistencijos erdvėje. O šis susivokimas 
gal išspręstų ne vieną klausimą, kuris ligi šiol liko ne- 
atsakytas. Čia nesiimčiau - bent tuo tarpu - smulkiau 
minėti, į ką reiktų kreipti dėmesio svarstant mus apsu- 
pančią dvasinę aplinką. P. Dovydaitis atsakė savo metu 
į minėtą klausimą šitaip: „Matome žmogaus tragediją 
be Dievo; bedvasės kultūros grėsmę; matome mokslo, 
palenkto ateizmui, svaičiojimus“ (cit. iš: Sł. Yla, min. 
veik., p. 28). Atrodo, kad bent iš dalies šis apibūdinimas 
tinka ir mūsajai dabarčiai. Jeigu prie šio religinio bruožo 
prijungtume dar tautinį bruožą, susijusį su mūsų gyve- 
nimu svetimoje aplinkoje, gautume beveik pilną vaizdą 
to, ką mes regime aplinkui save. Pasklaidytas atskiromis 
paskaitomis bei pokalbiais, šis vaizdas galėtų pripildyti 
kongresą savo turiniu. O suimtas sintezėn ir paryškintas 
ateities matmeniu, jis galėtų būti mastas atskiriems mūsų 
uždaviniams. Nes klausimas „ką mes regime aplinkui 
save?“ yra ne tik paprastas aprašymas to, kas yra, bet ir 
paskatinimas daryti tai, kas privalu, būtent kas iš mūsų 
aplinkos kyla arba ko joje stinga. Tai atitinka ir dabar- 
ties mąstyseną. Iš analizės eiti prie sintezės: iš tikrovės, 
kuri mus gaubia, darytis išvadų tikslui, kurio siekiame. 
Todėl ir manyčiau, kad P. Dovydaičio klausimas „ką 
mes regime aplink save?“ galėtų būti tema būsimajam 
kongresui, nes jis yra brandus savo turiniu ir įtaigus 
savo išraiška. 

Brangusis Federacijos Vade! Tuo, atrodo, ir būsiu įvyk- 
dęs Jums duotą pažadą pabrėžti keletą minčių ateitinin- 
kijai kaip paskatą jos darbams ir kaip paramą pradinėms 
Jūsų pačių pastangoms. Be abejo, būdamas toli nuo kas- 
dieninės ateitininkų veiklos ir jausdamas jų pulsą tik laikraš- 
čiuose ir pokalbiuose, turėjau apsirėžti daugiau ar mažiau 
bendrybėmis, nors ir stengiausi vienur kitur būti visiškai 
konkretus. Tačiau gal vienas kitas - tegu ir bendras - pa- 
siūlymas ir bus svarstytinas. Gal viena kita įtaiga - tegu ir 

teorinė — ir ras pritarimo. Kiekvienu atveju norėjau, kad 
mūsų pokalbis įgytų užmojo pavidalą. O kiek šis užmojis 
pasirodys esąs tikrovinis, nuspręsite Jūs ir Jūsų vadovau- 
jamos Federacijos organai. Man pačiam belieka dabar tik 
palinkėti Jums, mielasis Federacijos Vade, o per Jus ir 
visai ateitininkijai gilios įžvalgos susivokiant istorijos vin- 
giuose, kurie atvedė mus į svetimus kraštus primesdami 
mums tremtinio būseną, kurie betgi neįstengė mūsų nei 
išsklaidyti dvasioje, nei palaužti ateitininkiškojo idealo 
stiprybės. Tvirtai tikiu, kad šis idealas, kurio jėga slypi 
jo pilnatvėje, lydės mus visą sunkų mūsų kelią ir bus 
nesuardomas ryšys, jungiąs mus į ankštą Tiesos ir Meilės 
bendruomenę. 
Giliu bičiuliškumu ir nuoširdumu 


Jūsų Antanas Maceina 
Miunsteris, 1974 m. rugsėjo 20 d. 


STUDIJŲ SAVAIČIŲ PRASMĖ 
TREMTYJE 


Prof. dr. Antano Maceinos 
sveikinimo žodis jubiliejinei studijų 
savaitei Europoje š. m. liepos 16-23 d. 
Freisinge, Vokietijoje 


Brangūs Bičiuliai, 

Kas yra šios dvidešimt penkios studijų savaitės, kurių 
sukakčiai minėti čia susirinkome? Matuojant jas laiko 
mastų, tai trumputis metas net ir asmens amžiaus eigoje, 
o istorijos vyksme — tai tik akimirka, Tačiau mūsų studijų 
savaitės vyko ir tebevyksta ne asmens ir ne istorijos, o 
tremties akiratyje. Šis gi akiratis nušviečia jas ypatinga 
šviesa ir teikia joms ypatingos prasmės. 

Susirinkę 25-ajai studijų savaitei, tuo pačiu susirinko- 
me pasididžiuoti savo ištverme. Kai 1953 metais Tiūbinge- 
ne tokioms savaitėms ryžomės, buvo dar labai neaišku, ar 
šį ryžtą tesėsime. Net ir vėliau ne sykį būdavo kalbama, 
ar neatėjęs laikas liautis rinkusis. Bet mes nesiliovėme; 
mes rinkomės ir toliau, rinkomės kasmet, rinkomės vis 
didėjančiu skaičiumi. Ir šiandien džiaugiamės šimtmečio 
ketvirčiu, vainikuojančiu mūsų susibūrimus. 

Ši ištvermė meta šviesos visai dabartinei mūsų būklei: 
tremtinys pavargsta būti tremtiniu ir mėgina virsti čiabuviu. 
Jis neištesi. Užtat savomis studijų savaitėmis mes skelbė- 
me ir tebeskelbiame kovą šiam nuovargiui. Mes skatiname - 
visus ištverti būti tremtiniais. Nes neištesėti būti tremtiniu 
reiškia žlugti. Ir čia kaip tik slypi pati giliausia studijų 
savaičių prasmė. Gera yra susitikti; gera pasibičiuliauti sep- 
tynetą dienų; gera pasiklausyti paskaitų turtėjant žiniomis 
bei įspūdžiais. Tačiau ne tai sudaro tikrąją šių susitikimų 

bei pašnekesių prasmę. Tai, kad ištveriame kitiems susi- 
tikimams jau 25-eri metai; kad nesiliaujame vis rinktis; ši 
ištvermė, šis atkaklumas, ši drąsa nepavargti — štai kas 
įprasmina mūsų savaites pačiu esmingiausiu būdu. Mūsų 
studijų savaitės yra ženklas, kad esame gyvi kaip tremtiniai. 
Jos yra didis prasmuo, kaip kad kiekvienas pavasario 
diegas yra pražiemojusios gyvybės prasmuo. 

Tuo pačiu studijų savaitės virsta tremtiniškojo mūsų 
nusiteikimo bandymu. Kiekvienais anais 25-eriais metais 
mes tarsi laikėme egzaminus: ar esame verti tremties. Nes 
tremties galima būti ir nevertam. Tremtis nėra tik mus 
ištikęs viršinis likimas. Tremtis yra ir mūsų pačių vidinis 
apsisprendimas. Ir štai paversti viršinį likimą vidiniu ap- 
sisprendimu reiškia tapti vertu tremties. Tuo tarpu bėgti 
nuo mus ištikusio likimo į čiabuvio gyvenimą reiškia 
tremtį išduoti. Tokių bėglių turime jau nemaža: tremties 
išdavikų skaičius auga. Ne vienas anų egzaminų neišlaiko 
ir skelbiasi esąs nebe tremtinys: esą jo niekas netrėmęs, 
esą jis gimęs „čia“, todėl esąs čiabuvis, tarsi gimti laive 
reikštų jau gimti jūrininku. Užtat visus šiuos 25-erius 
metus mūsų studijų savaitės ir stengėsi ugdyti sąmonę, 
kad gimti svetur kaip tik ir reiškia gimti Hremtiniu. Tai dvi 
pačia savo esme susijusios ir todėl neperskiriamos sąvo- 
kos. Ir kol įstengiame studijų savaites suorganizuoti, tol 
įstengiame ugdyti ir šią sąmonę. Tai didelis bei lemtingas 
bandymas. Atlaikę jį 25-erius metus, tikimės jį atlaikysią 
ir toliau, kol tėvynės laisvė panaikins pačią tremtį. 

Šiuo ryžtu yra pagrįsta mūsų viltis teikti įnašą krašto 
laisvei. Tremtis įprasmina ne asmeniniu mūsų įsikūrimu, 
bet tuo, kiek asmeninis įsikūrimas virsta indėliu į tėvynės 
kultūrą. O tokiu indėliu jis virsta tada, kai mūsų darbo 
vaduojama jos dalis. Kas lieka šalia tautinės kultūros, yra 
pelai, neverti nei tremties, nei tėvynės. Jeigu tad turime 
vilties, jog tauta taps laisva, tai šią viltį galime puoselėti 
ne sudėję rankas, o tik kurdami, vadinasi, pratęsdami 

tautinę kultūrą už tėvynės sienų, kadangi kultūra sienų 
nepripažįsta ir jokiose sienose neišsitenka. Dėl to mūsų 
studijų savaitės ir būdavo vis dvižvilgės: jos žvelgė ir į 
tremtį, ir į tėvynę, kad šias dvi plotmes sujungtų į vie- 
ną vienintelę kultūrinę plotmę. Nes tik kultūrinė plotmė 
tegali išgelbėti mus nuo pavojaus virsti čiabuviais ir tuo 
būdu žlugti tautai. Po 25-erių metų tai yra pasidarę ypa- 
tingai aišku. 

Kas tad, malonūs Bičiuliai, yra buvusios mūsų studijų 
savaitės? Jos yra buvusios mūsų ištvermės, mūsų tremti- 
niškosios sąmonės bandymas ir mūsų vilties gairė. Jomis 
liudijome savo ryžtą likti tremtiniais iš kartos į kartą, ne- 
skaičiuodami, kiek kartų praeis; jomis skatinome kūrybinę 
sąmonę svetur, nežiūrėdami, kur ir kada kas yra gimęs; 
jomis jungėmės į kultūrinius žygius tėvynėje, nepaisydami 
šio jungimosi sunkenybių bei kliūčių. Tai ir buvo pati 
tikroji bei gilioji mūsų studijų savaičių prasmė. 

Telieka ši prasmė gyva, aiški ir reikli visų tolimesniųjų 
metų eigoje! Tai giliausias mano linkėjimas šią didžios 
sukakties dieną. 


Jūsų Antanas Maceina 


PASAULĖŽIŪRINIŲ 
LEIDINIŲ SERIJOS REIKALU 


Miunsteris, 1978 m. gegužės 16 d. 


Mielasis Adolfai, 

Neatsiliepiau į Tavo man atsiųstąją medžiagą Ateiti- 
ninkų federacijos tarybos nariams, kurie turėjo būti su- 
važiavę Sekminių dienomis šiai medžiagai apsvarstyti; 
neatsiliepiau todėl, kad, programas ruošiant bei jas nagri- 
nėjant, reikia pažinti tuos, kuriems jos skiriamos ir kurių 
gyvenime jos bus vykdomos. Tuo tarpu man Amerikos atei- 
tininkai — jų nuotaika, jų veikla, šios veiklos trūkumai — yra 
beveik visiškai nepažįstami. Tad ir mano pastabos nebūtų 
pralaužusios bendrinių rėmų ir nieko naujo neįnešusios į 
anų programų svarstybas. Užtat ir tylėjau. 

Kas kita yra Tavo laiškas (š. m. balandžio 11 d.), 
kuriame kalbi apie kadaise mano keltą mintį „perrašyti“ 
ateitininkų ideologiją ir kvieti mane „imtis to sunkaus, bet 
labai reikalingo darbo“. Kaip tiek savo laiške Federacijos 
Vadui dr. P. Kisieliui („Drauge“), tiek vėliau kilusiuo- 
se ginčuose („Ateityje“) teigiau, jog toksai „perrašymas“ 
mums šiuo metu yra labai reikalingas. Žodį „perrašyti“ 
supraskimę truputį prasmeniškai: persvarstyti, pasiaiškin- 
ti, iš naujo nusakyti, atliepti į tai, kas yra naujai kilę 
arba bent pakitę O tokių klausimų esama gana daug. 
Savame laiške ir Pats jų mini net keletą: Evangelija ir 
kultūra, žmogaus istoriškumas, lietuvių kalbos klausimas, 

asmenybės ugdymas, hedonistinė dvasia ir kiti. Vadinasi, 
medžiagos ateitininkų ideologijai esama iki valios, ir šios 
medžiagos persvarstymas ateitininkijos principų šviesoje 
yra būtinas, kad būtume tikri „ateitininkai“, o ne „praei- 
tininkai“. Manau, kad su tuo visi sutinka. 

Tačiau kokia lytimi visa tai vykdyti? Tavo laiškas, at- 
rodo, siekia dviejų dalykų: 1) kad anie ateitininkams svar- 
būs klausimai būtų susisteminti ir 2) kad tai padaryčiau 
ašen. Šie tad du dalykai ir reiktų panagrinėti. 

Kalbėdamas seniau apie ateitininkų ideologijos „per- 
rašymą“, neturėjau galvoje kokio nors sisteminio veikalo, 
tarsi vadovėlio: tokį vadovėlį turime kun. St. Ylos „At- 
eitininkų vadovo“ pavidalu. Jį reiktų tik naujai išleisti ir 
prašyti autorių, kad jis jį papildytų naujais duomenimis, 
kurie yra iškilę bei susidėstę ateitininkų gyvenime pasta- 
raisiais dviem dešimtmečiais (knyga yra išėjusi 1960 m.). 
Tai būtų pirmasis mano pasiūlymas. Ruošti naują sisteminį 
veikalą nebūtų prasminga. Tai, manau, turi galvoje ir dr. 
Juozas Gimius man rašydamas: „Daugeliui jaunesniųjų 
galbūt ateitininkų dvasia daugiau išryškėtų iš Dovydaičio 
asmens, negu iš formalių vadovėlių. Kiek galėjau, sten- 
giausi net ir „Idealo ir laiko“ nepaversti tik vadovėliu, 
‘nauja ideologija“ (laiškas 1978.V.3). Vadovėlis yra reika- 
lingas, tačiau jis visados yra daugiau ar mažiau sausas: 
tai griaučiai, reikalingi, tačiau nuolatos pripildytini naujų, 
aktualių klausimų dvasia. Kun. St. Ylos susisteminimas 
yra labai vykęs, o jei jis būtų papildytas bei kiek atnau- 
jintas, turėtume susistemintą ideologiją visiškai priimtina 
lytimi. 

Tai betgi, ko mums būtinai reikia, ko tačiau neturime, 
yra atoliepis į klausimus, kilusius ir tebekylančius naujojo- 
je mūsų padėtyje, būtent tremties gyvenime. Šį atoliepį aš 
ir turėjau galvoje, siūlydamas „perrašyti“ mūsų ideologiją. 
Bet kaip klausimai yra nuolatos gyvi bei kintą, taip ir 
atoliepis į juos turi būti nuolatos gyvas. Bendrinė mūsų 
ideologija teikia principų, kurių šviesoje anie aktualūs 

klausimai gali bei turi būti sklaidomi bei sprendžiami. Ta- 
čiau pats sklaidymas bei sprendimas turi būti nesustingęs 
ir nenutrūkstantis, kas sisteminiame veikale yra neįma- 
noma. Štai kodėl savo metu aš ir siūliau, kad „Ateities“ 
leidykla suorganizuotų ideologinio pobūdžio brošiūrų seriją. Šio 
pasiūlymo laikausi ir šiandien. Visi Tavo, mielas Adolfai, 
pasiūlyti klausimai būtų svarstomi bei leidžiami atskiro- 
mis brošiūromis, o ne įimti į vieną sisteminį veikalą. Šios 
brošiūros būtų žymiai lengviau ateitininkams ir įsigyti, ir 
perskaityti, ir svarstyti sueigose, negu didelis sisteminis 
„kūrinys“. Svarbiausia betgi, kad tokios serijos leidiniai 
čia pat atlieptų į kilusius, dar tebegyvus ir tebedegančius 
klausimus. Pavyzdys: dėl I. Mero romano „Striptizas“ yra 
kilę nemaža (net negražių) ginčų dorovės ir meno klausi- 
mu. Kaip būtų gera, jei siūlomoje serijoje netrukus išeitų 
brošiūra „Menas ir dorovė“ — nebūtinai vieno autoriaus: 
joje galėtų pasisakyti ir du trys, nes tai neišspręstas ir 
net kiek giliau nespręstas klausimas. Tokių klausimų esa- 
ma aibės. Šie klausimai tuomet būtų ateitininkų sueigose 
svarstomi, tuo būdu gilinant ideologinius pagrindus ir 
juos pritaikant konkrečiam gyvenimui. 

Šitaip klausimą keliant, atkrinta antrasis Tavo laiško 
siekis, kad tokį „sisteminį veikalą“ rašyčiau ašen. Net 
jeigu toks veikalas ir būtų prasmingas, aš jo jau nebe- 
pajėgčiau — tiek dėl jo turinio platumo, tiek dėl jam rei- 
kalingo ilgesnio laiko, tiek dėl įsipareigotų parašyti kitų 
dalykų (pirmiausia „Religijos filosofija“, II dalis), kuriuos 
visų pirma reikia įvykdyti, jei dar Viešpats man duos 
reikalingą metų kiekį. Jeigu betgi mano siūlomoji serija 
būtų suorganizuota, dalyvaučiau joje mažesniais darbeliais 
tokiu uolumu, kokiu tik pajėgčiau. Visų pirma pateikčiau 
jai brošiūrą „Asmuo ir istorija“: tai problema, kaip ir Pats 
rašai, esanti „lyg kertinis akmuo tremties jaunuomenėje 
lietuviškajam sąmoningumui ugdyti“. Jai esu pasirinkęs 
nemaža medžiagos, nes paversti ją brošiūra žadėjau Lietu- 
vių katalikų mokslo akademijos „Suvažiavimo darbams“. 

Tačiau šiame leidinyje ji dings, nes nežinia kada jis išeis; 
antra, jo dydis bus prieinamas tik Akademijos nariams. 
Jaunimas jo iš viso nė neregės. Kas kita, jei „Asmuo ir 
istorija“ išeitų tokia serija, apie kurią kalbamės. Ir Tavo 
minimą klausimą „Evangelija ir kultūra“ (ištrauka jau 
spausdinama šiame numeryje. — Red.) galėčiau tokiai se- 
rijai nesunkiai paruošti. O apie lietuvių kalbą pafiloso- 
fuoti rengiuos irgi jau senokai. Manau, kad ir kiti atei- 
tininkai, visų pirma kun. Paškus, prel. Balčiūnas, kun. 
St. Yla, dr. J. Girnius, dr. K. Girnius, būtų pasiryžę pa- 
teikti po brošiūrą tuo ar kitu degančiu klausimu. Tokių 
brošiūrų nauda būtų dar ir ta, kad jos, svarstydamos 
gyvus klausimus, krikščioniškai tautine plotme, būtų 
naudingos ir Lietuvai, o būdamos nedidelio formato, 
galėtų lengviau į ten ir patekti. Tuo būdu dirbtume ne 
tik sau, bet ir tėvynei. 

Mielas Adolfai, serija brošiūrų ideologiniais klausimais 
yra senas dalykas, keltas jau prieš kokius trejus metus. 
Ir man net keista, kodėl šis, toks beveik savaime aiškus 
reikalas nėra nė kiek pajudėjęs. Man net yra atėjęs į 
galvą tokios serijos pavadinimas: „Mūsų idėjos dabarties 
šviesoje“. Tai būtų lyg ir tęsinys „Mūsų idėjų“, pradėtų 
Lietuvoje, bet irgi neištesėtų. Na, ten bent pradėjome. 
Tuo tarpu čia dar net nė nepajudėjome. Savotiškai skam- 
ba tarsi koks paradoksas ar net gyvenimo ironija, kad 
„Ateities“ leidykla įstengia išleisti „Literatūros serijoje“ 
vieną knygą po kitos — net tokią stambią kaip I. Mero 
„Striptizas“ (jau net 11 numerių), o nė nepajuda pasaulė- 
žiūrinėje srityje. Negi ateitininkai yra gyvi tik literatūra? 
Jos anaiptol neneigiu, nes ir mano paties knygelė yra ten 
išėjusi. Tačiau šalia dailiosios literatūros reikia mums ir 
pasaulėžiūrinio žvilgio bei pasaulėžiūrinio gylio, kurių 
dailioji literatūra ne visados reikiamai teikia. Aš nekaltinu 
„Ateities“ leidyklos vadovų: jie eina dailiosios literatūros 
keliu ir tegu eina. Tačiau reikia šią jų iniciatyvą praplėsti 
ir pasaulėžiūrine kryptimi. Reikia „Mūsų idėjų dabarties 

šviesoje“. Tik tada, kai turėsime ir antrą seriją, galėsime 
tarti, kad vykdome pilnutinį išsilavinimą bei kuriame 
pilnutinį gyvenimą, kaip to iš mūsų reikalauja mūsoji 
ideologija. 

Toks tad, mielasis Adolfai, yra mano atsakymas į Tavo 
laišką bei prašymą. Esu pasiryžęs jį patenkinti, bet kita 
forma, negu Tu ar jūs ten visi esate sumanę. Man atrodo, 
kad jūs ten per daug teikiate reikšmės visokioms iš anks- 
to susidarytoms programoms ir apskritai organizacijai. Ar 
kartais ateitininkija nėra virtusi per daug organizacija? Ar 
nereiktų jai pasukti sąjūdžio kryptimi; sąjūdžio be dide- 
lių programų, be tikslių protokolų ir aiškių susirinkimų, 
bet telkiantis aplink asmenis bei klausimus, gyvenant jų 
šiluma bei įtampa, turint daugybę centrelių be jokio ypa- 
tingo vieno centro. Taip yra buvę pastarąjį dešimtmetį 
Lietuvoje (1930-1940 m.), ir, kaip Pats žinai, tai yra davę 
labai gerų vaisių. Ir Lietuvoje ateitininkija laikėsi sąjūdine 
dvasia, o ne stipria organizacine sąranga. Kur gyvena 
sendraugis ateitininkas, ten turi aplinkui jį ir jo iniciatyva 
telktis jaunesnieji: moksleiviai ir studentai; telktis laisvai; 
kavos išgerti, pasišnekučiuoti, pasiginčyti, brošiūrų pasi- 
imti ar anksčiau pasiimtas pareferuoti. Skundžiamės, kad 
sendraugiai neveiklūs. Organizaciškai jie buvo neveiklūs 
nė Lietuvoje. Tačiau ne čia - ne organizacijoje - slypi 
sendraugio veikla. Sendraugis jau yra išėjęs į gyvenimą ir 
turi ten veikti vienas — sava asmenybe ir sava trauka, kad 
burtų aplink save kitus ir kvėptų jiems ateitininkiškosios 
dvasios. Ten yra sendraugio veiklos prasmė bei šios vei- 
klos kryptis. O sendraugių organizacija yra tik formalinio 
pobūdžio. Nežinau, gal apie tai esate kalbėję ir šia lin- 
kme sendraugių veiklą kreipę. Gal aš braunuos į atviras 
duris. Tačiau rašau tai, ką galvoju ir kas Lietuvoje yra 
buvę labai sėkmingai išmėginta. Kodėl tai nebūtų galima 
Amerikoje ar kur kitur? 


Tavo A. Maceina 


MENAS IR MORALĖ - 
SUAKTUALĖJUSI MŪSŲ PROBLEMA 


Laiškas „Tėviškės žiburių“ 
redaktoriui 


Mielasis Kunige Pranai, 

Praėjusiais metais, norėdami visuomenei priminti, esą 
ir ašen jau peržengęs tokią savo amžiaus ribą, už kurios, 
pasak Šventraščio, prasideda tik bėdos bei vargai, Jūs 
man atsiuntėte keletą klausimų, kad į juos atsakyčiau ir 
tuo būdu tarsi pats pasiskardenčiau savo gyvenimo keliu. 
Dauguma anų klausimų sukiojosi aplinkui filosofiją. Nūn 
juos teko liesti „Aiduose“ (1978, Nr. 8-10), kalbantis su 
jaunesniaisiais mūsų mąstytojais, susibėgusiais irgi manos 
senatvės proga (Pig. „Aidai“, 1978, Nr. 2). Tad šie klau- 
simai atkrito savaime. Kitų — apie mūsų tautos pajėgumą 
spirtis įvairiopai dabarties grėsmei, apie nepasaulėžiūrinę 
politiką, apie Lietuvos komunistinimo ir rusinimo santy- 
kį — nenorėčiau liesti todėl, kad apie tai esu jau ne sykį 
kalbėjęs - daugiausia „Į laisvę“ žurnale. 

Vienas betgi Jūsų klausimas laukia atsakomas - ne 
ta prasme, kad jis būtų buvęs dar niekur neliestas: ir 
apie jį esu jau kartą rašęs, nors ir gana seniai (1955 m.). 
Jis laukia atsakomas ta prasme, kad netikėtai yra pasi- 
daręs aktualus, tapdamas ginčo objektu, kaip Jūs sakote, 
tarp „moralistų ir rašytojų“. Ar šis ginčas išsivystys ir 
savo objektą kiek ryškiau nušvies, šiandien dar sunku 
pasakyti. Dažniausiai mes tik baksteliame vienas kitam 
į pašonę ir nutylame;: leistis giliau paprastai vengiame. 
Sakysime, Anatolijus Kairys savo kalba premijos įteikimo 

proga (1978 m. balandžio 23 d.) apkaltino mūsąją tremties 
poeziją „idėjine impotencija“. Tai sunkus kaltinimas. Ta- 
čiau niekas ligi šiol to kaltinimo nesvarstė: nei jo tiesos, 
nei slaptos jo prasmės. Šis tad tingumas „plėšytis“ skatina 
mane stabtelėti truputį prie minėto klausimo, kad ir jis 
neliktų tik pasibaksnojimu. 


1 


Patį klausimą Jūs, mielasis Redaktoriau, esate man 
šitaip nusakę: „Pastaruoju metu išeivijos literatūroje keliamas 
moralumo — nemoralumo klausimas. Atsirado lyg ir mora- 
listų — rašytojų konfliktas. Atrodo, moralistai kapituliuoja, o 
rašytojai triumfuoja. Kokia būtų Jūsų sugestija sprendžiant šį 
klausimą?“ 

Jį kreipiate į mane ne kaip „moralistą“, nes žinote, kad 
toks nesu, bet, Jūsų žodžiais tariant, kaip į „literatūros 
žmogų“, nors esu šiai sričiai atsidėjęs tik prabėgomis. 
Užtat norėčiau ir kalbėti ne kaip „moralistas“ ir ne kaip 
„rašytojas“, o tik kaip žmogus, kuris yra truputį suglumęs 
minėto klausimo akivaizdoje, klausdamas pats save ir ki- 
tus: ar nedarome čia kažkokios klaidos? Tad ir tolimesni 
mano žodžiai bus ne tiek sugestija, kurios prašote, kiek 
kai kurių ano klausimo atžvilgių paprastas apmąstymas. 

Jei neklystu, Jūsų minimas sankirtis tarp moralistų ir 
rašytojų yra kilęs ryšium su „Ateities“ išleista ir Lietuvių 
rašytojų draugijos premijuota (1977 m.) Icchoko Mero 
knyga „Striptizas arba Paryžius-Roma-Paryžius“ (1976). 
Ne vieną ši knyga yra papiktinusi, o jos recenzentas 
dr. Jonas Grinius vadina ją tiesiog „literatūra pagal mi- 
nisijonėlio madą“ („Tėviškės žiburiai“, 1978, Nr. 20-22), 
patardamas Čikagos teologams, mėginusiems ieškoti jos 
simbolių prasmės, „pirmiau išmokti skaityti literatūros 
kūrinius, nes teologijos čia neužtenka“ (Nr. 22, p. 2). 
Gilesnių betgi ginčų ir ši knyga nesukėlė. Pats I. Meras 
interpretuoti ją atsisakė — sava interpretacija nėra svares- 

nė, negu svetima, - o „Čikagos teologai“ irgi lig šiol tyli. 
Stebint iš tolo, neatrodo, kad „moralistai kapituliuoja, o 
rašytojai triumfuoja“, kaip rašote. Atrodo, kad abi pusės 
neturi ko pasakyti. 

Pačios knygos reikalu aš taip pat neturėčiau ko pa- 
sakyti. Skaitęs ją tik sykį, nedrįsčiau jos interpretuoti. 
Nedrįsčiau nė teigti, ar ji morali, ar nemorali. Mat moralės 
sąvoka savo esme yra asmeninė. Moralus ar nemoralus gali 
būti žmogus ir jo veiksmas — vidinis ar viršinis. Bet kaip 
pritaikyti moralės sąvoką bei normas veikalui? Tai pats 
pirmasis klausimas, kurį reiktų išsiaiškinti kalbant apie 
meno ir moralės santykį. Pavyzdžiui, žmogžudystė yra 
nemorali — ir kaip sumanymas, ir kaip įvykdymas. Bet jos 
vaizdas paveiksle? Sakysime, Fr. de Goya kūrinys „Gegu- 
žės 3-oji 1808 metais“? Jėzaus Kristaus pasmerkimas kry- 
žiaus mirčiai taip pat nemoralus, tiek Izraelio kunigams 
šios mirties reikalaujant, tiek Pilotui su šiais reikalavimais 
sutinkant. Bet Jėzaus nukryžiavimo paveikslai? Kaip žiūrėti 
į nemoralaus veiksmo atvaizdą? Juk nemoralaus veiksmo 
vaizdas nėra savaime nemoralus, kadangi jis nėra asmuo. 
Kada tad prasideda veikalo nemoralumas? Ir ar iš viso 
jis prasideda? 

Kartais man atrodo, kad esame atsidūrę akligatvyje, 
spręsdami meno ir moralės santykį. Visų pirma — kodėl 
tik meno ir moralės? Juk šalia meno esama daugybės ir 
kitų objektyvuotų kultūros sričių. Jei tad moralės sąvoka 
gali būti taikoma menui, kodėl ji negalėtų būti taikoma ir 
kitoms sritims? Kodėl nekalbėti apie techniką ir moralę, 
ūkį ir moralę, filosofiją ir moralę, muziką ir moralę, ar- 
chitektūrą ir moralę? Kodėl neklausti, kas moralesnis: re- 
volveris ar atominė bomba? Kapitalizmas ar socializmas? 
Platonizmas ar egzistencializmas? Bachas ar Ravelis? Ei- 
felio bokštas ar Notre-Dame? Nesakykite, kad tai klaidynės! 
Tai tik pavyzdžiai, kad moralės sąvoka iš tikro ne visur 
tinka ir kad tikrasis jos taikymas reikalingas didelio apdairu- 
mo bei „dvasių skyrimo“. Juk jei moralistai neapsirėžtų tik 

menu, o iš meno sričių tik literatūra ir tapyba su skulp- 
tūra, bet imtųsi apmąstyti ir kitas „objektyvuotos dvasios“ 
(N. Hartmannas) sritis moralės šviesoje, tuomet gal mums 
ir paaiškėtų, ar iš viso esama santykio tarp meno ir 
moralės ir, jei jo esama, kokios prasmės šis santykis turi. 
Ar kartais mes netaikome knygai ar paveikslui to, ką 
turėtume taikyti skaitytojui ir žiūrovui? Ar dorinė mūsų 
sielovada nėra kartais nusigrįžusi nuo asmens ir atsigrįžu- 
si į daiktą? Ar mūsų pamokslininkai negriaudžia kartais 
prieš peilių fabrikus, užuot mus mokę nesinešioti peilio, 
jei nesugebame suvaldyti pykčio? 

Šį klausimą esu kėlęs prieš daugelį metų straipsnyje 
„Asketų sukilimas“, paskelbtame „Literatūros lankuose“ 
(1955, Nr. 5). Čia jį tik primenu. Bet priminti reikia, nes 
tas pats nesusipratimas išnyra ir mūsų dienomis. Asketų 
sukilimas, atrodo esąs nebenumalšinamas. Vis dėlto gal jis 
būtų ne toks tūžlus ir tuo pačiu sėkmingesnis, jei atkreip- 
tume dėmesį į du dalykus: 1) mūsoji moralės samprata 
yra apspręsta mūsosios kultūros ir 2) mūsoji moralė yra 
nepateisinamai siaura. Kitaip tariant, spręsdami meno ir 
moralės santykį, remiamės Vakarų moralės samprata, tarsi 
Vakarai būtų visas pasaulis. Antra vertus, kalbėdami apie 
meną ir moralę, turime paprastai galvoje seksualinį reiškinį, 
tarsi jis išsemtų visą žmogaus elgesio plotą. 


2 


Prieš keletą metų užsuko pas mane vienas aukštas 
mūsų dvasiškis, neseniai grįžęs iš Indijos. Pasakodamas 
savo įspūdžius, jis tarp kitko paminėjo, kad Indijos šven- 
tyklos esančios kimšte prikimštos statulų ir kad šios sta- 
tulos beveik be išimties vaizduojančios lytinį veiksmą 
įvairių įvairiausiais jo pavidalais. Tada aš paklausiau: „Ar 
laikote tai pornografija?“ — „Anaiptol!“ — buvo atsakymas, 
toks savaimingas bei staigus, jog nebuvo galima abejoti jo 
nuoširdumu nė truputėlio. 

Ir štai šis atsakymas nebuvo naujas. Savo trumpu 
„anaiptol“ anas dvasiškis tik nusakė tai, ką buvo išgyve- 
nęs ir grafas H. Keyserlingas, Estijos vokietis, lankydamas 
tą pačią Indiją beveik prieš šešiasdešimt metų. Savo kny- 
goje „Filosofo kelionė aplink pasaulį“ (Darmstadtas, 1920, 
2 tomai) Keyserlingas aprašo jo paties regėtą hinduistinę 
šventę Madura mieste. Štai jo žodžiai: 

Hinduizmo šalininkams nėra reikalingos žmonių aukos; jie 

yra per moteriški ir per švelnūs, jog džiaugtųsi žlugimu. Vi- 

sas Šyvos kultas yra perskverbtas gyvybiniu gimdymu. Pirmą 

sykį savo gyvenime čia mačiau rodant seksualinius veiksmus, 
suvoktus ne kaip nešvarybę, o kaip šventenybę, kaip prasmenį 
gamtoje buvojančio dieviškumo. Jokios nešvankios mintys neatėjo 
maldininkams į galvą, dalyvaujant lėlių vaizduojamame Šyvos ir 
Šaktės susijungime. Jokia indų moteris, kuri šią naktį lankstėsi 
prieš Lingą (phallus, sanskr. lingam. - A. Mc.), nebuvo kitaip 
nusiteikusi, negu ispanų vienuolė klūpodama prieš Nekaltai Pra- 
dėtosios paveikslą. Visi hinduizmo šalininkai garbina pojūtinę 
meilę kaip dieviškosios kūrybinės galios prasmenį ir naudoja ją 
tarsi savos aukos nešinį. Vyras ir moteris niekad neprivalo ar- 
tintis, nejausdami, kad per juos kuria Brahma. Meilėje jie turi 
išgyventi vienas kitą kaip dieviškus ir pratęsti gyvybę ne gašlu- 
mo, o dieviškosios dovanos dvasia. Tuo būdu gyvulinis geismas 

virsta dieviškumo išraiška (t. 1, p. 102). 

Kaip ši išraiška išeina aikštėn mene? H. Keyserlingas 
teisingai pastebi, kad „kiekvienas geismas (Trieb) atsi- 
spindi žmogaus veide, šįjį pakeisdamas - vieną sugyvu- 
lindamas, kitą pagražindamas, kitą vėl sušėtonindamas, 
taip kad iš tikro čia galima kalbėti apie tam tikrą trans- 
figūraciją“ (I, 103). Menininkas, pasak Keyserlingo, sten- 
giąsis įkūnyti šią transfigūraciją tokiu būdu, jog būtų 
„išreikšta visa jos esmė“ (ten pat). Kitaip tariant, geismo 
vaizdas mene priklauso nuo jo išgyvenimo žmoguje: kokį 
jį žmogus atspindi savyje, tokį jis regi ir meno kūriny- 
je. Nėra abejonės, kad geismo, ypač lytinio, išgyvenimas 
Vakaruose yra atvirkščias jo išgyvenimui Indijoje. Kas 

ten yra šventenybė, tas mums amžių amžiais įtaigojama 
kaip nešvarybė. Užtat nė kiek nenuostabu, jei ši nešva- 
rybė niekad neuždegė Europos menininkų taip, jog jie 
lytinio geismo transfigūraciją būtų pastebėję žmoguje ir 
ją perkėlę į savus kūrinius. Šio geismo atvaizdą žmo- 
gaus veide jie regėjo tik kaip suteptį. Jokio dvasinio 
poaukščio, jokio religinio pokylio; viskas gyvuliška ir 
net velniška. Ne be pagrindo tad Keyserlingas sako, kad 
„Vakarai net ir vidurinių amžių metu buvo nusiteikę 
per daug moksliškai, kad būtų galėję išreikšti irraciona- 
linį pradą“ (I, 104). Net ir vadinamajam „Minnesango“ 
tarpsnyje, kai meilė (minne) buvo pagrindinis dainų bei 
rungtynių motyvas, ji liko atsieta nuo kūno. VI. Solov- 
jovas tiesiog šaipėsi iš vakarietiškųjų riterių, esą šie ko- 
vęsi už savo mylimąsias, kurių niekados savo gyvenime 
nebuvo matę (plg. jo kalbą „Trys galios“ 1877 m.). Todėl 
kai vėliau, atrodo, pradedant G. Boccaccio (1313-1375), 
imta lytinis geismas vaizduoti literatūroje, visa ši litera- 
tūra gavo „pornografijos“ vardą ir buvo įtraukta į baž- 
nytinį indeksą, vadinasi, į katalikui neskaitytinų knygų 
sąrašą. Vakarų nesugebėjimas išgyventi lytinio geismo 
transfigūracijos prasme yra pagrindinė „pornografijos“ 
priežastis. 

Tai betgi, ko neįveikė Vakarai, „kaip tik sugebėjo 
hinduizmas“, sako Keyserlingas (ten pat), būtent: per- 
teikti vaizdu kūno šventumą, ne jį nukūninant, kaip tai 
regime, pavyzdžiui, ankstyvųjų viduramžių madonose ar 
bizantinėse ikonose, bet, atvirkščiai, pakeliant gyvybinį 
jo kūrybiškumą ligi aukščiausio laipsnio. Hinduistinis 
menininkas kūręs, pasak Keyserlingo, taip, tarsi kūnas 
turėtų vaizduotę: „hinduistinė plastika reiškia fantastinį 
visų neprotinių gyvybės jėgų atgimimą“ (I, 105); visa, 
kas žmoguje yra irracionalu, „prasiveržia Indijos mene 
nesuklastotu originalumu“ (I, 105-106). Todėl dr. Jono 
Griniaus teiginys, jo paties vadinamas „nuo seno ži- 
noma tiesa“, kad „seksualinės scenos dėl elementaraus 

gaivalingumo nesiduoda meniškai apvaldomos“ („Tėviš- 
kės žiburiai“, 1978, Nr. 22, p. 2), galimas daiktas, tinka 
Vakarams ir jų menininkams, tačiau jis netinka, kaip 
matome, Indijos menui. O Vakarams anas teiginys tinka 
tik todėl, kad Vakarų moralė nesugebėjo pirmykščio Viešpa- 
ties palaiminimo „Būkite vaisingi ir dauginkitės“ (Pr 1, 28) 
paversti kūno šventybės išgyvenimu. Jei tad šiandien kyla 
meno ir moralės sankirtis, tai turi krūtinėn muštis ne 
menas, 0 moralė, nepajėgusi atskleisti kūne kuriamosios 
Dievo jėgos, nepaisant, kad krikščioniškoji dogmatika 
ir laiko moterystės sąjungą sakramentu, vadinasi, trans- 
figūracijos ženklu bei įvykdymu. Tačiau transfigūracijos 
sąmonės kūno santykiuose mes nesame gavę iš mūsų 
moralės nė trupučio. 


3 


Dar sunkiau kalbėti apie meną ir moralę, kai mūsieji 
moralistai šių sričių santykį regi beveik be išimties tik 
seksualinio reiškinio plotmėje. Tardami, esą tas ar kitas 
kūrinys esąs „pornografinis“, jie tuo pačiu taria, kad jis 
vaizduoja lytinius tos ar kitos rūšies veiksmus. Sutikime, 
kad daugelis šių veiksmų iš tikro yra nemoralūs. Net ir 
hinduizmas, regėdamas juose dieviškosios kūrybos pro- 
veržį, anaiptol neneigia, kad jų gali būti ir iškreiptų, va- 
dinasi, nešvarių. Vis dėlto hinduizmas šią nešvarybę regi 
ne pačiame veiksme, o žmogaus išgyvenime: išgyvenimas 
gali būti ir nešvarus, krikščioniškai kalbant, nuodėmingas; 
pats gi veiksmas visados yra šventas. Užtat budizmas ir 
nesidrovi vaizduoti šį veiksmą mene: tesusigėsta tie, kurie 
nešvankiai mąsto jo akivaizdoje. Tuo tarpų mes puolame patį 
veiksmą, paneigdami jam galimybę būti meniškai apval- 
domam. Tai nepateisinamas dorinės normos siaurinimas, 
nes tuo būdu seksualinis reiškinys pridengia visus kitus 
mene vaizduojamus reiškinius, kurie žmogaus būčiai yra 
dar reikšmingesni nei lytiniai veiksmai. Pats vienas lytinis 

geismas, nors ir būdamas gana veržlus, paliečia žmogiš- 
kąją asmenybę tik labai paviršiumi, todėl nuodėmės atve- 
ju žaloja ją mažiausiai. Tuo tarpu dailioji literatūra yra 
pilna melo, šmeižto, pavydo, klastos, skriaudų, žiaurumų, 
prievartavimų, savižudybių, žmogžudybių, vadinasi, viso 
to, kas keičia žmogų pačiame jo asmens vidurkyje ir kuo 
nebegalima nusikratyti visą gyvenimą. Tačiau klauskime 
atvirai: ar mūsų moralistai yra kada nors kalbėję apie šių 
veikalų nemoralumą? Ar L. Tolstojaus „Ana Karenina“ yra 
moralus veikalas? Juk pagrindinė jo veikėja yra ne tik 
svetimoterė, bet ir savižudė. F. Dostojevskio Raskolniko- 
vas yra, tiesa, žmogžudys, užtat jis bent atgailoja už savo 
kaltę prie jos prisipažindamas ir eidamas į kalėjimą. Tuo 
tarpu Karenina? Ir vis dėlto nė vienam moralistui nėra 
atėję į galvą laikyti Tolstojaus kūrinį nemoraliu. Ar tai 
nėra ženklas, kad mūsų moralė yra meno atžvilgiu nusi- 
teikusi kažkaip kreivai, pasakyčiau, net - fariziejiškai. Ji 
griaudžia prieš tai, kas savyje yra šventa, ir tyli akivaizdoje 
to, kas savyje yra nedora. 

Bet kaip tik ši tyla ir yra ženklas, jog meno ir moralės 
klausimas yra patekęs į akligatvį; kad jis yra sujauktas, 
klaidus, paviršutiniškai keliamas ir dar paviršutiniškiau 
sprendžiamas. Ar visos tos „aksiomos“, kuriomis grin- 
džiamas šis sprendimas, nėra kartais sofizmai? Ar iš 
tikro jau taip savaime aišku, kad menas yra reikalingas 
kažkokios kitos prasmės, negu tik būti menu? Ar iš tikro 
jau taip savaime aišku, kad objektyvuotas veikalas gali 
būti matuojamas moralinėmis normomis? Ar iš tikro jau 
taip savaime aišku, kad „Po Damoklo kardu“ yra mora- 
lesnis kūrinys negu „Sauja skatikų“? Prisipažinsiu, kad 
man visi šie klausimai anaiptol nėra savaime aiškūs ir kad 
todėl dažną ginčą meno ir moralės klausimu išgyvenu 
arba kaip klydinėjimą iš vienos pelkės į kitą, arba kaip 
fariziejinį skeryčiojimąsi, iškošiant uodą, o praryjant ku- 
pranugarį. 

Štai, mielasis Kunige Pranai, mano atsakymas į anks- 
tesnį Jūsų klausimą. Kaip matote, jokių sugestijų ne- 
duodu, nes jų negaliu duoti. Noriu tik atkreipti dėmesį 
visų tų, kurie meno ir moralės klausimu serga, kad jie 
permąstytų pačius pagrindus, kad vakarietiškos moralės 
sanklodos jie nelaikytų morale apskritai, kad išsivaduotų 
iš seksualinio blūdo, o pažvelgtų plačiau bei giliau į žmo- 
giškąjį būvį, kurio dvasinė pusė yra žymiai juodesnė (pornos) 
negu kūninė. 


Jūsų Antanas Maceina 


„„ FILOSOFAVIMAS... YRA REIKALAS 
KIEKVIENO ŽMOGAUS - IR VERGO, 
IR VALDOVO“ 


[Dr. Antanui Maceinai buvo paskirta Ateitininkų 
federacijos Stasio Šalkauskio kūrybinė premija už jo veikalą 
„Filosofijos kilmė ir prasmė“. Ta proga Laureatas Ateitininkų 

federacijos vadui dr. Petrui Kisieliui parašė laišką, 

kurį žemiau spausdiname.] 


Garbingasis Federacijos Vade, 

Didžiausia nuostaba sutikau žinią, kad Ateitininkų fe- 
deracijos Stasio Šalkauskio kūrybinė premija šiais metais 
yra paskirta man - ne už bendrąją ateitininkišką veiklą, 
kaip pirmą kartą lygiai prieš 10 metų (1969), vadovaujant 
dr. J. Pikūnui, bet už atskirą darbą, būtent už knygą 
„Filosofijos kilmė ir prasmė“ (Roma, 1978). Tai staigmena 
ne tik man pačiam; tai posūkis tiek premijos komisijos, 
tiek ateitininkų vadovybės nusistatymo: neapsirėžti atei- 
tininko veiklos visuma, o atžymėti ir skirtinus jo laimė- 
jimus. Mano atveju šis posūkis turi dvejopos reikšmės: 
jis pabrėžia filosofijos svarbą, ir šią svarbą kelia aikštėn 
ateitininkija pati pirmoji. Reikšdamas tad gilią padėką ir 
komisijai, nusprendusiai minėtą knygą esant vertą tokios 
premijos, ir Ateitininkų federacijos valdybai, patvirtinusiai 
komisijos sprendimą, norėčiau šia proga tarti keletą žo- 
džių apie ateitininkiškojo nuosprendžio prasmę. 

K. Jaspersas, vienas iš žymiųjų mūsų tarpsnio filosofų, 
yra pabrėžęs, kad „mes turime liautis vaizdavęsi, esą filo- 
sofavimas savyje ir iš esmės yra profesorių reikalas. Jis yra 
reikalas kiekvieno žmogaus — ir vergo, ir valdovo“. Kitaip 
tariant, filosofija nėra „išrinktųjų“ pomėgis, bet žmogiškoji 
būtinybė apskritai. Istorijos eigoje ji susiklosto „minties kul- 
tūra“ (K. Joelis) šalia daugybės kitų kultūros sričių, kaip 
mokslai, menai, dorovė, ūkis, technika... Bet kaip tik todėl, 

kad filosofija yra kultūrinis laimėjimas, o ne gamtinė do- 
vana, ji reikalauja būti ugdoma ir perteikiama kiekvienai 
kartai vis iš naujo. Niekas į filosofiją neįgema; kiekvienas 
yra į ją įvedamas, ja uždegamas, ja praturtinamas. Filosofi- 
ja yra kūrybinė žmogaus veikla mąstymo plotmėje. 

Ir štai ši veikla turi ypatingos reikšmės visoms kitoms 
kultūrinio gyvenimo sritims. Be abejo, kiekviena kultūros 
sritis yra nepriklausoma tiek savo kilme, tiek savo sąran- 
ga. Visos jos kyla iš žmogiškojo būvio, bet ne viena iš 
kitos: menas nekyla iš mokslo ir nėra mokslas; mokslas 
nekyla iš dorovės ir nėra dorovė; dorovė nekyla iš ūkio 
ar technikos ir nėra nei ūkis, nei technika. Taip ir su 
filosofija. Ir ji turi savą skirtiną šaltinį ir savą skirtiną 
sąrangą. Būdama tačiau mąstymo kultūra, filosofija teikia 
savimonę kultūrai apskritai ir atskiroms jos sritims. „Kas 
aš esu?“ — į šį klausimą atsako tik filosofija, nes tik filo- 
sofija pajėgia klausti, kas yra ir kodėl yra. Visos kultūros 
sritys buvoja, tiesa, ir be filosofijos. Tačiau visos jos buvo- 
ja aklai, kadangi savo pačių priemonėmis — mokslinėmis, 
estetinėmis, dorinėmis, ekonominėmis, technikinėmis... — 
jos negali atsakyti, kas jos yra savyje. Filosofija vienintelė 
atveria joms akis. Kultūros savimonė glūdi filosofijoje. 

Tai ir yra filosofijos reikšmė kultūriniam gyvenimui. 
Nes be savimonės jokia šio gyvenimo sritis neperžengia, 
St. Šalkauskio žodžiais kalbant, liaudinio laipsnio. Sakysi- 
me: net ir labai išsivysčiusi technika lieka primityvi savo 
dvasia, jei nėra lydima gilesnio jos prasmės apmąstymo. 
Prasmės gi klausimas - kaip ir būties — yra esmiškai filo- 
sofinis klausimas. Tai tinka visam kultūriniam gyvenimui, 
pirmoje eilėje dvasinei jo plotmei. Kas nefilosofuoja, lieka 
įstrigęs liaudinėje būklėje, nors ir būtų didžiausias savo 
srities mokovas. Tuo galima išaiškinti, kodėl literatūros - 
grožinės ir mokslinės, - istorijos, sociologijos, psichologijos 
ir net teologijos veikalai dažnai esti gana lėkšti: gausūs 
žiniomis, tušti mintimis. Nekultūrindamas savo mąstymo, 
žinovas nepajėgia įžvelgti savo žinių ryšio, jų esmės bei 

prasmės, todėl pateikia jas, lietuviškai kalbant, „žalias“, 
be abejo, naudingas savai sričiai, bet nereikšmingas žmo- 
giškajam būviui suprasti bei grįsti. Tai skaldo kultūrinį 
gyvenimą į nesusisiekiančias sritis. Štai kodėl šiandien 
teisingai sakoma, esą specialistai nesusikalba tarp savęs. 

Šiuo atžvilgiu filosofija ir skiriasi nuo visų kitų kul- 
tūros sričių: ji teikia ne žinių, o judina mintį. Filosofija 
yra ne sistema, o sąjūdis. Senovinės kultūros tyrinėtojas 
B. Snellis yra pavadinęs graikų filosofiją „dvasios atradi- 
mu“, tačiau anaiptol ne ta prasme, kokia kalbame apie 
Amerikos atradimą. Amerika buvojo ir prieš Kolumbą. 
Tuo tarpu dvasia atsiranda tik ją atrandant. O jos atradė- 
ja kaip tik ir yra filosofija. Posakiai „bedvasis mokslas“, 
„bedvasis menas“, „bedvasė dorovė“, „bedvasis ūkis“, 
„bedvasė technika“ kaip tik ir išreiškia tas kultūros sritis, 
kuriose dvasia arba dar neatrasta, arba jau prarasta, vadi- 
nasi, kurios buvoja ir gal net klesti, kurios betgi yra aklos 
savo pačių esmei bei prasmei, todėl vis labiau išsivysto 
nebežmogiška ir net antižmogiška linkme. 

Štai kodėl džiaugiuos, kad Ateitininkų federacija at- 
kreipė dėmesio į filosofiją. Čia ne tai svarbu, kad premiją 
gavo manoji knyga. Čia svarbu, kad premijuotoji knyga 
yra filosofinė. Tuo Ateitininkų federacija skatina ir savo 
narius, ir lietuviškąją visuomenę daugiau susidomėti min- 
ties kultūra, kuriai mūsų tautos istorijoje vis buvo lemta 
buvoti tarsi kampininkei, užuot buvojus kaip sąmonės ug- 
dytojai visoms kitoms sritims. Mes per maža esame filosofa- 
vę. Be abejo, Ateitininkų federacijos dėmesys filosofijai yra 
tik vienas žingsnelis dvasios atradimo keliu. Tačiau reikia 
džiaugtis, kad jis padarytas ir kad jį žengė ateitininkai 
pirmieji. Tai tarsi prasmuo ir jų pačių dvasinei padėčiai: 
būti ne tik žinovais savoje srityje, bet ir pilnutiniais žmo- 
nėmis, suvokiančiais prasmę to, ką jie žino ir veikia. 

Ačiū už subjektyvią pagarbą ir už objektyvų ženklą! 


Jūsų Antanas Maceina 

NETIKŠA AR DERINTOjAS? 


Mielas kunige Redaktoriau, 

Ačiū Jums už sveikinimą St. Šalkauskio premijos pro- 
ga. Ši premija man buvo labai netikėta, sykiu betgi išgy- 
venau ją didžiai prasmingai: ateitininkija pirmoji pagerbė 
filosofinį veikalą... 

Skyrelis „Antai“ padaro „Ateitį“ šiandieninę: tai tikras 
aggiornamento. Jį skaitau visad patį pirmutinį — ir ne 
todėl, kad jis yra žurnalo pradžioje. Kad jame grybšte- 
lėjote ir mane už „gyvenimo netikšą“, nenuostabu. Tai 
ženklas, kad šią „netikšą“ laikote aktualia. Iš esmės su 
Jūsų pastabomis nesigalynėčiau. Kodėl gi negalėtų būti 
kunigo ir filosofo, kunigo ir poeto pašaukimai viename 
asmenyje? Tarp jų kaip sąvokų jokios prieštaros nėra. Tik 
iš mano pasipasakojimo „Aiduose“ neregėti, kad kalbė- 
čiau apie sąvokas. O tikrovėje kurgi tie kunigai-filosofai 
ir kunigai-poetai, kurie gyvenime ir sau, ir hierarchijai, 
ir tikintiesiems nebūtų pridarę sunkenybių? Kur tie kuni- 
gai-filosofai, kurie ligi Antrojo Vatikano susirinkimo būtų 
buvę netomistai ir nesuspenduoti? Kur tie kunigai-poetai, 
kurie būtų eiliavę iš kunigiškosios egzistencijos? „Kam 
iš kunigiškosios?“ — paklausite. O gi tam, kadangi Kuni- 
gystės sakramentas nestovi šalia asmeninės (maironinės, 
paparoninės, andriekinės...) egzistencijos, bet privalo ją 
persunkti: arba asmuo gyvena Kunigyste, arba jis yra 
netikša, kaip netikša yra ir tie, kurie negyvena Krikšto, 

Sutvirtinimo, Moterystės sakramentais. Juk ir Jūsų skelbia- 
mas bei vykdomas krikščioniškojo atsinaujinimo sąjūdis 
yra ne kas kita, kaip pastanga perskverbdinti asmeninę 
ateitininkų egzistenciją krikščioniškuoju pradu, kuris ryš- 
kiausiai ir išeina aikštėn sakramentų vaidmenyje. Kodėl 
Kunigystė turėtų sudaryti čia išimtį? Argi filosofija ir 
poezija yra tik atsitiktiniai asmens veikmens? O jei ne 
atsitiktiniai, tai jie irgi kyla iš egzistencijos gelmių, kurios 
kaip tik ir yra persunktos sakramentų galia. Palikus šią 
galią nuošaliai, kaipgi būtų galima kalbėti apie krikščio- 
niškąją egzistenciją iš viso? Štai kodėl aš ir pabrėžiu: „iš 
kunigiškosios egzistencijos“. 

Atitiesdamas Jūsų priekaištą, „Maceina į kunigą tepa- 
žiūrėjo kaip į sielovadį“ (p. 38), norėčiau atkreipti Jūsų 
dėmesį, kad aš pats labai stipriai ginu kunigą kaip auko- 
toją, šventėją — lygiai taip, kaip ir Jūs jį norėtumėte regėti 
(plg. „Krikščionis pasaulyje“, p. 112-115, 312-324). Ginče 
su kun. A. Rubiku ši mano pažiūra yra ypač pabrėžta 
(plg. „Aidai“, 1975, Nr. 6, p. 248-255). Kunigo-filosofo 
ir kunigo-poeto kaip gyvenimo netikšų išgyvenimas yra 
mano siejamas su seminarijų nusistatymu, kurio paty- 
riau ne aš vienas. A. A. kun. A. Baltinis man pasakojo, 
kad, pasirodžius Putino romanui „Altorių šešėly“, vysk. 
J. Staugaitis liepė iš Telšių seminarijos išmesti visus kle- 
rikus, kurie buvo pasireiškę kaip literatai. Taigi vyskupas 
bijojo „netikšų“... 

Bet jau ir pats „išvažiavau į lankas“. Tad reikia sustoti. 
Dar sykį dėkodamas Jums už mielą Jūsų laišką, linkiu 
Jums ir toliau išlaikyti „Ateitį“ tokioje aukštumoje ir kartu 
skleisti ateitininkijoje krikščioniškojo atsinaujinimo reikalą. 
Rašydamas Sekminių išvakarėse, tariu: Imple superna gratia 
quae Tu creasti pectora! 


Jus bičiuliškai gerbiąs A. Maceina 


ŠVENTRAŠTIS IR JO VERTIMAS 


Atviras laiškas prel. Ladui Tulabai 


Garbingasis Prelate, 

Jūsų atveika! į manąjį Jūsų vertimo (evangelijų ir Apaš- 
talų darbų) aprašą? teikia man progos šį aprašą dar kiek 
papildyti ir sykiu paaiškinti bei patikslinti tai, ką nūnai 
minite savo atsakyme, Juk tik sutartiniu kūrybos ir kriti- 
kos darbu pajėgsime susikurti lietuviškąją religinę kalbą, 
kuriai esame įpareigoti pačios Bažnyčios. Atsisakiusi lo- 
tynų kalbos vyravimo, Bažnyčia savaime uždavė tautoms 
sunkų ir ilgalaikį uždavinį išskaidrinti liturginius tekstus 
taip, jog jie tiktų ir Dievui garbinti, ir jo žodžiui skelbti?. 
Šventraštis gi susiliečia su liturgija pačiu esmingiausiu 
būdu: „Liturgija yra Raštas, virtęs malda ir veiksmu“ 
(H. Schlieras). Štai kodėl kiekvienam tikinčiajam šiandien 
rūpi ir turi rūpėti, kad prie altoriaus nebūtų kalbama gre- 
mėzdiškai. Štai kodėl ir aš pats nagrinėjau Jūsų vertimą 
kiek platėliau, negu įprasta laikraščio recenzijose. Jūs rašote, 
kad kritikos nebijote, nes „disputando res clarescit — galynė- 
jantis aiškėja pats dalykas“ (p. 2). Tad pasiaiškinkime dar 
valandėlę. 


! Tulaba L. Į Antano Maceinos pastabas atsiliepiant / „Draugo“ kultūros 
priedas, 1982, Nr. 18, p. 2-4 (cituojant tekste nurodomas puslapis). 

? Maceina A. Šventraščio kalbos beieškant / „Draugo“ kultūros priedas, 
1982, Nr. 7-9. 

* Plg. Maceina A. Religija ir kalba / „Aidai“, 1982, Nr. 2, p. 128-132. 

Šventraščio vertimas veda mus ne tik į pačias giliau- 
sias kalbos paslaptis, bet drauge ir į tikėjimo paslaptis, 
kurias savais žodžiais tariame, kurių betgi niekad nepa- 
jėgiame ištarti lig pat jų gelmės. Šventraštis - „tai Dievo 
žodis, išreikštas žmonių žodžiais“ (kun. A. Rubšys). Jis 
suima savin ir sujungia savimi dvi plotmes: gamtinę ir 
antgamtinę, kuriose mes, tikintieji, buvojame ir kurios abi 
mums yra tikrovinės. Užtat kaip tik todėl niekur kitur 
negalima taip greitai „nusidėti“ arba filologijai (gamtinė 
plotmė), arba teologijai (antgamtinė plotmė), kaip verčiant 
Šventraštį apskritai, o ypač Naująjį Testamentą. Prasimės 
kategorija čia yra vyraujanti, nes, reiškiant Dievo žodį žmo- 
gaus žodžiu, yra galima šiuoju išreikšti tik prasmę arba 
Dievo mintį. Savų žodžių Viešpats neturi. Net jo paties 
varde ieškome prasmės, vadinasi, to, ką jis mums juo 
taria'. Kiekvienas tad vertimas, kuris Šventraščio prasmę 
temdo, dilina ar keičia, yra netinkamas, nors žodiškai 
atrodytų esąs pats tiksliausias. 

Tai nėra reikalavimas „filosofinio preciziškumo ir do- 
gmatiško tikslumo“ (p. 2), kaip Jūs norėtumėte suprasti 
manąjį aprašą. Nė vienas žmogaus žodis — net ir dogmų 
apibrėžtyse - nėra preciziškas. Preciziška yra tik mokslo 
formulė. Tik moksle vanduo yra H,O. Bet kaip tik ne tai 
manė Kristus, tardamas samarietei, kad ji turėjusi prašyti 
ji „gyvojo vandens“ (Jn 4, 10). Gyva kalba, tai teigiate ir 
Jūs patys, „įvairuoja ir turi daugybę niuansų“ (ten pat). 
Vertėjo uždavinys bei pareiga yra suvokti šį prasminį 
svetimos kalbos niuansą ir pasiieškoti jam atitikmens sa- 
voje kalboje. Todėl kai Jūs savo vertime leidžiate Kristui 
klausti „Argi jūsų tarpe yra asmuo” (plg. Mt 7, 9), mes 
tuojau suklūstame, kadangi filosofijos istorija mus moko, 
jog graikai neturėję asmeniui nei sąvokos, nei žodžio. 


4 Plg. Rubšys A. Išėjimas iš Egipto / „Aidai“, 1982, Nr. 2, p. 90-94. 

Lietuviškasis asmuo yra labai naujoviškas, ir evangelistas 
Matas nesiekia taip aukštai: jis paprasčiausiai sako „ant- 
hropos ~ žmogus“. Taip verčia ir naujoji vulgata (homo), 
ir arkiv. J. Skvireckas, ir kun. Č. Kavaliauskas. Visiems 
jiems asmuo yra per atsajus, per filosofinis, kad nusakytų 
žmogaus santykį su savo sūnumi. 

Tokių šūvių viršum galvos Jūsų vertime pasitaiko ne- 
maža (plg. Mt 21, 33; Mk 12, 1; Apd 16, 33, 38). 

Mes gailimės religinėje mūsų sąmonėje įsišaknijusio 
Alyvų darželio, kurį Jūs pavertėte ūkiu: „Tuomet jis ateina 
su jais į ūkį, vadinamą Getsemani” (Mt 26, 36; Mk 14, 32): 
tai primena mums „žemės ūkį“, „gyvulių ūkį“, „Lietūkį“ 
ir net „kolūkį“. Taip pat gailimės ir Cedrono upelio, kuris 
Jūsų vertime virto srautu, vadinasi, ūžiančia bei puto- 
jančia srove ar kriokliu: „Jėzus išėjo su savo mokiniais 
į anapus Kedrono srauto“ (Jn 18, 1). Visi kalnuotų vietų 
upeliukai yra, tiesa, sraunūs. Bet ar jie yra srautai? Tad 
ir arkiv. J. Skvireckas, ir kun. Č. Kavaliauskas vadina 
Kedroną upeliu, ir mes esame jiems dėkingi už šį seno 
religinio įvaizdžio saugojimą. 

Tai miniu ne todėl, kad mano pastabos būtų „pasku- 
tinis žodis“ ar „aukščiausias autoritetas“, kaip Jūs pašie- 
piamai vadinate mano aprašą (ten pat), o todėl, kad ne- 
reikalingos ir net neprasmingos pakaitos jaukia tikinčiojo 
sąmonę. Nei Jūs, nei kas kitas nelaiko, sakysime, K. Rah- 
nerio, SJ, atžagareiviu teologijos srityje. O vis dėlto ir jis 
pataria „iš principo laikytis to, kas įprasta (das Vorgegebe- 
ne), kol pakaitos bus įrodytos; kitaip žmogus neteks pats 
savęs““. Ir iš tikro, skaitydami Jūsų vertimą, mes daugiur 
apstulbstame žodžio seklumu, paverčiančiu nuodėva dieviš- 
kąją mintį. Apsimetėliams išsisukinėjant, esą jie Viešpaties 
vardu pranašavę ir išvarinėję velnius, Jėzus Jūsų vertime 
taria: „Ir tada aš jiems pareikšiu: Niekada Jūsų nepažinau“ 


5 Rahner K. Schriften zur Theologie. — Einsiedeln, 1962, B. V, S. 11-12. 

(Mt 7, 23). Tai terminas, vartojamas teismuose, susirinki- 
muose, atsišaukimuose. „Sinonimų žodynas““ tapatina jį 
su paskelbti, pagarsinti, apskelbti, vadinasi, ką nors oficialiai 
pranešti. Įdėtas į Kristaus lūpas, jis virsta retorika. Atėjus 
Kristui į vienus namus Kafarnaume, „susirinko tiek daug 
žmonių, kad nebuvo vietos net prie durų“ (Mk 2, 2). Ką 
tad darė Išganytojas? Jūsų vertime „jis jiems pasakė kalbą“ 
(ten pat). Tai posakis, tinkąs politinėms ar visuomeninėms 
sueigoms, bet visiškai netinkąs gelbstimajam Kristaus žo- 
džiui, kuriuo jis tame pačiame Kafarnaume išvarinėjo 
velnius, gydė raupsuotuosius bei paralyžiuotuosius (plg. 
Mk 1, 25; 1, 41; 2, 5). Kalbėdamas apie save kaip gerą- 
jį Ganytoją, kuris guldo gyvybę už savo ganomuosius, 
Kristus sako: „Tokį potvarkį gavau iš Tėvo“ (Jn 10, 18), 
tarsi dangiškasis Tėvas būtų koks miestelio burmistras ar 
policijos viršininkas, leidžiąs potvarkių: šis žodis temdo ir 
Dievo Tėvo galią, ir Dievo Sūnaus pasiuntinybę. Tokios 
pat temdomosios ir net klaidinančios prasmės turi ir žo- 
dis privačiai, ne sykį pasitaikąs Jūsų vertime aprašinėjant 
Kristaus ir jo mokinių tarpusavius santykius. Kristui pra- 
našaujant, kad iš Jeruzalės šventyklos neliks akmens ant 
akmens, „prisiartino jo mokiniai, privačiai tardami: Sakyk 
mums, kada tai įvyks“ (Mt 24, 3). Arba: Kristus kalbėjo 
panašybėmis: „be panašybių jis jiems nekalbėjo. Privačiai 
tačiau savo mokiniams visa išaiškindavo“ (Mk 4, 34). Ne- 
galėdami išvaryti vienos piktosios dvasios, „jo mokiniai 
privačiai jį paklausė: Kodėl mes negalėjome jos išvaryti?“ 
(Mk 9, 28). Šitoks vertimas, Prelate, skelia santykį tarp 
Kristaus ir jo mokinių į oficialią ir privačią plotmę ža- 
dindamas įtarimą, esą Kristus viena kalbėjęs oficialiai, o 
kita — privačiai. Taip manė ir gnostikai: Kristus palikęs 
apaštalams kažkokį privatų mokslą, kurį gnostikai žiną, 
todėl išrinktiesiems ir skelbią. Iš tikro betgi tai neatitinka 


é Sinonimų žodynas. - Vilnius, 1980. 

nei Kristaus elgesio, nei galop teksto: mokiniai klausė 
Kristų ne privačiai, o patylomis (secreto; gr. kat“ idian), o 
Kristus aiškindavo jiems, kai jie būdavo vieni skyriumi nuo 
kitų (seorsum; gr. irgi kal“ idian). 

Visi šie žodžiai bei posakiai (ir daugybė kitų, pavyz- 
džiui, asilinės girnos, jaunuolis, jaunuolė, klasė, liaudis, 
nuožiūra, policininkai, redaguoti, sąlytis, ūkininkai, viesuli- 
nis vėjas, visuomenė...) padaro kalbą laikraštinę, nutrauk- 
dami ją į nuvalkiotą kasdienybę. Europoje ir Amerikoje 
žinomas Miunsterio filosofas J. Pieperis regi lygiagretę tarp 
polinkio kasdieninti religinę kalbą ir polinkio biologinti 
seksualinę kalbą: abi šios žmogiškojo gyvenimo plotmės, 
buvusios pridengtos tam tikru slėpiningumu, esti grubiai 
išvelkamos banalion švieson'. Vargu tad yra teisingi Jūsų, 
Prelate, teiginiai: „Man atrodo, kad kalbantieji, ne rašantieji, 
kuria kalbą ir nustato jos dvasią (p. 2)... Jos kitimą lemia 
ne profesoriai, o kasdienis įvairių klasių žmonių naudoji- 
mas“ (p. 3). Mūsų tautos istorija paneigia šiuos Jūsų teigi- 
nius visu akivaizdumu, Mes juk visi gerai žinome, kur link 
ėjo lietuvių kalbos kitimas XVIII-XIX šimtmetyje, patekęs į 
tokių klasių, kaip bajorija ir dvasiškija, lūpas. Mes taip pat 
žinome, kaip kinta mūsų kalba dabartinėje Lietuvoje, var- 
tojama „proletariato klasės“. Antra vertus, mes irgi žinome, 
kas pakėlė bei išvystė mūsų kalbos kultūrą ligi dabartinio 
jos aukščio: Jaunius, Būga, Jablonskis, Balčikonis, Skardžius, 
Salys, Dambriūnas (miniu tik mirusiuosius) — visi profesoriai. 
Kartu su jais ir jų padedami kūrė mūsų kaibą mūsų rašyto- 
jai - pagal gražų V. Mykolaičio-Putino posakį: „Literatūros 
meno kūrėjas yra kartu ir tautinės kalbos kūrėjas““. Šių 
tad rašančiųjų „klasių“ dėka turime šiandien tokią kalbinę 
kultūrą, pro kurią ir Jūs praeiti negalite, pripažindamas, jog 
„versti Šv. Raštą reikia ir kalbinės kultūros“ (Jūsų vertimo 


7 Pieper J. Angemessenės und Unangemessenes // „Internationale katolis- 
che Zeitschrift“, 1973, Nr. 3, S. 267. 
8 Mykolaitis-Putinas V. Raštai. — Vilnius, t. 8, p. 18. 

įvadas, p. 10). O kaip kalbantieji „kuria kalbą ir nustato 
jos dvasią“, girdime tremties porengiuose. Teapsaugo mus 
Viešpats nuo tokios „kūrybos“ ir nuo tokios „dvasios“! 
Kalbantieji kuria kalbą tol, kol tauta neturi rašomosios kal- 
bos. Šiai gi susikūrus (pas mus tai įvyko XX šimtmetyje), ji 
virsta norminė ir pagal ją stengiamasi kalbėti. Net ir tarmės 
vienodėja, rašomosios kalbos įtaigaujamos. Be to, Jūsų ver- 
timas priklauso ne šnekamosios, o irgi rašomosios kalbos 
kategorijai. Todėl rašomosios — ir tai dabartinės - kalbos 
mastu jis tegali būti matuojamas. 

Šį mastą aš ir esu taikęs savame Jūsų vertimo apraše. 
Ankstesnieji ir dabartiniai pavyzdžiai rodo, jog Jūsų ver- 
timo kalbinė kultūra nėra tokia, kokios jau esame pasiekę 
savo raštijoje. Ji yra atkritusi į XIX šimtmečio lygį - tuo 
tik skirtumu, jog ano meto lietuvių kalba buvo nelietuviš- 
ka leksiškai (lenkybės), o Jūsų vertimas yra nelietuviškas 
sintaksiškai (graikybės). Tik paskaitykite, Prelate, kiek ati- 
džiau tokius savo sakinius: 

1. „Su Dievo karalyste yra taip, kaip jei žmogus pasėtų 
dirvoje sėklą, ir jis miegotų ir keltųsi naktį bei dieną, o 
sėkla dygtų ir augtų, jam nežinant kaip“ (Mk 4, 26-27); 

2. „Nes, sakau jums, jog tai, kas parašyta — Su pikta- 
dariais paskaitytas — turi išsipildyti manyje. Mat tai, kas 
mane liečia, eina prie išsipildymo“ (Lk 22, 37); 

3. „O atsitiko, kad jam beeinant savo eilėje kunigiš- 
kos tarnybos pareigas, teko burtu, kaip tai buvo įpraste 
kunigiškoje tarnyboje, įėjus į Viešpaties šventyklą, aukot 
smilkalus“ (Lk 1, 8-9); 

4. „O kaip kai kurie užsikirto ir prieštaravo, piktžo- 
džiaudami Keliui daugybės akivaizdoje, jis, atsitraukęs 
nuo jų, atskyrė mokinius, mokindamas kasdien Tiranc 
mokykloje“ (Apd 19, 9); 

5, „O kai tatai buvo įvykdyta, Paulius įsidėjo į mintį 
apkeliavęs Makedoniją ir Achają, vykti į Jeruzalę, tarda 
mas: Kai būsiu ten buvęs, turiu pamatyti ir Romą“ (Apr 
19, 21). 

Visų šių sakinių žodžiai yra lietuviški, tačiau patys 
sakiniai yra nelietuviški, kadangi suręsti pagal svetimą 
(graikiškąją) sintaksę. Ne ta čia sunkenybė, kad „vargu 
ar kuris Šv. Rašto vertėjas yra pasiekęs ar pasieks bent 
reliatyvaus tobulumo“ (p. 2), kaip Jūs lyg ir norėtumėte 
teisinti savo vertimo silpnybes. Sunkenybė čia ta, kad 
Jūs pasirinkote klaidingą metodą, norėdami vesti skaitytoją 
prie originalo; klaidingą todėl, kad buvote įsitikinę, jog 
graikiškąsias kalbos formas — gramatines, sintaksines ir 
net leksines — galima pateikti lietuviškai tomis pačiomis 
formomis (plg. Jūsų vertimo įvadą, p. 16-17). Štai kur 
Jūsų vertimo negalių šaknys, kurių išravėti nebeįmanoma. 
Kalbos ydas galima pašalinti. Stiliaus nelygumus galima 
ištiesinti. Bet negalima pataisyti metodo, jo iš esmės ne- 
keičiant. O jį pakeitus, reikia versti iš naujo. Sakysime, 
posakius „joks pranašas nėra priimtinas savo tėviškėje“ (Lk 
4, 24) ar „ateisimame pasaulyje“ (Mk 10, 30) ištaisyti labai 
lengva: „joks pranašas nėra priimamas savo tėviškėje“ ir 
„ūteisiančiame pasaulyje“. Tačiau Elzbietos žodžius, tapus 
jai nėščiai, „šitaip padarė man Viešpats dienose, kuriomis 
jis teikėsi nuimti mano pažeminimą žmonių tarpe“ (Lk 1, 
24), - šiuos žodžius jau reikia versti iš naujo. Negalima 
ištaisyti nė „Magnificat“ eilutės „išsklaidė išpuikėlius jų 
širdžių užmąstyse“ (Lk 1, 51), kadangi tai beprasmis raiz- 
ginys. 

Šiuo atžvilgiu Jūs esate savo atsakyme parašę drąsų 
sakinį: „Aš po daugelio metų kruopščių studijų evangeli- 
jose nerandu nesuprantamų bei neišaiškinamų išsireiškimų, 
kurie neva paeitų iš nesuprastos aramėjiškai minties, verčiant 
ją graikiškai“ (p. 2). Jei taip tikrai yra, tai čia pat kyla 
gana keblus klausimas: kodėl mes, skaitytojai, nesupranta- 
me daugelio Jūsų vertimo vietų? Tokių vietų esu citavęs 
savame apraše gana apsčiai. Čia dar pridursiu vieną kitą. 
Ar Jums iš tikro yra aiški prasmė Kristaus žodžių: „Palik 
mirusiems laidoti jų mirusius“ (Mt 8, 22)? Arba: „Turėkite 
savyje druskos ir būkite tarp savęs taikoje“ (Mk 9, 50)? Jūs 

šaukiatės savų komentarų, kuriuose mes rastume „paten- 
kinamų paaiškinimų“ (ten pat). Tačiau Jūsų komentaruose 
tokių patenkinamų paaiškinimų mes kaip tik nerandame. Ar 
iš tikro savo posakiu „palik mirusiems laidoti jų mirusius“ 
Kristus norėjo tarti Jūsų komentaro mintį: „Žemiškus rei- 
kalus reikia palikti tiems, kurie gyvena tik žeme, kurie yra 
mirę dangui“ (Jūsų vertimo p. 61)? Jei tai iš tikro reikštų, 
Kristus būtų buvęs manichėjas, ir visa jo skelbiama grėsmė 
tiems, kurie nevalgydina alkanųjų, negirdo trokštančiųjų, 
neaprengia nuogųjų, nepriglaudžia keleivių, nelanko sergan- 
čiųjų (plg. Mł 25, 35—45), būtų prieštaravimas sau pačiam. 
Nes valgymas, gėrimas, apranga, slaugymas, užeiga yra 
grynai žemiški reikalai. Be to, pridursiu, laidoti mirusius 
visais amžiais ir visose tautose yra buvęs religinis reikalas, 
kaip ir paties Kristaus palaidojimas. Štai kodėl mums sunku 
tikėti, kad Jūsų komentaras atspėja tikrąją Kristaus mintį, ir 
štai kodėl aš teigiu, kad evangelijose esama posakių, kurie, 
aramėjų kalboje buvę savaime suprantami, išversti graikiškai 
anos prasmės netekę, taip kad dabar mes nežinome, ką jie 
iš tikrųjų reiškia. 

Tai patvirtina ir egzegetų bei liturgistų ginčas, ar Kris- 
tus savo kraują praliejo „už daugelį“ ar „už visus“ (Mt 
26, 28: peri pollon; Mk 14,24: hyper pollon), nes šiuos žo- 
džius Kristus tarė aramėjiškai, o mes turime tik graikiš- 
kąjį jų vertimą ar atpasakojimą, ar gal tik intarpą, tad ir 
nesusigaudome, ką gi jie iš tikro reiškia, tuo labiau kad 
nei Lukas, nei Jonas, nei Paulius jų visiškai nemini (plg. 
Lk 22, 20; 1 Kor 11, 25). O jei visų šių — ir daugybės 
kitų — posakių prasmė Jums yra aiški, kodėl jos nepatei- 
kėte pačiame vertimo tekste, o perkėlėte į komentarus? 
Komentaras visada yra tik komentaras - ne daugiau. Joks 
imprimatur, net ir Romos vikariato, komentaro tiesos nelai- 
duoja, ypač lietuviškojo komentaro, kurio kalbos imprimatur 
davėjas juk nesupranta (vysk. Giovanni Canestri), taip kad 
galų gale aną imprimatur esate davęs pats sau; tad kažin 
ar gražu yra jį naudoti diskusijose kaip „argumentą“. Im- 

primatur kaip argumentas veda mus į grynai formalistinį 
autoritetizmą, nepasitvirtinantį nei esmiškai, nei istoriškai; 
esmiškai ne, kadangi, sakysime, Jūsų teiginys, esą Kristaus 
kraujas „nuolat išliejamas Eucharistinėje aukoje ant alto- 
rių“ (Jūsų vertimo p. 139), yra arba gryna alegorija, arba 
teologinė klaida (apie tai dar truputį vėliau); istoriškai ne, 
kadangi, kaip ir Jūs patys žinote, katalikų teologų raštai, 
vėliau indeksuoti, visi yra turėję imprimatur. 

Komentarai, kaip ir savo apraše esu minėjęs, yra ver- 
tingi ir reikalingi, kiek jie paaiškina Šventraščio įvykių 
aplinkybes. Sakysime: „Buvo arti žydų Velykos, ir prieš 
Velykas daugelis iš krašto kopė į Jeruzalę, kad apsivaly- 
tų“ (Jn 11, 55). Čia iš tikro reikalinga paaiškinti, ką reiš- 
kia kopė ir ką reiškia apsivalytų. Žodį kopė Jūs paaiškinate 
anksčiau (plg. Jūsų vertimo p. 110). Tačiau kaip žydų 
apsivalymas Velykų šventėms vykdavo, lieka nepaaiškintas. 
Šia prasme aš ir minėjau, kad „komentarai skaitytojui yra 
naudingi ir net būtini“?. Šventraštis yra senovinė knyga, 
todėl joje aprašomi papročiai, asmenų pareigos, nuotoliai, 
mastai ir k. d. yra paaiškinimų reikalingi. Šios rūšies 
komentarų randame visuose senovinių knygų — klasikų 
ir Bažnyčios Tėvų — vertimuose ar leidimuose. Tačiau 
visai kas kita yra turinio komentarai, kurie Jūsų vertime 
išėjo labai platūs. Jų vertė priklauso nuo teologinio jų 
gylio. Jūsų komentarai dažnų dažniausiai savais sakiniais 
pakartoja tik tai, kas pasakyta tekste. Be to, ne vienas 
Jūsų aiškinimas mūsų neįtikina ir, atrodo, net nesiderinąs 
su įprastiniu Bažnyčios mokymu. Štai pora šios rūšies 
pavyzdžių. 

Kristui išvarius velnius iš dviejų apsėstųjų, anie pra- 
šėsi, kad leistų jiems sueiti „į kiaulių kaimenę“. Kristus 
sutiko, ir „visa kaimenė galvotrūkčiais pasileido skardžiu į 
jūrą ir prigėrė“ (Mt 8, 31-32). Šį įvykį Jūs šitaip aiškinote: 


* „Draugo“ kultūros priedas, 1982, Nr. 9, p. 3. 

„Jėzus norėjo parodyti, kad yra vertybių skalė. Jis leido 
žūti kiaulėms, bet išgelbėjo žmones nuo velnio apsėdimo“ 
(jūsų vertimo p. 62). Tačiau kurgi čia yra ta vertybių 
skalė? Žinoma, kiaulė ne žmogus, bet argi Kristus nega- 
lėjo išgelbėti ir kiaulių? Nėra abejonės, kad „du žmonės 
yra vertesni už du tūkstančius kiaulių“ (ten pat), kaip 
rašote savo komentare. Bet argi Kristus čia privalėjo rink- 
tis: arba du žmonės, arba du tūkstančiai kiaulių? Tokių 
pat klausimų kelia ir Jūsų komentaras ryšium su sukčiu- 
mi prievaizda, esą „apsukrumo bei gudrumo turėtų būti 
rodoma ir naudojama siekiant dvasinių vertybių“ (Jūsų 
vertimo p. 328). Tačiau ar tokiu atveju dvasinės vertybės 
neatsidurtų medžiaginių vertybių plotmėje? Ar „apsukrus 
ir gudrus“ šventasis nebūtų prieštaravimas savyje? Ar iš 
tikro žodžiai apsukrus ir gudrus čia yra savo vietoje? Kaip 
galima būti apsukriai bei gudriai maldingam, dosniam, gai- 
lestingam...? Jei gudraus ir sukto prievaizdos panašybė ir 
turi kokią nors prasmę, tai ji turi būti visai kitaip išversta. 
Štai kodėl aš savo apraše ir minėjau, kad ši panašybė yra 
graikų rašytojo arba nesuprasta, arba jos tekstas yra laiko 
eigoje kažkaip suveltas. 

Dar vienas pavyzdys, gal net pats būdingiausias. Jūsų 
komentaras, esą „Paskutinėje vakarienėje, įsteigiant Eucha- 
ristiją, Kristaus kraujas jau tikrai išsiliejo ir toliau išsilieja 
kiekvienų šv. Mišių eigoje“ (Jūsų vertimo p. 139), dvelkia 
kažkokia beveik nesveika mistika. Nėra jokios abejonės, 
kad kryžiaus auka ir šv. Mišių auka yra ta pati Kristaus auka. 
Tai paskelbė jau Tridento susirinkimas, kovodamas prieš 
liuteriškąjį šv. Mišių kaip aukos neigimą. Tačiau tas pats 
Tridento susirinkimas irgi paskelbė, kad aukojimo būdas 
yra skirtingas (offerendi ratio diversa), būtent: ant kryžiaus 
kruvinas, ant altoriaus nekruvinas. Taip mes mokėmės 
dar gimnazijos suole ir taip skelbia Bažnyčia ligi pat šių 
dienų. Popiežius Pijus XII aiškindamas minėtą Tridento 
susirinkimo nutarimą, kad šv. Mišiose yra tas pats auko- 
tojas (idem offerens) ir ta pati atnaša (eademque hostia), kaip 


356 


ir ant kryžiaus, rašo: „Skirtingas betgi yra būdas, kaip 
Kristus aukojosi: ant kryžiaus jis paaukojo Dievui visą 
save ir savo kančią kaip atnašą kruvina mirtimi, prisiė- 
męs ją laisva valia. Tačiau ant altoriaus jo perkeistosios 
žmogiškosios prigimties dėka ‘mirtis jau nebeturi galios“ 
(Rom 6, 9) ir todėl jo kraujo praliejimas yra nebegalimas“ 
(enciklika „Meditor Dei“, 1947 m., Nr. 57). Kam tad nūnai 
tikėti: popiežiui ar Jums, Prelate? Štai kodėl Šventraščio 
aplinkybių komentarus aš laikau būtinus, o Šventraščio 
turinio komentarus - abejotinus ir daug kur nereikalingus. 
Dar pridurčiau: įvairių įvairiausios maišatys Bažnyčioje ir 
net erezijos yra kilusios ne iš Šventraščio teksto, bet kaip 
tik iš to ar kito teksto komentarų. 

Iš to plaukia išvada Jūsų peršamam vertimui: „Tai 
yra mano, naujosios sandoros, kraujas, išliejamas už 
daugelį nuodėmėms atleisti“ (M! 26, 28). Savo atsakyme 
į mano pastabas Jūs teigiate, esą „šis mūsiškis vertimas 
yra tiksliausias teologine prasme“ (p. 3). Iš tikro gi jis 
yra netikslus nei filologine, nei teologine prasme. Jis 
netikslus filologiškai, kadangi lietuviškasis neveikiamasis 
esamojo laiko dalyvis paprastai esti daromas iš trukmės 
veikslo veiksmažodžių (plg. Gram. II, 337), taigi: lieja- 
mas, ne iš-liejamas. Be to, lietuvis už ką nors (už tėvynę, 
už tikėjimą) kraują pralieja, ne išlieja; jis išlieja pamaz- 
gas, rašalą ar, perkeltine prasme, apmaudą, tulžį, šir- 
dį. Šauktis graikiškojo dalyvio ekchynnėmenon-praliejamas 
neverta, kadangi graikiškieji dalyviai, pasak gramatikų, 
„reiškia patys savimi ne laiko tarpsnį, o tiktai veikimo 
rūšį“ (A. Kaegi): tas pats dalyvis gali būti verčiant 
nusakytas įvairiu laikų; tai priklauso nuo kontekstinio 
veiksmažodžio. Gi Paskutinės vakarienės metu Kristus 
kalbėjo apie ateitį, tad ir ekchynnėmenon reikia lietuviš- 
kai versti būsimuoju laiku: liesis, bus liejamas, bus pra- 
lietas. Jūsų vertimas yra netikslus ir teologiškai, kadangi 
Kristus praliejo savo kraują už mus tik ant kryžiaus ir 
tik vieną vienintelį kartą: Paskutinės vakarienės metu jo 

kraujas dar nesiliejo, o šv. Mišių metu, kaip sakyta, jau 
nebesilieja. Tad teologiškai yra netikslu vienkartinį Kris- 
taus veiksmą (šv. Mišiose Kristus nevykdo jokio naujo 
veiksmo; tai žinoma jau nuo Dunso Scoto laikų) reikšti 
trukmės veiksmažodžio forma: liejamas arba praliejamas. 
Pats tiksliausias teologinis vertimas yra: bus pralietas. 
Jei trukmės veiksmažodžio forma (praliejamas ar Jūsų 
siūlomas išliejamas) būtų įimta į šv. Mišių konsekracijos 
formulę, tai mes būtume, rodos, vienintelė tauta, kuri 
sava kalba įtaigautų, esą šv. Mišių auka yra kryžiaus 
aukos kartojimas, o ne sudabartinimas (repraesentatio), 
kas yra anaiptol ne mano „asmeninė nuomonė“, kair 
Jūs rašote (p. 30), bet visų teologų įprastinis mokslas. 
Pacituosiu čia tik du: „Jis (Kristus. — A. Mc.) atnašavc 
vienkartinę, nekartotiną, jokio kartojimo nereikalingą i 
kartoti negalimą auką“. „Čia (šv. Mišiose. - A. Mc.) 
nėra nieko kartojama, nieko naujo nepridedama, Kris- 
tus nevykdo jokio naujo veiksmo“"!. Kadangi tik mita: 
kartojasi, todėl cituotasis M. Schmausas ir sako: „No- 
rint skirti krikščionybę nuo mitų, reikia griežtai veng 
ti kalbėti apie išganomojo Kristaus žygio (Heilswerk. 
kartojimą“!*. Kryžiaus auka yra buvusi vienkartinė, < 
kas yra vienkartiška, to pakartoti negalima. Gi kadan 
gi kryžiaus auka ir šv. Mišių auka yra ta pati auka 
todėl ir šv. Mišios nėra kryžiaus aukos kartojimas, ne: 
tapatybės pakartoti irgi negalima. Todėl ir kalbinė šio: 
vienkartybės išraiška neprivalo kartojimo įtaigauti: joki: 
trukmės forma čia netinka. 


10 Schmaus M. Das Kommen des Herrn und die Feier der Eucharistie , 
Vom christl. Mysterium, 1951, S. 22-23. 

u Neunheuser B., OSB. Die numerische Identitaet von Kreuzopfer un 
Messopfer / Opfer Christi und Opfer der Kirche. - Duesseldorf, 196( 
S. 149. 

12 Schmaus M. Min. veik, p. 23. 

Man buvo geroka staigmena, kai Jūs, Prelate, anksčiau 
laiške (1981 m. balandžio 9 d.), o dabar ir viešai padarėte 
mane savo vertimo pradininku. Iš tiesų, prieš daug metų 
išleidęs savo knygą „Didieji dabarties klausimai“? ir ga- 
lynėdamasis su mūsų kunigais (A. Baltiniu, P. Celiešiumi, 
A. Rubiku) Šventraščio pasakojimų tikrovės klausimais““, 
prašiau Jus įsijungti į mūsų ginčą ir tarti savo kaip egze- 
geto žodį, kadangi mes, ano ginčo dalyviai, nė vienas ne- 
buvome egzegetas. Tačiau aš nė iš tolo nenujaučiau, kad 
mano kreipimasis tiek išmuš Jus iš vėžių, jog net pakei- 
site savo darbo metodą ir atveiksite į mano prašymą ne 
egzegetiniu straipsniu, o paties Naujojo Testamento verti- 
mu. Mano paskatos nėjo tiek toli. Man tik rūpėjo iš Jūsų 
patirti, ar galima egzegetiškai įrodyti ar bent parodyti, jog 
evangelijų aprašomi įvykiai iš tikro yra atsitikę, vadinasi, 
yra istoriniai, o ne evangelistų prasimanyti, žvelgiant atgal 
į Jėzaus gyvenimą jo prisikėlimo šviesoje. 

Sakysime, Luko aprašytas Jono Krikštytojo gimimas, Jė- 
zaus pradėjimas, Marijos apsilankymas pas Elzbietą, Jėzaus 
gimimas, Jėzaus paaukojimas šventykloje yra dabartinės 
egzegezės (net ir katalikų!) laikomi legenda, turinčia patvir- 
tinti ar bent paruošti Jėzaus kaip Mesijo ir Pateptojo (chris- 
tos) kilmę: tasai, kuris prisikėlė ir įžengė į dangų, turėjęs 
ir gimti nuostabiu būdu (angelų giesmės, piemens, keista 
žvaigždė, magai iš Rytų, Erodo baimė ir t. t.). Kaip tad iš 
tikro yra su visu šiuo pradiniu Kristaus gyvenimu? Ar jis 
egzegetiškai yra įrodoma įvykių eiga ar tik literatinė krikš- 
čioniškosios kerygmos forma? Galima sutikti, kad teksto 
sklaida įrodo, jog Luko evangelija yra parašyta paties Luko. 
Tačiau kodėl gi Lukas nebūtų galėjęs Jėzaus gyvenimo 


5 Maceina A. Didieji dabarties klausimai. — Bostonas, 1971. 
H Plg. straipsnių seriją „Laiškai mano kritikam” // „Draugo“ kultūros 
priedas, 1972, Nr. 44-52. 

pradžios apipinti legendomis? Klausimas paaštrėja dar ir 
dėl to, kad Luko aprašomų įvykių tik nuotrupas mini 
Matas (plg. Mt 1 ir 2 sk.) ir jų visiškai nemini nei Morkus 
(anksčiausiai rašęs), nei Jonas (vėliausiai rašęs). Arba vėl: 
kodėl tik vienas vienintelis Jonas aprašo Lozoriaus prikė- 
limą iš mirusiųjų (plg. Jn 11, 1-54), o visi trys sinoptikai, 
rašę anksčiau už Joną, nė neužsimena šio paties įspūdin- 
giausio Kristaus stebuklo, kuris, pasak Jono, buvęs lemtin- 
gas ir pačiam Kristui; „Nuo tos dienos jie (žydai. — A. Mc.) 
buvo apsisprendę jį nužudyti“ (Jn 11, 53; Jūsų vertimas). 
Lukas kalba apie Mortą ir Mariją, kaip juodvi priėmusios 
Jėzų į savo namus ir jį vaišinusios (plg. Lk 10, 38-42), bet 
apie jų brolio mirtį ir prikėlimą netaria nė žodelio. Kaip 
rašytojas, Lukas, atrodo, yra buvęs gana kritiškas (plg. Lk 
1, 3: „esu viską nuo pat pradžios rūpestingai ištyręs“; Jūsų 
vertimas). Ar jam atrodė, kad Lozoriaus prikėlimas yra 
netikras ir todėl nevertas minėti? 

Evangelijose esama dar būdingesnio pavyzdžio. Jonas, 
smulkiai aprašęs Lozoriaus prikėlimą, taip pat gana smul- 
kiai aprašo ir kojų plovimą Paskutinės vakarienės metu 
(plg. Jn 13, 1-20). Tačiau ir vėl: jis nė žodžiu neužsimena 
Eucharistijos įsteigimo. Nuplovęs savo mokiniams kojas 
ir nurodęs savo išdaviką, Jėzus Jono evangelijoje pradeda 
kalbėti ir kalba labai ilgai (plg. Jn 13-17 sk.). Jonas yra 
užrašęs šią kalbą bei maldą pirmuoju asmeniu, dėdamas 
kiekvieną žodį į Kristaus lūpas. Tačiau kaipgi Jonui galėjo 
prasprūsti toksai pagrindinis krikščionybės įvykis, kaip 
Duonos laužymas ir Taurės gėrimas? Kaip jis galėjo pra- 
leisti Kristaus žodžius, nurodančius, kas gi yra ši Pascha, 
būtent: Kristaus kraujo sandora? Kodėl visi trys sinoptikai 
ir net Paulius Eucharistijos įsteigimą aprašo, o Jonas jį 
taip nutyli, jog atrodo, esą jo iš viso nėra buvę? Ir tai 
daro Jonas, kuris, pasak tradicijos, vakarienės metu „buvo 
prisišliejęs prie Jėzaus krūtinės“ (Jn 13, 23; Jūsų vertimas). 
Antra vertus, kodėl nė vienas sinoptikas neužrašė, nors 
ir trumpai, anos didžios Kristaus atsisveikinimo kalbos, 

kurią taip smulkiai atpasakojo Jonas? Kas tad čia yra 
istoriška? Kas čia tikslu ar netikslu? Kas čia tikroviška ir 
kas „kūrybiška“? 

Šie pavyzdžiai turėtų Jums, Prelate, paaiškinti, ko aš 
iš Jūsų anuo metu pageidavau, būtent: Evangelijos įvykių 
istoriškumo. Nes visokių pamaldžių pamokymų, mitų ir le- 
gendų turi kiekviena religija. Krikščionybė gi rymo, pagal 
mūsų įsitikinimą, ant įvykio: „Žodis tapo kūnu ir gyveno 
tarp mūsų“ (Jn 1, 14); gyveno taip pat įvykiais — nuo gimi- 
mo iki įžengimo į dangų. Įvykio negali atstoti joks skelbimas. 
Skelbimas, krikščioniškai suprastas, yra ne pamokymas, bet 
įvykio pasakojimas tolimesnėms, vis tolimesnėms kartoms. 
Mūsų tikėjimui yra svarbu ne interpretacija, galinti ieškoti 
bei rasti prasmės ir legendoje, bet pati įvykio tikrovė: ne 
tai, ką Viešpats norėjo pasakyti (tarsi interpretatorius būtų 
jį pasiklausęs!), o tai, ką jis padarė. Pavyzdžiui, jei Kristaus 
gundymas dykumose yra ne įvykis, kuriame dalyvavo du 
tikroviniai asmens (Dievas ir velnias), o tik blogio ir gėrio 
rungtynių simbolis arba, naujoviškai tariant, vidinis „paty- 
rimas“ (Erfahrung), tuomet šis evangelijų pasakojimas turi 
tokios pat pamokančios vertės, kaip ir mūsų liaudies pa- 
saka „Dvylika brolių, juodvarniais lakstančių“, kadangi ir 
šioje pasakoje grumiasi gėris su blogiu, gėris laimi ir blogis 
yra išstumiamas iš istorijos: pamotė - ragana sudeginama. 
Užtat noriu pabrėžti visu įtaigumu: jei evangelijos yra ne 
įvykių, o apaštalų ar jų mokinių, ar pirminės krikščionių 
bendrijos „patyrimų“ bei „išgyvenimų“ skelbimas, vadina- 
si, ne istorijos, o psichologijos kerygma, tai mes, krikščionys, 
esame „labiausiai apgailėtini iš visų žmonių“ (1 Kor 15, 
19); mes tikime, kad santykyje tarp žmogaus ir Dievo įvy- 
ko kažkas naujo, o iš tikro nieko neįvyko; tad tebesame ir 
toliau „savo nuodėmėse“ (1 Kor 15, 17), šnekučiuodamiesi 
apie savo pačių bei kitų „išgyvenimus“ bei „patyrimus“. 
Štai kodėl aš ir prašiau Jus, kad pravestumėte skiriamąją 
liniją tarp krikščionybės kaip įvykio ir krikščionybės kaip 
tauškalo (das Gerede). 

Jūs atveikėte betgi savaip. Kaip nūnai rašote, buvote jau 
„išvertęs Jono evangeliją“, paisydamas „pirmoje eilėje teks- 
to aiškumo“, vadinasi, vesdamas originalą prie skaitytojo, 
kaip šį metodą vadina Schopenhaueris ir kaip juo vadova- 
vosi kun. Č. Kavaliauskas. Tačiau mano paraginti tarti žodį 
apie R. Bultmanno numitinimo teoriją, Jūs apsisprendėte 
„pakeisti vertimo metodą“, kadangi buvote tikras, „jog 
geriausias būdas įrodyti evangelijų autentiškumą ir istoriš- 
kumą yra parodyti originalo tekstą su visais netobulumais 
ir su nenuslepiamu semitišku atspalviu“ (p. 2). Šios Jūsų 
pakaitos padarinys ir yra dabar mūsų turimas Jūsiškis ver- 
timas. Užtat Jūs ir sakote, esą „tai savo rūšies ironija“ (ten 
pat), kad A. Maceinos paskatinti Jūs ėmėtės vertimo ir kad 
nūnai tas pats A. Maceina Jūsų vertimą gerokai kedena. 
Aš pats nevadinčiau to nei ironija, net nei paradoksu. Tai 
tik prasilenkimas arba tai, kas vadinama qui pro quo. Net ir 
žinodamas (žinoti nežinojau!), kad keičiate metodą ir kad 
mėginsite vertimu atsakyti į mano paskatą, nebūčiau Jums 
pataręs eiti šiuo keliu dėl dviejų priežasčių. 

Pirma. Vertimu nėra įmanoma parodyti originalo „visą 
literatinį neturtingumą“ (ten pat), kaip Jūs užsimojote. Ar 
originalas yra stilistiškai sklandus ar nesklandus, grama- 
tiškai taisyklingas ar ydingas, leksiškai turtingas ar skur- 
dus, galima patirti ne iš vertimo, o tik iš paties originalo. 
Imkime, pavyzdžiui, Jums gerai žinomą lotynišką sakinį: 
„Scio quod Redemptor meus vivit” — (Job 19, 25). Tai šne- 
kamosios IV šimtmečio lotynų kalbos sakinys, literariškai 
gana nevykęs: kiekvienas lotynų kalbos mokytojas jį tai- 
sytų šitaip: „Scio Redemptorem meum vivere”. Tačiau abiem 
atvejais lietuviškai turime jį versti: „Žinau, kad mano 
Atpirkėjas yra gyvas“. Ir iš lietuviškojo vertimo nėra ga- 
lima atspėti, ar jo originalas yra liaudinis, ar klasikinis. 
Gi norėdami tai patirti, turime pasižiūrėti į originalą. O 
pasižiūrėję ne visada spręsime originalo nenaudai. Ir ver- 
timas gali būti kaltas, jei tas ar kitas tekstas atrodo esąs 
literariškai nevykęs ar semantiškai neaiškus. 

Štai pavyzdys Jūsų vertime: Kristus siunčia savo 
mokinius į aplinkinius kaimus tardamas: „Į kuriuos 
namus užeisite, ten ir pasilikite, kolei išvyksite“ (Mk 
6, 10). Tai banali tautologija: kiekvienas pasilieka, kol 
išeina —- visur ir visados. Kam čia Kristui reikėjo tai 
pasakoti? O vis dėlto - kam gi priklauso ši banalybė: 
originalui ar vertimui? Klausimas išsisprendžia atsiver- 
tus originalą. Jame vartojamas žodis mėnete (lot. manete) 
turi žymiai platesnę prasmę, negu lietuviškasis pasilikite. 
Jis reiškia ne tik paprastai pasilikti, bet ir lūkuriuoti, už- 
trukti, pabuvoti, pasisvečiuoti. Tad verčiant reikia rinktis 
tokį lietuvišką žodį, kuris geriausiai atitiktų konteksto 
mintį. O Kristaus mintis šiame kontekste yra gana aiš- 
ki: 1. Iškeliaudami teneima mokiniai nieko su savimi, 
o tepasitiki kitų svetingumu; 2. Vargas tiems namams, 
kurie pasirodytų esą jo mokiniams nesvetingi. Tad ir 
ana tariama „tautologija“ turi skambėti: „Jei užeitumėte 
kur į namus, svečiuokitės ten tol, kol vyksite toliau“. Ir 
staiga anas sakinys nėra nei banalus, nei tautologinis, 
nes gerai derinasi ir su mokinių neturtu, ir su nesvetin- 
gų namų papeikimu palikti juos net nusikratant dulkes 
nuo savo kojų (plg. Mk 6, 11). Šiuo tad atveju Kristaus 
žodžių „literatūrinis neturtingumas“ yra ne originalo, o 
vertimo kaltė. 

Be abejo, evangelijų kalba, lyginama su klasikine grai- 
kų kalba, atrodo skurdi, nes tai ano meto šnekamoji Vidur- 
žemio jūros pakrančių kalba. Tai kalba viso helenistinio 
pasaulio, susikūrusio Aleksandro Didžiojo žygių metu ir 
trukusio maždaug ligi VI šimtmečio po Kristaus. Ji yra 
įvairių graikiškųjų tarmių junginys ar net mišinys (klasi- 
kinė kalba rėmėsi Atikos tarme). Evangelijų autoriams ji 
buvo svetima kalba (išskyrus, kaip minėta, gal tik Luką), 
vadinasi, tik išmoktoji, ne gimtoji. Todėl evangelijos ir yra 
perpintos hebraizmais bei aramėizmais — egzegetų pažiū- 
ra dar ir dėl to, kad evangelijas rašiusieji buvo „stipriai 
įtaigaujami Senojo Testamento graikiškojo vertimo arba 

Septuagintos“, kuri esanti „pilna hebraizmų“". Tačiau 
kaip šį semitinį evangelijų atspalvį parodyti vertimu? 
Graikiškasis evangelijų tekstas nėra vertimas (gal net ir 
Mato evangelija); jis yra graikiškai rašytas tiesiog. To- 
dėl semitinis jo pobūdis yra suprantamas ir žinovams 
lengvai atsekamas. Bet kaip išlaikyti jį, sakysime, lietu- 
viškame vertime? 

Gražų šios sunkenybės pavyzdį duodate Jūs patys, 
Prelate. Visi trys sinoptikai pasakoja, kad velnias, susidū- 
ręs su Kristumi, apsėstojo lūpomis vis šaukdavęs...; bet 
ką gi jis ten šaukdavęs? Graikiškai velnio šūksnis skamba: 
„Ti emol kai soi“, resp. „EH hemin kai soi”, jei velnių būta 
kelių. Lotyniškai šis posakis žodiškai verčiamas: „Ouid 
mihi et tibi” arba „quid nobis et tibi” — pagal velnių skai- 
čių (plg. MH 8, 29; Mk. 1, 23; Lk 8, 28). Lietuviškai Jūs 
verčiate šį šūksnį nevienodai: „Ką mes turime su Tavimi 
bendro, Dievo Sūnau“ (MH 8, 29) arba: „O kas mums ir 
Tau, Jėzau Nazarieti“ (Mk 1, 24), arba: „Kas man ir Tau, 
Jėzau“ (Lk 8, 28). Tik pirmasis vertinys yra suprantamas. 
Abu pastarieji yra beprasmiai. Savo komentaruose Jūs 
rašote, kad tai hebrajiška išsireiškimo forma, kuria pabrė- 
žiama, jog tarp šiųjų nieko nėra bendra“ (Jūsų vertimo 
p. 165). Komentaras iš sykio atrodo įtikinantis, nes tarp 
Kristaus ir velnio iš tikro nėra nieko bendro. Gal todėl 
Mato evangelijoje ir leidžiate velniui lietuviškai kalbėti 
suprantamiau, nors ir nutoldami nuo originalo: „Ką mes 
turime su Tavimi bendro“ (originale: „Ti hemin kai soi — 
Kas mums ir tau“; Mt 8, 29). Toks vertinys yra aiškus. 
Bet štai skaitant evangelijas toliau, įvyksta nuostabus da- 
lykas: tais pačiais velnio žodžiais Kristus prabyla į savo moti- 
ną! Galilėjos Kanos vestuvėse tarus jai, kad vestuvininkai 
nebeturi vyno, Jėzus atsakė: „Ti emoi kai sol, gynai — quid 
mihi et tibi, mulier — kas man ir tau, moteriškė“ (Jn 2, 3). 


5 Hang H. Buchwerdung des Wortes Gottes // Mysterium salutis. - Ein- 
siedeln, 1965, B. 1, S. 317-318. 

Ir staiga mes suabejojame tiek Jūsų komentaru, tiek pačia 
šio posakio prasme. Argi tarp Jėzaus ir jo motinos iš tikro 
„nėra nieko bendra“, kaip Jūs aiškinote ankstesnius velnio 
žodžius? Posakis juk visur tas pats: ir velnio lūpose Kris- 
tui, ir Kristaus lūpose savo motinai. Tad jis negali reikšti, 
kad tarp kalbančiųjų nėra nieko bendro, jis turi reikšti 
visai ką kitą. Bet ką? Nežinome. Tad jį verčiant, reikia 
taikytis prie konteksto, kaip tai Jūs ir padarėte, versdami 
atitinkamą Mato evangelijos vietą. Tačiau palikote Mor- 
kaus ir Luko evangelijose aną posakį beprasmį. Išvada: 
vertimu semitizmų parodyti neįmanoma; išversti pažodžiui, 
jie nustoja prasmės; išversti pagal prasmę, jie netenka 
semitinio atspalvio. „Kas tau ir man“ yra be prasmės. 
„Ką mes turime su tavimi bendro“ nėra semitizmas. Gi 
negalint vertimu perteikti semitinio evangelijų atspalvio, 
netenka pagrindo Jūsų užmojis vertimu „įrodyti evange- 
lijų autentiškumą ir istoriškumą“ (p. 2). Galimas daiktas, 
kad teksto sklaida šiam reikalui iš tikro yra pajėgi. To aš 
neneigiu. Tačiau tokiu atveju ana sklaida turėtų būti egze- 
getiškai filologinė. Tai būtų mokslinė studija, bet ne ištisinis 
Naujojo Testamento vertimas. Ir man atrodo, kad būtų 
buvę geriau, jei būtumėte apsisprendę kaip tik už tokią 
studiją, o ne už naują vertimą. 

Antra. Atskleisti originalo tekstą, parodant „visą jo 
literatinį neturtingumą“ (p. 2), dar anaiptol nereiškia at- 
skleisti jo turinio istoriškumą. Be abejo, teksto sklaida 
gali nustatyti jo parašymo laiką, vietą, autorių — kartais 
net vardine prasme. Tai principas, moksle žinomas ir 
vykdomas. Betgi teksto sklaida nieko nesako, ar pats ap- 
rašytasis dalykas yra tikrovė, ar legenda, ar koks vidinis 
„patyrimas“. Jūs teisingai tvirtinate, jog „semitinis atspal- 
vis rodo, kad evangelijos buvo parašytos autorių Žydų, 
kurie gerai pažino žydų kalbos dvasią ir buvo išaugę 
žydiškoje kultūroje; bet jie turėjo būti kilę iš Palestinos 
ir gyvenę pirmojo šimtmečio pirmoje pusėje“ (ten pat). 
Sutikime, kad tai tiesa. Tačiau ką tai padeda evangelijų 

turinio istoriškumui arba aprašytų įvykių tikrovei? Mūsų 
tikėjimas remiasi ne tuo, kad evangelijų autoriai buvo 
žydai ar kad jos parašytos pirmojo šimtmečio eigoje, bet 
tuo, kad jose pasakojami įvykiai yra tikrai buvę, vadinasi, 
įvykę tam tikru metu ir tam tikroje erdvėje, o ne dvasios 
viduje, kaip tai interpretuoja Bultmanno mokykla ir ne 
vienas šiandieninis katalikų egzegetas. Galėjo evangelijų 
autoriai būti ir graikai ar romėnai; galėjo jos būti para- 
šytos antrajame ar trečiajame šimtmetyje; galėjo jos būti 
redaguotos ir perredaguotos, visa tai mūsų tikėjimui yra 
antraeilis ar net visiškai abejingas dalykas. Mūsų tikėjimui 
yra tik svarbu, kad evangelijų turinys būtų tikrovinis, Jei 
jose rašoma, jog Kristus prikėlė Lozorių, kad jis būtų jį 
ir prikėlęs; jog nutildė audrą, kad jis būtų ją ir nutildęs; 
jog padaugino duoną, kad jis būtų ją ir padauginęs; jog 
ėjo vandens paviršiumi, kad jis būtų juo ir ėjęs; jog mirė 
ir prisikėlė, kad jis būtų miręs ir prisikėlęs. Egzegetai plė- 
šosi dėl evangelijų autorių, redaktorių, šaltinių, parašymo 
laiko, nė nepastebėdami, kad tai svarbu mokslui (istori- 
jos, filologijos, etnografijos...), bet kad tai visai nesvarbu 
tikėjimui, kadangi mokslas evangelijų tiesos nelaiduoja. Sa- 
kysime, jei evangelistai yra buvę žydai, tai dar anaiptol 
nereiškia, kad jų raštai dėl jų žydiškumo virstų tiesa. Net 
būtų galima teigti priešingai: evangelijos esančios pilnos 
stebuklų kaip tik dėl to, kad jų autoriai yra buvę žydai, 
nes ir pats šv. Paulius apie žydus rašo: „Žydai reikalauja 
stebuklų“ (1 Kor 1, 22). Jie reikalavo jų ir iš Jėzaus, net 
jam kybant ant kryžiaus (plg. Mt 27, 42-43). Kodėl tad jie 
nebūtų galėję jų pripasakoti ir evangelijose? Nesupraskite 
manęs, Prelate, blogai! Aš neneigiu nei evangelijų autorių 
žydiškumo, nei jose aprašytų įvykių tikrumo. Aš tik no- 
riu atkreipti Jūsų dėmesį, kad evangelijų teksto cgzegetinė 
sklaida mūsų tikėjimui nei padeda, nei kenkia. 
Evangelijų turinys yra imtas iš Bažnyčios pasakojamosios 
tradicijos, ankstesnės negu Raštas. Laiduodama šios tra- 
dicijos turinio tiesą ir ja gyvendama, Bažnyčia tuo pačiu 

laiduoja ir evangelijų tiesą. O kas ir kada šios tradicijos 
dalį (tik dalį!) yra surašęs ar surašytą dar ir dar perre- 
dagavęs, nėra tikėjimo dalykas. Štai kodėl savo apraše ir 
teigiau, kad be Bažnyčios nėra jokio Šventraščio, o tik 
senovinė knyga. Šios knygos tekstas pats savimi savo 
tiesos nepaliudija. Jo tiesą paliudija tik Bažnyčia. Todėl 
Jūsų sakinį: „Evangelistai Šv. Dvasios įkvėpimu surašė ir 
perdavė Bažnyčiai (išskirta mano. - A. Mc.) liudijimą apie 
Kristų: jo asmenį ir jo mokslą“ (p. 2-3) aš nusakyčiau 
visai atvirkščiai: Bažnyčia perdavė evangelistams liudiji- 
mą apie Kristų — jo asmenį ir jo mokslą, kurį jie surašė 
Šv. Dvasiai saugant nuo klaidų, kaip kad ji saugo nuo 
jų ir pačią Bažnyčią. Šventraštis nėra atėjęs Bažnyčiai iš 
aukšto, bet kilęs iš jos vidaus kaip rašytinė jos pačios ke- 
rygma. Jis niekad nėra buvęs šalia Bažnyčios, bet visados 
jau Bažnyčioje. Todėl tik Bažnyčia teisingai interpretuo- 
ja Naująjį Testamentą, ne egzegezė. Naujojo Testamento 
Kristus bei jo mokslas visados jau yra Bažnyčios Kris- 
tus ir Bažnyčios mokslas. Ir šio santykio tarp Bažnyčios 
ir Šventraščio šviesoje nustoja reikšmės visokie, šiandien 
taip madiniai, egzegetiniai ginčai dėl evangelijų autorių, 
jų kalbos, jų chronologijos, jų rašymo ar redagavimo 
būdo. Taip pat nustoja reikšmės vertėjų pastanga paisyti 
kiekvieno žodelio - net jungtukų ir dalelyčių. Evangelijų 
turinio tiesai tai nieko nepadeda, o vertimą šitoks netikras 
„Tūpestingumas“ tik sugadina. 

To paties santykio šviesoje aiškėja ir Jus nustebinęs 
mano klausimas, „kas gi yra evangelijų originalas“? So- 
krato asmens ir jo filosofijos aprašas Platono veikaluose 
turėjo, rodos, gana aiškiai Jums nurodyti, kokia yra šio 
klausimo prasmė, būtent: kiek Jėzaus vaizdas, o ypač jo 
mokslas, yra evangelijose originalus, vadinasi, atitinkantis 
gyvaji Jėzų ir gyvąjį jo mokslą? Klausimas liečia ne patį 
graikiškąjį evangelijų tekstą, bet teksto dėstomą turinį, ka- 
dangi šis turinys pasakoja ne pačių rašančiųjų, o Kristaus 
darbus ir mintis. Kas kita juk yra, sakysime, aprašyti Jūsų 

paskaitą apie žmogaus sukūrimą, o kas kita pačiam apie 
tai rašyti. Toks skirtumas yra tarp evangelijų ir apaštalų 
laiškų. Jono laiškai yra originalūs todėl, kad juose jis pats 
dėsto savą interpretaciją „apie gyvenimo Žodį“ (1 Jn 1, 
1). Gi savo evangelijoje Jonas visas mintis deda į Kris- 
taus lūpas. Todėl ir sakiau, kad evangelistai nekalba savo 
vardu. Kiek tad šisai KITAS, kuris evangelijose veikia ir 
kalba, yra iš tikro originalus? 

Į tai Jūs savo pastabose atsakėte, esą „evangelistai tikrai 
tiksliai, nors ir netobulai, atpasakojo įvykius bei Kristaus 
kalbas, nes rašė Šv. Dvasios veikiami“ (p. 3). Tačiau ką gi 
reiškia: „tiksliai, nors ir netobulai“? Jei aprašau Jūsų pa- 
skaitą netobulai, tai savaime aprašau ją ir netiksliai. Kitaip 
kame gi būtų manojo aprašo netobulumas? Juk čia turime 
galvoje ne gramatinį ar stilistinį sklandumą, o paties tu- 
rinio atpasakojimą. Sakysime, argi Paskutinės vakarienės 
aprašas Jono evangelijoje gali būti vadinamas tiksliu, jei 
jame visiškai neminimas Eucharistijos įsteigimas? Argi 
sinoptikų tos pačios vakarienės aprašai yra tikslūs, jei 
jie praleidžia tokią svarbią Kristaus atsisveikinimo kalbą, 
kuri Bažnyčios gyvenime ir moksle turi nepaprastai di- 
džios reikšmės? Argi tiksliai yra užrašyta Viešpaties mal- 
da (Tėve mūsų), jei Mato evangelijoje ji turi 7 prašymus 
(plg. Mt 6, 9-13), o Luko evangelijoje tik 5 (plg. Lk 11, 
2-4). Kalno pamokslo skirtybes Mato ir Luko evangelijose 
esu minėjęs jau anksčiau. Užtat ir klausiau: kas gi yra 
evangelijų originalas? Nes visos evangelijos kalba apie 
vieną ir tą patį dalyką, būtent apie Jėzų — jo darbus ir jo 
mokslą. Kur tad rasti šio dalyko tikrąjį originalą? 

Atsakymą Jūs teikiate, tačiau vargu ar jis mus pa- 
tenkina: „Jie (evangelistai. — A. Mc.) aprašė įvykius ir 
atpasakojo Jėzaus kalbas, kaip atsiminė ar kaip buvo in- 
formuoti, bet visa parašė veikiant Šv. Dvasiai“ (p. 3). Šv. 
Dvasios veikimas Šventraščiui kilti, kaip ir apskritai visos 
Bažnyčios mokslui kurtis, yra kiekvienam krikščioniui ne- 
abejotinas. Tačiau įvedus jį į egzegezę, atsiranda nenu- 

veikiamų keblumų, kadangi Šv. Dvasios veikimu galima 
išaiškinti viską, o tuo pačiu neišaiškinti nieko. Sakysime, ar 
Šv. Dvasia įtaigavo Joną neužrašyti Eucharistijos įsteigimo? 
Ar Šv. Dvasia įkvėpė Luką kalbėti apie Mortos surengtas 
Jėzui vaišes, bet nutylėti Lozoriaus prikėlimą iš mirusiųjų? 
Ar Lukas nebuvo apie tai informuotas ir ar Šv. Dvasia 
jo irgi nepainformavo? Kodėl Matas prašo „teesie Tavo 
valia kaip danguje, taip ir žemėje“ (Mt 6, 10), o Lukas 
to neprašo? Man atrodo, kad egzegetai greitai patenka į 
akligatvį, kai tik įveda Šv. Dvasią į savo aiškinimus bei 
teorijas. 

Pavyzdys iš Jūsų komentarų. Savo atsakyme į mano 
aprašą Jūs teigiate, „kad Šv. Dvasia aiškiai palenkė šv. 
rašytojus naudoti žodį polius (perraša gana keista; turėtų 
būti: gr. polys — daug. - A. Mc.), nes šiuo žodžiu tiks- 
liau išreiškiama atpirkimo mintis“ (p. 3). Tačiau ar šitaip 
mano ir Bažnyčia, vienintelė teisinga atpirkimo minties 
aiškintoja? Atrodo, kad ne, nes dabartinėse konsekracijos 
formulėse vartojama nebe „už daugelį“ (gr. peri pollōn 
arba hypėr pollon), bet „už visus“. Ir iš tikro, jei Kristus 
praliejo savo kraują, trokšdamas visus išganyti, ką pripa- 
žįstate ir Jūs patys (plg. Jūsų vertimo p. 139), tai reikia 
šią tiesą ir kalbiškai aiškiai nusakyti. Tai Bažnyčia dabar 
ir įvykdė. Kitaip tariant, įimdama evangelijų tekstą, anąjį 
„peri pollūn - už daugelį“, į šv. Mišių liturgiją, Bažnyčia jį 
pataisė, atitiesdama jo semantiką. O jei pataisė, tai ženklas, 
jog evangelijų posakis „už daugelį“ buvo ne dieviškasis 
Šv. Dvasios, o žmogiškasis evangelisto žodis, dviprasmis 
savyje ir todėl netinkamas naudoti visuotinio išganymo 
tiesai reikšti. Aiškėjant bei gilėjant Bažnyčios sąmonėje 
atpirkimo tiesoms, kinta ir kalbinė jų išraiška“. Tad reiktų 


6 Jūs, Prelate, rašote: Eucharistijos formulę „užtinkame trijose evangeli- 
jose ir pas šv. Paulių. Visur vartojama žodis „polius — daugelis“ (p. 3). 
Tai netiesa! Šio žodžio nevartoja nei Lukas, nei Paulius: jie sako tik „už 
jus“ (gr. hyper hymón; plg. Lk 22, 21; 1 Kor 11, 24). 

egzegetams vengti tokių teiginių kaip Jūsiškiai: „Juk ir 
žodžiai gali būti Dievo įkvėpti“ (p. 3) arba: „Įkvėptasis 
rašytojas panaudojo ne būsimąjį, bet esamąjį dalyvį“ (ten 
pat). Be abejo, Viešpats viską gali. Bet ar tai jis daro? Iš 
kur egzegetas žino, kad tas ar kitas žodis - veiksmažodis 
ar jo dalyvis — yra Šv. Dvasios įkvėptas? Nes kalbinis 
tekstas nėra Dievo žodis, o tikras žmogaus žodis, ir Die- 
vas neteikia jam kitos prasmės, negu ta, kurią žodis turi 
savo tautos kalboje. Šventraštį vadiname Dievo žodžiu ne 
dėl jo kalbinio teksto, o dėl prasmės, kurią kalbinis tekstas 
neša bei istorijoje skleidžia. 

Apskritai norėčiau kreipti Jūsų, Prelate, dėmesį į tai, 
kad Jūs pervertinate graikiškąjį tekstą, tarsi jo autoriai iš 
tikro būtų buvę kokie „Dievo sekretoriai“, rašę tik tai 
ir tik taip, ką ir kaip jie buvo girdėję iš Dievo. Tačiau 
tai yra naivi ir net maginė įkvėpimo samprata. Šven- 
traščio istorijoje ji yra, tiesa, buvusi, ypač po Tridento 
susirinkimo (Banez). Tačiau ji per aiškiai paneigia žmo- 
giškąjį įnašą, kad galėtų būti rimtai svarstoma. Egzegetas 
H. Haagas teisingai pastebi, kad „kaip kristologijos, taip 
ir Šventraščio atžvilgiu ne visada buvo išvengta pavojaus 
vieną katrą pradą — arba dieviškąjį, arba Žmogiškąjį — pa- 
brėžti kito prado kaina“. Jūs patys, man atrodo, linkstate 
pabrėžti dieviškąjį pradą žmogiškojo prado kaina ir tuo 
būdu susiekiate su bibliniu doketizmu. Šį Jūsų polinkį at- 
skleidžia Jūsų sakiniai: „Jei tad priimame įkvėpimą, kodėl 
originalo žodžių negalėtume laikyti Dievo žodžiu? Kas 
kita yra su vertimu. Vertėjo žodis, aiškų, nėra Dievo žodis“ 
(p. 3). Iš tikro gi Šventraštis yra Dievo žodis ne leksiškai, 
ne gramatiškai, ne stilistiškai, o prasmiškai: Šventraščio 
mintys yra Dievo žodis. Todėl šios mintys yra galimos ir 
būtinos perteikti visų tautų kalbomis, nes tik tokiu būdu 
Evangelija gali būti skelbiama „ligi pat žemės pakraščių“ 


" Hang H. Min veik., p. 338. 

(Apd 1, 8). Vertimas yra vienintelis kelias Šventraščiui į visas 
tautas. Tai yra aišku ypač dabar, kai gimtosios kalbos 
jau yra beveik išstūmusios lotynų kalbą iš visų religinio 
gyvenimo sričių. Tautiniai Šventraščio vertimai šiandien 
stoja graikiškojo ar hebrajiškojo originalo vieton, nešdami 
Dievo žodį taip lygiai, kaip jį neša ir originalas. Juk jei- 
gu vertėjo žodis nebūtų, kaip Jūs sakote, „Dievo žodis“, 
tai ką gi tokiu atveju girdėtume prie altoriaus? Arkiv. 
J. Skvirecko žodžius? Kun. Č. Kavaliausko žodžius? Prel. 
L. Tulabos žodžius? Ir kodėl mes turėtume eiti klausytųs 
šių privatinių žodžių? Ne! Vertimas yra toks pat Dievo 
žodis, kaip ir graikiškasis ar hebrajiškasis tekstas. K. Vos- 
sleris, kalbėdamas apie kalbų stebuklą Sekminių dieną, 
pastebi, kad "šis gražus pasakojimas taria mintį, jog reli- 
ginė tiesa glūdi anapus arba, tikriau pasakius, šiapus bet 
kokios žmogiškosios kalbos; ji nėra nė prie vienos pririšta, 
bet gali išsiskleisti kiekvienoje“'*. Tik mahometonai, pasak 
Vosslerio, tikį, esą „koranas savo šventą galią išlaiko vien 
originale; išverstas jis jos netenka“?. Nejaugi taip atsitiktų 
ir su krikščioniškuoju Šventraščiu? 

Žmogiškojo žodžio nuvertinimas yra Jums pakuždėjęs 
gana keistą sakinį, kuriuo lyg ir norėtumėte pateisin- 
ti savo vertimo trūkumus: „Gal aš per mažai prašiau 
Šv. Dvasios apšvietimo, kad mano darbas išėjo toks ne- 
tobulas“ (p. 4). Be abejo, to niekas nežino, išskyrus pačią 
Šv. Dvasią. Tačiau skaitant Jūsų atoliepį į mano nurodytus 
Jūsų vertimo barbarizmus, aiškiai matyti, kad čia stinga 
ne Šv. Dvasios apšvietimo, o paprasčiausių kalbinių žinių 
ir kalbinės kultūros. Jūs rašote: „Kodėl būk turėtų būti 
lenkybė, kai jis yra imperatyvas pagalbinio veiksmažodžio 
būti?“ (p. 4). Anaiptol! Žodis būk čia yra ne imperaty- 
vas, o jungtukas, vartojamas vietoje kad. Štai atitinkamos 
Jūsų vertimo vietos: „Tada ateina pas jį sadukiejai, kurie 


18 Vossler K. Geist und Kultur in der Sprache. - Heidelberg, 1925, S. 35. 
* Ten pat, p. 31 

sako, būk nesą prisikėlimo“ (Mk 12, 18); „jūs sakote, būk 
aš per Belzebulį išvarau velnius“ (Lk 11, 18). Gi A. Salys 
rašo: „Būk jungtimi nevartotinas, nes gyvajai kalbai jis 
yra nebūdingas, veikiausiai verstas iš kitos kalbos, pvz., 
lenk. bądz“?. Jo vietoje Salys teikia kad arba netiesioginę 
nuosaką. Tiesa, vienoje vietoje Jūs vartojate būk ir impera- 
tyvo prasme: „Kadangi buvai ištikimas mažame, būk turįs 
galios ant dešimties miestų... Ir tu būk ant penkių mies- 
tų“ (Lk 10, 17-19). Bet argi nejaučiate, kad šitokie sakiniai 
netiktų nė į „Altorių duchawną“ (1740)? Kas gi lietuviškai 
sako: „Būk įsidedąs kelionei duonos“! Kodėl netarti žmo- 
niškai: „Turėk galios“; „valdyk penkis miestus“ - taip 
lygiai, kaip mes tariame: „Įsidėk kelionei duonos“. 

Tas pat yra ir su tolimesniu Jūsų klausimu: „Kodėl ale 
turėtų būti lenkybė, kai jis atsako graikiškam alla (p. 4). 
Lenkybe jį laiko A. Salys, kurį Jūs norėjote prašyti kalbos 
patarimų”. Ar anas žodis turi ryšio su graikiškuoju alla, 
yra lyginamosios kalbotyros klausimas. Mūsų kalboje jis 
yra lenkybė. Ir toliau: „Kodėl ploščius turėtų būti rusybė, 
kai jis atsako graikiškam platus (gal: platys - plokščias? — 
A. Mc.) ir tikriausiai yra kilęs iš lietuviško platus“ (p. 4). 
A. Saliui ploščius yra slavybė: „ploščius - gud. plašč, 
lenk. plaszcz”, keistinas apsiaustu??. Abejodami šių žodžių 
svetimybe, Jūs žengiate, Prelate, į etimologijos sritį, ku- 
rioje lengva būti suviliotam garsų panašumo ir nuklysti 
į Basanavičiaus ar net į Gabrio „kalbotyrą“. Manau, kad 
mums, kalbos praktikams — teologams ir filosofams, - 
nėra jokios prasmės ginčytis su kalbos teoretikais. Jei A. Sa- 
lys, pavyzdžiui, sako, kad žodis randasi (prasme yra) „yra 


20 Salys A. Raštai I. Bendrinė kalba. - Roma, 1979, p. 383 (čia cituojamos 
A. Salio pastabos buvo paskelbtos dar Lietuvoje: „Kalbos patarėjas“, 
Kaunas, 1939), 

* Ten pat, p. 374. 

2 Ten pat, p. 425. 

bjauri rusybė — nachoditsia“?, tai ir Jūsų vertimo sakiniai: 
„Žvaigždė... sustojo virš tos vietos, kur radosi Kūdikis“ 
(Mt 2, 9) ar „buvo daug muitininkų ir kitų, kurie su jais 
radosi prie vaišių stalo“ (Lk 5, 29), ar „būdavo besirandą 
šventykloje“ (Apd 2, 46), ar „kad kartais nesirastumėte 
kovoją prieš Dievą“ (Apd 5, 39) yra rusybės. Čia nėra 
jokio pagrindo kalbininkams netikėti ar manyti per maža 
prašius Šv. Dvasios apšvietimo. Čia reikia tik kalbos duo- 
menis pasisavinti ir rašant juos vartoti. 


+++ 


Baigdamas šį viešą laišką, norėčiau trumpai nurodyti, 
kame gi glūdi pagrindinė Jūsų vertimo yda, iš kurios, tarsi 
iš kokio šaltinio, plaukia visos kitos kliaudos kliaudelės. 
Leiskite man šią nuorodą formuluoti J. Ortegos žodžiais: 
„Kiekviena tauta kai kuriuos dalykus nutyli, kad galė- 
tų kitus nusakyti, nes visko nusakyti yra neįmanoma“?“. 
Tai reiškia: verčiant negalima išversti visko. Jūs gi, Prelate, 
stengėtės versti viską, ką tik graikiškajamae tekste radote; 
versti taip, kaip jame radote. Tai esu savo apraše minėjęs 
gana plačiai. Geras gi vertimas yra tik tas, kuris originalą 
ir prabildo, ir nutildo: prabildo ten, kur ir mūsų kalba 
byloja; nutildo ten, kur ir mūsų kalba tyli. Rasti pusiau- 
svyrą tarp šių dviejų veikmenų nėra lengva. Jūsų vertimas 
šios pusiausvyros nerado todėl, kad Jūs leidote originalui 
per daug ir per laisvai byloti. O toks neapvaldytas grai- 
kiškasis bylojimas virto galų gale lietuviškuoju šnekalu, 
priešingu mūsų rašomosios kalbos pasiektai kultūrai. 

Štai kodėl, mielasis Prelate, aš sykį Jums ir minėjau, 
kad verčiant krinta ant originalo verčiamosios kalbos šviesa 
ir kad tik ši šviesa padaro originalą skaitytojui suprantamą, 


2 Ten pat, p. 326. 
* Ortega y Gasset J. Vom Menschen als utopischem Wesen. - Stuttgart, 
1951, 5. 115. 


373 


aiškų ir gražų. Kur tokios šviesos nėra, ten originalas 
aptemsta, nors vertėjas ir verstų kiekvieną žodelytį ir 
kiekvieną originalo kalbos formą. Teisingai tad sakoma, 
kad vertėjui tenka rūpintis ne tiek originalo, kiek savo 
gimtosios kalbos pažinimu bei pajautimu. Tai tinka ne 
tik Šventraščio vertimui; tai tinka visu svoriu ir liturginių 
tekstų vertimui. Ir liturginė mūsų kalba susikurs tik tuo 
atveju, kai mūsų liturgistai nekibs prie kiekvieno žodelio, 
o mūsų kalbamas maldas nušvies tikra lietuvių kalbos 
šviesa. 


Jūsų Antanas Maceina 


PADĖKOS ŽODIS 


Brangūs Bičiuliai, 

Jūsų studijų savaitės metu įvykęs mano 75-erių am- 
žiaus metų minėjimas, įrašytas į juostelę ir mielo mūsų 
Pirmininko man atsiųstas, buvo tokia jaudinanti staigme- 
na, jog, klausant Jūsų žodžių, man riedėjo gilaus džiaugs- 
mo ašaros: pasijutau esąs savėje, — tarp senų pažįstamų, 
tarp naujų bičiulių, kurie vis ėjo prie mikrofono ir linkėjo 
man sveikatos, kūrybinių jėgų, naujų minčių ir net naujų 
veikalų. Viešpatie, kaip pakelti jau sulinkusiems pečiams 
šią gėrybių naštą! Ačiū Jums visiems, visiems už bičiuliš- 
ką širdį, už mielus žodžius bei troškimus, o ypač už tą 
nelauktą sumanymą padaryti visa tai man girdima ir tuo 
būdu sukurti gyvą pojūtinį ryšį tarp Jūsų ir manęs. To 
niekas lig šiol nebuvo sugalvojęs ir tai niekad neišdils iš 
mano širdies. Jaučiuosi tarsi būtumėte visu būrių apsilan- 
kę mano pastogėje ir paspaudę man ranką. Atsveikinu Jus 
visu nuoširdumu bei bičiuliškumu, prašydamas atleisti, 
kad aš pats galėjau anuo metu atsiliepti į Jūsų linkėjimus 
tik keletu poetinių eilučių, prašydamas sutikti jas kaip 
mano sveikinimą Jūsų savaitei. 

Apžvelgdami mano veiklą Lietuvių frontui kuriantis 
bei išsivystant, Jūs liaupsinote ne vieną mano žingsnį. Ta- 
čiau šių žingsnių vertė šiandien yra jau gerokai pagraužta 
kandžių laiko dantų. Vienas betgi žingsnis tebėra gyvas ir 
ilgainiui net pasidaręs gyvesnis negu kitados: tai kova prieš 

mūsiškį — net tarčiau: lietuviškąjį - polinkį virsti istoriniais 
klajokliais; polinkį, kurį Kazys Bradūnas savo „Pokalbiuose 
su karalium“ yra nusakęs neatlaidžiu klausimu Gedimi- 
nui: „Kur jojame, kur jojame, karaliau?“ (p. 41). Istorinis 
lietuvis daužėsi Rytų stepėse. Lietuvis tremtinys dabar 
daužosi Vakarų civilizacijose. O reikia liautis daužiusis! 
Reikia savęs pačių pasiklausti: kur gi mes „jojame“? Vis 
gilyn ir gilyn į svetimų civilizacijų stepes? 

Pirmą sykį kovą prieš polinkį grimzti į svetimos dva- 
sios erdvę pradėjau Tiūbingene 1953 metais negausioje LF 
bičiulių sueigoje, iš kurios išsivystė visiems atviros studijų 
savaitės. Tai buvo paskaita, pavadinta „Rezistencija prieš 

nties dvasią“, kurios turinį išreiškia šie sakiniai: 

„Tremtis, atsiradusi dėl šalies pavergimo, ir emigra- 

laisvu noru, esant šaliai laisvai, yra du esmingai 
tingi dalykai. Emigracija yra dažniausiai be gilesnės 
smės, nes ji vyksta kasdienos plotmėje. Tremtis gi yra 
adinta didelių perversmų, todėl visados neša savimi 
mę. Reikia tad turėti šios prasmės sqmonę. Reikia ži- 

„kad tremtiniai nėra paprasti emigrantai, iešką naujų 

ių įsikurti, nes jų tėvynėje yra pasidarę ankšta. Ne! 

ntiniai yra arba fiziškai, arba bent morališkai iš savo 

ito išvaryti. Vadinasi, pasaulyje yra įvykę kažkas, kad 
žmonių išmetė už jų tėvynės sienų. Šie žmonės eina 

~ur ir skelbia bei liudija, jog šis „kažkas“ yra piktas 
dalykas, padaręs jų kraštui skriaudą ir savo piktybe grę- 
siąs visiems kitiems. Savo esme tremtis yra liudijimas. Pats 
tremtinių buvimas liudija, kad toji politinė santvarka, kuri 
žmones padaro benamiais, yra „nesuderinama su žmoni- 
jos kilnumu bei gerove“ (iš popiežiaus Pijaus XII kalbos 
1945 m. gruodžio 24 d.). Reikia tad tremtiniams turėti šią 
liudijimo sąmonę... Tremtinys nėra tik politinė ar socialinė 
kategorija, bet visų pirma dvasinė: tremtinys yra kitoks 
žmogaus tipas nei vietos gyventojas arba čiabuvis. Šito 
savo kitoniškumo jis ne tik neturi gėdytis, bet jį pabrėžti 
bei išlaikyti. Jis niekad neprivalo susilieti ligi čiabuvių 

laipsnio su kraštu, kuriame gyvena. Reikia spirtis prieš 
tokį susiliejimą. Reikia, kad tremtiniškoji sąmonė visados 
liktų gyva, nes tik ji yra laidas, jog tremtis tautos istori- 
joje nebus buvusi veltui.“ 

Nuo šių žodžių nesu nutolęs nė šiandien. Juos kartote 
kartojau įvairiuose straipsniuose mūsų organe „Į laisvę“. 
Juos sistemingai išvysčiau brošiūroje „Asmuo ir istorija“ 
ateitininkams. Juos dabar pabrėžiu visu įtaigingumu, nes 
regiu šiurpulingą jų aktualumą. „Kur jojame, kur jojame, 
karaliau?“ Nėra dviejų Hėvynių, nėra dviejų gimtųjų kalbų. 
Dvikalbis, trikalbis, keturkalbis lietuvis arba turi tik vieną 
gimtąją kalbą - lietuvių, ~ arba neturi jokios, būdamas 
virtęs jau klajokliu istorijoje, nes tik kalba susieja jį su is- 
torija, perteikdama jam jo tautos kultūrą, be kurios istorija 
virsta tuščiu jodinėjimu svetimose stepėse. 

Dėkodamas Jums visiems už mano senatvės pagerbi- 
mą, trokščiau, kad bent Lietuvių fronto bičiuliai galėtų 
kartu su poetu tarti: 


Ir suskamba sidabro brizgilai, 
lr gręžiasi namo žirgai (Bradūnas K. Pokalbiai 
su karalium. - Čikaga, 1973, p. 42). 


Jūsų visu bičiuliškumu Antanas Maceina 
1984 m. vasario 6 d. 


III 


DIENORAŠTIS 
INTERVIU 


DIENORAŠTIS 


1945.11.23 


Šiandien prasideda naujas mano gyvenimo tarpsnis. 
Po keturių mėnesių ramaus darbo filosofijos seminare 
katastrofa atėjo taip netikėtai ir taip koncentruotai, kaip 
Šventojo Rašto Jobui. Kovo 15 dieną mirė Tonė. Kovo 16 
dieną žuvo Viurcburgas. Abudu šitie įvykiai sukrėtė mane 
ne savo pačiu žlugimu, bet savo neprasmingumu. Mirtis 
savyje — tai aš esu dabar visiškai įsitikinęs - nėra nei bai- 
sus, nei sunkus dalykas. Baisios ir skaudžios yra tik tos 
aplinkybės, kuriose ji kartais įvyksta. Tonės žuvimas buvo 
visiškai neprasmingas ir netikėtas. Štai ji sėdi sykiu su 
visais kitais prie stalo valgykloje, klausosi Z. Ivinskio iš- 
vedžiojimų apie Anglijos politiką — staiga kažkas barkšteli 
prie mano kojų, kažkas lyg trumpai ir dusliai iššauna. Aš 
pasuku galvą žemyn, norėdamas patirti, kas čia pasidarė: 
nieko pirmą akimirksnį nematyti. Lyg instinktyviai pažiū- 
riu į Tonę, kuri lyg ramiai, lyg savotiškai sėdi, ir matau, 
kad ji kažkaip keistai svyra. Kareivis sugriebia ją, pakelia 
galvą — ir visi pastebime, kaip iš smilkinio bėga kraujas. 
Paskui ligoninėje ji man pasakojo, kad ji nepastebėjusi, 
kaip tasai kareivis kabinęs diržą ir kaip išmetęs revolverį, 
tiktai pajutusi, lyg kažkas būtų stipriai sudavęs į galvą. 
Paskui pradėjusi kilti aukštyn aukštyn ir prašiusi mane, 
kad palaikyčiau, nes bijojusi nukristi. Viskas įvyko vieną 
akimirksnį, be jokio pasiruošimo, be jokio reikalo ir be 

jokios prasmės. Ji labai bijojo orinių puolimų, o žuvo dėl 
visai kvailo atsitikimo. 

Tokia pat neprasmė lydi ir Viurcburgo žlugimą. Jame 
nebuvo jokios karo industrijos, jokių karinių įrengimų; 
jo niekas negynė. Miestas gyveno savo ramų, kultūringą 
gyvenimą. Visi tikėjomės puolimo ant stoties, ant tiltų, 
bet ne ant paties miesto; tikėjomės, kad ir miestas gali 
nukentėti, bet niekas nemanėme, kad bus taip, kaip įvyko. 
Aliarmas buvo duotas po 8 val. vakaro. Puolimas prasi- 
dėjo kokias 15 minučių praslinkus po aliarmo. 

Ir per 20-25 minutes miesto nebuvo. Viurcburgo ne- 
bėra tikra ir tiesiogine šito žodžio prasme. Sugriauta ir 
sudeginta viskas, išskyrus keliolika namų keliose vietose 
miesto pakraščiuose. 

Tris dienas paslankiojau po griuvėsius ir dūmus. Tris 
dienas širdis buvo labai suspausta, kad negalėjau Tonės 
net tinkamai palaidoti. Laidotuvės buvo sutartos pirmadie- 
nį 4 val. po pietų. Viskas buvo jau paruošta. Bet miesto 
žuvimas viską suardė. Sudegė laidotuvių biuras, kuris čia 
viską atlieka, sudegė Leichenhalė!, kurioje paprastai guli 
numirėliai, atgabenti iš namų ar iš ligoninių. Atrodė, kad ir 
Tonės lavonas bus sudegęs. Perėjau pro dvi eiles suanglė- 
jusių griaučių, kurių niekas jau nebegalėjo atpažinti. Paskui 
nuėjau į ligoninę. Čia taip pat viskas buvo sujaukta ir 
suversta. Keletas sprogstamųjų bombų buvo kritę ligoninės 
kieme. Keletas pataikė į pastatus. Kai kurie skyriai buvo 
sudegę. Niekas čia nieko nežinojo. Man buvo svarbiausia 
patirti, ar Tonė jau buvo išgabenta į kapų Leichenhalę, ar 
ne. Jeigu jau buvo, tuomet aišku, ji sudegė. Jeigu ne — kas 
su ja pasidarė? Ligoninę tvarkančios seserys nieko tikro 
nežinojo. Tada man atėjo į galvą mintis pažiūrėti į ligoni- 
nės lavoninę. Po ilgo klaidžiojimo sargas mane į ją įleido. 
Vaizdas be galo šiurpus. Lavonai gulėjo suversti krūvomis. 


1 Lavoninė (vok.). Visos pastabos išnašose — Tatjanos Maceinienės. 

Graudingiausia buvo mažyčių tik gimusių kūdikių krūve- 
lė. Gulėjo jie visi - tokie tylūs, gražūs, balti, tarsi norėtų 
sušilti, prisiglaudę vienas prie kito. Tonės lavoną pažinau 
iš kojų. Ji buvo padėta ant ratelių su kitu lavonu, visiškai 
nuoga. Tik galva palikta aprišta, kaip buvo ligoninėje. Pa- 
prašiau sargo, kad jis man ją atiduotų. Tas sutiko. Tada 
nuėjau ieškoti vežimėlio ir pasitarti, kaip ją palaidoti. 

Tačiau paaiškėjo kapuose, kad atskirai laidoti nejma- 
noma ir šiuo metu - neleidžiama, nes žuvusiųjų yra per 
daug ir negalima tinkamai paskirstyti vietų. Visi turi būti 
palaidoti bendrai. Turėjau nusileisti aukštesnei galiai. Pa- 
rašiau Tonės vardą, pavardę, kur ji yra, ir vėl grįžau į 
ligoninę. Čia prisegiau raštelį prie Tonės galvos apraišalo, 
peržegnojau ją, paskutinį kartą pažvelgiau į išbalusį jos 
veidą, į truputį pravertas lūpas ir palikau ją šį sykį - 
amžinai. Ji ilsėsis prie Viurcburgo kapų vartų priešais ten 
stovintį obeliską sykiu su tūkstančiais kitų. 

Dabar Viurcburge jau niekas manęs neberišo: nieko 
nebėra. Filosofijos seminaro su universitetu nebėra, Tonės 
nebėra. Tiesiog net norėjau palikti šią mirusiųjų buveinę. 

Prisikalbinau tad dr. J. Grinių pavažiuoti pas kun. 
Rimšelį, kuris klebonauja prie Švainfurto - apie 40 km 
nuo Viurcburgo. Užvakar čia atvykome. Kun. Rimšelis 
tuojau, tą pačią dieną, suieškojo mums kambarius. Galė- 
jau persikraustyti jau vakar. Bet visi išgyvenimai ir keleto 
dienų nepaprastas nuovargis paguldė mane į lovą: turėjau 
karščio ir šiaip jaučiausi blogai. Bet tai buvo tik nuovar- 
gio ir atotampos nusilpimas. Šiandien vėl viskas gerai. 
Todėl šiandien persikrausčiau į naują savo buveinę. 

Tai yra mažas kaimelis Brebersdorfas*, apie 14 km į 
pietų vakarus nuo Švainfurto. Kambarys mano gražus, 


2 Šis kaimelis suvaidino nemenką vaidmenį A. Maceinos gyvenime. 
Šeimininkų, kurių pavardė buvo Hofmann ir pas kuriuos apsistojo 
tada A. Maceina, antroji duktė Friedel vėliau tapo antrąja A. Macei- 
nos žmona. Šiame kaime A. Maceina ir palaidotas. 

saulėtas, švarus. Šeimininkai daro gerą įspūdį. Štai man 
berašant, jų duktė atnešė man lėkštę obuolių, duonos ir 
daugybę sviesto, kurio pagal korteles dabar turėtų užtekti 
beveik visam mėnesiui. Tai pavakariai. Atrodo, kad su 
maistu čia nebus bloga. Kai pradėjau gyventi pas kun. 
Rimšelį, pajutau, kad nustojau alkio, kuris buvo nuolatinis 
Viurcburge. Duok Dieve, kad tasai alkio jausmas nebe- 
grįžtų! Bent tuo tarpu pietus ir vakarienę pažadėjo duoti 
klebonas. Šeimininkai sakosi duosią klebonui produktų, 
nes patys negalį virti, nes turį dirbti laukuose. 

Ką aš čia - naujoje vietoje - veiksiu, dar nesusigaudau. 
Gal kiek skaitysiu. Rašyti ką nors — nežinau, ar galėsiu. 
Šaudymas fronte kiekvieną dieną darosi vis intensyvesnis. 
Visi laukia naujų staigmenų. Negalima gerai susitelkti. 
Tačiau artimiausia aplinka yra labai rami. Malonu ištrūkti 
iš griuvėsių ir pakvėpuoti laukais, kurie jau bunda. Visi 
ruošiasi Prisikėlimui! O mūsų kraštas? O tu, Julyte?? O 
jūs mano berniukai? O Tu, mažoji Danute“? Ką jūs visi 
ten mąstote? Kaip jūs sutiksite Velykas? Aš nieko apie 
jus nežinau! Tačiau tikiuos, kad jūs visi esate gyvi, nors 
esu pasiruošęs viskam. Aš jus visus nepaprastai myliu ir 
nepaprastai esu jūsų išsiilgęs. 


1945.III.24 


Euerbacho bažnytėlėje, toli nuo Viurcburgo ir nuo visų 
kitų didesnių miestų, buvo egzekvijos už Tonę. Tiktai 
šiandien, devintą dieną nuo jos mirties! Kaip karas sujau- 
kia ir religinį žmonių gyvenimą. Anksčiau nebuvo galima, 
nes nebuvo nei kam, nei kur. Egzekvijas kun. Rimšelis 
atlaikė lietuvišku būdu: su nokturnomis prieš Mišias ir su 
libera prie gražiai papuošto katafalko po Mišių. Bažnytė- 


3 A. Maceinos pirmoji žmona. 
1 A. Maceinos sūnūs - Augustinas ir Saulius. 
* A. Maceinos dukra. 

lėje buvo nemaža žmonių, kurie stebėjosi mumis — jiems 
nežinomo krašto klajūnais — ir tomis keistomis apeigomis. 
Mat Vokietijoje egzekvijų negieda: būna tik Mišios - dau- 
giau nieko. Buvo prisirinkę nemaža ir vaikų. Plonais ir 
aštriais savo balsiukais jie atsakinėjo per Mišias, kunigui 
užgiedojus „Dominus vobiscum“, „Per omnia saecula“ 
ir kt. Atsakinėjo ir per „Libere“. Čia man atėjo į galvą, 
koks savotiškai simboliškas yra šitas jų atsakymas. Visą 
gyvenimą Tonė vaikus mylėjo ir jais gyveno. Kai bėgimas 
iš Lietuvos ją nuo vaikų atplėšė, ji gyveno bent viltimi 
vėl prie jų sugrįžti ir vėl juos globoti. Ji pradėjo vėl dirb- 
ti kačiukus ir šuniukus, kad dovanotų juos vokiečių ar 
lietuvių vaikams Velykų proga. (Deja, žaisliukai sudegė 
mano bute!) Ir štai per pirmąsias Mišias už josios neramią 
sielą susirenka būrys vaikučių ir gieda už ją, meldžiasi už 
ją, nė nežinodami, kad meldžiasi už iš esmės iš viso savo 
paskyrimo motinišką moterį, už vaikų draugę ir bičiulę. 

Policinius registravimo formalumus šiandien sutvar- 
kiau, gavau netektas Viurcburge naujas korteles, kurias 
atidaviau savo šeimininkui. Mano šeimininkas šiandien 
man pasakė, kad jis, ne klebonas, mane maitinsiąs. Pietūs 
buvo kaimiški, bet sotūs ir maistingi. Mėsos kirtau, kiek 
norėjau. Tačiau, ką aš šiame kaimelyje nusigriebsiu — neži- 
nau. Z. Ivinskis ir J. ir A. Griniai rengiasi mokytis kalbų. 
Man šitų instrumentų rankiojimas atrodo neprasmingas. 
Mano profesijai kalbų pakanka. Turbūt imsiu ką nors 
versti. Bet labai stinga popieriaus ir - net rašalo. Parsine- 
šiau iš vietinio klebono porą knygų ir porą iš kun. Rim- 
šelio. Bet tuo tarpu net skaityti nesinori. Kažkoks vyksta 
keistas atslūgimas. 


1945.11.25 


Verbų sekmadienis. Lygiai prieš dvylika metų tokį pat 
Verbų sekmadienį sėdėjau Liuvene ant kalnelio atokaitoje 
ir svajojau. Bet kaip kitokia buvo tada nuotaika. Tada 

gyvenimas buvo prieš mane. Aš jam ruošiausį; daug ko iš 
jo tikėjausi; daug žadėjau jam duoti. Po dvylikos metų vėl 
esu svetur. Vėl esu vienų vienas tarp svetimųjų. Gyveni- 
mas dabar sustojęs. Gyvenu laukdamas. Dabarties nebėra. 
Tačiau ir ateitis pridengta nepermatoma uždanga. Kas 
bus? - štai klausimas, kuris kankina visus mus, palikusius 
savo žemę. Pradedame gailėtis ją palikę. Nežinia, ar tai 
yra tikras gailestis, ar tik nevilties ir nežinios šauksmas. 
Ir mirti yra geriau tarp savųjų. Bet ar mes būtume mirę 
tarp savųjų? Frontas slenka vis arčiau ir arčiau. Kad tik 
greičiau jis persiristų ar kaip kitaip išsispręstų! Bet tai dar 
ne viskas. Rytuose dar pasilieka mūsų mirtinas priešas. 
Kas ir kaip susidoros su juo? O nuo to priklauso visų 
mūsų tremtinių likimas. 

Vakar vakare nuėjau į savo šeimininkų Wohnzimmer‘, 
kur susirinko pavakaroti ir daugiau kaimynų. Visi jie 
linksmi ir patenkinti kaimiečiai. Pasakoja anekdotus, juo- 
kiasi iš perpasakojamų laimėjimų ir nė vienas netiki į 
pergalę. Tačiau ar jie įsivaizduoja, kas bus su Vokietija 
pralaimėjus? O gal jiems, kaimiečiams, ir nieko nebus. 
Jie dirbs žemę kaip dirbę ir toliau. Jie niekados nesvajo- 
jo valdyti pasaulio. Todėl ir nejaus skausmo, jeigu šitos 
svajonės neįvyks. 

Šią naktį sapnavau Tonę tokioje pozoje, kokioje ji buvo 
priimamajame ligoninės kambaryje, kai ją nurengė ir per- 
rišo: sėdinti, pečiai nuogi ir dejuojanti, kad skauda. Veido 
nemačiau. Kalbėti nieko nekalbėjo. Atsibudęs valandėlę 
nesusivokiau, ar ji gyva, ar mirusi. Ir keista: kažkoks 
palengvėjimo jausmas apėmė, kai galop atsiminiau, kad ji 
vis dėlto mirusi. Galimas daiktas, kad šitas jausmas kilo 
iš tos savotiškos priešingybės, kuri lydėjo visą jos ligą. 
Baisiai norėjosi, kad ji išgytų, kad galėtų grįžti į Lietuvą, 
ir sykiu buvo didelė baimė, kad ji gali pasilikti arba pa- 


é Svetainė, bendras kambarys (vok.) 

ralyžiuota, arba psichiškai nenormali. Psichinių sutrikimų 
pastebėdavau ir ligos metu. Jai mirus, gydytojas sakė, 
kad pusė būtų buvusi tikriausiai paralyžiuota. Visa tai 
kėlė šiurpą. Mirtis tokiu atveju buvo tiktai išvadavimas 
iš ilgos kančios. 

Laikas slenka be galo lėtai. Nusitverti kokio nors dar- 
bo dar vis negaliu. Mintys pakrikusios ir liūdnos. Klebo- 
atvykusius, kurie neteko savo tėviškės, paminėjo, kad yra 
atbėgėlių iš Lietuvos. Tačiau tėvynės niekas negali atstoti, 
ypač tada, kai šalia nėra nė vieno savo žmogaus. Die- 
nos nepaprastai gražios. Bet ką jos gali padėti benamiui 
paukščiui? 


1945.III.26 


Iš pat ryto pasklido gandai, kad amerikiečiai esą įsiveržę 
į Ašofenburgą. Tai mažesnis už Viurcburgą miestas į šiau- 
rės vakarus nuo Viurcburgo apie 80 km. Žmonės Velykoms 
amerikiečių laukia ir čia. Tačiau dėl to visai nesijaudina. 
Atrodo, kad su pralaimėjimo mintimi jie jau visai apsiprato. 
Kokio nors išsprendimo laukiame ir mes. 


1945.IV.1. Velykos 


Nepaprastai liūdnos ir nykios Velykos. Turbūt liū- 
dniausios mano gyvenime. Esu vienas: be tėvynės, be 
artimųjų, be savo šeimos, be tų mažų meilių berniukų, 
kurie kaip katinukai glausdavosi Velykų rytą prie manęs 
ir žibančiomis nustebusiomis akutėmis laukdavo, ką tas 
tėtytis jiems ištrauks. Šiais metais aš nieko negaliu jiems 
padovanoti — ir tau, mažoji Danute, kuri, žinoma, jau 
vaikštai ir gal kalbi. Tu vėl nebepažinsi savo tėtyčio, kaip 
ir praėjusiais metais. Antros Velykos, kada aš esu vienas. 
Pernai buvo tiek gera, kad buvau bent savame krašte. 
Šiemet ir to nėra. Kur jūs visi ir ką veikiate? Ak, Julyte, 

Tau turbūt nepaprastai sunku. Sunku ir man. Pakęskime 
tuos smūgius! Gal Prisikėlęs Viešpats prikels ir mūsų šalį, 
ir mūsų šeimą. Aš daug už tai meldžiuos. 

Kambarėlis mano šviesus ir jaukus. Bet pro keturis 
jo langelius veržiasi pavasario šalta pilkuma ir nuolatinė 
lėktuvų — priešo lėktuvų — grėsmė. Šiandien iš pat ryto 
būreliais jie skrenda per mūsų kaimą nešdami mirtį ir 
kančią. Vokiečiai tebesispiria, nors galas jau visai aiškus. 
Nereikalingas tautos naikinimas. Visi labai susirūpinę ir 
nusiminę. Visi nori, kad amerikiečiai kuo greičiausiai at- 
eitų. O jie lyg tyčia šitą kampelį aplenkė ir nuėjo: vieni į 
šiaurę, kiti į pietus. Bet vakar jau vėl ėmė kalbėti žmonės, 
kad jie pajudėjo Viurcburgo ir Hamelburgo linkui. Nuo 
Hamelburgo - į jį jie jau buvo sykį įsiveržę — lig mūsų 
tėra 18 km. Šią naktį per mūsų kaimą žygiavo nemaža 
kariuomenės - atgal! 

Keletą dienų nieko nerašiau į šitą sąsiuvinį. Buvau 
pradedąs galvoti apie kultūros filosofiją ir mėginau rašyti 
apie kultūrinį nusiteikimą. Tie baisūs įspūdžiai pradeda 
pamažu atslūgti. Labai dažnai, atsišliejęs ant kanapos, iš 
naujo išgyvenu Tonės nušovimą ~ šitas vaizdas, ypač 
tas ramus jos pašlijimas, man yra pats baisiausias ir 
graudžiausias, ~ jos paskutines valandas ligoninėje, Viurc- 
burgo bombardavimą, savo bėgimą - nepaprastai sunkų 
ir baisų — pro liepsnas, pro griuvėsius, pro gulinčius su- 
draskytus žmones. Tačiau apie visa tai pradedu mąstyti 
jau ramiau. Visi tie vaizdai dar supurto, dar sujaudina 
mano vidų, bet jie jau yra kažkaip nuslinkę giliau, leis- 
dami jau truputį susitelkti ir pamąstyti ir apie kitus da- 
lykus. Kun. Rimšelis ir Ivinskis su Griniais stebisi mano 
ramumu, mano „stoiškumu“. Bet jie nežino, kiek man 
šita ramybė kaštuoja. Niekados negalėjau savo jausmų 
kitiems parodyti. Negaliu nė dabar. Bet tai man kaštuoja 
nemaža pastangų. Nervai mano, atrodo, geri. Tik keletą 
sykių, kai niekas nematė, kai buvau vienų vienas, buvau 
pradėjęs nesilaikyti ir verkti. Ir pajutau, kad vieną sykį 

davus įspūdžiams valią, susilaikyti yra žymiai sunkiau. 
Todėl vėliau valdžiausi ir vienas likęs. 

Visa tai jau praeityje. Iš tikro laikas yra būtinas gyve- 
nimo elementas. Ačiū Tau, Viešpatie, kad viskas praeina. 
Mes dažnai liūdime, kad laikas slenka ir neša praeitin 
visus mūsų džiaugsmus, visas viltis, lūkesčius, mūsų my- 
limuosius ir mūsų darbus. Tai liūdna. Tačiau mes pamirš- 
tame, kad jis neša sykiu ir mūsų kančią, ir mus ištikusius 
smūgius, ir mūsų nelaimes. Jis neša visą Žemės gyvenimą. 
Viskas čia praeina. Ir turi praeiti, nes viskas čia yra su- 
jaukta ir sumišę: viskas čia yra netobula ir netikę. Pasili- 
kimas žemės tokios, kokia ji yra, būtų nepakeliamas. Tegul 
tad ji praeina — net ir su savo laime. Tegul kyla nova tena 
et novum coelum” ir tada tegu įvyksta amžinybė. 

Šiandien sapnavau Tave, Julyte, mūsų vaikučius. Ta- 
čiau jie buvo išvežti į Nemaniūnus už Prienų, ir aš Tave 
siunčiau pas juos pažiūrėti, kaip jie ten laikosi. Aplinkui 
buvo kažkaip neramu. Nejaugi Tu iš tikrųjų esi nuo jų 
atskirta? 


1945.IV.2 


Tas pat vėjas ūžauja aplinkui langus. Vėjas šiltas ir 
didelis. Sunkūs debesys plaukia padangėmis. Bet nelyja. 
Norėjau šiandien keliauti į Zėmersdorfą, kur įsitaisę gyve- 
na Griniai ir Ivinskis. Jie visi, išskyrus dr. Joną, kuris sir- 
guliuoja, buvo atėję pas mane, ir mes visi keletą valandų 
maloniai paplepėjome. Šiandien turėjo būti mano revizitas 
jiems. Tačiau kaip tik tuo metu po kaimą prabėgo skam- 
bindama mergaitė. Visi susidomėjo, kas čia yra. Pasirodo 
užaliarmuoti kaimo vyrai statyti ant kelių barikadas ir 
kasti griovius. Amerikonai jau artėja. Viurcburgas, sako- 
ma, jau paimtas ir amerikiečiai traukia mūsų linkui. Gal 


? Nauja žemė ir naujas dangus (Iof.). 

greitai jų sulauksime. Kad tik nepatektume į rimtesnio 
fronto zoną, nors niekas į rimtesnį pasipriešinimą netiki. 
Pasilikau namie, kad nepaimtų į darbą. 

Velykos baigiasi. Ar ateis Prisikėlimas mūsų Tautai? 
Aš statau šiandien tuos pačius klausimus, kuriuos Tu, Ju- 
lyte, statei savo dienoraštyje Berlyne“. Ar atsimeni? Tavo 
klausimai buvo atsakyti teigiamai. Ar taip bus ir dabar? 
O gal istorija iš tikro ypatingais laikais kartojasi? Kas bus 
su Tavimi ir mūsų vaikais, jei istorija nepasikartos? Kas 
bus su manim, jeigu aš negalėsiu į Lietuvą grįžti. Ak Die- 
ve, geriau apie tai tuo tarpu negalvoti! Nejaugi neprasmė 
ir nesąmonė apvaldytų pasaulį? Negalimas daiktas! 


1945.IV.4 


Frontas priartėjo. Šiąnakt į Brebersdorfą privažiavo 
daug kareivių su sunkvežimiais. Beveik visą naktį jie kėlė 
triukšmą, o tolumoje blyksėjo liepsnos ir griaudė patran- 
kos. Šį rytą esant bažnyčioje drebėjo bažnyčios langai. Visa 
tai man primena toli pasilikusius Slavikus, kada būrelis 
mūsiškių gyvenome porą mėnesių pačioje pafrontėje ir jau 
buvome apsipratę su nuolatiniais šaudymais. Ir štai po 
pusės metų už 1300 kilometrų vėl atsidūriau prie fronto, 
gal daug žiauresnio negu anasis Rytuose. Mūsų kaimelis 
yra toliau nuo pagrindinių kelių. Tačiau niekas nežino, kur 
frontas pasuks. Žmonės baiminasi, kasa daug ką į žemę, 
nes bijo, kad amerikonai neatimtų. Kaip jie elgiasi su vo- 
kiečiais, neturime jokių žinių, mes patys jau pradedame 
galvoti ir planuoti, ką veiksime, naujiems svečiams atėjus. 
Bėgti nebėra nei vietos, nei noro. Projektuojame keltis kur 
nors į nesudaužytą universitetinį miestelį - į Tiūbingeną 
ar Heidelbergą ar į kurį kitą — ir ten palaukti galutinio 
išsprendimo. Tai projektai. Kas iš jų išeis, pamatysime. 


8 Žr. Maceinienė J. Dienoraštis / Metai, 1992, Nr. 1-6. 


390 


Lėktuvai siaučia nuolatos. Visai kaip Slavikuose prieš 
bolševikų ofenzyvą. Tik jie čia dar drąsesni. Prie Švain- 
furto yra aerodromas ir čia stovi flakas*. Tad jie truputį 
tos vietos privengia. Flakas šaudo smarkiai. Bet nema- 
čiau dar lig šiol nė vieno krintančio. O jų čia kasdien 
praskrenda šimtai. Šeimininkė pasakoja, kad amerikiečiai 
nuo mūsų kaimelio esą už 18 km. Vieną gražią naktį ar 
dieną jie gali ir čia atsirasti. Kareiviai vaikščioja po kaimą 
nusiminę. Ką jie čia veikia, nežinia. Turbūt ruošiasi bėgti. 
Artilerija šiandien aptilo. 

Pamažu pradėjau rašinėti. Pergyventi įspūdžiai iš lėto 
aprimo, ir vėl pradedu susitelkti. Laiko yra labai daug. 
Nuo balandžio 2-os prasidėjo vasaros laikas, todėl viskas 
vyksta valanda anksčiau. Keliuos prieš 7 val. (mūsiškai 
žiemos metu prieš 6), einu į bažnytėlę, kuri stovi čia pat 
už namų, išklausau šv. Mišių, einu dabar dažnai prie Ko- 
munijos, meldžiuosi už savuosius — gyvus ir mirusius, pas- 
kui parėjęs pusryčiauju ir dirbinėju šį tą ligi 12 val. Tuomet 
esti pietūs. Po pietų paguliu, kaip įprastai. Jeigu neinu į 
Zėmersdorfą pas Grinius ir Ivinskį, tai vėl dirbinėju ligi 
6 1/2. Tuomet atneša man vakarienę. Po vakarienės dar 
šį tą pamąstau ir netrukus einu į lovą (apie 9 val.), nes 
mano kambaryje nebuvo aptemdymo, todėl elektros de- 
ginti negalėjau. Bet vakar jau įtaisė. Taigi reikės dar kiek 
pavakaroti, nors neturiu ką doro skaityti. Vakar vakare 
atėjo šeimininkė, su kuria prasišnekėjom ligi 10 val. Žmo- 
nės labai malonūs ir geros širdies. Osterhose!? atsiuntė ir 
man gražius viršutinius marškinius ir 3 puikias nosines. 
Su marškiniais man jau buvo striuka, nes paliko vieni ant 
nugaros, kiti portfely. Visi kiti Viurcburge sudegė. Todėl 
kiškio atneštieji pravers. Tai mano šeimininkų dovana. 
Jie rūpinosi manimi kaip savo sūnumi gal dėl to, kad 
jų sūnus žuvęs ir palaidotas Vilniuje. Jaučiuosi čia lyg 


* Zenitinė patranka (vok.). 
10 Velykų kiškis (vok.). 

parvažiavęs Velykų atostogų į Klebiškį", kai būdavau se- 
minarijoje. Jau nuo pat antros čia gyvenimo dienos valgau 
pas savo šeimininkus labai gerai. Vokietijos kaimas jokių 
maisto nepriteklių nejaučia. Tikros atostogos. Po tokių 
stiprių išgyvenimų ir nepaprasto nuovargio labai malonu 
truputį atsigauti. Ką ruošia ateitis, niekas nežino. Esu 
pasiruošęs mirti kiekvieną valandą. Tačiau ruošiuos ir gy- 
venti. Galvoju, rašau, gal liksiu gyvas — viskas yra Dievo 
rankoje — ir gal tos mintys ir tos užrašytos pastabos bus 
kada nors naudingos. 


1945.1V.5 


Šiandien iš pat ankstaus ryto, dar buvo gerai nepra- 
švitę, prasidėjo nepaprastai smarkus artilerijos šaudymas. 
Keletą kartų kažkas sprogo ar šovė visai arti — net visas 
mūsų namelis sujudėjo. Žmonės pradėjo keltis ir žiūrėti, 
kas čia darosi, apsirengiau ir aš. Visi laukėme amerikonų. 
Tačiau prašvitus šaudymas aptilo. Užtat apie 8 val. pradėjo 
veikti lėktuvai. Šiandien jie visą laiką sukiojosi mūsų apy- 
linkėje ir, atrodo, kažko ieškojo. Matyt, pietų pusėje kažką 
rado — gal flako baterijas, gal kariuomenės būrelius — ir 
visi ten skrido, vienas po kito smigo žemyn, šaudė iš 
patrankėlių ir mėtė bombas. Savotiškas įvykis buvo mūsų 
kaime. Keletas lėktuvų pasuko tiesiai per mūsų galvas. 
Žiūrėjau ir aš pro savo kambario langą iš antro aukšto. 
Staiga matau, kad iš vieno lėktuvo, skrendančio tiesiai į 
mus, kažkas iškrito ir svyruodamas lekia žemyn. „Bom- 
ba!“ - sušukau kitiems, žiopsantiems pro langą, ir nudū- 
miau laiptais žemyn pasiruošęs išgirsti ant galvos ar kur 
nors šalia sprogimą. Tačiau nieko. „Gal pražiūrėjau“, - 
pamaniau. Bet viena senutė kieme tvirtino taip pat mačiu- 


u Klebiškis — kaimas netoli Prienų, kur gyveno Aleksandro Maceinos 
(Antano Maceinos tėvo) šeima, 

si. Atsirado mačiusiųjų ir daugiau. Vadinasi, nesprogo. 
Kaimiečiai neiškentė ir nuėjo į lauką paieškoti. Ir čia už 
trobų rado - didžiulį tuščią benzino baką. Parsigabeno į 
kaimą ir visi rinkosi žiūrėti. Bakas milžiniškas - kokios 
150 litrų talpos. Keletą litrų benzino dar buvo pasilikę. 
Kaimų ligi šiol nebombardavo, išskyrus, žinoma, tuos, 
kuriuose aptikdavo esant kariuomenės arba kuriuose bū- 
davo pasipriešinimas. Į kaimus amerikonai liepė persi- 
kelti visiems svetimšaliams ir čia jų laukti. Atrodo, kad 
kaimuose yra bent reliatyviai saugu. Bet kai per galvas 
lėktuvai skrenda, vis tiek darosi nejauku. O šiandien jie 
dūksta visą dieną. 

Pavakarė. Lėktuvai aptilo. Užtat pradeda griausti ar- 
tilerija. Šiandien keletą kartų mėginau rašyti toliau, bet 
negalėjau. 


1945.IV.6 


Įtempimas auga. Šiandien iš ryto buvo visiškai ramu. 
Net keista atrodė, kad gali būti keletą valandų ramu. 
Bet apie 2 val. privažiavo į kaimą daug kareivių su gur- 
guolėmis, pasiskirstė pas ūkininkus. Kaimui tai pramo- 
ga. Vaikai, nepaisydami lietaus, dūksta gatvėje, žmonės 
renkasi būreliais ir kalbasi. Kiti iškišę galvas pro langus 
žiūri, kas čia darosi. Tuo tarpu kai kur tolumoje pradėjo 
gausti artilerija. Ką visas šitas sujudimas po tylos reiškia, 
nesunku įspėti. Vakar žmonės kalbėjo, kad amerikiečiai 
yra tik 12 km nuo čia. Jie slenka pamažu, bet tikrai. Bet 
jeigu jie taip pamažu slinks ir toliau, čia neliks akmens 
ant akmens. Vakar pasklido gandai, kad nušautas kaž- 
koks aukštas vokiečių asmuo. Tik nežinia ar K., ar S. Iš 
kur šie gandai ateina, sunku pasakyti. Žmonės neramūs 
ir įpykę. Visi nori karą baigti. Bad Kizingine pakarti 
septyni kareiviai už dezertyravimą. Priemonės darosi 
aštrios. 

1945.IV.7 


Žmonės iš pat ryto stoviniuoja saulutės atokaitoje ir 
laukia amerikonų. Naktis buvo labai nerami. Artilerija 
retkarčiais, bet taip stipriai griaudė, kad virpėjo visas na- 
melis. Miegoti nebuvo galima. Apsirengęs prasnaudžiau 
ant kanapos. Švintant kiek aptilo. Dabar pyška ir aidi po 
laukus kulkosvaidžių ar kurių kitų lengvųjų ginklų sal- 
vės. Matyt, amerikonai jau visai arti. Tačiau, kiek galima 
spėti iš garsų, jie neina tiesiai į mūsų kaimelį, bet suka 
į šiaurės vakarus. Gal nori apeiti ar apsupti Švainfurtą, 
kuris, sakoma, pasiryžęs gintis. 

Keista, kad šiandien mane visai nejaudina šūviai. 
Nuotaika poetiška. Tiesa, rašyti nieko nerašau, bet vi- 
duje kažkoks pakilimas, kažkoks lengvas, plazdenantis 
šydas. Nuolatos stovi prieš akis Tonė. Bet šiandien ji 
kažkokia perkeista, neturinti tos tamsos, kurios savo 
dvasioje ji turėjo būdama gyva. Gyvą aš ją išgyvenau 
kaip tamsią gelmę, traukiančią ir sykiu baisią. Dabar 
ji tapo mano dvasioje lengva, perregima. Ypač tokią ją 
jaučiu šiandien. Gal tai ir mano mirties ženklas? Bet 
viskas Dievo rankoje. Po Tonės mirties Jo Apvaizdą 
ypatingai jaučiu - ne mano asmens gyvenime bei liki- 
me, bet apskritai žmogaus. Kaip radikaliai ir netikėtai 
Jis išpainioja surizgusius žmogaus gyvenimo siūlus! Jo 
valioje visi esame, ir jis visus mus veda savo paslap- 
tingais keliais. Šiandien iš ryto bažnytėlėje į Jo rankas 
sudėjau savo būtį, ir dabar esu visiškai ramus, vis tiek 
koks likimas ištiks. Jeigu žūčiau ir jeigu šitas dienoraštis 
patektų į Tavo, Julyte, rankas, atsimink, kad aš Tave ir 
mūsų vaikučius labai labai mylėjau. Meldžiausi už Tave 
ir už juos ir troškau grįžęs sukurti jums visiems jaukų 
ir malonų lizdelį, atsilyginti Tau už mano šiurkštumą 
ir už visą tą skausmą, kurio Tu esi iš manęs patyrusi. 
Atleisk man! - Šūviai artėja ir stiprėja. Turbūt šita diena 
bus lemiama mūsų kaimeliui. 

1945.1V.10 


Tris dienas ir tris naktis siautė ugnis ir mirtis. Mes 
buvome pačioje audroje. Dabar ji, atrodo, jau paslinkusi 
pirmyn, todėl galima išlipti iš rūsio ir pažymėti įspū- 
džius, kurie atsiranda pradedant vėl naują gyvenimą. 
Iš eilės. 


Tąsa iš 1945.ĮV.7 (šeštadienis) 


Parašęs tą dieną paskutinį sakinį, turėjau su visu savo 
menku turteliu sprukti į rūsį, nes vokiečių] artilerija 
pradėjo šaudyti per mūsų galvas. Sviediniai sprogo kaž- 
kur netoli, nes virpėjo sienos ir langai. Paskui patyrėme, 
kad jie krito mūsų kaimo laukuose netoli už bažnyčios. 
Veržimasis amerikonų buvo gana smarkus. Bet vokiečiai 
atsišaudė irgi labai stipriai. Į pavakarę atskrido ameriko- 
nų lėktuvai ir pradėjo pulti vokiečių] artilerijos vietas, 
kurios buvo kažkur prie Švainfurto aerodromo. Karas 
prasidėjo visu rimtumu mūsų akivaizdoje. Buvo pavo- 
jaus, kad lėktuvai nepasiaustų ir po mūsų kaimelį, nors 
jame nebuvo nė vieno vokfiečių] kareivio. Kai kur už 
nugaros tarškėjo kulkosvaidžiai. Šaudymai kas valandą 
skyrėsi: vieni suko į pietus nuo mūsų kaimelio, kiti į 
vakarus (atėjo visi iš pietų vakarų) ir į šiaurės vakarus. 
Atrodė, kad amerikonai nori Švainfurtą apeiti iš abiejų 
pusių ir nukirsti abi geležinkelio šakas, kurios į jį atei- 
na. Atsidūrėme pačiame atslenkančio fronto priešakyje. 
Į pavakarę artilerija kiek aprimo, bet užtat pasmarkėjo 
kulkosvaidžiai, kurių garsus kartas nuo karto užstelbda- 
vo skambūs vok[iečių] flako šūviai į lėktuvus arba tie- 
siog į tolį. Matyti nematėme nieko. Karas palietė dar tik 
mūsų ausis. Naktį praleidome rūsyje. Šaudė vokliečių] 
artilerija vėl per mūsų kaimą. Miegoti, be abejo, beveik 
neteko, nes sėdėjome ant kėdžių, kojas įsivynioję į vil- 
nones antklodes. 

1945.IV.8 (sekmadienis) 


Atvelykis, tasai „sekmadienis baltuose drabužiuose“, 
kaip jį vadina liturgija, prasidėjo gana ramiai. Pamal- 
dos bažnyčioje vyko normaliai. Kai kas buvo pradėjęs 
kalbėti, esą amerikonai atsitraukę ir laukią pastiprinimų, 
nes vok[iečių] pasipriešinimas prie Švainfurto pasirodė 
esąs didesnis, negu buvo laukta. Iš tikro visa priešpietė 
buvo rami, išskyrus kartas nuo karto prapliumpančius 
vok[iečių] flako šūvius. Pasinaudodami šia ramybe, abu 
su klier(iku] Šimanskiu nutarėme mėginti prasiskverbti į 
Zėmersdorfą ir pažiūrėti, kaip gyvena Ivinskis su Griniais, 
kurių kelios dienos nebuvome matę. Diena buvo nepa- 
prastai graži ir rami. Miškelyje pamatėme pirmus karo 
pėdsakus. Buvo nukirstų medžių, granatų išraustų duo- 
bių, kulkosvaidžių kulkomis išarta žemė. Matyt, miškelį 
apšaudė amer[ikiečių] lėktuvai. Ten pat išsikasę griovelius 
sėdėjo ginkluoti vok[iečių] kareiviai. Vienas jų paklausė: 
„Weit sind noch die Ame?” > „Was ist das Ame“?"* — pa- 
klausiau jį savo ruožtu. - „Die Amerikaner“, — papildė 
kareivis savo sutrumpinimą. „Sie diirfen besser wissen als 
wir. Wir wissen nicht. Nur es scheint mir dass wir bereits 
im Sack sind", - pasakiau jam tyčiomis. Jis nusišypsojo, 
bet tokia šypsena, kad, rodos, sakyta visai teisingai. Dar 
paklausė, kur einame ir ar Zėmersdorfe nėra alaus. Kiek 
man žinoma, jo ten nebuvo. Karo pėdsakai miškelyje 
daro nejaukų įspūdį. Miškelio pabaigoje atsiveria plati 
lyguma, kurioje guli kaimelis ir Švainfurtas. Čia mes aiš- 
kiai pamatėme, kad Švainfurtas supamas, kad kovos eina 
ir dešinėje, ir kairėje. Pradėjo tratėti kulkosvaidžiai. Man 
pasidarė nejauku, ir nutarėm į Zėmersdorfą neiti. Nueiti, 


" Ar toli yra Ame? — Ką reiškia „Ame“? (vok.). 

5 Amerikiečiai (vok.). 

" Jūs turite geriau žinoti negu mes. Mes nežinome. Man atrodo, kad 
mes jau esame maiše (vok.). 

galvojome, gal nueisime - jau buvo ligi kaimelio kokia 
pora šimtų metrų. Bet pasikalbėjimas užtruks, ir nežinia, 
ar galėsime grįžti. Todėl pasukome atgal. 

Vos spėjau užeiti į savo kiemą, kai visai arti pasigirdo 
šautuvų šūviai ir žmonės pradėjo bėgti. „Amerikonai“! — 
šaukė kai kurie. Žiūrėjau pro savo langą - pro namus 
pasirodė trys kareiviai, du keistai apsirengę, juodi, o tre- 
čias jų viduryje vokietis. Įspūdis iš sykio keistas. Kas jie 
tokie? Tačiau tuoj įspėjome, kad tai vokiečiai, bėgę nuo 
pasirodžiusių amerikonų žvalgų. Prie pat mūsų kaimo jie 
buvo prislinkę ir apšaudė pasirodžiusius kareivius. Vieną 
iš jų nušovė, kurį pirmadienio rytą žmonės pargabeno į 
kaimelį. Dabar jis guli Leichenhalėje ir laukia palaidoja- 
mas. Kiti pro kaimelį pabėgo. Paskui tuos tris pasirodė 
dar du. Vienas visai jaunutis, išraudęs, sušilęs. Kito klau- 
siamas „wohin jetzt?“5, patraukė tik pečiais ir nejaukiai 
žvalgėsi. Žmonės tada parodė jiems per laukus Švainfurto 
linkui. Tie penki sumišę kareiviai tai ir buvo visa bebė- 
ganti vokiečių Infanterie, kurią man teko šiomis dienomis 
matyti. Bet amerikonai nesirodė. Žmonės stovėjo gatvėse 
ir laukė. Bet jų nebuvo. Kulkosvaidžiai kartais sutratėda- 
vo, bet nežymiai. Padėtis buvo labai neaiški ir nežinoma: 
kas šaudo, kas kur eina ir kas čia aplamai darosi. 

Naktį vėl praleidome rūsyje. Tačiau šį sykį susigabe- 
no kas savo patalus ir įsitaisėme patogius guolius. Man 
šeimininkas įtaisė ant kėdžių, taip kad buvo visai šilta 
ir minkšta. Artilerija vėl neleido rimtai įmigti. Į rytą 
prasidėjo stipri ugnis ir kulkosvaidžių ir, atrodo, tankų 
(toliau užbraukta. - T. M.). Iš garso atrodė lyg būtų mūsų 
kaimelis iš šiaurės vakarų jau praeitas. Bet nieko tikro 
nežinojome. Vokiečių kareivių kaimelyje nebuvo matyti. 


5 Kur dabar? (vok.). 
t Pėstininkai (vok.). 

1945.IV.9 (pirmadienis) 


Rytą, kaip paprastai, vėl viskas aptilo. Pamaldos baž- 
nyčioje buvo atliktos su ypatingu susitelkimu. Visi kalbėjo 
rožančių. Kunigas po šv. Mišių paskaitė gailesčio aktą. 
Pasiruošę buvome viskam. Artilerija pamažu šaudė, bet 
lyg toliau. Apie 10 val. staiga kaimelis sujudo. „Panzer 
kom" — šaukė iš visų pusių. Puolėme prie langų. 
Mano namas stovi klonelyje prie gatvės užsisukimo. To- 
dėl pro langus gatvės iš tolo nematyti. Žmonės kitoj pusėj 
sykio pamačiau, buvo labai keistas: staiga visų žmonių 
rankos pakilo į viršų. Nieko kito nematyti, tik žmonės 
su iškeltomis rankomis. Po keliasdešimt sekundžių pasi- 
rodė šalmuoti, smėlio spalvos drabužiais, šautuvus atstatę 
amerikonai. Mes pasitraukėme nuo langų, nes atrodė jie 
pasiruošę šauti kiekvieną momentą. Daugumos šautuvai 
automatiniai. Kiti turėjo pištalietus rankose. Jie po keletą 
pasiskleidė po namus. Atėjo keli ir pas mus. Mes taip 
pat „pagarbiai“ iškėlėme rankas. Vieną įeinantį užkalbi- 
nau, ar jis nemokąs prancūziškai. Jis tik pasakė „nou“ 
ir įsmuko į vidų. Apėjo visus kambarius, kluoną, tvartą, 
užlipo ant aukšto, visai nė nekreipdamas dėmesio į mūsų 
teigimą, kad čia vokiečių kareivių nėra. Lindo visur, bet 
be galo atsargiai, pasiruošęs šauti tučtuojau. Taip perėjo 
visus namus. Netrukus iš kitos pusės vėl atvažiavo ke- 
po mūsų langais pailsėti. Tuoj žmonės ėmė nešti jiems 
obuolių, kriaušių, buterbrodų, pieno. Jie savo ruožtu vai- 
šino vaikus ir merginas šokoladu, o vyrus papirosais. 
Dar mėginau pakalbinti porą, bet jokios kitos kalbos jie 
nemokėjo, tik angliškai. O aš angliškai išmokau pasakyti 
tik: aš ne vokietis, aš lietuvis, toks ir toks. Taip tad san- 
tykius užmegzti nepasisekė. Po keliolikos minučių poilsio, 


? Tankas atvažiuoja! (vok.) 

jie visi susėdo į vežimėlį. Kiti sulipo ant stovėjusio prie 
bažnyčios tanko ir išvažiavo toliau. Taip patekome į ame- 
rikonų valdžią 1945 m. bal[andžio] 9 d. 10 val. ryto. Data 
atmintina! 

Vėliau atvažiavo dar pora tankų, vėl stovėjo kiek lai- 
ko, pasivaišino pienu, obuolių mosto!ė, padalino mergai- 
tėms šokolado ir išvažiavo. Į pavakarę prigužėjo jų pilnas 
kaimelis. Įspūdį jie daro labai gerą. Visi vyrai gražūs, 
linksmi, apsirengę lengvai, be varžančių kalnierių, atlapo- 
mis krūtinėmis, lengvais pusbačiais, viskas — net šovinių 
dėžutės — iš drobės, kad būtų lengviau. Apsiginklavę ligi 
dantų. Valgo konservus, šokoladą, baltą duoną. Su žmo- 
nėmis elgiasi mandagiai ir jaukiai. 

Mūsų kaimelio Gasthause“, pasirodo, buvo pasislėpę 20 
vokliečių] kareivių ir laukė amerikonų. Visi jie pasidavė 
į nelaisvę. Į pavakarę atėjo iš kažkur dar keturi. Labai 
jauni. Pats mačiau, kaip jie pamatę amerikonus šaukė: 
„Schon!?? Primaa!“ — matyt, nežinodami, ką tokiu atveju 
sakyti, Ginklus jie jau buvo numetę anksčiau. Ameriko- 
nai juos iškrėtė ir nusivarė patenkintus toliau, kur nors į 
Sammellager?!. 

Į vakarą pasklido gandas, kad visas kaimelis turės 
išsikraustyti į mišką, nes naktį bus puolamas Švainfurtas 
ir yra pavojaus, kad vok[iečių] artilerija galinti kaimelį 
apšaudyti. Žmonės labai nerimo. Kai kurie taisėsi jau 
ryšulius keliauti, kiti ruošėsi vežimus. Padėtis darėsi pa- 
vojinga. Iš tikro temstant artilerija pradėjo veikti stipriai. 
Amerikonai mūsų kaimelyje prie seniūno pasistatė 6 toli 
nešančias patrankas. Vokiečiai, be abejo, pastebės, iš kur 
šaudo, ir atsakys tuo pačiu. Mūsų rūsys buvo geras. Nuo 
sviedinių gal išlaikytų. Bet pavojingiausia buvo gaisras. 


6 Vaisių vynas, sultys (vok.). 
S Viešbutis (vok.). 

2 Puiku, gerai (vok.). 

2 Surinkimo punktas (vok.). 

Užsidegus kluonui, prie kurio rūsys buvo, reiks, žinoma, 
bėgti, o šaudant artilerijai į kaimą bėgti — labai jau nejau- 
ku. Bet kadangi niekas jokio įsakymo nedavė, visi pasiliko 
laukti, kas bus. Temstant suėjome į rūsį, gulti negulėme, 
nes šį sykį nebuvo kur: prisirinko žmonių ir iš kitų 
namų, kurių rūsiai menki. Susėdome visi ir snaudėme,. 
Artilerija veikė labai smarkiai, važiavo tankai, tratėjo kul- 
kosvaidžiai ligi vėlyvos nakties. Bet kaimelis apšaudytas 
nebuvo. Naktį taip pat keletą kartų po keliolika minučių 
truko patrankų salvės. Į rytą vėl viskas nurimo. Naktis 
praėjo paprastai, nors žmonės ir buvo įsitikinę, kad tai 
bus pati baisiausia naktis. 

Šiandien (10 d.) atėjo žinia, kad Švainfurtas paimtas. 
Mūsų gyvenime tai reiškia, kad mums karas jau pasibaigė. 
Kol šis miestas buvo vokiečių, tol frontas stovėjo prie 
mūsų ir tol karas ėjo. Švainfurtui kritus, frontas stumiasi 
pirmyn, ir mes jau liekame už nugaros. Tiesa, šiandien 
dar vienoje vietoje eina mūšis. Matyt, valomoje srityje 
kažkas dar ginasi. Bet tai jau mažmožis. Žmonių nuotaika 
atsileido. 

Bet kas dabar laukia mūsų, pabėgėlių? Amerikonai, 
žinoma, elgsis su mumis gerai. Bet tas dar neišsprendžia 
mūsų likimo. Ką mes veiksime, kaip gyvensime? Pirmiau 
buvome įsijungę į vokiečių] užsuktą mašiną ir taip laikė- 
mės. Dabar ta mašina jau sustojo. Prie ko dabar pritap- 
sime? Lietuvių užimtoje srityje, priskaitant ir Viurcburgą, 
yra jau nemaža. Bet frontas visus labai išsklaidė. Kaip ir 
kur susirinksime? Nežinomybė vėl stovi prieš akis. 

Tačiau ramina mintis, kad bent išviršinė grėsmė buvo 
pasibaigusi, kad bus galima ramiai pasilsėti, ramiai kur 
nors ir ką nors dirbti. Pasilieka išvidinis nerimas, savos 
žemės ir savų žmonių ilgesys — gal dar didesnis negu 
pirma, nes viena kliūtis jau nugalėta. Bet nebėra tų nuo- 
latinių pavojų ir to nuolatinio erzinimo iš viršaus. Mano 
nervai atlaikė viską, bet ištroško poilsio ir ramybės. Gal 
kur nors susimesime keletas į vieną vietą ir lauksime 


400 


ateities. Kad Viešpats pagreitintų ir ją, kaip pagreitino 
mums karo pabaigą! 


1945.IV.11 


Pasirodo, Švainfurtas dar nėra visiškai paimtas. Ta- 
čiau vokiečiai suspausti mieste ir, žinoma, ilgai laikytis 
negalės. Mūsų kaimelyje ramybė vėl grįžta. Šią naktį jau 
gulėjome lovose. Tiesa, artilerija šaudė prie pat ausų, ir 
miegas buvo menkas. Bet vis dėlto geriau, negu rūsyje. 

Šiandien iš ryto buvau Zėmersdorfe pas Grinius ir 
Ivinskį. Grinius jau kuris laikas sirguliuoja. Jam netvarkoj 
kepenys: sutinę, nuolatos turi temperatūros. Turi laikytis 
dietos. Sirgti šiuo metu labai nepatogu. Jų kaimelis nu- 
kentėjo kiek daugiau, negu mūsų: porą kartų buvo ap- 
šaudytas, granatos užmušė vieną Žmogų, sužeidė moterį 
ir apardė keletą namų. Tačiau didelių nuostolių nėra. Jie 
patys praleido frontą rūsyje, kaip ir mes Brebersdorfe. 
Susėdę tarėmės, ką dabar darysime. Vakar kalbėjau su 
vienu amerikiečiu, kuris tikrino kaime radijo aparatus. 
Pasisakiau, kuo esąs. Jis susidomėjo ir žadėjo užeiti pla- 
čiau pasikalbėti. Tačiau neatėjo nei vakar, nei šiandien. 
Buvau užėjęs į tą namą, kur jis buvo apsistojęs, bet ten 
nieko neradau. Turbūt išvažiavo. Norėčiau pasiųsti žinią 
į Ameriką. Su Ivinskiu nutarėme laukti ligi sekmadienio, 
o paskui ieškoti kokio aukštesnio amerikiečių pareigūno, 
kuris leistų mums vykti į Viurcburgo apylinkes ir ten 
paieškoti kitų mūsų žmonių. Pažiūrėsime, kaip seksis. 

Nuotaika pradeda aprimti, nors nepasakyčiau, kad aš 
džiaugčiausi dėl visų šių permainų. Kai koks liūdesys lai- 
ko nuolatos užgulęs širdį. Norėčiau kur nors pasitraukti 
į ramų universitetinį miestą ir dirbti sau toliau. Ar pa- 
siseks? Jeigu būsiu įtrauktas į lietuvišką veiksmą — nors 
ką čia mes galime veikti. Nebent posėdžiauti ir planuoti? 
Laukiame paimant Bambergo, tuomet gal susitiksime su 
J. Ambr[azevičiumil. 

1945.IV.12 


Švainfurtas pasidavė vakar 4 val. po pietų. Užvakar 
jį puolė apie 200 lėktuvų, sakoma, sudaužė puikius bun- 
kerius, kurių viename ir man teko su dr. Griniumi nakti 
sėdėti. Švainfurto bunkeriai yra tuo įdomūs, kad jie neina 
gilyn į žemę, bet kyla į viršų, kaip namai, ir turi ligi trijų, 
keturių aukštų aukštumo. Bet pastatyti labai stipriai. Vis 
dėlto, matyt, lėktuvai atsigabeno specialių bombų šiems 
bunkeriams griauti ir sugriovė. Bunkeriai, be abejo, buvo 
gera priemonė miestui ginti. Mieste, sakoma, žuvę nemaža. 
Dabar jau visai ramu. Kažkur toli į pietų rytus dunksi 
artilerija. Bet jau toli nuo mūsų. Frontas galutinai nuslinko. 
Išvažiavo iš mūsų kaimelio kareiviai, patrankos. Naktis 
buvo visiškai tyli. Fizinis pavojus praėjo. Bet pasilieka, 
pasak mūsų kaimo klebono, der Leidensweg“?, kuriuo eis ne 
tik vokiečių tauta, bet ir mes, pabėgėliai. Mūsų tolimesnis 
likimas vis labiau mus rūpina. Ką mes darysime? 


1945.IV.16 


Vėl keletą dienų nieko nerašiau, nes nieko nebuvo. Pa- 
sidarė nuostabiai ramu. Nematyti jokio kareivio, negirdėti 
jokio šūvio. Frontas nutolo kažkur kitur. Neturime jokių 
žinių. Nėra elektros, todėl radijo aparatai neveikia, nėra 
laikraščių; žmonėms iš savo kaimo ribų išeiti draudžia- 
ma. Tad sėdime nepaprastai ramūs, nieko nežinodami, 
kas dedasi plačiame pasaulyje. Žmonės pasitenkina žinių 
nuotrupomis, gandais ir patenkinti dirba savo darbą. 

Aš blaškausi, negalėdamas nieko nusitverti [neįskaito- 
mas tekstas. - T. M.], su liūdesiu, su nerimu, su tuštuma. 
Prasivėrė kažkokia gelmė, kuri traukia į nežinią. Norisi 
keliauti ir veikti. Kaimo gyvenimas man darosi vis labiau 
nepakeliamas, nors sąlygas čia turiu tokias geras, kokių 


2 Kančios kelias (vok.). 

emigracijoje sunku rasti. Rašyti visiškai nebegaliu. Net 
pačių mūšių metu galėjau. O dabar galva kažkaip ūžia, 
visiškai esu išsiblaškęs ir pakrikęs. Net skaityti rimtesnę 
knygą nesiseka. Dienos slenka tuščios ir dažnai liūdnos. 
Naujas gyvenimas prasideda tuštumoje. 

Beveik kasdien nueinu į Zėmersdorfą pas Grinių ir 
Ivinskį. Grinius tebeserga. Jo kepenys stipriai sutinę ir 
jam reikės ilgai dar dietos laikytis, gal net visą laiką. Jis 
rimtai guli lovoje ir gyvai dalyvauja pokalbyje. Tačiau 
negaliu nusikratyti įspūdžio, kad jo gyvenimas yra liū- 
dnas ir tuščias, kaip ir mano. Ivinskis tuo tarpu „žydi“ 
fiziškai [neįskaitomas tekstas. — T. M.]. Mūsų pokalbiai 
esti dažniausiai tušti, nes Ivinskis sunkiai gali susikaupti 
prie vieno dalyko. Jis nuolatos daro šuolius, tuo būdu 
traukdamas ir savo, ir kitų mintis. Grinius dėl to kartais 
net pyksta. Bet jau taip yra. 


1945.IV.20 


Vakar man beskaitant, įbėgo šeimininkų duktė į mano 
kambarį ir sako: „Herr Professor, ich habe Ihren eine sehr 
wichtige Nachricht. Amerika hab dem Russland Krieg erklūrt“3. 
Man kraujas ūžtelėjo į galvą. Negali būti! Dar per anksti. 
Ji paaiškino, esą žmogus atėjęs iš Švainfurto ir šitą žinią 
atnešęs. „Ich dachte, das muss ich zuerst dem Professor 
sagen“*, — pridėjo ji. — „Es ist zu schön, um wahr zu 
sein”, — atsakiau jai vienos dainelės žodžiais. Nors tai 
yra tik gandas, tačiau jis labai jaudina. Vakar šeimininkė 
tvirtino, kad ir lenkas iš Hamelburgo tą patį tvirtinęs, 
ir kažkoks malūnininkas jos vyrui sakęs, tą patį girdėjęs 


3 Pone profesoriau, aš turiu Jums labai svarbią žinią. Amerika paskelbė 
Rusijai karą (vok.). 

N Pamaniau, kad apie tai pirmiausia turiu pasakyti ponui profesoriui 
(lot). 

3 Per daug gerai, kad tai būtų tikra (vok.). 

per radiją. Visi apie tai kalba, todėl turi būti „etwas”%. 
Galbūt! Galbūt! Aplinkiniai kaimai neturi elektros; vokie- 
čiai atsitraukdami susprogdinę stotį, todėl radijo aparatai 
neveikia, ir mes nieko nežinome. Gali visko būti. Bet aš 
nesidžiaugiu ir netikiu, nes visa tai gali būti tik gandai 
arba vokiečių kvailas propagandos triukas. Tiesa, dauge- 
lyje vietų patys amerikiečiai kareiviai kalbėjo, kad po Vo- 
kietijos ateisianti eilė Rusijai. Bet Vokietija dar tebesigina, 
dar yra gana stipri. Ar jau būtų laikas Amerikai skelbti 
karą Rusijai? Painiava, atrodo, būtų didelė. Vargiai! Var- 
giai! Nors kažkokia maža viltis vis šnibžda: „O gal?“ 

Dienos slenka gražios, ramios, bet tuščios, iš dalies 
nuobodžios ir pilkos. Susitelkti dar vis negaliu. Kažkoks 
nerimas auga. Norisi pamesti kaimą ir važiuoti kur nors 
į miestą. Bet kaip ir kur? Neturiu jokių konkrečių žinių 
ir planų. Pradėjau vėl grįžti prie užmestos poezijos. Porą 
parašiau, keletą išverčiau iš Rilke's ir De... Bet tai atski- 
rų momentų darbai. Tai pakilimo valandos, po kurių eina 
vėl kasdieninė pilkuma. Rašyti vis dar negaliu. 


1945.IV.21 


Šiandien vėl grįžau prie didžiojo inkvizitoriaus. Jį rašyti 
pradėjau dar Viurcburge. Bet pradėjusieji atvykti kolegos 
privertė padaryti pertrauką. O vėliau jau nebeteko ten 
prie jo grįžti. Atvykęs į Brebersdorfą, kurį laiką neturėjau 
teksto. Dabar gavau iš kun. Rimšelio „Brolių Karamazovų“ 
I tomą, kuriame kaip tik šita legenda yra. Bet keletą die- 
nų knyga gulėjo nejudinama. Bet šiandien mano darbinga 
nuotaika. Dar lovoje gulėdamas parašiau „Vakarop“, kurį 
man vakar laukuose įkvėpė jaunos miežių vagelės. Paskui 
po pusryčių ėmiausi toliau inkvizitoriaus. Rašyti sekėsi. 
Ligi pavakarės pripyškinau 11 didelių puslapių. Keistas 


2 Kažkas, kas nors (vok.). 
7 Pavardė neįskaitoma. 

mano darbo procesas! Aną dieną su Ivinskiu kalbėjomės 
apie mokslininkus ir jų rašomas paskaitas. Esama senų 
prityrusių mokslininkų, kurie daug daugiau žino, negu 
savo paskaitose parašo ar pasako. Ivinskis skundėsi, kad 
jis žinąs tik tiek, kiek parašąs: jis parašąs viską, ką žinąs. 
Tada aš truputį susigėdęs turėjau prisipažinti, kad aš žinau 
mažiau, negu parašau, kad man pačiam reikia savo raš- 
tus mokytis. „Tai blogai“, — pastebėjo Ivinskis. Ar blogai, 
nežinau. Bet kad tai yra savotiška, su tuo reikia sutikti. 
Man pačiam šiandien buvo keista, kad atsisėdau rašyti 
apie laisvės ir laimės priešginybę, turėdamas tik neaiškią 
idėją, kurią būčiau galėjęs pasakyti per porą minučių. Net 
nežinojau, kaip šitą idėją reikės išvystyti. O kai pradėjau 
rašyti, mintys susikristalizavo pačiu rašymo vyksmu ir se- 
kėsi labai gerai. Neaiški, man pačiam tamsi idėja išsiskaidė, 
išryškėjo. Skyrelio dar nebaigiau, bet dabar jau žinau, kas 
eina toliau. Taip man yra su visais mano darbais, kurie tik 
nėra grynai istorinės medžiagos perdavimas. Užtat parašęs 
aš beveik nieko neatsimenu ir esu priverstas savo raštus 
skaityti po keletą kartų, kad išmokčiau tai, ką esu parašęs. 
Procesas keistas ir truputį nemalonus. Jis patvirtina kalbos 
filosofų teigimą, kad mintis nėra įdedama į žodį, bet gema 
sykiu su žodžiu. Tai yra ne tik kalbos, bet kiekvienos me- 
ninės kūrybos žymė. Mene idėja ar išgyvenimas gema sy- 
kiu su savo vaizdine — pojusline forma. Savo darbuose aš 
tai jaučiu be galo ryškiai — ir juo toliau, tuo labiau. Matyt, 
visa mano kūryba yra estetinio pobūdžio, vis tiek ar ji yra 
mokslinė, ar meninė. Kažin kas iš viso to išeis? 

Apie naują karą niekas nebekalba. Tai buvo blefas — 
daugiau nieko. Vakar pavakarėje buvo užėjęs Ivinskis su 
Griniene. Pasakojo, esą amerikiečiai jau Berlyne, esą Hit- 
leris kalbėjęs iš A. Vėl gandų ir pasakų pluoštas. Viena 
moteris iš Brebersdorfo yra išvažiavusi į Viurcburgą dvi- 
račiu. Laukiu jos grįžtant. Gal ji ką nors tikresnio parveš, 
bent apie galimybes keliauti. Jeigu bus noro rašyti, gerai. 
Jei ne - be galo neramu kaime ir ilgesinga. 

1945.IV.22 


Mano mielas Auguti! Tau šiandien sukanka aštuoneri 
metai. Lygiai prieš aštuonerius metus Tu atėjai į šitą pa- 
saulį. Niekas iš mūsų - nei mamukas, nei aš, nei tuo la- 
biau tu — nežinojome, kad tavo patys gražiausi metai bus 
tokie baisūs, kad Tau dar mažam teks būti pabėgėliu?, 
teks pakelti karą, tėtyčio atsiskyrimą, tetulytės Žuvimą ir 
žiūrėti į be galo neaiškią juodą ateitį. Jr šiandien, Tavo 
gimimo dieną, aš esu toli nuo Tavęs, negaliu Tavęs pa- 
sveikinti nei nieko tau padovanoti, kas pradžiugintų Tavo 
mažą, jautrią širdukę. Bet aš jau nuo pat ankstaus ryto 
esu su tavimi. Aš už Tave priėmiau šv. komuniją, ir pra- 
šiau Dievą, kad jis leistų man sugrįžti pas tave ir padėti 
Tau pasiruošti gyvenimui. Gal ateitis bus geresnė. Gal 
Tau nereiks pakelti tiek vargo ir kančios, kiek jos teko 
pakelti tavo mamukui ir tėtyčiui. Mano maldos, mano 
nuolatinis Tavęs prisiminimas ir rūpestis tebūna Tau šios 
dienos dovanėlė. Auk, mano Auguti, sveikas ir linksmas. 
Būk geras berniukas savo Mamukui ir Sauliukui. Globok 
mažąją Danutę. Tegul Viešpats apsaugo Tave nuo visokių 
blogybių. Tikiuos, kad devynerių metų sukakties dieną - O 
gal ir Tavo vardadienį aš būsiu su Tavimi ir [du žodžiai, 
parašyti lotyniškai, neišskaitomi. - T. M.J. 


1945.IV.24 
Šiandien rašiau toliau inkvizitorių. Baigiau pirmąjį sky- 
rių ir pradėjau antrąjį — paskutinį. Po pavakarių truputį 
pasivaikščiojau po žydinčius laukus. Oras šiandien stipriai 
šaltas. Parėjęs pradėjau skaityti — ir negalėjau. Mintys apie 
namus neduoda ramybės. Įsivaizduoju savo grįžimą, tą pir- 


3 A, Maceina vadina savo pirmagimį „pabėgėliu“, nes pirmąją tremtį su 
juo dalijosi jo žmona Julija, atvažiavusi į Berlyną kiek vėliau negu jis 
pats su dviem sūnumis - Augustinu ir Sauliumi. 

mą baimę, su kuria ką nors paklausiu apie savo šeimą. Šir- 
dis stingsta, kai pagalvoju, jeigu atsakymas bus liūdnas ar 
baisus. O gal malonus ir džiaugsmingas? Gal jūs ten visi 
esate sveiki? O gal... Ak, negaliu! Mano nervai šiandien 
kažkodėl pasilpę. Juk Danutė jau bus dvejų, gal daugiau 
metų! Ji manęs nebepažins. Bet užtat Augutis su Sauliuku 
kabinsis iš abiejų pusių, kaip katinukai. Danutę mes visi 
prisijaukinsime. Ir vėl... Sausio mėnesio 26 d. (datą gerai 
atsimenu) Tonė sapnavo baisų sapną: ji girdėjo Tavo, July- 
te, balsą, kai Tu pasakei: „Augutis po keleto naktų nemigo, 
nepaisant mūsų visų ir Sauliuko ašarų, užmigo kietu nebe- 
pabudinamu miegu“. Po šito sapno ji verkė keletą dienų, 
įsitikinusi, kad Augutis mirė. Šiandien aš prisiminiau jos 
sapną. O gal iš tikro... Visokios mintys lenda į galvą. Neži- 
nia yra pats baisiausias dalykas. Aš esu viskam pasiruošęs. 
Tačiau kartais fantazija taip stipriai kuria vaizdus, kad 
negali jais nusikratyti. O gal Jūs ten visi stipriai galvojate 
ir kalbatės apie mane, ir aš jaučiu kažkokį bendrumą? Gal 
dėl to negaliu niekur nukreipti savo minčių ir vaizdų? 
Tačiau kodėl jie tokie liūdni? Nejaugi ten ne viskas gerai? 
Tebūnie, Viešpatie, tavo valia! 


1945.IV.30 


Kas su manimi darosi? Nebepažįstu pats savęs. Kartais 
noriu dainuoti — ir ištisas valandas švilpauju kambaryje ar 
miške. Kartais vėl nepaprastai liūdna ir sunku. Ak, sunku 
yra visados - net ir tada, kai švilpauju. Parašiau porą 
nevykusių dainų — ir išbraukiau. Iš sykio atrodė jos vy- 
kusios. Bet kai perskaičiau po poros dienų - buvo gėda. 
Gaila, kad įrašiau į sąsiuvinį, iš kurio nebegaliu jų išplėš- 
ti. Šviežias didelis jausmas nesutelpa į formą. Jis pasilieka 
perregima žaliava. Tai esu patyręs ir anksčiau. Bet vis 
užsimirštu. Nuotaika keista. Mokslo kūryba eina dabar 
sykiu su menine. Rašau inkvizitorių, filosofuoju, nagrinėju 
istorijos filosofijos problemas — bet čia pat metu plunksną, 

griūvu į kanapos kampą ir svajoju, ir kuriu — jau ne mokslą. 
Eilėraščių skaičius auga. Kam jie yra verti - pasakysi Tų, 
Julyte, nes tik Tu viena mane supratai ir mokėjai įver- 
tinti mano sielos pasiskundimus: ar jie yra tik niekam 
neįdomūs pasiskundimai, ar jau kiek vykę kūrinėliai. Kai 
kuriuos išbraukiau ir aš pats šiuo metu. Bet tie, kurie 
man atrodo paliktini, turės pereiti dar per Tavo rankas. 
Tik tada bus galima juos kada nors leisti ir toliau. 

Nors nuotaika labai nepastovi, nors mano viduje kaž- 
kas daužosi ir nerimsta, bet galiu rašyti. O kai rašau, 
ir laikas prabėga greičiau, ir gyvenimas pasidaro labiau 
pakeliamas. Iš viršaus gyvenu labai gerai. Mano šeiminin- 
kai mane aprūpina visu kuo. Bet vis tiek norisi kažkur 
keliauti. Bijau, jei praeis kūrybinis jausmas, kad tada bus 
labai sunku, nes iškeliauti kol kas neturime kur. Jokių 
žinių iš kitų lietuvių. Ivinskis nori keliauti į Viurcburgą 
jų ieškoti. Bet leidimo negauna. Svajojame pamažu apie... 
[neįskaitomas žodis. - T. M.], apie Tėvynę, apie ateitį — 
bet labai nedrąsiai ir bailiai. Kiekvieną dieną per Mišias 
kalbu „Veni Creator“, kad Šv. Dvasia palaikytų ir stiprin- 
tų mano įkvėpimą. Tada gyventi dar galima. 


1945.V.7 


Šiandien prasidėjo dies rogationum?. Procesijos eina iš vie- 
no kaimo į kitą. Žmonės gieda ir meldžiasi. Brebersdorfas 
šiandien ėjo į Egenhauzeną. Rytoj Egenhauzenas, Kaistenas 
ir Zėmersdorfas sueis pas mus. Keliolika metų naciai buvo 
uždraudę procesijas. Dabar žmonės atsikvėpė laisvai. Bet ka- 
ras ir čia palieka ženklą. Nėra muzikos, nes nėra vyrų. Nėra 
nuėjus kuo pasivaišinti. Pirmiau, nuėję žmonės iš bažnyčios 
traukdavo į Wirtschaft” ir ten gerokai truktelėdavo, kad grįž- 


2 Maldavimų dienos, kurios prasideda 5-tą sekmadienį po Velykų (lot.). 
æ Čia: smuklė, šiaip ūkis (vok.). 

dami vietoj „öffne uns die Gnadentūr“** giedodavo „öffne uns 
die Gartentiir“?*. Dabar Wirtschaft tuščias: vyno nebėra. Beliko 
tik labai skystas alus. Šiandien diena šilta. Bet gegužio visa 
pradžia buvo nepaprastai šalta ir bjauri. Naktimis buvo net 
porą laipsnių šalčio. 

Vakar baigiau rašyti inkvizitorių. Dabar nežinau ko 
nusigriebti. Eilėraščiai kai kurias dienas rašosi labai grei- 
tai. Bet aš labai abejoju jų gerumu. Jie kažkokie išeina 
mediniai. Turbūt daugumą reikės mesti į pečių. Nuotaika 
šiomis dienomis buvo kiek ramesnė, bet dar labai nepa- 
stovi. Savo viduje labai kenčiu. 

Šiandien po pietų priguliau ant kanapos ir susapnavau 
baisų sapną. Rodos tu, Julyte, esi seniai mirusi, ir aš šitą Ži- 
nią turiu pasakyti Augučiui. Jis pusiau nuogaliukas, apvilk- 
tas tik vasariškomis kelnytėmis, gražiai nudegęs ir paaugęs. 
Aš apsikabinau jo kaklą, priglaudžiau veidą prie jo peties ir 
kakliuko ir pradėjau labai verkti. Verkdamas ir išbudau. Šir- 
dis mušė. Sapnams aš netikiu. Bet kai esi visiškoje nežinioje, 
ir jie nuotaiką, kuri yra ir taip sunki, dar pasunkina. 

Dr. Grinių šeštadienį išgabeno į Švainfurto ligoninę. Jo 
liga yra rimta. Gydytojas įtaria... [neįskaitomas žodis. - T. M.] 
tasai ištinimas nebus tuberkuliozinio pobūdžio. Gal ligoninėje 
padarys tyrimus ir paaiškės. Ponia Alina? šiandien turėjo eiti 
į Švainfurtą. Rytoj eisiu pas juos ir gal sužinosiu, kaip yra. 


1945.V.9 


Turbūt ir vėl prasidės naujas mano klajonių tarpsnis. 
Rytoj turi atvykti amerikonų automobilis ir gabenti mane į 
Bambergą — už 20 km nuo mano ramaus žydinčio kaimelio. 
Pusantro mėnesio jame „paatostogavau“. Tai buvo tikros 
atostogos - su visa savo kartais malonia, kartais liūdna 


* Atverk mums malonės duris (vok.). 
2 Atverk mums daržo duris (vok). 
3 J. Griniaus žmona. 

nuotaika. Čia pasilsėjau, sustiprėjau, atsiganiau. Todėl savo- 
tiškai liūdna palikti šį ramų kampelį, pro kurį pastarosiomis 
dienomis net ir orlaiviai retai praskrisdavo. Pavasaris visame 
savo pilnume. Laukuose platu ir laisva. Tačiau negalima 
atsisakyti. Bamberge susitelkė šimtai mūsų pabėgėlių. Bam- 
bergas jau susirišo su Amerika, su generolu Eisenhoweriu: 
jis darosi lietuvių centras. Ir šitas centras kviečiasi mane. 
Ką aš ten veiksiu, nežinau. Bet viskas paruošta - kambarys 
dideliame viešbutyje ant upės šalia miesto, amerikoniškas 
maitinimas, baltiniai — žodžiu, viskas, ko aš neturiu. Va- 
žiuoti reikia. O vis dėlto liūdna, nors pasilikus, žinau, bus 
dar liūdniau, nes nėra čia jokios prasmės sėdėti ir valgyti 
svetimą, tegul ir nuoširdžią, duoną. 


1945.V.15 


Šiandien turėjau išvykti į Bambergą. Anksčiau žadėtas 
automobilis neatvažiavo. Iš Bambergo žmonės jį atsiuntė 
šiandien į Zėmersdorfą - pas Ivinskį. Bet amerikonas šo- 
feris buvo piktas ir nenorėjo toliau važiuoti. Jis paėmė tik 
Ivinskį. Aš pasilikau. Ivinskis po kelių dienų grįš, ir tada 
turbūt aš išvažiuosiu. 

Grinius šeštadienį (12 š. m.) buvo operuotas. Jam kažkur 
prie kepenų susidarė votis ir reikėjo išpjauti. Dabar jaučiasi 
gerai. Galimas daiktas, kad viskas pasibaigs laimingai. 

Visas šias dienas gyvenau laukdamas, kada teks palikti 
mano mielą kaimelį. Veikti nieko neveikiu. Skaityti nesinori. 
Jau tuoj bus du mėnesiai, kai čia gyvenu, ir norisi pakeisti 
vietą. Karui pasibaigus, reikia susitikti su žmonėmis ir ką 
nors galvoti. Ką? — niekas to nežino. Ateitis tebėra tamsi, kaip 
ir buvusi. Tačiau vilties nenustoju ir ilgai jos nenustosiu. 


1945.V.23 


Lygiai du mėnesiai, kai gyvenu Brebersdorfe. Pasta- 
rosios dienos pasirodė lyg kalėjimas. Veikti neturiu ką. 

Laikas slenka nepaprastai lėtai. Automobilis iš Bambergo 
vis nesirodo. Ivinskis grįžęs teigė, kad šią savaitę būtinai 
atvažiuos. Bet šiandien jau trečiadienis, o jo nėra. Kan- 
trybės mėginimas jau per ilgas. Šitaip nuolatos laukiant, 
negalima susitelkti ir imtis ko nors rimtesnio. Skaityti 
neturiu nieko įdomaus. Ant stalo guli keliolika romanų. 
Bet jie tokie menki, kad neapsimoka net pavartyti. Laiko 
jie neužmuša. Esu nuolatiniame „namų arešte“. 

Ivinskis nuo šeštadienio sėdi Viurcburge. Šimanskis 
grįždamas atvežė jo laiškelį. Atrodo, kad jis nerado ten 
to, ko tikėjosi, ir todėl rytoj žada grįžti atgal. Artėja „de- 
mokratinė“ era. Todėl ir politikų gyvenimas darosi demo- 
kratiškas: gerai gyventi, gerai išgerti ir nieko neveikti. At- 
rodo, kad mūsieji Viurcburgo politikai šiuo keliu mokosi 
eiti. Pažiūrėsim, ką Zenonas pasakys žodžiu. 


1945.VI.2 


„Atostogų“ laikas pasibaigė. Vakar atvažiavau į Bamber- 
ga. Vietoj automobilio buvo atsiųsti paprasti arkliai. Išvažia- 
vome 6 val. ryto ir apie 6 val. vakaro buvome Bamberge. 
Kelionė buvo labai maloni, nes kelias ėjo gražiomis Maino 
pakrantėmis, oras buvo gražus, kliūčių jokių. Apsigyvenau 
Buge prie ūžiančio krioklio, netoli parko ir miškų. 

Šiandien dalyvavau pirmajame posėdyje. Jis truko 
priešpiet ir po pietų. Tai smulkūs, nors aktualūs ir svar- 
būs dalykai. Esama daug vargstančių žmonių, kurie rei- 
kalingi paramos. Darbo labai daug. Bet kol kas jis nėra 
tinkamai paskirstytas. Todėl tenka dažnai visiems dirbti 
viską. Tai užima daug laiko — ir nevaisingai, nes vienas 
žmogus gali daug daugiau padaryti negu būrys. 

Ar bus man čia geriau, sunku dar pasakyti. Darausi 
kažkoks mizantropas, nors sykiu noriu žmonių. 


40 METŲ SUKAKTIES TEMOMIS 


„Į laisvę“. Lietuvių veikėjai prieš nepriklausomybės atgavi- 
mą buvo sukėlę tautoje tautinį atgimimą, kuris siekė vainikuo- 
tis valstybine nepriklausomybe. Kai valstybinė nepriklausomybė 
buvo atgauta, kokius naujus idealus rodė tautai naujo laiko- 
tarpio veikėjai? (Šiuo ir kitais klausimais kreipėmės į prof. 
Antaną Maceiną ir gavome šiuos jo atsakymus. - Red.) 


Valstybė yra kaip žmogus: kai jis gema, pirmutinis jo 
tikslas yra išsilaikyti; kai jis išsilaiko, pirmutinis jo tikslas 
yra išsivystyti ir tapti tikru bei pilnutiniu žmogumi. Atgimus 
mūsų valstybei 1918 metais, atėjo lemiančių kovų metas už 
jos išlaikymą. Aukščiausias šio tarpsnio idealas buvo apgin- 
ti ką tik paskelbtą nepriklausomybę. Visa tada - žodžiai, 
darbai ir pinigai - buvo skiriama šiam idealui. Laimė, šis 
laikotarpis buvo neilgas. Tačiau tik jam pasibaigus, buvo 
galima pagalvoti apie naujus idealus, kurie būtų skirtingi 
nuo tautinio atgimimo idealų. Atkurtoje ir apgintoje vals- 
tybėje gyvenanti tauta savaime statėsi klausimą: „O dabar? 
Ką dabar veiksim?“ Ji dairėsi atsakymo iš tų, kurie buvo 
pasišovę tautai vaduoti. Žiūrint iš 40 metų perspektyvos 
atrodo, kad mūsų veikėjai atsakė į šį tautos klausimą 
trimis linkmėmis: politine, kultūrinė ir religine, mėgindami 
tuo būdu suformuoti ir skelbti tris idealus, kurie, nors 
ir buvo skiriami tai pačiai tautai, tačiau kiekvienas slėpė 
savyje visai kitokių bruožų. 

Pats valstybės buvimas nėra joks idealas: jis yra tik 
istorinis faktas - daugiau nieko. Idealas yra turinys, vyk- 
domas valstybės buvimu. Tai mūsų veikėjai instinktyviai 
jautė ir mėgino valstybės buvimą pripildyti tam tikro 
turinio. Kokio? Politinio mūsų idealo formavimas sutapo 
su ano meto demokratijos krize visoje Vakarų Europoje. 
Pokarinio gyvenimo sunkenybės buvo neatsakingų dema- 
gogų suverstos pačiai demokratinei valstybės formai, ir 
per visą Europą perėjo pastanga ieškoti naujos formos, 
radikalesnės, tampresnės, labiau atitinkančios laisvės ne- 
mėgstantį ir joje pavargusį miniažmogį. Mūsų tautoje 
demokratinė sąmonė irgi nebuvo labai stipri, nes, ilgai 
būdami svetimos valstybės dalimi, negalėjome išmokti nei 
būti savarankiški, nei už šią svetimą valstybę atsakingi. 
Todėl nenuostabu, kad po trumpo demokratijos tarpsnio 
mūsų tautoje iškilo politinis idealas totalizmo pavidalu, iš- 
silaikiusiu ištisą keturiolika metų (1926-1940). Šio idealo 
teoretikai buvo A. Smetona ir A. Voldemaras, iš jaunes- 
niųjų Cesevičius, Dausa, Dirmeikis ir visa aplinkui „Vai- 
rą“ susitelkusi gabių bei energingų žmonių grupė. 


2 


Mūsų tauta, atkūrusi savą valstybę, savaime įsijungė į 
europinę šeimą ir turėjo joje atlikti tam tikrą uždavinį. Šį 
uždavinį konkrečiau apibrėžti ir jį tautai pasiūlyti kaip siek- 
tiną idealą ir buvo kultūrinių veikėjų pareiga. Gyvendama 
tarp Rytų ir Vakarų, lietuvių tauta turėjo ryšių su šių abiejų 
pasaulių dvasia. Kas tad galėjo būti mūsų kultūrai artimes- 
nio, kaip leistis šios dvilypės dvasios apvaisinamai ir iš jos 
pradų sukurti naują lietuviškąją kultūrą kaip Rytų-Vakarų 
susitikimo pasėką. Kultūrinis tad idealas buvo pasiūlytas 
mūsų tautai kultūrinės sintezės pavidalu. Šio idealo autorius 
bei skelbėjas buvo Stasys Šalkauskis. Man, kaip Šalkauskio 

mokiniui, teko kiek plačiau pasisakyti šio idealo klausimu 
„Židinyje“ (1939, Nr. 4-12). Nepaisant kai kurių kritinių pa- 
stabų Šalkauskio teorijai, šio idealo esmė liko nepajudinama. 
Aš ir šiandien esu įsitikinęs, kad tai buvo didelis idealas. 


3 


Būdama jautri lyg kompaso adatėlė naujoms idėjoms, 
mūsų tauta religinėje srityje išgirdo popiežiaus Pijaus XI 
balsą, kviečiantį įvykdyti „Kristaus taiką Kristaus Ka- 
ralystėje“ (enciklika „Ubi arcano Dei“, 1922), tačiau ne 
vienos tik dvasiškijos rankomis, kaip būta anksčiau, o 
pasauliečių dalyvavimu ir bendradarbiavimu hierarchijos 
apaštalavime arba vadinamąja katalikiškąja akcija. Jeigu 
pasauliečių dalyvavimas hierarchijos apaštalavime buvo 
naujas visam pasauliui, tai tuo labiau jis buvo naujas 
Lietuvai, kurios istorijoje dvasiškija vienintelė tvarkė ne 
tik religijos, bet daugelį ir kultūros reikalų. Pasaulie- 
čių vaidmuo Bažnyčioje išsisėmė mūsų tautos gyvenime 
anomis trimis pareigomis, kurias mini Y. M. Congaras, 
OP: klauptis prieš altorių, kreipti akis į sakyklą ir traukti 
iš kišenės piniginę („Jalon pour une theologie du laicat“. — 
Paris, 1953, p. 7). Todėl pasauliečių apaštalavimas, stip- 
riai organizuojamas ir skelbiamas, iš tikro buvo mums 
naujas religinis idealas. Šio idealo entuziastai buvo vysk. 
K. Paltarokas ir vysk. M. Reinys. 


II 


„Į laisvę“. Kiek lietuvių visuomenė buvo paklausiusi veikėjų bal- 
s0? O jei nukrypusi nuo skelbiamų idealų, tai kuriomis linkmėmis? 


Nė vienas iš šių trijų idealų nebuvo mūsų tautos įvyk- 
dytas. Tačiau visi jie davė progos mūsų politikams, kul- 


tūrininkams ir religininkams giliau pažvelgti į savas sritis. 

Iš nepasisekimų bei pralaimėjimų vystėsi naujos mintys, 
kurių ne viena yra gyva dar ir tremtyje. 


1 


Politinio totalizmo sudužimas mūsų tautoje yra toks aiš- 
kus, kad apie jį netenka daug kalbėti. Be abejo, mūsoji de- 
mokratija buvo irgi ydinga. Savo metu St. Šalkauskis teisin- 
gai pastebėjo, kad „mūsų konstitucijos sprendimu Lietuva 
yra demokratinė respublika. Bet konstitucijos sprendimas 
dar nepadaro, kad Lietuvos Valstybė iš tikrųjų yra tokia, 
kokios reikalauja normalus demokratinės respublikos tipas“ 
(„Židinys“, 1926, Nr. 6/7, p. 438). Šalkauskiui atrodė, kad 
„mes neturime Lietuvoje ir dar greit neturėsime demokra- 
tinės respublikos, pagrįstos teisėtosios tvarkos principais“, 
ir būtent dėl to, kad „mes neužtinkame pas save dar nė 
vienos bent kiek gausesnės grupės arba partijos, kuriai 
galėtume pripažinti visuomeninį kultūringumą“ (ten pat). 
Kaip šio visuomeninio nekultūringumo pavyzdį Šalkauskis 
nurodė rinkimų vajų, kuris buvęs „visiškai nesuderinamas 
su laisvės, lygybės ir solidarumo reikalavimais“ (ten pat). 
Šiandien mums yra įdomu ir kartu liūdna skaityti Šalkaus- 
kio pažiūras apie demokratinę mūsų spaudą: 


„Lietuvos partyvinė spauda kaip tik yra ryškiausia šito 
nekultūringumo išraiška. Drįstu nesvyruodamas griežtai teig- 
ti, kad per rinkimų ruošiamąjį tarpą partyviniai katalikų ir 
nekatalikų organai, įsivėlę nuo ilgesnio laiko į partijų kovą, 
pasireiškė ir dideliu subjektyvumu, ir nedovanotinu aklumu, 
ir sąmoningu neatsargumu klaidingų žinių platinime, ir de- 
magoginių priemonių vartojimu, ir sąmoningu kompromita- 
vimu atskirų rivalizuojančių asmenų, ir nepadoriai miesčio- 
nišku atsiskaitymu su asmeniniais savo priešais, ir kitokiomis 
panašiomis žemos kultūros apraiškomis. Šitame visuotiniame 
hotentotiškosios etikos viešpatavime dorinis inteligento jaus- 
mas nerasdavo sau nė vienos pozicijos, kur galima būtų su 

nepasitenkinimu konstatuoti, kad kovos priemonės bei meto- 
dai yra joje atsiekę minimalinio kultūringumo laipsnio, — ir 
kas liūdniausia, kad šitam minimaliniam kultūringumui ne- 
atsakė net ir tie partyviniai organai, kurių priešakyje stovėjo 
vyriausieji partijų lyderiai“ (ten pat). 


Tačiau ir kitais atvejais mūsoji demokratija nebuvo pri- 
brendusi demokratiniam idealui vykdyti. „Buvusi katalikų 
pozicija ne kartą buvo linkusi painioti valdymo griežtumą 
su musolinizmu, tuo pačiu laiku, kai jos buvusi opozicija 
vaizdavosi teisėtumą kerenščinos pavidalu“ (St. Šalkauskis. — 
„Židinys“, 1926, Nr. 8/9, p. 43). Šie tad demokratijos negala- 
vimai kaip tik ir paruošė dirvą nedemokratiniau perversmui, 
iškėlusiam aikštėn naują politinį idealą totalizmo pavidalu. 

Šis tačiau idealas sutiko aiškų daugumos pasiprieši- 
nimą. Tiek katalikiškoji, tiek kairioji visuomenė jam ne- 
pritarė ir nuo demokratinio idealo atsisakyti nenorėjo. 
Todėl politinis totalizmas laikėsi pas mus tik karinės jėgos 
dėka. Tai buvo tautai iš viršaus primestas idealas. Tačiau 
jis buvo naudingas ir gal net reikalingas: naudingas, nes 
leido demokratiją akivaizdžiai palyginti su totalizmu ir 
įvertinti tiek vieną, tiek antrą; reikalingas, nes išgelbėjo 
mus iš demokratinio palaidumo, į kurį ano meto visuo- 
menė buvo giliai įklimpusi. Totalistinis idealas sudrausmino 
lietuviškąją visuomenę. Čia yra vienintelis jo pasiteisinimas 
prieš istorijos teismą. 

Svarbiausia betgi yra tai, kad politinio totalizmo metu 
pradėjo formuotis naujas valstybinis idealas, pagrįstas de- 
mokratiniais principais, tačiau nešamas kitokios dvasios 
ir skelbiamas kitų žmonių. Jis atsistojo kaip priešingybė 
tiek liberalinei demokratijai, tiek autoritetizmui. Kada jis 
pradėjo formuotis, šiandien sunku pasakyti. Kai grįžau 
iš užsienio 1935 metais, baigęs studijas, jau radau Kau- 
ne būrelį žmonių, kurie buvo paruošę metmenis naujai 
valstybinei sampratai: pirmoji redakcija buvo padaryta 
J. Keliuočio, antroji I. Skrupskelio, trečioji teko man. Dau- 

gybės posėdžių bei pasitarimų metu pas prof. K. Pakštą 
ir dr. Skrupskelį ši koncepcija buvo svarstoma bei tobuli- 
nama, kol išvydo pasaulio šviesą, pavadinta „Į organiško- 
sios valstybės kūrybą“ (paskelbta „N. Romuvoje“ 1936 m. 
vasario 23 d., Nr. 8) ir pasirašyta (šiandien įdomūs yra 
vardai): Ambrazevičiaus, Dielininkaičio, Griniaus, Grušo, 
Ivinskio, Keliuočio, Maceinos, Malinausko, Mantvydo, 
Pakšto, Pakucko, Pankausko, Salio, Skrupskelio, Vaičiu- 
laičio ir Vitkaus. Pasirašiusieji (šios koncepcijos kūrime 
dalyvavo ir daugiau, tačiau jie nepasirašė dėl įvairių 
ano meto aplinkybių) laikė lietuviškąjį autoritetizmą „tik 
pereinamąja mūsų valstybės gyvenimo forma“, iš jos tu- 
rėjo „išaugti lietuviška organiška valstybės santvarka“, 
kurioje būtų sukurta tinkama pusiausvyra tarp valstybės 
ir tautos, valstybės ir individo, valstybės ir kultūros. Ši 
organinė valstybė turėjo būti pagrįsta autoritetu, laisve bei 
solidarumu, teisingumu ir meile. Konkreti jos organizacija 
turėjo išeiti aikštėn korporatyvinėje santvarkoje, kultūrinė- 
je autonomijoje ir teisinės valstybės institucijose. 

Šis naujasis politinis idealas buvo sutiktas skeptiškai 
tiek senosios katalikų politikų generacijos, tiek naujosios 
tautininkų veikėjų grupės. Tačiau tiek vieni, tiek kiti na- 
grinėjo jį visu rimtumu. Entuziastiškai jį pasveikino St. 
Šalkauskis, parašęs ta proga straipsnį „Romuviečių dekla- 
racija“ („N. Romuva“, 1936 m. kovo mėn.), įvertindamas 
savo pasisakymą šia pastraipa: 


„Brangieji draugai romuviečiai! Vadindamas Jus šitaip, 
noriu pabrėžti, kad mūsų takai yra suėję į vieną platų kelią. 
Man nėra net reikalo įsijungti į Jūsų sąjūdį, nes aš esu jau 
buvęs jo ištakose. Nuo laiko mano referato „Krikščioniškoji 
politika ir gyvenamoji valanda“, skaityto 1921 m. sausio 4 d. 
pirmajame Lietuvių katalikų kongrese Kaune (žr. „Romuva“, 
1921, Nr. 1, p. 45-76), manyje brendo daugelis iš tų idėjų, 
kurias Jūs taip sistemingai ir sugestyviai esate pareiškę savo 
deklaracijoje. Bet iki šiolei mano kelias buvo beveik vienišo 

kelias. Dabar man pasidarė drąsiau ir džiaugsmingiau, ma- 
tant, kad aplink tai, kas man rūpėjo, yra susibūręs gražus 
ratelis daugiausia jaunų pajėgų, daug žadančių mūsų tautai 
ir valstybei. Aš tiesiu dabar Jums ranką ir tariu: nuo šiolei 
žygiuosime drauge į laimingesnę mūsų tautos ateitį.“ 


Esama daug pagrindo manyti, kad šis naujasis politi- 
nis idealas iš tikro būtų virtęs tikrove, jei nelemti įvykiai 
nebūtų nutraukę valstybinio mūsų veikimo. 


2 


Kultūrinės sintezės idealas didesnio susidomėjimo mūsų 
tautoje taip pat nesukėlė, nepaisant to, kad St. Šalkauskis jį 
ir labai vertino. „Realizuoti savo civilizacijoje dviejų pasau- 
lių arba, tikriau, dviejų mūsų pasaulio pusių sintezę, štai 
aukštasis tautos pašaukimas, štai idealas, vertas didžiausių 
pastangų, didžiausių aukų“, — rašė Šalkauskis 1933 metais 
(„Lietuvių tauta ir jos ugdymas“. - Kaunas, 1933, p. 48). 
Sąmoningas šio idealo vykdymas turįs pateikti tautai „tikros 
savo vertės pajautimą“ ir kartu parodyti pasauliui „ypatingą 
jos fizionomiją“. Šio idealo vykdymas esąs ir laisvo gyve- 
nimo sąlyga, nes juo galima įtikinti pasaulį „apie tautinių 
teisių neliečiamumą“ (ten pat). Iš kitos pusės, kultūrinė sin- 
tezė apsaugojanti mūsų kultūrą nuo vienašališko polinkio 
į vieną kurią mūsų kaimynų kultūrą, kas nepriklausomam 
gyvenimui taip esą labai svarbu. 

Nepaisant šių teigiamybių, St. Šalkauskio peršama sin- 
tezė buvo sutikta gana abejingai ir net priešiškai. Kultū- 
rinės sintezės idealas buvo kritikų vadinamas stabdančių 
dvasinę tautos energiją (J. Gobis) ir atidarančiu duris sin- 
kretizmui (V. Alantas). Net ir tie, kurie jam iš esmės prita- 
rė, rado, kad kultūrinė sintezė, kaip ji buvo St. Šalkauskio 
siūloma, reikalinga gana žymių pakaitų (A. Maceina). Psi- 
chologiškai šis pasipriešinimas buvo suprantamas. Lietu- 
vių tauta, dar tik neseniai nusikračiusi ne tik politiniu, bet 

ir kultūriniu Rusijos jungu, vargu ar galėjo taip greitai su- 
sižavėti Šalkauskio peršamu rusiškuoju visažmogiškumu, kurį 
F. Dostojevskis savo kalboje A. Puškino garbei (1880 m.) 
taip entuziastingai skelbė ir kurį St. Šalkauskis padėjo į 
savo siūlomos sintezės pagrindą. Senoji mūsų karta gerai 
juk pažino nacionalinį šio visažmogiškumo apvalkalą ir tą 
nacionalinę neapykantą viskam, kas yra nerusiška; nuo 
šios neapykantos nebuvo laisvi net tokie genijai, kaip 
A. Puškinas (plg. jo eilėraštį „Rusijos šmeižikam“, 1831 m.) 
ir F. Dostojevskis (plg. jo „Žiemos pastabos apie vasa- 
ros įspūdžius“, 1863 m.). Vargu tad buvo galima įtikinti 
senesniuosius mūsų kultūrininkus, kad rusiškasis visa- 
žmogiškumas iš tikro yra žmogiškumas, o ne žmogiškumo 
skraiste patogiai pridengtas rusiškasis nacionalizmas. Ži- 
nant slavofilų sąjūdžio stiprumą Rusijoje, ši abejonė buvo 
visiškai pagrįsta. Jaunoji mūsų kultūrininkų karta labai 
aiškiai linko į Vakarus (į vokiečių ir prancūzų, mažiau 
į anglosaksų kultūrą); senoji rusiškoji kultūra jai buvo 
beveik nebepažįstama, tuo tarpu naujoji sovietinė kultūra 
vargu ar tuo metu (1918-1940) buvo verta kultūros vardo. 
Visažmogiškumo idėja buvo pakeista komunistine idėja, o 
rusiškasis nacionalizmas buvo pasilikęs, kaip ir anksčiau. 
Praktiškai tad Lietuvoje nebuvo kam susižavėti kultūrinės 
sintezės idealu kaip rusiškosios ir vokiškosios dvasios 
derinimu lietuviškosiose formose. Lenkiškasis subtilumas, 
kurį St. Šalkauskis pastaraisiais metais (1938) taip pat į 
kultūrinę sintezę įtraukė, rado dar mažiau pritarimo, vie- 
na, todėl, kad lenkiškoji dvasia pas mus ir taip jau buvo 
per stipri (reikėjo visų pirma nuo jos atsipalaiduoti, kad 
būtų galima paskui iš jos ko nors pasimokyti), o antra — Vil- 
niaus ginčas paralyžiavo bet kokias simpatijas tiek pačiai 
lenkų tautai, tiek jos kultūriniams laimėjimams. 

Man ir šiandien atrodo, kad St. Šalkauskio intuicija, 
esą lietuvių tauta yra pašaukta būti susitikimo erdve tarp 
Rytų ir Vakarų, yra teisinga. Net ir tremtyje šis uždavinys 
nenyksta, kaip tai mėginau pabrėžti vokiškoje paskaitoje 

visų trijų tautybių baltams Liuneburge 1957 m. (plg. 
A. Maceina „Die europaeische Aufgabe der baltischen 
Emigration” // „Die baltischen Voelker in ihrer europei- 
schen Verpflichtung. Sechs Vortraege. - Hannover-Doe- 
hren, 1958, S. 26-40). Tačiau anuo metu ši intuicija buvo 
per ankstyva. Dar turėjo praeiti nemaža laiko, kol lietuvių 
tauta galėjo pamiršti rusiškąsias kultūrines skriaudas ir 
kartu įsigyti kritinio žvilgsnio Vakarams. Anuo metu mes 
buvome dar per daug nusisukę nuo rusų (ir teisingai) ir 
per daug atsisukę į Vakarus (neteisingai). Tik šiandien 
iš 40 metų perspektyvos galime galbūt jau suvokti, kad 
Lietuva iš tikro yra dvasinė erdvė, kurioje Rytai susitinka su 
Vakarais. Tačiau šiandien šis suvokimas nebeturi praktinės 
reikšmės, nes Lietuva buvo užgožėta Rytų ir tai pačia 
blogiausia forma. 

Deja, kultūrinės sintezės nepasisekimas jokio naujo kul- 
tūrinio idealo nepažadino. Kultūros srityje mes gyvenome 
pilką kasdieninį gyvenimą, neturėdami patrauklaus centro, 
aplinkui kurį susitelktų mūsų dėmesys ir mūsų pastan- 
gos. Net ir organizaciniu atžvilgiu tokio centro nebuvo. 
M. Biržiškos ir St. Šalkauskio taip primygtinai siūloma 
Lietuvių mokslo akademija buvo — mūsų gėdai - įkurta 
bolševikų (1941 m.). Jeigu tad šiandien tremtyje esame 
kultūriškai pasimetę, nežinodami, ką ir kaip turėtume 
veikti, tai todėl, kad jau iš Lietuvos atkilome neturėdami 
kultūrinio idealo ir kultūrinio centro. Tremties sąlygos, be 
abejo, yra dar mažiau tinkamos tokiam idealui susikurti 
ir tokiam centrui įsisteigti. 


3 


Katalikiškosios akcijos kaip religinio idealo vykdymas 
iš sykio buvo sutiktas labai entuziastiškai. Buvo įsteigtas, 
kaip žinome, Katalikų veikimo centras (KVC), kurio na- 
riais buvo visos katalikiškosios organizacijos. Šis centras 
organizavo paskaitas, susirinkimus, šaukė konferencijas, 

leido brošiūrų ir laikraštį („Mūsų laikraštis“). Po keleto 
tačiau metų lietuviškoji katalikiškoji akcija atsidūrė akli- 
gatvyje. Pasauliečių apaštalavimo idealas virto kažkokia 
netikrove, kažkokiu popieriniu dalyku, kuris, tiesa, buvo 
paskelbtas, bet kurio esmės niekas nesuprato ir todėl 
nevykdė. Kai tremtyje Šv. Sosto delegatas kan. Kapočius 
pamėgino iš naujo katalikiškąją akciją atkurti, atremdamas 
ją į parapijos bendruomenę, tai susilaukė visiško nepasi- 
sekimo, nes šis idealas jau Lietuvoje buvo netekęs savo 
pirmykščio blizgėjimo. Šiandien galime, atrodo, rasti tris 
priežastis, kurios sužlugdė mūsų krašte pokarinį religinį 
idealą, būtent: a) pasauliečių vaidmens Bažnyčioje nesu- 
vokimas, b) hierarchijos sustingimas ir c) katalikiškosios 
akcijos virtimas organizacija. 

a. Kad Kristaus Bažnyčia susideda iš dviejų pradų - iš 
dvasiškių ir pasauliškių, — priklauso prie jos esmės. Bet 
kad šie du pradai santykiuoja vienas su kitu kaip subjek- 
tas (dvasiškiai) su objektu (pasauliškiai), tai yra istorinis 
iškrypimas. O taip yra jau keliolika šimtmečių. Ne šalia 
Bažnyčios esąs „pasaulis“ (nekrikštytas, nukrikščionėjęs, 
antireliginis), už kurį Kristus nesimeldė paskutinį savo 
gyvenimo vakarą (plg. Jn 17, 9), yra laikomas bažny- 
tinės veiklos objektu, į kurį eitų visi — tiek dvasiškiai, 
tiek pasauliškiai (žinoma, kiekvienas pagal savo pobūdį) 
ir mėgintų atvesti jį Kristaus Karalystėn, bet — tikintieji 
pasauliškiai, kurie jau yra Bažnyčioje, jau sudaro šios Baž- 
nyčios organinę dalį. Be abejo, tikintieji pasauliškiai yra 
reikalingi mokymo, vadovavimo, pašventimo; tačiau viso 
to yra reikalingi ir dvasiškiai. Kristaus Bažnyčioje nėra taip, 
kad vieni jau būtų visiškai užbaigti, o kiti tik pradėti: visi 
esame pakeliui (in via), visi tad esame reikalingi vieni 
kitų paramos pagal šv. Jono Chrizostomo žodžius: Dievo 
Bažnyčioje kiekvienas palaiko kitą ir kito yra palaiko- 
mas - unusquisque et portat alterum et ab altero portatur. 
Štai šis dalykas ir yra pamirštamas. Dominikonas Y. M. 
Congaras, pastaruoju metu ypač susidomėjęs pasauliškių 

apaštalavimo samprata (plg. jo anksčiau minėtą veikalą), 
pastebi, kad senesnysis mokslas apie Bažnyčią (eklezio- 
logija) buvo virtęs tiktai hierarchiologija, arba mokslu 
apie hierarchiją, beveik visiškai pamiršdamas pasauliškius, 
„tąją tikinčiąją, besimeldžiančiąją ir mylinčiąją Bažnyčią“. 
Pasauliškiai buvę „tarsi administruojamieji, tarsi medžia- 
ga hierarchijos veiklai“. Jie buvę kaip luomas pasyvūs ir 
nebylūs. Bažnyčia buvusi „panaši į pasyvią masę, viršum 
kurios buvo uždėta labai suhierarchinta organizacija arba 
išganymo administracija“ („La vie intellectuelle“, 1946 m. 
gruodžio mėn., p. 7; „Etudes“, 1948 m. sausio mėn., p. 48). 
Ar reikia priminti, kad šitokia pažiūra į Bažnyčią buvo 
Lietuvoje vyraujanti ligi pat pastarųjų metų? Pasauliškių 
vaidmuo Bažnyčioje buvo pas mus nesuvoktas ir todėl 
neišaiškintas. Vieno kito iš jaunesniųjų bei pažangesniųjų 
kunigų balsas ar raštas pasiliko tik šūksnis be atoliepio. 
Patys pasauliškiai liko ir toliau pasyvūs, kaip anksčiau. 
Katalikų veikimo centras nepajėgė šio pasyvumo pralauž- 
ti, nes nebuvo nė jam aišku, ką gi tie pasauliečiai turėtų 
Bažnyčioje veikti. 

b. Sukūrus Lietuvoje bažnytinę provinciją (1926 m.) ir 
padidinus vyskupijų skaičių, buvo galima, atrodo, laukti, 
kad lietuviškoji hierarchija supras laiko balsą, kuris, pa- 
sak vokiečių garsaus kardinolo Faulhaberio, yra „Dievo 
balsas“, ir imsis reikalingų reformų religiniame Lietuvos 
gyvenime. Deja, šiandien iš daugelio metų perspektyvos 
galima teigti, kad šių reformų nebuvo padaryta, išskyrus 
smulkias administracinio ar liturginio gyvenimo atmainas, 
kurios krašto religinei padėčiai lemiančios įtakos neturėjo. 
Priešingai, mūsoji bažnytinė hierarchija stovėjo tradicijos 
pusėje, saugodama ne tik „depositum fidei“ (Tim 6, 20), bet 
ir istorinius papročius, netinkančius savarankiškai besi- 
tvarkančios šalies gyvenimui. Mūsoji hierarchija nebuvo ini- 
ciatyvos židinys. Ji nesuorganizavo teologijos mokslo kėlimo 
bei kūrimo, todėl teologija pasiliko labiausiai atsilikusi iš 
visų mokslų, nepaisant trijų aukštųjų teologinių mokyklų 

(Vilkaviškyje, Kaune ir Telšiuose; vokiečių okupacijos me- 
tais dar ir Vilniuje). Ji nepertvarkė sielovados, palikdama 
ir toliau milžiniškas parapijas su dviem trimis kunigais. 
Ji neparodė iniciatyvos socialinio gyvenimo pertvarkyme: 
tiek žemės reforma prel. V. Krupavičiaus iniciatyva, tiek 
vėlesnieji pasiūlymai sutiko sunkenybių iš hierarchijos 
pusės. Kokios tad reikšmės šioje nuotaikoje galėjo turėti 
pasauliečių apaštalavimo idealas? Pasauliškių mėginimas 
laužti nelemtus istorinius papročius susidurdavo su dva- 
siškių tradicingumu ir baigdavosi arba konfliktu, arba 
atsitraukimu atgal. Kai Kaune pamažu telkėsi būrelis pa- 
sauliškių, prie kurio dėjosi ir kai kurie jaunesnieji kunigai, 
tai, užuot šį būrelį skatinus, buvo išeita į kovą su juo, 
atgaivinant kadaise A. Jakšto leistą „Draugijos“ žurnalą 
ir paverčiant jį — atleiskite už terminą - „katalikiškosios 
reakcijos“ organu! Kokia buvo ano meto pasauliškių nuo- 
taika šios reakcijos akivaizdoje, galima paskaityti „Židi- 
nyje“, kurio straipsnelis „Dalykai išaiškinti“ (1939 m., 
Nr. 4, p. 541-543) ypač būdingas: 


„Charakteringa šio laikraščio ir jo sferų linkmei, kad jis 
nukrypsta prieš tuos inteligentus pasauliečius ir kunigus, 
kurie mėgina populiarinti spaudoje mintį, kad katalikybė 
yra gyvoji dinamiškoji religija, kuri mūsų laikais sugestyviau 
patraukia aplinką, spinduliuodama per jos išpažintojų elgesį 
ir konkrečius darbus. Ir čia tuojau „Draugija“ ir jos sferos 
padaro aliuzijoms priekaištą: esą jie pirkliaują principais ir 
sąžine, esąs jų aukščiausias idealas įtikti bet kokia kaina 
toliau stovintiems inteligentams... Mūsų kultūros ir visuome- 
nės santykių istorijai tenka užfiksuoti tokie priekaištai, kaip 
viena iš kai kurių dvasininkų pastangų gyvenimą tvarkyti 
tik negatyvine prasme. Jų mintyse visas gyvenimas yra jau 
suformuluotas, sustingusi statika, kuri turi būti pavožta po 
gaubtuvu, ir kas iš po to gaubtuvo pasirodo, reikia tuojau 
užgniaužti. Be reikalo „Draugija“ ar jos artimos sferos mano, 
kad čia rašantieji, ar plačiosios katalikybės šūkio leidėjai, 

ar bet kurie kiti katalikai nepaisą vyskupo norų ir valios. 
Atvirkščiai, kiek mes jaučiame, su džiaugsmu jie sutinka 
vyskupų valią; su pasiilgimu jos laukia ten, kur tos valios 
nepasirodo. Deja, laikraščiui ir jo kolegijai charakteringa kaip 
tik tai, kad jie nepasirūpina, idant ta valia ir norai duotųsi 
girdimi (kitaip kaip gi jų paisysi!). Kalbame konkrečiais fak- 
tais. Nepasirūpino, kad autoritetinga valia pasireikštų eilėje 
religinio ir net visuomeninio pobūdžio institucijų, kuriose 
neįsikišimas grėsė aiškia katastrofa. Jei katastrofų ir išvengta, 
tai jau kitų organų valios dėka. Noras patirti valią ir norus, 
kad galėtų jais vadovautis, buvo nuvedę ne vieną katalikiškų 
organizacijų atstovą prie durų, bet durys prieš juos buvo 
uždaromos... Valstybės gyvenime jau pasukta nauja linkme 
ir imama remtis žmogaus verte, ieškoti doro ir idealisto 
žmogaus. Religiniame gyvenime tokio atgimimo kai kuriose 
Lietuvos dalyse dar pasigendame.“ 


Suprantu, kad viso to priminimas, tegu ir istorinėje 
perspektyvoje, mums šiandien yra labai skaudus. Tačiau 
prašau mielą Redaktorių šios pastraipos neišbraukti: odium 
už ją aš prisiiuu pats! Ano meto santykiai tarp dvasiškių 
(tradicininkų!) ir pasauliškių gali daug ką paaiškinti ir 
dabarties santykiuose. O visų pirma jie gali nušviesti 
pasauliškių apaštalavimo kaip naujo religinio idealo su- 
žlugimą Lietuvoje. 

c. Trečioji šio sužlugimo priežastis buvo pasukimas į 
organizaciją. Apaštalavimas, vis tiek ar jis būtų vedamas 
dvasiškių ar pasauliškių, visados savo esme yra dvasinė 
veikla, liečianti žmogaus vidų: jo apsisprendimą, jo paži- 
nimą, net jo jausmų gyvenimą. Be abejo, moderniniame 
gyvenime ir ši dvasinė veikla reikalinga tam tikrų or- 
ganizacinių rėmų. Tačiau šie rėmai turi būti tik rėmai, 
o ne pats paveikslas. Tuo tarpu Lietuvoje katalikiškoji 
akcija labai greitai virto tik organizacija, vadinasi, tiktai 
rėmais. Rėmus mes sukūrėme, o paveikslo į juos nej- 
dėjome. Užuot apaštalavus keičiant žmogaus vidų, mes 

surašėme žmones į draugijas, prisegėme jiems ženkliukus, 
rinkome nario mokestį, šaukėme susirinkimus, skaitėme 
protokolus, rengėme kongresus ir t. t, ir t. t. Tuo tar- 
pu dvasinės įtakos tiesioginės priemonės, kaip pamokslai, 
Šventojo Rašto skaitymas ir aiškinimas, liturgijos gilesnis 
pažinimas bei išgyvenimas, religijos dėstymo sumoderni- 
nimas, religinės literatūros kūrimas ir skleidimas, sielo- 
vados individualizavimas, — visa tai pasiliko primityviame 
Inipsnyje. Tas pat reikia pasakyti ir apie Kristaus minimą 
pagalbą mažesniajam broliui (plg. Mł 25, 40): visi mūsų 
vienuolynai šokosi steigtis gimnazijų, bet retas kuris (labai 
retas: gal tik kotrynietės!) steigė ligoninių. Mūsų moterys 
vienuolės ligonių, senelių, invalidų slaugymui nesiruošė ir 
šio darbo nesiėmė. Mūsasis apaštalavimas išsisėmė, iš vie- 
nos pusės, organizacinėmis formomis, iš antros - lavinimo 
priemonėmis, pamirštant socialinės meilės darbus. 
Sužlugęs katalikiškosios akcijos idealas, deja, religinėje 
srityje nepažadino jokio naujo idealo: čia mes, kaip ir 
kultūrinėje srityje, buvome ir palikome tušti. Pastangų iš 
jaunųjų kunigų pusės buvo dedama. Gal iš jų ir būtų kas 
nors gražaus išsivystę. Bet laiko turėjome per mažai. 


III 


„Į laisvę“. Kuri paskirtis įprasmintų lietuvių buvimą lais- 
vajame pasaulyje dabar? 


Mūsasis gyvenimas tremtyje yra apsprendžiamas dvie- 
jų dalykų: 1) dabartinės padėties Lietuvoje ir 2) atsineštų 
vertybių iš Lietuvos. Mes nesame emigrantai, sava valia 
palikę kraštą, kad įsikurtume svetur. Mes esame tremtiniai! 
Nors šis žodis kai kieno yra pajuokiamas, tačiau jis gerai 
išreiškia mūsąją dvasinę situaciją. Kas iš jo tyčiojasi, tas 
tyčiojasi pats iš savęs. Iš tremtinio virsti emigrantu yra 
labai lengva: tai priklauso nuo apsisprendimo. Tačiau kas 

atsisako tremtinio situacijos ir pereina į emigranto situaci- 
ją, dar neturi teisės savu nusistatymu matuoti visus kitus, 
paneigti jiems tremtinio pobūdį. Todėl kai čia klausiame, 
kas įprasmintų mūsų gyvenimą laisvajame pasaulyje, tai 
šis klausimas tinka tik tiems, kurie dar yra tremtiniai. O 
tremtinių buvimas visados yra sutelktas aplinkui tautos 
buvimą. Štai kodėl tautos buvimo sąlygos apsprendžia ir 
tremtinių buvimo prasmę. 

1. Laisvės netekimas grąžino mus visus (tiek krašte, 
tiek tremtyje esančius) į „Aušros“ tarpsnį, kada nepri- 
klausomos valstybės idealas švietė kaip aukščiausias. Jis 
šviečia dabar ir mums. Atkurti savarankišką valstybę dabar 
yra tikslas, aplinkui kurį telkiasi ir turi telktis visos tremtinių 
pastangos. Tai ir yra mūsų gyvenimo įprasminimas. Tačiau 
šis įprasminimas yra dar tik formalinis. Jis dar neišreiškia 
turinio, kuriuo galėtume savąjį gyvenimą užpildyti. Jeigu 
J. Basanavičius, V. Kudirka, Maironis ar Vaižgantas ki- 
tados nedaug galvojo apie būsimosios laisvės turinį, nes 
šis turinys tada buvo savaime aiškus ir net esantis (jam 
stigo tik valstybinės formos), tai mums šiandien reikia 
galvoti ne tik apie lietuvių tautos valstybinę formą, bet 
ir apie šios formos turinį. Bolševizmo atėjimas Lietuvon 
reiškė ne tik valstybinės laisvės netekimą, bet ir pakeitimą 
visų tų vertybių, kurias buvome kūrę ir kurias laikėme 
ir tebelaikome tikromis vertybėmis. Ir juo ilgiau bolševiz- 
mas Lietuvoje pasilieka, juo gilesnis darosi šis vertybių 
pakitimas. Bolševizmas kuria naują socialinę tvarką, naują 
pasaulėžiūrą ir naują žmogų, kurie esmingai yra kitokie, 
negu mūsoji tvarka, negu mūsoji pasaulėžiūra ir negu 
vakarietiškosios istorijos suformuotas žmogus. Todėl šian- 
dien kova už valstybės atstatymą darosi žymiai gilesnė 
negu „Aušros“ laikais. Šiandien kovojame ne tik už lais- 
vę formaline prasme, bet ir už kitokį šios laisvės turinį, 
negu tasai, kurį bolševizmas skiepija lietuvių tautai. Mes 
nesidžiaugtume ir nelaikytume juk savo darbą baigtu, jei 
Lietuva, sakysime, atsidurtų Jugoslavijos padėtyje: laisva 

valstybiškai, laisva ideologiškai, tačiau komunistinė savo 
sąranga ir savo turiniu. Šitokios valstybės mes nesiekiame. 
Man atrodo, kad šį turininį momentą mes dažnai pamirš- 
tame arba bent pakankamai jo nepabrėžiame. 

Šie du momentai valstybės atkūrime kaip tik nurodo 
mums du kelius, kuriais eidami galime savą gyvenimą 
įprasminti. Tai yra: a) politikos kelias, kuris veda į formali- 
nę tautos laisvę ir b) kultūros kelias, kuris eina per krikš- 
čioniškai humanistinių vertybių išlaikymą bei kūrimą. 

a. Politikos kelias mums šiandien yra pats aiškiausias. 
Juo einame nuo pat tremties pradžios; juo einame net 
jau nuo 1941 metų, kai vokiečiai mums paneigė sukilimo 
atstatytą suverenumą ir mūsų politines jėgas nustūmė į 
pogrindį. Žvelgiant iš perspektyvos, reikia tik pasidžiaugti 
šiuo nueitu keliu. Niekad pasaulis nebuvo tiek painfor- 
muotas apie Lietuvos valstybės reikalus, apie jai padarytą 
politinę skriaudą, apie jos nepaneigiamas teises, kiek šių 
keliolikos metų eigoje. Politinėje srityje esame tiek pasie- 
kę, kad Lietuva jokiu atveju nebus pamiršta. Daug kas 
pastaruoju laiku kalba apie mūsojo politinio kelio suskili- 
mą. Be abejo, jis nėra vienas. Tačiau netiesa būtų vadinti 
jį nevieningu. Vienas jis nebuvo nuo pat pradžios: šalia 
partijų susibūrimo VLIK'e buvo juk lietuviškoji diplomati- 
ja, kuri veikė kitokiomis priemonėmis bei kitokiais būdais, 
negu VLIK'as. Kas tačiau galėtų sakyti, kad abiejų šių 
organų veikimas nėjo į tą patį tikslą? Pastaraisiais metais 
keletas politinių grupių išsijungė iš VLIK'o. Tuo būdu 
atsirado dar vienas politinės veiklos būdas šalia VLIK'o 
ir šalia diplomatijos. Tačiau šios grupės veikia ta pačia 
linkme kaip ir seniau. Daug kam šis daugialypis veiklos 
būdas nepatinka. Tačiau tai yra tikslingumo klausimas. 
Kol visos šios veiklos formos siekia to paties idealo, tol jų 
daugingumas savyje nėra blogas. Net galima būtų teigti, 
kad politinių veiklos būdų gausa pastaruoju metu darosi 
reikalinga. Stabilizuojantis politinei padėčiai pasaulyje, kai 
kurios formos, sakysime, diplomatijos institucijos, darosi 

kitų tiktai pakenčiamos. Jeigu formaliai jos dar ir pasilie- 
ka, tai tik kaip gražus prisiminimas ar draugingas gestas. 
Jų balsas pradedamas vis mažiau išgirsti ir dar mažiau 
paisyti. Šitoks likimas laukia galop ir tojo organo, kuris 
laiko save aukščiausia tautos valios išraiška. Todėl reikia, 
kad ilgos tremties metu atsirastų ir naujų formų, kurios 
būtų ne tokios oficialios, ne tokios todėl svetimiesiems 
įkyrios, bet kurios vis dėlto ir toliau palaikytų aną neri- 
mą, kad Lietuvai padaryta skriauda turi būti atiteista. Šia 
prasme nuolatinis kai kieno verkšlenimas, esą visi turėtų 
sueiti į vieną kelią, gali būti laikomas tiktai politiniu pri- 
mityvumu. 

b. Kultūros kelias nebuvo ir nėra mums toks aiškus, 
o jo pasiekti rezultatai dar neaiškesni. Politikoje esame 
laisvąjį pasaulį tiek painformavę, kad jis, kaip sakyta, 
Lietuvos jokiu atveju nepamirš. O kultūroje? Lietuva kaip 
kultūros nešėja, kaip tolimiausia vakarietiškos kultūros 
nešėja Rytuose yra vis dar nežinoma. Nežinoma todėl, 
kad kultūroje neįmanoma apie vertybes tik kalbėti, bet 
reikia jas parodyti. Tuo tarpu šitokių parodytinų vertybių 
mes turime dar labai labai maža. Čia tad ir atsirado 
tremtiniams nuostabiai plati dirva: sukurti tokių kultūrinių 
vertybių, kurios, iš vienos pusės, galėtų būti tautai pateiktos 
kaip bolševizmo atsvara, iš kitos — iškeltų mus kultūriugo 
laisvojo pasaulio akyse ir tuo būdu palengvintų mūsų kovą už 
valstybinę laisvę. Kultūros kūrimas šiuo metu yra pats bū- 
tiniausias ir aktualiausias tremtinių gyvenimo uždavinys. 
Reikia nepamiršti, kad bolševistinės kultūros skleidimas 
Lietuvoje eina labai sparčiai. Bet ši kultūra yra nešama 
bolševistinės dvasios, todėl, laisvę atgavus, ji neišsilai- 
kys. Ji pasiliks tik kaip skaudus atsiminimas, įdomus 
gal istorikams, bet ne kaip gyvoji tautos jėga. Jos vietoje 
turės ateiti nauja kultūra, išaugusi iš laisvos krikščioniškai 
humanistinės dvasios. Tremtinių gyvenimo įprasminimas 
ir būtų sukurti tokios kultūros vertybių bent pirmiems 
laisvojo gyvenimo dešimtmečiams, kad laisvę atgavusi 

tauta neatsidurtų kultūrinio gyvenimo tuštumoje. O kad 
tremtiniai gali sukurti aukštos kultūros vertybių, tai rodo 
lenkų pavyzdys: lenkų literatūra tremtyje (1832-1848) 
pasiekė A. Mickevičiaus, J. Slovackio, Z. Krasinskio vei- 
kaluose tokio aukščio, kurio ji vėliau nepralenkė; lenkų fi- 
losofija tremtyje (A. Cieškovskis, H. Wronskis) padėjo pa- 
grindus visai tolimesnei lenkų istoriosofijai; lenkų istorija 
(J. Lelewelis) tremtyje turėjo lemiančios įtakos vėlesniam 
demokratiniam lenkų išsivystymui. Netiesa tad manyti, kad 
tremtinys, atitrūkęs nuo savosios žemės, nebepajėgia kultū- 
ros kurti. Lenkų pavyzdys ryškiai paneigia šią defetistinę 
nuotaiką. Kultūros kūrimas mums, kaip tremtiniams, dabar 
darosi ne tik asmeninė būtinybė, kad nepražudytume dvasi- 
nių jėgų, bet ir tautinė pareiga, kad paruoštume tautai ver- 
tybių jos laisvės metams. Šio uždavinio atlikime aš matau 
vienintelį realų mūsų gyvenimo įprasminimą. 

2. Bet kaip tik čia iškyla atsinešto lietuviškojo kraičio 
klausimas: kokia nuotaika atkilome į tremtį ir ką atsine- 
šėme? Kultūrinių pajėgų mums tremtyje nestinga: geriausi 
mūsų rašytojai ir menininkai, dvasinių mokslų atstovai ir 
kunigai yra tremtyje. Vadinasi, kūrybinių galvų nestoko- 
jame. Tačiau pasidžiaugti reikšmingais kūrybiniais laimė- 
jimais vargu ar galėtume: jie yra smulkūs, provincialiniai, 
neprobleminiai. Kultūrinėje srityje per šiuos keliolika metų 
neįstengėme įsisiūbuoti. Priešingai, atrodo, kad kultūrinės 
mūsų sūpuoklės iš lėto vis labiau artėja prie žemės, ne- 
pajėgdamos išsimušti aukštyn. Argi jos imtų ir sustotų? 
Jei taip įvyktų, tai mūsasis gyvenimas tremtyje pasiro- 
dytų buvęs beprasmis. O šis kultūrinis neįsisiūbavimas 
yra todėl, kad atkilome į Vakarus, neturėdami, kaip jau 
anksčiau sakyta, aiškaus ir didžio kultūrinio idealo. Bū- 
dami Lietuvoje, nebuvome užsidegę kūrybine ugnimi, tad 
rusename tiktai ir tremtyje. Per dvidešimt laisvės metų 
Lietuvoje spėjome pradėti suburžuazėti, tad tęsiame šį su- 
buržuazėjimą ir tremtyje. Kultūra reikalauja didžių aukų - 
tiek dvasinių, tiek medžiaginių. Ir jei tauta aukos dvasios 

neišsiaugina, jos kultūra gali tik smilkti. Tai regime dabar 
visu aiškumu. Mūsoji nuotaika tremtyje yra antikultūrinė. 
Visuomenė, kuri neperka knygų ir neskaito žurnalų, o 
gausiai prenumeruoja bendrojo turinio enciklopediją, yra 
liekana iš XVIII šimtmečio, bet ne naujos laisvės nešėja 
pavergtai tautai. Aš nieko neturiu prieš enciklopedijas; ir 
prieš lietuviškąją nieko; aš ir pats bendradarbiauju joje. 
Tačiau, kai enciklopedija virsta beveik vienintele kultūrine 
vertybe, tai yra ženklas, kad visuomenės kultūrinė sąmo- 
nė yra pasidariusi nepaprastai barbariška. Šitokia visuome- 
nė neturi savęs apgaudinėti iliuzijomis: ji naujo turinio 
pavergtai tautai neduos ir bolševistinių netikrų vertybių 
nenugalės. Jeigu tad mes norime būti tikri tremtiniai 
(o atrodo, kad norime!) ir kovoti toliau už savos tautos 
išlaisvinimą, tai turime atsiminti, kad išlaisvinimas vyksta 
ne svetimomis rankomis ir kad ne svetimomis vertybėmis 
galime pripildyti bolševikų nuniokotą dvasinį gyvenimą. 
Šiuo atžvilgiu mums reikia griežto posūkio. Mums reikia 
suvokti kultūros reikšmingumą mūsojoje kovoje už Lietu- 
vos laisvę ir apsispręsti eiti ne tik politikos, bet ir kultūros 
keliu. Mums reikia nugalėti iš Lietuvos atsineštą kultūrinio 
idealo stoką ir prieš bolševikų kuriamą materialistinę bei 
kolektyvistinę kultūrą pastatyti krikščioniškai humanistinę 
kultūrą kaip laisvės ir asmens pirmenybės nešėją. Jeigu 
tai įstengsime ir tokių vertybių sukursime, mūsų gyve- 
nimas bus įprasmintas, ir mes ne veltui būsime palikę 
savąją Žemę. 


POKALBIS SU PROFESORIUM 
ANTANU MACEINA JO 60 METŲ 
SUKAKTIES PROGA 


Jonas Grinius. Atvykęs į Miunsterį aplankyti Tavęs, mielas 
Antanai, Tavo 60 m. sukakties proga, norėčiau ne tik maloniai 
praleisti keletą valandų, bet taip pat pasitarnauti „Draugo“ dien- 
raščiui bei lietuvių visuomenei, kuri visada domėjosi ir tebesidomi 
Tavo darbais ir Tavo idėjomis. Todėl gal galėtume mudu savo 
mintimis pasidalyti taip, kad mudviejų pokalbis tiktų ir spaudai, 
Ar Tau apie šitokį mano norą nerašė redaktorius K. Bradūnas? 


Antanas Maceina. Rašė ir prašė, kad pokalby nebūčiau 
Tau šykštus. 


Polinkis į literatūrą 


J. Grinius. Kadangi esi pasireiškęs savo darbais įvairiose 
kultūros srityse - pedagogijoje, filosofijoje, poezijoje, teologijoje, 
socialinėse ir politinėse teorijose, — būtų įdomu, kad ir paviršu- 
tiniškai, pažvelgti, kaip prie visų šitų sričių priėjai... Kai Tau 
buvo suteikta Lietuvių rašytojų draugijos premija už lyrikos 
rinkinį „Gruodas“, savo laiške K. Bradūnui tada paaiškinai, 
kaip Tavy susitiko poetas ir filosofas. Sakei, kad pradėdamas 
studijas Lietuvos universitete neketinai atsidėti filosofijai. 


A. Maceina. Įstojęs į Teologijos-filosofijos fakultetą 
Kauno universitete, aš buvau iš karto atsidėjęs literatūros 

mokslui: lietuvių literatūrą studijavau pas prof. V. Myko- 
laitį ir vokiečių literatūrą pas prof. J. Eretą, prisidurdamas 
dar, žinoma, ir pedagogikos-psichologijos šaką. Be abejo, 
klausydavau ir filosofijos paskaitų. Mat Teologijos-filoso- 
fijos fakultete Filosofijos skyriaus reguliaminas reikalavo, 
kad visi studentai išeitų bent minimumą filosofijos, būtent: 
filosofijos įvadą ir logiką su mokslinio darbo metodika ir 
išlaikytų šių dalykų egzaminus. 

Bet pagrindiniu savo mokytoju pirmaisiais universiteto 
metais laikiau V. Mykolaitį-Putiną. Jis darė man stiprios 
įtakos ir kaip profesorius ir dar labiau kaip poetas. Jo 
lyrika man buvo artimiausia. 


J. Grinius. Įdomu, kada ir kaip Tu su ja „Susidraugavai“? 


A. Maceina. Su pirmaisiais Putino kūriniais, išleistais 
dviem tomais (rodos, 1921 m.), aš buvau susipažinęs 
jau Prienų gimnazijoje, kur mokėsi ir jo sesutė Magdutė 
(dabar p. Slavėnienė), gyvenusi pas mano tetą, pas kurią 
ir aš tuo metu gyvenau. Vėliau pas mano tetą gyveno 
ir Putino jauniausias brolis, irgi lankęs Prienų gimnaziją. 
Tačiau jis mėgo labiau bites negu mokslą. Man teko jį 
vieną vasarą ruošti, kad išlaikytų pataisas. Taigi Putiną ir 
jo šeimą pažinojau jau nuo pat vaikystės. Jaučiausi labai 
išdidus, kad tenka turėti santykių ir ryšių su didelio po- 
eto šeima. Besimokydamas Gižuose, Kunigų seminarijoje 
(nuo 1925 m.), susitikdavau Putiną Prienų klebonijoje, kur 
jis visados sustodavo, lankydamasis tėviškėje. Man rodos, 
kad sykį esu tarnavęs jam Mišioms, nors visiškai tikras 
nesu. Tad suprantama, kad Putino poeziją skaičiau su 
dideliu dėmesiu, ypač jo rinkinį „Tarp dviejų aušrų“, ku- 
ris man, trečio kurso seminaristui, atrodė neperžengiama 
poezijos viršūnė. 

Ir aš pats tada rašinėjau eilėraščių ir epinių kūrinėlių. 
Kai kas tų mano raštų turbūt pasisekdavo, nes Myko- 
laitis, kuris tada buvo „Židinio“ redaktoriumi, du mano 

eilėraščiu buvo paskelbęs savo žurnale. Žinoma, jie buvo 
pasirašyti slapyvardžiais, kiekvienas vis kitokiu. 


J. Grinius. Gal mano smalsumui atskleistum savo slapy- 
vardžius? 


A. Maceina. Tų slapyvardžių dabar nebeatsimenu. Bet 
eilėraščių pavadinimai yra išlikę: tai „Oremus“ ir „Kalinys“. 
Jų nuotaika, kiek atsimenu, labai putiniška: tai suvaržytos 
sielos dejonės; sielos, kuri „į kryžių liūdnai atsirėmus, 
kartoja beviltįį Oremus” (šios dvi eilutės yra įstrigusios 
man į atmintį). Gal ši nuotaika ir paskatino Putiną anuos 
eilėraščius išspausdinti, nes esmėje jie dar buvo labai žali. 
Bet jauno seminaristo nuotaika atitiko paties Putino nuo- 
taiką. Vėliau, žinoma, mano kelias pasidarė kitoks, pakito 
nuotaika ir atėjo laikas išsivaduoti iš Putino įtakos. Tačiau 
joje subrendau ir labai daug ko išmokau. 


Posūkis į filosofiją 


J. Grinius. Esi viešai prisipažinęs, Antanai, kad iš literatūros 
mokslo į filosofiją Tave pakreipė profesoriai filosofai Pr. Kuraitis ir 
St. Šalkauskis. Įdomu, kaip jiedu tai padarė. Kuo sužavėjo? 


A. Maceina. Jei filosofija man būtų buvusi svetima, gal 
jiedu ir nebūtų į ją manęs pakreipę. Tačiau Kunigų semi- 
narijoje buvau išėjęs visą tomistinės filosofijos kursą. Do- 
gmatinės teologijos paskaitose taip pat reikėdavo nemaža 
filosofuoti. Buvau filosofinių autorių skaitęs tiek lotynų, 
tiek vokiečių kalbomis, kurias jau seminarijoje apvaldžiau 
pakankamai, o universitete filosofinės pedagogikos pa- 
skaitose buvau susipažinęs ir su St. Šalkauskio teorijomis 
bei jo kultūros filosofija. Tačiau atsidėti „nepraktiškoms“ 
filosofijos studijoms kaip specialybei mane galutinai pa- 
stūmėjo praktiški reikalai. 

Kai 1930 m. St. Šalkauskis, mane išegzaminavęs dėl 
mano pomėgių ir sugebėjimų filosofiniam mąstymui, pa- 
sikalbėjo su fakulteto dekanu Kuraičiu, šis man davė 
stipendiją, kuri atpalaidavo mane nuo „Ateities“ redak- 
toriaus darbo. Kuraitis net norėjo, kad aš tuoj pat, dar 
nebaigęs Kauno universiteto, vykčiau užsienin arba so- 
ciologijos, arba filosofinės pedagogikos studijuoti; literatų, 
sakė, turime jau pakankamai. Tačiau aš pats nenorėjau 
vykti į Vakarų Europą, universiteto nebaigęs. Tada dekanas 
Kuraitis reikalavo, kad baigčiau greitai, nes netrukus bū- 
sianti laisva Fakulteto stipendija, ir aš turėčiau ją gauti. 
Kas šitokiomis galimybėmis nebūtų susigundęs?.. Aš už- 
sidegiau ir per pažadėtus vienerius metus Kaune studijas 
baigiau diplominiu darbu apie religijos reikšmę kultūrai. 


J. Grinius. Prieš išvažiuodamas užsienin, Tu dar įsigijai 
licenciato laipsnį, rodos, 1932 m. rudenį. Kodėl? 


A, Maceina. Tai padariau St. Šalkauskio skatinamas, kad 
nesutikčiau kokių nors sunkenybių prancūziškos kultūros 
universitetuose. Bet tas mokslo laipsnis pasirodė esąs nerei- 
kalingas: Liuveno, Šveicarijos Fribūro, Strasbūro ir Briuselio 
universitetuose studijavau kaip laisvas klausytojas, nes su 
Šalkauskiu buvo sutarta, kad disertaciją rašysiu jo priežiū- 
roje ir ginsiu Vytauto Didžiojo universitete Kaune. Šitaip 
artimai bendradarbiaudamas su St. Šalkauskiu, buvau pa- 
tekęs jo filosofijos įtakon ir priėmęs kai kurias jo teorijas, 
pvz., apie būtybių dieviškuosius pirmavaizdžius. Todėl Ku- 
raitis iš manęs ir Šalkauskio juokdavosi, klausdamas, ar ir 
šuo turįs pirmavaizdį Dievuje?! 


J. Grinius. Ką Tu jam į tai atsakydavai? Arba ką dabar 
manai? 


A. Maceina. Šiandien man ši pirmavaizdžių teorija, 
kurią Šalkauskis buvo paveldėjęs iš VI. Solovjovo, o šis 

iš Platono, atrodo taip lygiai juokinga, kaip anuo metu 
Kuraičiui. Mat ji yra sukurta, kad išaiškintų kūrinijos ryšį 
su Dievu: dieviškieji pirmavaizdžiai, pagal kuriuos esąs 
sukurtas pasaulis, riša jį su Kūrėju. Bet šis aiškinimas, 
pasirodo, esąs visiškai nereikalingas, nes dieviškieji pirma- 
vaizdžiai yra taip pat Dievo kūriniai (tai skelbia visi jų 
šalininkai). Jeigu tad Dievas gali turėti tiesioginį sąlytį su 
savo kūriniu pirmavaizdžio pavidalu, tai kodėl jis negalė- 
tų turėti tokio pat sąlyčio su savo kūriniu bet kuriuo kitu 
pavidalu (medžiaga, gyvybe, dvasia)? Pirmavaizdžių teo- 
rija yra taip pat truputį manichėjinė: bijoma, kad Dievas 
„nesusiteptų“ pasauliu, todėl įterpiama tarp jo ir pasaulio 
„švaresnis“ tarpininkas - pirmavaizdžiai. 

Nors iš St. Šalkauskio įtakos, atrodo, seniai esu išsi- 
vadavęs, tačiau jo poveikis buvo naudingas ne tik man 
subręsti, bet ir dabartiniams mano studentams. Šalkaus- 
kis buvo mano mąstymo tikrasis formuotojas, prie kurio 
įpratau problemas lukštenti logiškai ir sistemiškai. Tai 
įgalina mane dabar sunkius ir painius klausimus studen- 
tams išdėstyti įtikinamai ir gyvai, tada ir jie įsitraukia į 
jų sprendimą, lyg į stiprios įtampos dramą. Be Šalkauskio 
šito nebūčiau pasiekęs. 


J. Grinius. Nors baigei Vytauto Didžiojo universitetą atsi- 
dėdamas filosofijai, bet Tavo, Antanai, pirmieji moksliniai dar- 
bai - disertacija „Tautinis auklėjimas“ (1934 m.) ir habilitacijos 
darbas „Ugdomasis veikimas“ (1935 m.) — juk nebuvo grynai 
filosofiniai kūriniai. 


A. Maceina. Ne. Tai filosofinės pedagogikos darbai. Kai 
1932 metais vykau į užsienį, man Šalkauskis patarė dau- 
giausia domėtis filosofine pedagogika, kurią jis pats dėstė. 
Gal jis buvo mane numatęs savo įpėdiniu universitete, 
jeigu gerai apginsiu doktorato ir habilitacijos darbus, nors 
ir neketino atsisakyti pedagogikos kurso dėstymo. Kai grį- 

žau iš užsienio, įvykdęs sutartą planą, Teologijos-filosofijos 

fakultetas pavedė man dėstyti mokslinio darbo metodiką, 
kultūros filosofiją ir kiek vėliau pedagogikos istoriją, lig tol 
dėstytą Pr. Dovydaičio. Iš šitų kursų ir išėjo mano pirmieji 
darbai, nesusieti su akademiniais laipsniais, kaip „Kultūros 
filosofijos įvadas“ (1936 m.), „Pirminės kultūros pagrindai“ 
(„Logos“, 1936-1938 m.), „Pedagogikos istorijos“ I dalis 
(1940 m.). 


Atogręžis į teologiją 


J. Grinius. Bet iš čia suminėtų ir nesuminėtų Tavo dar- 
bų, Antanai, visai nematyti Tavo pomėgio teologijai. Juk ir iš 
šios srities parašei nemažai. Tekalbant apie stambesnius kūri- 
nius, prisimenu „Saulės giesmę“, „Didžiąją Padėjėją“, „Dievo 
Avinėlį“. Apie šią pastarąją knygą rašydamas „Drauge“ kun. 
V. Bagdanavičius pavadino Tave žymiuoju lietuvių teologu. 
Įdomu, kaip Tu juo tapai? Gal čia lemiamos reikšmės turėjo 
prelatas Pr. Juras, kuris išleido suminėtus Tavo veikalus? 


A. Maceina. Prelato Pr. Juro dėmesys mano darbams, 
be abejo, mane stipriai skatino. Bet tai toli gražu ne vis- 
kas. Reikia nepamiršti, kad, prieš pradėdamas studijuo- 
ti universitete, penketą metų buvau Vilkaviškio kunigų 
seminarijos auklėtinis. Ten išėjau beveik visą teologijos 
kursą. Ten turėjau gerą teologijos profesorių dr. Mykolą 
Ražaitį, kuris buvo pažangus dėstytojas. 

Sakysim, pažiūra, kad kiekvienas suaugęs žmogus, vis 
tiek ar jis krikščionis ar stabmeldys, pasiekia išganymo, jei 
gyvena pagal savo sąžinę, yra tik šiandien katalikų teolo- 
gijoje aiškiai skelbiama. Tuo tarpu prof. Ražaitis ją mums 
dėstė jau prieš 40 metų. Ir kai mes, jauni seminaristai, kartą 
šią pažiūrą gynėme egzegezės paskaitose, kurias skaitė prof. 
Stankevičius, tai šis atkirto, esą mes Ražaičio nesupratę ir turį 
dar sykį jo paklausti. Mes tai padarėme, ir Ražaitis mums 
dar sykį primygtinai pakartojo: gyvenimas pagal sąžinę yra 

vienintelis subjektyvus būdas būti išganytam. Šiandien man 
ši Ražaičio pažiūra skamba nuostabiai moderniškai. 

Nenustojau teologija domėtis nė vėliau. Bestudijuodamas 
Vakarų Europoje, parašiau knygą „Mysterium Magnum“ = 
apie meilę ir moterystę, kur buvo nemaža teologijos, ypač 
iš Bažnyčios Tėvų raštų. A. Dambrauskas-Jakštas šiai knygai 
buvo išrūpinęs aprobatą ir davęs ją išleisti Šv. Kazimiero 
draugijai. Ta knyga būtų buvusi išspausdinta pirma visų 
kitų mano savarankiškų darbų, jei man tada (1934 m.) ne- 
būtų buvę svarbiau paskelbti disertaciją. Todėl aš aną knygą 
iš Šv. Kazimiero leidyklos atsiėmiau ir jos vietoje daviau iš- 
leisti „Tautinį auklėjimą“. „Mysterium Magnum“ turėjo išeiti 
vėliau. Tačiau ją beskaitydamas dar sykį ir beredaguodamas, 
pamačiau, kad ji dar per daug jaunatviška, reikalinga pa- 
grindinės peržiūros. Bet laiko tam neturėjau, nes kaip tik tuo 
metu (1935 m. rudenį) pradėjau dėstyti universitete. Iš anos 
knygos vėliau paskelbiau vieną antrą straipsnį „Naujojoje 
vaidilutėje“ ir „Židinyje“. Kadangi tuose straipsniuose buvo 
mano atstovaujama meilės moterystėje pirmenybė prieš vai- 
kų gimdymą, tai mūsų teologai purkštavo, ypač Telšių kuni- 
gų seminarijos profesorius kun. Olšauskas. Pirmos bolševikų 
okupacijos metu sovietams konfiskavus mano biblioteką ir 
rankraščius, „Mysterium Magnum“ rankraštis dingo. 

Paskiau teologija domėjausi, nuo 1949 m. persikėlęs 
gyventi į Vokietijos Freiburgą. Ten net įsimatrikuliavau į 
Teologijos fakultetą ir studijavau tris semestrus, klausy- 
damas fundamentalinės ir dogmatinės teologijos paskaitų, 
Freiburge parašiau „Saulės giesmę“ (1954 m.) ir „Didžiąją 
Padėjėją“ (1958 m.) 


Nemalonumai dėl socialinių 
ir politinių idėjų 


J- Grinius. Man atrodo, Antanai, kad esi ne tik teologas 
ar religijos filosofas, bet ir socialinių klausimų svarstytojas. Tai 

priminė praėjusią vasarą prof. J. Eretas savo paskaitoje Lietuvių 
katalikų mokslo akademijos suvažiavime. Jis sakė, kad per Tavo 
asmenį Lietuvoje įvyko jaunosios kartos katalikų susikirtimas 
su tautinio atgimimo (Jakšto, Maironio, Skvirecko) karta. Kiek 
atsimenu, iš ano aštraus susikirtimo išaugo tokie Tavo veikalai 
kaip „Socialinis teisingumas“ (1938 m.) ir „Buržuazijos žlugi- 
mas“ (1940 m.). Kaip priėjai prie socialinės filosofijos? 


A. Maceina. Pirmiausia norėčiau pataisyti porą Tavo 
teiginių. „Buržuazijos žlugimas“ yra ne tiek socialinės 
filosofijos, o daugiau kultūros filosofijos knyga, kur svars- 
toma prometėjizmo problema. O susikirtimas, kurį Eretas 
vaizdavo kaip generacijų susidūrimą, nebuvo šitoks. Tai 
buvo greičiau susikirtimas tarp konservatorių ir pažangių 
katalikų, iš dalies tarp hierarchijos ir pasauliečių, arba dar 
tiksliau tarp klerikalų ir paprastų katalikų, kurie nori, kad 
geros idėjos būtų pirmiausia įvykdomos pačių katalikų. 

Anas 1936 m. konfliktas su arkivyskupu Skvirecku 
man buvo labai nemalonus, nes aš jo nenorėjau. Jis kilo 
dėl diskusijų po mano paskaitos Katalikų veikimo centro 
suvažiavime, kur buvo kalbama apie bažnytinių turtų, 
ypač žemių reformą ir jų išdalinimą vargšams. To konf- 
likto įskaudintas, išdėsčiau savo pažiūras plačiau ir nuo- 
dugniau „Socialiniame teisingume“. Tačiau susidomėti so- 
cialine ir politine filosofija buvau paskatintas jau anksčiau, 
dar 1935 metais, kai uždarame rately prasidėjo svarstymas 
deklaracijos „Į organiškosios valstybės kūrybą“. Kol jai 
buvo suteikta galutinė forma, ji perėjo tris redakcijas. 
Joms tekstą rašėme: dr. Ign. Skrupskelis, J. Keliuotis ir aš. 
Suprantama, kad, siūlant Lietuvai gerą socialinę, kultūrinę 
ir politinę santvarką, pirmiausia pačiam reikėjo klausimus 
pastudijuoti ir apsvarstyti. 

J. Grinius. Šiandien daug kam aišku, kad deklaracijos „Į 
organiškosios valstybės kūrybą“ kai kurios mintys yra įėjusios 


į Lietuvių fronto programą. Taip pat daug kas atsimena, kad, 

plačiai dėstydamas tos programos vietas apie pilnutinę demokra- 
tiją ir kultūrinę autonomiją „Aiduose“ Vokietijoje, Tu vartojai 
„nepasaulėžiūrinės politikos“ sąvoką. Dėl to kai kurie žymūs 
lietuvių katalikai ir kunigai piktinosi ir kaltino Tave erezija. 
Ar žinojai, kad už tai buvai skųstas Romos kurijai, kuri buvo 
paskyrusi kompetentingą asmenį susipažinti su Tavo raštais, o 
tas asmuo Tavo idėjose nerado nieko eretiško? 


A. Maceina. Kad toks skundas prieš mane Romoje 
buvo, žinojau. Kad mano raštuose nebuvo rasta nieko 
priešingo Bažnyčios mokslui, esu patenkintas, nors to aš 
nežinojau. Dar didesnio moralinio malonumo teikia man 
tai, kad po Antrojo Vatikano susirinkimo Katalikų Baž- 
nyčios teologai patys jau gina tris idėjas, dėl kurių turė- 
jau konfliktų su mūsų hierarchija: 1) moterystėje pirmoje 
vietoje stovi susituokusiųjų tarpusavė meilė bei pagalba; 
2) Bažnyčia turi vykdyti socialinį teisingumą ir todėl 
atsisakyti žemiškų turtų; 3) valstybė nėra kompetentinga 
pasaulėžiūros dalykuose ir todėl demokratinės valstybės 
turi laikytis nepasaulėžiūrinės politikos principo. 


J. Grinius. Ar su Tavo socialinėmis bei politinėmis studijomis 
siejasi dialektinio ir istorinio materializmo kursai, kuriuos dėstei 
Freiburgo ir Miunsterio universitetuose vokiečių studentams? Jei 
tai nesisietų nė su „Buržuazijos žlugimo“ knyga, tada gal pa- 
aiškintum, kodėl pradėjai dėstyti tuos komunistinės pasaulėžiūros 
pagrindus. 


A. Maceina. Tavo minimi kursai apie dialektinį ir 
istorinį materializmą tik labai iš tolo siejasi su mano 
socialinės ir politinės filosofijos idėjomis. Rašydamas „So- 
cialinį teisingumą“ ir „Buržuazijos žlugimą“, komunistų 
pasaulėžiūrą, be abejo, pažinojau bendrais bruožais, bet 
smulkiai į ją įsigilinau tik imdamas ją dėstyti universitete. 
Tai atsitiko beveik netikėtai, kaip ir mano nukrypimas 
nuo literatūros į filosofiją. 

Rodos, 1958 m. vasarą Freiburgo universitete Filosofi- 
jos fakulteto dekanas sociologas Bergstraesseris (jau miręs) 
mėgino man išrūpinti apmokamą docentūrą (dėsčiau ne- 
mokamai), tačiau mano lig tol dėstomų dviejų savaitinių 
valandų buvo per maža. Jis man patarė prisidėti dar dvi 
valandas ir pamėginti dėstyti marksistinės filosofijos pa- 
grindus, nes ši filosofija organiškai siejasi su Rytų Euro- 
pos filosofija, kuriai kaip tik buvau angažuotas. Taip tad 
ir pasiskelbiau dialektinio materializmo kursą. 

Prieš pradedant man savo paskaitas, atvyko į Frei- 
burgą garsus vokiečių pedagogas Theodoras Littas (irgi 
miręs) ir paskaitė viešą paskaitą apie komunizmą. Ši pas- 
kaita, kiek žinau, nepatenkino klausytojų; todėl daugelis 
jų panorėjo patirti, kaip gi aš apie komunizmą kalbėsiąs. 
Mano paskaitose klausytojų iš karto susidarė daugiau, 
negu buvo laukta: reikėjo ieškoti didesnės auditorijos. To 
paskatintas, išvysčiau marksistinės filosofijos pagrindus 
tada sistemingai keliuose kursuose. 

Besiruošdamas šiems kursams, pamačiau, kad užsidė- 
jau nelengvą naštą, nes komunistinė filosofija yra sunkes- 
nė suprasti ir kritikuoti, negu paprastai manoma. Aš ją 
galutinai teapvaldžiau tik Miunsteryje. Bet jau ketvertas 
semestrų, kai nebedėstau. Ją perleidau vienam jaunam 
privatdocentui, kuris ja domisi ir yra šioje srityje parašęs 
keletą darbų. Ar prie jos dėstymo kada begrįšiu, nežinau. 
Norėčiau tik dialektinio materializmo kursą išspausdinti. 
Bet ar užteks jėgų tam ne pirmos svarbos darbui, tai jau 
kitas klausimas. Šiuo tarpu galiu tik pasakyti, kad esu 
paruošęs spaudai knygą apie „Krikščionybę ir sovietinę 
etiką“. Tai ciklas paskaitų, kurias skaičiau Evangelikų 
akademijai Bochume. Jei ne praėjusią vasarą prasidėjusi 
liga, ta knyga jau būtų buvusi atspausdinta. Joje bus prie- 
das apie dialogą tarp krikščionių ir marksistų, kuriame 
naudotos mintys kitados skelbtos „Aidų“ žurnale, 

Atogręžis į poeziją 


J. Grinius. Atrodo, kad mudu apgraibomis peržvelgėme 
svarbiausias sritis, kuriose Tau teko dirbti universitetuose arba 
rašant knygas. Palietėme ir literatūros mokslą, nuo kurio nu- 
sigręžei filosofijos labui. Tačiau dar nepasakei, kada ir kaip 
Tu sugrįžai prie poezijos, kurią kūrei studentavimo metais 
slėpdamasis. Su ja atskira knyga tepasirodei vėliausiai. Juk 
Tavo lyrikos rinkinys „Gruodas“ teišėjo tik 1965 metais. Ir 
jame nėra pirmųjų Tavo eilėraščių. Gal sutiktum papasakoti to 
rinkinio istoriją? 


A. Maceina. „Gruodo“ pagrindą sudaro mano eilė- 
raščiai, sukurti 1942-1949 metais. Tai reiškia, kad tada 
ir sugrįžau prie lyrikos, nors vieną kitą eilėraštį buvau 
parašęs 1941 metais, gyvendamas Berlyne pabėgėliu. 
Su savo „kūryba“ slėpiausi: nenorėjau, kad pašaliečiai 
juoktųsi sužinoję, esą Maceina kuriąs eilėraščius, taigi 
„nerimtas“. Antra, ir aš pats nebuvau tikras dėl jų es- 
tetinės vertės. 

Mano eilėraščius pirmiausia skaitė kun. St. Yla, kuris 
visą rinkinėlį, nepasakydamas jo autoriaus vardo, davė 
paskaityti ir parecenzuoti prof. J. Brazaičiui ir Bern. Braz- 
džioniui. 1943 metais tuos savo eilėraščius daviau paskai- 
tyti ir Tau. Jūsų, visų trijų recenzentų, nuomonės man 
buvo palankios, arba net labai geros, nors ir su kritiš- 
komis pastabomis. Jomis pasinaudojau, kai kuriuos eilė- 
raščius pataisiau, kai kuriuos išmečiau į krepšį, bet kurti 
nenustojau. Tas poreikis sustiprėjo gyvenant pabėgėlių 
stovyklose Vokietijoje, ypač 1945 m. ir 1948 metais. Dėl 
savo lyrikos pasirodymo knygelės pavidalu esu didžiai 
dėkingas prof. Brazaičiui, kuris nuo pirmojo anoniminio 
susitikimo 1942 metais iki šiandien liko teigiamas mano 
poezijos vertintojas. 


J. Grinius. Ar dabar, Antanai, naujos poezijos nerašai? 

A. Maceina. Norėčiau Tau pasakyti, kad poezijos aš 
niekada nerašiau, jei šį žodį imsime tiesiogine prasme. 
Rašymas juk yra optinis vyksmas: imu plunksną, sėdu 
ir piešiu raidėmis žodį po žodžio, mintį po minties. Ši- 
toks optinis vyksmas poeziją kuriant man yra absoliučiai 
svetimas. Many jis vyksta grynai akustiniu būdu, ausimi, 
įsiklausant į žodžio skambesį galvoje. Galvoje susidėsto - 
pamažu ar greitai - visas eilėraštis nuo pradžios iki galo, 
vis tiek ar jis būtų ilgas ar trumpas. Galvoje jis ir ištai- 
somas. Jo posmus nuolatos kartoju, klausydamas, kaip jie 
skamba. Ir tik tada, kai jau eilėraštis galvoje yra visiškai 
baigtas, perrašau jį ant popieriaus; bet neskubu, nes už- 
miršti pavojaus nėra: savo eilėraščius galiu „padeklamuo- 
ti“ bet kada. Kartais tyčiomis nešiojuos eilėraštį galvoje 
labai ilgai, laukdamas, gal dar kas nors pasirodys jame 
nevykusio, nes užrašytas eilėraštis kažkaip susvetimėja. 
Štai ir dabar turiu vieną jau, rodos, baigtą galvoje, bet jo 
dar nesu užrašęs. Tai grynai muzikinis procesas. 

Nuotaika kurti man dažniausiai ateina kur nors ramiai 
besivaikščiojant gamtoje. Eilėraštis man geriausiai pasise- 
ka, kai turiu bendrą vaizdą ir žinau jo pabaigą. Tuo tarpu 
gera pradžia nereiškia, kad ateis gera pabaiga. Man eilė- 
raštis dažnai lieka neužbaigtas, kaip kokia skeveldra. Ar 
rašau dabar? Tu kartą teisingai sakei, kad lyriką tegalima 
kurti jaunystėje ir senatvėje. „Gruodo“ eilėraščius kūriau 
maždaug tarp 30-40 metų, paskiau ilgą laiką buvau už- 
siėmęs kitais darbais, nors ir tada vienas kitas eilėraštis 
susiklostydavo, ypač 1958 ir 1964 metais. 

Dabar, gyvenimui einant vakarop, atrodo nuotaika kin- 
tanti, ir gal iš jos kas nors vėl užgims anuo muzikiniu 
pavidalu. Esama pagundos pamėginti novelę: ji juk panaši 
į manuosius užlūžtančius eilėraščius. Bet novelė reikalauja 
daugiau laiko. Jei liga neleistų grįžti į universitetą, tai 
laiko būtų, kol jo iš viso būtų... 


Apie kritiką ir šių dienų lyriką 


J. Grinius. Aš dar norėčiau sustoti prie literatūros kritikos, 
nes tokie Tavo kūriniai, kaip „Didysis inkvizitorius“, „Niekšy- 
bės paslaptis“, „Jobo drama“ nėra vien teologinės ir filosofinės 
apybraižos, bet taip pat literatūros kritikos darbai. Juos rašy- 
damas, Tu stengeis suprasti autorių intencijas, jų kūriniuose 
iškylančią prasmę, ją išryškinti savais žodžiais. Juk panašiai el- 
giasi ir literatūros kritikas, vertindamas jam įdomius kūrinius. 


A. Maceina. Ne. Kalbėti apie literatūros kritiką aš ne- 
sijaučiu kompetentingas. Vieną kartą pamėginau interpre- 
tuoti R. M. Rilke's „Duineser Elegien“ ir, atrodo, suklydau: 
Rilke žavėjausi, nes nesupratau. O dabar aš jo poezijos 
negaliu pakęsti. Taigi buvau prastas kritikas. Antra ver- 
tus, mudviejų pažiūros į kritikos metodus ir uždavinius 
skiriasi. Pavyzdžiui, Tau kūrinio prasmės neužtenka. Tu 
dar stengies sužinoti, ko autorius juo siekė, ką juo norėjo 
pasakyti. Man tai nesvarbu. Aš žiūriu, ką jis pasakė. Kai 
rašytojas kuria svarstydamas, dažniausiai kūrinys išeina be 
gilumos, be simbolinės perspektyvos į anapus, be mano 
vadinamo „vilkelio“, kurį matome dažnai duryse. 


J. Grinius. Kadangi nesileidi į platesnį pokalbį apie lite- 
ratūrinę kritiką, gal sutikkum pasakyti savo nuomonę apie šių 
dienų poeziją? 


A. Maceina. Gaila, kad ir šituo atžvilgiu turėsiu Tave 
apvilti: mūsų dienų poezijai skaityti aš neturiu laiko. Tai- 
gi jos gerai nepažįstu. O tai, kas man patenka iš mūsų 
spaudos, nuteikia gana liūdnai: man atrodo, kad poetai 
yra pasiklydę. Siekdami laisvės, jie atmeta arba tiesiog 
naikina poezijos formą, kuri yra susijusi su muzika. Ta- 
čiau jie pamiršta, kad tada poezijos turinys turi būti toks 
originalus ir stiprus, kad jis vienas patrauktų ir išlaikytų 
skaitytojų dėmesį. Bet šitaip kurti gali tik genijai. 

Nesuprask manęs blogai! Nesu prieš jokią formą poe- 
zijoje. Poezija neglūdi jokioje išankstinėje formoje. Tačiau, 
jei atsisakoma ritmo, rimo, strofos, belieka pasukti į gry- 
nai vidinę esmę, o tai be galo sunku. Joks pradedantis 
ar įpusėjęs rašytojas čia gerų rezultatų nepasieks. Laisvė 
mene — dialektinis dalykas: jis gelbsti ir sykiu žudo. 
Todėl Rilke savo „Laiškuose jaunam poetui“ ir patarė 
vengti „laisvos poezijos“, nes laisvos eilės yra pačios sun- 
kiausios. Tai pasitvirtina skaitant mūsuosius poetus, ypač 
tuos, kurie anksčiau rašė formingų eilėraščių, o dabar 
pasuko „laisvės keliu“! 


J. Grinius. Gal gali šią mintį pailiustruoti kokiu nors kon- 
krečiu pavyzdžiu? 


A. Maceina. Galiu... Štai Tau du posmai, išėję iš tos 
pačios plunksnos. Pirmiausia paskaityk šią forminės po- 
ezijos strofą: 


Aš esu žolelė, 

O galbūt erškėtis, 

O gal juodos šaknys 
Eglės šimtametės. 

O čia laisva poezija: 
Bitės 

Išplėšyti sparnai 

Ir sudraskytos kojos 
Užliejo rašalu 

Bežadę plunksną. 


Turbūt niekas nenorės tikėti, kad šie du posmai yra ło 
paties autoriaus! Tačiau taip yra. Puikus forminės poezijos 
posmas — tikra daina — virsta kažkokiu mėšlungiu laisvėje. 
Pastarosios šio mėšlungio dvi eilutės yra grėsmingas įspėji- 
mas: laisvė poezijoje iš tikro ne kartą „užlieja rašalu bežadę 
plunksną“. Ir šiame rašale paskęsta net stiprūs talentai. 

Vaisingiausi laikotarpiai 


J. Grinius. Palikime kitus nuošalyje ir grįžkime prie Tavęs 
palies: man rūpi sužinoti, kurį savo kūrybos laikotarpį Tu lai- 
kai vaisingiausiu ir kas Tavo darbuose Tau yra teikę didžiausio 
moralinio pasitenkinimo? 


A. Maceina. Moralinis pasitenkinimas ir kūrybinis vai- 
singumas - skirtingi dalykai. Todėl ne visada jie sutampa. 
Sakysim, didžiausio moralinio džiaugsmo turėjau prieš 
dvejus metus, pradėjęs dėstyti religijos filosofiją Miuns- 
teryje: neinterpretavau jokio rašytojo, nebuvau varžomas 
svetimų minčių, bet dėsčiau problemas taip, kaip gal- 
vojau. Tai išgyvenau džiaugsmingai, nes tai buvo ištisai 
mano paties kūryba, mano originalus mąstymas. Deja, 
liga šį mano darbą pertraukė. 

Vaisingiausiais darbo metais laikau anuos kelerius me- 
tus, kurie ėjo po universiteto baigimo. Neskaitant įvairių 
straipsnių žurnalams, tada (1933-1940 m.) parašiau net 
septynetą knygų. Tiesa, dvi jų („Ugdomasis veikimas“ ir 
„Mysterium Magnum“) nebuvo išspausdintos, o paskelb- 
tos knygos dar nebuvo pakankamai subrandintos. Tačiau 
sunku būtų tarti, kad anais Lietuvos nepriklausomo gyve- 
nimo metais būčiau tinginiavęs. 


J. Grinius. Man atrodo, kad toks pat vaisingas yra buvęs ir 
pirmasis tremties dešimtmetis, 1946-1958 metais, kada Tau vie- 
nišam, atskirtam nuo šeimos, turėjo būti skaudus laikas. Tada 
Tu parašei ir išleidai vėl, neskaitant straipsnių, penketą knygų. 
Dvi jų („Didysis inkvizitorius“ ir „Niekšybės paslaptis“) buvo 
išspausdintos dviem versijomis — lietuviškai ir vokiškai. Kaip 
tik šito laiko savo kūriniais Tu esi labiausiai žinomas lietuvių 
visuomenėje ne vien šios geležinės uždangos pusėje, o dviejų 
Tavo veikalų vokiškos versijos Tave įvedė ir į vokiečių visuome- 
nę. Kodėl Tu mažiau knygų išspausdini trečiajame laikotarpy, 
kuris Tau prasidėjo su profesoriavimu vokiečių universitetuose, 

aš gerai suprantu: beveik kiekvieną naują semestrą išeiti su nauju 
kursu arba skaitytą taip perdirbti, kad kiti jo nebeatpažintų, yra 
didelis ir sunkus darbas. Žinau, kad šitą kūrybinę pareigą atlieki 
ne be malonumo. Tačiau gal galėtum pasakyti, kokiu savo išspaus- 
dintu kūriniu Tu esi labiausiai patenkintas ir kodėl? 


A. Maceina. Pats esu labiausiai patenkintas „Dievo 
Avinėliu“. Tai religinės filosofijos darbas, kuriame galė- 
jau išdėstyti, kaip aš tikiu Kristų, kaip jį suprantu. Rytų 
Bažnyčioje matomas Kristaus išgyvenimas, kuris sudaro 
pagrindą „Dievo Avinėlio“ sklaidai, man asmeniškai yra 
artimesnis negu vakarietiškas. 

Tu teisingai galvoji, kad aš per daug jėgų eikvoju, beveik 
kiekvieną semestrą ruošdamas vis naują kursą. Ateity, jei 
Dievas dar leis dėstyti universitete, naujų kursų nebeketinu 
ruošti, o stengsiuosi patobulinti ir išbaigti skaitytuosius. Man 
ir laiko jau maža beliko. Geriausiu atveju galėčiau dėstyti 
penkerius metus: tiek leidžia vokiečių įstatymai, o paskui 
reikia eiti pensijon. Vargu betgi mano sveikata tiek ilgai leis 
man dirbti. Gal dar kokią porą metų... 

Svarbiausia norėčiau užbaigti nutrauktą religinės filosofi- 
jos kursą, kuriame būtų išdėstytos mano mąstymo pagrin- 
dinės problemos: Dievas ir žmogus, žmogus ir pasaulis. Ir 
veikalas, kurį dabar ruošiu spaudai, bet dar nežinau, kaip 
pavadinsiu, bus iš religinės filosofijos, susietos su Rytais, 
specialiai su rusų krikščionybe. Jame bus skyriai apie Kristų, 
kaip jį supranta F. Dostojevskis, VI. Solovjovas, A. Blokas. 
Tai vokiškas „Dievo Avinėlis“, tik žymiai didesnis. 

Naujausi vėjai teologijoje 

J. Grinius. Atėjus prie religinės filosofijos ir krikščionių 

tikėjimo problemų, kuriomis Tu visada sielojaisi, būtų įdomu 


išgirsti, Antanai, kaip Tu vertini naujoves, kurios pasireiškia 
dabar katalikuose po Antrojo Vatikano bažnytinio susirinkimo. 

A. Maceina. Tas klausimas toks platus, kad aš į jį visą 
nebandysiu atsakyti. Norėčiau tik paliesti katalikų teologus, 
kurie naujų vėjų įtakoje, kaip A. Jakštas sakydavo, man- 
drapypkiauja. Sakysim, man nepatinka Teilhard'o de Char- 
dino evoliucinė filosofija, kurią dabar garbina ne vienas 
katalikas, bet kuri iš tikrųjų naikina asmeninius žmogaus 
santykius su Dievu. Apie P. Teilhard'ą de Chardiną ruošiu 
straipsnį „Aidų“ žurnalui. Ten tos teorijos apžvalgą ir kri- 
tiką išdėstysiu plačiau. Dar noriu pridurti, kad man ypač 
nepatinka kai kurių teologų užmojis krikščioniškas tiesas, 
kaip jie sako, numitinti. Interpretuodami krikščionių religi- 
jos įvykius kitaip, negu jie užrašyti evangelijoje (istoriniai, 
nes vienkartiniai), jie iš tikrųjų patys kuria mitus. 


J. Grinius. Šią opią problemą gal gali paaiškinti platėliau? 


A. Maceina. Mitas juk yra pasakojimas apie tokį įvykį, 
kurio niekada nėra buvę, bet kuris turi bendrą prasmę 
ir todėl visados įvyksta, kai tik ši prasmė realizuojama. 
Sakysim, Antigonė nėra niekados gyvenusi, bet ji visa- 
da pasirodo, kur tik meilės jausmas ir pareiga susikerta 
su neteisiu įstatymu: Antigonė gyvena ir mūsų seseryse, 
kurios laidojo bolševikų nužudytus jų brolius partizanus. 
Šitaip ir istorinį įvykį galima sumitinti, suteikiant jam 
bendrą prasmę, jį nuindividualinti bei nuistorinti. F. Dos- 
tojevskis šitaip pasielgė su Napoleonu, paversdamas jį 
„Nusikaltimo ir bausmės“ romane „aukštesnio žmogaus“ 
idėja, kurią pasiryžo realizuoti Roskolnikovas nužudy- 
damas senutę palūkininkę: Roskolnikovas pabandė tapti 
Napoleonu ne istorine, bet kaip tik mitine (bendros idėjos) 
prasme. Šiuo keliu dabar eina ne vienas teologas — ne 
tik protestantų, bet ir katalikų. Jie manosi radę Evange- 
lijos aprašytuose įvykiuose (Kristaus gimime, Jo mirtyje, 
prisikėlime, Jo stebukluose ir t. t.) bendrą prasmę, kurią jie 
pabrėžia, padaro visuotinę, realizuojamą visur ir visados: 
Kristus gema kiekviename žmoguje, Jis prisikelia visur 

ir visados. Evangelijos įvykių vienkartiškumas esąs ne- 
svarbus, nes svarbi ši bendra prasmė. Šitaip numitinimas 
virsta nuistorinimu. Šitokių reiškinių apstu olanduose. 


J. Grinius. Gal turi kokį konkretų pavyzdį pailiustruoti, 
kaip davei naujoviškai poezijai? 


A. Maceina. Vaizdžiu pavyzdžiu gali būti olandų ka- 
talikų katekizmas. Jame apie Jėzaus Kristaus prasidėjimą 
iš Šv. Dvasios rašoma: „Apie didžiuosius Senojo Įstatymo 
vyrus dažnai pasakojama, kad jie buvę iš Dievo išprašyti. 
Maldavus ir meldusis nevaisingos moterystės pasidaryda- 
vusios galų gale vaisingos. Taip buvo su Izraelio tėvais 
Izaoku ir Jokūbu, su Simonu, Samueliu ir vaiku iš Achazo 
namų kaip Dievo ištikimybės ženklu priespaudos metu. 
Taip buvo ir su Jonu Krikštytoju. Visuose šituose pasako- 
jimuose atsiskleidžia tai, kas glūdi kiekvienoje motinystėje: 
naujas žmogus yra giliausia prasme pradedamas iš Dievo. 
Tėvai greičiau kūdikį ‘gauną’, negu ‘pagimdo’. Iš visų Iz- 
raeliui pažadėtų kūdikių Jėzus yra pati viršūnė. Jo atėjimas 
į pasaulį buvo visos tautos išmaldautas, visos istorijos pa- 
žadėtas. Jis yra pažadėtasis Kūdikis daugiau negu kiti. Jis 
yra giliausias visos žmonijos maldavimas. Jis gimė visiškai 
iš pažado, visiškai iš malonės pradėtas iš Šv. Dvasios. Tai 
Dievo dovana žmonijai. Šią tad mintį ir reiškia evangelistai 
Matas ir Lukas, sakydami, kad Jėzus gimė ne iš vyro va- 
lios. Jie skelbia, kad tai gimimas, be galo aukštesnis, negu 
bet kurio kito kūdikio, kad jis nėra proporcingas tam, ką 
pajėgia žmogus iš savęs. Tai ir yra giliausia prasmė tikėji- 
mo išpažinimo: “Gimė iš Mergelės Marijos““. 

Sakyk, ar tai ne mitas? Istorinis Kristaus gimimas iš 
Mergelės čia yra neneigiamas, o tik nutylimas. Jis suben- 
drinamas, iš jo išvystant moralinę prasmę, esą kiekvienas 
vaikas yra gimęs iš Dievo. Šitame aiškinime išnyksta bet 
koks ontologinis Šv. Dvasios veikimas, nes čia viskas su- 
moralizuota. Kiekviena moteris, kuri meldžiasi bei prašo 

Dievą, „pradeda“ iš Šv. Dvasios. Absoliučiai vienkartinis 
Marijos pradėjimas virsta bendra idėja, pasikartojančia 
milijonais kartų visų maldingų moterų gimdyme. Šitoks 
Evangelijos vienkartinių ir niekada nepakartojamų įvy- 
kių nuistorinimas, juos subendrinant ir sumoralinant, 
kaip tik yra naujas mitų kūrimas. Atrodo, kad dabar 
nesvarbu, ar šie įvykiai yra buvę, bet svarbu, kad jie tą 
ar kitą reiškia. 

Šitaip manoma palengvinti moderniam žmogui tikėti 
Evangelija. Palengvinimas, žinoma, labai jaučiamas, nes 
tikėti, kad Kristus prisikelia kiekviename žmoguje, yra 
nuostabiai lengva. Sunku tačiau tikėti, kad Kristus vieną 
vienintelį kartą prisikėlė, būtent trečią dieną po savo mir- 
ties ant kryžiaus. Atleisk, kad taip ilgai užsikalbėjau apie 
šį naują mitų kūrimą. Bet norėjau, kaip prašei, paaiškinti, 
kur aš naują mitologiją matau ir prie ko ji veda: prie 
istorinių įvykių susimbolinimo. 

Pratęsiant mintis apie naujoves, man taip pat atrodo, 
kad teologai klysta, per daug išplėsdami Bažnyčios susi- 
rinkimo rekomenduoto dialogo prasmę ir organizuodami 
pokalbius su komunistais, su kuriais kolektyvinis tiesos ieško- 
jimas negalimas: komunistai tuose pokalbiuose, kuriuos lig 
šiol Europoje organizavo Šv. Pauliaus draugija, Dievo klau- 
simą, svarbiausią katalikams, iš diskusijų iš anksto išjungia. 
Vakarų Europos komunistams Maskva tokius dialogus su 
katalikais leidžia, nes tai komunizmui naudinga. Ką Maskva 
apie tokius dialogus rašo, teologai dažniausiai nežino, nes jie 
rusiškai nemoka ir sovietų pasisakymų neseka. 


Vokiečių studentai ir universitetas 


J. Grinius. Iš to, ką man pasakojai, atrodo, kad turi gerų 
santykių su katalikų teologais studentais. Gal galėtum man 
plačiau pasakyti, kaip Tavo klausytojai apskritai žiūri į Tave, 
lietuvį? 

A. Maceina. Turbūt nori, kad pasigirčiau?.. Tačiau 
galiu atvirai pasakyti, kad mano santykiai su vokiečių 
studentais labai geri. Jie mane mėgsta, nes esąs kitoks 
negu vokiečių profesoriai. Mano paskaitų klauso įvairių 
fakultetų ir įvairių pasaulėžiūrų studentai - katalikai, 
evangelikai ir kitokie. Mano paskaitose būna paprastai 
apie 300 klausytojų (tiek būdavo į galą ir Freiburge). 

Kad studentai mano paskaitas mėgo, ypač pajutau 
susirgęs. Niekados savo kambary neturėjau tiek daug 
gėlių, kiek praėjusią vasarą — tai vis iš savo klausytojų, 
kurie siųsdavo man jų puokštes visą ligos metą, kol gu- 
gautų laikyti egzaminus pas mane, nors galėjo pasirinkti 
kitą profesorių. Todėl egzaminavau praėjusį rudenį nors 
ir sirgdamas: pasitikėjimas žadina jėgas. Gal ir mano pa- 
skaitos skiriasi nuo vokiečių profesorių, kurie filosofijoje 
beveik ištisai atsideda istorinėms problemoms, o aš mė- 
ginu problemas spręsti, kaip jos yra savy. Studentams tai 
patinka. Visa tai žadina šiltus santykius su klausytojais ir 
kelia nuotaiką. 


J. Grinius. Būtų naudinga sužinoti, kaip Tu vertini vokiečių 
studentus apskritai. Juk jie, tiek ruošdamiesi universitetui, tiek 
jame studijuodami, turi geresnes sąlygas, negu turėjo studentai 
nepriklausomoje Lietuvoje. Ar matai vokiečių pranašumą? 


A. Maceina. Tarp lietuvių studentų Kaune ir vokiečių 
Miunsterio universitete nepastebiu jokio skirtumo. Kaip Lie- 
tuvoje greta gabių ir darbščių studentų būdavo vidutinių ir 
silpnų, taip yra ir vokiečių universitetinėje jaunuomenėje. 


J. Grinius. Kaip vertini, Antanai, universiteto mokslo san- 
tvarką, dėl kurios daug kur dabar Vokietijoje studentai viešai 
protestuoja? Kaip ta santvarka Tau atrodo, palyginta su Vy- 
tauto Didžiojo universiteto Kaune? 

A. Maceina. Neabejodamas sakau, kad Kauno uni- 
versitete mokslo santvarka buvo geresnė negu vokiečių 
universitetuose. 

Ten Teologijos-filosofijos ar Humanitarinių mokslų fa- 
kultetų studentas žinojo savo pasirinktos specialybės mokslo 
planą su teorinių valandų skaičiumi, egzaminais ir praty- 
bomis. Vokiečių filosofijos fakultetų studentai neturi nieko 
panašaus; gali klausyti (ar neklausyti) paskaitų, tik svarbu, 
kad studijų knygelėje būtų įrašytas tam tikras paskaitų 
skaičius kas semestras ir atliktos kelios seminarinės praty- 
bos. Kai tai studentai turi, jiems egzaminų programą nusta- 
to profesorius savo nuožiūra. Dėl šitokios tvarkos studentai 
sugaišta per daug laiko. 

Tuo tarpu profesoriai savo laisvę dažnai perdeda. Ka- 
tedros vedėjas ir bet kuris kitas, profesoriaus titulą įsigijęs 
(taipgi ir aš pats), yra savotiškas karaliukas. Kiekvienas savo 
specialybėje dėsto, ką nori ir kaip nori. Jis seminarų ir insti- 
tutų patalpose turi tokias geras sąlygas, kad dėl jų nukenčia 
studentai. Todėl šie teisėtai daug kur dabar viešai protestuo- 
ja reikalaudami reformų vokiečių universitetuose. 


J. Grinius. Kaip vertini vokiečių profesorių tarpusavio san- 
tykius, vėl juos lygindamas su Vytauto Didžiojo universitetu? 


A. Maceina. Ir šituo atžvilgiu aš pirmenybę atiduodu 
Lietuvos universitetui. Ten kiekvieno fakulteto mokomasis 
personalas ne tik pasižinojo, bet ir sudarė vieningą ko- 
legiją. Vokiečių universitetuose to nėra. Mokslo reikalus 
čia sprendžia vadinamasis „siaurasis fakultetas“. Kiti viso 
fakulteto dėstytojai net vienas antro nepažįsta, jei nesu- 
sitinka per kokius nors absolvento egzaminus, arba nėra 
priversti dalyvauti kokiame nors privalomame posėdy- 
je. Trumpai tariant, universalumo ir kolegiškumo dvasia, 
kuri išugdė universitetus Europoje, vokiečių aukštosiose 
mokyklose yra beveik dingusi. 

+++ 


J. Grinius. Šitaip maždaug atrodo mano ir A. Maceinos 
ilgas pokalbis, kurį turėjau Miunsteryje savo kolegos 60 metų 
proga. Jį čia perduodu santraukoje susisteminęs, nes visų gau- 
sių klausimų su įvairiomis detalėmis buvo neįmanoma užfik- 
suoti. Kad ir suschemintas, vis dėlto jis yra autorizuotas ir 
patikslintas paties sukaktuvininko plunksnos. 


[ĮŽMONĖS, KURIUOS IŠAUGINO 
NEPRIKLAUSOMA LIETUVA] 


Kun. Bronius Liubinas, kaip ELI (Europos lietuvių infor- 
macijos) vedėjas, kreipėsi su eile klausimų į dr. Antaną Macei- 
ną ir atsakymą į juos gavo tokiu laišku: 


Mielasis Kunige Broniau, 

Buvodami pas mane mano 60-ąjį gimtadienį, Jūs, kaip 
ELI vedėjas, palikote man keletą klausimų, prašydami į 
juos atsakyti ir tuo paįvairinti mūsų spaudą, nevaržydami 
tačiau manęs atsakymo forma. Pasinaudodamas šia lais- 
ve, atsakau dabar ne sausu interviu, kurių nemėgstu, o 
bičiulišku laišku Jums patiems. Nebus jame nieko ypatin- 
go. Gal tik vienas kitas žvilgis atgal ir viena kita išvada 
bendresnio pobūdžio. 


1 


Klausiate mane, kas man buvo „arčiausiai širdies“, 
kai kūriau, ir ką labiausiai vertinąs „šiandien, žvelgda- 
mas atgal į savo atliktus darbus“? 

Tai labai keblūs klausimai. Mat širdis kirmis, kaip 
žemaičiai ją vadina, geidžia viena, o protas dažnai sako 
visai ką kita. Pažiūrėkime vis dėlto, ką šie du tokie nely- 
gūs „organai“ kalba mano atveju. 

Paties darbo metu man arčiausiai širdies yra buvę trys 
knygos: 1. „Socialinis teisingumas“ (1937) - todėl, kad ši 

knyga kilo iš labai įskaudintos širdies (apie šio skaudulio 
priežastis papasakosiu Jums, atsakydamas į antrąjį Jūsų 
klausimą). Ją parašiau gana greitai, vedamas kažkokio 
įkvėpimo, atostogų metu, išsiuntęs šeimą vasarotų. Tie- 
sa, jos idėjos jau buvo subrendusios kiek anksčiau. Ta- 
čiau pats rašymas tikrai buvo vedamas širdies kaip jos 
šauksmas ~- anuo metu nuskambėjęs tuščiose dykumose. 
2. „Saulės giesmė“ (1954) — todėl, kad ši knyga buvo ra- 
šoma nustebusia širdimi. Asyžiaus šventasis man visados 
vaidenosi kaip nesuprastas krikščionis — net nė pačių 
pranciškonų (kitaip jie nebūtų suskilę!). Į šį šventąjį pir- 
mą sykį atkreipė mano dėmesį kunigas dr. M. Ražaitis, 
mano profesorius Vilkaviškio kunigų seminarijoje, kuriam 
ir šiandien esu giliai dėkingas už tuos pagrindus, kuriuos 
jis man padėjo savo dogmatikos kursu. Tad kai 1951 m. 
prelatas Pranciškus Juras kreipėsi į mane, klausdamas, 
ar nesiimčiau rašyti knygos apie jo bendravardį šventąjį, 
tuojau sutikau ir per pusantrų metų darbą baigiau. Tai 
neatsistebinčios širdies apmąstymai didžiojo Poverello elg- 
senos. 3. „Dievo Avinėlis“ (1966) - todėl, kad ši knyga 
buvo rašoma mylinčia širdimi. Kristus stovėjo ir tebestovi 
mano egzistencijos centre. Tiesa, eilėraščių cikle „Kristaus 
istorija” žmogus Jo tai nesulaukia, tai neranda, tai pra- 
eina Jam pro šalį, tai sumaišo su kuo nors kitu. Tačiau 
tai atsitinka todėl, kad Kristaus asmeniškai tarp mūsų 
nebėra, o Bažnyčia su jos konkrečiu gyvenimu toli gražu 
Kristaus neatstoja, ne sykį Jį aptemdydama ar net iškreip- 
dama. Tiesa, dogmatiškai svarstant, Bažnyčia yra Kristus, 
besiskleidžiąs istorijos laike bei erdvėje. Tačiau, žinote, 
dogmatika sau, o gyvenimas vėl sau. 

Kad „Dievo Avinėliui“ pasirinkau Rytų Bažnyčios kris- 
tologiją, tai buvo anaiptol ne atsitiktinybė: tai vidinis įsi- 
tikinimas ir išpažinimas. Lotyniškoji kristologija, ypač šv. 
Anzelmo, man niekados nėra buvusi prie širdies —- kaip 
ir visa lotyniškoji santvarka su jos teisynu, su taisyklėmis 
ir nurodymais kiekvienam žingsniui, su drausme ir prak- 

tikomis, taip labai primenančiomis Evangelijos krapus bei 
mėtas (plg. Mt 23, 23). Turiu šia proga atvirai prisipažinti: 
nors esu išaugęs lotyniškojoje Bažnyčioje, nors mėgstu 
jos kalbą ir jos muziką, tačiau savo širdimi ir išgyveni- 
mais, savo teologinėmis mintimis ir įžvalgomis esu Rytų 
krikščionis. Štai kodėl didžiu džiaugsmu žiūriu dabar į 
tas pakaitas, kurios vyksta lotyniškoje Bažnyčioje, nes jos 
artina Romą labai sparčių žingsniu prie Rytų Bažnyčios: 
valdymo decentralizacija, kolegialumo principas, gimtoji 
kalba liturgijoje, meilės momento iškėlimas, sąžinės lais- 
vės primatas praktikoje, pasauliečių vaidmens augimas ~- 
visa tai Rytų Bažnyčioje yra savaime suprantami dalykai. 
Kai visa tai pasidarys savaime suprantami dalykai ir loty- 
niškoje Bažnyčioje, vienybė bus pasiekta. „Dievo Avinėlis“ 
kaip tik ir yra šio džiaugsmo ir šios meilės išraiška. Tai 
manasis Pange, lingua. 

Tačiau rašyti širdimi dar nereiškia gerai rašyti. Todėl 
šios trys knygos, buvusios arčiausiai širdies kuriant, man 
neatrodo esančios vertingiausios jas sukūrus. Žvelgdamas 
atgal, labiausiai vertinčiau dar neišleistus ir vokiškai pa- 
rašytus dalykus: 1. „Filosofijos kilmė bei prasmė“ ir „Re- 
ligijos filosofija: 1. Dievo problema“. Pirmajame mėginau 
tiesti kelią į Dievą iš paties filosofinio pažinimo kaip bū- 
ties interpretacijos. Ši interpretacija (tai mano pagrindinė 
tezė) yra galima tik tada, kai būtis turi ontologinę kūrinio 
sąrangą, o kūrinio sąranga reikalauja Kūrėjo. Tai nėra 
Dievo buvimo įrodymas, bet Dievo buvimo atskleidimas, 
kaip ašen šį vyksmą vadinu. Antrajame, lyg ir pirmojo 
tęsinyje, mėginau žvelgti į Dievą kaip Kūrėją ir čia rasti 
religijos pagrindą, nes religija kaip žmogaus santykis su 
Dievu yra galima tik tada, jei Dievas yra tiesioginis mano 
būties Autorius, vadinasi, jei niekas trečias nestovi tarp 
Jo ir manęs. Šią mintį aš netrukus išvystysiu viename 
straipsnyje apie Teilhard'ą de Chardiną „Aiduose“. Jei 
mano sveikata leis ir jei leidėjų atsiras, norėčiau šiuos du 
dalykus visų pirma paskelbti lietuviškai. 

Jei klaustumėte, ką labiausiai vertinčiau iš jau išleistų 
dalykų, stabtelčiau prie „Socialinio teisingumo“ ir „Dievo 
Avinėlio“. Pirmąjį vertinu todėl, kad jis ir po 30 metų 
pasiliko taip lygiai aktualus kaip pradžioje - ir net pasi- 
darė aktualesnis, kaip matysime gvildendami antrąjį Jūsų 
klausimą. „Dievo Avinėlį“ vertinu todėl, kad jame Kristus 
buvo pavaizduotas tiek kaip Išganytojas, tiek kaip kūrini- 
jos Pirmavaizdis bei Tikslas, nesuskaldant Jo, kaip yra de 
Chardino mistikoje, kurioje Kristus Išganytojas pradingsta 
evoliucijos rūkuose, kadangi juose pradingsta ir blogis, ir 
nuodėmė, ir mirties tragika. Kitos išleistos knygos (tarp jų 
ir širdimi parašyta „Saulės giesmė“) būtų reikalingos dar 
vienos redakcijos, daug ką išbraukiant bei pakeičiant. 

Antrą Jūsų klausimą norėčiau paminėti žodiškai: „Ko- 
kie dalykai ar įvykiai yra Jus palietę nemaloniausiai? 
Kuriuos iš šių atvejų dar ir šiandien laikote reikšmin- 
gais? Kodėl?“ 

Tai vylingas klausimas! Jis lengvai gali vesti atsakytoją į 
grynai asmeninę plotmę, neturinčią reikšmės ir net neįdo- 
mią. Kiekvieno juk žmogaus gyvenime esama baisiai nema- 
lonių dalykų, kilusių betgi iš asmeninių santykių su kitais: 
susipykimas, neištikimybė, apgaulė, nepasisekimas ir t. t. 
Apie tai pasakotis būtų tikrai neprasminga. Jeigu vis dėlto 
aš į Jūsų klausimą atsakysiu, tai tik todėl, kad esu turėjęs 
nemalonumų ne asmeninėje, o idėjinėje plotmėje. 

Nemaloniausias dalykas, palietęs mane kaip krikščionį, 
yra mano konfliktas su bažnytine hierarchija, prasidėjęs 
Kaune (1936), atsinaujinęs tremtyje (1947) ir kažkaip sa- 
vaime išdvėsęs netekdamas objekto. Tiesa, šio objekto, 
blaiviai svarstant, jis niekad nė nebuvo turėjęs, tačiau 
mūsų hierarchijai atrodė, kad toks objektas esąs. 

Konfliktas prasidėjo mano paskaita KVC konferencijoje 
1936 metais. Šioje paskaitoje kalbėjau apie katalikų įnašą 


456 


į kapitalizmą ir kėliau mintį, esą reikia socialinį klausimą 
spręsti ryžtingai bei našiai, kol ne per vėlu. Bažnytinių 
turtų reforma buvo siūloma kaip akivaizdus tokio ryžtin- 
gumo ženklas. Atoveikis į šią paskaitą buvo nelauktas. Po 
ilgų ir karštų diskusijų konferencijoje (šiose diskusijose 
dalyvavo vysk. J. Staugaitis ir vysk. M. Reinys) Kauno 
arkivyskupas J. Skvireckas perdavė man per Teologijos 
ir filosofijos fakulteto dekaną prof. P. Kuraitį paskutinį 
įspėjimą: jei ašen dar sykį taip kalbėsiąs, jis atimsiąs 
man missionem canonicam, be kurios man būtų tekę 
universitetą palikti. Taip pat arkivyskupas pareikalavo 
mane pasitraukti iš KVC valdybos, nors konferencijos ir 
buvau išrinktas. Dalis katalikų spaudos (ypatingai kun. 
J. Stankevičius „Darbininke“ ir Amerikos kunigų vienybės 
organas „Foruni“, 1937, Nr. 15-17) sutiko paskaitos min- 
tis labai nepalankiai, telkdama kritiką ne tiek apie pačias 
mintis, kiek apie jų autorių ir nepagailėdama jam gražby- 
liškų epitetų - nuo „Judo“ ligi „masono“. Išsivystė baisiai 
nemalonus ginčas — neviešas, o patvoriais. Aš pats tuo 
metu su nieku nepolemizavau, o po metų išleidau aną 
paskaitą, išplėtęs ją į knygą: tai ir yra ankščiau minėtas 
„Socialinis teisingumas“. 

Tremtyje konfliktas su mūsąja hierarchija atsinaujino 
1947 m. dėl mano skelbtos nepasaulėžiūrinės politikos 
arba valstybės neutralumo religijų bei pasaulėžiūrų atžvil- 
giu. Šį konfliktą tęsė tremtyje jaunieji mūsų vyskupai. Vėl 
užsimezgė nemalonūs susirašinėjimai; įtarinėjimai, skundi- 
mai Vatikanui; Amerikoje plito vyskupo P. Būčio laiškas, 
kuriame jis siūlė Ateitininkų federacijos valdybai arba 
priversti mane atšaukti savo pažiūras, arba išmesti mane 
iš ateitininkų (man pačiam jis siūlė išstoti); Vokietijoje visi 
trys lietuviai vyskupai pasisakė prieš mano kandidatūrą į 
Ateitininkų federacijos vadus. Šį sykį ašen nebuvau toks 
santūrus kaip Lietuvoje, tiek laiškais, tiek straipsniais gin- 
damas savo idėją. Todėl polemika virė gana ilgus metus. 
Šį sykį irgi buvau ruošęsis nepasaulėžiūrinės politikos 

sampratą išvystyti atskira knyga. Net ir vysk. Būčys mane 
į tai ragino, tikėdamasis, esą tokiu atveju ašen įžiūrė- 
siąs šios sampratos nekatalikišką pobūdį ir jos atsisakysiąs. 
Tačiau pakvietimas dėstyti Freiburgo universitete (1956) 
sumaišė mano planus, ir ši knyga liko neparašyta. 

Šiandien šis konfliktas yra, kaip užsiminiau, visiškai iš- 
dvėsęs. Juk anos socialinės idėjos, dėstytos prieš 30 metų, 
yra virtusios visiems mums savaime suprantamu dalyku. 
Net ir tada siūlyta bažnytinių turtų, pirmiausia žemių, 
reforma dabar yra vykdoma pačių hierarchų rankomis. 
Reikia tik apgailestauti, kad tai daroma dabar, o ne prieš 
50 metų, kada Bažnyčia tikrai būtų pasirodžiusi pažangi 
socialinėje srityje. Šiandien visi šie dalykai jau turi kitokio 
atspalvio, nes išgyvenami kaip pavėlintas sekimas ko- 
munizmu. Ar jie kokios nors reikšmės turės ir Bažnyčią 
įjungs į socialinių kovotojų eiles, sunku pasakyti. Kas per 
vėlai pradeda, visados rizikuoja nepasivyti. 

Taip pat ir nepasaulėžiūrinės politikos idėja šiandien 
yra išryškėjusi, paskelbus Antrajame Vatikano susirin- 
kime religijos laisvės principą, iš kurio savaime plaukia 
valstybės neutralumas pasaulėžiūrų atžvilgiu. Juk esant 
visoms religijoms valstybėje vienodai laisvoms, valsty- 
bė nė negali kitaip elgtis, kaip tik sudarydama visoms 
vienodas sąlygas. Pora sakinių iš Antrojo Vatikano susi- 
rinkimo deklaracijos „Dignitatis humanae“ apie religi- 
jos laisvę: „Valstybės valdžia privalo... religinį piliečių 
gyvenimą tik pripažinti ir globoti; ji tačiau — ir tai 
reikia čia pabrėžti — peržengtų savo ribas, jei mėgintų 
religinius aktus įsakyti arba kliudyti“ (cap. 3)... Paga- 
liau valstybės valdžia turi rūpintis, kad piliečių lygybė 
prieš įstatymus... dėl jų religinių įsitikinimų nebūtų pa- 
žeista nei viešai, nei paslėptu būdu ir kad jie nebūtų 
diskriminuojami. Iš to eina, kad viešoji valdžia vykdytų 
neteisybę, jei ji piliečius verstų ar grasintų kurią nors 
religiją išpažinti arba atmesti, jei ji kam noxs kliudytų 
kuriai nors religinei bendruomenei priklausyti arba iš 

jos išstoti“ (cap. 6). Jei šias mintis palygintume su po- 
piežių Grigaliaus XVI, Pijaus IX, Leono XIII nusistatymu 
religijos laisvės atžvilgiu, rastume nuostabų posūkį visu 
180 laipsnių. Kad sąžinės ir Dievo garbinimo laisvė yra 
nuosava kiekvieno Žmogaus teisė ir kad ši teisė turinti 
būti įstatymų pripažinta ir paskelbta kiekvienoje gerai 
tvarkomoje valstybėje — šį reikalavimą, kurį dabar pa- 
skelbė pats Antrasis Vatikano susirinkimas, popiežius 
Grigalius XVI vadino pamišimu (enciklika „Mirari“), po- 
piežius Pijus IX kvalifikavo jį kaip įžūlumą (enciklika 
„Quanta eura“), o popiežius Leonas XIII laikė bedieviška 
tą valstybę, kuriai visos religijos yra lygios ir kuri vi- 
soms joms pripažįsta tas pačias teises (enciklika „Li- 
bertas“). Pažanga sveikintina, tik irgi pavėluota, kaip ir 
socialinėje srityje, nes Bažnyčia paskelbė čia tik tai, kas 
jau visose demokratinėse valstybėse buvo vykdoma. 

Iš šio konflikto pasidariau dvi išvadas: 1) bažnytiniai 
hierarchai yra savos aplinkos bei tradicijos vaikai ir 
todėl sunkiai pajėgia iš jos išsilaužti, eidami paprastai 
iš paskos; 2) todėl jų pažiūras reikia visados kritiškai 
vertinti, nes Bažnyčioje yra neklaidingi tik populus Dei 
kaip visuma ir popiežius kaip šios visumos Galva, kai 
kalba visumos vardu ex cathedra. Visa kita yra kintama, 
reliatyvu ir palenkta pavojui klysti bei klupti. Šia prasme 
žiūriu gana kritiškai ir į dabartines katalikų pastangas 
prisitaikyti arba pasivyti moderninę kultūrą bei moderni- 
nį Žmogų, nes vieną kartą suklupus, negalima žinoti, ar 
nesuklupsi ir antrą kartą. Ypač abejotinos man atrodo ne 
vieno hierarcho ir teologo pastangos kalbėtis su komu- 
nistais. Tai vėl posūkis 180 laipsnių: nuo ekskomunikos 
bei draudimo jokia prasme nebendrauti (plg. popiežiaus 
Pijaus XI enciklika „Divini Redemptoris“, 1927) šuolis 
į dialogą bei viešus priėmimus. Tokie šuoliai rodo ne 
naują dvasią, o dažniausiai naivų ir todėl pavojingą ti- 
krovės nejautimą. 

Klausiate taip pat, ar mano sveikata „šiuo metu lei- 
džia kurti“ ir „jei taip, tai kokius didesnius darbus“ esu 
pradėjęs ir „kokių užmojų esama ateičiai“? 

Jei posakį "šiuo metu“ suprastume kaip pastaruosius 
mėnesius, tai turėčiau atsakyti, kad ligi Kalėdų visiškai 
nieko negalėjau — net nė rašyti mašinėle: tiek širdis buvo 
nusilpusi. Ją ištikusi liga gegužės mėn. viduryje nesidavė 
taip lengvai nugalima, taip kad reikėjo nutraukti dėstymą 
universitete ir ilgus mėnesius gulinėti arba tik vaikštinėti 
nuo vieno lango prie kito. Tačiau šiais ilgais vienatvės 
mėnesiais daug skaičiau, daug galvojau, o rugpjūčio mė- 
nesį net kiek rašinėjau, nes sveikata buvo truputį page- 
rėjusi. Paskui vėl atkritau, vėl reikėjo viską nutraukti. 
Dabar, atrodo, pamažu taisausi ir pradedu ruoštis vasaros 
semestrą dėstyti. Todėl ir ateities planai pradeda vėl pa- 
mažu grįžti sąmonėn. 

Pagrindinis mano užmojis yra užbaigti religijos filoso- 
fiją. Ja pradėjau dėstyti 1966 m. ir išdėsčiau pirmąją dalį: 
Dievo problema (1966-1967 m. žiemos semestrą). Po jos ėjo 
antroji dalis: Žmogaus problema, bet jos paskaičiau tik 
įvadą (1967 m. vasaros semestrą) - ir susirgau. Turėjo 
būti dar trečioji dalis: Pasaulio problema. Liga sujaukė visą 
šį planą, ir dabar ašen bandysiu jį vėl pamažu atstatyti. 
Religijos filosofija turėtų būti pats didžiausias ir origina- 
liausias mano rašinys. Ji yra atremta į Dievo nusižemini- 
mo bei apsirėžimo idėją (kenosis), kuri išeina aikštėn jau 
pačiame kūrime. Šis Dievo nusižeminimas trunka visą 
jo santykį su žmogumi ir teikia religijai labai savotiško 
atspalvio, kurio dažnai nepastebime arba nevertiname. 
Mano uždavinys ir būtų šį atspalvį išryškinti ir religiją jo 
šviesoje panagrinėti. Juk religija įgyja kitokio pobūdžio, 
jei žmogus suvokia save kaip kūrinį tokio Dievo, kuris 
kaip tik dėl kūrinio aprėžia savo absoliutumą, savo galią, 
kuris nužengia į kūrinio plotmę ir kalba šios plotmės 

kalba, nevaržydamas kūrinio laisvės bei jo apsisprendi- 
mo. Man atrodo, kad dabartinė religijos filosofija yra per 
daug supsichologinta ir suistorinta. Ašen mėginau iš jos 
padaryti ontologiją, tai yra nagrinėti žmogaus santykį su 
Dievu būties atžvilgiu, nes juk žmogus gauna iš Dievo 
visų pirma pačią būtį. Todėl nebūties idėja yra viena iš 
pagrindinių manoje religijos filosofijoje, Dievas-Kūrėjas, 
kaip anksčiau minėta, yra vienintelis Dievas, su kuriuo 
galiu turėti tiesioginį santykį arba religiją. Griežtai neigiu 
evoliucijos Dievą ir vadinamąjį „evoliutyvinį kūrimą“, nes 
tai nesusipratimas ir prieštaravimas. „Išsivystąs kūrimas“ 
yra nesąmonė. Tai kūrimas ne iš nebūties (nihilum), bet iš 
ko nors (aliguid); tada Dievas yra ne Kūrėjas, bet žiedėjas 
(demiurgas). Matote, kaip labai skiriuos nuo Teilhard'o de 
Chardino! Tačiau reikia atsispirti madai - vis tiek ar ji 
būtų siauros kelnės, ar siauros mintys... Logikoje madų 
nėra, ir kas sako A (Dievas yra Kūrėjas), negali iš jos 
padaryti B (Dievas kuria per evoliucijos dėsnius). Kalba 
yra kantri, bet logika neatlaidi. 

Iš antrinių planų būtų dar galima paminėti dialektinio 
materializmo teoriją, kurią taip pat norėčiau paruošti ir 
išleisti. Man atrodo, kad man pavyko ją objektyviai iš- 
dėstyti — taip, kad mano klausytojai beveik buvo įsitikinę, 
esą esu marksistas. Mat mėginau dialektinį materializmą 
dėstyti išeidamas iš jo stipriausios pusės ir šią stipriausią 
pusę išvystydamas ligi galo. Kitaip svetimos pasaulėžiū- 
ros dėstymas pasidaro neobjektyvus. Tačiau pabaigoje, kai 
teko viską suimti krūvon, paaiškėjo, kad ši teorija kritikos 
neišlaiko, nes susikerta su žmogaus asmens tapatybe, kurią 
ir pats marksizmas pripažįsta. Išklausę šią kritiką, mano 
klausytojai suprato, kad marksistas nesu; tuo pačiu jie 
suvokė ir mano metodą. Šį kursą būtų gera paskelbti, nes 
Vakaruose neturime nei tikrai objektyvaus dialektinio ma- 
terializmo išdėstymo, nei jo esminės kritikos, kuri išeitų iš 
jo paties pagrindų, o nebūtų tik palyginimas su scholastine 
filosofija. Tačiau prie šios problemos eičiau tik tada, kai 

religijos filosofija būtų visiškai baigta. Dabar marksistinės 
filosofijos nebedėstau; ją perleidau vienam jaunam privat- 
docentui, kuris ja domisi ir yra jau keletą darbų šioje srity- 
je parašęs. Tai man buvo didelis palengvinimas, nes dabar 
galiu visiškai atsidėti savoms pažiūroms. Amžiui slenkant 
vakarop, reikia galų gale pakalbėti ir apie tai, kas pačiam 
dėstytojui labiausiai rūpi. Kitų teorijas tegu dėsto jaunesni. 
Taip darėme ir mes, būdami jauni. 

Tolimesnis Jūsų klausimas yra dvilypis. Visų pirma 
norėtumėte žinoti, „kokios apraiškos lietuviškoje visuo- 
menėje“ man „kelia nerimo“ ir „kokios teikia šviesios 
vilties“, o paskui: „kokią lietuvišką veiklą“ laikyčiau 
„reikšmingesne ateities Lietuvai: politinę ar kultūrinę?“ 

Kadangi lietuviškoji visuomenė šiandien nėra atskirta 
nuo Vakarų visuomenės apskritai, todėl šiosios pavojai 
yra sykiu ir mūsų pavojai, nes ir mes gyvename bendra 
nuotaika, vis labiau ja užsikrėsdami. 

Leiskite man savo nerimą išreikšti vienu žmonių pa- 
sakojimu, kuris, be abejo, yra labai „nemoksliškas“, bet 
mūsų atveju giliai simboliškas. Žmonės pasakoja, esą di- 
delės gyvatės galinčios užhipnotizuoti mažus paukščiu- 
kus. Gyvatė nieko nedaranti, net nė nesijudinanti: ji tik 
stipriai spoksanti paukščiukui į akis, o šis darąsis vis 
neramesnis ir neramesnis, šokinėjąs nuo šakos ant šakos, 
artinąsis vis labiau prie gyvatės, čirendamas ir sparneliais 
plasnodamas, tarsi meilintųsi šliužui. O gyvatė vis spok- 
santi ir spoksanti. Galų gale paukščiukas tiek priartėjąs, 
kad gyvatė tik žiobtelianti ir jį praryjanti. Šis pasakojimas 
man visados ateina į galvą, kai stebiu dabartinio laisvojo 
pasaulio santykius su komunistiniais Rytais. Ne Vakarai 
hipnotizuoja komunistinius Rytus, o Rytai - Vakarus. Va- 
karų pasaulis darosi vis neramesnis, ieško vis glaudesnių 
ryšių su Rytais, siūlosi dialogo, santykių, sutarčių, bendra- 

darbiavimo. Tie gi žmonės, kurie mėgina šį užhipnotizuo- 
tą pasaulį supurtyti, kad atsibustų ir išvystų pavojų, yra 
laikomi keistais neramuoliais, atsilikėliais, nesuvokiančiais 
laiko dvasios. 

Anas hipnotinis miegas pamažu pradeda užkrėsti ir 
mus. Ir mes daromės kažkodėl neramūs kaip tasai paukš- 
čiukas: ieškome santykių su tėvyne (tarsi tėvynė būtų 
geografinė ar populiacinė sąvoka), peikiame antikomu- 
nizmą, tikimės suradę skirtumo tarp Marxo ir dabartinio 
komunizmo (tarsi tokio skirtumo nebūtų tarp Evangelijos 
ir dabartinės Bažnyčios), išpučiame keleto sovietinių inte- 
lektualų purkštavimus prieš partiją (tarsi šie intelektualai 
patys nepabrėžtų, kad jie tai darą komunizmo naudai), 
vieni niekiname praeitį, kiti ją perrašome pagal savo 
dabartines svajones, žodžiu, elgiamės lyg užhipnotizuoti, 
praradę tikrovės pajautimą. Tai pastūmi mus į kažkokį 
popierinį abstraktų moralizmą. Mūsų spauda pilna pamo- 
kymų bei moralų: turi būti - prirašyta, priorganizuota, 
prileista, prikurta, prikalbėta; reikia — įsteigti, aplankyti, 
tikinti, išjudinti, uždegti ir t. t. Tačiau kokia didžiulė pra- 
raja tvilo tarp šiojo reiklaus ir net išdidaus „turi būti“ 
ir anojo kuklaus ir nusižeminusio „yra“! Kai sykį viena 
dešimtmetė mergaičiukė svaičiojo, esą užaugusi ji jodinė- 
sianti juodbėriu žirgu, tai jos dėdė žemaitis šypsodamasis 
ją tik paklausė: „O ans žirgs, ar jis bus medinis?“ Pavojus 
suptis ant medinio arkliuko, laikant jį ristoku juodbėriu, 
yra dabar mums labai artimas ir todėl taip lygiai pavo- 
jingas, kaip ir laisvajam pasauliui komunistinės gyvatės 
akys: abu migdo... 

Vienintelė priemonė nusikratyti šiuo hipnotiniu miegu 
yra kultūrinė kūryba: mokslas, menas, literatūra, auklėji- 
mas, ekonomika, medicina, technika ir t. t. Todėl šviesia 
viltimi žiūriu į būrelį — tegu ir nedidžiausią - tų mūsų 
tautiečių, kurie kaip tik veikia šiose srityse. Kultūrinė kū- 
ryba grąžina žmogų į tikrovę. Abstrakčiais moralais („turi 
būti“ ir „reikia“) nesukursi jokio veikalo, neišauklėsi 

jokio jaunuolio, nieko neišmokysi, nieko neišgydysi ir net 
neuždegsi. Tuo anaiptol neneigiu politinės veiklos. Tačiau 
politinė veikla dabartiniu metu neturėtų būti daugumos 
reikalas, nes ši veikla dabar yra tragiška, o tragiką pakelti 
gali tik rinktiniai žmonės. Todėl manyčiau, kad politinė 
veikla apsirėžtų tik nedideliais ir labai konkrečiais būre- 
liais. Juk mūsų padėtyje ši veikla reiškia nerimo kėlimą 
svetimiesiems juos informuojant, prašant, kritikuojant. O 
tai baigiasi taip, kaip kadaise Adomo Mickevičiaus atveju 
jo politinėje veikloje. Šio didžio kultūrininko pavyzdys 
yra daugiau negu pamokymas, tai prasmuo visai mūsų 
veiklai. 

Pasiryžęs imtis organizuoti lenkų legioną užsienyje, 
Mickevičius tuo pačiu įsijungė į ano meto lenkų politiką 
tremtyje. Visai šiai veiklai buvo tada be galo svarbu gauti 
popiežiaus Pijaus IX pritarimą. Lenkų idealas buvo, kad 
popiežius viešai palaimintų legiono vėliavą. Todėl lenkų 
delegacija — joje buvo ir Mickevičius — sykį buvo popie- 
žiaus priimta specialioje audiencijoje, kurios metu tarp 
poeto ir popiežiaus išsivystė toksai dialogas: 

Popiežius. Reikia būti labai atsargiems! Būkite kan- 

trūs ir laukite! Mes esame įsitikinę, kad Lenkija pri- 

sikels. 

Mickevičius. Jūsų Šventenybe, mes negalime ilgiau 

laukti! Mes kenčiame! 

Popiežius. Betgi mes negalime skelbti pasauliniams 

valdovams karo. 

Mickevičius. Kristus ėjo už tiesą mirti ant kryžiaus! 

Popiežius. Piano, piano, mano sūnau! Tu pamiršti, 

su kuo kalbiesi! 

Ir didžiausiam visų nustebimui popiežius staiga paro- 
dė į duris ir sušuko: „Laukan!“ Išdidžiu žingsniu Micke- 
vičius paliko audiencijų salę. 

Argi ši scena nesikartoja ir dabar, kai kreipiamės į 
svetimuosius, prašydami paramos savam kraštui? Tiesa, 
ne visados mums parodomos durys fiziškai, tačiau be- 

veik visados esame išvejami dvasiškai: tylomis, beveik 
nejaučiamai, juk esame triukšmadariai, ramybės ardytojai, 
užhipnotizuoto paukščio žadintojai. O kas gi dėkingas 
keliasi iš miego, jei jį purtai už apykaklės? Čia tad ir 
glūdi mūsų politinės veiklos tragika. Ir vis dėlto turi būti 
žmonių (jų turime), kurie šią tragiką prisiimtų, pakeltų ir, 
išvyti pro vienas duris, grįžtų pro kitas ir vėl pasauliui 
primintų, kad Kristus už tiesą mirė ant kryžiaus. O kaip 
lengva Jam būtų buvę sueiti dialogo su fariziejais! Kaip 
lengva būtų Jam buvę išgelbėti pasaulį be kraujo! Argi 
ne tai Jam siūlė velnias, Jį gundydamas dykumose? Užtat 
šiandien didieji inkvizitoriai ir pataisė Jo mokslą bei elge- 
sį. Kadangi mūsų politika yra priešinga šioms inkvizitorių 
pataisoms (vis tiek ar jos būtų dvasiškos ar pasauliškos), 
tai ir esame vejami bei nemėgiami kaip ramybės ir dialo- 
go trukdytojai. Tačiau garbė tiems mūsų veikėjams, kurie 
šios tragikos neišsigąsta ir toliau ją neša. 


+++ 


Tuo, mielasis ELI Vedėjau, rodos, ir būsiu išsėmęs 
Jūsų klausimus. Į pastarąjį, „kokių patarimų“ galėčiau 
duoti „svetimų kraštų lietuviams“, atsakyti nenorėčiau, 
nes tai būtų putlumas iš mano pusės. Tolimų kraštų 
lietuvių gyvenimo nepažįstu, jų sąlygos ir nuotaika ten 
yra kitokios, tad kiekvienas patarimas pasibaigtų anuo 
anksčiau minėtu abstrakčiu moralu. Juk visi raginimai 
bei įpareigojimai, jei jų nesiima pats ragintojas, kitus tik 
erzina. Todėl šioje vietoje ir nutyliu. 

Gal tik vieną trumputę pastabėlę būtų galima pridurti. 
Savo gyvenime esu sukiojęsis tarp daugelio tautų: tiek 
studijų metu Belgijoje (tame šiandien tautiškai neramia- 
me Liuvene), Šveicarijoje, Prancūzijoje, vėl Belgijoje, tiek 
tremtyje (Vokietijoje), tiek dabar, dėstydamas universitete 
(Freiburge ir Miunsteryje), kur dirba irgi įvairių tautybių 
žmonės. Šie daugialypiai susitikimai atskleidė vieną tiesą: 

išlikti žmogumi yra pats svarbiausias dalykas. Kur sunyksta 
žmogiškumas, ten nieko negelbės nė gražiausias tautiš- 
kumas (kalba, dainos, šokiai, drabužiai). Tačiau išlikti 
žmogumi yra žymiai sunkiau, negu išlikti tautiečiu. Jeigu 
tad man jau būtinai reikėtų duoti patarimo dabartinei lie- 
tuviškai jaunuomenei, tai šis patarimas susibėgėtų į vieną 
vienintelę formulę: išaugti ir išlikti pilnaverčiu žmogumi; 
žmogumi aukštos kultūros, gilaus išsilavinimo, skaidrios 
moralės; kūrybišku žmogumi savoje srityje. Žmogiškumas 
yra pati didžiausia vertybė — tiek tėvynėje, tiek tremtyje. 


Jūsų Antanas Maceina 


LIETUVIŲ LANKYMAISI 
Į PAVERGTĄ KRAŠTĄ IR 
JŲ NAUDA TAUTAI 


Pašnekesys su dr. Antanu Maceina 


Įžanginės pastabos bei mintys 
Miunsteris, 1968 m. birželio 15 d. 


Mielas Redaktoriau, 

Maždaug prieš mėnesį gavau iš Jūsų eilę klausimų inter- 
viu reikalu: tai jau trečias šios rūšies pokalbis, kurį pakurs- 
tė mano senatvė. Matyt, ir šiuo atžvilgiu visuomenė stipriai 
pakitusi: pirmiau tokiomis progomis ji leisdavo kitiems apie 
sukaktuvininką kalbėti, o dabar ji verčia jį patį pasakotis ir 
išspaudžia jį lyg citriną. Betgi šį kartą leisiuos lašinamas tik 
iš dalies. Mat daugelis Jūsų klausimų man yra arba visiškai 
nežinomi, arba žinomi tik paviršutiniškai. Sakysime, kodėl 
išsiskyrė Santaros-Šviesos ir skautų veikėjai, ar laisvinimo 
veiksniai pilnai išnaudoja visokeriopą lietuvių pajėgumą, 
ar PLB savo veiklai pasirinkusi tinkamą kelią — šie dalykai 
man yra tiek menkai pažįstami, kad būtų tikrai iš mano 
pusės putlu imtis į juos atsakinėti. Kiti klausimai - kaip 
būtų galima geriausiai paskleisti mūsų įnašą tarp kitataučių, 
ar lietuvį kultūrininką saisto įsipareigojimai savai tautai — 
yra per platūs, kad būtų bent pakenčiamai išsemti pokalbio 
rėmuose: jie reikalautų atskirų straipsnių. Taip pat ne- 
norėčiau nė kartotis, sakysime, teikdamas Jūsų prašomų 
įtaigų lietuviškajam jaunimui: tai truputį paliečiau pokal- 
byje su ELI vedėju kun. Br. Liubinu (žr. „Darbininkas“, 

1968 m. kovo 26 d.). O pranašauti, ar ateinantis de- 
šimtmetis atneš Lietuvai laisvę, būtų tikrai pavojinga: 
nors esu ir pasaulietis, tačiau pranašiško vaidmens, dabar 
mums, pasauliečiams, taip labai peršamo, kratausi visomis 
keturiomis. Šitaip tad susisiaurinęs, mėginsiu stabtelti ties 
tais Jūsų klausimais, kurie galėtų papildyti jau buvusius 
pokalbius ir kartu turėtų kiek bendresnės bei aktualesnės 
reikšmės. Nesupykite tad, mielasis Bičiuli, kad Jus taip 
apkarpiau! Tačiau Jūs patys man davėte laisvės neatsakyti 
į visa tai, kas „būtų ne prie širdies“. Šia laisve tad ir 
pasinaudoju. 


Jaunimui nebepakeliama demokratijos tyla. - 
Ar pavyks kam tą jaunimą patenkinti? - 
Ar jaunimo galvos prablaivės? 


Pirmas Jūsų klausimas skamba: „Kas atsitiko su Vokie- 
Hijos jaunąja karta?“ 


Kai rašėte šį klausimą, jis buvo gal dar tik Vokietijos 
reikalas. Šiandien tačiau jis jau praplėstinas į visą Vaka- 
rų Europą ir gal net į visą laisvąjį pasaulį. Juk stovime 
iš tikro prieš kažkokią nesuvokiamą priešginybę: Rytų 
(Lenkijos, Čekijos, Jugoslavijos) jaunimas ruošia eitynes 
už laisvę, Vakarų (Vokietijos, Prancūzijos, Italijos) — prieš 
laisvę; Rytų jaunimas reikalauja demokratijos, Vakarų — 
plūsta demokratiją, svaičiodamas apie kažkokią „tarybų 
valstybę“, tarsi ji nebūtų bandoma pašonėje. Visa tai ver- 
čia mus iš tikro susimąstyti ir apie tai pasikalbėti. 

Mūsų bičiulis Zenonas Ivinskis klausė sykį mane, ko- 
dėl skurstą kolchozai komunistinėje sistemoje. Jam atsa- 
kiau: „Atiduokite kolchozus vienuoliams, ir jie suklestės 
per vienerius metus“. Mano atsakymo prasmė yra ši: kiek- 
viena ūkinė sistema, atremta į žmogaus prigimties idealą, yra 
pasmerkta žlugti. Jei 200 milijonų Rusijos gyventojų būtų 
vienuoliai — tegu ir ateizmo „vienuoliai“ — komunizmas 

savo ūkiu jau būtų pralenkęs visą pasaulį. Tai reiškia: jei 
anie 200 milijonų taip dirbtų ir aukotųsi bendram labui, 
savęs išsižadėdami, kaip reikalauja komunistinė etika bei 
asketika (tokia tikrai yra!) komunizmas sukurtų žemėje 
rojų. Tačiau kadangi anie 200 milijonų yra lygiai tokie 
pat savimylos, kaip ir vakariečiai, o pati ūkinė komu- 
nizmo sistema pagrįsta nepaprastai reikliu idealizmu, tai 
komunizmas ir virsta pragaru. Čia kartojasi tai, ką savo 
metu yra pasakęs B. Pascalis apie žmogų ir ką mūsų Sta- 
sys Šalkauskis nuolatos primindavo savo paskaitose: „Qui 
veut faire l'angle, fait la bête — kas nori žmogų paversti 
angelu, paverčia jį gyvuliu“. Štai kodėl Katalikų Bažnyčia 
ir gina privatinę nuosavybę, gindama tuo ne kapitalistinę 
sistemą, kaip tai prikaišioja neišmanėliai, o žmogiškosios 
prigimties tikrovę. Žmogaus prigimtis yra savimyla: visų 
pirštai į save riesti. Kas šio bruožo nepaiso ir ekonominę 
sistemą kuria taip, tarsi žmogus iš prigimties degte deg- 
tų artimo meile, tas greitai atsiduria akligatvyje. Ūkinis 
Vakarų gyvenimas klesti kaip tik todėl, kad jo sistemon 
yra įimta žmogiškoji savimyla - apvaldyta, apvaržyta, pri- 
dengta, tačiau patenkinama. Vakarų ūkinė sistema rymo 
ne ant žmogiškosios prigimties idealo, o ant jos tikrovės. 
Tai labai netobula (ir gal net peiktina!) asketikos atžvilgiu, 
bet tai laiduoja gerovę ekonomikos atžvilgiu. 

Visai priešingai yra atsitikę su politine Vakarų sistema, 
vadinama demokratija. Demokratija yra bendruomeninis 
valdymas, kaip kolektyvinė nuosavybė yra bendruomeni- 
nis turėjimas. Tačiau kaip bendruomeniškai turėti reiškia 
dirbti bendram labui nepaisant savęs ir pakeliant ne sykį 
sunkių aukų, taip bendruomeniškai valdyti reiškia veikti 
bendrai laisvei, stipriai aprėžiant savą laisvę. Dvi neap- 
rėžtos laisvės negali sutilpti toje pačioje erdvėje: kas nori 
savai laisvei turėti visą erdvę, pavergia sau savo artimą, 
pražudydamas galop ir patį save. Dvi laisvės gali su- 
gyventi toje pačioje erdvėje tik tada, kai jos viena kitą 
savarankiškai apsirėžia viena kitos labui. Betgi savos laisvės 

aprėžimas laisvu apsisprendimu reikalauja nepaprastai 
aukšto dvasinio bei dorinio subrendimo. Demokratija yra 
tobuliausia valdymosi forma. Tačiau kaip tik todėl ji ir 
rymo ant žmogiškosios prigimties idealo, reikalaujančio 
turimą laisvę aukoti kito laisvei. Tačiau kadangi Žmogiš- 
kosios prigimties tikrovė yra, kaip sakyta, savimyla, tai ji 
neaukoja nei savos gerovės (ekonominėje sistemoje), nei 
savos laisvės (politinėje sistemoje) tiek, kad šios sistemos, 
atremtos į idealą, galėtų skleistis bei klestėti. Čia tad ir 
glūdi abiejų sistemų tragika. Vakarai, tiek aukštai iškėlę 
ekonominę sistemą, atremtą į žmogaus savimylą, jau nuo 
didžiosios prancūzų revoliucijos vaitoja, slėgiami politinės 
sistemos, atremtos į žmogiškąją savitvardą: demokratinė 
Vakarų sistema beveik periodiškai pergyvena krizę bei 
žlugimą. Kai tik išauga nauja karta, neregėjusi katastrofos, 
tuoj ji pradeda ruošti pati sau naują katastrofą. Tai pir- 
mas ir gal pats giliausias pagrindas, kodėl Vakarų pasau- 
lio jaunimas pradėjo nerimti: savimyla nuslėgė savitvardą, 
nes jaunimas neregi reikalo aprėžti savo laisvę. 

Šis pagrindas bus dar aiškesnis, jei prisiminsime, kad 
laisvė yra esmėje neiginys: ji neverčia. Būdama laisvės vyk- 
dymo būdas, demokratija irgi virsta grynu neiginiu. Ji 
teikia laisvės, bet neteikia jokio turinio: šį turinį turi su- 
sirasti bei pasigaminti kiekvienas pats sau. Tik diktatūros 
bei totalizmai neša idėjų, principų, šūkių, tikslų ir užneria 
juos kiekvienam ant sprando. Demokratija dvasiškai yra 
tuščia: tai tik laisva erdvė, kurioje klesti dvasia; bet šią 
dvasią kuria kiekvienas pats sau. Ir štai ši teigiama kū- 
ryba laisvoje erdvėje yra taip lygiai sunki, kaip ir laisvės 
apsirėžimas kito laisvės labui. Labai lengva idėjų prisiimti 
iš viršaus, iš kitų, iš valdančiųjų, bet labai sunku jų pasi- 
semti iš savo paties vidaus, iš savos asmeninės būties, iš 
savo mąstymo bei savos veiklos. Diktatūroje kiekvienam 
yra pasakoma ir kalte įkalama, kam jis gyvena, - vis tiek 
ar ši diktatūra bus juoda, ar ruda, ar raudona. Bet niekam 
nėra pasakoma, kam jis gyvena, demokratijoje. Demokra- 

tijoje žmogus stovi gyvenimo prasmės bei tikslo atžvilgiu 
prieš visišką nežinią. Ir jei jis pats šios nežinios nenugali, 
demokratijos tyla virsta nebepakeliama. Žmogus pradeda 
reikalauti, kad valstybė ar vyriausybė statytų jam tikslų, 
teiktų jam prasmės, skleistų idėjų, vadinasi, kad atimtų 
jam laisvą erdvę, nes jis nežino, ką joje veikti. 

Jei laisvė žengia kartu su gerove, kaip kad dabar yra 
Vakarų pasaulyje, tai virsta galų gale nuobodžia (taedium 
vitae). Dabartinis laisvojo pasaulio jaunimas yra augęs me- 
džiaginėje gerovėje. Karo siaubo ir pokario skurdo jis arba 
visiškai neregėjo arba buvo dar per mažas jo rimčiai pa- 
jausti. Šis jaunimas augo visu kuo aprūpintas. Jam ne- 
reikėjo kvaršinti galvos, ką rytoj valgysi ir kuo apsiklosi. 
Žmogus - savimyla jame - buvo patenkintas beveik ligi 
persisotinimo. Ekonominė sistema teikė šiai savimylai labai 
gerų sąlygų. Tačiau politinė sistema, besireiškianti demokra- 
tija, neteikė nieko, nes ji nieko nė teikti negalėjo: ji teikė 
tik laisvės. Ir štai kai nauja karta Vakaruose pasiekė tokio 
amžiaus, kai kyla gyvenimo prasmės bei tikslo klausimai, 
ji pasijuto nežinanti, kam gyvenanti ir kam visa ta gero- 
vė tarnaujanti. Jaunimas jaučia, kad gerovė negalinti būti 
žmogaus gyvenimo tikslas: gyventi, kad gerai gyventum, 
yra nesąmonė. Tačiau kam gi žmogus gyvena bei dirba, 
kam yra ana pasiektoji gerovė, šis jaunimas nežino. Todėl 
jis dabar ir pradeda nerimti. Jis pradeda reikalauti dvasios. 
Esmėje šis reikalavimas yra teisingas. Praktiškai tačiau jis 
yra labai pavojingas, nes jaunimo reikalavimas krypsta į 
demokratinę valstybę. O kadangi demokratija negali dva- 
sios duoti nevirsdama diktatūra, tai jaunimas ir kolioja 
demokratiją, šaukdamasis tuo tarpu dar tik kažkokios sva- 
jonės „tarybų“ pavidalu, kuri tačiau gali labai lengvai, po- 
grindžio lenkiama, virsti tikra Tarybų Sąjunga. Tada ateis 
skurdas, bet bus dvasios; deja, dvasios, įsakytos iš aukšto. 

Ar kuris nors kitas veiksnys - be valstybės — sugebės 
šį jaunimą patenkinti, šiandien sunku pasakyti. Stipriau- 
sia būtų Bažnyčia, tačiau ir ji šiandien pasimetusi; ir joje 

jaunimas maištauja: Olandijos studentai teologai grubiai 
atmetė popiežiaus encikliką apie celibatą; Vokietijos stu- 
dentai teologai dar grubiau pasmerkė teologinių studijų 
reguliavimą, neseniai priimtą Vokietijos vyskupų konfe- 
rencijos. Abiem atvejais niekas neatsitiko: ieškoma „pokal- 
bio“ su jaunimu... Kažkoks kvaitulys apsukęs galvas. Ar 
šis kvaitulys praeis, ir galvos vėl prablaivės? O gal jis virs 
valstybine forma, kaip kad virto Rusijoje? Abi galimybės 
šiandien yra atviros. 


Ar komunizmas yra 
teorinė problema ar tik gyvenimas? - 
Kaip komunizmas iš tikro gali ir 
turi būti nagrinėjamas? 


Antras Jūsų klausimas vertas pacituoti ištisai: „Kai kas 
iš mūsiškių skelbia mintį, kad apie komunizmą neturėtų kalbėti 
tie, kurie patys praktiškai yra su juo susidūrę, nes emocinės in- 
tervencijos neleidžiančios jo objektyviai vertinti. Prie komuniz- 
mo problemos galįs būti tik intelektualinis, praktiškos patirties 
nesužalotas priėjimas. Kokia Jūsų nuomonė tuo klausimu?” 


Jei ši mintis mūsiškių iš tikro yra keliama (man jos 
mūsų spaudoje neteko užtikti), tai ji reiškia milžinišką šuolį 
į primityvų idealizmą pažinimo plotmėje. Ši mintis nėra es- 
mėje nauja. Praėjusio šimtmečio pabaigoje buvo, pavyzdžiui, 
skelbiama (Fr. Jodlis), kad religijos filosofijai galįs atsidėti tik 
žmogus, neturįs jokios religijos ar bent jos nepraktikuojąs, 
nes asmeninis tikėjimas esąs kliuvinys objektyviai įžvalgai 
į religijos esmę. Jei ši mintis būtų iš tikro teisinga ir jei ją 
išvystytume ligi galo, tai išeitų, kad muzikas negalįs vertinti 
bei suvokti muzikos, menininkas — meno, pirklys - eko- 
nomikos; ir priešingai: kurtinys būtų pats objektyviausias 
Beethoveno vertintojas, aklasis geriausiai suprastų Rafaelį, o 
skurdeiva būtų pats išmintingiausias ekonomistas. Tai ironi- 
ja, tiesa! Tačiau ji ne be prasmės. 

Anos minties klaida glūdi pažiūroje į komunizmą ir 
rodo jau iš anksto siaubingą komunizmo nesupratimą. 
Komunizmas nėra teorinė problema, bet gyvenimas. Komuniz- 
mas nori ne kurti kokią nors idėjinę sistemą, o pertvarkyti 
gyvenimą ir žmogų. Štai kodėl vakariečiai filosofai, išaugę 
idėjų pasaulyje, dar ir šiandien neranda Sovietų Sąjun- 
goje tikros filosofijos, nors ten ir veikia šimtai filosofijos 
katedrų ir dirba tūkstančiai filosofijos profesorių. O jie 
neranda ten filosofijos todėl, kad komunizme ir filosofija 
yra ne sau, o praktikai. Kai N. Lobkovičius, vienas iš 
Vokietijoje esančių marksizmo tyrinėtojų, sykį dalyvavo 
Rytų specialistų suvažiavime Amerikoje ir pasisakė, kad 
jo specialybė esanti komunistinio bloko filosofija, tai ame- 
rikiečiai pokalbio dalyviai nustebę jį paklausė: „Ar ten yra 
kokia nors filosofija?“ Šis klausimas skamba labai naiviai. 
Tačiau esmėje jis rodo savaimingą pajautimą, kad komu- 
nizmas nėra teorija, o gyvenimiška praktika. Kiekvienas, 
kuris šioje praktikoje nedalyvauja arba jos nėra patyręs, 
negali apie komunizmą turėti nė teisingos nuovokos. 

Todėl aną kai kurių mūsiškių mintį, esą prie komunizmo 
galimas „tik intelektualinis, praktiškos patirties nesužalotas 
priėjimas“, ašen apversčiau aukštyn kojomis: prie komunizmo 
yra galimas tik patirtimi pagrįstas, o ne grynai intelektualinis 
priėjimas. Jei komunizmas būtų teorinė problema, tai gali- 
ma būtų ginčytis, ar praktinis patyrimas kartais nekenkia 
teorinės problemos aiškumui. Tačiau komunizmas kaip tik 
nėra teorinė problema. Jis yra gyvenimas — visoje savo vi- 
sumoje bei pilnatvėje. Kokiu tad būdu galima būtų tą gyvą 
gyvenimą, pilną iš vienos pusės susižavėjimo, užsidegimo, 
fanatizmo, iš kitos — kančios, neteisybės, keršto ir kraujo, 
suvokti grynai intelektuališkai tarsi kokią loginę ar metafizinę 
problemą? Kaip religijos negali suvokti tasai, kuris religi- 
joje nedalyvauja, kaip meno negali suvokti tasai, kuris juo 
nesižavi ir jo nepraktikuoja (bent imliai), kaip ekonomikos 
negali suvokti tasai, kuris gyvena skurdeivos atsiskyrėlio 
gyvenimą, taip lygiai ir komunizmo negali suvokti tasai, 

kuris jo vienaip ar kitaip nėra pergyvenęs. Juk toks žmogus 
mėgina eiti prie gyvenimo, mūsų atveju prie komunistinio 
gyvenimo, visiškai negyvenimiškai. Todėl ir jo išvados virsta 
svaičiojimais, o ne tikrovės atspindžiu. 

Kad šios mano pastabos neatrodytų „pamokslėlis“, pa- 
vaizduosiu jas vienu labai įspūdingu pavyzdžiu. Tai pa- 
sakojimas dviejų moterų rusių: kunigaikštytės Z. Šakovskos, 
komunizmo neišgyvenusios, nes Rusiją palikusios vaikys- 
tėje ir ją aplankiusios tik 1956 m., ir A. Rachmanovos, ko- 
munizmą patyrusios visa jo galia ir jį paskui aprašiusios 
garsiame savo dienoraštyje. Rachmanova kalba iš patirties, 
Šakovska iš intelekto. Kokių tad išvadų prieina abi šios 
moterys, Štai vienas vaizdelis: 


Z. Šakovska: „Sovietų Sąjungoje niekados nebuvo viešai 
žudomi žinomi senojo režimo asmens. Negalima įsivaizduo- 
ti, kad pilies aikštėje Leningrade arba Raudonojoje aikštėje 
Maskvoje būtų vykdomos egzekucijos. Žmonės būtų prie to 
neprileidę“ (Schakowskoy S. So sah ich Russland wieder. - Mu- 
enchen, 1958, S. 286). 


A. Rachmanova: „Garbunovo įsakymu buvo nuo salos at- 
gabentas Starecas Grigorijus, surištomis rankomis, ant kaklo 
ilga virve. Jį nutempė prie ispolkomo, kur jau laukė didžiulė 
minia... Keturi kareiviai įbedė į žemę ilgą nusmailintą baslį; 
du pačiupo starecą, pakėlė jį ir visa jėga užmovė ant baslio, 
taip kad šis giliai įlindo į vidurius... Minia žiūrėjo smalsiai ir 
šaipėsi. Tai buvo tie patys žmonės, kurie dar neseniai prieš 
starecą klaupėsi, prašydami palaiminimo. Nė vienas vienintelis 
dabar jo neužstojo“ (Rachmanova A. Studenten, Liebe, Tscheka 
und Tod. - Salzburg, 23 Aufl., S. 256-257). 


Šakovskos išvada, rusų žmonės neprileistų viešų egze- 
kucijų, yra kaip tik anas intelektualinis, patirties „nesu- 
žalotas“ priėjimas prie komunistinės tikrovės. Tuo tarpu 
Rachmanovos aprašytas vaizdas yra išgyventas jos pačios. 

Argi ir mūsiškiai intelektualai norėtų būti tokie „patirties 
nesužaloti“ komunizmo tikrovės tyrinėtojai? 

Kaip komunizmas iš tikro gali ir turi būti nagrinėjamas, 
paliudija mums trečia moteris, vokietė Susanne Leonhard. 
Ji, įsitikinusi socialistė, 1935 m. emigravo iš anuometinės 
nacionalistinės Vokietijos į Sovietų Sąjungą. 1936 m. ji buvo 
NKVD Maskvoje suimta ir ištremta į priverčiamo darbo sto- 
vyklą Pečioros srityje, kur išbuvo devynerius su puse metų. 
Paskui dar buvo išsiųsta į Sibirą (Altajaus sritį) ir grįžo 
Vokietijon tiktai 1948 metais. Grįžusi parašė nuostabią knygą 
„Pavogtas gyvenimas“ („Gestohlenes Leben“. - Frankfurt 
am Main, 1956), kuriame ji aprašo ne tik savo patirtį, bet ir 
savo mintis apie komunizmą. Socializmo ji neatsisakė, savo 
pažiūrų ji nepakeitė; tačiau ji patyrė komunistinio gyvenimo 
tikrovę, ir tai jai kaip tik pažadino nuostabių refleksijų, kurias 
ji ir išdėstė trečioje savo knygos dalyje. Patarčiau visiems 
mūsų gryniems intelektualams šią knygą būtinai paskaityti; 
tik tada jie gal pajaus, kaip reikia eiti prie komunistinio gy- 
venimo ir kaip reikia apie šį gyvenimą reflektuoti. Susanne 
Leonhard tikrai išjuoktų kiekvieną, kuris jai sakytų, esą ji 
negalinti komunizmo objektyviai vertinti, nes jos vertinimas 
yra „sužalotas“ trylikametės praktinės patirties... 


Laisvųjų lietuvių kelionės 
į komunistų pavergtą kraštą. - 

Ar pavergtai tautai yra naudingi tų 
laisvųjų lietuvių lankymaisi tėvynėje? - 
Komunistų motyvai svečiavimosi 
propagandoje. 


Trečiu klausimu Jūs paliečiate „laisvojo pasaulio lie- 
tuvių“ svečiavimąsi „pavergtoje Lietuvoje“ ir norėtumėte 
patirti mano pažiūrą šiuo reikalu: „Kiek laisvųjų lietuvių 
lankymaisi į komunistinės Rusijos pavergtą Lietuvą pateisinami“ 

ir „ar pavergtai tautai tų laisvųjų lietuvių lankymaisi yra 
naudingi?“ 


Viena protinga lietuvė moteris neseniai man kalbėjo, 
esą lietuviškasis jaunimas iš laisvojo pasaulio, apsilan- 
kęs Lietuvoje, grįžtąs toks antikomunistinis, tiek sovietine 
santvarka nusivylęs, tiek nelemtų įspūdžių prislėgtas, kad 
niekas geriau negalėtų antikomunistinės nuotaikos šiame 
jaunime pažadinti, kaip tokie apsilankymai. Jai atsakiau: 
jei taip iš tikro yra, tai reikia rengti kuo didžiausias ke- 
liones Lietuvon ir skatinti jaunimą ten vykti. 

Tačiau aš stipriai abejoju šios moters diagnoze; abejoju 
todėl, kad lankymąsi Lietuvon ne mes iš komunistų išpra- 
šėme, o komunistai mums jį primygtinai pradėjo kažkodėl 
siūlyti ir toliau tebesiūlo. Jau tik šis vienas faktas turėtų 
versti mus susimąstyti. Kodėl komunistai trokšte trokšta, 
kad kuo daugiausia laisvojo pasaulio lietuvių aplanky- 
tų savo kraštą? Prieš kokį dešimtmetį jie mus įtikinėjo 
grįžti. Negrįžome. Dabar jie mus įkalbinėja apsilankyti. 
Ir aš pats esu gavęs prašymų apsilankyti — su visomis 
„garantijomis“, kad galėsiu grįžti atgal į Vakarus. Kodėl 
visa ši propaganda? Ko ji siekia? Nejaugi komunistai, 
turį tiek akių bei ausų visame pasaulyje, nežinotų, kad 
grįžusieji iš Lietuvos yra nusivylę sovietine santvarka ir 
parsivežę neigiamų įspūdžių? O jeigu tai žino ir vis dėlto 
lankymąsi skatina, tai čia slypi kažkoks planas. Koks? 
Jo turinio nežinome, tačiau jo buvimu abejoti netenka. 
Viena tik aišku, kad šis planas nėra tam, kad sovietinei 
santvarkai pakenktų, bet kad jai padėtų bei ją stiprintų. 
Galimas daiktas, kad šis planas yra toks platus ir toks 
ilgametis, jog sovietai sutinka tuo tarpu pakelti ir kai ku- 
rių psichologinių nuostolių, sudarydami blogo įspūdžio 
atsilankantiems. Tačiau ilgu nuotoliu matuodami, komu- 
nistai, matyt, tikisi šiuos nuostolius atgauti su kaupu. 
Ar jie tai pasieks, sunku pasakyti. Tačiau man neaišku, 
kodėl turėtume įsijungti į šį planą, pasiduodami sovietų 

įtaigoms ir lankydamiesi tėvynėje? Juk argi jau taip sunku — 
net ir jaunimui — suprasti, kad sovietai šį lankymąsi skatina 
anaiptol ne žmoniškumo vedami: pasimatyti su giminėmis, 
pasidalinti su jais savo vargais bei rūpesčiais, paguosti se- 
nus tėvus ir t. t. O jei visų šių sovietinių paskatų pagrinde 
glūdi ne žmogiškieji motyvai, tai reikia tikrai būti dvasiškai 
akliems bei kurtiems, kad nematytum ir negirdėtum visoje 
šioje svečiavimosi propagandoje komunistinių motyvų, tegu 
jie savo turiniu mums ir nebūtų žinomi. 

Tuo, man rodos, išsisprendžia ir anas mūsų spaudoje 
dažnai svarstomas „kultūrinių ryšių“ klausimas. Jų nori- 
me ne tik mes. Jų nori ir Europos žmonės. Štai Vokietijos 
vyriausybė neseniai priėmė įstatymą, kad nuo 1968 metų 
liepos 1 d. bus leidžiama laisvai pardavinėti vokiečių so- 
vietinės zonos laikraščius: tuo būsią paskatinti vokiečiai 
leisti pardavinėti Vakarų Vokietijos laikraščius. Gražus 
žingsnis, tiesa? Tačiau jau po poros dienų Ulbrichtas 
pareiškė, kad apie kapitalistinio pasaulio laikraščių laisvą 
pardavinėjimą negalį būti nė kalbos. Taigi ryšys vienaša- 
liškas: komunistinė spauda bus platinama, Vakarų — ne. 

Taip yra ir su mūsąja lietuviška kultūra. Štai prieš 
mane guli du katalogai (kovo ir birželio mėn.) „Kubon 
und Sagner“ knygyno Miunchene; knygyno, kuris par- 
davinėja komunistinio bloko leidinius. Tuose kataloguose 
yra gausybė lietuviškų sovietinių leidinių: literatūros ir 
mokslo srities (kovo mėn. kataloge 83, birželio mėn. — 67 
pavadinimai). Palyginus su vokiečių knygomis, šie leidi- 
niai yra nuostabiai pigūs. Kiekvienas gali jų pirkti. Taigi 
ryšys su sovietine Lietuvos kultūra yra. Viename kataloge 
buvo ir eilė lietuviškos muzikos plokštelių. Patirti, kas 
humanistinėje Lietuvos srityje kuriama, Europoje yra be 
galo lengva. Kas šia sritimi domisi ir ją seka, turi beveik 
visa, kas Lietuvoje išleidžiama. Bet kaip gi yra su antrąja 
šio ryšio puse: su mūsų kultūra, kuriama tremtyje? Kur 
mūsų leidinių katalogai, prieinami Lietuvos žmonėms? 
Kur Vilniuje ar Kaune koks nors knygynas, kuris platintų 

mūsų literatūros, muzikos ir mokslo leidinius? Kam tad 
kalbėti apie ryšį, jei tai tik vienapusiškas sovietinės kul- 
tūros platinimas? 

Ar naudingi tad gali būti tokie ryšiai bei svečiavimaisi 
pavergtai tautai? Jie galėtų būti net labai naudingi, jei 
būtų abipusiai ir laisvi. Tačiau kadangi jie yra vienašališ- 
ki ir tam tikrų organų planingai dozuojami (kad tik ne 
per daug!), tad jie išsisemia. pasibučiavimais, klausiamais 
žvilgsniais, pakuždomis tartais žodžiais ir kitais asmeni- 
nės plotmės neperžengiančiais dalykais. Kiek jie aplanky- 
tiems asmenims naudingi, priklauso nuo paties asmens, jo 
padėties, jo išsilavinimo: jokio bendro masto čia nustatyti 
negalima. Tik nereikia būti tiek naiviems, tarsi nežinotu- 
me, jog kiekvienas aplankytas asmuo yra registruojamas: 
kieno, kada, kur buvo aplankytas. Tai ne prasimanymas! 
Tai aprašo pati sovietinė literatūra (rusiškoji). Ar kas iš 
visų šių registracijų bus, tai priklausys nuo politinių vėjų. 
Tautai kaip bendruomenei, manau, kad tokie apsilankymai 
bei ryšiai neturi jokios naudos. Neabejotinos naudos turi 
iš to sovietinis iždas ir tuo pačiu komunistinė santvarka. 

Politinis atžvilgis šių svečiavimųsi bei ryšių, manau, 
yra perdėtas: tai mūsų pačių interpretacija. Žinoma, būtų 
gražu, jei mes savo nesilankymą grįstume laisvės reikala- 
vimu kraštui, pakeldami net ir skaudžių asmeninių aukų. 
Tačiau tai svajonė! Mūsų visuomenė (kad ir negausinga) 
yra per daug marga, kad galėtų šitokio sąmoningumo 
pasiekti. O kas lankosi, tai tasai krašto pavergimo nei 
pripažįsta, nei nepripažįsta. Nes toks lankytojas yra arba 
naivus, arba smalsus, arba turi simpatijų valdantiesiems, 
arba yra vedamas gilaus asmeninio sentimento. Visos 
šios kategorijos neturi tačiau nieko bendro su tarptautine 
teise bei su tarptautine Lietuvos padėtimi. Manau todėl, 
kad nereiktų svečiavimosi bei ryšių matuoti politiškai. Juos 
reikia matuoti psichologiškai ir vertinti kaip nesusigaudymą 
ir todėl nesubrendimą laiko dvasiai ir komunistinei taktikai 
suprasti. 

. Nepasaulėžiūrinė 
politika ir katalikų pliuralizmas. - 
Nepasaulėžiūrinės politikos esmė ir dėsniai. - 
Ar katalikiškoji visuomenė turi būti vieninga 
ir religiškai, ir politiškai? 

Ketvirtu Jūsų klausimu grįžtame nuo bendrybių į mū- 
suosius tremties reikalus. Jums, mielas Redaktoriau, rūpi 
bimas „prieš daugiau negu du dešimtmečius tiek daug kartėlio 
buvo įnešęs į išeivijos lietuvius katalikus“. 


Tai visiškai tiesa. Nepasaulėžiūrinės politikos idėja tikrai 
įnešė didelio kartėlio, ir net sunku suprasti kodėl. Juk tai 
buvo tik idėja, nukreipta į tolimą ateitį, neliečiant nė vieno 
asmens ir nė vienos grupės. Tai buvo grynai teorinė idėja, 
nes juk neturėjome ir neturime jokios galimybės ją išbandyti 
valstybėje. Kodėl tad ši, pasakyčiau, abstrakcija taip uždegė 
širdis, kad jos šokosi viena kitą neigti? Šiandien man atrodo, 
kad anas kartėlis atsirado ne dėl ko kito, o tik dėl pakantos 
stokos kitaip manantiems. Pas mus seniai jau vyravo tarsi 
kažkokia „dogma“, kad katalikiškoji visuomenė turinti būti 
vieninga ne tik religiškai (kas savaime suprantama), bet ir 
politiškai (kas yra tik dienos reiškinys). Todėl kai tremtyje 
(pradžia 1946 m.) šia „falšyva dogma“ buvo suabejota ir 
praktiškai nueita dviem keliais, dalis mūsų katalikų (tarp jų 
ir ateitininkų) palaikė tai katalikų skaldymu bei silpninimu 
ir neigė tuos, kurie tokio vieno kelio nelaikė nei principiniu, 
nei tremtyje reikalingu. Tad ir prasidėjo erzelis. 

Tačiau šios rūšies įtampa nebuvo tik grynai lietuviškas 
reikalas. Tai buvo galima anuo pokario metu pastebėti ir 
kituose kraštuose, ypač Prancūzijoje, iš dalies ir Vokietijoje, 
kur kūrėsi nauji politiniai junginiai, nebepanašūs į prieškari- 
nius. Šių junginių kelias nesiderino su senuoju prieškarinės 
katalikų politikos keliu. Todėl trynimosi bei erzelio būta 
tada beveik visoje Europoje. Tai jausti, sakysime, ir (jau 

mirusio) Paryžiaus kardinolo Feltino kalboje, pasakytoje 
1945 m. rudenį tradicinėse parlamento pamaldose Notre- 
Dame katedroje. Ši jo kalba kaip tik ir lietė politinį katalikų 
pliuralizmą. Kardinolas kalbėjo: „Faktas, kad katalikai poli- 
tikoje įvairiai ir net priešingai angažuojasi ir organizuojasi, 
atrodo kai kam nenormalus ir neleistinas. Vieni čia regi 
papiktinimą (katalikų skilimas), kiti - bent didelę žalą. Dau- 
gelis tad norėtų, kad katalikai telktųsi vienoje vienintelėje 
didelėje partijoje ir tuo teiktų savo politinei veiklai didesnio 
svorio. Tačiau tai per ankštas žvilgsnis. Jis neatitinka Baž- 
nyčios prigimties ir vaidmens“. Išdėstęs katalikybės pažiūras 
į Bažnyčios veiklą pasaulyje, kardinolas kreipėsi į pačius 
politikus: „Jūsų užsiangažavimo skirtingumas, jūsų politinių 
pažiūrų įvairybė neliečia anaiptol jūsų vienybės Kristuje. Prie- 
šingai, šios skirtybės kaip tik išreiškia aną visuotinę pilnybę 
(Kristaus. - A. Mc.), kuri apima visas tinkamas žmogiškąsias 
pažiūras“ (cit. iš: „Michael“, 1954 m. gruodžio 12 d.). Jei 
būtume buvę šios kardinolo Feltino minties vedami, nei ne- 
pasaulėžiūrinės politikos idėja, nei nevienodas katalikų po- 
litinis kelias tremtyje nebūtų kartėlio kėlęs. Tačiau kadangi 
ne vienas iš mūsiškių manė, esą kitokios pažiūros politikoje 
ardančios mūsų vienybę Kristuje, tad ir pasikapojome gero- 
kai. Ašen, kaip jau esu ir kituose interviu užsiminęs, nebu- 
vau šį sykį toks santūrus kaip kadaise Lietuvoje (amžius bei 
patyrimas teikia mat „narsos“). Todėl erzelis virė ilgokai. Ar 
jo likučių jausti dar ir šiandien Amerikoje, nežinau. 
Ryšium su šia bendra pastaba, aiškėja ir Jūsų klausimo 
tąsa: „Ar laikas bei įvykiai atrėmė savo laiku nepasaulėžiūrinės po- 
litikos idėjai darytus kaltinimus?“ Atsakyčiau: visu 100 procentų! 
Bet kad šis atsakymas būtų aiškus, norėčiau čia priminti šios 
politikos esmę. Ją išreikščiau penkiomis trumpomis tezėmis, 
kurias savo metu buvau suformulavęs vysk. P. Būčiui. Mat 
vysk. Būčys, kaip ir kiti mūsų vyskupai tremtyje, abejojo, ar 
nepasaulėžiūrinės politikos idėja sutinka su Katalikų Bažny- 
čios mokslu apie valstybę. Tačiau, būdamas didelės dvasinės 
kultūros žmogus, vysk. Būčys nesijautė esąs neklaidingas 

šioje srityje, todėl jis man siūlė, kad ašen pats pateikčiau 
savo idėją Romos sprendimui: „Prisipažįstu, kad aš esu klai- 
dingas, kaip kiekvienas žmogus, ir nesistatau aukščiau už 
Poną Profesorių. Klaidos galimybė siekia mudu abu vienaip. 
Bet mudu abu esam katalikai ir žinome, kad Apaštalų Sos- 
tas yra gavęs iš Viešpaties Dievo atitinkamą valdžią ir do- 
vaną spręsti katalikų priešingas pažiūras į tikybą liečiančius 
klausimus. Aš tuo reikalu nesikreipiau į Sacrum Officium, 
kurio pirmininkas yra popiežius, kad nepasirodyčiau skun- 
džiąs žmogų už sudarymą pažiūros, kurioje matau klaidą. 
Bet Ponas Profesorius gali kreiptis į autoritetingą įstaigą be 
pavojaus tapti skundiku, nes dalykas liečia jo Paties teoriją. 
Pats kreipimasis būtų aiškus įrodymas, kad nėra erezijos 
raugo (čia vysk. Būčys turi galvoje žinomą lot. posakį haere- 
sim sapit, - A. Mc.), nes yra noras sužinoti objektyvią tiesą ir 
pripažinti ją“ (Laiškas man, 1950 m. vasario 5 d.). Man šis 
pasiūlymas patiko, ir aš tikrai buvau galvojęs pateikti savas 
tezes Sacrum Officium. Buvau net ir parašęs juodraštį naujo 
laiško vysk. Būčiui su jame esančiomis nepasaulėžiūrinės 
politikos tezėmis. Tačiau to laiško antgalvyje skaitau dabar 
prierašą: „Vysk. Būčys susirgo“. Laiškas liko neišsiųstas. 
Vėliau vysk. Bučys mirė, nepasveikęs iš savo ligos (1951 m. 
spalio 25 d.). Taip tad ir liko anos tezės mano stalinėje. Jos 
skamba šitaip: 

1. Politiniai valstybės organai (parlamentas, ministeri- 
jos, prezidentas ir t. t.) neturi kompetencijos pasaulėžiū- 
ros srityje; 2. Dvasinės kultūros sritys (religija, mokslas, 
menas, auklėjimas ir t. t.) yra be pasaulėžiūros negalimos 
nei reikšti, nei vykdyti; 3. Tad politiniai valstybės organai 
dvasinės kultūros sričių tvarkyti iš esmės negali; 4. Politi- 
niai organai gali šias sritis tik prižiūrėti ir saugoti grynai 
formaliniu atžvilgiu; 5. Dvasines kultūros sritis esmiškai 
tvarkyti gali tik pasaulėžiūrinės bendruomenės. Tai pa- 
grindiniai nepasaulėžiūrinės politikos dėsniai. Visa kita 
yra arba šių dėsnių pagrindimas, arba išvados iš jų. Pati 
pirmoji tezė yra nepasaulėžiūrinės politikos širdis: valstybė 

neturi kompetencijos pasaulėžiūros srityje, todėl jos vedama 
politika ir turi būti nepasaulėžiūrinė, vadinasi, neatremta 
nė į vieną pasaulėžiūrą, o sudaranti visoms pasaulėžiū- 
roms vienodas sąlygas. 

Kaip anuo metu Vatikanas būtų į šias tezes atsakęs, 
sunku pasakyti. Man atrodo, kad jis jau ir tuo metu būtų 
jas patvirtinęs, nes valstybės nekompetentingumas pasaulė- 
žiūros srityje buvo aiškiai jausti pastarųjų dviejų popiežių 
raštuose. Sakysime, popiežius Pijus XI enciklikoje „Mit 
brennender Sorge“ (1937 m. kovo 14 d.) rašė: „Tikintysis 
žmogus turi niekad nenykstančią teisę išpažinti savo tikė- 
jimą ir pagal jį gyventi. Įstatymai, draudžią ar apsunkiną šį 
tikėjimo išpažinimą, prieštarauja prigimties įstatymui“. Tą patį 
pakartojo ir popiežius Pijus XII kalėdinėje kalboje 1942 m. 
gruodžio 24 d.; į skaičių „pagrindinių asmenybės teisių“ jis 
aiškiai priskyrė „teisę privačiai ir viešai garbinti Dievą, 
įimant ir religinę bei karitatyvinę veiklą“. Jeigu tačiau ši 
teisė yra prigimtoji žmogaus arba pagrindinė asmenybės 
teisė, tai ji liečia ne tik katalikus, bet visus Žmones. Šian- 
dien visa tai pateikti Vatikanui būtų juokinga, nes atsaky- 
mą į šias tezes yra davęs Antrasis Vatikano susirinkimas 
(taigi daugiau negu kuri nors Romos kurijos įstaiga!) savo 
deklaracija apie religijos laisvę („Dignitatis humanae”): ten 
yra visos anos tezės aiškiai pripažįstamos. Apie tai esu jau 
minėjęs savo interviu su kun. Br. Liubinu ir nenorėčiau čia 
kartotis (plg. „Darbininkas“, 1968 m. kovo 19 d.). 

Bet negaliu praeiti nepaminėjęs vieno labai būdingo su- 
tapimo. 1952 metais parašiau „Aidams“ straipsnelį „Tiesa ir 
teisė“ (Nr. 7), kuriame mėginau parodyti, kad teikti visoms 
pasaulėžiūroms valstybėje laisvę dar nereiškia skelbti indi- 
ferentizmą tiesos atžvilgiu. Pasaulėžiūrų laisvė valstybėje 
mat visados kliūdavo už klausimo: ar gali tiesa ir klaida 
turėti tas pačias teises? Jeigu taip, tai klaida ir tiesa atsistoja 
toje pačioje plotmėje, ir mes patenkame į indiferentizmą. 
Jei ne, tai klaidai atstovaujančios pasaulėžiūros negali turėti 
lygių teisių su tiesai atstovaujančiomis. Aname straipsnelyje 

mėginau parodyti, kad ši dilema yra nesusipratimas, nes 
teisės subjektas arba nešėjas yra ne abstraktus - teisingas ar 
klaidingas - principas, o konkretus žmogus, vis tiek ar jis 
klystų, ar teisingai manytų. Ir kaip buvo malonu, kad po 
11 metų lygiai tokį pat nesusipratimą anoje dilemoje atidengė 
ir paskelbė kardinolas Bea. 1963 m. sausio 13 d. kardinolas 
Bea Romos universitete vykstančioje studijų savaitėje „Pro 
Deo“ skaitė paskaitą apie Meilę ir Tiesą ir šioje paskaitoje 
jis aną skirtumą kaip tik ir iškėlė. Tebūna tai pavaizduota, 
sugretinant abi mintis: 


Kardinolas Bea (1963 metais): „Laisvė reiškia žmogaus teisę 
apspręsti savo likimą pagal savo sąžinę... Jeigu kas prikištų, 
kad klaida neturi teisės egzistuoti, tai tam reiktų atsakyti, 
kad klaida yra abstraktus dalykas ir todėl nėra teisės subjektas: šis 
subjektas yra žmogus — net ir tada, kai jis nenugalimai klysta, 
negalėdamas iš šios klaidos išeiti. Taigi jis turi teisę ir par- 
eigą sekti savo sąžine ir reikalauti, kad ir kiti šį jo sekimą 
respektuotų“ („Herder-Korrespondenz“, 1963, kovas, p. 275). 

Maceina (1952 metais): „Žmogiškojoje tikrovėje tiesa vi- 
sados yra abstrakti. Ji yra idėja. Tačiau kaip tik todėl tiesa 
niekados nėra ir negali būti teisės subjektas. Teisė yra esmingai 
asmeninis dalykas. Ji yra teikiama ne abstrakcijoms, ne ben- 
drybėms, bet žmonėms. Teisės subjektas yra žmogiškasis asmuo“ 
(„Aidai“, 1952, Nr. 7, p. 292). 


Skirtumas tarp šių dviejų citatų tik toks, kad kardino- 
las Bea kalba apie klaidą, o ašen apie tiesą kaip nesusipra- 
timą laikyti šias dvi abstrakcijas teisės subjektu ir perkelti 
šį nesusipratimą į valstybinę sąrangą. Šis skirtumas tarp 
klaidos-tiesos kaip abstraktaus dalyko, negalinčio būti 
teisės subjektu, ir žmogaus-asmenybės kaip konkretaus 
dalyko, esančio tikru teisės subjektu, kaip tik ir įgalino 
Antrąjį Vatikano susirinkimą paskelbti religijos laisvę, 
kuri anksčiau tiek galvosūkių buvo pridariusi teologams. 
Šiais galvosūkiais sirgo ir mūsieji. O ano mano padaryto 

skirtumo minėtame „Aidų“ straipsnyje jie nepripažino, 
vadindami jį „anarchohumanizmu“ (plg. „Tėvynės sar- 
gas“, 1953, Nr. 1, p. 170-173). Šiandien tačiau visi šie 
galvosūkiai jau pasenę ir praėję. 


Ar nebuvo nepasaulėžiūrinės politikos idėja „mūsų visuo- 
menei per anksti paskelbta“? — klausiate mane, mielasis Redak- 
toriau. Kriterijus, per anksti ar per vėlai, yra, mano pažiūra, 
visuomenės atoveikis. Jei visuomenė nereaguoja į kurią nors 
idėją, tai jos paskelbimas yra arba dar per ankstyvas, arba 
jau per vėlyvas. Lygiai prieš 20 metų „Aiduose“ (1948, Nr. 
19) esu rašęs, kad nepasaulėžiūrinės politikos idėja nebuvo 
mano išradimas. Ją pirmas lietuviškai visuomenei buvo pa- 
skelbęs vysk. Būčys (tuo metu dar kunigas Amerikoje) savo 
studijoje „Apie apšvietą“ (Čikaga, 1918), kurioje jis labai 
aiškiai ir griežtai formulavo dėsnį: „įsitikinimų, pažiūrų sri- 
tyje viešpatija (senas terminas „valstybės“ vietoje. — A. Mc.) 
neturi kompetencijos“; „nepripažinus gi viešpatijai kompe- 
tencijos dvasios srityje, negalima jai pavesti mokyklų, nes 
tos yra negalimos be pažiūrų ir įsitikinimų“ (p. 36-37). Tai, 
ką čia vysk. Būčys sako apie mokyklas ryšium su valstybe, 
tinka visoms dvasinės kultūros sritims, ką ašen sava teorija 
ir išplėčiau. Šią vyskupo Būčio mintį Lietuvoje išvystė prof. 
St. Šalkauskis, skelbdamas kultūrinės autonomijos mintį (plg. 
„Racionali mokyklų organizacijos sistema“. — Kaunas, 1927) 
ir plačiai cituodamas minėtą vysk. Būčio knygelę „Apie 
apšvietą“; šią idėją skelbė bei platino ir prof. K. Pakštas. 
Tačiau anuo metu Lietuvoje ji nesukėlė jokio dėmesio, jokių 
diskusijų, jokio jaudinimo — ničnieko. Ji pasiliko gryna idėja. 
Tai buvo ženklas, kad ji buvo per anksti paskelbta ir kad 
visuomenė jai dar nebuvo priaugusi. Bet jei kas šią idėją 
skelbtų šiandien kaip naują, nerastų taip pat atgarsio, nes da- 
bar ji demokratinėse valstybėse yra savaime aiški ir daugiau 
ar mažiau vykdoma. 

Tasai didelis erzelis ir susijaudinimas, kuris sutiko ne- 
pasaulėžiūrinės politikos mintis prieš dvidešimtį metų, kaip 

tik ir buvo ženklas, kad ji kilo pačiu laiku: nei per anksti, 
nei per vėlai. Šiandien man atrodo, kad nepasaulėžiūrinės 
politikos idėja mus kaip tik ir įjungė į katalikiškos minties 
išvystymą, paskatindama valstybės ir religijos santykius 
giliau panagrinėti bei suprasti. Todėl kai Antrasis Vatikano 
susirinkimas paskelbė religijos laisvę ir valstybės nekom- 
petentingumą pasaulėžiūros dalykuose, mes nebuvome už- 
klupti netikėtai, kaip ispanai, kurių konstitucija (el Fuero 
de los espanoles) sako: „Nebus leidžiama kitokių apeigų ar 
viršinių pasireiškimų kaip tik katalikų religijos“ (1954 m., 
§ 6). To dabar neskelbtume, kaip to neskelbėme nė mūsų 
konstitucijoje 1922 metais. Esmėje tad nepasaulėžiūrinės 
politikos idėja lietuviškojoje mintyje yra jau dabar 50 metų 
amžiaus (vysk. Būčio knygelė pasirodė Čikagoje 1918 m.), 
vadinasi, tikrai subrendusi. Reikia tik laukti, kad galėtume 
ją įvykdyti laisvoje savo žemėje! 


Egzistencinė nuotaika pasauliečių 
santykiuose su dvasiškiais. - 
Dvasiškių problema Bažnyčioje. - 
Ar dvasiškija istorijoje gali būti 
panaikinama? 


Pastarasis Jūsų klausimas liečia mūsų religinę sritį: 
„Savo laiku 'Aiduose" buvote pradėjęs dialogą su lietuvių kata- 
likų dvasiškija. Katalikų visuomenę jis buvo labai užintrigavęs. 
Kodėl dialogas neišsivystė?“ 


Į tai būtų galima atsakyti gana trumpai: šis dialogas 
neišsivystė dėl dvasiškių pasyvumo ir dėl mano negalių. Į 
manuosius „Tris klausimus dvasiškijai“ („Aidai“, 1965, Nr. 
8) atsiliepė, kiek man žinoma (nes ne viską gaunu, o auto- 
riai patys nesiteikė nė vienas man savo atsakymų pasiųsti!), 
tik du dvasiškiai: kun. dr. P. Celiešius („Draugas“, 1965, 

Nr. 269, 301) ir kun. V. Bagdanavičius („Laivas“, 1966, 
Nr. 2-8). Mano seno bičiulio dar iš Prienų laikų kun. Celie- 
šiaus atsakymas yra labai scholastinis bei vadovėlinis. Kun. 
Celiešių laikau didelių gabumų mąstytoju, ką jis įrodė 
savo disertacija Bonoje. Užtat jo atsakymą išgyvenau kaip 
pasišaipymą iš mano klausimų. Jis nenorėjo suprasti, kad 
šie klausimai liečia ne juridinę „ir taip, ir ne“ pusę, kaip 
tai kartojama visame jo straipsnyje, o egzistencinę nuotaiką 
pasauliečių santykiuose su dvasiškiais. Todėl pagalvojau: 
neverta toliau aušinti burnos; su senesniąja dvasiškijos kar- 
ta dialogas yra neįmanomas, nes ji ir toliau mus tik moko, 
aiškindama mums bažnytinius kanonus. 

Žymiai gilesnis buvo kun. Bagdanavičiaus atsakymas, 
kuriame šis įžvalgus teologas palietė ne tik manus klausi- 
mus, bet ir ištisą eilę problemų, kurios kyla iš pasauliškio 
vaidmens Bažnyčioje. Tai straipsnis, vertas gilesnės analizės, 
ir aš buvau ruošęsis anais visais reikalais dar sykį pasisaky- 
ti. Tačiau „Aidų“ redaktorius dr. J. Grinius prašė mane pa- 
laukti, nes dar vienas kunigas rengiąs atsakymą „Aidams“. 
Po jo galėsiąs ir ašen tarti savo žodį: būsią daugiau medžiagos 
pokalbiui. Tad lūkuriavau. Bet praėjo ištisi metai - nieko. Tada 
tariau: 1967 m. vasarą parašysiu straipsnį ir pavadinsiu jį 
„Atsakymas sau pačiam“. Ir taip tikrai būčiau padaręs. Deja, 
tų metų gegužės mėnesį teko sunkiai susirgti ir prasirgti 
beveik ištisus metus. Tačiau daugiau dvasiškijos atsiliepimų 
nei „Aiduose“, nei, rodos, kur kitur nepasirodė. Taip tad 
dialogas ir nutilo, gerai nė neužsimezgęs. 

Bet aš pats nelaikau jo nutrūkusiu, o tik nutilusiu. Nes 
dabar tikrai rengiu atsakymą sau pačiam ir tai atvirkščios 
problematikos. Anuose „Trijuose klausimuose“ viskas suko- 
si apie pasauliškį ir jo vietą Bažnyčioje. Man norėjosi, kad 
dvasiškiai pasisakytų, kaip jie mus, pasauliškius, išgyvena 
ir kuo jie mūsų vaidmenį grindžia. Bet tai tik viena klausi- 
mo pusė. Kita pusė skamba šitaip: kaip pasauliškiai išgyvena 
dvasiškį ir kur jie regi jo vaidmens pagrindą? Šiandien dvasiš- 
kiai mums aiškinte aiškina, kas yra pasauliškis: pasauliškis 

šiandien virtęs didele problema. O man atrodo, kad yra 
visiškai priešingai: ne pasauliškis Bažnyčioje yra problema, o 
dvasiškis. Pasauliškiai juk yra anoji „Dievo Tauta“ kaip viso 
ko pagrindas, nešąs savimi visa, Ši Dievo Tauta yra pačioje 
pradžioje ir ji bus visados — net ir perkeistoje būtyje. Bet štai 
iš šios Dievo Tautos kyla kai kurie asmens, vadinami dva- 
siškiais: jie yra iš jos paimami ir jai pavedami, kad tarnautų. 
Kas tad yra šie asmens? Kodėl jie išsiskiria iš visų kitų? Kuo 
jie išsiskiria? Kam jie išsiskiria? — tai klausimai, dar visiš- 
kai tamsūs, bet pasauliškiams kaip tik įdomūs. Dvasiškija 
juk yra neamžinas dalykas: perkeistojoje būtyje jos nebus; 
istorijoje ji irgi gali būti panaikinama, ir protestantizme yra 
panaikinta, tiesa, tuo sužalojant Bažnyčią, bet jos nesunaiki- 
nant: protestantizmas juk yra krikščionybė, nors kunigystės 
ir neturi. Juk du sakramentai neša krikščionybę net ir di- 
džiausių persekiojimų bei nuosmukių metu, būtent: Krikštas 
ir Moterystė. O abu šie sakramentai gali būti (Krikštas) ir yra 
(Moterystė) teikiami pasauliškių. Taigi dvasiškija nėra taip 
lygiai susijusi su krikščionybe kaip pasauliškiai. Krikščiony- 
bė be pasauliškių yra nesąmonė; krikščionybė be dvasiškių 
yra liga, tačiau ne mirtis. Šis tad santykis ir skatina mane 
atskleisti pasauliškių pažiūras į dvasiškį. Po straipsnio „Ai- 
dams” apie Teilhard'ą de Chardiną, kuris jau baigiamas ir 
netrukus bus išsiųstas, aš imsiuos šią vasarą dvasiškio sklai- 
dos. Tuo, manau, dialogas bus atgaivintas visa įtampa. 


Štai, mielasis Redaktoriau, manasis interviu, sutrauktas 
į penketą klausimų. Apie ateitininkus nerašau, nes tai 
liečia jau atskirą mūsosios visuomenės grupę: jiems pa- 
rašysiu viena proga tiesiog į „Ateitį“, kad pasidalintume 
darbeliais. O Jums linkiu dabar visa širdimi, kad ir toliau 
neštumėte sunkią redaktoriaus naštą. Ji sunki, tai žinome 
visi; tačiau „Į laisvę“ galime tik didžiuotis; tuo būdu di- 
džiuojamės ir Jumis, kad šis žurnalas yra Jūsų rankose. 


Jus giliai gerbiąs, Jūsų Antanas Maceina 

ALTORIUS AR VARSTOTAS? 


Pokalbis su profesorium Antanu Maceina 
jo naujos knygos proga 


Mielas redaktoriau, 

Ryšium su pastarąja mano knyga „Krikščionis pasau- 
lyje“ (Čikaga, 1973), nagrinėjančia pasauliškio vaidmenį 
tiek Bažnyčioje, tiek pasaulyje, Jūs atsiuntėte man keletą 
klausimų, kad, į juos atsakydamas, ryškiau apibūdinčiau 
šios knygos turinį ir tuo ją tarsi atversčiau skaitytojams. 
Mėginsiu! Tačiau prieš pradėdamas norėčiau pastebėti, 
kad tai knyga, skirta visų pirma pasauliškiams. Tiesa, joje 
kalbama ir apie dvasiškius bei vienuolius, ir apie daugybę 
įvairių religinių klausimų. Bet visa tai svarstoma pasauliš- 
kio požiūriu. Čia pasauliškis lyg ir mėgina ištarti pats save: 
kas jis yra, ko jis nori, ką gali, ką privalo. Čia jis prabyla 
kaip suaugęs krikščionis, žinąs savo ribas, sykiu betgi įsi- 
sąmoninęs ir savo galias bei teises. Knygoje pabrėžiu, kad 
dabartinis pasauliškio atvertimas (vadinamoji promocija) 
turėtų būti suvokiamas ne tiek kaip leidimas jam atlikti tą 
ar kitą bažnytinę tarnybą tarnybėlę, kiek kaip sakralinio 
jo pobūdžio kėlimas aikštėn ir apvalymas nuo įvairių pro- 
faninių įvaizdžių, kurie vis dar tebevaldo jo sampratą. Tik 
sakraliniame pasauliškio pobūdyje glūdi jo reikšmė tiek 
Bažnyčiai, tiek pasauliui: Bažnyčiai, kad ji atgautų savo 
vietą pasaulyje; pasauliui, kad jis būtų pašvęstas iš vidaus 
ir įjungtas į išganomąją Bažnyčios pasiuntinybę. Todėl ir 
tos viltys, kurių šiandien tiek dedama į pasauliškį, pasi- 
teisins tik tada, kai pasauliškis pats suvoks ir vykdys savo 

sakrališkumą kaip esminę savo luomo žymę. Tai vedamoji 
gairė visai knygai ir sykiu pasauliškių sąmonei, kuriai pa- 
žadinti ši knyga tik ir yra skirta. Tai bus vedamoji gairė 
ir maniems atsakymams į Jūsų klausimus. 


„Tėviškės žiburiai“. Ar šis veikalas yra ilgų metų mąsty- 
mo vaisius ar gal jis atsirado tik iškilus naujoms idėjoms bei 
nuotaikoms? 


A. Maceina. Ir viena, ir kita! Pasauliškio klausimas 
mane domino jau Lietuvoje, dalyvaujant katalikų akcijo- 
je, ypač ateitininkų veikloje. Juk šūkiai „Visa atnaujinti 
Kristuje“ (Pijus X) ir „Katalikų akcija yra pasauliškių da- 
lyvavimas hierarchijos apaštalavime“ (Pijus XI) tiek siejasi 
vienas su kitu, jog antrasis virsta būdu pirmajam įgyven- 
dinti: visa atnaujinti Kristuje galima tik dalyvaujant hierarchi- 
jos apaštalavime. Tačiau ką tai reiškia? Ką reiškia atnaujinti 
pasaulį Kristuje? Ką reiškia apaštalauti? Ką reiškia šiame 
apaštalavime dalyvauti? Štai klausimai, kurie man yra 
kilę labai seniai ir kuriuos mėginau kartas nuo karto liesti 
čia „Ateityje“, čia „Židinyje“, čia galop „Aiduose“. Anuo 
metu betgi jie negalėjo būti aiškiau atsakyti tiek dėl mano 
nesubrendimo, tiek dėl pačių idėjų neaiškumo - net ir 
Bažnyčios vadovybės mintyje. Todėl galima visai teisingai 
teigti, kad „Krikščionis pasaulyje“ iš tikro yra, kaip Jūs 
sakote, „ilgų metų mąstymo vaisius“. 

Bet štai Antrasis Vatikano susirinkimas pažadino naujų 
įžvalgų. Jis pats atkreipė mūsų dėmesį į pasaulinės tar- 
nybas kaip tikrąjį pasauliškio pasiuntinybės lauką. Tiesa, 
ne vienas dvasiškis ar pasauliškis to beveik nepastebėjo ar 
nenorėjo pastebėti, pradėdami garsiai - net per garsiai - kal- 
bėti apie bažnytines tarnybas, kurios turinčios būti pasau- 
liškiams atvertos — net ligi kunigystės moteriai. Visos šios 
kalbos kažkaip įtempė mano mintį, ir tai, kas seniau buvo 
tik užbraižos, dabar įgijo visiškai ryškų pavidalą. Naujos 
nuotaikos man buvo didi paskata šiai knygai. Prieš mane 

staiga išniro klausimas: kurgi iš tikro yra tikroji pasauliškio 
veiklos vieta — prie altoriaus (plačiausia simboline pras- 
me), skaitant lekciją, tikinčiųjų maldą, krikštijant, katechi- 
zuojant, organizuojant parapiją ir net sakant pamokslų, 
ar prie varstoto (irgi plačiausia simboline prasme), dirbant 
mokslo, meno, ugdymo, politikos, ūkio, technikos darbus? 
Vadinasi, altorius ar varstotas — štai du prasmens specifiškai 
bažnytinei ir specifiškai pasaulinei veiklai, kurie ir suima 
savim aną atsakymo reikalaujantį klausimą. 

Ne vieno nuotaika ir raštas, ypač tarptautinio katalikų 
teologų laikraščio „Concilium“, vedė ir net stūmė pa- 
sauliškį prie altoriaus, šlovindami kiekvieną jo žingsnelį į 
šią sritį, pastatydami jį šalia dvasiškio ir net stengdamie- 
si jį sudvasiškinti įvedant naujų Kunigystės sakramento 
laipsnių, kaip seniūnas, mokytojas, pranašas. Tuo tarpu 
manoji nuotaika bei mintis linko į varstotą. Ašen nenei- 
giu pasauliškio uždavinių bei pareigų ir prie altoriaus; 
ašen net skatinu pasauliškius šių pareigų mielai imtis, 
kai hierarchija juos joms kviečia. Tačiau, mano galva, šios 
pareigos pasauliškiams yra ir bus tiktai antrinės. Esminis 
pasauliškio vaidmuo išganymo istorijoje esti atliekamas prie 
varstoto, ne prie altoriaus. Betgi reikėjo plačiau išsiaiškinti, 
kokios reikšmės varstotas turi Dievo Karalystei žemėje 
kurti. Knyga „Krikščionis pasaulyje“ ir yra šio aiškinimosi 
vaisius. Joje bandoma parodyti, kaip varstotas susijungia 
su išganymu, tapdamas šiojo įrankiu ir net būdu. Tai pa- 
grindinė manos knygos mintis. 


„Tėviškės žiburiai“. Minėtame veikale plačiau gvildenate 
pasauliškio vaidmenį. Ar tai reiškia naujo tarpsnio pradžią, kai 
vyraus pasauliškis ir sumenkės dvasiškis? 


A. Maceina. Ne, nesumenkės, o tik susiaurės! Jeigu pa- 
sauliškių atvertimo sąmonė iš tikro taps pasaulinių tarnybų 
sakrališkumo sąmone, tuomet ateis naujas tarpsnis Bažny- 
čios gyvenime; tarpsnis, kai Bažnyčios buvojimas (praesentia) 

pasaulyje bus liudijimas ne kunigo, bet pasauliškio. Ligi šiol 
šiam buvojimui liudyti eidavo į pasaulines sritis kunigai: 
kunigai ~ mokytojai ir direktoriai, kunigai — organizacijų 
vadai, kunigai — laikraščių redaktoriai ir žurnalistai, kuni- 
gai - politikai ir ministeriai, kunigai - darbininkai ir tech- 
nikai, kunigai — revoliucininkai ir partizanai... Pasauliškiai 
taip pat jau gana seniai veikia visose šiose srityse. Tačiau ta 
pati pasauliškio veikla (kaip ir dvasiškio) kažkodėl nebuvo 
laikoma Bažnyčios liudijimu pasaulio akyse. Į ją buvo žiū- 
rima kaip į profaninę, lyg ir suteptą, lyg ir įtartiną, todėl 
reikalingą dvasiškio globos, priežiūros, vadovavimo. 

Nūn, jeigu pasaulinė krikščionio tarnyba, kaip dėstau 
savo knygoje, yra sakralinė pati savyje, būdama tiesos, 
gėrio ir grožio kėlimas aikštėn bei objektyvavimas kul- 
tūriniais pavidalais, tuomet ji lieka sakralinė kiekvienu 
atveju, vis tiek ar ją eitų dvasiškis, ar pasauliškis. Tuomet 
nėra reikalo, kad tik dvasiškis būtų liudytojas Bažnyčios 
buvojimo pasaulyje: tokiu liudytoju gali ir privalo tapti 
kiekvienas sąmoningas pasauliškis; tokio liudijimo vieta 
gali ir privalo tapti kiekviena pasaulinė tarnyba. Nuose- 
kliai tad dvasiškis tokiu atveju esti atpalaiduojamas nuo 
šio liudijimo būtinybės. Tūkstančiai dvasiškių, kurie dar 
ir šiandien eina pasaulines tarnybas, galės ateityje jas 
perleisti pasauliškiams, jei tik šie suvoks bei išgyvens jas 
kaip Bažnyčios liudijimą bei jos pasiuntinybę. Kitaip ta- 
riant, dvasiškio veiklos sritis savaime susiaurės. 

Bet dėl to ji anaiptol nesumenkės. Priešingai, ji pagilės, 
nes Kunigystės sakramento vertė bei galia čia išeis aikš- 
tėn visu ryškumu. Pasaulinėms tarnyboms eiti Kunigystės 
sakramento juk nereikia. Žmogus ne tam yra pašvenčia- 
mas kunigu, kad atsidėtų mokslui, menui, ūkiui, politikai 
ar net technikai: kunigas ~- observatorijos direktorius yra 
iš tikro kažkoks nesusipratimas. Tačiau, kunigui einant 
pasaulinės tarnybas, jo kunigystė neišvengiamai esti pa- 
stumiama į šalį, o kartais net ir visiškai pridengiama, ka- 
dangi ji čia nereikalinga. Ji virsta tokio kunigo privatinės 

plotmės reikalu: iš ryto šv. Mišios (paskubomis), vakare 
brevijorius (išvargusia galva), retkarčiais išpažintys ar pa- 
mokslai kaip talka kitam kunigui. Atleiskite posakį, bet tai 
iš tikro „laisvalaikio kunigystė“. Man visados buvo ir liko 
nesuprantama, kaip kunigai nejaučia, kad tuo jie pažemi- 
na šį patį kilniausią (pagal šv. Tomą Akvinietį) sakramen- 
tą tikinčiųjų akyse ir jį nuvertina savo pačių vidiniame 
išgyvenime, nes juo neapsupa visos savo egzistencijos. Juk 
šiandien visai teisingai peikiama „laisvalaikio moterystė“, 
kai tik po darbo — išvargusi ir išsisėmusi — šeima sueina 
pat peikiamas „laisvalaikio krikštas“, kai žmogus tik sek- 
madienį atsimena, dažnai irgi tik nenoromis, kad jis yra 
pakrikštytas ir kad todėl turi pareigų Viešpaties atžvilgiu. 
Argi kitaip galėtų būti ir su „laisvalaikio kunigyste“, ku- 
nigui einant pasaulines tarnybas? 

Pasitraukęs gi iš šių tarnybų, kunigas telks visą savo 
veiklą kaip tik ten, kur Kunigystės sakramentas yra bū- 
tinas ir kur todėl jo niekas niekad atstoti negali. Tuo 
kunigo savisąmonė bus pakilninta bei sustiprinta, nes ne- 
žinau, ar esama bent vieno tikrai pašaukto kunigo, kuris 
būtų savo viduje ramus, eidamas pasaulines tarnybas, o 
kunigystę vykdydamas tik kaip antrinę pareigą. Dvasiškio 
veiklos plotui siaurėjant, gilės šios veiklos prasmė. Kunigys- 
tės sakramentas atsiskleis visu savo grožiu, nes dabar 
jis daug kur yra apneštas pasaulinių tarnybų dulkėmis. 
Jei šitaip būtų, laimėtų abu: ir dvasiškis, nes jis grįžtų iš 
svetimo lauko į savą sritį, pašvęstą Kunigyste; ir pasauliškis, 
nes jis grįžtų į savą lauką, pašvęstą Sutvirtinimu. Tuomet 
iš tikro ateitų naujas tarpsnis, ir išganymo istorija įgytų 
naują veidą. Tačiau tai priklausys nuo to, ar dvasiškiai 
suvoks, kad pasauliškiai yra tokie pat Bažnyčios buvojimo 
liudytojai pasaulyje, kaip ir jie; ir ar pasauliškiai suvoks, 
kad šis liudijimas yra jų pareiga ir kad jis vyksta jiems to- 
bulai einant pasaulines tarnybas kaip išganymo regimybę 
pasaulyje. Šiuo metu ana dviguba sąmonė dar tik prasi- 

deda. Ji dar yra gerokai susipainiojusi tiek dvasiškiuose, 
tiek pasauliškiuose. Ją išnarplioti mėginau savo knygoje. 
Kiek man pasisekė, tesprendžia skaitytojai. 


„Tėviškės žiburiai“. Kokie santykiai turėtų nusistovėti atei- 
tyje tarp dvasiškio ir pasauliškio? 


A. Maceina. Į šį klausimą mėginčiau atsakyti priminda- 
mas popiežiaus Bonifaco VIII bulę „Unam sanctam“ (1302), 
kurioje jis teigė, esą Bažnyčiai priklauso abu kardai — dva- 
sinis ir pasaulinis. Ši bulė jau ir tuo metu nebuvo pri- 
imta, nekalbant apie vėlesnius amžius; nepriimta todėl, 
kad serga dviem silpnybėm: a) Bažnyčios galiai reikšti ji 
renkasi kardą kaip prasmenį, tuo nukreipdama šią galią 
ne tiek kūrybos, kiek griovybos linkme: kardu negalima 
nieko sukurti, bet galima daug sugriauti; b) ji supranta 
Bažnyčią tik dvasiškių arba klero prasme ir todėl skelbia, 
kad pasaulinis „kardas“ taip pat turįs būti naudojamas 
pagal dvasiškio nurodymus. Kitaip tariant, abu „kardai“ 
yra sudedami į vienas rankas, būtent dvasiškio. Pasauliškis 
čia virsta, ano meto žodžiais kalbant, dvasiškio baudžiau- 
ninku: jis pluša, tačiau taip, kaip dvasiškis jam įsakinėja. 
Tai gryno klerikalizmo proverža bei viršūnė, pažadinusi 
vėliau ne vieną didžiai skaudų ne tik politinį, bet ir socia- 
linį, ir mokslinį, ir filosofinį Bažnyčios sankirtį su pasau- 
liu, kadangi visų šių sričių „kardo“ pasauliškis kaip tik 
nenorėjo patikėti dvasiškiui. Bonifacas VIII nubrėžė tokį 
santykį tarp dvasiškio ir pasauliškio, kokio neturėtų būti. 

Tačiau ar negalima šios bulės silpnybių pašalinti? Ar 
negalima užuot „kardas“ sakyti „švyturys“ kaip kūrybos 
prasmuo? Ar negalima Bažnyčios suprasti kaip esminės 
vienybės tarp dvasiškio ir pasauliškio? Ir štai šitaip aną 
pragarsėjusią bulę pataisius, pagrindinis jos teiginys „Baž- 
nyčiai priklauso“ staiga virsta gaire mūsajam klausimui 
spręsti: Bažnyčiai priklauso abu švyturiai: dvasinis ir pasauli- 
nis; pirmąjį savo rankose laiko dvasiškis, antrąjį — pasauliškis. 

Bažnyčia nėra vienarankė, bet dvirankė. Todėl ir anų 
kūrybos švyturių nešimas istorijos eigoje priklauso ne 
vien dvasiškio rankai, bet ir pasauliškio. Jų abiejų tikslas 
yra tas pats: pasaulio pašventimas, palenkiant jį Kristui kaip 
Galvai. Tačiau kiekviena Bažnyčios ranka vykdo šį pa- 
šventimą kitaip: dvasiškis specifiškai bažnytinėmis tarny- 
bomis, pasauliškis specifiškai pasaulinėmis tarnybomis. Jos 
abejos turi savą dėsningumą ir todėl autonomiją. Tačiau 
jos abejos yra susietos ta pačia tiesa, tuo pačiu gėriu ir 
tuo pačiu grožiu kaip Viešpaties kūrybos pradmeniu. Jos 
išsiskiria istoriškai, tačiau niekados ne ontologiškai. Bažnyčia, 
būdama visuma, apima jas abi ir vykdo jas laiko tėkmė- 
je, iki „visi pasieksime tikėjimo vienybę ir Dievo Sūnaus 
pažinimą, tapsime tikrais vyrais pagal Kristaus pilnatvės 
amžiaus saiką“ (Ef 4, 13). 

Jei dabar mėgintume šią pataisą išplėsti dvasiškio ir 
pasauliškio santykių kasdienai, galėtume, atrodo, padaryti 
tokių išvadų: 

a. Dvasiškis kaip Bažnyčios hierarchijos išraiška skelbia 
Evangeliją, kuri yra bendras pagrindas bei įpareigojimas 
abiem „švyturiam“: nuo Evangelijos niekas nėra laisvas; 
Evangeliją betgi autentiškai bei neklaidingai skelbia tiktai 
dvasiškis; čia jis pirmauja ryšium su pasauliškiu. 

b. Pasauliškis nusilenkia Evangelijai (ne dvasiškiui, nes 
šis kalba ne iš savęs!) ir, jos apšviestas, eina pasaulines tar- 
nybas pagal jų pačių dėsningumą, būdamas nepriklausomas 
nuo dvasiškio nurodymų, kuriems jis čia yra nekompeten- 
tingas: klero monarchija Bažnyčioje yra didžiulis klystkelis. 

c. Dvasiškis, tos pačios Evangelijos vedamas bei įkvėp- 
tas, vykdo bažnytines tarnybas nepriklausomai nuo pasau- 
liškio įgeidžių, kurie čia neturi jokios sprendžiamosios 
galios: pasauliškių demokratija Bažnyčioje yra toks pat 
didžiulis klystkelis. 

d. Dvasiškis ir pasauliškis susieina draugėn kaip pagal- 
bininkai abiejų rūšių tarnyboms: dvasiškiai pagelbsti pa- 
sauliškiams jų veikloje prie varstoto tuo, kad juos stiprina 

morališkai; pasauliškiai pagelbsti dvasiškiams jų veikloje 
prie altoriaus tuo, kad juos pavaduoja ten, kur juos dva- 
siškis kaip hierarchas pasikviečia; abipusio pasigelbėjimo 
principas yra tikrasis Bažnyčios kelias jos istorijoje, nes jis 
atsiremia į daugybę ir sykiu kuria vienybę, kas kaip tik 
atitinka Bažnyčios dievažmogiškąją prigimtį: daugingą ir 
vieningą kartu. 

Praktinis šių santykių pavidalas, be abejonės, priklauso 
nuo laiko, šalies, papročių pobūdžio. Jokio recepto čia 
nurodyti negalima. O jeigu vis dėlto ieškotume pavyzdžio, 
kur ir kada santykiai tarp dvasiškio ir pasauliškio yra buvę 
šilčiausi, ašen, nė kiek neabejodamas, nurodyčiau į katalikų 
akciją Lietuvoje, ypatingai į ateitininkiją, kurioje anas pasigel- 
bėjimo principas buvo labai ryškus. Žinoma, ir čia pasi- 
taikydavo nesklandumų, trynimosi ir net įtampos. Tačiau 
ar jos nepasitaikė ir šv. Pauliaus santykiuose su šv. Petru 
(pig. Gal 2, 11-14)? Tačiau ne šie vienkartiniai nesklandu- 
mai santykius gadina bei nuodija, o nuolatinis viršenybės 
jausmas: dvasiškio viršenybės, išreikštas minėtoje popiežiaus 
Bonifaco VIII bulėje; pasauliškio viršenybės, išeinąs aikštėn 
dabartyje nežabota pasauliškių kritika ir ne kartą net jų 
įžūlumu. Nei menkavertybė, nei akiplėšybė neprivalo žy- 
mėti dvasiškio ar pasauliškio, o nuoširdus atvirumas vie- 
nas kitam. Kai šitokia nuotaika valdys vieno ir kito dvasią, 
tuomet gražūs kasdienos santykiai susikurs savaime. 


„Tėviškės žiburiai“. Kiekvieno krikščionio uždavinys yra 
dalyvauti pasaulio krikščioninime. Kokiu būdu gali jis šią pa- 
skirtį atlikti: taikydamasis prie pasaulio bei su juo eidamas, ar 
jam priešindamasis bei jį lenkdamas krikščioniškąja linkme? 


A. Maceina. Apie tai kalbu savo knygoje platokai (plg. 
p. 258-324), todėl nenorėčiau čia kartotis. Čia pasaulio 
krikščioninimas nesudaro dilemos: arba prie pasaulio tai- 
kintis, arba jam priešintis. Greičiau krikščioninimas yra 
savotiška dialektika: ir taikintis, ir priešintis. 

Juk visas dieviškasis Apreiškimas, pradedant ženklais 
gamtoje ir baigiant Jėzumi Kristumi, yra ne kas kita, kaip 
Dievo nusileidimas į pasaulį ir įsivilkimas į jo pavidalus 
arba Dievo kenozė (plg. Fil 2, 6-8), vadinasi, prisitaiky- 
mas. Čia Dievas prisiima, kaip Šv. Paulius sako, „tarno 
pavidalą“ (ten pat), kad taptų žmogui artimas: suvo- 
kiamas, išgyvenamas, pasekamas, kadangi savo garbės 
šviesoje arba transcendencijoje „Dievo niekas niekuomet 
nėra matęs“ (1 Jn 4, 12). Šią Dievo kenozę per mažai 
apmąstome. Tuo tarpu tai ji yra vedamoji gairė Jo ir 
Jo Bažnyčios santykiui su pasauliu suprasti. Nes Kristu- 
je Dievo prisitaikymas prie pasaulio pasiekė aukščiausio 
laipsnio: prisimdamas žmogiškąją prigimtį, Dievas čia 
tapo, kaip ir mes visi, tikru žmogumi. Argi tad Bažnyčia, 
būdama Kristaus istorijoje, galėtų eiti kitokiu keliu? Juk 
jeigu Kristus, „turėdamas Dievo pavidalą“ (Fil 2, 6), tiek 
prisitaikė, jog „apiplėšė pats save“, išsivilkdamas iš die- 
viškosios būsenos ir apsivilkdamas tarno būsena, tai kaip 
galėtų Bažnyčia praeiti pro kultūrinius pasaulio pavidalus 
jų neprisiimdama? Šitaip elgdamasi, ji arba liktų grynai 
vidinis-psichinis išgyvenimas, kurio taip pat niekas niekur 
nepastebėtų (spiritualizmas), arba sustingusi vieno kurio 
kultūrinio pavidalo seniena, sakysime, lotyniškumas, kuris 
būtų svetimas visiems kitiems pavidalams ir todėl jų ne- 
įtaigojąs (tradicionalizmas). Pasaulio kultūra yra Bažnyčiai 
tokios pat reikšmės, kokios Kristui žmogaus prigimtis. Įsikūny- 
ti yra Bažnyčios veiksena pasaulyje ir tuo pačiu jo krikš- 
čioninimo būdas. O įsikūnyti reiškia padaryti pasaulį tiek 
savą, jog jis taptų sudedamąja Bažnyčios prigimties dalimi 
(jos žmoniškumas). Tai viena minėtos dialektikos pusė. 

Pasaulio krikščioninimas yra tačiau jo keitimas: atnau- 
jinimas, perkūrimas, palenkimas Kristui, vadinasi, nesu- 
sitaikymas su juo tokiu, koks yra, taigi jam priešinimasis, 
kadangi pasaulis yra pilnas blogio. Šia prasme Bažnyčia 
irgi eina Kristaus pėdomis. Kristus prisiėmė pilnutinę žmo- 
giškąją prigimtį, išskyrus nuodėmę, nes nuodėmė prigim- 

čiai nepriklauso; priešingai, ji prigimtį gadina bei iškreipia 
tuo, kad ją stumia tolyn nuo Dievo. Tai reiškia: Logo 
įsikūnijimas buvo sykiu ir pasaulio paneigimas; pasaulio, 
kiek jis yra nuodėmingas ir todėl Dievui prieštaringas. 
Taip ir Bažnyčia. Ji prisiima pasaulio pavidalus, kur ir 
kiek jie yra dieviškosios kūrybos (tiesos, gėrio ir grožio) 
išraiška. Bet ji atmeta pasaulio pavidalus, kur ir kiek jie 
dieviškąją kūrybą griauna ir dieviškąjį paveikslą žmoguje 
temdo. Nes „kaip suderinti Dievo šventyklą su stabais?“ 
(2 Kor 6, 16). Nuosekliai tad krikščioninti pasaulį reiškia 
visados buvoti atstu nuo jo, nes kitaip neregėtume jame 
veikiančios niekšybės paslapties (plg. 2 Tes 2, 7) ir tuo 
pačiu patys patektume į jos pinkles. Tai antroji pasaulio ir 
Bažnyčios arba pasaulio krikščioninimo dialektikos pusė. 

Štai kodėl savo knygoje šalia ištikimybės ir įsiparei- 
gojimo pasauliui kalbu ir apie dvasių skyrimą bei nesi- 
taikymą prie pasaulio. Šiuo atžvilgiu pasauliškis, kurio 
įnašas pasaulio išganymui vyksta kaip tik pasaulinėmis 
tarnybomis, turi būti ypatingai budrus, nes pasaulis yra ne 
tik šalia jo; pasaulis yra jis pats - ligi pat savo prigimties 
gelmių. Ana dialektika - prisitaikyti ir priešintis — liečia 
ne tik objektyvią plotmę, bet ir subjektyvią arba mus pa- 
čius, nes ir mes patys esame persunkti blogio, vadinasi, 
visados tykomi pavojaus pasukti keliu, vedančiu tolyn 
nuo Dievo, ir tuo išduoti mūsąjį pašaukimą. 


„Tėviškės žiburiai“. Esate parašęs eilę veikalų teologinėmis 
temomis. Ar tai atskleidžia Jūsų minties bei širdies linkmę, ar 
į šią sritį skatina Jus religinės literatūros stoka lietuviškajame 
gyvenime? 


A. Maceina. Atsakyti į šį Jūsų klausimą man yra truputį 
nejauku, nes čia reikia kalbėti labai atvirai, gal net per 
atvirai. Prisipažinsiu: religinės literatūros stoka (tiek seniau 
tėvynėje, tiek dabar tremtyje) nevaidino mano rašymui jo- 
kio vaidmens. Aš nesijaučiu už šią stoką atsakingas ir nesu 

kviestas ar kviečiamas jos užpildyti. Kaip jau minėjau, 
pasauliškio tarnybą prie altoriaus laikau antrine. Tai tinka 
ir religinės literatūros kūrimui: šisai yra dvasiškio pareiga 
kaip Evangelijos skelbimo būdas. Bet mūsų laikais pamokslo 
šventykloje nebepakanka. Mūsų meto žmogus daugiau skai- 
to, negu klauso. Todėl šalia sakytinio žodžio (dažnai net ir 
vietoje jo) šiandien yra būtinas ir rašytinis žodis. Tačiau jam 
gaminti yra pašaukti bei pašvęsti dvasiškiai. O dvasiškių 
šiam reikalui turėjome ir turime pakankamai — tiek, kiek 
tokių žmonių neturi jokia kita mūsojo gyvenimo sritis. Tai 
esu spaudoje užsiminęs jau ne kartą. Todėl ašen nesijaučiu 
esąs dvasiškio padėjėjas rašto srityje. Apie šimtas tremties 
dvasiškių, sugebėję parašyti disertaciją ar licenciato darbą, 
sugeba, be abejonės, ir toliau rašyti knygų. O jei jie to 
nedaro, tai jau yra jų pačių ir jų vadovybės reikalas. Pa- 
sauliškis gali pirštu rodyti į šį trūkumą, tačiau jis nėra įpa- 
reigotas tokiu atveju eiti pagalbon, kaip jis nėra įpareigotas 
atlikti Dievo Žodžio liturgiją, jei kunigas laiku šventyklon 
neatėjo, nes - pramiegojo. Tai visai kas kita, negu misijų 
kraštuose ar komunistų valdomose šalyse. Bėdos atvejo re- 
liginei literatūrai kurti lietuviškajame gyvenime tikrai nėra. 
Čia esama tik vidinio polėkio stokos. Dėl šios priežasties ne 
vienas mano bičiulis yra mane gundęs liautis pagaliau 
rašius religinio pobūdžio knygas ir imtis filosofinių ar 
literatūrinių. 

Jeigu tad tremtyje parašiau keletą šios rūšies dalykų, 
tai vedamas tiktai savos minties bei širdies. Kaip žinote, savo 
jaunystėje praleidau penkerius metus kunigų seminarijoje 
Gižuose, Vilkaviškio vyskupijoje (ne Kaune, kaip kartais 
spaudoje rašoma), svajodamas tapti kunigu. Juo netapau. 
Tačiau dėmesio religijai dėl to nepraradau. Man atrodė, 
kad jei Dievas yra; jei Jis davė žmonijai Apreiškimą; jei 
įsteigė Bažnyčią, kad ši plėstų Jo išganomąją Valią istori- 
joje, — tai juk negalima praeiti pro tokius įvykius tylomis, 
nepasiklausus, ką jie reiškia man pačiam ir kokie santykiai 
turi susiklostyti tarp jų ir žmonijos. Dvylika metų Vokie- 

tijoje (1944-1956) neturėdamas jokios aiškesnės tarnybos, 
mėginau leisti laiką, kaip tik šiuos mūsų tikėjimo įvykius 
apmąstydamas įvairiais atžvilgiais ir juos net iš naujo pa- 
studijuodamas Freiburgo i. Brsg. universiteto Teologijos 
fakultete trejetą semestrų. Iš šių apmąstymų bei studijų ir 
gimė pirmosios mano knygos tremtyje. O kad jos negulėjo 
stalinėje, tai reikia dėkoti prel. Pr. Jurui, kuris jau 1948 m. 
pasisiūlė išleisti mano „raštus“. Jis turėjo galvoje senuo- 
sius, pasirodžiusius Lietuvoje. Bet aš tada jau buvau para- 
šęs porą naujų („Didysis inkvizitorius“ ir „Jobo drama“). 
Tad šie ir išėjo pirmiausia, o po jų ir kiti — vis to paties 
prelato lėšomis. Vėliau atsirado naujų mecenatų: kun. P. 
Ažubalis, prel. P. Celiešius, kun. V. Puidokas, kuriems visiems 
šia proga reiškiu viešą bei gilią padėką. Taigi ne aš atėjau 
pagalbon dvasiškiams savo raštais, o dvnsiškiai atėjo man pa- 
galbon, kad šie raštai galėtų pasirodyti viešumoje. O kad jie 
iš dalies užpildo religinės literatūros stoką mūsų gyvenime, 
tai tik atsitiktinis ir antrinis dalykas. Šisai akstinas nebuvo 
jų atsiradimo vidinė paskata. 


„Tėviškės žiburiai“. Rašydamas bei leisdamas savo veika- 
lus, sulaukiate, be abejonės, įvairių atsiliepimų iš skaitytojų ir 
recenzentų. Kaip žiūrite į jų atoveiką? Ar randate pakankamo 
dėmesio savo idėjoms? 


A. Maceina. Pačiam autoriui tai sunku vertinti. Recen- 
zijų, atrodo, esama pakankamai. Tačiau recenzija visados 
yra tik nuoroda skaitytojui, kad štai išėjusi nauja knyga. 
Be abejonės, recenzentas paprastai pareiškia ir kritinių 
pastabų, tačiau jos esti neišvengiamai tik kitokios pažiū- 
ros santrauka, o ne šios pažiūros platesnė bei sistemin- 
gesnė sklaida. Ir štai šio dalyko ašen kaip tik ir pasigendu 
mūsų laikraštijoje. Mums stinga didesnio dėmesio pačioms 
problemoms. Kiekviena knyga — kito ar mano - pateikia 
skaitytojui aibę klausimų. Kodėl tad nepanagrinėjus - ne 
tiek knygą, kiek tą ar kitą klausimą? Deja... Sakysime, 

„Didžiųjų dabarties klausimų“ (1971) recenzentams atsa- 
kiau eile „Laiškų mano kritikams“ („Draugo“ kultūrinis 
priedas, 1972, Nr. 44-52), manydamas, kad tuo išjudinsiu 
pačių problemų sklaidą. Bet visiškai nieko. Niekas nesiteikė 
kalbėtis toliau. Viena vienintelė mano paliesta problema 
rado netikėto atgarsio, būtent P. Teilhard'o de Chardino. 
O kad ir ji per greitai neužsnūstų, parašiau irgi eilę „Laiš- 
kų Teilhard'o šalininkams“ („Draugo“ kultūrinis priedas, 
1973, Nr. 40-51). Tačiau Teilhard'as nėra nei vienintelė, 
net pati svarbiausia problema, kuri turėtų mus jaudinti ir 
dėl kurios galėtume pasiginčyti. 

Pastarojoje mano knygoje „Krikščionis pasaulyje“ tokių 
šio meto klausimų esama daugybės. Ar jie bus spaudoje 
svarstomi šiandien dar per anksti pasakyti. Tačiau šio 
pokalbio pradžioje sąmoningai pabrėžiau, kad tai knyga, 
skirta pasauliškiams, ir kad todėl pasauliškiai patys pirmieji 
turėtų ją vertinti bei joje keltus ar pajudintus klausimus 
toliau išvystyti. Ar ši viltis įvyks? Lukterėkime! 

Ar esama pakankamo dėmesio manoms idėjoms? Ma- 
nau, kad senesnėje kartoje — taip. O jaunesnėje, augusioje 
jau tremtyje? Nežinau, nes su šia karta tiesioginio sąlyčio 
neturiu. Tai jau galėtumėte Jūs, mielasis Redaktoriau, ge- 
riau pasakyti. 

Tuo, atrodo, ir būsiu išsėmęs Jūsų man pateiktus klau- 
simus. Dėkodamas Jums, kad šiuo būdu atveriate savo 
puikiai redaguojamo ir įdomaus laikraščio skiltis manajam 
„Krikščionis pasaulyje“ pristatyti, linkiu Jums didžios sė- 
kmės ir reiškiu gilią pagarbą. 


Jūsų A. Maceina 


PER FILOSOFĄ PRASIVERŽIA 
DVASINIS NERIMAS 


Pokalbis su Antanu Maceina 


[Antano Maceinos minties išsivystymas yra perėjęs keletą tarps- 
nių, kurie, nors ir būdami susiję vienas su kitu, vis dėlto gerokai 
skiriasi savo svoriu ir savo santykiu su filosofija. Numatytas būti St. 
Šalkauskio įpėdiniu filosofijos pedagogikos srityje, A. Maceina keletą 
pradinių savo darbų ir skyrė šiai sričiai (svarbesnieji: „Tautinis au- 
klėjimas“, 1934; „Dabarties pedagogikos srovės“, 1932; „Pedagogikos 
istorija 1“, 1939). Tačiau gavęs iš Šalkauskio dėstyti Teologijos- 
filosofijos fakultete tik kultūros filosofiją, greitai perėjo į šią sritį, 
taip kad kiti Lietuvoje pasirodę jo raštai jau yra kultūrfilosofinio 
pobūdžio (svarbiausi: „Kultūros filosofijos įvadas“, 1936; „Pirminės 
kultūros pagrindai“, 1936-1938 „Logos“ žurnale; „Socialinis teisingu- 
mas“, 1938 ir „Buržuazinės kultūros žlugimas“, 1940). 

Išeivijoje A. Maceinos mintis pasuko istorijos ir religijos filoso- 
fijos linkme. Nei pedagogikai, nei kultūros filosofijai jis daugiau 
nebeatsidėjo. Istorijos filosofijai ir net jos teologijai priklauso tokie 
A. Maceinos raštai, kaip: „Didysis inkvizitorius“ (1950, vok. vert. 
1952), „Niekšybės paslaptis“ (vok. 1955, liet. 1964), „Asmuo ir is- 
torija“ (1981). Religijos filosofiją A. Maceina pradėjo „Jobo drama“ 
(1950), kurioje jis mėgino teikti teistinio egzistencializmo apmatus, 
pasikviesdamas talkon K. Jasperso „ribinių būklių“ (Grenzsituationen) 
sąvokas. Vėliau A. Maceina žengė keletą žingsnių beveik grynai 
teologiniu keliu, nagrinėdamas tokius krikščioniškosios religijos pa- 
vidalus, kaip Kristus („Dievo Avinėlis“, 1966), Marija („Didžioji 
Patarėja“, 1958), Pranciškus Asyžietis („Saulės giesmė“, 1954). Jis 
atsiliepė ir į bažnytines pakaitas po Antrojo Vatikano susirinkimo 

(„Bažnyčia ir pasaulis“, 1970), ir į pasauliškio savimonės aštrinimą 
(„Krikščionis pasaulyje“, 1973). Savo religijos filosofiją A. Maceina 
išdėstė dviejuose veikaluose: „Didieji dabarties klausimai“ (1971) ir 
„Religijos filosofija“ (1976). 

Pačios filosofijos sampratai A. Maceina skyrė pastarąją stambo- 
ką savo knygą „Filosofijos kilmė ir prasmė“ (1978). Ryšium su šia 
knyga ir kartu A. Maceinos 75-erių amžiaus metų proga skelbiame 
pokalbį su šiuo senosios mūsų mąstymo kartos atstovu. Pokalbiui 
klausimus yra pateikę Algis Mickūnas, Liūtas Mockūnas ir Vincas 
Trumpa. 


„Akiračiai“. Jūsų galvojime yra radę atgarsio vokiečių ir 
iš dalies prancūzų bei rusų filosofinė tradicija. Tačiau jame 
pasigendame sąlyčio su anglosaksų filosofų mintimis, pvz., Hob- 
beso, Locke'o, Hume'o, J. G. Millo, Benthamo, N. Chomsky'o 
ir kitais. Būtų įdomu patirti kodėl? 


A. Maceina. Ogi todėl, kad mano jaunystės metais lietuviš- 
koji dvasinė kultūra apskritai neturėjo sąlyčio su anglosaksų 
dvasine kultūra, išskyrus keletą dailiosios literatūros kūrėjų 
(G. N. Byroną, Ch. Dickensą, W. Scottą, W. Shakespeare'ą, 
O. Wilde'ą...), kurių viena kita knyga buvo išversta ir lie- 
tuvių kalbon. Lietuva siejosi su anglosaksų kraštais ekono- 
miniais ryšiais, tačiau šių kraštų mintis — jos šaknys ir jos 
išsivystymas — buvo likę užu mūsų šalies sienų. Kas gi, 
sakysime, iš prieškarinės mūsų inteligentijos yra studijavęs 
Anglijos universitetuose? Tad ir aš nebuvau išimtis. Ir man 
anglosaksų pasaulis buvo ir liko nepažįstamas. O vėliau su- 
eiti su juo į sąlytį jau nebebuvo nei progos, nei laiko. Užtat, 
istoriškai žiūrint, yra tikra palaima mūsų tautai, kad šian- 
dien ne vienas išeivijos jaunųjų mąstytojų anglosaksų min- 
ties lobyną ne tik patys studijuoja, bet jį perteikia ir kitiems, 
dėstydami Amerikos ar Australijos aukštosiose mokyklose. 
Jei tad tektų istorijos ratui pasisukti mūsų trokštama linkme, 
dvasinė lietuviškoji kultūra jau būtų apvaisinta ir anglosaksų 
mąstymo vertybėmis. 

Tačiau yra dar viena, kiek gilesnė, priežastis, kodėl man 
buvo lemta praslysti pro anglosaksų filosofiją. Europos kon- 
tinento filosofai laiko anglosaksų mąstytojus nekritiškais po- 
zityvistais. Pasinėrę logikos ir mokslų teorijos problemose, 
jie nepersvarstą savo pagrindų, kuriais jie esą tikri jau nuo 
Apšvietos meto. Metodologija persunkianti jų darbus, todėl 
šie virstą grynai formaliniais, be turinio. Metafizikos nei- 
gimas esąs anglosaksų mąstytojams savaime suprantamas 
dalykas, nors iš tikro šis neigimas yra tik vienos metafizikos 
pakeitimas kita, anglosaksų atveju — nekritiška metafizika. 
Galimas daiktas, kad šis priekaištas nėra pagrįstas visu 
plotu: naujojoje anglosaksų filosofijos istorijoje metafizikos 
esama (pvz, Witeheado). Vis dėlto anglosaksų mąstymas 
nuo T. Hobbeso laikų yra stipriai persunktas empirizmo 
ir sociologizmo, o pastaruoju metu ir pozityvizmo, kuris šį 
mąstymą ~ noromis nenoromis - palenkia gamtos mokslams 
ir pastūmi jį į metodologinį formalizmą. Mat negalėdama 
patikrinti mokslų turinio tiesos, filosofija tokiu atveju tikrina 
tik mąstymo eigos taisyklingumą ir esti savaime užgožiama 
logikos. Bet kaip estetika nėra menas, taip logika nėra fi- 
losofija. Nėra, sakysime, J. M. Bochenskio logikos; yra tik 
didžiulė Bochenskio knyga apie logiką. Užtat yra Aristotelio 
metafizika kaip priešingybė Platono metafizikai. Aš pats esu 
didžiai atokus formalizmui. Loginė bei metodologinė sąvokų 
sklaida yra reikalinga kaip paruoša mąstyti, bet ji pati nėra 
mąstymas, kaip jį supranta europinė tradicija — nuo Aristote- 
lio iki M. Heideggerio. Aš gi esu šioje tradicijoje išaugęs ir 
su ja suaugęs. Taip tad ir lieku atstu nuo anglosaksų. 


„Akiračiai“. Kas yra laikina ir kas pastovu Jūsų galvo- 
jime? Ar Jums yra tekę ankstesnius filosofinius sprendimus 
pergalvoti ir pakeisti? 

A. Maceina. Ir taip, ir ne! Mano galvojimas, kaip ir kiek- 
vieno žmogaus, yra brendęs ir šia prasme kitęs. Tai, ką 


rašiau jaunystėje, dabar nusakyčiau kitaip, o daugelio 

dalykų nė neliesčiau. Mat mano galvojimas pakelia spra- 
gas; tai reiškia: ašen neturiu troškulio atsakyti į visus 
klausimus ir mielai prisipažįstu atsakymo neturįs. Ši „do- 
rybė“ ne kartą stebindavo mano studentus, nes jie buvo 
pripratę santykiauti su dėstytoju pagal rusišką posakį: 
„profesorius turįs viską žinoti - profesor dolžen vsio znatj“. 
Iš tikrųjų gi studentą ir profesorių jungia ne bendras ži- 
nojimas, o greičiau bendras nežinojimas, kuris abu, atsaky- 
mo ieškančiuosius, suartina labiau negu perteiktos Žinios. 
Aš niekad nemėginau kurti sistemos. Pasitenkinau iškaps- 
tinėjęs vieną kitą klausimėlį. Nekurdamas gi sistemos, 
neišgyvenau savo galvojime nė kokių ypatingų lūžių, 
kurie verstų keisti pačius pagrindus, kaip tai regime, pa- 
vyzdžiui, M. Schelerio ar VI. Solovjovo atvejais. Filosofinis 
lūžis dažniausiai ateina susidūrus su blogiu — ne kaip su 
teorine problema, bet kaip su egzistenciniu išgyvenimu. Ir 
Scheleris, ir Solovjovas kūrė sistemas: pirmasis etinę, an- 
trasis metafiziškai istoriosofinę. Bet kai Scheleriui pačiam 
reikėjo pakelti ir nešti kaltę ir kai Solovjovas pats pare- 
gėjo (gal vizijoje?) įasmenintą blogį piktos valios pavidalu, 
sudužo tiek vertybinė etika, pagrįsta savaiminga vertės 
įžvalga (Wertschau), tiek evoliucinė istoriosofija, pagrįsta 
savaimingu gėrio augimu ir žmonijos jungimusi į vienybę 
(vseedinstuo). 

Man pačiam blogis įvairiu savo pavidalu (skurdas, 
nelaimė, pikta valia, mirtis) buvo artimas nuo pat anksty- 
bos jaunystės (mirus motinai, augau Prienuose pas tetą), 
tad ir mano galvojimas labiausiai buvo apspręstas kančios: 
nei stebėtis, nei abejoti neturėjau kuo. Svarbiausia gi, kad 
nesistengiau teikti atsakymo į blogio esamybę pasaulyje. 
Todėl mane ir patraukė Jobo knyga, kurioje tokio atsaky- 
mo irgi nėra: blogis yra pergalimas, jį iškenčiant, vadinasi, 
ne teoriniu sistemos kūrimu, o egzistenciniu asmens elge- 
siu. Neišgyvenau pasaulėžiūrinio lūžio, nes nebuvo kam 
lūžti. Vis dėlto, mąstymui bręstant, dviejų dalykų teko 
atsisakyti, būtent: polinkio pranašauti ir pirmavaizdžių teori- 

jos. Kas apmąsto kultūrą bei istoriją, paprastai nūsta spėti, 
kaip kultūra vystysis ateityje. Tai mėginau ir aš knygelėje 
„Buržuazijos žlugimas“. Gretindamas buržuaziją su pro- 
metėjizmu, rašiau, esą buržuazija kaip istorinis pavidalas 
yra jau išsisėmusi ir todėl viešojo gyvenimo toliau nebe- 
valdys; jos vietą užims prometėjizmas, tai yra herojinis 
žmogaus teigimas, susijęs su kovingu nusigrįžimu nuo 
Dievo. Tai ir buvo mano šūvis pro šalį: praėjus vos 40 
metų nuo šios „pranašystės“, buržuazija ne tik įsigalėjo 
visose Vakarų gyvenimo srityse, bet net ir komunizmas, 
mano laikytas vienu iš prometėjizmo pavidalų, virto ryš- 
kiausia buržuazijos apraiška. Vėlesniuose mano raštuose 
tokių „pranašysčių“ nebėra; juose esama tik kritinio žvil- 
gio ir reiškinių sklaidos. 

Platoniškai augustiniškieji pirmavaizdžiai buvo pate- 
kę į mano galvojimą iš VI. Solovjovo per St. Šalkauskį 
ir šmėkščiojo mano raštuose gana ilgą laiką, nepaisant, 
kad prof. Pr. Kuraitis mudu su St. Šalkauskiu nuolatos 
pašiepdavo klausdamas: „Ar ir šuns pirmavaizdis yra 
Dievuje?“ Betgi rašydamas „Religijos filosofiją“ galop 
supratau, jog pirmavaizdžių teorija yra ne kas kita, kaip 
meninės kūrybos proceso perkėla į dieviškąją kūrybą. 
Ši teorija perkelia daiktų esmę į transcendentinę plotmę 
ir tuo būdu paverčia mūsąjį pasaulį kažkokių beesmių 
šmėklų buveine, kaip tai aiškiai jausti Platono olos ale- 
gorijoje („Politika“), kurioje, pasak M. Heideggerio, „tie- 
sa patenka po idėjos jungu“, kadangi ne regimybė esanti 
tiesa (regimybė esanti tik šešėlis), o už mūsų nugaros 
buvojanti idėja. Ši „šešėlių metafizika“ yra įtaigavusi 
krikščioniškąjį mąstymą visą metą; ji yra ryškiai bylojusi 
bažnytinėje asketikoje ir net moralėje; ji yra nukreipusi 
krikščionis nuo įtampaus kultūros kūrimo ir pažadinusi 
„bjaurėjimąsi pasauliu - contemptus mundi“. Pati savyje 
tačiau ši teorija yra nepateisinama logiškai ir nereika- 
linga ontologiškai. Tad ir teko ja nusikratyti, apmąstant 
dieviškosios kūrybos pobūdį. 

„Akiračiai“. Jūsų galvosena atrodo esanti istoriška ir asme- 
ninė. Ar neveda ji (a) į istorinį reliatyvizmą ir (b) į taip sun- 
kiai šiame amžiuje fenomenologijos nugalėtą psichologizmą? 


A. Maceina. Iš tikro ji tokia yra: ir istoriška, ir asme- 
niška. Filosofinė galvosena kitokia nė būti negali. Filoso- 
fija yra istoriška todėl, kad ji savimi objektyvuoja žmogų 
kaip hermeneutinę būtybę, kuri interpretuoja viską nuo 
pat pradžios, kadangi kalba apie viską nuo pat pradžios. 
Kalba yra pirmykštė interpretacijos forma. Ji yra pagrin- 
dinė interpretacijos forma filosofijai ir poezijai. Todėl nėra 
filosofijos, kuri ne interpretuotų, o įrodinėtų, kaip tai daro 
mokslas; taip pat nėra filosofijos, kuri ne interpretuotų, 
o skelbtų, kaip tai daro religija. Gi būdama interpretacija 
savo esme, filosofija yra savaime palenkta istorinei kaitai, 
kaip jai yra palenktas ir pats Žmogaus žodis. 

Ar tai neveda į istorinį reliatyvizmą? Ši tiesos teorija 
buvo ir tebėra stipriai peikiama. Bet ką gi „reliatyvizmas“ 
iš tikro reiškia? Ne ką kitą, kaip „santykį — relatio” (plg. 
veiks. referre — sugretinti). Santykis gi visados aprėžia, va- 
dinasi, reliatyvina. Tai tinka kiekvienai mūsų būvio apraiš- 
kai. Tai tinka ir tiesai. „Tiesa yra kompromisas“, - vienoje 
knygoje yra parašęs Maxas Muelleris, vokiečių katalikų 
filosofas, su kuriuo man teko bendradarbiauti Freiburgo 
universitete. Pabrėžiu katalikų, kad nusiramintų tie, kurie 
miršti, kad ir dogmos apibrėžimas yra kompromisas, t. y. 
reliatyvybė: nėra absoliučių dogminių ištarų jau vien todėl, 
kad jos visos nusakytos žmogiškaisiais žodžiais, reliaty- 
viais pačia savo prigimtimi. Absoliutinis žodis galėtų būti 
tik vienas. O koks gi žmogiškasis žodis ir kurios kalbos 
būtų pajėgus ištarti absoliutybę? Manydami, kad žodis 
„Jahve“ yra tikrinis Dievo vardas, tartas paties Dievo, 
žydai — iš pagarbos ar iš baimės — pakeitė jį žmogiškuoju 
žodžiu „Adonai“. Tai gražus prasmuo mūsų klausimui: 
filosofijoje nėra „Jahvės“; filosofijoje yra tik „Adonai“. 

Jau Platonas suprato, kad žmogaus egzistencija yra 
tragedija ir komedija kartu, todėl leido Sokratui „Puotos“ 
gale teigti, jog tikras tragedijos rašytojas privaląs būti ir 
komedijos poetas. O kaip gi baigėsi pati Platono puota, 
kurios dalyviai svarstė tokios didžios reikšmės klausimą, 
kaip grožis ir meilė? Naktibaldų būrys įsiveržė į pokal- 
bio patalpas, nugirdė vynu pokalbio dalyvius, kad šie 
galop ėmė snausti ir nebegirdėjo, ką Sokratas jiems dėsto. 
Tai irgi gilus prasmuo! Gyvenimo ironija sužlugdo bet 
kokį absoliutinį teiginį. Mūsoji moderninė istorinė sąmonė 
neturi jokio masto, kuriuo pasvertų filosofines sistemas 
tiesos ar netiesos svarsčiais. Istorinis reliatyvizmas nėra 
tokia naivi teorija, kaip jai dažnai prikaišiojama. Argi ne 
E. Husserlis yra pasakęs, kad mes turime turėti drąsos 
žvelgti reliatyvybei į akis? Be abejo, galima suabsoliutinti 
ir reliatyvizmą, pamirštant, kad jis yra santykis, tai reiš- 
kia: buvojimas dviejų priešpriešiais vienas kitam ir kartu 
galimybė buvoti abiem. Argi tai ne raugių ir kviečių ale- 
gorija, randama Evangelijoje? Jei tad mano galvosena į 
tokį reliatyvizmą vestų, nebūgštaučiau ir jos nekeisčiau. 


„Akiračiai“. O filosofijos asmeniškumas? Ar neveda jis į 
psichologizmą, su kuriuo rungėsi Husserlio fenomenologija? 


A. Maceina. Anaiptol! Metais prieš savo mirtį (1938) 
kalbėjo sykį Husserlis buvusiai savo mokinei Adelgundis 
Jaegerschmid (cituoju iš jos 1982 m. paskelbtų užrašų): 
„Didžiausias mano priešas yra neoscholastika... Neoto- 
mizmas yra nekūrybiškiausias dalykas, koks tik gali būti. 
Pats Tomas buvo išmintinga ir kūrybinė galva. Jis dirbo 
savarankiškai. Aš ji labai gerbiu. Bet... Tomas nebuvo 
neoscholastikas“, — nusišypsojo Husserlis. Ir ši šypsena, 
kaip tik atskleidžia jo mintį: filosofija yra gyva tik tol, kol 
ji laikosi asmeniniu jos kūrėju; atitrūkusi nuo asmens ir 
virtusi „mokykla“, ji sustabarėja. Todėl visi neo-(tomistai, 
kantistai, hegelistai, marksistai...) yra beveidžiai kartotojai. 

Ir juo labiau jie savo mokytoju seka, juo labiau jų mąsty- 
mas lėkštėja. Juo arčiau esu prie Aristotelio, juo toliau esu 
nuo savęs paties. Filosofijoje, kaip ir mene, svarbu pačiam 
eiti. Filosofas nėra, kaip tai pašiepė Schopenhaueris, pašto 
tarnautojas, kuris ima laišką pro langelį, lipdo ženklą ir, 
šį užantspaudavęs, meta į krepšelį — kiekvienos filosofinės 
„mokyklos“ simbolį. Filosofas iš istorijos gautą „laišką“ 
visų pirma perskaito pats savo akimis. Nėra filosofijos be 
filosofo. 

Ar tai ne psichologizmas? Atvirkščiai! Asmeninis fi- 
losofijos pobūdis kaip tik saugo ją nuo psichologizmo, 
kadangi šisai visus dvasios reiškinius suveda į psichinius 
veikimus ir tuo būdu juos apibendrina. Asmuo gi yra vien- 
kartybė, todėl ir filosofijoje vykstanti būtybės interpretaci- 
ja yra vienkartinė: kūrybinė ir originali. Jei filosofavimas 
išsisemtų psichiniu veikimu, jis galėtų būti pakartotas. 
Tokiu atveju kiekvienas tomistas būtų tolygus Tomui ir 
kiekvienas marksistas - K. Marxui. Laimei, yra tik vie- 
nas Tomas ir tik vienas Marxas. Manau, kad tai turėjo 
galvoje ir Husserlis teigdamas: „Visados yra Aš, kuriuo 
pradedame (ar remiamės), o ne daiktas, medis ar namas“; 
originalo kalba: „Es ist immer das Ich, das wir setzen, 
nicht ein Ding, ein Baum oder ein Haus“. Pabrėždamas Aš 
kaip pradmenį (Setzung), Husserlis anaiptol nemano, kad 
šis pradmuo išsisemia psichiniu veikimu. Husserlis pra- 
džioje buvo didžiulis psichologizmo priešininkas: „Mano 
filosofijos pastanga visados traukėsi nuo subjektyvumo 
į būtybę — von Subjektiven weg zum Seienden“. Bet tai 
buvo tik pirmas žingsnis esmei įžvelgti (Wesensschau). 
Vėliau Husserlis žengė, kaip jis pats tai vadina, ir „antrą 
žingsnį“, būtent: kaip sąmonė sugauna esmę kaip gryną 
savo turinį nepriklausomai nuo konkretaus esmės buvi- 
mo; ir jis smarkiai jaudindavosi, jei kas šio antro žingsnio 
nepastebėdavo, likdamas tik prie pirmojo - prie esmės 
įžvalgos. Užtat Husserlis nuolatos kalbėdavo apie „gry- 
ną objektą“ (Gegenstand), „gryną Aš“, „gryną reiškinį“ 

(Phanomen), reikalaudamas iš savo studentų pastudijuoti 
aukštąją matematiką, kadangi tik matematiniame mąstyme 
atsiskleidžiąs sąmonės turinio „grynumas“: skaičius (2 ar 
3) esąs „grynas skaičius“ tik sąmonėje, ne mūsų tikrovėje. 
Nesunku pastebėti, kad čia Husserlis ėjo aiškiai Platono 
keliu: „grynas apskritimas“ esąs tik apskritimo idėja, nes 
tikrovėje kiekvienas apskritimas turįs bent dalelę ir tiesio- 
sios linijos. Tačiau kadangi Husserlis Platono idėjų trans- 
cendentiškumo nepriėmė, tai visą aną „grynąjį objektą“ jis 
talpino sąmonėje, reikalaudamas betgi neįsileisti jon nieko, 
kas objekto grynumą „suterštų“, ir kartu pripažindamas, 
kad šitoks „suteršimas“ esąs galimas: tai gerai išdėstė 
Husserlio mokinys H. Leyendeckeris savo knygoje „Ap- 
gaulės fenomenologija“. 

Ar Husserlio fenomenologija psichologizmą nugalėjo? 
Nedrįsčiau teigti, žinodamas, kad, dar Husserliui gyvam 
esant, buvo daromas jam priekaištas: kaip gali sąmonė ko 
nors siekti (intendieren), jei ji yra „visiškai tuščia, be jokio 
turinio“, kaip skelbė Husserlis. Šiam priekaištui pritarė ir 
M. Heideggeris. Priekaištas atsigauna ypač šiandien ne- 
paprastai išaugusios ir tiesiog vyraujančios psichologijos 
akivaizdoje - tiek Amerikoje, tiek Europoje, ypač Vokie- 
tijoje. Psichologizmo nugalėjimą ar nenugalėjimą galėtų 
atskleisti tik nauja filosofija, kurios po Heideggerio-Jas- 
perso-Marcelio-Sartre'o mirties tuo tarpu dar neregėti. 


„Akiračiai“. Bet jeigu Jūs teigiate, kad filosofija esanti 
išraiška asmeninio būties apmąstymo, koks tuomet gali būti 
istorinis sąryšis tarp filosofinių mąstytojų? O tokio sąryšio juk 
esama. Filosofijos istorinė eiga vyksta, besigalinėjant ir bespren- 
džiant sisteminės filosofines problemas. Kaip tad ši eiga virsta 
istorine vienybe? 


A. Maceina. Lygiai taip, kaip ir meno atveju. Asmeni- 
nio meninės kūrybos pobūdžio, rodos, niekas nėra mėgi- 
nęs neigti. O vis dėlto menas turi istoriją: ne menininkų, 

o meno istoriją. Taip ir su filosofija. Ir ji turi istoriją — irgi 
ne filosofų, o filosofijos istoriją. Tačiau čia pat reikia pa- 
brėžti, kad kiekviena kultūrinė apraiška turi savitą istoriją. 
Tai reiškia: jos trukmė laiko eigoje vyksta tik jai vienai 
specifiniu būdu. Ryškus pavyzdys mūsų reikalui gali būti, 
sakysime, technikos istorija. Ji būdinga tuo, kad daro 
pažangą, kiekvieną sykį vis pralenkdama ir užu savęs pa- 
likdama ankstesniąją techniką. Technikos praeitis visados 
yra atgyvena. Jos dabartis yra tik muziejinė, net jei kartais 
atskiri padargai dar tebebūtų naudojami „romantikos“ 
dėlei, pavyzdžiui, karieta sutuoktuvių proga. O taip yra 
todėl, kad technika vykdo tą patį principą, tik vis tobu- 
liau ir tobuliau. Tad ankstesnieji šio principo rezultatai ir 
virsta atgyvenomis. Kam dengti stogą šiaudais, jei turime 
čerpių? 

Filosofijoje gi atgyvenų nėra. Viena teorija čia ne- 
paverčia prieš ją buvusiosios seniena. Labai stebėjausi, 
kai sykį vienas filosofijos daktaras, parašęs Miuncheno 
universitete labai gerą (summa cum laude) disertaciją apie 
Aristotelio pirminę medžiagą (prote hyle), man tarė: „Po 
mano disertacijos Aristotelis yra baigtas (erledigt)“. Tai 
buvo ne tik psichinis putlumas, bet ir filosofinis nai- 
vumas neįžvelgiant, kad jokia filosofija jokios kritikos 
negali būti „pribaigta“. Filosofijos vyksmas istorijoje nėra 
tolydinė eiga vis tobulyn, kaip mokslo. Tai greičiau di- 
alektiniai pertrūkiai, neigiant anksčiau vyravusią pačios 
filosofijos sampratą. Filosofija kinta istorijoje ne savo turi- 
niu, o savo savimone: kas ji pati yra. Gi pakitusios savi- 
monės šviesoje kinta ir atsakymai į tuos pačius nuolatos 
buvojančius klausimus. Be abejo, filosofijos savimonės 
kitimas neatsiranda staiga to ar kito filosofo mąstymu. 
Jis prasideda paprastai gana nežymiai ir trunka gana il- 
gai: tarp Tomo Akviniečio ir R. Descartes'o tvilo beveik 
keturi šimtmečiai, o tarp Platono ir Tomo Akviniečio 
net penkiolika šimtmečių. Atskirame asmenyje galop šis 
pertrūkis susitelkia visa galia, ir tada atskiras filosofas 

pasirodo tarsi ugnikalnis, pro kurį prasiveržia senas po- 
žeminis bildėjimas arba, M. Heideggerio žodžiais tariant, 
„dvasinis nerimas“. 

Šis tad nerimas, pats būdamas vyksmas, ir suriša 
filosofuojančius asmenis čia giminystės, čia priešybės 
jungtimi. Filosofija nedaro pažangos, kaip mokslas, ir 
Descartes'o posūkis anaiptol nėra tos pačios prasmės, 
kaip M. Koperniko posūkis. Filosofijos vyksmas yra stu- 
miamas dialektinio neiginio, kuris betgi yra ne mažiau riš- 
lus, nei mokslo teiginys. Dialektinis neiginys, hegeliškai 
kalbant, yra juk paties savęs kitonybė (das Andere als sein 
Anderes), ir ši kitonybė sau pačiam (ne kitonybė apskri- 
tai!) kaip tik ir išlaiko filosofiją visados dabartinę. Filo- 
sofijos praeitis niekad nėra praėjusi, ir filosofijos muziejų 
nėra. Prieš Sokratą mąsčiusiųjų graikų klausimas, kas yra 
būtis (ti to on), yra šiandien randamas ne kokiame nors 
filosofijos muziejuje, o Heideggerio mąstyme. Gi graikų 
karinį vežimą galima rasti tik muziejuje. Galia būti vi- 
sados dabartinei - štai tasai ryšys, kuris filosofiją padaro 
istoriškai vieningą, vadinasi, ne atskirų mąstytojų suma, 
o klausimų bei problemų visuma. Atskiras filosofas yra 
šios visumos nešėjas bei reiškėjas. Filosofinės sistemos 
nepapildo ir nepatobulina viena kitos, kaip tai yra moks- 
lo atveju; kiekviena filosofija yra „visumos apmatas“ (M. 
Brelage), todėl reikalauja asmeninio nešėjo kaip atovei- 
kos į kitą „visumos apmatą“. O per šią asmens atveiką 
vienas mąstymas ir susiriša su kitu mąstymu į vieną 
istorinį vyksmą. Nes savitas mąstymas įsižiebia tik su- 
sidūręs su svetimu mąstymu, vadinasi, tik įsijungęs į 
mąstomąjį vyksmą laiko eigoje. Užtat net ir. Husserlis, 
kuris filosofinę praeitį laikė nesubrendusių, įvairiapras- 
mių, nemokslinių teorijų jūra, tiek pats plaukiojo po šią 
„jūrą“ (ypač Kanto ir Hume'o), tiek jos plotų atverdavo 
ir savo klausytojams, žinoma, visur ieškodamas savos 
„fenomenologinės redukcijos“, kaip tai liudija buvę jo 
mokiniai. 

„Akiračiai“. Jūsų nuomone filosofinis mąstymas neturi sq- 
ryšio su moksliniu galvojimu, įskaitant ir bendruomeninius, po- 
litinius, psichologinius mokslus apie žmogų. Koks tokiu atveju 
belieka filosofijos įnašas žmonijos supratimui? 


A. Maceina. Tuoj pat norėčiau patikslinti pirmąją klau- 
simo dalį: neteigiu, kad tarp filosofijos ir mokslo nebūtų 
ryšio; teigiu tik, kad filosofija nėra mokslas. Filosofija gali 
pasinaudoti mokslo išdavomis ir ne kartą jomis iš tikro 
pasinaudoja, pavyzdžiui, K. Jaspersas stipriai pasinaudojo 
psichopatologija, o Husserlis - matematika. Tačiau ne 
atvirkščiai! Mokslui filosofija nieko nesako ir yra jam ne- 
reikalinga. Jei mokslininkas imasi filosofijos, tai jis imasi 
jos ne kaip fizikas ar biologas, ar istorikas, o kaip žmogus. 
Tai yra įmanoma, bet tai nėra būtina. Taip yra su visais 
mokslais ir su mokslais „apie žmogų“, jeigu jie yra tikri 
mokslai, o ne mokslo plunksnomis pasipuošusios filosofi- 
nės žmogaus interpretacijos. Nes „Žmogaus mokslo“ nėra. 
Yra tik žmogaus veikmenų arba funkcijų mokslai. Tai 
reiškia: yra žmogaus tyrinėjimų suma, bet nėra žmogaus 
tyrimo visumos, kadangi visumos tirti neįmanoma; visu- 
mą galima tik apmąstyti. Todėl nėra visumos mokslo, ir 
todėl filosofija nėra mokslas, nes ji visados yra visuma. 

Į antrąją Jūsų klausimo dalį mėginčiau atsakyti Pla- 
tono žodžiais, jo įdėtais į Apolodoro lūpas „Puotoje“: 
„Taigi tu manai, kad reikia ką kitką daryti užuot filoso- 
favus“. Filosofavimas, pasak Platono, „teikia džiaugsmo“. 
Gi džiaugsmas nėra niekam palenktas: jis yra savitikslis 
ir saviprasmis. Klausti, koks esąs filosofijos įnašas, reiš- 
kia laikyti filosofiją žmogaus būvio funkcija, kuri turinti 
ką nors atlikti bei „įnešti“, kad būtų pateisinama. Ta- 
čiau kodėl negalėtų filosofija būti žmogaus būvio apraiška, 
išraiška, proveržis, neinąs jokios tarnybos, neteikęs jokio 
įnašo, nesiekęs jokio tikslo? Ar negalėtume išsivaduoti iš 
funkcionalizmo ir finalizmo? Ar būti nėra daugiau, negu 
tarnauti? 

Graikai filosofiją šitaip ir suprato: filosofuoti jiems reiš- 
kė žmogumi tapti ir juo būti; filosofija esanti būdas būti 
žmogumi. Šią sampratą užtemdė krikščionybė, pavers- 
dama filosofiją teologijos tarnaite. Vėliau pozityvizmas 
padarė ją tarnaite mokslui. Tarnaitės „rango“ filosofi- 
ja nusikratė egzistenciniame mūsų dienų mąstyme. Kai 
K. Jaspersas savo biografijoje rašo, esą „filosofinis mąsty- 
mas neša mane į mane patį“, jis galvoja graikiškai. Kai 
Sartre'as teigia, esą žmogaus buvimas (existence) pranoksta 
jo esmę (essence), jis galvoja irgi graikiškai. Filosofija apreiš- 
kia žmogų kaip save apmetančią bei ataudžiančią būtybę. Tr čia 
slypi jos prasmė. Čia slypi ir jos įnašas, skirtingas nuo bet 
kurio mokslo, nes joks mokslas žmogaus apmato neteikia 
ir negali teikti. Atvirkščiai, jau Scheleris savo metu įžvel- 
gė, kad juo labiau tiriame žmogų moksliškai, juo labiau 
aptemdome jį filosofiškai, vadinasi, kaip žmogų. Antro- 
pologinių pažinčių gausa teikia mums tik funkcijų paži- 
nimą. Filosofija tuo ir skiriasi nuo antropologinių mokslų, 
kad ji stengiasi, pasak Heideggerio, padaryti perregimą 
patį žmogų ir jame kaip „pavyzdinėje būtybėje“ paregėti 
„būties prasmę“. Mokslas to nesugeba, kadangi jis pačiu 
savo metodu yra priverstas išskirti laisvę iš savo veiklos 
lauko: laisvės tirti negalima. Išskyrus gi laisvę, darosi neį- 
manomas žmogaus apmatas, nepaverčiant asmens daiktu. 
Trumpai tariant, šalia mokslų vaidmens lieka filosofijai 
begalinis laukas — visas žmogiškasis būvis kaip laisvės 
skleidimas tiek asmenyje, tiek istorijoje. Atrodo, kad So- 
lovjovas nebus suklydęs teigdamas, jog stovėti žmogaus 
laisvės sargyboje yra „istorinis filosofijos žygis“ (delo). 


„Akiračiai“. Pagal Jus filosofija turi tris savo kilmės šalti- 
nius: nuostabą, abejonę ir kančią. Ar šie šaltiniai yra pakanka- 
mi didžiosioms filosofinėms sistemoms ir jų logikai suprasti? 


A. Maceina. Šie trys šaltiniai tik paryškina filosofinių 
sistemų įvairybę: filosofija yra įvairi savo eiga istorijoje, 

kadangi ji yra įvairi pačia savo kilme; ji neturi vieno 
šaltinio, iš kurio ištekėtų ir todėl liktų vieninga arba 
bent nepriešgyniaujanti ir savo išsivystyme. Tačiau — tai 
miniu ir savo knygoje — būtų klaida neigti kitų šaltinių 
galimybę filosofijai kilti. Net ir mano nagrinėjami anie 
trys šaltiniai nėra gryni: istorijoje jie kryžiuojasi vienas 
su kitu, kurdami labai raizgų filosofinį audinį. Vargu 
tad ar kam nors pavyktų tuo ar kitu vienu šaltiniu 
išaiškinti konkrečios filosofinės sistemos logiką. Tuo 
ar kitu šaltiniu galima nusakyti tik bendrinį filosofinės 
srovės pobūdį. Sakysime, abejonė visados teikia filo- 
sofijai gnoseologinio būdingumo; kančia visados skatina 
filosofą skelbti visuomenės sąrangos perversmą — net 
revoliucijos keliu, kas šiandien aiškiai matyti ne tik 
marksistiniuose sąjūdžiuose, bet ir vadinamojoje „iš- 
laisvinimo teologijoje“, kuri iš tiesų yra ne teologija, o 
istorijos filosofija. 

Filosofijos kilmė yra ne istorinė (mokslo prasme), 
bet filosofinė problema. Todėl ji gali turėti ir iš tikro 
turi įvairių interpretacijų. Aš ir pats savo knygoje esu 
minėjęs dar laimę, naudą ir jėgą, kurios Vakaruose yra 
pažadinusios filosofinių srovių, nors ir ne per stipriau- 
sių, kaip eudaimonizmas, pragmatizmas, Nietzsche's 
„antžmogio“ teorija, įsikūnijusi rasizme. Kiti filosofijos 
kilmės ieško vėl kitokiuose šaltiniuose: A. Dempfas 
kildina filosofiją iš kultūros krizės; O. Spengleris sieja 
filosofijos kilmę su kultūros tipais kaip šiųjų išraiškų 
minties pavidalų; J. Huizinga laiko filosofiją žaismo 
lytimi ir šią sampratą net priskiria Platonui; J. Ortega 
mano, esą filosofija kylanti iš žmogaus aistros ieškoti 
nuotykių; filosofas esąs dvasinis avantiūristas... Kiek- 
viena ši pažiūra gali rasti istorijoje daugiau ar mažiau 
pateisinimo bei įrodymų. Bet ar ji pajėgtų išaiškinti 
net ir iš jos pačios kilusią filosofinės sistemos logiką? 
Tarčiau: vargu. 

„Akiračiai“. Vienos tautos turi turtingą filosofinę tradiciją, 
kitos skurdesnę (pavyzdžiui, lietuviai). Nuo ko priklauso tautos 
polinkis į filosofiją? Nuo kalbos savybių? Nuo politinių-sociali- 
nių sąlygų? Ar nuo kito ko? 


A. Maceina. Jei filosofiją suprasime kaip būties inter- 
pretaciją, įimant jon tiek žmogų, tiek pasaulį kaip žmo- 
gaus buveinę, tai polinkis filosofuoti bus visoms tautoms 
lygus. Nes kiekviena tauta interpretuoja būtybę jau pačia 
kalba. Tačiau esame įpratę filosofija vadinti jau sąvoko- 
mis išreikštą ir logiškai suręsta būtybės interpretaciją. Šia 
prasme, be abejo, ne visos tautos yra lygiai filosofiškai 
našios; gi mes, lietuviai, čia esame tikri skurdžiai. Vis 
dėlto žmogus — asmuo ar tauta - nebūtinai turi interpre- 
taciją reikšti sąvoka. Jis gali būtybę interpretuoti ir vaizdu, 
kadangi vaizdas taip pat yra kalbus; jis byloja kartais net 
įtaigiau, nei sąvoka. Gi vaizdas gali būti: žodinis (poezi- 
ja), garsinis (muzika), spalvinis (tapyba), judesinis (šokis)... 
Ir štai ne viena tauta, interpretuodama būtybę, linksta 
teikti pirmenybę daugiau vaizdui, o mažiau sąvokai. To- 
kiu atveju sąvokiškai loginė būtybės interpretacija arba 
filosofija įprastine prasme atsiduria antroje ar net trečioje 
vietoje. 

Tačiau perkelti interpretaciją nuo sąvokos į vaizdą 
anaiptol nereiškia sulėkštinti žmogaus santykį su būtimi. 
Tai tik reiškia teikti šiam santykiui — išgyvenimui bei ap- 
mąstymui — kitokią formą, kuri gali būti net gilesnė negu 
sąvokinės formos turinys. Drįsčiau, pavyzdžiui, teigti, kad 
lietuviškojoje lyrikoje esama gilesnės filosofijos, negu for- 
maliai filosofiniuose mūsų raštuose. Nešama žodinio vaiz- 
do, poezija stovi arčiausiai prie filosofijos, besilaikančios 
irgi žodžiu sąvokine šiojo lytimi. Todėl poezija — ne tik 
mūsų, bet ir daugelio kitų tautų - dažniausiai bei sėkmin- 
giausiai ir esti naudojama būties išgyvenimui reikšti. Tau- 
tos, neturinčios didžios filosofijos (italai, ispanai, anglai, 
rusai, lenkai...) turi didžią poeziją. Ir atvirkščiai, vokiečių 

tauta, turinti didžią filosofiją ir ja pirmaujanti pasaulyje, 
teturi antraeilę poeziją (Goethe yra dirbtinis stebuklas; į tai 
savo metu yra nurodęs ir ispanas J. Ortega). Tik graikai, 
atrodo, bus išlaikę pusiausvyrą tarp filosofijos ir poezijos: 
jie turėjo ir didžią filosofiją, ir didžią poeziją. Graikiškasis 
žodis tarnavo jiems tiek sąvokai reikšti, tiek vaizdui kurti. 
Užtat graikų kalboje ir nėra svetimžodžių, tai yra nėra 
terminų, vadinasi, vienaprasmių žodžių. Graikiškasis žodis 
dar tebėra gyvas, todėl atviras prasmių daugybei. Šiuo 
atžvilgiu ir lietuvių kalba yra išlaikiusi tokį gyvumą, nors 
šiandien ji ir yra svetimų kalbų maitojama tiek Lietuvoje, 
tiek išeivijoje. Tuo kertamos šakos ir filosofijai, ir ypač 
poezijai, ant kurių rymo visa dvasinė mūsų kultūra. 

Tą patį reikia tarti ir apie kitus tautų naudojamus 
vaizdus. E. Trubeckojus vadina rusiškąją ikoną „mąstymu 
spalvomis“. Ir iš tikro galima mąstyti spalvomis. Kas gi 
yra, sakysime, mūsų K. M. Čiurlionio paveikslai, jei ne 
metafizika spalvomis? O Giorgio de Chirico kūriniai yra 
tiesiog ir vadinami „metafizinių menu“. Tas pat de Chi- 
rico yra pasakęs: „Geri naujieji menininkai yra filosofai, 
pergalėję filosofiją“. Gražiai tarta! Tik aš pridurčiau: kodėl 
pergalėję? Greičiau įvykdę. Be to, kodėl naujieji? Visi geri 
menininkai yra filosofai. Ir ne tik jie. Ir muzikai! Ir šokio 
kūrėjai! Juk ne viena Azijos tauta (kinai, korėjiečiai, tai- 
landiečiai) savo istoriją ne tiek rašo, kiek šoka. 

Nuo ko priklauso, kad dauguma tautų būties inter- 
pretaciją stipriau reiškia vaizdu, o silpniau sąvoka, vargu 
ar būtų galima atspėti. Žmogus interpretuoja save bei 
pasaulį visur ir visados. Todėl jis visur ir visados turi 
filosofiją. Tačiau kažin ar mums pasisektų suvokti, kodėl 
didžiausias rusų metafizikas, pasak N. Berdiajevo, yra ne 
Solovjovas, o Dostojevskis, gi Anglijoje - ne Hume'as, 
o Shakespeare? Logiškai sąvokinis būties interpretavimas 
nėra žmonijoje nei giliausias, nei labiausiai paplitęs. Mes 
turime dar ir vaizdą, kad neuždustume sąvokoje. 

„Akiračiai“, Skaitant Jūsų „Asmuo ir istorija“, kyla įspū- 
dis, kad kalba išreiškianti tautos žvilgį į pasaulį ir tai nebepa- 
kartojamą žvilgį. Tai reikštų, kad ir filosofinės sąvokos bei jomis 
nusakyta prasmė priklausančios šiai vienkartinei sferai ir todėl 
nėra įmanomos tobulai perkelti iš vienos kalbos į kitą. Tad at- 
rodo, kad ir filosofiją, kaip ir poeziją, kitoje kalboje neįmanoma 
rasti. Ar sutiktumėte su šia išvada? 


A. Maceina. Visu šimtu procentų! Ar kalbą vadinsime 
tautos „Žvilgiu į pasaulį“, kaip Jūs sakote, ar „būties na- 
mais“, kaip sako Heideggeris, ar „pažiūra į pasaulį“, kaip 
tai formuluoja W. von Humboldtas, ar „regėjimo kampu“, 
kaip aš pats ją vadinu, - kiekvienu atveju ji bus pasaulio 
interpretacija. O būdama interpretacija, ji bus vienkartinė 
savyje, kaiti istorijos eigoje ir neperkeliama į kitos inter- 
pretacijos, vadinasi, į kitos kalbos plotmę, kadangi nėra 
tolygių dviejų žvilgių, dviejų būties namų, dviejų pažiūrų 
ar dviejų regėjimo kampų, kurie sutaptų, kaip sutampa 
dvi nulaidytos lentos. Tai apsprendžia ir vertimą tiek 
poezijos, tiek filosofijos ~ nors ir atvirkščiu būdu: poe- 
zijos negalima išversti, jos neperkūrus; filosofijos nevalia 
perkurti ją verčiant. Neperkurta, o tik išversta filosofija, 
netenka savo poetiškumo; perkurta, ją verčiant, filosofija 
netenka savo autentiškumo. Kitaip sakant, poezijos neva- 
lia versti tiksliai, filosofijos nevalia versti netiksliai. 

Bet kaip tik čia ir kyla sunkenybių. Kaip pasiekti tiks- 
lumo, jei vienos kalbos žodis tą patį dalyką nusako kitu 
žvilgiu, regėdamas jį kitu kampu? Platonas 7-jame laiške 
smarkiai rūstauja, kad jo mintys esti atpasakojamos raštu, 
tuo būdu iškraipomos ir iškreiptos skleidžiamos pasaulyje. 
O ką gi jis būtų taręs tiems, kurie būtų mėginę jo raštus 
versti į tuometinę lotynų ar hebrajų kalbą? Nes kiekvienas 
filosofinis vertimas jau yra verčiamojo teksto interpreta- 
cija — pagal savą kalbą, pagal savą laiką, pagal savą sampra- 
tą. Filosofinė mintis yra įglausta į gimtąją kalbą, o tuo pačiu 
ir į tautos istoriją: iš šių rėmų jos išimti ir į kitus rėmus 

(kalbos ir laiko) perkelti neįmanoma, nesužalojant jos tapa- 
tybės. Štai kodėl ir sakoma, kad, išvertus Aristotelį į lotynų, 
arabų ir vokiečių kalbas, atsirado trys „Aristoteliai“ — šalia 
vieno vienintelio autentinio Aristotelio. Šia prasme pritarčiau 
K. Lėwithui, kuris tvirtina, jog nuo to meto, kai krikščio- 
nybė įjungė savin Platono, o vėliau ir Aristotelio filosofiją, 
nebėra nė vienos sąvokos, kuri nebūtų krikščioniškai nu- 
kalta (gepragt); net ir Heideggeris filosofuojąs Dievo-Kūrėjo 
sampratos šviesoje, ir visa jo filosofija esanti „šio teologinio 
principo atšvaita“ (Abglanz). Be abejo, be filosofijos vertimų 
neapsiėjome ir neapsieisime. Tačiau reikia suvokti, ką reiš- 
kia filosofiją versti ir koks yra ar privalo būti jos vertimo 
pobūdis. Filosofiją versti reiškia perteikti filosofo mąstymo są- 
rangą. Bet juo šis mąstymas yra nuo mūsų tolimesnis — tiek 
istoriškai, tiek metafiziškai, - juo sunkiau jį perteikti - net 
ir apytikriai. 


„Akiračiai“. Kaip vertinate Lietuvoje besidarbuojančius fi- 
losofus ir jų darbus? 


A. Maceina. Gi taip, kaip Hussserlis neoscholastiką! 
Priešingai kai kurių marksistų (pvz., Susanne Leonhard, 
Milovanas Djilasas...) pažiūrai, kad marksizmas esąs tik 
sociologija bei politinė filosofija, bet ne filosofija, norėčiau 
pabrėžti, jog pats K. Marxas yra buvęs stipri ir originali 
filosofinė galva. Dar studentaudamas, kaip rašo viename 
laiške savo tėvui (1837), jis bandęs kurti „pagrindžiai 
naują metafizinę sistemą“, nors ir matęs, jog paskutinis jo 
darbo (deja, neišlikusio) sakinys buvęs „Hegelio sistemos 
pradžia“. K. Marxo disertacija irgi buvo perdėm filosofi- 
nė. Jeigu tad jam būtų pasisekę tapti privatdocentu Bonos 
universitete (habilituotis jam nebuvo leista dėl jo socia- 
listinės veiklos), jis tikriausiai būtų išaugęs į didį filo- 
sofą. K. L6withas, Husserlio mokinys ir geriausias Marxo 
epochos žinovas, sako, jog „sąvokų aštrumu ir mokslingu- 
mu Marxas gali lenktyniauti ir su pačiu Hegeliu“. 

Bet štai bolševikų partija Rusijoje, netrukus po revo- 
liucijos, sukūrė. „filosofinę mokyklą“, paversdama Marxo 
idėjas „marksistine scholastika“, kurios rėmai čia siaurėjo, 
čia platėjo, bet ne iš vidaus, galynėjantis su marksizmo 
pagrindais, o iš viršaus, partijai ar jos vadams (ypač 
Stalinui) įsakinėjant vieną dalyką skelbti, kitą gi nutylėti 
ar paneigti. Taip buvo pamirštas vienas iš kūrybingiau- 
sių marksizmo mąstytojų G. V. Plechanovas; taip buvo 
partijos cenzūros suniekintas stiprus mąstytojas, filosofiją 
Berno universitete studijavęs A. Deborinas. Tad tai, ką 
Husserlis tarė apie katalikiškąją neoscholastiką, kad ji 
esanti „nekūrybiškiausias dalykas“, reikia šiandien tarti 
apie marksistinę scholastiką: tai sustabarėjusi (net ir savo 
stiliumi), dogmatinė, tuos pačius dalykus kartojanti sis- 
tema, nerodanti jokio kūrybinio polėkio ir nepakenčianti 
jokios savarankiškesnės Marxo minčių interpretacijos. 

Tad nenuostabu, kad šis marksistinės scholastikos bū- 
dingumas jausti ir Lietuvos filosofų darbuose. Lietuvoje 
esama gerų filosofinių galvų, bet ten nėra gero filosofinio 
galvojimo, vadinasi, tokio, kuris, nors ir likdamas materia- 
lumo plotmėje, vis dėlto teiktų ką nors originalaus, o ne 
tik kartotų mokyklinius teiginius. Šiuo atžvilgiu filosofija 
Lietuvoje yra net uždaresnė negu kitose sovietinėse res- 
publikose. Sakysime, prieš daugiau nei 10 metų Sovietų 
Sąjungoje kilusios ir ilgokai trukusios diskusijos, perkrati- 
nėjant dialektikos sąrangą, nerado Lietuvoje jokio atgarsio, 
nekalbant jau apie lietuviškąjį įnašą į šias diskusijas. O 
juk dialektika yra pagrindinis marksistinio materializmo 
principas. Kas tai: nedrąsa? Nesidomėjimas? Nenoras kiš- 
tis? Sunku pasakyti. 

Negalėdami laisvai kurti filosofijos, Lietuvos dabartiniai 
mąstytojai atsideda filosofijos mokslui: istorinių jos srovių 
apžvalgai, Lietuvos filosofinės minties šaltiniams, logikos 
studijoms, o pastaruoju metu ir galynėjimuisi su lietuviais 
filosofais ~ ankstesniais nepriklausomybės metu ir da- 
bartiniais išeivijoje. Šios rūšies gerą darbą yra paskelbęs 

A. Andriuškevičius, susisteminęs ir aprašęs „Stasio Šal- 
kauskio estetines pažiūras“ (LTSR moksių akademijos dar- 
bai, 1982, Nr. 3). 

Jau plokštesni yra darbai, liečią išeivijos mintis. Jos 
perteikiamos tik trupinėliais, neįžvelgiant ar vengiant ve- 
damųjų gairių ir naudojantis visokiais raštais rašteliais — 
net atsitiktiniais straipsniais laikraščiuose. Tai rodo, kad 
išeivijos mintis yra Lietuvoje stropiai sekama. Tačiau tai 
irgi rodo, kad šios minties vertintojai neranda tinkamo 
masto, nes įkyriai naudojami būdvardžiai „buržuazinis“, 
„klerikalinis“, „nacionalistinis“ taip lygiai nieko nepasa- 
ko, kaip ir neoscholastikos vadovėliuose kadaise vartotas 
Kanto apibūdinimas „insipiens Cantius - kvailys Kantas“. 
Tokie „epitetai“ apibūdina greičiau patį vertintoją negu 
vertinamąjį. Esame dėkingi Lietuvos filosofams už dė- 
mesį mūsų minčiai. Betgi lauktume filosofinės kritikos, o 
ne pastabos, esą tas ar kitas dalykas bus svarstomas „iš 
marksistinių pozicijų“. Dviejų esmiškai skirtingų krypčių 
ar sistemų lyginimas niekad nėra nei tikras filosofinis 
mąstymas, nei tuo labiau filosofinė kritika. 


„Akiračiai“. Dar vienas klausimas, liečiąs Jūsų pažiūrą į 
istorijos mokslą. Savo knygelėje „Asmuo ir istorija“ Jūs sako- 
te, kad „istorija kaip mokslas visados yra daugiau ar mažiau 
subjektyvus“ ir kad todėl nereikia jaudintis, „jei svetimieji 
mūsų istoriją kitaip interpretuoja, nei mes patys“ (p. 58). 
Ar tuo neatveriamas kelias į begalinę istorinių interpretacijų 
gausą? 


A. Maceina. Bet ar manote, kad tokios gausos dar 
nesama? Pakanka tik prisiminti mūsų istorikų ginčus su 
rusų, lenkų, vokiečių istorikais, interpretuojant tokius 
klausimus, kaip vokiečių ordino vaidmuo, unija su len- 
kais, Lietuvos krikštas, nekalbant jau apie atskirų įvykių 
ar asmenų (pvz., vyskupo I. Masalskio ar vyskupo M. 
Valančiaus) reikšmę istoriniame mūsų gyvenime. Man 

atrodo, kad istorijos mokslo objektyvumą-subjektyvumą 
teisingai yra supratęs B. Croce, nurodydamas, jog šio 
mokslo dėstymą arba historiografiją apsprendžia du prin- 
cipai: filosofinis ir etinis. Pirmasis reikalauja kruopštaus ir 
visiškai objektyvaus dokumentų tyrimo. Čia Croce pritaria 
L. Ranke'i, kad toksai tyrimas turįs vykti be jokių istoriko 
aistrų, be iš anksto turimų nusistatymų ar prielaidų, be 
simpatijų ar antipatijų. Mano galva, šia prasme istoriko 
darbas darosi labai panašus į gamtininko darbą: ištirti ir 
aprašyti, kaip gi ten iš tikro yra ar yra buvę. Skirtumas 
tik tas, kad gamtininko darbas tuo ir baigiasi, o istoriko 
dar tik prasideda. Nes, ištyrus dokumentus, reikia įvy- 
kius bei asmenis ne tik sudėstyti laiko tėkmėje, bet ir 
suprasti bei vertinti juos kaip Žmogiškąją tautos ar tautų 
dramą. B. Croce teisingai pašiepia tokius pozityvistiškai 
nusiteikusius istorikus, kurie, išvynioję seną pergamento 
rutulėlį, išgyvena kaip tasai Goethe's „Fausto“ Wagneris 
nepaprastą džiaugsmą, tarsi pats dangus būtų nužengęs 
į šį rutulėlį. Be „pergamentų“ interpretacijos, užsisklen- 
džiant tik jų „filologijoje“, istorijos mokslas netenka sielos 
bei gyvybės. Ir čia Croce skiriasi nuo Ranke's formuluotos 
taisyklės „tik parodyti, kaip ten iš tikrųjų yra buvę“. Nes 
šis iš tikrųjų (eigentlich) kaip tik reikalauja peržengti įvykį 
ar asmenį ir klausti jo reikšmės bei prasmės. M. Liuterio 
reformacijos eigą, pasak Croce's, gali ir privalo kiekvienas 
aprašyti vienodai, kadangi ši eiga buvo tik viena. Tačiau 
aiškinti reformacijos esmę bei jos vaidmenį Europos is- 
torijoje galima labai įvairiai — pagal tai, kokiu atžvilgiu 
ji bus interpretuojama, vadinasi, koks vidurkis bus deda- 
mas į aną vieną bei vienodą įvykių eigą. Ir kaip tik ši 
interpretacija pajėgia (ar nepajėgia) atsakyti į aną Ranke's 
troškulį, kaip ten „iš tikrųjų“ yra buvę. 

Tokių istorinei interpretacijai galimų ar net būtinų 
atžvilgių yra aibė. Jie priklauso ne tik nuo paties įvykio 
aplinkybių, bet ir nuo interpreto dvasios bei jo asmens 
vienokio ar kitokio santykio su aprašomuoju įvykiu. 

Sakysime, lenkas istorikas vargu ar pasmerks Želigovskio 
sukilimą Vilniaus krašte, o lietuvis istorikas - sukilimą 
Klaipėdos krašte; vokietis istorikas Klaipėdos sukilimo 
niekad nepateisins, kaip ir Neumanno bei Sasso bylos su 
jų šalininkais (1935); izraelitas istorikas niekad nesugebės 
suprasti ir tinkamai interpretuoti žydų dramos Lietuvoje, 
prasidėjus vokiečių-sovietų karui. O kaip gerai Croce's 
etinis principas tinka Ribbentropo-Molotovo paktui, pagal 
kurį buvo pasidalytos ir net parduotos-pirktos svetimos 
žemės. 

Visa tai miniu todėl, kad galynėdamiesi su kitų tautų 
istorikų interpretacijomis, liečiančiomis mūsų istorijos įvy- 
kius, nepamirštume, jog visi stovime toje pačioje plotmėje ir 
kiekvienas žiūrime į tą patį įvykį pro savus akinius. Nes 
jokia interpretacija nėra grynas įvykių aprašas, kadangi 
joks istorinis įvykis nėra abejingas žmogiškosioms ver- 
tybėms, o jokia žmogiškoji vertybė nėra ta pati visiems. 
Vertybių konflikto esama ne tik etikoje; jo esama ir istori- 
joje, ypač istorijoje, o tuo pačiu ir istorinėje interpretacijo- 
je. Interpretacijos tiesa yra tik tiek, kiek ji pajėgia išaiškinti 
objekto visumą. Gi jokia interpretacija nepajėgia aprėpti 
visumos, ypač istorinės visumos, kuri atsiskleidžia tik 
labai pamažu ir tik ilgo laiko eigoje, jei iš viso atsisklei- 
džia. Todėl kiekviena istorinė interpretacija yra reliatyvi — net 
jeigu ji būtų ir mūsų pačių. Tai reikia visados turėti prieš 
akis, galynėjantis su svetimomis interpretacijomis. Kitaip 
pasirodysime esą arba akli, arba užsispyrę. Dabartinės 
lietuvių-žydų diskusijos mūsų spaudoje yra šiuo atžvilgiu 
tikras įspėjimas. 


PRIEDAI 


PROFESORIŲ MACEINĄ 
PRISIMENANT 


Ignas Medziukas 


Su prof. Antanu Maceina, mūsų žymiuoju mokslinin- 
ku, filosofu, pedagogu ir poetu (Antano Jasmanto vardu), 
mirusiu sausio 27 d. Vakarų Vokietijoje, riša mane jau- 
nystės dienų prisiminimai. 

Kai 1923 m. įstojau į „Žiburio“ gimnazijos Prienuose 
trečią klasę, Antaną Maceiną radau penktoje klasėje. Jis 
gyveno pas savo tetas Maceiniukes Naujamiesčio gatvėje, 
prie Nemuno, netoli nuo kun. P. Martišiaus neseniai pa- 
statytos dviejų aukštų gimnazijos ir parapijos šventovės. 
Aš apsigyvenau gretimame name, kurio savininkas buvo 
neseniai iš Amerikos grįžęs, jau nebejaunas žmogus, pa- 
varde Šiškus. Kai mes jauni, turėdami daug energijos, 
mėgindavome savo jėgas namų verandoje, šeimininkas iš- 
eidavo iš savo buto ir pravėręs duris perspėdavo: „Tams- 
telės, jums kitą metą mano namuose kambario nėra!“ Ir 
iš tikrųjų po metų ar dvejų persikėliau į erdvesnį kambarį 
Maceiniukių namuose. 

Kai oras būdavo šiltesnis, pamokas ruošdavome Ne- 
muno pakrantėje. Ten praleisdavome ir laisvalaikį meške- 
riodami, pasivaikščiodami ar maudydamiesi, o kartais ir 
padainuodavome. 

Su Antanu susitikdavome kasdien ne tik gimnazijoje, 
bet ir po pamokų. Jis buvo gabus mokinys, draugiškas, 
paslaugus, pasiruošęs kitam padėti. Kartą matydamas, 
kad aš sunkiai vargstu rašydamas lietuvių kalbos mokytojo 

paskirtą temą, paėmė iš manęs pieštuką ir per keliolika 
minučių parašė. Aš jo parašytą rašinėlį perrašiau į sąsiu- 
pats ėmiau mėginti ir kaskart vis geriau išeidavo. Kitais 
metais, būdamas ketvirtoje klasėje, ėmiau rašinėti į laik- 
raščius. Vieną sekmadienį gimnazijos salėje buvo vakaras 
su vaidinimu. Neturėdami pinigų, negalėjome nusipirkti 
bilietų. Antanas kažkaip sukombinavo bilietus ir mes ne- 
mokamai galėjome įeiti į salę. 

Baigęs penkias klases, Antanas Maceina įstojo į Vilka- 
viškio kunigų seminariją, kuri tuo metu buvo Gižuose. 
Būdamas klieriku, atostogų parvažiuodavo į Prienus pas 
tetas. Dalyvaudavo ir kalbėdavo pavasarininkų susirinki- 
muose, kursuose ir šventėse. Su juo mokęsi filosofijos ir 
teologijos Vilkaviškio seminarijoje kunigai pasakoja, kad 
A. Maceina profesoriams dažnai iškeldavęs iš tų mokslo 
sričių įvairių klausimų, kuriuos jiems ne visada buvo 
lengva išnarplioti. 

Abejodamas savo pašaukimu, A. Maceina iš kunigų se- 
minarijos pasitraukė. (Jei tiksliai prisimenu, jis dukart buvo į 
seminariją įstojęs.) Po to studijavo Kaune Teologijos-filosofi- 
jos fakultete, kurį baigęs, kaip gabus studentas, buvo išsiųs- 
tas pagilinti mokslų į užsienio universitetus. Grįžęs įsigijo 
daktaro laipsnį, habilitavosi ir buvo paskirtas privatdocentu. 
Greitu laiku pasireiškė kaip mokslininkas, dėstydamas ir 
rašydamas savo specialybės mokslinius veikalus. 

A. Maceina aktyviai reiškėsi ir visuomeniniuose dar- 
buose, ypač buvo pagarsėjęs savo tuo metu radikalio- 
mis socialinėmis mintimis, siūlymu altorių auksą išdalinti 
vargšams, pasisakymu prieš vyskupų auksinius kryžius. 
Pasak kun. J. Prunskio, jis buvo tikras socialinio tei- 
singumo šauklys. Dėl to jis buvo patekęs į nemalonę 
arkiv. J. Skvirecko, kuris per fakulteto dekaną perspėjo jį, 
kad bus atimta missio canonica (teisė dėstyti). Arkivyskupo 
akyse A. Maceina nebuvo persona grata ir todėl nebuvo 
patvirtintas išrinkus jį į KVC valdybą. 

A. Maceina pagarsėjo plačiai, pasirašydamas su kitais 
deklaraciją „Į organiškos valstybės kūrybą“, kuri buvo pa- 
skelbta J. Keliuočio redaguojamoje „Naujojoje Romuvoje“. 
Jis buvo didelis entuziastas šios, jo nuomone, tobulesnės 
valstybinės santvarkos. 

A. Maceina aktyviai buvo įsijungęs į „XX amžiaus“ 
dienraščio kolektyvą, nors buvo apsikrovęs darbais uni- 
versitete. Žodžiu, jis buvo didelių gabumų ir nepaprasto 
darbštumo asmuo. 

Kai 1940 m. vasarą Raudonoji armija užėmė Lietuvą, 
A. Maceina su kunigais Juozu Marčiulioniu, Leonu Klimu 
ir Kazimieru Miliausku apsilankė pas Vištyčio kleboną 
kun. Jurgį Paransevičių (vėliau nacių Dachau koncentraci- 
jos stovyklos kalinį). Nutaikęs palankią progą, spruko per 
sieną ir pabėgo į Vokietiją. Su juo atvažiavę kunigai buvo 
suimti ir uždaryti kalėjime, iš kurio išėjo tik kilus karui 
1941 m. birželio 22 d. 

Čia visi paminėti dalyvavę šioje dramoje asmenys jau 
yra mirę, išskyrus kun. Klimą, kuris senatvės dienas lei- 
džia JAV, kaip iš spaudos sužinojau, jau beveik apakęs. 

Pabėgęs į Vokietiją, A. Maceina apsigyveno Berlyne. 
Pulkininkas K. Škirpa, sudarydamas karui prasidėjus 
vyriausybę, A. Maceiną buvo pakvietęs švietimo minis- 
teriu. Deja, pats Škirpa vokiečių nacių buvo apgautas 
ir laikomas namų arešte, o A. Maceina gavo leidimą 
važiuoti į Lietuvą profesoriauti tik lapkričio mėnesį. 
Čia, sėkmingai dirbdamas Filosofijos fakultete, buvo 
išrinktas jo dekanu, o 1944 m. vasarą, artėjant frontui 
iš rytų, daugeliui masiškai bėgant nuo patirto teroro, ir 
jis pasitraukė. Gyveno stovyklose. Paskutinį kartą esu 
jį sutikęs ateitininkų sendraugių suvažiavime 1948 m. 
balandžio 11 d. Augsburge. Tada dar jis buvo jaunas 
ir geros sveikatos. Profesoriavo Freiburgo ir Miunsterio 
universitetuose. 

Pasakojama, kad sovietai buvo išleidę į Vokietiją jo 
žmoną Juliją (Tverskaitę), kuri turėjo jį prikalbinti grįžti į 

Lietuvą. Bet jis, nepasitikėdamas pažadais, grįžti nesutiko 
ir liko Vakarų Vokietijoje. Nors paskutiniuosius beveik 
dvidešimt metų po širdies infarkto buvo silpnos sveika- 
tos, bet atliko daugybę reikšmingų darbų, paliko svarbių 
raštų. Jis yra nusipelnęs išsamios monografijos, kuri ne- 
delsiant turėtų būti parašyta, kol dar yra gyvųjų, kurie jį 
asmeniškai pažinojo. 


Iš: „Tėviškės žiburiai“, 1987, kovo 17 (Nr. 12). 


PROF. ANTANAS MACEINA 
„IŠ ARTI IR TOLI 


Atsiminimų žiupsnelis 


Vincas Natkevičius 


1. Jaunutis profesorius Lietuvoje 


Jau būdamas Vilkaviškio gimnazijos aukštesnėse klasė- 
se, uoliai skaičiau prof. A. Maceinos straipsnius ano meto 
katalikų spaudoje - „Židinyje“, „XX amžiaus“ dienraštyje. 
Tad degiau smalsa jį išvysti gyvą universiteto katedroje, 
kai 1938 m., baigęs gimnaziją, rudenį įstojau į Vytauto 
Didžiojo universiteto Teologijos-filosofijos fakultetą Kaune 
studijuoti lietuvių literatūros ir filosofijos. A. Maceina ir 
St. Šalkauskis buvo mano pasaulėžiūriniai vadai, kurių 
pažiūromis buvau persiėmęs ir kurie lemiamai apsprendė, 
kad šalia literatūros ėmiausi studijuoti ir filosofiją. A. Ma- 
ceina 1938 metų rudens semestrą neskaitė jokio filosofinio 
kurso, tevedė mokslinio darbo metodikos pratybas, kurios 
buvo privalomos visiems pradedantiems studijuoti. Tą 
rudenį į Teologijos-filosofijos fakulteto Filosofijos skyrių 
naujai įstojančių studentų buvo bene 20. Tai buvo drąsūs 
idealistai jaunuoliai, jaunuolės, savo ateitį statą pavojun. 
Mat Filosofijos skyrius buvo beteisis: tautininkų valdžia 
atsisakė pripažinti jo išduodamus baigimo diplomus. Prof. 
Z. Ivinskis, dėstęs Filosofijos skyriuje istoriją, vėliau (išei- 
vijoje) anuometinį Teologijos-filosofijos fakultetą taikliai 
pavadins apsupta tvirtove, 

1938 m. rudenį docentas A. Maceina tebuvo 30 metų, 
atrodė nepaprastai jaunai. Kai jis anuomet pirmąkart įžengė 

į auditoriją, kurioj jo laukė naujieji studentai, viena mano 
kolegė vilkaviškietė nejučiom prasitarė: „Argi šitas vaike- 
lis - profesorius Maceina?!“ Pirmoji mokslinio darbo me- 
todikos valanda buvo skirta mus paruošti studijoms. Pro- 
fesorius aiškino mums, kad kiekviena mokslo sritis, net 
ir filosofija, pasirinkta studijoms, gali garantuoti pragyve- 
nimą, jei tik ji bus rimtai išstudijuota. Kalbėjo jis ramiai, 
logiškai, be jokio dirbtinio užsidegimo, gyvomis mažomis 
akimis bėgiodamas nuo vieno klausytojo prie kito. 

Profesoriaus reikalavimai buvo kieti: reikėjo kiekvie- 
nam parašyti referatą ir jį auditorijoje perskaityti, ko- 
legos studentai dėl jo pareikšdavo savo nuomones. Ne 
visiems studentams pavykdavo iš karto referatą parašyti 
taip gerai, kad jis galėtų būti viešai perskaitytas. Kartais 
reikėdavo jį pataisyti. Žodžiu, pajutom, jog A. Maceina 
reiklus. Filosofijos kursų anuomet (1938-1940) A. Maceina 
skaitė mažai, daugiau buvo atsidėjęs pedagogikai (1940 m. 
kaip tik išleido stambų „Pedagogikos istorijos“ veikalą). 
Iš vokiečių okupacijos metų labiausiai atmintin įstrigo jo 
paskaitos apie R. M. Rilke's poeziją. 


2. Prof. A. Maceinos vaidmuo 
atkuriant pokary nteitininkus 
Vakarų Vokietijoje 


Į artimesnį asmeninį kontaktą Lietuvoje su prof. A. Ma- 
ceina nesuėjau. Kitaip virto išeivijoje. Kai 1945 rudenį 
atsikėliau Tiūbingenan, kur susispietė pati didžiausia lie- 
tuviškoji pabėgėlių studentų kolonija (per 200 studentų), 
netrukus su profesoriumi užsimezgė artimi santykiai. Gy- 
veno jis kurį laiką visai netoli Tiūbingeno, Niurtingeno 
pabėgėlių stovykloje, tad buvo paranku jį ten aplankyti. 

1945-1946 metų sąvartoje, išeiviams ėmus atkurti Lie- 
tuvoje veikusias organizacijas, buvo svarstoma, ar ir ka- 
talikai turėtų išeiti viešumon su visomis savo organiza- 

cijomis. Buvo nuomonių, jog katalikams reikia atsteigti 
bažnytines brolijas ir Krikščionių demokratų partiją. Šitokios 
pažiūros nebuvo žymieji katalikai šviesuoliai: A. Maceina, 
J. Ambrazevičius-Brazaitis, A. Damušis. Su jais man teko 
šiuo klausimu kalbėtis, — jie buvo už naują katalikų vei- 
klos būdą: veiklos židiniu turėjo tapti parapijos, ne orga- 
nizacijos, kaip buvę nepriklausomoje Lietuvoje. Vienintelė 
organizacija, kuri turėjo egzistuoti šalia parapijos, buvo 
ateitininkai, nes jie, kaip šviesuomenės organizacija, buvo 
ypatingos svarbos. Šios minties tėvas - tiek dėl parapijos, 
kaip veiklos židinio, tiek dėl ateitininkų šalia parapi- 
jos - buvo prof. Maceina. Jam pritarė Tautinė Popiežiaus 
Misijos Delegatūra, kuriai vadovauti popiežius paskyrė 
kun. F. Kapočių, įsikūrusį Kirchhaime (pietinėje Vokieti- 
joje, Viurtemberge). 

1945 žiemą Tiūbingene buvo mano iniciatyva sudaryta 
Moksleivių ateitininkų sąjungos centro valdyba, kuriai, be 
manęs, dar priklausė Vytautas Žvirzdys (dabar Vardys) ir 
Julius Kakarieka. Man teko jai pirmininkauti, mat turėjau 
daugiausia patirties ateitininkiškojoje moksleivių veikloje, — 
buvau paskutinis nepriklausomoje Lietuvoje Moksleivių 
ateitininkų sąjungos centro valdybos pirmininkas. 1946 m. 
žiemos pradžioje Vytautas ir aš apvažiavome visas dides- 
nes išeivių (tada besivadinančių tremtiniais) stovyklas nuo 
Miuncheno iki Liūbeko, kurdami moksleivių ateitininkų 
kuopas ar jau įsikūrusias lankydami, užmegzdami san- 
tykius su gimnazijų ir progimnazijų kapelionais. Pirmoji 
išeivijos moksleivių ateitininkų konferencija įvyko 1946 m. 
balandžio mėn. Tiūbingene, kur buvo formaliai atsteigta 
Moksleivių ateitininkų sąjunga. Netrukus jos pirminin- 
ku tapo Vardys, o aš perėmiau Ateitininkų federacijos 
generalinio sekretoriaus pareigas, nes jau buvo atkurta 
visa trilypė Ateitininkų federacija, kurios vadu tapo prof. 
Adolfas Damušis. 

Su prof. Maceina teko ypačiai artimai bendradarbiau- 
ti, kai 1946 m. buvo Tiūbingene įsteigtas viešų paskaitų 

klubas, mano vadovaujamas. Jame kelias paskaitas skaitė 
A. Maceina. Jose pirmąkart viešumai atskleidęs savo pa- 
žiūras į valstybės, Bažnyčios bei kultūros santykius. Per 
klubo paskaitas jis perdavė tai, kas vėliau buvo pavadinta 
populiariu „nepasaulėžiūrinės politikos“ vardu. (Šias A. Ma- 
ceinos politines idėjas netrukus perėmė Lietuvių fronto 
bičiulių sąjūdis.) Dėl jų A. Maceina suėjo į sankirtį su 
mūsų bažnytine hierarchija, kuri vetavo jo rinkimą į Atei- 
tininkų federacijos vadus. Juo turėjo jis būti išrinktas per 
vadinamąją Reino konferenciją (1947 m. gegužės 22-24 d.), 
plaukiant dideliam ateitininkų būriui Reinu. Ir šiandien, 
po 40 metų, matyte matau profesorių A. Maceiną, gulintį 
ant suolo laivo denyje ir bandantį save apraminti, kai jam 
buvo perduotas vyskupo laiško turinys, laikąs jo asmenį 
„nepatogų“ aukštajai Ateitininkų federacijos vietai. Profe- 
sorius dėl šio „veto“ labai jaudinosi ir jo niekad neužmir- 
šo. (Net po daugelio metų — 1984 — man prasitarė, ar tik 
Šv. Dvasia lietuvius katalikus tokiu būdu nebaudžianti...) 
Beliko išeitis — rinkti profesorių bent į Ateitininkų fede- 
racijos tarybos pirmininkus. Ateitininkų vado pareigas 
jis vis dėlto kurį laiką ėjo, nes netrukus po Reino kon- 
ferencijos dr. A. Damušis, konferencijos perrinktas vadu, 
išemigravo į Jungtines Amerikos Valstijas. Ten 1949 m. 
lapkričio mėn. buvo perkelta ir vyriausioji Ateitininkų 
federacijos valdyba. Tada ir pasibaigė tiesioginė organiza- 
cinė A. Maceinos veikla ateitininkuose. 


3. Maceina iš arčiau 


Pokaryje Tiūbingeno studentams ateitininkams A. Ma- 
ceina buvo neabejotinas autoritetas. Būtų galima netgi 
teigti, kad anuomet kone visi ateitininkai, išskyrus vien 
negausų vyresniųjų būrį, į A. Maceiną žiūrėjo kaip į 
naujų sėkmingesnių kelių skynėją lietuvių katalikų veikloje. 
Toks jis paliko daugeliui ir vėliau, kai nuo 1956 m. ėmė 

dėstyti filosofiją Freiburgo universitete, o nuo 1959 m. 
(iki 1970 m.) Miunsterio universitete. Į gyvenimo pabaigą 
jis galėjo būti patenkintas, kad jo pažiūra, jog valstybė 
negali primesti piliečiams pasaulėžiūros (taigi ir religijos), 
buvo pateisinta Antrojo Vatikano susirinkimo. Tokiu būdu 
jo skelbtoji „nepasaulėžiūrinės politikos“ idėja nebuvo prie- 
šinga Bažnyčios nusistatymui. Kad A. Maceina nebuvo joks 
„pavojingas progresistas“ parodė ir jo teologinės mintys, 
dėstytos jo knygose ir straipsniuose trimis paskutiniais 
jo gyvenimo dešimtmečiais. Sakysim, jis griežtai atmetė 
simbolinį Šv. Rašto aiškinimą, pagal kurį, pavyzdžiui, 
Senajame Testamente minimas visuotinis tvanas buvęs 
tik Dievo bausmės simbolis, todėl iš tikrųjų tokio tvano 
visai nebuvę. O šiandien ne vienas ir katalikų teologas 
(ne tik protestantai) nori Šv. Raštą aiškinti simboliais. Ir 
į vadinamąją išlaisvinimo teologiją A. Maceina žvelgė 
nepalankiai, visai sutikdamas su Vatikano Tikėjimo kon- 
gregacijos pažiūra, 

Mano su prof. A. Maceina seniai užmegztas artimas 
ryšys maždaug prieš septynerius metus išaugo į vyresniojo 
ir jaunesniojo draugo santykį. Dažnokai (apie 2 kartus per 
mėn.) jam skambindavau telefonu, 1984 m. rudenį aplan- 
kiau atostogaujantį Bad Emso kurorte (netoli Vysbadeno), 
kur jis kiekvienais metais (bene nuo 1970 m.) rudeniop 
atvykdavo ir prabūdavo ištisą mėnesį. Tai būdavo jo vie- 
nintelė išvyka iš namų, iš Miunsterio, kur jis nuo 1959 m. 
gyveno. Susirgęs širdies negalavimais, save griežtai prižiū- 
rėjo ir nuo 1970 m., kai liga sustiprėjo, liovėsi universitete 
skaityti paskaitas, nors buvo profesoriumi išrinktas iki gy- 
vos galvos. Taigi pasidarė emeritu gana anksti, 62 metų. 
Betgi jo, kaip filosofo ir teologo, kūrybinis produktingumas 
dėl ligos anaiptol nesumenko. Priešingai, jis gal net padi- 
dėjo: tai liudija didelė gausa šiuo metu parašytų straipsnių 
ir išleistų knygų. Mat kietai save kontroliuodamas, galėjo 
kūrybiniam darbui skirti daugiau laiko negu anksčiau. Toji 
kontrolė išėjo aikštėn ir tuo, kad įkyrių, plepėti mėgstančių 

lankytojų, net iš toli atvykusių, kartais bandydavo neįsileisti 
į savo butą („cerberio“ pareigas paprastai eidavo žmona). 
Nuo 1965 m. liovėsi skaityti viešas paskaitas lietuviams jų 
suvažiavimuose ir Studijų savaitėse. Paskutinė paskaita įvy- 
ko 1965-ųjų savaitėje Hiutenfelde, Vasario 16-0sios gimna- 
zijoje. Tuo profesorius baigė savo viešąją veiklą ir atsidėjo 
vien knygų ir straipsnių rašymui. 

Nėra abejonės, kad A. Maceina turėjo nepaprastą ta- 
lentą išsireikšti lengvai ir vaizdingai, bet kartu ir didžiai 
logiškai, šią loginę išraišką jungiant su gilia įžvalga (in- 
tuicija). Tai reta žmogui dovana, nes joje glūdi filosofi- 
niai ir literatūriniai gabumai kartu. Dėl to galėjo būti ir 
poetas, ne vien filosofas. Tokiais gabumais apdovanotas 
žmogus turėtų ir kasdieniniame gyvenime būti įdomus 
ir patrauklus. Iš tikrųjų A. Maceina toks ir buvo: visada 
nepaprastai mielas, sąmojingas, nors, kaip suvalkietis, ir 
tiesmukas, mėgstąs kitą „patraukti per dantį“, bet švel- 
niai, neįžeidžiamai. Nuolat galėjai iš jo sulaukti kokio 
nors įdomaus kalambūro (žaidimo žodžiais, kurie panašūs 
savo garsais, bet skirtingi reikšme). 

Ryšius su profesoriumi paskutiniais jo gyvenimo metais 
palaikiau ne tik telefonu, bet ir laiškais. Vieną ištrauką iš 
jų norėčiau čia pacituoti, nes ji atspindi mūsų pasauliečių 
santykį su kai kuriais dvasiškiais. Šiais santykiais jis visą 
gyvenimą sielojosi ir siekė juos pagerinti. „Mano straipsniai 
apie gimtąją kalbą liturgijoje, — rašė 1984 m. kalėdiniame 
sveikinime, — netikėtai randa gero atgarsio. Gavau ne vieną 
pagyrų laiškelį... Žinoma, visa tai nė kiek nekeičia litur- 
ginių tekstų, nes jie jau atspausdinti. O klausti mane iš 
anksto (pabraukimai A. Maceinos. — V. N.) neleidžia klero 
„autoritetas“. Taip tad ir liks: liturginės komisijos primes 
mums tekstus iš anksto, o paskui girs mūsų kritiką. Tačiau 
galios ne mūsų kritika, o jų tekstai. Tuo mes, pasauliečiai, 
ir būsime laikomi 'subrendusiais““. 


Iš: „Ateitis“, 1987, Nr. 3, p. 25-28. 

SUSIRAŠINĖJIMAS 
SU PROF. A. MACEINA 


Ladas Tulaba 


A. Maceiną pažinau Lietuvoje 1934 metais. Suėjome į 
prieteliškus santykius. Aš buvau ką tik baigęs Vilkaviškio 
seminariją: buvau diakonas ir laukiau kunigystės šventi- 
mų, bet buvau dar per jaunas. Jis gi buvo neseniai vedęs ir 
atostogavo Alytuje. Turėjau progos pažinti jo žmoną - Juliją. 
Tai buvo aukšto intelektualinio lygio moteris, verta vieno 
iš didžiųjų mūsų filosofų, koks yra A. Maceina. Deja, 
bolševikų okupacija ir Antrasis pasaulinis karas Maceinų 
šeimą išskyrė. Profesorius saugumo sumetimais slapta pa- 
sitraukė į Vokietiją, o Julija su mažais trimis vaikais liko 
Lietuvoje. Su dr. A. Maceina nedaug turėjau asmeniškų 
susitikimų būnant išeivijoje, bet palaikiau su juo gana 
intensyvią ir turiningą korespondenciją. Ir su ponia Julija 
turėjau šiokius tokius ryšius Lietuvoje. Ji daug kentėjo. 
Buvo terorizuojama KGB, kad bandytų paveikti Antaną 
grįžti į komunistinę Lietuvą; terorizavo taip pat ir vai- 
kus, siekdami, jei ne paveikti, tai įskaudinti Antaną. Jau 
vien dėl šito privalu lenkti prieš Antaną galvą, kad jis 
nepalūžo. Stengiausi, pagal mano išgales, Julijai padėti 
moraliniai ir materialiniai laiškais ir paketais. Ji juk tu- 
rėjo rūpintis ne vien savim, bet ir vaikais: juos maitinti, 
aprengti ir auklėti. 

Su A. Maceina dalinomės laiškais - mintimis apie ne- 
pasaulėžiūrinės politikos sąvoką. Abu sielojomės dėl atei- 
tininkijos suskilimo ir vykstančios nebroliškos kovos tarp 

KD (Krikščionių demokratų. - Red.) ir LF (Lietuvių fron- 
to. - Red.) vadovų politinėje arenoje. Bandžiau aiškintis su 
A. Maceina, kaip jis supranta nepasaulėžiūrinės politikos 
idėją. Buvau tikras, kad daugelis jo minties nesupranta. Ti- 
krumoje taip ir buvo. Štai kodėl noriu ištisai cituoti Antano 
šiuo klausimu man rašytus laiškus. 1952 m. kovo 15 d. 
parašiau prof. Zenonui Ivinskiui laišką politinėmis aktu- 
alijomis. Prašiau mano mintis perduoti ir A. Maceinai. 
Gavęs iš Z. Ivinskio minimo mano laiško kopiją, Maceina 
parašė man ilgą laišką. Jį cituoju: 


Freiburgas i. Brsg., Silberbachstr. 1 
1952 m. kovo 20 d. 

Didžiai Gerbiamam 

Prel. L. Tulabai 

Roma 


Mielas Prelate, 

Remdamasis Jūsų sutikimu „perduoti ir Dr. A. Maceinai“ 
Jūsų mintis, prof. Z. Ivinskis atsiuntė man nuorašą Jūsų laiško, 
rašyto jam š. m. kovo 15 d, Tat yra iš tikro „tiesus ir atviras 
žodis“, pasakant „visa, kas man ant širdies“. Jūs apgailestaujate, 
kad ne Jūsų „dalykas būtų kištis į politinius reikalus“. Tačiau 
„ten, kur tylėjimas pasidaro jau nusikaltimu“, Jūs prabylate 
visiškai atvirai. Kadangi šis prabilimas - bent laiško apimties 
atžvilgiu — susitelkė aplinkui mano laiškus prel. Krupavičiui, 
todėl leiskite, mielasis Prelate, ir man čia pridėti savo dvylekį. 
Tikiuos, kad mano pasisakymas gal išsklaidys vieną kitą abejo- 
nę, kamuojančią ir Jūsų, ir mano širdį. 

Pradėkime nuo formalinių dalykų. Nesu teisininkas ir for- 
malybių nemėgstu. Bet kartais jos vis dėlto yra būtinos, kad 
diskusijos neišeitų į lankas, kaip žmonės sako. Turiu galvoje 
mano minčių perteikimą Jūsų laiške prof. Z. Ivinskiui. Nežinau, 
ar Jūs mano susirašinėjimą su prel. Krupavičiumi esate skaitęs. 
Bet kadangi Jūs taip atvirai teigiate apie mano korespondencijos 
pobūdį (pacituosiu truputį vėliau), todėl man tenka manyti, kad 

mano laiškus matėte. O jei taip, tuomet esu priverstas padaryti 
keletą atitaisymų. Vienur kitur Jūs išskaitėte iš mano laiškų tai, 
ko juose nebuvo. Jūs rašote: „Dr. Maceinos nauja teorija apie 
dviejų katalikiškų partijų būtinumą nėra Bažnyčios nuomonė, 
nors tuo nori tikėti, cituodamas pop. Leoną XIII ir Civardi“. 
Tuo tarpu mano šitomis citatomis buvo norėta prel. Krupavičiui 
parodyti, kad jo palyginimas, jog katalikų politinis susiskaldy- 
mas yra „tiek pat žalingas, kiek tautai bolševikų okupacija“, 
yra perdėtas, nes pop. Leonas XIII aiškiai sako, jog „visiškai 
yra leistinas tinkamu būdu pareikštas nuomonių skirtumas gry- 
nai politinių klausimų srityje“ (Imm. Dei nr. 14) ir kad šituo 
leistinumu popiežius turbūt nemano leidžiąs katalikams įnešti 
bolševikinį naikinimo darbą į savą visuomenę. Apie tai, kad dvi 
katalikų partijos būtų Bažnyčios nuomonė, mano laiške nėra nė 
žodžio. Tai yra mano nuomonė, daugiau nieko. Bažnyčia šiuo 
atžvilgiu savo nuomonės neturi, ir negali turėti, nes ne jos kom- 
petencijoje yra spręsti, kiek katalikai turi ar gali turėti politinių 
sambūrių, kiek ne. Tai priklauso nuo krašto sąlygų, nuo politi- 
nės situacijos, galop nuo paties katalikų kultūrinio bei religinio 
subrendimo. Politinių partijų skaičius yra žemiškas dalykas, ir 
Bažnyčia čia sprendimo nedarė ir nedaro. Todėl visiškai sutinku 
su Jumis, kad teorija, jog katalikai turi turėti dvi partijas, „nėra 
Bažnyčios nuomonė“. Priešingo teigimo iš mano laiško išskaityti 
Jūs negalėjote. 

Jūs rašote: „Keista, kad jis (A. Maceina. - A. Mc.) savo 
asmenį identifikuoja su Lietuvių frontu; teigia, kad Lietuvių 
frontas buvo skųstas Vatikane ir kad tai padarė krikščionys 
demokratai“. Mielasis Prelate, kur šitaip esu aš teigęs? Laiške 
prel. Krupavičiui aš esu parašęs: ... Prel. (anuomet dar kunigo) 
L. Tulabos įteiktas LF ir manęs įskundimas Vatikanui (1947 m. 
žiemą) (1952 m. vasario 12 d.). Šis sakinys daro aiškų skirtumą 
tarp LF ir manęs. Todėl apie mano asmens identifikaciją su LF nie- 
kur nesu užsiminęs. Tai viena. Antra, taip pat niekur nesu teigęs, 
kad šis skundas yra krikščlionių) demokramį. Man yra žinomas 
skundo autorius. Ar jis priklauso prie KD ar ne, nežinau. Kad 
skundas yra paminėtas eilėje faktų, liečiančių KD taktiką su LF, tai 

tik todėl, jog Jūsų kadaise gautas iš vieno Monsinjoro atsakymas 
į nepasaulėžiūrinės politikos teoriją paties prel. M. Krupavičiaus 
buvo viešai panaudotas KD konferencijoje Felbache (1948 m. spalio 
20 d.) ir paskelbtas spaudoje („Tėvynės sargas“, 1948, Nr. 2/3 
p. 215). Būčiau naivus manyti, kad prel. Krupavičius tai darė 
Maceinos, o ne LF adresu. Apie Maceiną kalbėti KD konferenci- 
joje yra mažiausia reikalo. Ar ir LF buvo Vatikanui skųstas, ar 
tik Maceina, tai, be abejo, geriausia žino pats skundo autorius 
ir Jūs, šį skundą įteikęs. Galimas daiktas - noriu Jums tikėti, — 
kad LF nebuvo skųstas. Bet kad anas skundas buvo įteiktas ne 
Maceiną apsaugoti nuo „erezijos“, o neva Maceinos skelbiama 
erezija likviduoti LF, man yra visiškai aišku. Tai esu rašęs vysk. 
Brizgiui, tai rašau dabar visiškai atvirai ir jums, Prelate, Taip pat 
kad Maceinos pavardė buvo skunde minėta be ryšio su naujai 
besiformuojančiu politiniu sąjūdžiu, patikėsiu tik tada, kai Jūs 
man pacituosite skundo atitinkamą vietą. Kadangi jau apie šį 
skundą tenka kalbėti, nors tik formaliai, tai noriu atsakyti ir į 
Jūsų pastabą, kad „tai nebuvo joks skundas, tik paprastas pra- 
nešimas“. Mielasis Prelate, kam gi Jūs dangstotės žodžiais? Juk ir 
kiekvienas policijos Spitzel savo viršininkams rašo ne skundą, bet 
„pranešimą“. Rašto autoriui (gal ir įteikėjui) jis yra pranešimas, 
rašto objektui jis yra skundas, ir jokia terminologija čia nieko 
nepakeis. jums nuostabu, kad „Dr. Antanas Maceina dar vis 
nenurimsta dėl vadinamo skundo Vatikane“. Keista būtų, kad aš 
nurimčiau. Pykti aš nepykstu, nes tai būtų nekrikščioniška. Bet 
man yra skaudu, ir to aš neslepiu. Skaudu todėl, kad tai padarė 
kunigas, neatėjęs pas mane (nors lankėsi Vokietijoje) ir nepasakęs: 
„Brolau, skelbi pavojingas mintis; persvarstyk jas dar kartą!“ Ir 
jeigu mudu būtume išsikalbėję, išsiaiškinę, o jis ir tada būtų 
laikęs mano mintis pavojingomis kat[alikų] mokslui, tada jis 
būtų turėjęs moralinės teisės rašyti pranešimą Vatikanui. To jis 
nepadarė. Jis pasielgė, kaip kiekvienas policinis slapukas: išgirdo, 
patyrė ir pranešė. Štai kodėl man yra skaudu, kad tarp mūsų 
dvasiškių esama tokių policinių slapukų. O šie dvasiškiai paskui 
formuos mūsų priaugančią dvasininkiją ir dabar formuoja, nors 
dar tik svetimą. Visumoje tai smulkus faktelis, aš gerai tai žinau. 

Bet jis yra būdingas. Būdingas tuo, kad kaip tik buvo priešingai, 
negu Jūs, Prelate, teigiate: „To vadinamo skundo niekas neslė- 
pė“. Nežinau, kaip buvo Italijoje. Bet Vokietijoje jį kaip tik neigė. 
Jį neigė ir JE vysk. Brizgys (savo laiške man 1947 m. lapkričio 
5 d.) ir neigia dar ir dabar prel. Krupavičius (jo laiškas man 
1952 m. kovo 6 d.). Bet kaip gi šie žmonės galėtų tai daryti, 
jeigu žinotų ar būtų žinoję, kad tokio skundo ar, Jūsų terminais 
kalbant, pranešimo, iš tikro būta? Nejaugi jie žinotų ir vis dėlto 
į akis neigtų? O jeigu jau šie žmonės nežinojo — vysk. Brizgys 
ir prel. Krupavičius, - tai kaip tasai skundas nebuvo slepiamas? 
Kas apie jį žinojo? Brazaitis? Aišku! Maceina? Taip pat! Ir kaip 
nuostabu! LF žmonės žino, pranešimo būta, tik JE vysk. Brizgys 
nežino ir KD šefas prel. Krupavičius! Kokią išvadą iš šio sugre- 
tinimo padarysime, mielasis Prelate? Manau, kad ją laiške daryti 
netinka, nors ją savo širdyse abu jaučiame, 

Tiek tad dėl šių formalinių dalykų. Tiesa, prie jų priklau- 
sytų dar vienas, būtent tasai, kurį Jūs išreiškiate savo sakiniu: 
„Tą žmogų (prel. Krupavičių. - A. Mc.), prieš kurį kiekvienas 
padorus lietuvis turi lenkti galvą, Daktaras (Maceina. ~ A. Mc.) 
traktuoja kaip kokį vaikėzą, kurį galima išjuokti, iš kurio galima 
tyčiotis, kuriam galima priekaištauti, kiek tik nori“. Pasiėmęs 
abu laiškus, rašytus prel. Krupavičiui, perskaičiau dar sykį ir 
jame nei vaikėzgališko traktavimo, nei išjuokos, nei priekaištų 
pačiam prelato asmeniui neradau. Aš labai prašyčiau, mielasis 
Prelate, pacituoti man iš mano minėtų laiškų vieną kitą sakinį, 
kuriuose šios Jūsų minėtos „vertybės“ išryškėtų!“ Juk pirmasis 
laiškas prel. Krupavičiaus visai neliečia: jis liečia tik KD partijos 
taktiką. Antrasis laiškas taip pat savo visumoje sukasi apie KD 
žmones, ne apie prel. Krupavičių, išskyrus jo tezę „visi tik savo 
naštas nešame“ ir jo palyginimą katalikų politinio susiskaldymo su 
bolševikų okupacija, ir jo raštą prof. Ivinskiui. Bet ir šių dalykų 
kritikoje yra liečiamas ne prel. Krupavičiaus asmuo, ne jis kaip 
žmogus ar kunigas, bet tiktai kaip politikas, kaip KD partijos narys. 
Kur tad čia galėjo atsirasti ana išjuoka ir vaikėziškas traktavimas? 
Prel. Krupavičių kaip žmogų ir kaip kunigą gerbiau ir tebeger- 
biu. Apie tai savo pažiūrą esu parašęs 1948 m. rugpjūčio 13 d. 

Rotenburgo ordinariatui, ir šis raštas man gėdos nedaro. Tačiau 
kad ir prieš jo „politinę veiklą“ kiekvienas padorus lietuvis tu- 
rėtų lenkti savo galvą, tai to turbūt netvirtinate nė Jūs, Prelate. 
O jeigu taip, tai kurgi Jūs regite aną išjuoką? Dar sykį prašy- 
čiau man pacituoti atitinkamas vietas, nes kitaip bus kaip su 
tuo paveikslu Drezdeno galerijoje, po kuriuo buvo parašyta: De 
gustibus non est disputandum! 

Tačiau man yra įspūdingesnis Jūsų sakinys: „Dr. Maceinos, 
kuris stengiasi kitus moralizuoti, (šioje vietoje turbūt išleistas 
žodis: susirašinėjimas. - A. Mc.) su Krupavičiumi išeina ne tik 
iš mandagumo, bet ir iš krikščioniškos meilės ribų“. Įspūdingas 
šis sakinys todėl, kad aš jį jau esu girdėjęs ne iš vieno - dva- 
siškio. Kai berašai laišką pasauliškiui, tai jis skaito jį ir žiūri 
turinio. Todėl iš nė vieno pasauliškio negavau pastabos, esą 
rašau nemandagiai, užgauliai ir kad tik todėl neverta su manim 
koresponduoti. Ne, tokių pastabų man pasauliškiai niekada nėra 
padarę. Bet kaip tik parašai laišką dvasiškiui, tuojau užsigauna - 
dėl tono, dėl stiliaus: ir juo aukščiau dvasiškis hierarchijoje stovi, 
tuo greičiau ir giliau užsigauna; taip giliai, kad net atsiprašomas 
neatleidžia, nors ir eina kasdien prie altoriaus. Tai esu patyręs 
ne aš vienas. Tai yra patyrę ir kiti mano kolegos. Todėl ir kyla 
klausimas: ką tai reiškia? Kodėl dvasiškiai kaip tik šokstasi 
priminti mandagumą? Atsakymą turiu tik vieną: todėl, kad jie 
Bažnyčioje stovi aukščiau už pasauliškius. Ir teisingai. Jiems, 
kaip Kristaus paliktiems mūsų vadams, yra privaloma didesnė 
pagarba, negu pasauliškiams. Bet štai čia mes, pasauliškiai, kaip 
tik ir atsiduriame labai keblioje situacijoje. Dvasiškiai ne visada 
ir ne visur kalba ar rašo kaip Bažnyčios atstovai. Dažnai jie kal- 
ba kaip politikai, mokslininkai, sociologai, ir šiose srityse mums, 
pasauliškiams, kaip tik tenka su jais susidurti ir persimesti vienu 
kitu žodeliu. Kai šiais klausimais kalbamės su pasauliškiais, tai 
jaučiamės kaip lygūs su lygiu, todėl ir šneka būna atvira, aiški, 
kartais aštri ir net pikta pagal reikalą. Bet kaip tik tais pačiais 
klausimais —- profaniniais, žinoma, — pradedame vesti diskusijas 
su dvasiškiais, tuojau pasimetame. Kalbėsime su jais taip, kaip 
su pasauliškiais, jie užsigaus, nes nėjaus, kad mes juos aukščiau 

statome ir labiau gerbiame, Kalbėsimės su jais taip, kaip su Baž- 
nyčios atstovais, priskirsime Bažnyčiai tai, ko ji nesiima ir kam 
ji per savo kunigus neatstovauja. Ir čia mums, pasauliškiams, 
pasidaro labai sunku. Ar nevertėtų tad dvasiškiams — vis tiek ar 
jie būtų kunigai, ar pralotai, ar galop vyskupai, - įsileidusiems 
į profanines pasauliškas sritis, kaip politika, mokslas, menas, - 
suprasti, jog jie su šiomis sritimis prisiima ir pasaulišką santy- 
kiavimo su žmonėmis būdą ir kad todėl čia jie negali reikšti 
pretenzijų būti labiau gerbiami negu pasauliškiai, nes čia ir jų 
nuomonė nėra švaresnė. Aš pats šitaip dvasiškius ir išgyvenu. 
Kunigas ir vyskupas (prelatas man yra nedidelis dalykas) yra 
paties Kristaus pažymėti sakramentais žmonės, ir aš juos gerbiu 
visa širdimi. Bet ten, kur kunigas ar vyskupas rašo niekus arba 
net netiesą, ten aš reaguoju taip, kaip į kiekvieną nieką arba 
netiesą, nes žinau, kad tai jie daro ne kaip kunigas ir ne kaip 
vyskupas, o kaip paprastas, nuodėmingas ir klaidingas žmogelis, 
kuriais mes visi esame. Be abejo, už tai gaunu pastabą, elgiąsis 
nemandagiai. Bet manau, kad šitokios pastabos yra plotmių 
sumaišymas: religinės su profanine. Kas jas savyje ir pas kitus 
skiria, tas šitokių pastabų nedaro. Kas nori, kad su juo būtų 
kalbamasi arba koresponduojama kaip su Kristaus atstovu, tas 
ir korespondenciją tik šiais Kristaus evangelijos klausimais veda. 
Kitaip mes patenkame į gero elgesio chaosą. 

Tuo mes priartėjame jau prie turininių, mielasis Prelate, 
Jūsų laiško dalykų, ties kuriais verta valandėlę stabtelti. Pirmas 
iš jų: viena ar dvi katalikų partijos. Jūs teigiate: „Viena politi- 
nė partija, kuri yra atremta į krikščionišką pasaulėžiūrą, kuri 
vaduojasi krikščioniškomis veikimo priemonėmis ir metodais, 
gali ir turi savyje sutalpinti visus krašto katalikus, nors jie ir 
turėtų kai kurių skirtingų tendencijų“. Kad šitokia partija gali 
apimti visus krašto katalikus, tai yra tiesa; šios galimybės niekas 
turbūt neneigia. Bet kad šitokia partija turi apimti visus krašto 
katalikus, tai yra reikalavimas, deja, vargu ar galimas kuo nors 
pateisinti, dar labiau pagrįsti. Šis reikalavimas yra girdimas nebe 
pirmą kartą. Bet vienas vienintelis jam paremti iškeltas argu- 
mentas, kurio esmę ir Jūs išreiškiate savo sakiniu: „Jau kuris 

laikas, kai vieni kitiems (vadinasi, KD ir LF. - A. Mc.) veidus 
plauna; o kas iš to turi naudą? - mūsų priešai. Štai dviejų 
partijų neišvengiama pasėka“. Kitaip sakant, būkime vieningi 
todėl, kad kitaip neišvengiamai pešimės ir iš to naudos turės tik 
priešininkai. Argumentas keistas. Kodėl gi mes turime amžinai 
ir neišvengiamai peštis? Kodėl gi mes negalime kultūringai ir 
garbingai skleisti savas idėjas, planus ir sumanymus visuomenė- 
je? Kodėl gi mes negalime bičiuliškai ir krikščioniškai nurodyti 
kitų klaidas, silpnybes ir ydas? Kodėl iš katalikų reikalaujama 
sugyvenimo šeimoje, visuomenėje, moksle, filosofijoje, kur taip 
pat yra visokių charakterių, sambūrių, srovių, mokyklų, sistemų, 
o to iš jų nereikalaujama politikoje? Kodėl nesugyvenimas arba, 
kaip Jūs sakote, „tūpčiojimai, polemikos ir stumdymaisi“ turi 
būti katalikų politinėje veikloje įamžinti ir paskelbti neišvengia- 
mais? O jei jie tokie praktiškai ir būtų, tai jie liudytų tiktai ka- 
talikų arba nekultūringumą bei nepribrendimą visuomeniniams 
uždaviniams, arba jų menką katalikiškumą ir kat[alikų] dorovės 
nevykdymą. Jokiu atveju tačiau šitoks praktinis erzelynas ne- 
liudytų prieš dviejų partijų teoriją. Nenorėti dviejų partijų tik 
todėl, kad jiedvi pešis, reiškia tą patį, ką nenorėti šeimoje dviejų 
vaikų, nes jie tikrai pešis. Tai yra politinis maltusizmas. Taigi, 
mielasis Prelate, šitas argumentas manęs nejtikina. Užuot skelbę 
susivienijimą tarp KD ir LF, skelbkite Jūs sugyvenimą tarp šių 
dviejų politinių sambūrių. Leiskite jiems eiti kiekvienam savu 
keliu, bet tegu jie garbingai ir krikščioniškai rungiasi tarp savęs, 
o ne naudoja intrigas, skundus, intervencijas, paskalas ir šmeiž- 
tus. Manau, kad šitokias priemones Jūs kaip kunigas negalite 
toleruoti net kaip malum necessarium. Jūsų uždavinys tad ir būtų 
kaip tik dirbti šia kryptimi: krikščioninti KD ir LF veiklą. Pastan- 
gos veikti susiliejimo į vieną sambūrį linkme vargu ar turėtų 
vaisių. Manau, kad reiktų neeikvoti veltui jėgų ir laiko. O kai 
ši veikla bus krikščioniška, tuomet minėta Jūsų neišvengiama 
pasėka dings savaime. Katalikybės ir Tautos reikalų nėra išdavę 
ligi šiol nei KD, nei LF. Šiais klausimais jie sutarė ir sutars, 
nes ir vieni, ir kiti yra katalikai. O dienos reikalais, grynosios 
politikos reikalais, kuriais, pasak Popiežiaus Leono XIII, yra 

leistinas „nuomonių skirtumas“, tegu šie du sąjūdžiai bręsta į 
dvi politines partijas. 

Prieš dvi politines partijas Jūs statote Italijos pavyzdį, kur 
„Bažnyčios norai pajusti“. Nėra jokios abejonės, kad esti laikų 
ar situacijų, kada katalikai, pasak Popiežiaus Leono XIII, „neturi 
rasti vietos vidaus nesutarimams ar partijų aistroms“ (Imm. 
Dei), bet visi turi eiti išvien, būtent kad „apsaugotų valstybę ir 
išlaikytų religiją“. Tai yra aiškus ir nediskutuotinas klausimas. 
Tačiau jis nieku būdu nerodo, kad šitoks vieningumas turi eiti 
net ligi tiktai vienos partijos buvimo! Gal Italijoje ši situacija 
kaip tik ir yra. Bet kad iš to būtų galima padaryti principą, jog 
viena katalikų partija turi būti visur ir visada, ne — to, mielasis 
Prelate, padaryti negalima. Ar Italijos vienos partijos buvimas 
neprives prie jos pralaimėjimo katalikų nenaudai (juk ką gi 
nepatenkinti italai rinks, jei katalikų partija įgrys?), tai dar pa- 
žiūrėsime. Man tik viena yra aišku, kad net ir geriausia partija 
amžinai nevaldo. Ateina laikas, ir ji pralaimi. O kas tada ateina 
vietoj jos? Kita katalikų partija, jeigu tokia buvo ir buvo opo- 
zicijoje. Nekatalikų partija, jeigu antros katalikų partijos nebuvo 
arba jeigu ji buvo pozicijoje. Todėl ar Italija labiau yra pajutusi 
Bažnyčios mintį, kur yra viena katalikų partija, ar Airija, kur yra 
dvi katalikų partijos, yra didelis klausimas. Be to, Italija mums 
nėra pavyzdys nė socialine savo struktūra. Mums artimesnė, net 
labai artima yra Airija. Kodėl tad nepasekti jos pavyzdžiu? Juk 
ji irgi yra katalikiška šalis! Nenoriu, mielasis Prelate, čia dėstyti 
ilgų išvedžiojimų už dvi katalikų partijas. Tai padariau kur 
kitur. Savo metu galėsiu tai padaryti net išsamiai. Viena šiuo 
tarpu noriu tik pabrėžti, kad tremtyje kaip tik yra progos šiuos 
klausimus giliau pagalvoti ir nebūtinai grįžti į senas vėžes, nes 
jos nebuvo tobulos ne tik savo veikla, bet nė savo struktūra. 
Dviejų partijų teorija kaip tik ir yra tokio galvojimo vaisius. Dėl 
jo galima ginčytis, bet argumentuojant. 

Jūs rašote: „Dr. Antanas jaudinasi, kad krikščionys demokra- 
tai juos puolą. Jis tačiau, sekdamas Evangeliją, neturėtų daryti to 
paties“. Aš jaudinuos ne dėl paties puolimo, bet dėl jo būdų ir 
priemonių. Rungtynės tarp politinių sambūrių yra sveikas dalykas, 

ir jis turi būti. Tai rašiau ir prel. Krupavičiui. Bet šios rungty- 
nės turi būti krikščioniškos. Šios prasmės turėjo ir mano laiškai 
Krupavičiui. Jais aš norėjau atkreipti jo dėmesį, kad jo grupės 
žmonės naudoja negarbingas priemones. Pavyzdžių nurodžiau 
visą eilę. Kodėl nė žodžio Jūs, Prelate, apie tai neužsiminėte? 
Kad Evangelija reikalautų užmerkti akis prieš politinės grupės 
naudojamas negarbingas priemones, man tai atrodo yra kvie- 
tizmas, ne krikščionybė. Todėl apie jas aš kalbėjau ir kalbėsiu, 
nelaikydamas to nuodėme, nes kaip tik šios priemonės ir taktika 
ardo katalikų sugyvenimą. Jeigu Jūs, mielasis Prelate, ar Krupa- 
vičius man nurodys, kad aš kur nors ir kada nors esu naudojęs 
šmeižtą, intrigas, denunciacijas, intervencijas žmogui pakenkti, 
aš Jums pažadu tučtuojau tai viešai atšaukti ir paliestąjį asmenį 
atsiprašyti. Todėl nesijausdamas šitokiomis priemonėmis remiąs 
savo veiklą, aš manau turįs moralinės teisės kalbėti apie šias 
priemones ir mėginti jas išvesti iš politinės veiklos. Jūs sakote, 
kad „ir frontininkai nėra liuosi nuo tos pačios kaltės“. Galimas 
daiktas. Užtat ir norėčiau konkrečių pavyzdžių. Jų prašiau ir 
prel. Krupavičių. Bet jis nedavė. Prašau ir Jus, Prelate, nes noriu 
tarti žodelį ir saviesiems. Pasisakydamas savo laiškuose [prieš] 
minėtas KD priemones, nemanau jų toleruoti LF eilėse. Tačiau 
savuose namuose paprastai nėra perspektyvos. Todėl kiti iš ša- 
lies gali geriau pastebėti, kas juose negera! Nurodykite, Prelate, 
ir tuo Jūs tik prisidėsite prie politinės mūsų veiklos sukrikščio- 
ninimo. Būkite tikri, kad ne vieną dalyką saviesiems jau esu 
pasakęs. Pasakysiu, jų patyręs ir daugiau. 

Ar krikščionys demokratai nori susitarimo, kaip Jūs teigiate? 
Tai priklauso, kokią prasmę Jūs dedate į žodį „susitarimas“. 
Jeigu tai yra susiliejimas dviejų partijų į vieną, tai jie to, be 
abejo, nori. Bet to kaip tik nenori LF. Ir kodėl jis turėtų norėti? 
Juk LF, kaip Jūs patys, Prelate, gerai žinote, yra į tremtį atėjęs 
iš Lietuvos. Kas Lietuvoje LF pažadino, iš kokių šaknų jis yra 
išaugęs, kodėl jis susiformavo LF sąjūdžiu, o neįsiliejo į KD 
partiją, klausimai šiuo metu neaktualūs. Viena tik yra tikra, kad 
buvo priežasčių, kurios LF pašaukė į gyvenimą šalia KD. Tremtis 
nėra vieta ir laikas daryti radikalių struktūrinių pakeitimų. Apie 

juos pakalbėsime Lietuvoje. Juk kas gali žinoti, ar mūsų Tėvy- 
nėje ir toliau nepasiliks tos pačios priežastys, kurios pagimdė 
LF? Jeigu LF buvo reikalingas Lietuvoje prieš tremtį, gal bus 
reikalingas ir tremčiai pasibaigus? Jeigu KD partija neišsprendė 
tų uždavinių, kurie teko LF prieš tremtį, gal ji neišspręs jų ir po 
tremties? Kam tad lieti šiuos du sambūrius į vieną, jeigu juodu 
abu turėjo Lietuvoje priežasčių atsirasti ir išsilaikyti? Štai kodėl, 
kai KD nori susiliejimo, LF visados atsako neigiamai: palauksi- 
me, pažiūrėsime; tremtyje ne vieta lietis ne tik formaliai, bet nė 
praktiškai. Jeigu Jūsų naudojamas žodis „susitarimas“ yra ima- 
mas praktinio bendradarbiavimo prasme, tai jis vyksta jau labai 
seniai ir esti labai glaudus. Nuo pat VLIK'o pradžios Lietuvoje 
KD ir LF bendradarbiauja labai ankštai, kartais net per ankštai, 
nustatydami visas kitas grupes prieš save. Todėl šis noras yra 
įvykdytas. Kad jis kartas nuo karto apsilpsta ir net payra, tai yra 
žmogiškų silpnybių padaras. Įdomu tik, kad šiam pairimui pro- 
gos duoda kaip tik ne LF, bet KD. Taip buvo 1948 m. po prel. 
Krupavičiaus kalbos Felbacho konferencijoje, kur jis pasakė, kad 
jei LF nesugeba paaukoti savo turimų motyvų, atskiriančių jį 
nuo KD, tai yra „nevertas nei Tėvynės, nei Kristaus“ („Tėvynės 
sargas“, 1948, Nr. 2/3, p. 215). Taip yra ir dabar, kada Ameri- 
koje P. Vainausko ir VI. Viliamo priedangoje P. Jočys pasiskelbė 
Darbo federacijos pirmininku, mesdamas tuo būdu pirštinę dr. 
Jonui Griniui, kuris yra Krikščionių] darbininkų sąjungos (jos 
vardu Darbo federacijai buvo leista tautininkų veikti) vicepirminin- 
kas. Pirmininkas yra prof. Pr. Dovydaitis, dr. J. Grinius išstojo iš 
vadlinamojo] „penketuko“. Kitaip jis ir negalėjo padaryti. Jūs 
turbūt šį faktą turite galvoje, Prelate, kalbėdamas, kad „jo varg- 
šo nervai neišlaikė“. Čia ne nervų klausimas, mielas Prieteliau! 
Čia yra užkulisinių intrigų klausimas. Kodėl Jočys organizuoja 
Darbo federaciją savavališkai? Ar tai yra jo paties išmislas? 
Anaiptol! Jį laimina P. Vainauskas ir gerb. prel. Krupavičius. 
P. Jočys jau 1948 m. gruodžio 19 d. mėgino skaldyti Darbo 
federaciją, šaukdamas Felbache „suvažiavimą“, į kurį atsilankė 
penki „federantai“. O vis dėlto P. Vainauskas buvo KD partijos į 
šį suvažiavimą atsiųstas ir jį pasveikino. Žinoma, tuo metu visas 

šitas reikalas buvo tik gardus pasijuokimas. Na, Amerikoje, lais- 
vės šalyje, galima daugiau išsiteisinti. Ten galima net pasiskelbti 
Darbo federacijos pirmininku, nepaisant, kad juo buvo ir tebėra 
laikomas prof. Dovydaitis, o valdyba (trys iš penkių) yra trem- 
tyje ir jau veikia visą laiką, duodama VLIK'ui Darbo federacijos 
atstovus, ir šiaip tvarkydama visos šios grupės veiklą. Kaip tad 
Jums, Prelate, šis pastarųjų dienų faktas (tai įvyko kovo 1 d.) 
atrodo? Ar neparašytumėte tokio pat mielo laiškelio ir P. Jočiui 
arba jo antrininkui P. Vainauskui? Nebloga būtų šiuo reikalu 
tarstelti žodelį ir prel. Krupavičiui. O jeigu Jūs irgi palaiminsi- 
te šiuos jų „žygius“, tuomet nekalbėkite apie katalikų vienybę 
bendro labo reikalui. Geriau tada mes truputį pasigrumsime, 
nes tokios veiklos, kaip pastaroji Amerikoje, mes ilgiau pakęsti 
negalime. Rėkti, kad kitas kenkia vienybei, o pačiam organizuoti 
partizaninius suvažiavimus ir skelbtis pirmininku, laiminamam 
tų, kurie garsiausiai skelbia nesiskaldykime, yra fariziejinė tak- 
tika, neverta iš tikro nei Kristaus, nei tėvynės. Lietuvių krikšč. 
darbin. s-gos centro Valdyba duos tuojau pareiškimą spaudai dėl 
visos šios veiklos, tada pamatysite, kaip bus gražu katalikams ir 
kas yra jų skaldytojai. 

Todėl KD susitarimo norą mes laikome nenuoširdžiu. Jie 
nori ne susitarimo, kaip partija (tokio nereikia, nes jis, kaip sa- 
kiau, jau senai praktiškai vyksta), bet jie nori, kad ir LF išnyktų, 
susilietų su KD, kaip kad yra buvę seimų laikais. Geriausiu 
atveju KD nori, kad LF pasiliktų jų satelitas, kaip buvo savo lai- 
ku Darbo fedleracija] arba Ūkinlinkų] sąjunga. O to, žinoma, LF 
nenori ir niekada nenorės. Todėl šia prasme LF yra ir pasiliks, 
ką pabrėžiau ir prel. Krupavičiui. Tai nėra bendradarbiavimo 
paneigimas. Anaiptol! Tai yra tik savarankiškumo pabrėžimas, 
nes LF nori išsivystyti į pajėgų politinį sambūrį ir patiekti vi- 
suomenės sprendimui savo programą. Manau, kad noras nėra 
nuodėmingas. Jis nenusižengia nei Bažnyčiai, kuri nėra nei už, 
nei prieš dvi partijas; nei Lietuvai, nes KD yra palikę ne visai 
skanių atorūgų mūsų istorijoje; nei galop kat. visuomenės vieny- 
bei, nes katalikai turi būti vieningi kultūroje ir religijoje, o gali 
būti gausingi politikoje. Ir vienur, ir kitur jiems yra privaloma 

krikščioniška moralė jų veikloje ir jų santykiuose. Kas šią moralę 
pažeidžia, tas nusideda ir Bažnyčiai, ir Tautai, ir visuomenei, vis 
tiek ar jis būtų KD ar LF narys. 

Štai, mielasis Prelate, mano pastabos Jūsų laiškui, kuriame 
palietėte mano susirašinėjimą su prel. Krupavičiumi. Gal ir čia 
aš buvau kur nors nemandagus. Bet atleiskite ir nekreipkite į 
tai dėmesio, nes kalbėjau Jums ne kaip kunigui ar Prelatui (nors 
tai yra tik žmogiškas titulas), bet kaip žmogui, kuris nusileido 
iš religinės plotmės į politinę ir čia tarė žodį. Jis yra išstatytas 
tokiems pat pavojams, kaip ir mūsų visų kitų žodis. Jeigu tad 
kartais ir mano atsakymas nesusiderintų su ta pagarba, kurią 
Jums jaučiu kaip Dievo pašvęstam žmogui, nesupykite, kaip tai 
yra padarę Jūsų prieteliai hierarchijoje ar dar aukštesni už Jus. 
Man tai kažkaip keistai atrodo, kad juo hierarchijoje žmogus 
kyla, juo jis darosi labiau pilnas galimybės supykti. Tuomet 
Dievas turėtų būti ne Meilė, bet pats Pyktis. O vis dėlto yra 
priešingai. Ak, atleiskite! Aš vėl pradėjau moralizuoti. O Jūs juk 
moralizavimo nemėgstate. Nemėgstu jo ir aš. Man patinka la- 
biau dogmatika, kur taip yra taip, ir ne yra ne. Bet kartais mat 
žmogus imi ir neiškenti nepamoralizavęs. 

Linkiu Jums, Prelate, Viešpaties palaimos Jūsų sunkiame ir 
drauge atsakingame darbe, ruošiant mūsų dvasininkijos prieauglį 
ateičiai. 


Jūsų A. Maceina 
P. S. Šio laiško nuorašą siunčiu prof. Z. Ivinskiui, nes iš 
tikro ir atsakau į jam rašytą laišką. 


A. M. 


Į A. Maceinos maratonišką laišką atsakiau taip pat 
gana ilgu laišku, datuotu 24 kovo 1952: 

Gerbiamas Profesoriau, 

Nudžiugau gavęs nuo Jūsų laišką. Esu dėkingas, kad 
nepagailėjote brangaus laiko parašyti man taip ilgą ir 
išsamų laišką. Tiesumą mėgstu. Manau, jog didžiumos 

nesusipratimų priežastis yra sąmoningas ar nesąmoningas 
vengimas tiesiai ir atvirai išsišnekėti. Jūsų laiškas man pati- 
ko, nes yra tiesus: pasakėte, ką turėjote ant širdies. Ačiū! 


I. Nenoriu polemizuoti su Jumis asmeniško pobūdžio 
klausimais. Dėl jų pareikšiu tik savo nuomonę ar susida- 
riusį įspūdį. 


1. Dvi katalikiškos partijos ir Bažnyčia. Bažnyčia rekomen- 
duoja katalikams politinį darbą. Tai yra pabrėžę įvairūs 
Popiežiai, o ypač Pijus XII. Kaip socialinę-visuomeninę, 
taip ir politinę veiklą Bažnyčia priskiria prie vadinamo- 
sios Katalikų akcijos. (Čia reikia skirti Katalikiškoji akcija, 
kuri reiškiasi tik religinio gyvenimo plotmėje.) Rekomen- 
duodama politinį veikimą, Bažnyčia gali ir privalo duoti 
ir principinių nurodymų katalikams šioje srityje. Į tai jei- 
na ir dviejų politinių (katalikų) partijų klausimas. Jokios 
abejonės nėra, kad atskirų kraštų episkopatai gali šiuo 
klausimu pasisakyti, gali duoti tikintiesiems atitinkamų 
nurodymų. Todėl Jūsų teigimas, kad Bažnyčia šioje srityje 
nėra kompetentinga, yra kiek per griežtas. 

2. Iš Jūsų laiško, rašyto prel. M. Krupavičiui vasario 12 
d., vis dėlto susidaro įspūdis, kad, tapatindamas save su 
LF, kaltinat KD dėl skundų Vatikanui. Skundą Jūs lai- 
kote kenkimu Lietuvių] frontui. LF Vatikanui niekieno 
niekada nėra skųstas. Manau, kad Vatikanas išvis apie LF 
egzistenciją nieko nežino. Pranešimo autorius nėra jokios 
politinės partijos žmogus. Politika jam yra svetimas daly- 
kas. Ką kada prel. Krupavičius kalbėjo, tai jis darė savo 
iniciatyva ir savo atsakomybe. 

3. Aš vis dėlto pasilieku prie savo nuomonės, kad anas 
„garsus“ pranešimas nėra jokiu būdu kvalifikuotinas kaip 
skundas. Pranešimo ir skundo sąvoka, mano galvojimu, 
turi skirtingą turinį. 

Skundžia: kas ką nors scienter et volenter perstato kaip 
kaltą. Praneša gi: kas ribojasi vien fakto perteikimu, ne- 

darydamas savo sprendimo. Skundėjas veikia savo valia 
ir savo iniciatyva. Pranešėjas gi atlieka vyresniųjų jam 
uždėtą pareigą. Skundėjas yra smerktinas, jei neturi tam 
tikrų pasiteisinimų; pranešėjas negali būti smerkiamas, 
nes jis atlieka savo pareigą. Jūsų atveju buvo paprastas 
pranešimas, o ne skundas. Manau, kad pranešėjas iš Jūsų 
pusės neturėtų užsipelnyti pasmerkimo. Tokios pareigos 
yra nemalonios jau savyje. Bet jas atlikti, nors ir prieš 
savo norą, reikia. Juoba kad pranešime, kaip jau minėjau, 
pažymimas tik pats faktas: sakoma, jog Jūsų pareikšta 
mintis apie nepasaulėžiūrinę politiką iššaukė tam tikrą 
susidomėjimą kunigų ir pasauliečių tarpe. Tai ir viskas, 
mielas Profesoriau, kas pranešime yra pasakyta. Prie šio 
aš (nuo savęs) pridėjau pastabą, kuri Jums yra žinoma, 
(Aš pabrėžiau, kad dėl prof. A. Maceinos ištikimumo Baž- 
nyčios mokymui negali būti jokios abejonės. — L. T.) Argi 
tai yra skundas? Argi Jūsų vardas yra kokiu nors būdu 
pažeistas? 

4. Apie pranešimą nieko nežinojo nei vysk. Brizgys, nei 
prel. Krupavičius, nei kas nors kitas Vokietijoje, išskyrus 
Juozą (Brazaitį. ~ L. T.). Ex officio apie pranešimą niekas 
neturėjo žinoti. Aš tačiau vien gerų intencijų vedinas 
parašiau Juozui, kad jis Jums visa tai broliškai perduotų. 
Reiškia, iš mūsų pusės buvo visiškai korektiškai pasielg- 
ta. Mes nutylėjome apie šitai kitiems, bet painformavome 
suinteresuotąjį. Jūs gi, užuot dalyką iš autentiškų šaltinių 
patirti, pradėjote viešai kaltinimus mesti. 

5. Dar kartą perskaičiau Jūsų laišką iš vasario 25 d. 
Deja, tas pats įspūdis: laiškas yra pernelyg aštrus ir per- 
nelyg pilnas ironijos. Tą patį galėjote pasakyti kita forma. 
Aš manau, kad Krupavičius ne tik kaip kunigas, bet taip 
pat ir kaip valstybininkas yra vertas pagarbos. Todėl turė- 
tų būti respektuojamas daugiau ir laiškuose nežiūrint, kad 
juose būtų kalbama tik apie politinius reikalus. 

6. Tikiu, kad Jūs iš pasauliečių tiek priekaištų nesat 
patyrę, kiek iš kunigų. Galbūt Jūs turite tiesos, kad mes 

turėtume daryti skirtumą plotmės atžvilgiu. Bet žinokit, 
kad nėra lengva atskirti, kada kalbi kaip kunigas, ir 
kada atsiduri grynai profaniškoje plotmėje. Pagaliau net 
ir profaniškoje plotmėje besirasdamas, kunigas vis tiek 
yra kunigas. Jo suniekinimas profaniškoje plotmėje būtinai 
atsiliepia ir jo kunigiškoje akcijoje. Geriausia kunigui būtų 
pasilikti visada savo veikimo srityje, t. y. dvasinėje. Bet 
tai ne visada yra galima. Užtikrinų Jus, kad 99% kunigų 
neprisiimtų jokių pasaulinių pareigų, jei nebūtų verčiami 
gyvenimo ar savo vyresniųjų. 

Iš dvasiškių Jūs daugiausia gavote patirti užsigavimo, 
bet dvasiškių adresu Jūs turbūt daugiau ir esate pasisakę, 
kaip pasauliečių. O Jūsų pasisakymai yra neretai tikrai 
aštrūs ir užgaunantys. Jūs rašote impulso įtakoje: užtat 
dažnai pasakote daugiau negu reikėtų. Be to, man rodos, 
Jūs esat per daug subjektyvus. Jei kas pasisako ne pagal 
Jūsų įsitikinimą, tai Jūs tuojau kvalifikuojate „niekais“, 
„neišmanymu“, „neteisybe“ ir p[anašiai]. Tai, kas Jums at- 
rodo niekai ar neišmanymas, kitiems gali būti išmanymas 
ir pozityvumas. Todėl tokių epitetų vartojimas turi būti 
labai atsargus, nes jie yra tikrai užgaunantys. 

Užsigavimas gali būti su pykčiu ir be pykčio. Jūs sakote, 
kad dėl Jūsų vardo suminėjimo pranešime Vatikanui Jūs ne- 
pykstate, bet vis dėlto tai palaikote savo širdyje kaip skau- 
dų dalyką. Manau, kad daugiau iš tų dvasiškių, kuriuos 
Jūs turite mintyje, minėdamas užsigavimą, yra užsigavę be 
pykčio, bet tik turėdami tam tikrą skaudumą širdyje, ar ir 
to neturėdami, bet tik laikydami tinkamiau esant nesileisti 
į diskusijas, kad negadintų Jums ir sau nervų. Su šitokiu 
užsigavimu galima ramiai kasdien eiti prie altoriaus. 


II. Tai tiek apie asmeninio pobūdžio pastabas. 

Man labiau rūpi Jūsų mintis apie dviejų katalikų par- 
tijų reikalingumą ar jų naudingumą. Čia mes, mielas 
Profesoriau, išsiskiriame. Esu nuomonės, kad dviejų po- 
litinių vienetų turėjimas Lietuvos katalikams yra ne tik 

nereikalingas, bet dargi žalingas. Mano argumentai yra 
sekantys: 

1. Dviejų politinių vienetų buvimas yra jėgų skaldymas, 
o tai yra nuostolis. Jūs sakote, kad šie vienetai principuose 
gali ir turi sutarti. Taip, bet ir principuose, taktikoje ar kitose 
smulkmenose skirtumai jau skaldo. Jūs sakote, kad dviejų 
partijų buvimas iššaukia rivalizaciją, o tai esą naudinga; tai 
duoda impulsą progresui. Rivalizacija tarp katalikų nėra 
naudinga, nes ji bereikalingai eikvoja jėgas. Nėra reikalinga 
dviejų katalikų partijų rivalizacijai iššaukti; rivalizaciją iššau- 
kia kitos — nekatalikiškos (antikatalikiškos. — L. T.) partijos. 
Rivalizacija tarp katalikų iššaukia fermentaciją, o to pasėko- 
je atsiranda asmeniškumai, intrigos, pavydas ir net pastan- 
gos kenkti. Šito mes nūdien esame liudininkai. Ir šitai bus 
visada, kol mes esame silpni žmonės (kadangi mes esame 
silpni žmonės. - L. T.). Tai neišvengiama rivalizacijos pa- 
sėka. Turime žiūrėti į gyvenimą realiai. Tai neturėtų (tarp 
krikščionių. - L. T.) būti, bet taip yra. 

2. Krikščioniška pasaulėžiūra yra tobula. Į ją atremtas 
politinis vienetas gali būti taip pat tam tikro, žmogiškai 
galimo, tobulumo aukštumoje. Katalikų siekimas turi būti 
sukurti tokį galimai tobulą politinį vienetą. Šito tačiau 
nebus galima pasiekti neapjungiant visų jėgų. Be to, jau 
pats buvimas dviejų vienetų rodytų jų netobulumą, nes 
jei kuris iš jų būtų tobulas, tai jis neišvengiamai pašalintų 
iš gyvenimo netobuląjį. Manau, kad krikščioniškoji pasau- 
lėžiūra mums laiduoja ne tik principus, bet taip pat, bent 
iš dalies, ir taktiką bei metodus. 

3. Neįsivaizduoju, koks galėtų būti skirtumas tarp 
dviejų katalikų politinių vienetų, kuris pateisintų jų skir- 
tingą buvimą su neišvengiamais blogumais. Laukiame LF 
programos, bet aš manau, kad ji esmėje bus ta pati, kokią 
turi ir KD. Jei gi ji pasirodys geresnė, tada aš raginčiau 
visus katalikus laikytis šios geresnės, nusigręžiant nuo 
blogesnės. Partijos vardas man nesvarbu, svarbu yra jos 
turinys ir (jai atstovaują) asmens. 

4. KD praeityje padarė ir klaidų. Bet kas jų nepadaro? 
Neužginčijama tačiau yra, kad KD Lietuvai turi ir didelių 
nuopelnų. Jaunajai kartai tenka, blogumus pašalinant, pa- 
sekti tuo, kas yra gera. Pagaliau partija yra žmonės, kurie 
ją sudaro. Vakar KD buvo tokie, rytoj jie gali būti kitokie. 
LF susiformavo (geriau sakant Aktyvistų frontas, kuris 
turėjo grynai rezistencinį pobūdį ir jame tilpo ir buvusieji 
KD. - L. T.), kai KD veikla buvo sustabdyta. Pradžioje aš 
buvau tos minties, kad LF, kaip politinis vienetas, atsisto- 
ja KD vietoje. Deja, nelaimingas VLIK'as prikėlė daugelį 
„Mirusiųjų“, iššaukdamas visą šią nelaimingą fermentaciją 
ir tarp mūsų. 

5. Esu šventai įsitikinęs, kad vienoje politinėje partijoje 
gali sutilpti visi katalikai, nors jų nuomonės praktiškos po- 
litikos srityje būtų kiek skirtingos. Vienos partijos Žmonės 
turi progos nuomonių skirtumus išsiaiškinti ir pasirinkti 
tobuliausiąją. Taip yra Italijoje. Italų KD partija yra viena 
iš gražių pavyzdžių. Italijos KD pasiekė daug gražių lai- 
mėjimų, kokių Mussolini per 20 metų nepasiekė. Politinėje 
plotmėje aš statyčiau italus aukščiau už airius. Airiai po- 
litiškai yra mažiau subrendę. Jų visa politika sukasi apie 
tautinius reikalus. Esamos dvi partijos abi, tiesa, remiasi 
krikščioniška pasaulėžiūra. Tačiau tik dvi išvis yra krašte, 
jei neskaitysime poros visai nereikšmingų partijėlių. Jei ir 
Lietuvoje nebūtų kitų partijų, kurios tam tikru būdu būtų 
mums pavojingos (priešingos. — L. T.), tai išlaikymui par- 
lamentinės opozicijos reikėtų sukurti kitą, nors ir į tuos 
pačius pasaulėžiūrinius principus atremtą, partiją. Tačiau 
Lietuvoje mes turėjome ir turėsime pakankamai stiprų lai- 
cistinį (marksistinį-socialistinį. - L. T.) frontą, prieš kurį 
galėsime spirtis tik suvienytomis jėgomis. 

6. Pagaliau, kaip patirtis rodo, parlamentinėje sistemo- 
je darbas sėkmingai vyksta, kai yra nedaug partijų. Jei 
Amerika pasitenkina dviem partijom; jei Anglijoje pakan- 
ka dviejų trijų partijų, tai kiek partijų mes norime turėti 
Lietuvoje? Jei jau katalikai nori turėti bent dvi partijas! 

Daugelio partijų turėjimas yra politinio nesubrendimo įro- 
dymas. Eikim pirmyn, o ne atgal bent mes, katalikai! 

III. Tai, kas liečia dabartinę mūsų politinę veiklą ir tar- 
pusavius santykius, galėčiau (norėčiau. - L. T.) padaryti 
sekančias pastabas: 

1. Kiek žinau, KD siekia ne tik bendradarbiavimo, 
bet susiliejimo į vieną politinį vienetą. Nelaikau šitai 
neigiamu dalyku, juoba kad KD nereikalauja čia kokios 
nors kapituliacijos. Jie kvietė diskutuoti šį klausimą, kad 
būtų galima nustatyti sąlygas. Susiliejimas dviejų vienetų 
nebūtinai reikštų kapituliaciją ar išnykimą, o galėtų turėti 
net priešingą reikšmę, būtent KD įsiliejimą. Juk aktyves- 
nis elementas paprastai ima viršų. (O juk LF laiko save 
gaivesniais. - L. T.) 

Paaiškėjo tačiau, kad Fronto žmonės yra priešingi su- 
siliejimui. V. Vaitiekūnas (Katilius) pareiškė, kad Frontas 
nebūtinai yra katalikiška partija. Joje yra, — pastebėjo 
jis, - ir nekatalikų. Šitai jis pareiškė mūsų pasikalbėjime 
Klyvlende. Vėliau Brukline jis pareiškė, kad galį atsitikti, 
jog, katalikams sumažėjus, LF galįs pasidaryti liberalinė 
partija. Jūs gi kategoriškai akcentuojate, jog Frontas yra 
ir bus, ir kad apie bet kokį susiliejimą negali būti nė 
kalbos. Šitai buvo paimta dėmesin, kai mūsų tarpusaviai 
santykiai buvo nagrinėjami (Ateitininkų sendraugių) su- 
važiavime Ročesteryje (1951 metais). Tada aš pasiūliau 
rezoliuciją, kuri buvo priimta dauguma balsų, kuri Jums 
žinoma, ir kuria rekomenduojama modus vivendi. Vadina- 
si, buvo siūloma surasti bendradarbiavimo galimybę, o 
ne susilieti. Šitą siūlymą parėmė KD. Bet jei Ročesterio 
rezoliucija liko littera mortua, tai dėl to kalti Fronto žmo- 
nės. Reiškia, Frontas nenori ne tik susiliejimo, bet net ir 
nuoširdaus bendradarbiavimo. 

2. Kad Frontas nėra liuosas nuo kalčių, tai, man rodos, 
yra aišku. Jūs klausiate: kokios yra tos kaltės? Pirmutinė — 
puolimas betikslis ir dažnai nepagrįstas žmonių, kurie 
nėra iš jų. Nenoriu minėti pavardžių - nomina sunt odiosa. 

Antra - nevykę pareiškimai Vatikano atžvilgiu Delegatū- 
ros uždarymo proga. Trečia - partinis egoizmas. Jis nėra 
mažesnis už tą, kuris priskiriamas KD. Ketvirta - per 
didelis savęs ir savųjų vertinimas. 

3. Nematau, kodėl turėtų būti jaudinamasi dėl P. Jočio 
iniciatyvos. Jei mūsų Žmonės imasi iniciatyvos organizuo- 
tis, tai reikia jiems padėti, o ne boikotuoti ar jaudintis. 
Juk Jočys nepareiškė nepasitikėjimo dr. J. Griniui. Kodėl 
Dr. Grinius negalėtų bendradarbiauti su Jočiu ar Valaičiu. 
Juk šie abu asmens buvo tikrai Darbo federacijos veikėjai. 
Valaitis - net Seimo atstovas. Šitas jaudinimasis kaip tik 
ir parodo LF politinį egoizmą. Aliarmas, jei kiti imasi ini- 
ciatyvos, nors jie yra ir mūsų (katalikiško. — L. T.) fronto 
žmonės! Nemanau, kad LF turi daugiau teisių į Darbo 
federacijos atstovavimą, negu patys Federantai (buvę ak- 
tyvūs partijos nariai ir atstovai. — L. T.). Nemanau taip 
pat, kad Darbo federacijai turėtų atstovauti LF žmogus. 
Iki šiolei buvo LF žmogus, ateityje galės pabūti ir ne LF, 
o pačios senosios Federacijos atstovas. 

Užtrukau. Pats pavargau, ir Jums bereikalingai laiko 
sugaišinsiu. Išsikalbėjau. Gal tai ir duos kokios nors nau- 
dos mūsų tarpusaviam geresniam susipratimui. Jo aš iš 
visos širdies noriu. Darau, ką žmogiškai pajėgiu, ir Dievą 
prašau, kad mes būtume viena, kaip Kristus mums šio 
meldė ir šitai mums primygtinai įsakė. 


Su gilia pagarba, 
Jūsų Kun. L. Tulaba 


Prie anuomet rašyto A. Maceinai laiško, atsakant į jo di- 
sertacinį laišką, dabar, po 40 metų, reikėtų kai ką pridėti. 

Dr. A. Maceina ir ypač LF žmonės kėlė triukšmą ir 
švaistėsi kaltinimais dėl Vatikanui įteikto pranešimo apie 
kilusias tarp lietuvių katalikų, karo tremtinių Vokietijoje, 
diskusijas dėl kaip tik A. Maceinos paskelbtos teorijos 
apie nepasaulėžiūrinę politiką. Šią teoriją pasisavino LF, 

bet ją atmetė KD. LF rado sau atramą Tautinėje Lietu- 
vių Delegatūroje, kuriai vadovavo kan. F. Kapočius; gi 
KD atsirėmė daugiau į lietuvius vyskupus, reziduojan- 
čius tremtyje. Prof. A. Maceina KD laikė skundėjais, už- 
merkdamas akis ar būdamas klaidingai informuotas, kad 
faktiškai tikrieji skundėjai buvo arti Delegatūros stovin- 
tieji LF žmonės. Anuomet negalėjau plačiau kalbėti savo 
laiške A. Maceinai apie skundus, kuriuos delegatas kan. 
F. Kapočius įteikė Vatikanui apie mane, apie dr. P. Karve- 
lį ir pristatė sąrašą kunigų bei pasauliečių (neminiu čia jų 
pavardžių, bet pabrėžiu, jog buvo geri kunigai ir garbingi 
asmens), pristatydamas juos kaip nerekomenduotinus. Ži- 
nau gerai, kad kan. F. Kapočius visa padarė įtaigojamas 
ir padedamas LF pirmūnų. Apie mane ir apie dr. Karvelį 
tiek purvo buvo prirašyta, kad arkivyskupui D. Tardini 
atrodė neįtikėtina, todėl liepė patikrinti. Laimingu būdu 
skundai neturėjo neigiamų pasėkų. Aš asmeniškai esu 
šiame reikale dėkingas Tėvįui] B. Krištanavičiui, SJ. 
Ročesterio Ateitininkų sendraugių konferencija man 
liko giliai atmintyje. Nuvykau į Ročesterį su pp. Laučkais 
iš Niujorko. Apsistojau klebonijoje. Klebonas kun. Bakšys, 
perlojiškis, mielai priėmė. Be dalyvavimo konferencijoje, 
kurioje aktyviai reiškiausi, ypač kas liečia ateitininkijos 
vieningą dalyvavimą politinėje veikloje, pasinaudojau pro- 
ga. aplankyti mano studijų draugą Romoje ir Palestino- 
je Rev. Elmer McNamarra. Jis profesoriavo vietinėje Šv. 
Bernardo seminarijoje. Iš Ročesterio automobiliu pasie- 
kiau Sirakūzus ir iš ten lėktuvu turėjau skristi į Bosto- 
ną. Skridimas liko neužmirštamas. Pasitaikė blogas oras: 
snigo. Bostone negalėjome nusileisti dėl rūkų. Buvome 
nukreipti į Hartfordą. Ir ten dėl sniego negalėjome nu- 
sileisti. Grįžome atgal į Bostoną. Čia pakartotinai buvo 
bandoma nusileisti, bet vis nesėkmingai. Panika. Atrodė, 
kad radomės galimos tragiškos mirties pavojuje. Atsisto- 
jau, kreipiausi į išsigandusius keleivius ir pareiškiau, kad 
kurie yra katalikai ir tikintys sužadintų gailestį ir daviau 

absoliuciją. Skraidėme aplinkui, kol išnaudojome benziną, 
po to pilotas pasakė, jog bandys paskutinį kartą nusileisti. 
Pavyko. Buvo po vidurnakčio. Išvargę, bet likome gyvi. 
Manęs laukė Nukryžiuotojo Jėzaus seselės. Nuvykau pas 
jas į Broktoną ir ten pailsėjau. 

Į mano laišką greitai vėl atsiliepė A. Maceina sekančių 


IM 


laišku: 


Freiburg i. Brsg., Silberbachstr. 1 
1952 m. kovo 29 d. 

Didž. Gerbiamam 

Prel. Dr. L. Tulabai 

Roma, Collegio Lituano 


Mielasis Prelate, 

Dideliai dėkui Jums už tokį ilgą laišką. Jūs labai teisingai 
sakote, kad „didžiumos nesusipratimų priežastis yra sąmonin- 
gas ar nesąmoningas vengimas tiesiai ir atvirai išsišnekėti“. Iš 
tikro, jei katalikai nenorėtų savo nuomones teikti kitiems kaip 
nekintamas, o leistų jas diskusijoms — ne visados ir nebūtinai 
viešoms, tuomet atkristų daugelis dalykų, kurie mums šiandien 
kvaršina galvas. Atviras ir tiesus žodis juk yra tiltas iš širdies į 
širdį. O širdis žmogiškojoje būtyje vaidina nepaskutinį vaidmenį. 
Be abejo, šis žodis gali būti kartais ir aštrokas. Tai priklauso 
nuo įvairių aplinkybių, kuriomis jis yra tartas. Bet net ir tokiu 
atveju jis neturėtų nutraukti išsikalbėjimo. „Išsibarimas“ juk irgi 
yra viena iš bendravimo formų, tegu ir aštroka. Tačiau ir po jos 
ne kartą asmenys pasijaučia net labiau susiartinę negu anksčiau, 
Šitaip suprasdamas ir mūsų susirašinėjimą, leidžiu sau dar sykį 
sutrukdyti Jums valandėlę laiko ir kai ką paaiškinti, kas pirma- 
jame mano laiške buvo paliesta tik probėgomis. Praleisiu asme- 
ninius reikalus, nes jie iš dalies priklauso jau istorijai, iš dalies 
yra mano būdo išdava. Ačiū Jums už pastabas šiems dalykams. 
Į jas tikrai atkreipsiu dėmesio. Būdamas rašto - ne gyvo žodžio 
ir ne veiklos — tipas, esu savo rašiniuose Žymiai griežtesnis, 
negu kasdienoje. Mėginu kovoti su šia silpnybe, tačiau kartas 

nuo karto ji prasiveržia visai savaimingai, ypač jeigu tenka ra- 
šyti erzlioje situacijoje. Sustosiu tiktai prie dviejų dalykų: 1) prie 
katalikų partijų skaičiaus ir 2) prie KD ir LF santykių. 

1. Jūsų motyvai, kad „dviejų politinių vienetų buvimas yra 
jėgų skaldymas“, kad dėl to atsiranda „asmeniškumai, intrigos, 
pavydas ir net pastangos kenkti“ yra visiškai teisingi. Tačiau jie 
nėra principinio pobūdžio. Gal tai yra neišvengiama rivalizacijos 
pasėka, kaip sakote, nes mes visi esame žmonės, todėl klystame 
ir nusidedame. Tačiau šios rūšies silpnybių ir ydų esama ir visose 
gyvenimo srityse — net bažnytiniame. Kur tik yra įvairumo, ten 
yra rivalizacijos, o su ja ir piktybių. Vis dėlto dėl šių nenormalu- 
mų, kylančių ne iš paties įvairumo, bet iš žmogaus silpnumo, mes 
juk gyvenimo diferenciacijos nenaikiname ir jo po viena kepure 
nesuvedame. Kodėl tad reiktų vengti arba net naikinti diferencia- 
ciją politikoje? Jeigu, sakysime, bus Lietuvoje dvi katalikų partijos 
ir jos rungsis tarp savęs nedžentelmeniškai ir nekrikščioniškai, tai 
būsime kalti tik mes patys, o ne dviejų partijų principas. Todėl 
Jūsų motyvai, nors ir teisingi bei aktualūs, vis dėlto paties prin- 
cipo neišgriauna, nes jis turi kitokių argumentų, kuriems pakeisti 
aš ligi šiol nesu radęs priešingų. Juos aš išdėsčiau trumpame 
straipsnelyje „Aidų“ apžvalgai. Jį siunčiu Jums pasiskaityti ir 
norėčiau jį gauti atgal. Šioje vietoje tik norėčiau pastebėti tai, ko 
straipsnelyje nėra, bet ką Jūs savo laiške paliečiate. 

Aš laikau visiškai normaliu ir būtinu dalyku, kad krašte, 
kuriame katalikai turi daugumą, katalikai valdytų visą laiką. Tai 
nėra koks nors manevras, bet sociologinė normalybė. Todėl an- 
tros katalikų partijos steigimas ar buvimas nėra priemonė tam- 
sybių vaikams apgauti, bet reikalas atsakyti į katalikų didžiumos 
visuomeninį ritmą, kurį trumpai apibūdinau savo straipsnelyje. 
Iš kitos pusės, man yra visiškai aišku, kad ła pati katalikų partija 
valdyti visą laiką negali. Manau, kad šiai nuomonei pritariate ir 
Jūs. O jeigu taip, tai ką gi katalikų visuomenė pasirinks, jeigu 
bus tik viena katalikų partija. Jūs sakote, kad „demokratiniame 
gyvenime nėra tragedija, kad viena ar antra partija pralaimi, kad 
iš pozicijos pereina į opoziciją“. Taip, bet tik tuo atveju, jeigu 
valstybės konstitucija nėra tokia, kad ji valdančiai partijai 

leidžia daryti radikalių pakeitimų valstybės gyvenime. O kur 
konstitucija yra valdančiai partijai palanki, kaip buvo mūsų 
1922 m. konstitucija, ten katalikų pralaimėjimas nekatalikams iš 
tikro yra tragedija, nes tuomet katalikai netenka ne tik politinių, 
bet ir kultūrinių pozicijų. Konkrečiai kalbant, katalikų pralaimėji- 
mas nekatalikams nėra tragedija tik ten, kur yra konstituciniu būdu 
įvykdyta kultūrinė autonomija, vadinasi, kur katalikams pati valstybės 
struktūra laiduoja jų teises kultūrinėje srityje. 

Nuosekliai tad aš pasisakyčiau už vieną katalikų partiją 
Lietuvoje tik tuo atveju, jei būsimojoje mūsų konstitucijoje pa- 
sisektų pravesti kultūros autonomiją, kaip ją savo metu skelbė 
Šalkauskis, Pakštas ir a.a. vysk. Būčys, ir jei būtų atitinkamų 
įstatymų sukurtos šios autonomijos institucijos. Tuomet, nusi- 
bodus visuomenei balsuoti už tą pačią katalikų partiją, gali ji 
pabalsuoti ir už laicistus, nes jie konstitucijos vis tiek nepakeis 
ir sukurtų institucijų, išimtų iš parlamento kompetencijos, nesu- 
griaus. O mažindami biudžetą kultūros reikalams, jie tuo mažins 
ji ir patys sau. Šitokios sąrangos LF kaip tik siekia, visa jėga 
savo programoje kultūrinę autonomiją pabrėždamas. 

Tačiau ar Jūs, mielasis Prelate, tikite, kad mums ateityje pasi- 
seks kultūrinę autonomiją naujoje konstitucijoje pravesti? Šiandien 
net neaišku, ar KD į savo programą šį reikalą įrašys ir ar toliau 
parlamente už jį pasisakys? Kai kurie KD žmonės — nuostabu, 
kad net ir kunigai — yra kultūrinei autonomijai priešingi. Nežinau 
Jūsų, Prelate, šiuo klausimu pažiūrų. Tačiau jungtinėmis visų 
katalikų jėgomis gal šis dalykas ir pasisektų. Tačiau jei KD pasisa- 
kys prieš kultūrinę autonomiją, tuomet ji bus palaidota, nes visos 
kitos nekatalikiškos partijos taip pat pasisako ir pasisakys prieš 
ją. Todėl jeigu kultūrinė autonomija mums pravesti nepasisektų 
ir jeigu kultūrinis Lietuvos gyvenimas ir ateityje pasiliktų poli- 
tinių organų (parlamento, prezidento, ministerių) rankose, kaip 
yra buvę ligi šiol, tuomet katalikų partijos pralaimėjimas laicistų 
naudai duotų mums ne ką kita, kaip 1926 metus, kada buvo 
uždarinėjamos katalikų mokyklos, iš valstybinių vietų atleidžiami 
katalikai mokytojai, šalinami katalikai valdininkai, nepripažįstama 
bažnytinių institucijų ir t. t. Manau, kad prie šio dalyko ateity- 

je prileisti nereikėtų. Vienintelė išeitis yra dvi katalikų partijos. 
Stipriai tikiu, kad jei kokiais 1925 m. Darbo federacija būtų iš- 
ėjusi opozicijon, katalikai 1926 m. rinkimuose nebūtų paskatinę 
darbininkų balsuoti už socialdemokratus (Darbo federacija 1926 
m. daugiausia pralaimėjo). 1926 m. yra didelė mums pamoka, ir 
mes turime dėti visas pastangas, kad ji nepasikartotų. O ji būtinai 
pasikartos, jei 1) nebus kultūrinės autonomijos ir 2) bus tik viena 
katalikų partija (satelitinės partijos čia neturi reikšmės, nes jos tik 
šaukia „valio“ ir dar labiau nuteikia prieš save visuomenę, kaip 
savo metu Darbo federacija). 

Štai šitas tad motyvas ir verčia mane pasisakyti už dviejų 
katalikų partijų buvimą. Jūs iškeliate psichologinius nesugyvenimo 
ir nesantaikos motyvus prieš dvi partijas. Jie, kaip sakiau, teisingi. 
Bet aš iškeliu sociologinius visuomeninio ritmo motyvus, kurie yra 
taip pat realūs. Psichologinius galima nugalėti susitarimais, džen- 
telmeniškumu, galop pastabomis. Be abejo, jų visiškai neišveisime, 
nes visi esame žmonės, todėl visi ir pridirbsime kvailybių. Bet 
tai bus tik vidaus dūmai. Bet kaip nugalėti aną sociologinį ritmą, 
kuris ateina būtinai anksčiau ar vėliau? Kaip padaryti, kad visuo- 
menei neįgristų valdančioji partija? Tai yra neįmanoma. O jeigu 
taip, tuomet sociologinė ir politinė išmintis reikalauja turėti kitą 
partiją, kuri būtų opozicijoje ir kuriai katalikų visuomenė galėtų 
patikėti vadovavimą, jeigu jau valdančioji katalikų partija nusibos. 
Sugriaukite šitą motyvą, įtikinkite, Prelate, mane, kad šitas ritmas 
yra nerealus, ir aš pasisakysiu už vieną partiją. Bet ligi šiol aš 
negalėjau rasti argumentų, kurie atsvertų šį sociologinį ritmą ir 
išgelbėtų katalikus nuo ateities 1926 m. 

Jūs teisingai rašote, kad „Bažnyčia gali ir privalo duoti ir 
principinių nurodymų katalikams šioje (politinės veiklos. - A. Mc.) 
srityje“. Aš tik abejočiau, ar į šią principinių nurodymų sritį įei- 
tų „ir dviejų politinių partijų klausimas“. Visai konkreti situacija 
gali pažadinti būtinybę eiti vienos partijos pavidalu. Man atrodo, 
kad tokia konkreti situacija yra pasidariusi Italijoje komunizmo 
grėsmės akivaizdoje. Galimas daiktas, kad jis gali atsirasti ir 
Lietuvoje. Tokios tad situacijos metu, kada gresia aiškus ir ap- 
čiuopiamas pavojus, bet koks išsiskaidymas ar opozicija vienų 

kitiems yra negalimas. Šitokioje tad situacijoje „atskirų kraštų 
episkopatai ir gali šiuo klausimu pasisakyti“. Tačiau tai yra es- 
mėje pasisakymas ne už vieną ar dvi partijas, bet už reikalą hic 
et nunc stoti kovon su katalikybės priešais. Kai popiežius Italijoje 
dispensavo griežtos regulos vienuolius ir vienuolės nuo amžinos 
klauzūros ir leido - net įsakė — eiti balsuoti, tai tuo jis nepasakė, 
kad pareiga balsuoti yra aukštesnė už pareigą laikytis klauzūros, 
bet tik atsižvelgė į labai rimtą situaciją, kurioje klauzūrą ap- 
sprendė ne pats reikalas balsuoti kaip toks, bet reikalas balsavimu 
gelbėti Bažnyčią. Jeigu Lietuvoje panaši situacija atsirastų ir jeigu 
Lietuvos episkopatas tartų savo žodį, jog katalikai turi eiti į 
rinkimus vienos partijos pavidalu, aš pirmasis jų sprendimui pa- 
klusčiau. Tačiau šitoks jų nusistatymas dar anaiptol nepaneigtų 
dviejų partijų būtinybės normaliame gyvenime. 

Dar į vieną Jūsų argumentą norėčiau atkreipti dėmesio. Jūs 
sakote, kad „Lietuvoje mes turėjome ir turėsime pakankamai 
stiprų laicistinį frontą, prieš kurį galėsime spirtis tik suvieny- 
tomis jėgomis“. Tai yra labai teisinga. Tik kodėl Jūs, Prelate, 
manote, kad dvi katalikų partijos nesuvienys savo jėgų, kai 
reikės spirtis prieš laicistų frontą? Juk ir tremtyje taip visą laiką 
yra buvę. Jokia katalikų partija nesusidės su laicistais ten, kur bus 
paliečiami katalikų kultūriniai ar religiniai, ar socialiniai reikalai. Šiuo 
atžvilgiu jokios opozicijos katalikų katalikams niekad nebuvo 
ir iš esmės negali būti. Manau, kad katalikų pasidalinimas į 
dvi partijas šiuo atžvilgiu - kovoje su laicistais - negali būti 
nuostolingas, nes jų jėgos yra padalintos kitiems reikalams. Kai 
iškyla bendrosios pasaulėžiūrinės problemos, tuojau visi katalikai 
susirenka į vieną. Bet šalia šių svarbių ir principinių problemų 
(kultūrinių, socialinių, religinių) dar esama ištisos eilės grynai 
politinių, administratyvinių, ūkinių, kur ne visados ir laicis- 
tai blogai sprendžia. Šitoje tad vietoje katalikai gali išsiskirti. 
Tai yra buvę ir tremtyje. Sakysime, katalikai turėjo vadinamąjį 
„penketuką“, laicistai savo „penketuką“. Bet šalia jo dar buvo 
slaptas „senių penketukas“, kuriame dalyvavo prel. Krupavičius, 
dr. Karvelis, Norkaitis, Kaminskas ir Makauskas. Jie irgi ap- 
tarnavo visus klausimus, kurie kildavo VLIK'e. Šis penketukas 

suiro tik po lozoraitiados, kada prel. Krupavičius ir dr. Karvelis, 
davę pažadus balsuoti už susitarimą, paskui, mūsų įtikinti (Jūs, 
Prelate, čia labai daug padarėte! Bet čia Jums dabar paaiškės, 
kodėl reikėjo Jūsų intervencijos sustiprinti susvyravusius brolius: 
tai buvo slapto penketuko rezultatas), savo pažadus atsiėmė. 
Tačiau mes nemanome, kad prel. Krupavičius ar dr. Karvelis 
aname bendradarbiavime su laicistais būtų išdavę katalikų ar 
lietuvių reikalus. Tai buvo „nepasaulėžiūrinės politikos“ kūrinys, 
nes pasaulėžiūros klausimais jie ten tikrai nesikalbėjo. (Praei- 
damas noriu pastebėti, kad be reikalo prel. Krupavičius pyksta 
ant dr. Griniaus, kai šis eina kalbėtis su Norkaičiu ar kuriuo 
kitu laicistu. Jis juk tai daro sekdamas tiktai prel. Krupavičiaus 
pavyzdžiu. Skirtumas tik tas, kad prel. Krupavičius savo pasita- 
rimus nuo mūsų slepia, o mes nuo jo - ne.) Kodėl taip negalėtų 
būti ir parlamentinėje veikloje? Kodėl katalikai, iš vieno eidami 
pasaulėžiūrinių klausimų srityje (nes tai yra šventa jų sąžinės 
pareiga), negalėtų persiskirti grynai politinių, administracinių ir 
ūkinių problemų sprendime? 

Šiuo yra atsakomas ir Jūsų klausimas, „koks galėtų būti 
skirtumas tarp dviejų katalikiškų vienetų, kuris pateisintų skir- 
tingą egzistenciją“. Šis skirtumas negali būti principuose, nes 
principai visiems katalikams yra tie patys. Bet jis gali būti šių 
principų vykdymo būde ir kartu tuose dalykuose, kurie iš kata- 
likybės principų nekyla. Sakysime, principas yra, kad katalikai 
turi turėti katalikiškų mokyklų. Kiekviena katalikų partija to rei- 
kalaus. Bet kaip šį reikalavimą įvykdyti? Ar taip, kaip 1922 m. 
konstitucija? Ar ne geriau kultūrinė autonomija? Štai ir pasidaro 
skirtumas. KD greičiausiai palaikys savo konstituciją, LF bus už 
kultūrinę autonomiją. Arba vėl jau politinis dalykas: trijų val- 
džios galių santykis: prancūziškas (seimokratija) ar amerikoniš- 
kas (prezidentokratija). KD pagal 1922 m. konstituciją pasirinko 
prancūzišką sistemą, LF pasisako dabar už amerikonišką. Tokių 
dalykų esama kiekvienoje srityje. Todėl skirtumas tarp katalikų 
gali būti net labai didelis, be abejo, ne pasaulėžiūroje. 

Tai yra teoriniai samprotavimai. Manau, kad dvi partijas 
teoriškai yra lengviau apginti, negu jas paneigti ir pasisakyti už 

vieną. Tačiau mūsų atveju mes stovime ne tik prieš teoriją, bet 
ir prieš faktą, kad mes tremtyje jau turime dvi katalikų sroves, 
besiformuojančias į dvi partijas. Šiuo atžvilgiu leiskite man irgi 
pasisakyti. 

2. Šiandien KD ir LF yra dvi realybės. Tačiau ne visados taip 
buvo. Buvo laikas, kada buvo KD, o nebuvo LF; bet buvo taip 
pat laikas, kada buvo LF, o nebuvo KD. Jūs teisingai sakote, kad 
„Lietjuvių] frontas susiformavo tada, kai Kr[ikščionys] demo- 
kratai praktiškai neegzistavo“. Ir ne tik Jūs vienas buvote, kaip 
sakote, „tos minties, kad Lietuvių] frontas atsistoja kr[ikščionių] 
demįokratų] vietoje“. Lietuvoje vokiečių okupacijos metu buvo 
pasitarimas pas vysk. Brizgį, ir ten buvo nusistatyta KD neat- 
kurti, o veikti LF rėmuose ir vardu. Šiame pasitarime dalyvavo: 
Brazaitis, Labanauskaitė, Matulionis, Maceina ir penktasis, gerai 
neatsimenu, bet, rodos, Damušis. VLIK'as taip pat buvo sukurtas 
LF pastangomis. Vadinasi, LF atvyko į tremtį kaip lietuviškųjų sąly- 
gų kūrinys. Todėl kai Štutgarte 1946 m. pavasarį buvo sušauktas 
katalikų veikėjų pasitarimas politinio susiorganizavimo reikalu 
(šis suvažiavimas buvo tik katalikų — be jokios partinės etiketės), 
tai jame pagrindinis klausimas ir kilo: kaip toliau tremtyje veikti: 
viena partija ar dviem. Ir štai nuostabu, kad dr. Karvelis ir prel. 
Krupavičius savo referatuose pasisakė už veiklą KD vardu, nors 
ši partija tuo metu turėjo tik atstovą VLIK'e, nieko daugiau. 
Tuo metu aš irgi pasisakiau už veiklą vienoje partijoje, žinoma, 
LF, kuris buvo juk realybė. Štai tasai mano referato posmas: 
„Kurti nauja ar taisyti sena? Klausimas įdomus. Bet kas galop 
mūsų atveju yra nauja ir kas sena? Krikšč(ionių] demokratų 
partija buvo uždaryta prieš keliolika metų. Gyvybės žymių, kaip 
buvo sakyta, ji nerodė ir nerodo. Tuo tarpu kita partija, savo kilme 
siekianti 1936 m. kovo mėn. (turėjau galvoje deklaraciją „Į orga- 
niškosios valstybės kūrybą“, paskelbtą „N. Romuvoje“. ~ A. Mo), 
veikia kaip organizuota grupė jau nuo 1940 m. Kaip tad pasielg- 
ti: prikelti mirusią Krikščfionių] demokratų partiją ar numarinti 
šitą sąjūdį? Kas tokiu atveju būtų nauja? Man atrodo, kad reikia 
palikti tai, kas yra gyva... Visos tad kalbos apie vieną partiją 
gali būti prasmingos tik tuo atveju, jei krikščionys] demokratai 

neatsikurs. Tuomet naujojo sąjūdžio durys bus atviros visiems 
katalikams. Jeigu krikšč. demokratai atsikurs, bus dvi partijos, 
kuriose katalikai dalyvaus“ (mano referato 12-13 p.). Tų pačių 
metų rudenį per Kristaus Karaliaus šventę įvyko Šainfelde KD 
pirmoji konferencija, kuri KD partiją atkūrė. Ir tik po šito at- 
sikūrimo prasidėjo pasitarimai vienybės reikalu. Anksčiau apie 
vienybę nebuvo jokių kalbų, nes vienybė buvo: buvo iš Lietuvos 
atvykęs LF, ir jame visi katalikai sutilpo. Jeigu tad šiandien ne 
kartą yra prikaišiojama, kad LF skaldąs katalikų jėgas, tai šis 
priekaištas neturi jokio istorinio pagrindo, nes ne LF atskilo nuo 
KD, bet dalis KD narių atsiskyrė nuo LF ir atgaivino šią partiją. LF 
prieš tai neprotestavo, nes politinį organizavimąsi laikė laisvu 
dalyku ir sykiu žinojo, kad jis visų negalėsiąs patenkinti. Todėl 
ne priekaišto, bet tik paprasto istorinio konstatavimo prasme 
miniu, kad KD atskilo nuo LF. 

Kodėl KD negalėjo sutilpti LF rėmuose? Čia yra kelios prie- 
žastys. Pati pirmoji (ir gal net svarbiausia) yra ta, kad senieji KD 
veikėjai LF sąjūdyje Lietuvoje nedalyvavo. Prel. Krupavičius sėdėjo 
tuo metu Kalvarijoje, o paskui buvo išvežtas Vokietijon. Todėl 
jis teisingai ne kartą yra sakęs, jog jam nėra žinoma, kaip LF 
atsirado. Dr. Karvelis buvo Vokietijoje, o pastaruoju laiku Kaune, 
versdamasis advokato praktika ir pogrindyje nedalyvaudamas. 
Dr. Jasaitis buvo Šiauliuose ir taip pat pogrindyje nedalyvavo. 
Todėl kai šie žmonės atsidūrė tremtyje, jie panorėjo atkurti tai, 
kam jie ilgus metus anksčiau buvo dirbę, nepaisydami, kad jų 
sustojusį darbą jau buvo perėmę kiti. Psichologiškai tai buvo 
pateisinama. Ar tai buvo išmintinga politiškai, parodys ateitis. 
Paskui šiuos senuosius veikėjus pasekė ir ne vienas jaunesnysis, 
kurie anksčiau buvo dalyvavę LF: tarp jų ir Jūs, mielasis Prelate. 
Antra priežastis yra nepasitenkinimas LF žmonėmis bei jų veikla. 
Kur ir kaip šis nepasitenkinimas atsirado, nemokėčiau šiandien 
pasakyti, viena tik žinau, kad jo būta ir kad jis paskatino KD 
atsikurti. Trečia priežastis - nepasitenkinimas LF programa. Nors 
ji ligi šiol ir nėra išspausdinta, tačiau bendrais bruožais ji yra 
žinoma. KD atrodė, kad ši programa yra per daug nauja ir per 
daug iš pagrindų nori keisti mūsosios valstybės struktūrą. Ypač 

didelės baimės čia kėlė mano paties mesta nepasaulėžiūrinės po- 
litikos mintis! Jai daromi priekaištai buvo spaudoje iškelti tiktai 
1948 m., todėl tik tada ir buvo galima į juos atsakyti. Tačiau ir 
ligi tol šie priekaištai kursavo ir tebekursuoja baidydami žmo- 
nes, esą LF vedąs į bedievybę. Šios tad trys priežastys mano su- 
pratimu, buvo pagrindinės, kuriomis remdamiesi KD atsikūrė. 
Kai KD atsikūrė, prasidėjo, kaip sakiau, pasikalbėjimai vie- 
nybės reikalu. Jų buvo ne vienas. Po pastarojo su prel. Krupa- 
vičium Hohenšvangau parašiau jam laišką. Jo nuorašą pridedu 
Jums, mielasis Prelate, prašydamas jį grąžinti. Jei Jums jis būtų 
įdomus, galite jį nusirašydinti. Iš jo pamatysite, kad Maceina 
nėra užsispyręs dviejų partijų agitatorius. Tačiau laikydamas LF 
realybe, išaugusia iš lietuviškųjų sąlygų, aš stačiau anuo metu 
keletą sąlygų, kurioms susiformavus, vienybė būtų galima. Deja, 
į šį laišką aš negavau jokio atsakymo. KD nuleido jį negirdomis. 
Taip tad gyvenimas ėjo toliau, ir KD su LF dirbo kiekvienas 
savęs formavimo darbą. Todėl Jūsų sakinys, kad KD „kvietė 
diskutuoti šį klausimą (susijungimo. — A. Mc), kad būtų galima 
nustatyti sąlygas“, ir toliau: „tačiau paaiškėjo, kad Fronto žmo- 
nės yra priešingi susiliejimui“, yra neistorinis, nes 1) LF su KD 
yra ne sykį iš tikro susiliejimo klausimą diskutavę (Niurtingene, 
Šainfelde, Hohenšvangau, Kirchhaime; čia buvo net sukurta deri- 
nimo komisija su kun. Ant. Šidlausku priekyje); 2) sąlygos, kaip 
iš mano laiško matysite, jau seniai yra pastatytos. Tačiau visos 
šios diskusijos paprastai nuslysdavo į LF paneigimą, apkaltinimą 
skaldymu, katalikybės griovimu, todėl ir baigdavosi be jokių 
rezultatų. Nė vieną kartą nebuvo prieita prie principinių sąlygų 
svarstymo. Pasikalbėjimuose su KD atstovais LF atstovai susida- 
rydavo įspūdžio, kad tai nėra susijungimo, bet tik prisijungimo 
siūlymai — daugiau nieko. Sakysime, Kirchhaimo konferencijoje 
(ji buvo sukviesta kan. Kapočiaus iniciatyva ir buvo labai for- 
mali) prel. Krupavičius pasiūlė, kad galima keisti ir KD vardą. 
Bet čia pat dr. Jasaitis šokosi įrodinėti, kad šis vardas esąs labai 
garbingas, todėl paliktinas. Šiandien LF iš tikro apie susiliejimą 
negalvoja, nes po penketo metų bergždžių diskusijų mums at- 
rodo, kad gyvenimas yra nuėjęs per toli (bent tremtyje), kad jį 

būtų galima atsukti atgal. Mes nenorime nei KD išnykimo, nei 
pačių savęs. 

Todėl belieka tiktai bendradarbiavimas. Apie Jūsų minimą 
Ročesterio rezoliuciją aš, deja, nieko nežinau. Matyt, man ji 
nebuvo atsiųsta. Tačiau teigimas, kad „Fr[ontas] nenori ne tik 
susiliejimo, bet net ir nuoširdaus bendradarbiavimo“, yra tei- 
singas tiktai iš dalies. Kas liečia VLIK'ą, LF yra visą laiką su KD 
bendradarbiavęs (išskyrus mažus tarpus). Man atrodo, kad čia LF 
net per daug buvo artimai su KD suaugęs. Aš esu prieš VLIK'inį 
katalikų „penketuką“. Tačiau tai yra mano vieno nuomonė. LF 
atstovas ir šiandien šiame penketuke yra ir visus klausimus 
aptaria kartu su KD atstovais. Nebuvo iš KD pusės faire, jei jie 
nuo LF visą laiką slėpė, jog VLIK'e esama dar slapto „senių 
penketuko“, apie kurį esu Jums minėjęs. Bet tai mažmožis. Jis 
tik palieka ir LF laisvas rankas ateityje įeiti į tokius junginius, 
apie kuriuos KD nebus painformuoti. Todėl laisvinimo kovos 
organizacijoje LF ir KD ėjo ir tebeeina iš vieno. Kita plotmė yra 
katalikų visuomenė. Čia, be abejo, tokios vienybės ir bendradar- 
biavimo nėra. Ar LF jo nenori? Nedrįsčiau pasakyti. Greičiau LF 
čia yra atsargus, kad KD jo neapgautų. Matot, mielas Prelate, 
LF politikai yra dar jauni (bent politine savo veikla, jei ne savo 
amžiumi), todėl dar neturi ano žaltiško gudrumo, kokio yra 
įsigiję KD politikai, ilgai stažavę jau Lietuvoje. O mes iš keleto 
metų artimo gyvenimo su KD įsitikinome, kad su jais reikia būti 
atsargiems, nes jie, nenorėdami LF egzistencijos, griebiasi visokių 
priemonių. Ištisa eilė jų yra nurodyta laiškuose, ypač pirmaja- 
me, prel. Krupavičiui. Mažas pavyzdėlis. Kai kun. Krupavičius 
buvo pakeltas į prelatus, parašiau jam sveikinimą — jam kaip 
kunigui, ne kaip KD šefui, nes juk gi ne KD šefas, bet kunigas 
Krupavičius buvo padarytas prelatu. Na, iš tikro aš tame laiške 
buvau nuoširdus, tiek nuoširdus, kad jo net nuorašo nepasida- 
riau. O jis paėmė, šį laišką multiplikavo ir paskleidė Amerikoje, 
pridėdamas ir savo atsakymą kaip komentarą, žinoma, mano 
nenaudai. Po tokio atsitikimo suprasite, mielasis Prelate, kad 
nuoširdumą reikia padėti į šalį ir kalbėti arba rašyti taip, kad 
tavo žodžiai nebūtų panaudojami politinei propagandai prieš 

tave patį. Arba vėl: kaip galima būti su KD nuoširdžiam, jei 
tuo metu, kada VLIK'e katalikų penketukas išsijuosęs ginasi nuo 
laicistų puolimų, gresiančių palaidoti pačią instituciją, KD šefas 
P. Vainauskas daro intervenciją pas TT pranciškonus, kad šie 
neimtų „Darbininko“ redakcijon LF šefo Brazaičio? Mes iš to 
tragedijų nedarome. Tačiau visa tai verčia mus atokiau laikytis 
nuo KD ir, kaip sakoma, „marškinių neišsiversti“, nes kiekvieną 
kartą, kai mes jiems parodydavome širdį, jie manydavo, kad tai 
piniginė. Tai tik pora pavyzdėlių. Jų yra daug daugiau. Man yra 
visados įtartina, kai kas nors daug kalba apie nuoširdumą ir kitam 
prikaišioja jo stoką. Tokio žmogaus — atvirai prisipažinsiu — aš 
nemėgstu ir net savotiškai bijau. Nuoširdumo reikalavimas man 
yra visados ženklas - saugotis. 

Žinoma, LF nėra laisvas nuo klaidų ir nuo kalčių. Jūs ir 
Patys jų keletą nurodėte. Jų yra ir daugiau. Tik manau, kad Jūs, 
Prelate, čia padarėte tą patį, nuo ko Jūs ginate KD. Kai savo 
laiške Jums minėjau, jog prel. Krupavičius KD konferencijoje 
kalbėjo apie LF, tai Jūs atsakėte: „Ką kada prel. Krupavičius 
kalbėjo, jis tai darė savo iniciatyva ir savo atsakomybę“. Tuo 
Jūs norėjote pasakyti, kad ne už visus prel. Krupavičiaus žodžius 
KD imasi atsakingumo. Bet ar ši taisyklė netinka ir LF? Ar už 
visus LF narių žodžius yra atsakingas sąjūdis? Manau, kad ne. 
Skirtumą čia reikia daryti. O jo šviesoje ir Jūsų minėtos LF 
kaltės pasirodo kiek kitaip. „Pirmutinė - puolimas betikslis ir 
dažnai nepagrįstas žmonių, kurie nėra iš jų.“ Tiesa, LF nariai 
(ir vadovaujantieji) yra puolę ne vieną žmogų (sakysime, dr. 
Jasaitį, dr. Karvelį, a. a. kun. Petraiti, kun. Mankeliūną, kun. 
Kazlauską MIC, dar ir kitus; pavardžių minėti nebijau), tačiau 
anaiptol ne todėl, kad šie žmonės „nėra iš jų“, bet todėl, kad 
jų veikloje buvo įžiūrėta to, ko katalikų veikloje negali būti. Kad 
šie puolimai nebuvo nepagrįsti, tai žinote Jūs, mielas Prelate, 
taip lygiai gerai, kaip ir aš. O jeigu ko nors nežinote, tai, jei 
susitiksime, papasakosiu. Be abejo, kiekvienas turi teisės turėti 
apie šių žmonių veiklą gerą nuomonę. Bet leiskite kitiems turėti 
ir kitokią ir ją pasakyti (viešai spaudoje apie tai nebuvo niekur 
minėta), kur reikia. Dėl to negalima daryti priekaišto, esą šie 

žmonės puolami todėl, kad jie nėra iš Fronto. Tai viena. Antra, 
jeigu atskiras LF narys kur nors arba perdeda, arba neteisingai 
užsipuola, tai dėl to negalima jo kaltės padaryti viso sąjūdžio 
kalte, kaip dvasiškių kalčių negalima versti Bažnyčiai. Tai yra 
laicistų metodas. „Antra - nevykę pareiškimai Vatikano atžvilgiu 
Delegatūros uždarymo proga.“ Man ši kaltė yra visiškai neaiški. 
Kas, kur ir kokius pareiškimus yra daręs ir kokiame santykyje 
jie yra su LF? Būkite malonus, Prelate, ir pasakykite aiškiai. 
„Trečia, partinis egoizmas“. Šios kaltės negalėčiau nei pripa- 
žinti, nei paneigti. Tai priklausys, kokia prasmė yra dedama į 
žodį „egoizmas“. Jei šiuo žodžiu reiškiamas susirūpinimas sava 
partija ir meilė jai, tuomet taip: LF yra egoistas. Bet jei šiuo 
žodžiu yra suprantamas kitų partijų neigimas savosios naudai, 
vargiai galėčiau šią kaltę pripažinti, nes LF leidžia ir net nori, 
kad gyventų visos partijos, o pirmoje eilėje KD. „Ketvirta - per 
didelis savęs ir savųjų vertinimas.“ Na, LF nėra nusižeminęs, tai 
tiesa! Ar jis turi tam pagrindo? Ką gi jis gali apie save pasakyti. 
Politinės grupės darbai yra vertinami ne tos pačios dienos metu. 
Palauksime, pažiūrėsime. Kad LF vertina savo žmones ir savo 
buvime įžiūri tam tikrą misiją Lietuvai, savaime suprantama. 
Kitaip, kaip gi jis galėtų pasiteisinti egzistuojąs? Ar šis vertini- 
mas yra per didelis? Galimas daiktas. Bet turbūt ši kaltė nėra 
„Mirtinė nuodėmė“. 

Taigi dar sykį: LF nėra laisvas nuo klaidų ir kalčių. Bet 
visi mes esame nuodėmingi. Susieikime tad ir kalbėkimės 
kaip nuodėmingi su nuodėmingais; kalbėkimės pagal princi- 
pa: in necessariis unitas, in dubiis libertas, in omnibus caritas. 
Jokių konkrečių Jums, Prelate, siūlymų šiuo tarpu nedarau, 
nes mūsasis susirašinėjimas yra dar tik daugiau informacinis. 
Aš nežinau Jūsų pažiūrų daugeliu klausimų, o Jūs ne viską 
žinote santykiuose tarp KD ir LF. Gal mūsų laiškai padės 
šiuo atžvilgiu kai ką išaiškinti. Tuomet bus galima ir ką nors 
konkrečiau siūlyti. Gal Jūs paruoštumėte kokį nors projektą. 
Kadangi KD yra tremtyje išsijungę iš LF sąjūdžio, o ne prie- 
šingai, tai gal ir tiktų, kad jų atstovai šitokį projektą paruoštų. 
Tada pažiūrėsime. 

3. Baigdamas noriu Jus painformuoti apie Jočio „žygius“ 
Amerikoje. Jūs rašote: „Nematau, kodėl turėtų būti jaudinamasi 
dėl Jočio iniciatyvos. Jei mūsų žmonės imasi iniciatyvos orga- 
nizuotis, tai reikia jiems padėti, o ne boikotuoti ar jaudintis“. 
Principas teisingas. Tačiau kai Liuteris ėmėsi iniciatyvos orga- 
nizuotis, tai visi susijaudino. Kodėl? Todėl, kad ši iniciatyva 
peršoko popiežių ir jį paneigė. Iniciatyva yra gera tik tada, kai 
ji pasilieka teisėtose savo ribose. Kai ji šias ribas peržengia, ji 
virsta neigimu ir skaldymu. Deja, šį sykį taip yra su Jočio inicia- 
tyva. Jums, Prelate, kaip ir visiems kitiems, yra juk žinoma, kad 
Liet. darbo federacija tautininkų reikalavimu buvo savo metu 
perorganizuota į Liet[uvių] krikščionių darbininkų sąjungą. Tik 
šiuo titulu ji išliko neuždaryta, kas atsitiko su visomis kitomis 
partijomis. Vadinasi, LKDS perėmė LDF teises, pareigas ir tradicijas 
ir jas vykdė ligi pat Lietuvos okupacijos 1940 m. birželio 15 d. 
Tuo tarpu paskutinę LKDS Centro valdybą išrinko teisėtas at- 
stovų suvažiavimas Vilniuje 1940 m. gegužės 9 d. Ją sudarė: 
pirmininkas - prof. P. Dovydaitis, vicepirmininkas — dr. P. Die- 
lininkaitis, sekretorius - dr. J. Grinius, iždininkas - adv. Katilius 
(dabar Vaitiekūnas), valdybos narys — A. Maceina. Pirmininkas 
buvo 1941 m. bolševikų išvežtas, vicepirmininkas 1942 m. mirė. 
Kiti trys valdybos nariai atsidūrė Vokietijoje ir pasiskirstė parei- 
gomis šitaip: pirmininkas — ir toliau palieka prof. P. Dovydaitis, 
vicepirmininkas, einąs pirmininko pareigas — dr. J. Grinius, sekre- 
torius ~ A. Maceina, iždininkas — V. Vaitiekūnas. Ši Valdyba ir 
tęsia toliau LKDS (tuo pačiu ir LDF) tradicijas. Ji jau Lietuvoje 
paskyrė į VLIK'ą atstovą LD federacijai ir visą laiką jai tremtyje 
atstovavo. Bet štai po 12 metų iššoksta p. Jočys ir sakosi, jis esąs 
LDF pirmininkas! Kokiu pagrindu? Kodėl jis nepripažįsta LKDS 
teisėtai išrinktos valdybos? Jeigu jis nepripažįsta iš Lietuvos 
atsikėlusios institucijos, tai kodėl jis pats turi būti pripažintas? 
Ir kur mes nueisime su šitokia iniciatyva? — čia ne iniciatyvos 
reikalas, mielasis Prelate, bet KD noras, kad LDF atstovautų ne 
LF sąjūdžio žmogus, bet krikščionis demokratas. Tai mes žinome 
labai gerai. Juk Jočys jau 1948 m. gruodžio 19 d. buvo susi- 
kvietęs penkis asmenis į Felbachą ir mėgino ten kurti „Darbo 

federaciją“. Jam ir tada jau buvo pareikštas LKDS valdybos pro- 
testas. Bet argi nebūdinga, kad P. Vainauskas buvo KD partijos 
įgaliotas šį suvažiavimą „pasveikinti“. Tačiau kai dr. Grinius 
ar jo pirmatakas Vaitiekūnas buvo išrinkti į LKDS valdybą 
(1940 m.), tai jie dar nė nežinojo, kad LF atsiras. O paskui, 
patekę į LF sąjūdį Lietuvoje ir čia tremtyje, ar jie jau dėl ło nu- 
stojo teisių būti šios valdybos nariai ir kalbėti LDF vardu, kaip 
jie yra kalbėję Lietuvoje? Numoti į visa tai ranka reiškia Žaisti 
labai negarbingą ir pavojingą žaidimą. Jei galima numoti ranka į 
LKDS, tai galima ir į KD, ir į kitas Lietuvoje sukurtas instituci- 
jas. Precedentas yra labai pavojingas. Neduokite, Prelate, pavyz- 
džio pradėti vykdyti partizaninius aktus katalikų visuomenėje. 
Sukąskime dantis ir pakęskime, jei kas nors ir nepatinka. Ne 
vienam nepatinka ir dr. Karvelis, atstovaująs Ūkininkų sąjungai 
(jis, rodos, šioje sąjungoje nėra nė buvęs). Kodėl tad nesusikviesti 
penkių senos Ūkininkų sąjungos veikėjų ir neatkurti Ūk[ininkų) 
sąjungos nušalinant Karvelį? O juk tokį penketą galima suieškoti 
arba suorganizuoti. Bet šitaip pradėję, kuo mes užbaigsime? Tuo 
tik parodysime, kad mums stinga paprasčiausio visuomeninio 
subrendimo. Todėl čia ne LF kovoja, bet pati LKDS valdyba. LF yra 
visai vis tiek, ar LDF VLIK'e atstovaus jo simpatikas, ar pritariąs 
KD, nes LF VLIK'e jokio iš to nei nuostolio, nei naudos neturės. 
Todėl ne tai čia yra ginama, bet čia ginamas yra pats principas: 
iš Lietuvos atkeltas teisėtas institucijas palaikyti jų nekeičiant, nes Čia 
tremtyje jų niekas neturi teisės keisti. Tai nėra LF „politinis ego- 
izmas“, kaip Jūs sakote. Tai yra principinis dalykas, ir čia jokių 
nuolaidų nebus, kaip jų LDS nedaro VLIK'e Mažosios Lietuvos 
Tarybos atžvilgiu. Kas yra teisėtai buvę Lietuvoje, tas yra teisėta 
ir tremtyje, ir jokie seni veikėjai čia nieko nepakeis. Ne Jočys 
perėmė perorganizuotos LDF pareigas, bet LKDS - su prof. Do- 
vydaičiu ir Dielininkaičiu priekyje. Spjauti į visa tai yra drąsu, 
bet - rizikinga. Jeigu Jūs, mielasis Prelate, laiminsite šį „žygį“, 
Jūs žaisite labai pavojingą žaidimą, duodami pavyzdį kitiems, 
kuris vieną dieną atsisuks ir prieš Jus pačius. Nereikia kurti 
situacijų, kurios geros tik sau pačiam, nes kiekviena situacija 
yra precedentas. Tačiau tikiu, kad Jums santykiai tarp LDF ir 

LKDS nebuvo žinomi. Kitaip Jūs nebūtumėte parašę pastarosios 
savo laiško pastraipos. 

Laiškas ištįso. Tačiau nenorėjau būti trumpas, nes randu rei- 
kalo išsikalbėti kiek plačiau, kadangi tuo būdu daug kas paaiški. 
Turiu apgailestauti, kad anksčiau, kai keletą sykių lankėtės Vo- 
kietijoje, neužsukote pas mane. Būtume apie daug ką išsikalbėję 
žodžiu. O anksčiau, kai buvau Ateitininkų Tarybos pirmininkas, 
buvo dar daugiau problemų, negu dabar! Dabar jos yra tiktai 
politinės. Anksčiau būta kultūrinių ir net religinių, nes ir šioje 
srityje ne viskas pas mus buvo tvarkoje. Tačiau šie dalykai da- 
bar jau yra istorija. Tikėsimės, kad ir politiniai nesklandumai, 
kiek jų pasitaiko, bus peržengti, jeigu ne mūsų pačių susipra- 
timu, tai paties gyvenimo vyksmu, nes šis didysis sprendėjas 
išsprendžia visus žmogiškuosius galvosūkius. Linkėdamas Jums 
daug vidinio džiaugsmo Kristaus Prisikėlimo šventėje, reiškiu 
Jums gilią draugišką pagarbą. 


Jūsų A. Maceina 


Į šį antrą kilometrinį A. Maceinos laišką atsakiau se- 
kančiu laišku: 


Mielas Profesoriau, 

Dėkingas esu už paskutinįjį laišką (kovo 29). Atsiprašau, 
kad užtrukau su atsakymu. Prieš šventes (Velykas. - L. T.) 
tiek turėjau darbo, kad nebesuskubau. Ir šiuo metu esu 
labai pavargęs: nežinau, ar sugebėsiu tinkamai išdėstyti 
savo mintis. 

Grįžtu vėl dėl dviejų politinių partijų klausimo. 

Atidžiai perskaičiau Jūsų išvedžiojimus ir argumentus 
už dviejų katalikų politinių vienetų buvimą. Daugelis 
Jūsų pastabų yra teisingos. Vis dėlto jos neįtikina ir nepa- 
teisina, mano manymu, dviejų partijų egzistencijos. 

1. Tradicija ir pažanga. Neįsivaizduoju, kad kuri nors po- 
litinė partija turėtų būti nekintanti. Ne. Išmintis reikalauja, 
kad partijos politinė kryptis ir programa įvairuotų pagal 

laiko, vietos ir kitų aplinkybių diktuojamas sąlygas. Yra 
momentų, kada partija turi daugiau laikytis tradicijos; yra - 
kada ji privalo pasidaryti pažangos veiksnys. Pažanga tad 
ir tradicija gali rasti atsakymą vienoje politinėje partijoje. 
Tai nėra jokia utopija. 

2. Politinių priemonių ir metodų skirtingumas. Aišku, kad po- 
litiniame gyvenime yra galimas ir net privalomas įvaira- 
vimas ir skirtingumas taktikoje bei priemonėse. Vis dėlto 
ir Čia įvairavimas priklauso nuo sąlygų ir aplinkybių. Toje 
pačioje partijoje įvairavimas taktikoje bei metoduose yra ir 
galimas, ir būtinas. To reikalauja politinė išmintis ir taktas. 
Kuri partija nemoka įvairuoti ir taikytis prie gyvenimo 
reikalavimų, kiek tai leidžia principai, ta negali turėti pasi- 
sekimo. Priemonių panaudojime, o taipgi taktikoje yra to- 
bulesnių ir mažiau tobulų apsisprendimų. Suprantama, kad 
kiekviena partija turi siekti, kiek tik ji pajėgia, pasisavinti ir 
vykdyti tai, kas jos veikimo ir sąlygų ribose yra tobuliau. 
Esant dviem politiniams vienetams, vienas jų neišvengia- 
mai turės pranašumo, bus labiau atitinkamas gyvenimo są- 
lygoms bei reikalavimams. Kodėl tad dalis katalikų turėtų 
pasilikti bei pasiliktų prie netobulesnių veiksnių, kai mato, 
kad kiti randasi tobulesnėje pozicijoje? Ar tik tam, kad 
išlaikytų atgyvenusią partiją? Aš visada visus tikinčiuosius 
kviesčiau laikytis tos partijos, kuri labiau atitinka gyve- 
nimą; kurios taktika ir metodai yra tobulesni. Palikimas 
dalies savų jėgų prie netobulo vieneto būtų skriaudimas ir 
krašto, ir pačių katalikų energijos. 

3. Autokritika. Ji yra galima ir būtina vienoje ir toje pa- 
čioje partijoje. Mano įsitikinimu, demokratinėje valstybėje 
kiekviena politinė partija turi būti demokratinė, kurioje 
turėtų būti praktikuojama laisva ir planinga autokritika. 
Kiekviena demokratinė partija turėtų būti tam tikru būdu 
lyg mažas parlamentas: su pozicija ir opozicija. Šitai prak- 
tikuoja Italijos KD partija. 

4. Valdžios išlaikymas. Sutinku, kad valdanti partija daž- 
nai pabosta ir rinkimus pralaimi. Tai įvyksta dėl dviejų 

veiksnių: dėl valdančios partijos padarytų klaidų, dėl as- 
menybių stokos ar dėl katalikų politinio besąmoningumo 
(nesubrendimo. — L. T.). 

Pirmam veiksniui (priežasčiai. — L. T.) pašalinti reikia 
ne dalinti, bet apjungti visus katalikus, kad būtų sukon- 
centruotos visos jėgos: tos, kurios studijuoja ir atranda nau- 
jus metodus bei priemones, ir tos, kurios vykdo politinį 
darbą. Nedarant klaidų, o vykdant nuolatinę pažangą, 
viena partija gali išsilaikyti valdžioje ilgą laiką. (Pavyz- 
dys — italų KD partija yra valdžioje be pertraukos virš 
40 metų. - L. T.). Pavyzdžius turime iš Anglijos konser- 
vatorių ir Italijos liberalų partijos istorijos. Šioji pastaroji 
iki fašizmo valdė Italiją beveik per 50 metų. Tas pats 
pasakytina apie Prancūzijos radikalsocialistus tarp dviejų 
pasaulinių karų ir prieš tai. 

Katalikų 1926 metų pralaimėjimas Lietuvoje buvo ne 
tiek mūsų politikų, kurių per maža pilnai pasiruošusių 
turėjome, kiek buvo dvasiškijos apsileidimas, kadangi ne- 
sugebėjo žmones politiškai išauklėti ir įsąmoninti. Dabarti- 
nis popiežius (Pijus XII. — L. T.) pastebėjo Bažnyčios vyrų 
praeityje kartotas klaidas: kviečiant nesidomėti politine 
veikla, izoliuotis nuo jos. Šitai aniems Bažnyčios vyrams 
įkvėpė masoniškos bei laicistinės jėgos, kurios ir nūdien 
dar laiko savo (varomos propagandos. — L. T.) įtakoje 
daugelį Prancūzijos katalikų, o šiųjų įtaką mes patiria- 
me ir mūsų tarpe. (Nepasaulėžiūrinės politikos teorijos 
tikrasis autorius yra J. Maritain. - L. T.). Laicistai viską 
mums žada, kad mes jiems paliktume politinio gyvenimo 
plotmę. Jo Šventenybė Pijus XII pakartotinai ir įsakmiai 
katalikams primena, kad l'action civique et politique yra 
nedispensuotina, šventa katalikų pareiga. Mes ateityje tu- 
rėsime taip įsąmoninti mūsų katalikus, kad politinio gyve- 
nimo pareigą jaustų sąžinės pareiga, ir kad jie žinotų, jog 
politinė veikla negali būti atskirta nuo kitų krikščioniško 
gyvenimo ir krikščioniškos veiklos pareigų; jog sąmonin- 
gas savųjų neparėmimas yra išdavimas bendroje krikščio- 

niško gyvenimo plotmėje. Lietuvos katalikai turės sekti ir 
laikytis Episkopato direktyvų ir tame, kas liečia valstybinį 
bei politinį gyvenimą. Šios direktyvos buvo parengtos ir 
priimtos 1944 m. paskutinėje Lietuvos vyskupų konferen- 
cijoje. Laimingu būdu viena kopija šių direktyvų atsirado 
tremtyje. Šiuo metu jos yra perredaguojamos ir netrukus 
bus atiduotos spaudai. 

5. Kultūrinė autonomija. Esu už kultūrinę autonomiją. 
Manau, kad Lietuvos Episkopatas bus už ją. Bažnyčia 
nieko nereikalauja iš valdžios, tik turėti pilną laisvę ir 
reikiamas priemones bei sąlygas vykdyti savo veiklą. Ši- 
tai turėdami mes nebijome jokios konkurencijos. Mūsų 
pusėje yra tiesa, o tiesa in pari rerum ordine visada laimi. 
Žinoma, ir kultūrinė autonomija neduoda pilnų garantijų, 
nes atėjusi netinkanti valdžia gali viską aukštyn kojomis 
apversti. Bet vis dėlto yra šiokia tokia garantija. 

6. Laicistinis frontas. 1926 metais Lietuvoje kairiesiems 
laimėjimą davė ne vien KD klaidos, o taip pat paskleista 
antiklerikalinė nuotaika. Šis veiksnys bus realus, ir gal net 
dar daugiau, ir ateityje. Neturime turėti iliuzijų, kad mūsų 
kraštas yra perdėm katalikiškas ir (sąmoningai) tikintis. 
Deja, dechristianizacijos procesas buvo smarkiai palietęs 
ir mūsų Lietuvą. O dabartinis bolševikinis viešpatavimas 
paliks dar daugiau antikrikščioniškumo (ir antireligingu- 
mo. > L. T.) pėdsakų. Turėsime stiprų politinį priešą. 
Prieš jį teks kovoti sutelktomis ir vieningomis jėgomis. 
Žinoma, ir du politiniai (katalikų. — L. T.) vienetai gali 
sutartinai kovoti prieš laicistus, bet jų kova bus mažiau 
sėkminga. Sulipdyti du gabalai visada yra mažiau stiprūs 
negu vienas. Dviejų vienetų buvimas visada įneš rivali- 
zacijos pobūdžio trynimosi, ir, svarbiausia, dezorientacijos 
katalikų tarpe. O tai būtų bereikalingas jėgų eikvojimas, 
žalingas pozityviniam darbui. 

7. Dabarties reikalavimai. Man patiko prof. Juozo Bra- 
zaičio. ~ L. T.) mestas šūkis Amerikoje: „Padėkime kryželį 
ant praeities nesusipratimų!“ Praeityje, manau, buvo kaltės 

iš abiejų pusių. Nieku būdu neteisinu ir neginu visais 
atžvilgiais KD, kuriems Jūs mane bereikalingai priskiriate. 
Iki šiol aš bendradarbiauju su kai kuriais iš KD žmonių, 
bet partijos žmogum nebuvau, nesu ir nebūsiu. (Kunigas 
juk turi stovėti virš partijų! — L. T.) KD man yra taip 
brangūs, kaip ir Fxontininkai, kaip ir visi kiti lietuviai 
katalikai. Aš sielojuosi ne partiniais, o katalikų reikalais. 
Su Fronto žmonėmis (išeivijoje. - L. T.) aš maža teturėjau 
ryšio, nes čia buvau jų apšauktas išdaviku, priešu ir kit. 
Amerikoje kai kur buvo net sutrukdyta man pasirodyti; 
nebuvau taip pat pakviestas į Ročesterio suvažiavimą. 
Nuvykau tik, kad prel. J. Balkūną pavaduočiau ir t. t. Aš 
manyčiau, kad šiuo metu mes turėtume visi užmiršti, kas 
buvo netolimoje praeityje, ir vieningomis jėgomis rengtu- 
mės ateičiai. 

Pirmas žingsnis turėtų būti Fronto programos paskel- 
bimas. Tada katalikiškoji visuomenė pradėtų orientuotis, 
kas iš tikrųjų yra tas Lfietuvių] frontas. Turint prieš akis 
abiejų vienetų programas, galima būtų pradėti diskutuoti 
vienybės klausimą. Aš sakau, jei Fronto programa bus 
visais atžvilgiais priimtina ir žymiai geresnė už turimąją 
KD programą, tai susivienijimo klausimas bus labai pa- 
prastas: priimame tai, kas geresnio, kitaip tariant, pasisa- 
vinam Fronto programą ir diskutuojam tik dėl antraeilių 
vienybę liečiančių klausimų. Pirmasis tų klausimų būtų 
vardo klausimas. Lietuvių fronto titulas man nepatinka, 
kadangi jis praktiškai nieko nepasako. Ypač man nepatin- 
ka „Frontas“. Jis primena nesenos praeities liūdnus „Fron- 
tus“. Atsirastų dar ir kitų smulkmenų bendrai aptarti ir 
nustatyti. 

VLIK'e ne visada buvo darnus mūsiškių bendradarbiavi- 
mas. Jis niekada nebuvo per tamprus. Kartais būdavo tokių 
plyšių, kurie kėlė baimės. Manau, kad ne kartą ne vienas ir 
pralaimėjimas dėl to turėta. Senių trejukė iššaukė „jaunųjų“ 
trejukę, būtent tautininkų, Fronto ir liaudininkų. Kaip vėliau 
pasirodė, tai buvo mums visiems žalinga. 

8. Darbo federacija. Darbo federacija man nebuvo žinoma. 
Aišku, turi būti respektuojama teisėta valdyba. Matot, ir šis 
nesusipratimas yra susiskaldymo padarinys. Pradedam ki- 
tiems kojas kišti; vieni po kitais knistis ir t. t. Man visi bran- 
gūs: ir dr. Grinius, ir Jočys, ir Valaitis. Visi mūsų žmonės. 
Visi mūsų reikalui naudingi. Suraskim bendrą kalbą; panai- 
kinkim mus skiriančią sieną, o visi nesusipratimai išnyks. 
Esam juk „vienas Kūnas, viena Dvasia... vienas yra mūsų 
visų Tėvas, kuris visa visame pripildo“ (plg. Ef 4, 46). 

Prašau atleisti, jei buvau nenuoseklus. Galva per sunki... 

Daug Velykų džiaugsmo linkiu Jums iš visos Jus ger- 
biančios mano širdies. 


pas. L. Tulaba 


Mūsų korespondencija su dr. A. Maceina tęsėsi ir buvo 
gana intensyvi per visus 1952 metus. Aiškinomės. Sielojo- 
mės. Bandėme ruošti projektus pasiekti susitarimą. Buvo 
tačiau, kas - sąmoningai ar nesąmoningai ~ drumstė van- 
denis ir kliudė vienybę pasiekti. Susirašinėjau tuo pačiu 
metu ne tik su A. Maceina, bet ir su prel. M. Krupavi- 
čiumi ir su dr. P. Karveliu. Susirašinėjimą su šiais dviem 
KD pagrindiniais vadais ir VLIK'o vadovais gal galėsiu 
paruošti spaudai atskiru leidiniu. 

Po ilgų susirašinėjimų dr. A. Maceina 1952 paba 
man parašė sekantį laišką. Jį paduodu ištisai, nes jis rodo, 
kad A. Maceina buvo vienas iš nedaugelio LF asmenybių, 
kuris pajėgė pakilti virš partinių šališkumų ir širdingai 
sielojosi dėl nedarnos lietuvių katalikų tarpe. 

Seka dr. A. Maceinos laiškas. 


Freiburg i. Brsg., Silberbachstr. 1 
Mielasis Prelate, 
Nekreipkite per daug dėmesio į mano pastaruosius du laiš- 


kus, rašytus labai sugelta širdimi: jie yra daugiau nuotaikos išraiška, 

negu gairės tolimesnei veiklai. Aš ir toliau pasilieku vienybės ša- 
lininkas, nes matau, kad mums vienybė yra būtina, nes kitaip 
mes žlugsime — visi. Mes esame dar per maža iškultūrinę savo 
širdis, kad nebaudžiamai galėtume eiti skirtingais keliais į tą 
patį tikslą. Juk jeigu net tokie šviesūs žmonės, kaip kun. Vyt. 
Bagdanavičius pradeda, kaip žmonės sako „išeiti iš rašto“ va- 
dindamas Liet[uvių] fronto žmones principų griovėjais (plg. jo 
str. „Žmonės ir principai“. — „Draugas“, 1952 m. rugsėjo 22 d., 
Nr. 222), tai ką bekalbėti apie kitus. O tai yra įspėjantis ženklas. 
Kaip apskritai demokratija yra galima tiktai kultūringoje tautoje, 
taip lygiai tik kultūringoje ir tikrai religingoje katalikų visuome- 
nėje yra galimas įvairumas politiniame darbe ir sykiu sutarimas 
tiksluose ir pagrindiniuose keliuose. Kai šitokio kultūringumo 
visuomenė dar nėra pasiekusi, tada įvairumas išsigema į tokias 
barbariškas rungtynes, kokias matome dabar mūsojoje tremtyje. 
Todėl manyje vis labiau stiprėja įsitikinimas, kad mums iš tikro 
reikia tik vieno politinio vieneto. Sociologiniai argumentai už dvi 
partijas, kuriuos jums dėsčiau anksčiau, pasilieka galioje, bet jie 
gali būti įvykdyti tiktai tada, kai tai supranta pati visuomenė. 
O mūsoji to nesupranta. Todėl šie argumentai pasilieka gryna 
teorija, nerandanti atramos konkrečioje praktikoje. Reikia tad šią 
teoriją pasidėti į spintą ir naudoti tik valstybės filosofijai, nes 
praktinis gyvenimas reikalauja ko kito: jis reikalauja vieningumo. 
Jūsų nuoširdumu ir nepartiškumu niekad neabejojau ir kaip 
tik todėl pasirinkau Jus — tam davėte progos Jūs patys - tuo 
žmogumi, su kuriuo mačiau galėsiąs atvirai ir vaisingai išsišnė- 
kėti. Ir neapsivyliau. Atvirai Jums pasakysiu, kad kai kas net 
ir dabar mane bara, kam įsileidau su Jumis į korespondenciją. 
Tačiau aš šių barnių nepaisiau ir nepaisau, nes žinau, kad Jūs 
turite irgi priešų, kaip jų turi kiekvienas žmogus. Jūs rašote, 
kad Jumis „pradeda bodėtis ir vienos, ir antros katalikų politi- 
nės grupės vadai“. Mielasis Prelate, galiu Jums užtikrinti, kad 
LF vadai Jumis nesibodi. Priešingai, kiek jaučiu, jie žiūri į Jus 
kaip į galbūt vienintelį žmogų, kuris gali šiuo metu labai daug 
ko pasiekti. Tai rodo ir prašymas, atėjęs iš USA, kad Jums per- 
siųsčiau Jūsų gautus dokumentus, liečiančius konfliktą su Jočiu. 

Žinoma, ir tarp LF yra žmonių, kurie nepatinka nei Jums, nei 
man. Iš jų ir plaukia anos įžeidžiančios frazės. Iš jų plaukia ir 
kitokia nuotaika, negu mes - Jūs ir aš — norime sukurti. Bet, 
tikėkite, šie žmonės neturi lemiančios persvaros LF eilėse. Todėl 
aš jų nepaisau; nepaisykite ir Jūs. 

Šitoje vietoje kaip tik noriu atsakyti Jums į Jūsų laiško (š. m. 
rugsėjo 17 d.) klausimą, „ar nebūtų pravartu, kad sergančio 
Prelato vietoje atsirastų kitas autoritetingas žmogus, kuris im- 
tųsi atstatyti VLIK'e status quo ante, o drauge reformuoti patį 
VLIK'ą tiek asmenų, tiek struktūros atžvilgiu“. Man atrodo, kad 
tai būtų pats išganingiausias būdas. LF su šiuo siūlymu sutiks 
ir su tokiu žmogumi kalbėsis. Tai galiu Jums užtikrinti. Man 
pačiam norėtųsi, kad tokiu žmogumi būtumėte Jūs patys, Prelate! 
Tik viena nereikia pamiršti, kad laicistai taip lengvai nenusileis. 
Todėl reikės išvystyti didelį spaudimą, o tokį spaudimą išvystyti 
galės tik visa katalikiškoji visuomenė. Jeigu ir toliau eis flirtas 
su laicistais, kaip jis eina dabar dr. P. asmenyje, tai laicistų ne- 
bus galima priversti. Jie nusileis tik vieningam katalikų frontui. 
Tai yra bendras įsitikinimas visų, kurie laicistus pažįsta. VLIK'ą 
sudarant buvo tas pat: iš sykio jie siūlė katalikams tik vieną 
vietą, kviesdami jon iš sykio prof. Brazaitį, o paskui Adolfą. 
Tačiau kai šie jiems ultimatyviai pareiškė arba — arba, laicistai 
nusileido. Taip bus ir šį sykį. Mes neturime abejonės, kad jei 
rugpjūčio 3 d. visos katalikų grupės būtų laikiusios vienodai, 
laicistai būtų nusileidę. Jeigu tad Jums (ar kam kitam) tektų 
iš tikro imtis iniciatyvos atstatyti status quo ante ir eiti prie 
VLIK'o reformų, tai visų pirma šį didelį darbą tektų pradėti 
nuo katalikų visuomenės apjungimo. Kadangi šio apjungimo kol 
kas negalima pasiekti, sujungiant į vieną politinį vienetą KD ir 
LF, tai reikia sukurti aukštesnį politinį organą katalikų politikai 
diriguoti. Šia prasme mano ir buvo sumanytas Katalikų politinės 
veiklos centras (KPVC). 

Dėl jo sudarymo procedūros man ateina galvon šitokios 
mintys. Vyskupai, be abejo, oficialiai jo nesiims sudaryti. Tačiau 
tai galėtų būti atlikta tokiu būdu. J. E. vysk. Brizgys, kaip esąs 
Amerikoje (nes ten, mano galva, turėtų būti tas centras), imasi 

iniciatyvos. Tačiau kad tai nebūtų tik asmeninis jo ryžtas, jis 
pasitaria šiuo klausimu su kitais vyskupais, su Kunigų vienybe 
ir su Ateitininkų federacija. Tai yra svarbiausi šio meto mūsų vi- 
suomeniniai organai. Paskui vysk. Brizgys kviečia prof. Brazaitį 
KPVC sudaryti, pažymėdamas, kad šiuo reikalu yra gautas pri- 
tarimas minėtų institucijų. Žinoma, KD prieš tai purtysis. Tačiau 
tegu jie atsimena pastarąsias savo išdaigas, savo visą ligšiolinį 
vadovavimą, kuris privedė prie dabartinio kracho ir tegu leidžia 
pamėginti kitam katalikų sparnui, kaip savo metu „Žaibo“ ben- 
drovė leido pamėginti vietoje „Ryto“ išleisti „XX amžių“. Argi 
tai nebuvo gražus pamėginimas? Esu įsitikinęs, kaip taip būtų 
ir šiuo kartu, nes būtų prikelta iš snaudulio ir net iš užmarš- 
ties naujų politinių jėgų, kurios dabar tyli, nes maišatyje neturi 
progos veikti. Jeigu kartais J. E. vysk. Brizgiui būtų pačiam dėl 
kokios nors priežasties nepatogu, siūlyčiau tada šios iniciatyvos im- 
tis Jums patiems, Prelate, pasitarus su visais vyskupais, su Kunigų 
vienybe ir Ateitininkų federacija; taip pat, žinoma, kartu ir su KD 
ir LF vadovybėmis. Visa kita eis jau lengviau. Jeigu Jūs ar kas kitas 
šios iniciatyvos (forma man nėra svarbi) imtųsi, praneškite man, 
kad painformuočiau LF vadovybę Amerikoje, kad jie ten nepridirb- 
tų kokių nenumatytų šposų, kadangi jie yra nusiteikę karingai. 
Dar sykį perskaičiau prof. Brazaičio laišką prel. M. Kr[upavičiui], 
kuris, sakote, Jus nustebinęs ir esąs „rašytas susijaudinimo įta- 
koje“. Jei turite galvoje jo laišką š. m. rugpjūčio 13 d. (nes jame 
yra Jūsų cituojamas sakinys apie skiriamąsias jėgas), tai jis man 
atrodo labai šaltas ir „sachlich“. Prof. Brazaitis jame niekur prel. 
M. Kr. nekaltina (apskritai nieko nekaltina), tik praneša, kad 
„nebeturiu nei moralinės teisės ir nebematau prasmės daryti 
toliau pastangų tai vienybei laimėti“, nes išvažiuodamas buvo 
pažadėjęs prel. Kr. vienybe rūpintis ir buvo padaręs nemaža 
konkrečių žygių, kuriuos savo laiške mini. Neginamas prieš 
laicistus dviejų grupių, Brazaitis, be abejo, kitaip pasielgti nė 
negalėjo. O prel. Krupavičiui jis pats sakosi jaučia tuos pačius 
sentimentus kaip ir anksčiau. O tos jėgos, kurios mus skiria, 
Brazaičio yra suprantamos paskutinių faktų prasme, kas aiškiai 
matyti iš konteksto, nes rugpjūčio 3 d. viršino kaip tik skiria- 

mos jėgos, nepaisant mūsų bendro tikėjimo ir bendros socialinės 
doktrinos. 

Jeigu mums laimingai pasiseks užbaigti politinį chaosą, tada 
rašysiu Jums apie religinį ir kultūrinį mūsų gyvenimą. Man jis 
yra žymiai arčiau prie širdies, negu politinis. Jeigu su Jumis 
kalbėjosi prof. Z. Ivinskis, jis turėjo Jus painformuoti ir daug 
ką pasakyti žodžiu, ką aš jam perdaviau pasakyti. Jis stovi prie 
visų šių dalykų arti ir gali Jums būti labai naudingas, nes jis yra 
konsilijantiškas žmogus. Dėkodamas už labai prietelišką laišką, 
linkiu Jums daug sėkmės Jūsų ryžtingume ir reiškiu bičiulišką 
pagarbą. 


Jūsų A. Maceina 


Pasikeitėme dar keletu laiškų. Ginčijomės. Aiškinomės. 
Pagaliau susitarėme. Laiške, rašytame gruodžio 17 d. 1951 
metais, A. Maceina man rašė: „Viena tik pastebėsiu: aš 
esu vis didesnis vienybės šalininkas. Mūsų visuomenėje 
vyksta tam tikra diferenciacija (neišskiriant nė LF), ir jos 
akivaizdoje aš esu už vienybę. Tam tikrą laiką aš dar 
stebėsiu šią diferenciaciją ir apie ją painformuosiu. Paskui 
pasiūlysiu Jums vėl vieną projektą. Yra žmonių, kurie jau 
atsiriboja nuo mūsų pastangų. Tai skatina mane jas tik 
dar labiau intensyvinti“. Toliau tame pačiame laiške dar 
rašė: „Nekreipkite dėmesio, jei iš tikro Vaitiekūnas pakar- 
totinai priešingas tezes skelbia, negu aš. Ne jis formuluos 
Liietuvių] fronto nusistatymą pasaulėžiūros atžvilgiu... LF 
programa, išreiškianti jo ideologiją, yra ir bus krikščioniš- 
ka arba šiame sąjūdyje manęs nebus. Tai jums sakau visu 
griežtumu ir įsitikinimu. Jokio liberalinio atspalvio aš joje 
neleisiu ir nepraleisiu. Nepasaulėžiūrinė politika yra tik 
politinių institucijų nesikišimas į pasaulėžiūros reikalus, 
o ne indiferentizmas. Programoje šio vardo nėra. Joje yra 
tik kultūrinė autonomija, daugiau nieko. Terminas ‘nepa- 
saulėžiūrinis“ yra paliktas už programos ribų privatinėse 
sferose.“ 

Deja, mudviejų su mielu A. Maceina pastangos suvesti 
katalikus į vienybę politinėje ir visuomeninėje veikloje 
nepavyko. Dr. Antanas teisingai jautė, kad kai kurie jo bi- 
čiulių ėmė atsiriboti nuo jo. Taip kad nedarna ir rietenos 
tarp katalikų tęsėsi ir tęsiasi mūsų visų bendram nelabui. 
Esu tikras, kad už visa tai atsakomybę neša tikrai ne 
J. Brazaitis ir ne A. Maceina, o kiti tikrieji LF vadai, kurių 
viršūnėje stovėjo ir stovi dr. A. Damušis ir V. Vaitiekū- 
nas-Katilius. Bet ir KD vadai neabejotinai padarė klaidų, 
ieškodami LF tarpe priešų, o ne draugų. Dieve duok, kad 
vėl atgavusioje pilną nepriklausomybę Lietuvoje, kai išauš 
ši laiminga valanda, katalikai pajėgs pasimokyti iš mūsų 
klaidų ir vieningi „kaip ąžuols drūtas“ atsistos ir stovės 
ten prie Nemunėlio prie brangios Tėvynės vairo. 


Iš: Ladas Tulaba. Nuo Dusios iki Tiberio: atsiminimai: 
vingiuotas mano gyvenimo kelias biografiniuose 
atsiminimuose. - Roma, 1993, t. 1, p. 280-332. 


SUDARYTOJO PASTABOS 


Keturioliktame A. Maceinos „Raštų“ tome spausdina- 
mi labai įvairaus pobūdžio rašiniai, kuriuos sunku buvo 
prišlieti prie iki tol leidžiamų tomų tematinių blokų. 
Atsižvelgiant į tų rašinių žanrinį pobūdį jie suskirstyti į 
tris dalis. 

Pirmąją tomo dalį sudaro A. Maceinos plunksnai pri- 
klausančios knygų recenzijos, atsiliepimai apie kai kuriuos 
poleminius straipsnius, užsienio filosofinės, psichologinės 
ir pedagoginės literatūros apžvalgos, poleminiai atsakymai 
(atoliepiai) jo raštų kritikams. 

Antroje dalyje spausdinami A. Maceinos viešieji laiškai 
(kai kurie iš jų primena straipsnius laiško forma), pa- 
skelbti įvairiuose emigrantų periodiniuose leidiniuose, bei 
proginės kalbos. 

Trečioje dalyje spausdinamas 1945 m. A. Maceinos 
rašytas dienoraštis ir interviu įvairiems emigracijoje lei- 
džiamiems žurnalams ir laikraščiams. 

Tomo pabaigoje (prieduose) spausdinamas pluoštelis 
kolegų atsiminimų apie A. Maceiną. 

tuvos mokykla“, 1936, Nr. 1, p. 78-80. Publikacija pasirašyta 
santrumpa - Dr. A. M. 

Užsienio naujienos - spausdinama iš: „Lietuvos mokykla“, 
1936, Nr. 4, p. 309-311. Publikacija pasirašyta santrumpa - 
Dr. A. M. 

[Užsienio spaudos apžvalga] — spausdinama iš: „Lietuvos moky- 
kla”, 1936, Nr. 3, p. 233-235; 1937, Nr. 2, p. 153-156; Nr. 4, 
p. 317-319. Publikacija sudaryta iš žurnalo trijuose numeriuose 
spausdintų be pavadinimų apžvalgų, pasirašytų santrumpo- 
mis — Dr. A. M; A. M. ir Mc. 

1936 m. užsienio literatūros apžvalga. Pedagoginė sritis — spausdina- 
ma iš: „Lietuvos mokykla“, 1937, Nr. 1, p. 73-76. Publikacija 
pasirašyta santrumpa ~ Dr. A. M. 


582 


Naujausia užsienio literatūra — spausdinama iš: „Lietuvos moky- 
kla”, 1937, Nr. 6/7, p. 481—484. 

1937 metų užsienio pedagogikos-psichologijos veikalų apžvalga. Pe- 
dagoginė sritis - spausdinama iš: „Lietuvos mokykla“, 1938, 
Nr. 1, p. 72-74. 

Veikalai svetimomis kalbomis — spausdinama iš: „Lietuvos moky- 
kla“, 1938, Nr. 11, p. 717-718. 

1938 m. užsieninė pedagoginė-psichologinė literatūra — spausdinama 
iš: „Lietuvos mokykla“, 1939, Nr. 1, p. 73-76. 

1939 m. užsienio pedagoginės literatūros apžvalga — spausdinama iš: 
„Lietuvos mokykla“, 1940, Nr. 1, p. 72. 

Gyvenimas ir poezija — spausdinama iš: „Ateitis“, 1931, Nr. 9, 
p. 438-444. 

Universalinės kultūros idėja — spausdinama iš: „Židinys“, 1940, 
Nr. 1, p. 105-108. 

„Bernadetės giesmė“ - spausdinama iš: „Aidai“, 1949, Nr. 23, 
p. 92-93. Publikacija pasirašyta santrumpa - A. Mc. 

Didelės aukos darbas - spausdinama iš: „Aidai“, 1949, Nr. 24, 
p- 131. Publikacija pasirašyta santrumpa — Jm. 

Protestas ir tremtis. Atoliepis į atsiliepimus — spausdinama iš: 
„Ateitis“, 1975, Nr. 3, p. 68-72; Nr. 4, p. 100-107. Šį „ato- 
liepį“ parašyti paskatino atsiliepimai į „Draugo“ laikraščio 
kultūriniame priede (1974 m. spalio 5 ir 12 d.) paskelbtą 
A. Maceinos viešąjį laišką „Ateitininkų darbai ir dienos“ 
Ateitininkų federacijos vadui Petrui Kisieliui. Sutrumpintas 
šio laiško variantas buvo išspausdintas ir žurnale „Ateitis“ 
(žr. 1975, Nr. 1, p. 6-10; Nr. 2, p. 36-38). Visas šis laiš- 
kas spausdinamas šiame A. Maceinos „Raštų“ tome. Vėliau 
šį laišką A. Maceina pertvarkė į tokio paties pavadinimo 
straipsnį, kuris buvo išspausdintas knygoje „Ateitininkų ke- 
liu: 1911-1927-1977: žmonės, laikai, darbai“ (Čikaga, 1977, 
p. 7-23). O šią atoliepio publikaciją A. Maceina vadina mi- 
nėto laiško P. Kisieliui papildu. 

Aukotojas ar seniūnas? - spausdinama iš: „Aidai“, 1975, Nr. 6, 
p. 248-255. Tai A. Maceinos atsakymas į kun. Augustino 
Rubiko tame pačiame „Aidų“ numeryje paskelbtą A. Macei- 
nos knygos „Krikščionis pasaulyje“ (Čikaga, 1973) recenziją 
„Kunigystės ir klerikalizmo klausimu: A. Maceinos knygą 
skaitant“ (p. 241-248). 

Filosofija kaip svarstybos — spausdinama iš: „Draugas“, 1979, bir- 
želio 09. Tai A. Maceinos „atoliepis“ į jo knygos „Filoso- 
fijos kilmė ir prasmė“ (Roma, 1978) recenzijas: Girnius K. 
Filosofijos interpretacija... / Aidai, 1978, Nr. 2, p. 73-82; 
Trumpa V. Filosofuojantis Maceina / Metmenys, 1979, Nr. 37, 
p. 171-179; Vasiliauskienė D. Pagrįsta kritika ar šaipymasis // 
Draugas, 1979, gegužės 05, Nr. 105. 

Menas ir moralė: atsiliepimai = spausdinama iš: „Tėviškės žibu- 
riai“, 1979, birželio 28 (Nr. 26). Tai A. Maceinos atsakymai į 
tokio pat pavadinimo straipsnio kritiškas Mikalojaus Ivanaus- 
ko, Jono Griniaus (žr. „Tėviškės žiburiai“, 1979, balandžio 05, 
Nr. 14) bei Anatolijaus Kairio (žr. „Tėviškės žiburiai“, 1979, 
gegužės 17, Nr. 20) pastabas, taip pat į A. Kairio straipsnį 
„Dabartinė mūsų poezija: viešas laiškas profesoriui Antanui 
Maceinai“ (žr. „Tėviškės žiburiai“, 1979, gegužės 24, Nr. 2; 
1979, gegužės 31, Nr. 22) ir į Vacio Kavoliūno straipsnį „Me- 
nas, moralė, Maritain'as ir Maceina“ (žr. „Tėviškės žiburiai“, 
1979, birželio 21, Nr. 25). 

Apie Evangeliją ir kultūrą — spausdinama iš: „Ateitis“, 1980, 
Nr. 4/5, p. 159-160. Čia A. Maceina polemizuoja su atolie- 
pių į jo straipsnį „Evangelija ir kultūros savarankiškumas“ 
(žr. „Ateitis“, 1979, Nr. 7/8, p. 232-234; šis straipsnis 
šiek tiek papildytas vėliau sudarė A. Maceinos knygos 
„Ora et labora“ (Perudža, 1987) antro skyriaus „Evangelija 
kaip kultūra“ trečią poskyrį „Kultūra kaip tarnaitė“) au- 
toriais: Brazdukas St. Ar gramatika yra religijos tarnaitė?; 
Gerulis E. Homocentrizmo pavojus; Jucevičius F. Dirbtinis 
žmogaus suskaldymas?; Skrupskelis K. Pastabos apie du 
kelius; Mikailaitė O. Visiškas autonomijos mitas (visi šie 
atoliepiai išspausdinti tame pačiame „Ateities“ numeryje, 
p. 236-239). 

Asmens nemirtingumas — spausdinamas iš: „Aidai“, 1982, Nr. 4, 
p. 283-284. Tai A. Maceinos atsakymas į jo knygos „As- 
muo ir istorija“ (Čikaga, 1981) recenzentų V. Bagdanavi- 
čiaus ir F. Jucevičiaus pastabas (žr. Bagdanavičius V. Žmo- 
gus, laikas ir istorija Maceinos svarstyme // Aidai, 1982, 
Nr. 3, p. 213-215; Jucevičius F. Maceinos „Asmuo ir istorija“ / 
Tėviškės žiburiai, 1982, balandžio 29, Nr. 18). 

II. Viešieji laiškai ir kalbos 


Savosios valstybės idealas - spausdinama iš: „Į laisvę“, 1988, 
Nr. 103, p. 64-71; perspausdinta: „Santara“, 1991, Nr. 5, 
p. 114-120. 

Kovon su vakariečio iliuzijomis — spausdinama iš: „Į laisvę“, 1956, 
Nr. 11(48), p. 35-36. 

[Laiškas Kaziui Bradūnui] - spausdinama iš: „Draugas“, 1967, 
sausio 28. 

Filosofo laiškas gydytojams — spausdinama iš: „Draugas“, 1970, 
lapkričio 14. 

„Bažnyčios ir pasaulio“ reikalu — spausdinama iš: „Tėviškės žibu- 
riai“, 1971, rugsėjo 09, Nr. 36, p. 5; 16, Nr. 37, p. 5. Žr.: Žiū- 
raitis T. Maceinos „Bažnyčia ir pasaulis“ // Tėviškės žiburiai, 
1971, gegužės 27, Nr. 21, p. 3. 

Mortos sąmonė — spausdinama iš: „Laiškai lietuviams“, 1974, 
Nr. 6, p. 206-207. 

Ateitininkų darbai ir dienos — spausdinama iš: „Draugas“, 1974, 
spalio 5, 12; sutrumpintas variantas pavadinimu „Prof. An- 
tano Maceinos laiškas“ išspausdintas: „Ateitis“, 1975, Nr. 1, 
p- 6-10; Nr. 2, p. 36-39. 

Studijų savaičių prasmė tremtyje — spausdinama iš: „Draugas“, 
1978, rugpjūčio 12. 

Pasaulėžiūrinių leidinių serijos reikalu — spausdinama iš: „Ateitis“, 
1979, Nr. 7/8, p. 247-248. 

Menas ir moralė — suaktualėjusi mūsų problema - spausdinama iš: 
„Tėviškės žiburiai“, 1979, kovo 01 (Nr. 9). 

„+. Filosofavimas... yra reikalas kiekvieno žmogaus — ir vergo, ir val- 
dovo“ — spausdinama iš: „Ateitis“, 1979, Nr. 9/10. 

Netikša ar derintojas? — spausdinama iš: „Ateitis“, 1979, Nr. 9/10, 
p. 324-325. Laiškas iš susirašinėjimo su kun. Stasiu Yla ir 
„Ateities“ redaktoriumi kun. Kęstučiu Trimaku dėl kunigo 
pašaukimo. Šio susirašinėjimo pretekstas buvo A. Maceinos 
teiginys iš „Aiduose“ pradėtos spausdinti A. Maceinos au- 
tobiografinės studijos „Filosofijos keliu“: „Kunigas-filosofas 
yra lygiai toks pat gyvenimo netikša, kaip ir kunigas-po- 
etas: pirmasis filosofuoja, antrasis eiliuoja ne iš kunigiškos 
egzistencijos“ (žr. „Aidai“, 1978, Nr. 8, p. 348). Taip pat žr. 
dar K. Trimako ir S. Ylos laiškus A. Maceinai, paskelbtus 

„Ateities“ žurnale („Ateitis“, 1979, Nr. 2, p. 38-39; Nr. 9/10, 
p. 323-326). 

Šventraštis ir jo vertimas — spausdinama iš: „Draugas“, 1982, 
rugpjūčio 07. 

Padėkos žodis — spausdinama iš: „Į laisvę“, 1984, Nr. 90, 
p. 40-41. 


III. Dienoraštis. Interviu 


ĮDienoraštis, 1945 m.j — spausdinama iš: „Kultūros barai“, 2000, 

Nr. 5, p. 68-73; Nr. 6, p. 66-70; Nr. 7, p. 71-72; spaudai 
parengė Tatjana Maceinienė; rankraštis saugomas Martyno 
Mažvydo bibliotekos Rankraščių skyriuje (F 181-4). Dieno- 
raštį, kaip ir kitą archyvinę medžiagą, išsaugojo ir bibliote- 
kai perdavė A. Maceinos bičiulio Jono Griniaus (1902-1980) 
žmona Alina Grinienė (1916-1998). 
Dienoraštisapima vos trijų mėnesių gyvenimo tremtyje laikotarpį. 
Pasak T. Maceinienės, šis dienoraštis buvo mėginimas pratęsti 
A. Maceiną tremtyje lydėjusios ir netrukus atsitiktinai žu- 
vusios pirmosios jo žmonos Julijos jaunesniosios sesers An- 
taninos Tverskaitės (1910-1945) dienoraštį, kurio paskutinis 
įrašas — 1945 m. vasario mėn. A. Maceinos dienoraštis bai- 
giasi 1945 m. birželio 2 d. įrašu ir, atrodo, daugiau jokių 
dienoraščių jis neberašė, 

40 metų sukakties temomis - spausdinama iš: „Į laisvę“, 1958, 
Nr. 15(52), p. 1-17. 

Pokalbis su profesorium Antanu Maceina jo 60 metų sukakties proga — 
spausdinama iš: „Draugas“, 1968, kovo 02, Nr. 53. 

[Žmonės, kuriuos išaugino nepriklausoma Lietuva] — spausdinama 
iš: „Darbininkas“ (Brooklyn), 1968, kovo 15, Nr. 20; kovo 19, 
Nr. 21; kovo 22, Nr. 22; kovo 26, Nr. 23. 

Lietuvių lankymaisi į pavergtą kraštą ir jų nauda tautai — spausdi- 
nama iš: „Į laisvę“, 1968, Nr. 43, p. 15-34. 

Altorius ar varstotas? — spausdinama iš: „Tėviškės žiburiai“, 1974, 
balandžio 11, 18. 

Per filosofą prasiveržia dvasinis nerimas - spausdinama iš: „Akira- 
čiai“, 1983, Nr. 4, p. 7-9, 13; Nr. 5, p. 9-10. 

+++ 


Šiuo, keturioliktuoju, A. Maceinos raštų tomu baigia- 
mas vienas pagrindinių A. Maceinos „Raštų“ leidybos 
etapų, pradėtu 1990 m. Keturiolika „Raštų“ tomų apima 
daugmaž visą lietuvių kalba atskiromis knygomis išleistą 
filosofinę kūrybą, taip pat šio filosofo studijas ir straips- 
nius, išspausdintus įvairiuose rinkiniuose, ikikarinėje bei 
emigracinėje periodikoje. 

A. Maceinos „Raštai“ toli gražu nepretenduoja į akade- 
minius foliantus. Jiems trūksta tekstologinių ir dalykinių 
komentarų, ne visur išlaikyti ir bendrieji tekstų rengimo 
ir redagavimo principai. Pagrindinis šių „Raštų“ tikslas 
buvo inventorizuoti tik lietuvių kalba sukurtą ir publikuotą 
A. Maceinos filosofinę kūrybą, išskyrus „Pedagogikos is- 
torijos“ (Kaunas, 1939) I tomą, kuris pakartotinai išleistas 
„Pedagogikos klasikos“ serijoje (žr. Maceina A. Pedagogi- 
niai raštai. — Kaunas: Šviesa, 1992). 

Dabar, kada jau turime A. Maceinos filosofinės kūry- 
bos lietuvių kalba visumą, matome, jog ji galėjo būti temati- 
kos ar žanriniu aspektu struktūruota tomais ir kitaip - daug 
pagrįsčiau ir funkcionaliau. 

Už „Raštų“ ribų liko literatūrinė A. Maceinos kūryba 
(poezija, novelės), vertimai, rankraštinė medžiaga įvairiuo- 
se archyvuose, paskaitų, skaitytų Vokietijos Freiburgo ir 
Miunsterio universitetuose, rankraščiai vokiečių kalba ir 
gausus epistolinis palikimas, esantis daugiausia privačiose 
rankose ir įvairių institucijų užsienio ir Lietuvos archy- 
vuose, taip pat Lietuvių katalikų mokslo akademijos ats- 
kiru leidiniu išleistas A. Maceinos susirašinėjimas su savo 
knygų leidėju ir rėmėju prelatu Pranciškumi Juru (žr.: An- 
tano Maceinos laiškai prel. Pranciškui Jurui / sud. Antanas 
Liuima. - Vilnius: Katalikų akademija, 1997, 332 p.). Visa tai 
turėtų sudaryti antrojo A. Maceinos raštų leidybos etapo 
darbo apimtį. O šio darbo galėtų imtis tik finansiškai 
pajėgios valstybinės mokslo institucijos. 

Šiuose „Raštuose“ nerasime keleto straipsnelių, rašy- 
tų Bostone leistai „Lietuvių enciklopedijai“ („Civilizaci- 
ja“, „Kultūra“, „Kultūros filosofija“, „Kūryba“ ir kt.), taip 
pat nespausdinami tie periodikoje paskelbti A. Maceinos 
straipsniai, kurie daugiau ar mažiau paredaguoti, papildy- 
ti ar sutrumpinti sudarė atskirus vėliau išleistų šio auto- 
riaus knygų skyrius, poskyrius ar kitas teksto dalis. 

A. Maceinos kūrybos tyrinėtojų ir skaitytojų dėmesiui 
pateikiame apypilnį bibliografinį sąrašą publikacijų, kurios 
liko už šių „Raštų“ ribų: 


Knygos lietuvių kalba 


Pedagogikos istorija. - Kaunas, 1939, t. 1, - 392 p. 
Perspausdinta serijoje „Pedagogikos klasika“: Maceina A. Pe- 
dagoginiai raštai. - Kaunas: Šviesa, 1992, p. 375-755. 

Antano Maceinos laiškai prel. Pranciškui Jurui / sud. Antanas 
Liuima. ~- Vilnius: Katalikų akademija, 1997, 332 p. 

Gruodas: Eilėraščiai. - Brooklyn: Ateitis, 1965, 94 p. 

Ir niekad ne namolei: Eilėraščiai. — Soutfield: Ateitis, 1981, 70 p. 
Pastarieji abu A. Maceinos eilėraščių rinkiniai, išleisti Antano 
Jasmanto slapyvardžiu, nepriklausomybės metais perspausdinti 
viena knyga: Antanas Jasmantas. Poezija / sud. Alfonsas Bukon- 
tas — Vilnius: Lietuvos rašytojų sąjungos leidykla, 1992, 172 p. 

Klajūnas / parengė Tatjana Maceinienė. - Vilnius: Aidai, 2001, 

112 p. 
Tai pomirtinis A. Maceinos eilėraščių rinkinys, kuriame 
spausdinami anksčiau išleistuose rinkiniuose nepublikuoti 
poezijos kūriniai iš rankraščių ir emigracinės periodikos. Rin- 
kinio pabaigoje spausdinama A. Maceinos novelė „Kristaus 
sugavimas“ iš: Aidai, 1968, Nr. 4, p. 166-167. 


Knygos vokiečių kalba 


Der Grossinguisitor (Heidelberg, 1952, 340 p.). 
A. Maceinos „Didžiojo Inkvizitoriaus“ autorinis vertimas į 
vokiečių kalbą. 

Das Geheimnis des Bosheit (Freiburg, 1955, 226 p.). 

Pasak autoriaus, pirmiausia ši knyga buvo parašyta lietu- 
viškai. Jos pagrindu buvo parengtas papildytas variantas 
vokiečių kalba, o vėliau leidžiant ją lietuvių kalba ji buvo 
papildyta dviem skyriais iš vokiškos laidos. (Žr.: Maceina A, 
Nikešybės paslaptis. - Brooklyn, 1964, 294 p.). 

Das Volkslied als Ausdruck der Volksseele (Bonn, 1955, 41 p.). 
Tai Baltijos tyrimų instituto (Baltisches Forschungsinstitut) 
užsakymu parašyta studija. Sutrumpintą jos vertimą į lie- 
tuvių kalbą žr: Maceina A. Liaudies daina - tautos sielos 
išraiška // Ethos: Baltų kultūra ir lietuviška savimonė, 1984; 
vertėjas nenurodytas. Perspausdinta: „Tautosakos darbai“, 
1993, t. 2(9), p. 145-149; 1994, t. 3(10), p. 53-73; ištraukos 
perspausdintos: „Vydija“, 1995, Nr. 6, p. 30-38. 

Sowjetische Ethik und Christentum (Witten, 1969, 203 p.). 

Ši studija parengta pagal Miunsterio universitete skaitytų 
paskaitų apie marksizmo filosofiją užrašus vokiečių kalba. 


Straipsniai vokiečių kalba 


Der Menschgott Dostojewskijs als Gestalt des oestlichen 
Atheismus // Stimmen der Zeit, 1955, No 12. 

Šio straipsnio santrauką lietuvių kalba žr.: Maceina A. Pra- 
džia amžiaus: nuo Dievo sunaikinimo iki gorilos / Į laisvę, 
1955, Nr. 8, p. 54-56. 

Adam Mickiewicz als Dichter des Prometheismus // Zeitschrift 

fuer Ostforschung, 1956. 
Šio straipsnio santrauką lietuvių kalba žr.: Maceina A. Maišto 
pradmuo Adomo Mickevičiaus kūryboje / Aidai, 1955, Nr. 10, 
p. 404411; perspausdinta: Maceina A. Raštai. - Vilnius: Mar- 
gi raštai, 2004, t. 9, p. 405—415. 

Die europaeische Aufgabe der baltischen Emigration // Die bal- 
tischen Voelker in ihrer europaeischen Verpflichtung, 1958. 
Straipsnio variantą lietuvių kalba žr.: Maceina A. Baltų emi- 
gracijos europinis uždavinys // Į laisvę, 1958, Nr. 16/17 
(53/54), p. 41-58; perspausdinta: Maceina A. Raštai. — Vilnius: 
Margi raštai, 2007, t. 13, p. 282-300. 

Svarbesni rankraščiai 


Mysterium magnum (1933). Darbas, rašytas kaip daktaro diser- 
tacija autoriui stažuojantis Liuveno universitete 1932 m. Nors 
jis ir buvo aprobuotas, tačiau A. Maceina neišdrįso jo įteikti 
gynimui, nes jam atrodė, kad tai dar nebrandus, jaunatviškas 
darbas. Vietoj jo 1934 m. A. Maceina gynimui įteikė studiją 
„Tautinis auklėjimas“. Kai kurie šio rankraščio skyriai ir 
dalys buvo išspausdintos žurnale „Naujoji Vaidilutė“ 1933 m. 
(žr. Nr. 2, p. 63-67; Nr. 3, p. 107-118; Nr. 4, p. 154-165; 
Nr. 5/6, p. 217-226), o iš ten perspausdintos A. Maceinos 
„Raštų“ 11 tome (Vilnius: Margi raštai, 2006, p. 7-64). Ran- 
kraščio likimas kol kas nežinomas. 

Ugdomasis veikimas (1935), Tai habilitacinis darbas. Literatūro- 
je kartais nurodomas kitas A. Maceinos habilitacinio darbo 
lietuviškas arba vokiškas pavadinimas („Pedagoginio akto 
fenomenologinė analizė“) ir kita data - 1945 m. Rankraščio 
likimas nežinomas. Reikia manyti, kad kai kurie straipsniai, 
išspausdinti žurnaluose „Lietuvos mokykla“, „Logos“, „Nau- 
joji Romuva“, „Tiesos kelias“, „Židinys“ ir perspausdinti 
A. Maceinos „Raštų“ 8 tome (Vilnius: Mintis, 2002), yra šio 
habilitacinio darbo skyriai ax dalys. 

[Der kosmologische Christus], 228 p. 

Tai Miunsterio universitete skaitytų paskaitų ar seminarų 
apie pasaulio prasmę ix jos sklaidą pasaulyje ir per Bažny- 
čią užrašai, kartu su kitais A. Maceinos rankraščiais Alinos 
Grinienės perduoti Martyno Mažvydo bibliotekos Rankraščių 
skyriui (žr.: F. 181-—4). 


+++ 


Kaip liudija A. Maceinos kolegos, jo rankraštinis pa- 
likimas yra įspūdingas. A. Liuima rašo, kad per keturis 
darbo Freiburgo universitete semestrus susikaupė 1300 
puslapių, per vieną semestrą Miunsterio universitete — 
250 puslapių (žr.: Antano Maceinos laiškai prel. Pran- 
ciškui Jurui, p. 322). O laiške prelatui P. Jurui (1972, 
liepos 10 d.) A. Maceina rašė, kad kun. Stasys Yla jo 

spintoje suskaičiavęs apie 20 tomų rankraščių: „tai dau- 
giausia paskaitų užrašai. Kadangi skaičiau vokiškai, tai 
visas paskaitas pasirašydavau nuo pirmojo ligi pasku- 
tinio žodžio. Taip per keliolika darbo metų ir susidarė 
nemaža tomų. Tačiau daug šių tomų yra paskaitos apie 
marksizmą. <...> tarp tų tomų esama ir bendrųjų klau- 
simų, kurie nesensta: tai visų pirma religijos filosofija 
ir kai kurie kiti filosofiniai dalykėliai. Šiuos tad dabar 
aš ir mėginsiu paruošti spaudai ir išleisti“ (ten pat, 
p. 281-282). Šių paskaitų užrašų pagrindu A. Macei- 
na vėliau parengė nemaža knygų ir straipsnių. Pasak 
A. Liuimos, remiantis tais rankraščiais galima būtų už- 
baigti ir „Cor inguietum“ seriją papildant ją dar dviem 
knygomis: „Kova prieš Dievą“ (apie prometėjizmą Ais- 
chilo, Adomo Mickevičiaus ir Vinco Mykolaičio-Putino 
kūryboje) ir „Nusidėjėlio tragika“ (pagal F. Dostojevskio 
romaną „Nusikaltimas ir bausmė“), taip pat parengti ir 
„Religijos filosofijos“ antrą (Žmogaus problema) ir trečią 
(Pasaulio problema) tomus (žr. ten pat, p. 323). Tikėki- 
mės, kad netolimoje ateityje atsiras daugiau A. Maceinos 
rankraštinio palikimo tyrinėtojų, kurie bus kompetentingi 
užpildyti šią spragą ir realizuoti nebaigtus šio didžio 
Lietuvos filosofo sumanymus. 


Laiškai 

Už šių „Raštų“ ribų lieka gausus A. Maceinos epistolinis 
palikimas. A. Maceina nevengdavo rašyti ilgus, išsamius laiškus, 
juose nestokoja polemikos, filosofinių apmąstymų. Kai kurie jų 
prilygdavo poleminiam straipsniui, ypač viešieji laiškai, kurie 
spausdinami šiame tome. O privatūs laiškai yra jo buvusių ko- 
legų ir artimųjų rankose arba perduoti įvairioms užsienio emi- 
gracinėms institucijoms. Sutelkus juos į vieną vietą susidarytų 
keletas tomų, bet šiandien tai padaryti dar neįmanoma - galima 
tik dalinė jų publikacija. 

